
Preliminarii ......c....cnceeeeeeeoeeaeeeeaeaeeeeaeeeeaeaa 19 

1. Pașoptismul, oaia neagră a tradiționalismului extremist, ca moment de 
început al europenizării, adică al înstrăinării și imitării. Necesitatea 
sociologică a pașoptismului. Refuzul Occidentului și exaltarea Orientului 
pe temeiul ortodoxiei ~ o negațiune a europenizării ţării noastre. . . . .28 


2. Critica, de către autohtonism, a structurilor democratice (pluripartidism, 
Constituţie, parlamentarism, autonomie locală). Elogiul totalitarismului 
și al partidului unic de către extrema stîngă și extrema dreaptă. Nichifor 
Crainic și dezavuarea democraţiei parlamentare în favoarea modelului 
fascist italian al reprezentării profesionale. Nae Ionescu și discreditarea 
partidelor politice. Elogiul dictaturii partidului de mase și guvernelor 
de personalităţi deasupra partidelor, Negarea regimului constituţional 
parlamentar de influență apuseană. Mihail Manoilescu, adversar al 
regimului democrației parlamentare și fondator al doctrinei corporatiste 
(Secolul corporatismului, 1936). Negarea pluripartidismului și elogiul 
statului corporatist. Fundamentarea necesității partidului unic, un 
model totalitar. Exponenţii „noii generații” împotriva democraţiei par- 
lamentare asimilate cu politicianismul venal. Cioran și elogiul dicta- 
turi. Mircea Eliade vituperînd democraţia și elogiind dictatura. Constantin 
Noica, M. Polihroniade, Dragoș Protopopescu, Toma Vlădescu, Nicolae 
Roșu - variaţiuni pe aceeași temă obsesivă. C.Z. Codreanu, negator 
al democrației, exaltind totalitarismul. Vasile Marin și Traian Brăileanu 
despre rostul revoluţiei naţionaliste a legionarismului ca anulare a 
democratismului. Replica democratismului. Mihai Ralea și apărarea 
valorilor democraţiei și ale europenismului. Asocierea întru apărarea 
acelorași valori a lui Ion Vinea, Șerban Voinea, Sandu Tudor, Tudor 


3. Disputa în jurul conceptului de rațiune, o prelungire a celei despre 
democraţie. Descartes, oaia neagră a mistagogilor. Nae Ionescu, Nichifor 
Crainic, Nicolae Roșu. Dispută în jurul posibilităţii creării unei filo- 
zofii specific autohtoniste românești. Filozofie naţională sau filozofie 


Capitolul Il. Românism și autohtonism . .............c.c...c.ococo... 75 


1. Negarea spiritului european, în genere, şi a necesităţii integrării noastre 
în spaţiul acesteia, în special. Elogiul Răsăritului de care ar aparţine 


cultura și civilizaţia românească. Repudierea latinităţii. Scopul acestei 
demonstraţii: împiedicarea evoluţiei structurilor româneşti spre o civi- 
lizaţie modernă de tip apusean. Pledoaria autohtonizantă, o fraudă 
istorică pentru că România se afla, de un secol, pe drumul evoluţiei 
moderne de tip capitalist. Formula sufletească a românului redusă la 
ortodoxie. Eliminarea din spaţiul sufletesc românesc a românilor de 
alte confesiuni (greco-catolici, catolici, protestanți). Nae Ionescu şi 
Nichifor Crainic - apărători ai autohtonismului exclusivist. Replica 
raţionaliștilor la ideea că formula sufletească a românilor s-ar reduce la 
ortodoxism. Statuarea, de către Nichifor Crainic, a etnicităţii pe criteriile 
biologiei rasiste. Opiniile contrare ale lui P.P. Negulescu şi G. Ibrăileanu. 
Nu rasa, ci mediul cultural formează psihologia individuală. Antropologia 
modernă despre anacronismul teoriilor raseologice............. 


2. Sextil Pușcariu și D. Stăniloae despre ortodoxie. Popor latin de ie 
ortodoxă, specificitatea noastră. Greco-catolicii sunt totuși români. 
Blaga, în 1930, respinge ideologia ortodoxistă a lui Crainic. Mircea 
Florian despre formarea naţiunilor în epoca modernă, ca urmare a 
apariţiei statului. În Evul Mediu existau popoare, dar nu naţiuni. 
Filozofare, nu filozofie naţională. C. Rădulescu-Motru și cartea lui 
Românismul, catehismul unei noi spiritualități. Iritarea autohtoniștilor 
radicali la publicarea primelor fragmente în reviste. Definirea spiri- 
tualismului românesc ca opus raționalismului. Românismul prezentat 
ca naționalismul anilor treizeci. Religia unește, nu separă oamenii. 
Românismul se disociază de ortodoxism. Crainic împotriva conceptelor 
de românism și spiritualitate formulate de Rădulescu-Motru. Alte reacţii. 
Crainic împotriva toleranţei și ospitalităţii poporului român. Cioran 
despre adversitatea faţă de străini ca element caracteristic simţirii 
naţionale românești. ....,....ccccccc.cccceeseeoeeeoesoose 95 


3. Preocuparea religioasă și autohtonismul. Încercarea de a atrage tine- 
retul spre fundamentalism. Legionarismul ca mișcare etică (apoi şi 
politică) fundamentalistă. Noua generaţie spiritualistă religioasă, dar 
nefundamentalistă. Românismul ca ideal de stat și cultură organice. 
Eliade despre românism. Emil Cioran și misionarismul. Disocierea lui 
Cioran de tradiţionalism, pledoaria pentru europenism și rolul libe- 
ralismului împotriva fatalismului din psihismul românesc. Dezavuarea 
opiniilor lui Cioran de către tradiționaliști.. ........c. cc. 109 


Capitolul III. Noua generație. ..........c....ccoceeeeeeeoeso.. 121 
1. Constituirea tinerei generaţii prin lItinerariul spiritual (1927) al lui 
Mircea Eliade. Replica „bătrinului” Șerban Cioculescu. Polemică de 
idei. Membri ai tinerei generaţii. Crearea (1932) a asociaţiei „Criterion”. 
Activitate. Ciclurile de conferințe-simpozioane și imensul lor ecou. 
Episodul trist al dizolvării „Criterionului” (1934). Revista Criterion (1934) 

şi scurta ei existenţă. Ancheta revistei Vremea (decembrie 1932) despre 
noua generație. .........c.ccccccseeoeeeeeeaeeeeeesaoe 121 

2. Primele roade, în operă, ale tinerei generaţii. Eliade, din nou, în 1932, 
despre idealul generaţiei tinere spiritualiste. Sebastian și Comarnescu 
despre același fenomen. Infltrarea, de prin 1934, a morbului politicii 

în structurile noii generaţii. Noica, Eliade resping activismul politic în 


1932-1934. Mirajul extremei drepte și al celei a stingii democrate. 
Convergenţe și divergențe între Giîndirea și noua generaţie. .. ... 133 


3. Convertirea spre extrema dreaptă — un proces lent. Motivaţii ale actului 
de convertire. Eugen Ionescu, în 1945, despre sfirşitul tragic al gene- 
raţiei „Criterion”. Convertirea sau rinocerizarea ca proces. Exemple 
reprezentative pentru acest proces de convertire. Emil Cioran, un 
antemergător. Ciclul Scrisori din Germania (1933) și simpatia declarată 
pentru hitlerism. Elogiul lui Mussolini. Cioran în București, în perioada 
statului naţional-legionar. Conferinţa sa la radio din 27 noiembrie 1940, 
Profilul interior al Căpitanului. Plecarea sa la Paris, după rebeliune, 
Disocierea de opiniile de tinereţe, în interviuri și la reeditarea cărților 
și publicisticii sale din anii treizeci. Procesul de convertire la Mircea 
Eliade. Toamna anului 1936-începutul anului 1937 - momentul ade- 
rării. Jurnalul lui Mihail Sebastian despre începutul înverzirii lui 
Eliade. Publicistica filolegionară a lui Eliade. Încarcerarea lui Eliade în 
lagărul pentru legionari de la Miercurea Ciuc. Eliberarea. Plecarea, în 
aprilie 1940, ca atașat de presă la Londra. Condamnarea asasinării 
de către legionari a lui N. Iorga şi Virgil Madgearu. Nedisocierea lui 
Eliade de convingerile sale legionare din tinereţe. Convertirea tirzie a 
lui Constantin Noica. Schimb de scrisori, în decembrie 1938, între 
Comarnescu și Noica. Comarnescu îl îndeamnă să renunţe la legio- 
narism. Noica refuză. Numărul unic al revistei, integral scris de Noica, 
Adsum (8 august 1940). Dezvoltarea unor motive legionare. Noica, 
prim-redactor (din 8 septembrie 1940) la reapărutul ziar al mișcării 
legionare Buna Vestire. Articolele delirante, în spirit legionar, ale lui 
Noica în Buna Vestire. .............cceeeeeeoeeeeooeese 148 


Capitolul IV. Extrema dreaptă. Orientări. ........c cc... 178 


1. Nae Ionescu și influenţa sa asupra lumii studențești. Temele preferate 
ale noii generaţii își au rădăcina în ideile profesorului Nae Ionescu. 
Apropierea lui Nae Ionescu de mișcarea legionară (toamna lui 1933). 
Întîlnirea Nae lonescu-Codreanu. Arestarea profesorului ca autor moral 
al asasinării lui I.G. Duca. Eliberarea lui înaintea procesului. Suspen- 
darea ziarului Cuvintul. Reapariţia lui pentru cîteva luni tocmai în 
ianuarie 1938. Profesorul, martorul apărării în procese ale legionarilor. 
Simpatia pentru mișcarea legionară exprimată public în Buna Vestire 
din iunie 1937. Prudenţa directorului la reapariția Cuvintului. Afirmarea, 
totuși, a simpatiilor prolegionare. Încarcerarea sa, la 8 mai, în lagărul 
pentru legionari de la Miercurea Ciuc. Nae Ionescu în lagăr. Ciclul lui 
de conferinţe, în lagăr, Fenomenul legionar. Eliberarea din închisoare, 
datorită îmbolnăvirii de cord. Decesul prematur. ............. 178 


2. Nichifor Crainic și acapararea (1922, 1926) conducerii revistei Gindirea. 
Întemeierea, în 1932, a ziarului Calendarul, ca organ al unui dorit 
partid religios, după model catolic. Sprijinirea mișcării legionare. Inter- 
zicerea Calendarului (la 30 decembrie 1933), considerat autor moral al 
asasinării lui I.G. Duca. Arestarea lui Nichifor Crainic și achitarea sa 
în procesul intentat nicadorilor. În ciuda insistențelor, n-a mai izbutit 
să capete aprobare pentru reapariţia Calendarului. Apariţia, în noiembrie 
1935, a săptăminalului Sfarmă Piatră, unde Crainic e spiritus rector. 


Eliminarea lui Crainic din Partidul Naţional-Creștin, la a cărui întemeiere 
a fost cofondator. Polemicile cu Goga, Cuza-tatăl și fiul. Publicarea, în 
Sfarmă Piatră, a Programului statului etnocratic elaborat de Crainic. 
Fundamentalismul retrograd al acestui program de organizare statală, 
economico-politică și culturală. În 1938 revista e în derivă, în 1938-1939 
Sfarmă Piatră se adaptează carlismului, condamnindu-i pe legionari. 
Încetarea apariţiei în martie 1939. Reapariţia. Crainic, adept al națio- 
nalismului integral, negat și de cuzism, și de legionarism -— creatorul 
unei orientări distincte în ansamblul extremismului de dreapta. Un 
naționalism după modele împrumutate de la statele totalitare. . . 194 


3. Cariera ministerială și științifică a lui Mihail Manoilescu. Tentaţia 
corporatismului fascist italian. Teoretizări. Elogiul partidului unic, 
expresie a concepţiei totalitare. Elogiul Germaniei hitleriste și pronos- 
ticarea (în 1941) a victoriei inevitabile a Germaniei în război. Speranţa 
că prin Legiune își va putea înfăptui corporatismul. Finanţarea ziarului 
mișcării legionare, Buna Vestire, în același scop. Încrederea în biruința 
legionarismului și militantismului legionar a lui Manoilescu. Candidat 
și ales senator pe listele legionare, în două judeţe, la alegerile din 
decembrie 1937. M. Manoilescu, cu corporatismul său, un abandonat 
de legionarismul condus de Horia Sima, în perioada statului național- 
legionar. Supralicitarea lui Manoilescu pentru a intra în atenţia 
legionarismului instalat la guvernare. .........ccc cc... 211 


Capitolul V. Legionarismul ca grupare politică și orientare 
în spiritul public .... cc ce eeeeeoeeeeeeeeeese 228 
1. Preistoria mișcării legionare. Corneliu Zelea Codreanu, student la Iaşi 
(1919-1922). Detenţia la închisoarea Văcărești, în urma unui complot. 
Achitarea la proces. Tabăra de muncă de la Ungheni pentru construirea 
unui cămin studenţesc la Iași. Primele conflicte cu prefectul de poliţie 
Iaşi, C.G. Manciu. Uciderea lui Manciu de către Codreanu. Procesul și 
achitarea lui Codreanu. Constituirea, în 1927, a Legiunii Arhanghelului 
Mihail. Fondatorii. Codreanu, Căpitan al Legiunii. Munca pentru 
organizarea Legiunii. Structura pe orizontală și verticală a Legiunii. 
Adoptarea denumirii (în iunie 1930) de Garda de Fier. Charisma lui 
Codreanu. Prima dizolvare (ianuarie 1931) a Gărzii de Fier de către 
guvernul naţional-țărănesc (ministru de Interne: Ion Mihalache). 
Arestarea lui Codreanu și achitarea sa la proces. Activitatea Gărzii de 
Fier în semiclandestinitate. Codreanu, deputat de Neamţ în octombrie 
1931. A doua dizolvare a Gărzii de Fier (tot în 1931, ministru de Interne: 
Const. Argetoianu). Codreanu, a doua oară deputat (1932). Intrarea în 
Legiune (1932) a grupului de tineri intelectuali de la revista Axa, în 
frunte cu M. Polihroniade. Începutul acţiunilor constructive (taberele 
de muncă) ale legionarilor (1933). Dizolvarea de către guvernul liberal 
I.G. Duca (decembrie 1933) a Gărzii de Fier și interzicerea participării 
ei la alegeri. Asasinarea prim-ministrului I.G. Duca de către un grup 
de trei legionari (nicadorii), pe peronul gării Sinaia. Arestarea asasinilor 
și a altor militanţi. Codreanu se ascunde. Reapare la proces. Con- 
damnarea nicadorilor, achitarea lui Codreanu. Fortificarea mișcării 
legionare prin lozinci populiste, moralitate, ortodoxie și românism 
integral. Idealul revoluției naţionale. Renunţarea de către guvernul 


Tătărescu la regimul de severă interdicție a mișcării legionare. Reluarea 
taberelor de muncă. Înfiinţarea (1935) a partidului Totul pentru Țară. 
Congresul studenţilor (iegionari) de la Tîrgu Mureș (aprilie 1936) și 
constituirea Echipelor morții. Asasinarea, de către decemviri, a disi- 
dentului legionar Mihail Stelescu (iulie 1936). ............... 228 


„ Creşterea numerică a membrilor Gărzii de Fier. Trimiterea în Spania, 
de partea armatelor lui Franco, a unei echipe de combatanți. Moartea 
lui Moţa, Marin și pelerinajul înmormintării lor, transformat în funeralii 
naționale. Alegerile din decembrie 1937. Pactul Totul pentru Țară 
(Codreanu), P.N.Ţ., Partidul Liberal (Gh. Brătianu) — legitimarea legio- 
narismului. Succesul electoral al mișcării legionare și creșterea numerică 
a membrilor ei. Guvernul Goga-Cuza. Demiterea lui după 45 de zile. 
Regele Carol al II-lea obţine din partea marilor partide democrate 
(P.N.Ț., P.N.L.) acordul unor măsuri politice speciale. Formarea guver- 
nului Miron Cristea. Abrogarea Constituţiei din 1923 și adoptarea, în 
februarie 1938, a unei noi Constituţii, care instaura dictatura regală. 
Dizolvarea partidelor politice. Legionarii din nou în ilegalitate. Prigoana 
din perioada dictaturii regale. Scrisoarea lui Codreanu către N. Iorga. 
Primul proces al lui Codreanu din 1938 și condamnarea sa la șase luni 
închisoare corecțională. Al doilea proces Codreanu (tot în 1938) și 
condamnarea sa la zece ani. Eroarea lui Armand Călinescu, prim-ministru 
al României (septembrie 1939). Singeroasa acţiune de pedeapsă — mișca- 
rea legionară lipsită de elita conducătoare. Încercarea regelui (martie 
1940) de a se concilia cu mișcarea legionară. Eliberarea unor legionari 
din lagăre și închisori. Trei legionari în guvernul Ion Gigurtu. . . .245 


. Mișcările de protest stradal ale legionarilor la începutul lui august 
1940. Ion Antonescu — premier al României. P.N.L. și P.N.Ț. refuză să 
participe la constituirea guvernului de uniune naţională. Antonescu 
apelează, în consecinţă, la legionari. Abdicarea silită a regelui și decre- 
tarea statului naţional-legionar. Tensiuni între Horia Sima și cadrele 
cu stagiu în conducerea mișcării. Disidenţa bătrinului Ion Zelea Codreanu, 
care se voia comandantul mișcării legionare. Arivismul și goana după 
acumulare rapidă erodează mișcarea legionară și provoacă dezaprobarea 
lui Antonescu. Solemnităţi aniversare și parastase. Pornirea acţiunilor 
de pedeapsă împotriva adversarilor. Campania de presă împotriva lui 
N. lorga, declarat vinovat, iniţial, pentru arestarea, apoi asasinarea lui 
Codreanu. Tensiunea dintre Antonescu și legionari. Asasinatele de la 
Jilava. Asasinarea lui Iorga și Madgearu. Sima se opune arestării 
asasinilor. Germania de partea lui Antonescu. Rebeliunea legionarilor. 
Fuga căpeteniilor legionare în Germania. Legionarismul, un fenomen 
politico-ideologic interbelic. .......esussesuusesreoosenreess 258 


. Legionarismul și refuzul construcțiilor teoretice doctrinare. Caracterul 
internaţional al doctrinei de dreapta - un paradox. Legionarismul, o 
revoluţie spirituală. Eroicul și cultul morţii ca jertfă. Violenţa ca metodă 
de educaţie. Imposibila conciliere dintre violenţă și mila creștină. Radu 
Dragnea și Nae Ionescu despre ortodoxie și naționalism. Naţionalism — o 
cădere în păcat? Nae Ionescu și M. Polihroniade resping această 
judecată. ..........cccceneeeeeeeeoe eee ceas 275 


5. Istoricitatea ideii de om nou și lume nouă. Legionarismul și militarismul 
pentru crearea omului nou. Codreanu despre făurirea omului nou. Alţi 
comentatori despre omul nou ca expresie a elitei naţionale și sociale. 
Taberele de muncă, mijloc de creare a omului nou. Extensiunea acestui 
mijloc de educaţie legionară după 1935. Corneliu Zelea Codreanu și 
Ion I. Moţa despre rostul taberelor de muncă drept școală de educaţie. 
Sfintul Sinod interzice în 1935 activitatea taberelor de muncă pentru 
construirea și repararea unor biserici. .... cc... 287 


6. Charisma lui Corneliu Zelea Codreanu. Comportamentul sobru și moral 
al Căpitanului. Cultivarea spiritului religios. Un posedat al convingerilor 
sale aspre și purificatoare. Charisma lui Codreanu cucerea nu numai 
oamenii simpli, ci și tineri intelectuali. Idealul afirmat de el apărea ca 
o alternativă într-o lume dezamăgită, fără speranţă și debusolată. 
Pamfil Șeicaru și Nichifor Crainic despre C.Z. Codreanu. Crainic crede 
că această charismă a fost consecinţa unei psihoze. Cultul Căpitanului. 
Elogiul cărţii lui Codreanu Pentru legionari. Constantin Noica și Traian 
Herseni, Emil Cioran, exultanţi, după septembrie 1940, despre perso- 
nalitatea lui Codreanu. ....., ceea 297 


Capitolul VI. Problema evreiască ..........c cron... 305 


1. Incursiune în statistica temei. Masiva imigrare a evreilor în Moldova 
după 1830-1850. Populaţia evreiască în recensămintele populaţiei 
României din 1880 și 1912. Reîntregirea României din 1918 și sporirea 
numărului evreilor (recensămîntul din 1930). Repartizarea pe provinciile 
istorice ale ţării. Articolul 7 din Constituţia din 1866 și interdicţia de 
a căpăta cetăţenie română. Revizuirea, ineficientă, a articolului 7 în 
1879. Acordarea, în 1919, a cetăţeniei române evreilor trăitori în ţară 
la 4 august 1916. Evreii din provinciile realipite la trupul ţării au venit 
cu drepturile cetățenești căpătate acolo. Constituţia din 1923 legali- 
zează această stare de fapt. Decretul-lege din ianuarie 1938 privind 
revizuirea cetățeniei evreilor, Peste o treime își pierd cetățenia română. 
Legea din august 1940 privind statutul juridic al evreilor. Evreii, cetă- 
teni de categoria a doua. Noile legiuiri antievreiești în vremea statului 
naţional-legionar și sub dictatura lui Ion Antonescu. Pogromul de la 
Iași, decimarea evreilor din Basarabia și Bucovina de Nord. Transnistria. 
Agitaţiile antisemite de după 1918 şi „generaţia de la '22"....... 305 

2. Emil Cioran și opinia sa despre evrei, în 1936 (Schimbarea la fată a 
României) și 1956 (Ispita de a exista). Manifestări ale antisemitismului 
fundamentalist, sprijinit pe argumente teologale. Nichifor Crainic în al 
său stat etnocratic. Antisemitismul fundamentalist în prefața lui Nae 
Ionescu la romanul De două mii de ani de M. Sebastian. Mircea Eliade 
polemizează cu Nae Ionescu. ............ cc... 314 

Prefaţă 


În 1995, cînd Z. Ornea a publicat Anii treizeci. Extrema dreaptă româ- 
nească, problema în discuţie, deși destul de aproximativ cunoscută, era deja 
litigioasă, printre altele datorită apariţiei în străinătate și apoi în România a 
eseului Felix culpa al lui Norman Manea. Pe-atunci, neconștientizindu-ne 
propria ignoranță, ne închipuiam că perioada noastră interbelică a fost fără 
cusur. În spiritul ei, mărturisirea lui Matei Călinescu, cum că a trebuit să 
înveţe istoria României după ce s-a exilat — „Căci în România comunistă nu 
se putea afla nimic adevărat despre ţară, despre istoria și cultura ei; iar dacă 
se afla ceva, era cel mai adesea mai rău decît nimic. Măsluirile ideologice 
oficiale, interdicțiile, invențiile, dogmele, minciunile, jumătăţile de adevăr — 
chiar și pentru cei care nu le credeau și, spre a se apropia de adevăr, le 
răsturnau - nu indicau decît piste false”! —, a fost valabilă pentru mulţi din- 
tre noi, care a trebuit să învăţăm veritabila istorie a patriei abia după căderea 
totalitarismului comunist. Ar mai trebui să adaug că voci de mare autoritate 
ale momentului post-1989 au indus părerea că prioritatea noastră oarecum 
exclusivă este studierea totalitarismului comunist, din care ţara abia ieșise 
în mod formal. Așa că cercetarea extremei drepte românești nu era socotită 
de aproape nimeni o urgenţă — decît, poate, de unii intelectuali români din 
exil, care, imediat după căderea comunismului, au încercat să avertizeze 
intelighenţia din ţară că întoarcerea la trecutul interbelic nu numai că nu 
este cu putinţă, dar nici nu este recomandabilă. Iar în efervescenţa haotică 
a acelor ani, destui erau tentaţi să resuscite — de pe poziţiile unui ultranaţio- 
nalism înţeles, abuziv, ca patriotism - mitul Mareșalului sau pe acela al 
„purului” Zelea Codreanu. 

Extrema dreaptă românească a mai fost pusă la noi în discuţie, de pildă 
imediat după Rebeliunea legionară din ianuarie 1941, dar numai cu una 
dintre orientările ei, legionarismul: e vorba despre Pe marginea prăpastiei, 
dosar alcătuit din ordinul lui Ion Antonescu pentru a justifica în ochii opiniei 
publice despărţirea de foștii săi aliaţi de guvernare. Apoi, în timpul regimu- 
lui comunist, istoricii, inclusiv cei ai filozofiei, au scris despre acest subiect?, 
dar considerabil stînjeniţi de gemelitatea dintre cele două extreme; așa că 


1. Matei Călinescu, Despre loan P. Culianu și Mircea Eliade. Amintiri, lecturi, 
reflecții, ediţia a doua, revăzută și adăugită, traducere din limba engleză de 
Mona Antohi, Polirom, lași, 2002, p. 12. 

2. Îmi amintesc că în timpul studenţiei mele, în 1977, a fost publicată lucrarea, 
foarte impresionantă pentru mine, a lui Stelian Neagoe Triumful rațiunii împo- 
triva violenței (viața universitară ieșanti interbelică). Existau de asemenea 
lucrările din anii 1970 ale lui Mihai Fătu și Ion Spălăţelu. Mai trebuie să 
semnalez că simultan cu lucrarea lui Z. Ornea a apărut volumul, limitat ca 

evaluarea corectă și completă a fenomenului a fost nu numai perturbată, ci 
în principiu cu neputinţă. Este ce recunoaște și Z. Ornea, care s-a oprit din 
cercetarea interbelicului românesc imediat după publicarea masivului său 
volum Tradiţionalism și modernitate în deceniul al treilea (1980, 666 pagini), 
pentru că, spune el, „era imposibilă comentarea, cum se cuvine, a ideii de 
totalitarism și partid unic, de democrație parlamentară”; asta, pentru că 
„extremismele... se aseamănă pînă aproape de identificare”!. 

În mentalul colectiv, în timpul regimului comunist și imediat după căde- 
rea lui, perioada interbelică a fost reprezentată, utopic, drept epoca de cea 
mai mare împlinire a României; ceea ce, la urma urmelor, nu a fost neapărat 
greșit, căci România interbelică a fost, din punct de vedere teritorial și demo- 
grafic, „Mare”, cuprinzînd și Basarabia, nordul Bucovinei și Cadrilaterul; apoi, 
din punct de vedere cultural, a cunoscut o înflorire pe cât de accelerată, pe atita 
de impresionantă valoric; iar din punct de vedere economic, anul 1938 a 
rămas de referinţă pentru orice realizare economică ulterioară. În naivitatea 
noastră de oameni care am avut acces numai la o istoriografie ad usum Delphini, 
mulţi dintre noi am crezut că interbelicul a fost epoca noastră „clasică”, ca 
să folosesc expresia lui E. Lovinescu. Iar despre mișcările de extremă dreaptă, 
dacă am știut totuși cîte ceva, am crezut că nu mai au nici un fel de importanţă. 

Pentru cei care au trăit cu iluzia unui timp interbelic cu valoare de modei, 
Anii treizeci. Extrema dreaptă românească a lui Z. Ornea a avut un efect 
demitizant major. Cartea a arătat că, departe de-a fi fost paradiziacă, epoca 
a fost și a unei grave maladii sistemice, maladia extremistă și prototalitară, 
care n-a lăsat nimic neatins, de la istoria politică la cultură și viață personală. 
Ba, mai mult, studiul lui Z. Ornea a arătat, cu citate extinse și convingătoare 
pentru orice cititor de bună-credinţă, că destui autori care abia începeau să 
fie recuperaţi, cum ar fi Nae Ionescu, Nichifor Crainic, Eliade, Cioran și alții, 
departe de a fi un model bun la toate - de la profunzimea viziunii metafizice 
la concreteţea soluțiilor politice —, trebuie citiți precaut, fiindcă au fost ideo- 
logi sau numai adepţi ai extremismului de dreapta. Ceea ce pentru mulţi 
intelectuali români din exil era foarte limpede — și mi-l amintesc, de exemplu, 
pe I. Negoiţescu —, și anume că România postcomunistă nu poate să reia firul 
istoriei înnodînd pur și simplu cu tradiţia interbelică și bazindu-se pe ideile 
politice ale intelectualilor interbelici de succes, căci acestea ne-ar duce în 
celălalt extremism, pentru mulţi dintre noi, la începutul anilor 1990, nu era 
clar deloc. 

În principiu, fenomenul ca atare poate fi cercetat și evaluat de pe poziţia 
extremei drepte, de pe aceea a extremei siîngi și, în al treilea rînd, de pe aceea 
a democraţiei. Imediat după al Doilea Război Mondial, ţările occidentale și-au 
făcut, în numele democraţiei, procesul extremei lor drepte și al dezastrului 
pe care l-a adus. La noi, un astfel de proces a fost, prin forţa lucrurilor, 
imposibil pînă după 1989. 

Scrisă de pe poziţiile unui democrat, Anii treizeci. Extrema dreaptă româ- 
nească este o naraţiune calmă și descriptivă, o fenomenologie a extremei 


arie de investigare, dar despre aceeași perioadă, al lui Leon Volovici Ideologia 
naționalistă şi „problema evreiască” în România anilor '30. 

1. Z. Ornea, Anii treizeci. Extrema dreaptă românească, Ed. Fundaţiei Culturale 
Române, București, 1995, pp. 15, 428. 

drepte românești. Cu dinadinsul, autorul a dat multe citate ample, lăsînd 
textele să vorbească. Convins că „niciunde nu aflăm mărturie mai convingă- 
toare despre peisajul unei epoci decit în publicistica ei”!, autorul a spus 
povestea fascismului românesc pe baza prelucrării unei cantități uriașe de 
informaţii adunate din presă. În fapt, Z. Ornea a fost primul care a defrișat 
teritoriul larg - și dificil, aș adăuga, gândindu-mă la stilul emfatic și imprecis 
al textelor — al presei interbelice, pentru a descoperi conturul și conținutul 
extremismului naționalist. Memoriile, colecţiile de documente și acte, apoi 
cunoașterea istoriei românești cu culisele ei cu tot au completat documen- 
tarea și au făcut cu putinţă scrierea cărţii. 

Materialul empiric, excesiv de bogat, a fost prelucrat de cercetător pe baza 
ideilor dominante care au rezultat implicit din texte și, de asemenea, în ter- 
menii din epocă: totalitarism, democraţie parlamentară, partid unic, pluri- 
partidism, parlamentarism, dictatură, autohtonism, ortodoxism, spirit european, 
extremă stingă, extremă dreaptă, raționalism, iraționalism, fascism italian, 
stat corporatist, hitlerism, legionarism, problema evreiască, antisemitism etc. 
Există cîteva idei, respectiv cîțiva termeni cărora Z. Ornea le acordă o mai 
mare valoare explicativă pentru ceea ce s-a întîmplat atunci, cum ar fi naţio- 
nalismul, autohtonismul și tradiționalismul, refuzul democraţiei și al raţio- 
nalismului cartezian ș.a. Există de asemenea o idee apărută încă din timpul 
Primului Război Mondial, care a circulat obsesiv în toată Europa interbelică 
cu o mare forţă de a coagula spiritele, pe care Z. Ornea o întilnește în citate 
și o utilizează în comentariu, fără a-i sesiza, mă tem, importanţa explicativă: 
ideea de revoluţie colectivistă contra democraţiilor liberale și individualiste. 
De obicei, în interiorul unei teme, Z. Ornea prezintă lucrurile într-o ordine 
mai ales cronologică. Cu virtuozitate de vechi cercetător al ideologiilor /curen- 
telor de idei românești, autorul prezintă inclusiv cîteva polemici între perso- 
nalităţile extremei drepte; căci, din fericire pentru noi, extrema dreaptă nu a 
fost un monolit, orientările ei nu s-au coalizat, ci au concurat între ele (exact 
la fel s-au petrecut lucrurile și la stînga extremă). 

Lucrarea lui Z. Ornea nu a epuizat — nu avea cum - fenomenul. În încer- 
carea de a face ordine în materialul empiric foarte bogat și de a nara cît mai 
coerent povestea vinovată a extremismului nostru naționalist, autorul și-a 
restrîns aria de cercetare la „orientările” cele mai influente, patru la număr. 
Capitolele patru și cinci, cele mai bune din această carte fundamentală, expun 
şi analizează activitatea și doctrina lui Nae Ionescu, Nichifor Crainic, Mihail 
Manoilescu, apoi, foarte pe larg, fenomenul extremist cel mai original și per- 
sistent pe care l-a dat România: mișcarea legionară și Căpitanul ei, Corneliu 
Zelea Codreanu. 

În 1995, capitolele cele mai frapante au apărut a fi acelea despre tînăra 
generaţie, cea a străluciţilor intelectuali Cioran, Eliade, Noica ș.a., care s-a 
convertit cu entuziasm la extrema dreaptă. (Și e obligatoriu să subliniez că 
al doilea motiv care l-a făcut pe Z. Ornea să se oprească, la începutul anilor 
1980, din cercetarea perioadei interbelice a fost dorința de a nu perturba 
publicarea și republicarea, atita cît s-a putut în vechiul regim, a cărţilor 
acestora.) Între timp, favorizate chiar de existenţa cercetării lui Z. Ornea, au 


1. Z. Ornea, Tradiţionalism și modernitate în deceniul al treilea, Ed. Eminescu, 
București, 1980, p. 99. 

apărut lucrări monografice, prin natura lucrurilor limitate tematic, însă mai 
aprofundate, despre vedetele generaţiei '27. Este ceea ce, la urma urmelor, 
cred că şi-ar fi dorit și Z. Ornea însuși. 

Publicată la puţin timp după ieşirea României dintr-o lungă perioadă 
totalitară — din 1938 pînă în 1989 România a ieșit din circuitul democratic 
și s-a livrat/a fost livrată, pe rînd, experimentului fascist, apoi unui lung 
experiment al socialismului real după model sovietic —, cartea lui Z. Ornea, 
în care interbelicii sunt lăsaţi să vorbească pe limba lor și în cuvintele lor, 
ne arată chipul criminal și teratogen! al extremismului de dreapta; iar în 
măsura în care extremele coincid, așa cum de altfel demonstrează autorul în 
capitolul „Ideologiile totalitare și literatura”, în care subliniază îngemănarea 
comunismului și fascismului, și chipul teratogen al comunismului. 

La sfirșitul lecturii, avem imaginea unei epoci în care o parte importantă 
din lumea românească s-a ridicat, în plin regim democratic, contra democra- 
tiei și mecanismelor ei (pluripariidism, parlamentarism, drepturi individuale 
garantate), pledînd pentru dictatură, partid unic, conducător unic, etnicism, 
xenofobie, antisemitism și alte produse „teratologice” de același fel; sau, altfel 
spus, a acţionat pentru totalitarismul naţionalist, unul dintre cei doi monștri 
criminali? ai secolului care a irecut, ca să folosesc din nou terminologia lui 
Marcel Gauchet. Fapt care îi ridică cititorului o întrebare firească: Cum a fost 
cu putinţă așa ceva? 

Pe parcursul cercetării, Z. Ornea a menţionat, într-un mod foarte discret, 
evenimentele externe care — să nu uităm că suntem o națiune mereu imita- 
toare?! — au dat aripi extremismului nostru naţionalist. Este posibil ca rolul 
contextului european să nu fi fost totuşi îndeajuns valorificat; oricum, dacă 
ținem cont de evoluţia de atunci a Europei, observăm că aberaţiile ideologice 
din România nu au fost o trăsătură particulară care ne-ar fi diferențiat de 
alte ţări, ci, dimpotrivă, o trăsătură comună pe care am împărtășit-o cu alte 
ţări europene, de la care adesea ne-am inspirat; iar apartenența dreptei 
românești la aceea europeană, fără să atenueze în vreun fel caracterul ei 
criminal, ne permite să înţelegem că ea a fost cu putinţă ca mișcare politică 
semnificativă cantitativ tocmai pentru că se sincroniza cu o „modă” europeană 
de succes. În Tradiţionalism și modernitate..., faţă de care Anii treizeci... se 
află în continuitate firească, Z. Ornea a descris măcar unele dintre constan- 
tele epocii interbelice, așa că prea discreta, poate, prezenţă a contextului 
european este, de fapt, în bună măsură compensată de prima lui carte despre 
interbelic. În volumul despre anii douăzeci, cercetătorul a prezentat pe larg 
criza raționalismului, afirmarea în forță a iraţionalismului, criza democraţiei 
ş.a., elemente care au rămas valabile de-a lungul întregii perioade interbelice. 
Iar pentru a înţelege în întregime epoca începută după Primul Război Mondial 


1. Am folosit termenii lui Marcel Gauchet din L'Avenement de la democratie. III. 
À l'épreuve des totalitarismes, 1914-1974, Gallimard, Paris, 2010, pp. 555-556. 

2. Ibidem, pp. 265, 555. 

3. De vole sau de nevoie, noi am imitat întîi Răsăritul, apoi, de la sfirşitul secolului 
al XVIII-lea și începutul secolului al XIX-lea, Apusul, apoi, după al Doilea 
Război Mondial, din nou Răsăritul, reprezentat de data asta de totalitarismul 
comunist din Uniunea Sovietică, iar după 1989 am luat-o de la capăt cu 
imitarea Occidentului... 

și încheiată, dacă s-a încheiat cumva, abia după 1990, poate că ar mai fi și 
alte elemente de luat în calcul; însă asta ar fi o altă „temă” de cercetare. De 
fapt, Z. Ornea și-a atins scopul — acela precizat clar încă din titlu — pe care 
şi l-a propus. 

Aş mai observa, de dragul unui cititor exigent, că unele „personaje” sunt 
tratate cu menajamente, poate chiar „timid”!. Ca să dau un singur exemplu: 
discutînd volumul Românismul, catehismul unei noi spiritualități (1936) al lui 
Rădulescu-Motru, autorul nu pare să observe că bătrînul filozof era, de mai 
multă vreme de altfel, înregimentat între adepții totalitarismului și că în 
această carte pledează pentru un stat românesc totalitar, în rînd cu Rusia 
sovietică, Italia fascistă și Germania hitleristă; cruțîndu-l pe Motru, Z. Ornea 
s-a limitat să înregistreze polemicile din jurul cărţii acestuia și poziţia ultra- 
reacționară a lui Nichifor Crainic (acesta, cu idei politice într-adevăr mult 
mai toxice decît oricare alt ideolog român de extremă dreaptă, căci etnicist 
în mod riguros și ortodoxist). 

Deși nu lipsită de cîteva asemenea puncte mai fragile, care incită la com- 
pletări și discuţii, Anii treizeci... este o carte solidă și rămîne pe mai departe, 
ca în momentul apariţiei, o cercetare fundamentală asupra interbelicului 
nostru. 


* 


De Z. Ornea am auzit pentru prima dată pe clasa a X-a, la Liceul „Axente 
Sever” din Mediaș, de la profesoara mea de română. L-am întîlnit prima dată 
în 1990, în biroul de la Uniunea Scriitorilor, pe-atunci în Casa Vernescu, al 
lui Mircea Dinescu: și, cum l-am văzut, cum m-am repezit la el să-i spun cât 
de mult îl admir pentru opera lui. Mi se pare evident că este cel mai important 

“istoric al ideilor și ideologiilor politice şi culturale ale modernităţii pe care 
l-am avut în a doua jumătate a secolului trecut și sunt bucuroasă că am avut 
norocul să-l cunosc. Îmi amintesc că pe la sfirșitul anilor 1990, întilnindu-l 
întîmplător, l-am îndemnat, ca autor al atitor monografii de curente și de 
„personalităţi, să scrie o istorie succintă, de cel mult o sută cincizeci de pagini, 
a curentelor și ideologiilor din România modernă și contemporană. „Dragă”, 
mi-a spus, „nu mai am chef. Am obosit”. E foarte posibil ca în oboseala lui 
să fi fost prezentă și o doză nu mică de dezamăgire, mă gîndesc eu acum. Nu 
știu dacă i-a mulțumit cineva pentru tot ceea ce a făcut el pentru cultura 
patriei. Că nu a fost onorat pe măsura operei și a valorii lui, asta, desigur, 
știu foarte bine. 


20 noiembrie 2015, Cluj 


Mărta Petreu 


1. Comentind Anii treizeci... pentru revista Apostrof, Adrian Marino a observat 
tonul „cît se poate de reţinut”, ba „chiar surprinzător de timid, cînd vine vorba 
despre sinistrele asasinate legionare”, al autorului. Vezi Adrian Marino, „O carte 
dificilă și foarte utilă”, în Apostrof, anul VII, nr. 1-2, ian.-febr. 1996. 

Preliminarii 


Cartea aceasta voisem să o scriu în 1980. Adică imediat după încheierea 
celei (apărută în 1980) pe care am intitulat-o Tradiționalism și modernitate în 
deceniul al treilea. Din păcate, atunci această carte nu putea și nici nu trebuia 
publicată, Nu putea fi publicată pentru că era imposibilă comentarea cum se 
cuvine a ideii de totalitarism și partid unic, de democraţie parlamentară, 
idei-forță patrimoniale deopotrivă pentru extrema dreaptă și pentru cea 
stîngă. Și nu trebuia publicată pentru că dezvăluia credo-ul politic și ideolo- 
gic al celor care, în anii treizeci, erau personalităţile proeminente ale noii 
generaţii (Mircea Eliade, Emil Cioran, Constantin Noica și alţii). Era inopor- 
tună fiindcă ar fi constituit argumente pentru interdicția publicării operei lor 
(oricum, mereu supusă unui statut incert de toleranță accidentată). Şi soco- 
team, ca atîția alţi intelectuali, că opera acestor personalităţi trebuie, negre- 
şit, publicată. Astfel încît am amiînat scrierea acestei cărți pentru vremi 
așezate sub o zodie mai fastă, care să îngăduie elaborarea unei cărţi oneste. 
Pentru că a ocoli realitatea prezenţei publicistice a acestor, atunci, tinere 
personalităţi în peisajul epocii era o soluție neonestă, mistificînd grav peisa- 
jul de idei al timpului. Așezarea vremurilor s-a produs după decembrie 1989. 
Eliberat de orice constrîngere, am reînceput travaliul pentru scrierea doritei 
cărți. În acest fel îmi pot încheia exegeza despre perioada celor două decenii 
interbelice, care, cum am mai spus, n-a fost un bloc unitar, centrul de gre- 
utate sub raport social, politic, literar și în dezbaterea de idei ocupîndu-l cel 
dintii (1918-1930). De aceea, cred că fiecare deceniu trebuie examinat sepa- 
rat, și nu ca un ansamblu, lipsindu-i tocmai coerenţa interioară. Aceasta nu 
înseamnă că între cele două decenii s-ar înălța un zid despărțitor. Dimpotrivă, 
un liant bine desenat le apropie, creînd premisele continuității. Orice segment 
al fenomenului am analiza (politic, filozofic, cultural, literar, de ideologie 
politică sau literară), avem a constata că fundamentele celui de-al patrulea 
deceniu sunt puse în cel de-al treilea. În unele dintre aceste segmente (literar, 
ideologie literară, politic și social) transformarea s-a produs, în bună măsură, 
în chiar deceniul al treilea. Literatura și-a modificat fizionomia prin apariția 
noilor valori (Blaga, Arghezi, Ion Barbu, V. Voiculescu, Adrian Maniu, Rebreanu, 
Hortensia Papadat-Bengescu, Gib Mihăescu, noua vîrstă literară a lui Sadoveanu 
de la Hanu Ancuţei încoace). Reforma agrară și cea a votului universal modi- 
fică radical structurile sociopolitice (în sectorul agrar, mica producţie devine 
majoritară, iar în viața politică dispare cu totul Partidul Conservator şi apar 
noile partide: averescan, țărănesc, al naţionalilor ardeleni, ultimele două 
fuzionînd în 1926). Viaţa politică e alta decît în perioada antebelică încă din 
anii douăzeci. Și de n-ar fi fost atotputernicia liberalilor pînă în 1927-1928, 
datorită marii personalităţi a lui Ion I.C. Brătianu (pînă în 1927, cînd se 
produce decesul său intempestiv), totul, absolut totul, ar fi părut, pe această 

scenă publică, altfel. Dar în noiembrie 1928, celălalt frate Brătianu, Vintilă, 
rămas să vegheze la dominaţia liberalilor asupra destinelor ţării, e nevoit să 
cedeze locul naţional-ţărăniștilor conduși de Maniu și Mihalache. Cu această 
predare de ștafetă, Brătienii își pierd din putere, liberalii de sub conducerea 
lui Gh. Tătărescu fiind o palidă imagine a atotputerniciei lor de odinioară, 
care a ocupat spaţiul a peste 14 ani. Pentru că Tătărescu este, se știe, o 
creaţie servilă a regelui Carol al II-lea, din dispoziţiile căruia, capricioase 
mereu, nu iese. Iar bătrînii liberali, în frunte cu Dinu Brătianu, deţin acum 
poziţii subalterne (chiar cînd ultimul dintre fraţii Brătianu era președintele 
formal al partidului). 

Două elemente noi, perturbatoare amindouă, modifică fizionomia politică 
a deceniului al patrulea, dominindu-l. În primul rînd este actul restauraţiei 
pe tronul României a lui Carol al II-lea, care s-a produs în chiar debutul 
deceniului (8 iunie 1930). Cu inteligenţa sa malefică și propensiunea sa spre 
un regim al autorităţii personale, Carol al II-lea a dominat viaţa politică, 
influenţind-o negativ. La început, toate partidele politice socoteau că bine ar 
fi să se realizeze o „pace politică”. Era convins că un guvern deasupra parti- 
delor, ascultînd de voinţa sa, ar fi soluţia ideală. Că în acest fel demnitatea 
regală de arbitru al vieţii politice dispărea, înlocuită fiind de o implicare directă 
în actele de guvernământ, nu părea a-l interesa. Şi-a constituit, destul de 
repede, o camarilă a sa (formată din Nae Ionescu, consilier politic, Mihail 
Manoilescu și Aristide Blanck, consilieri economici, Gabriel Marinescu, Puiu 
Dumitrescu, Richard Franasovici, Al. Mavrodi, Felix Wieder, mai tirziu Max 
Auschnit, Nicolae Malaxa) care lua decizii de natură politică, economică și 
financiară. lar Elena Lupescu, readusă în ţară în ciuda împotrivirii lui Iuliu 
Maniu și a promisiunii regale, era un factor de influenţă decisivă. Camarila, 
cîteodată fiecare membru al ei, avea puteri mai mari decît miniștrii în func- 
ţiune și guvernul în ansamblu, în frunte cu premierul. Regele a pornit, de 
îndată ce s-a instalat pe tron, acţiunea de dezmembrare a partidelor, prin 
crearea de fracțiuni şi disidenţe. N-a fost și n-a voit să fle un suveran con- 
stituţional, ci un factor de putere absolută efectivă, făcînd și desfăcînd toate 
în țară. Aceasta și înainte, dar mai ales în timpul dictaturii regale instaurate 
în februarie 1938, cînd a abrogat Constituţia din 1923, decretind o alta, a 
sa, absolutistă, desfiinţind și pluripartidismul, și viața parlamentară. Eve- 
nimentele interne mult influențate de cele externe se precipită și, la 6 sep- 
tembrie 1940, Carol al Il-lea e silit să abdice. Deceniul al patrulea a început 
cu urcarea sa pe tron și a sfîrşit prin abdicarea sa. 

Al doilea element perturbator a fost ascensiunea, în scena vieţii publice, 
de prin 1933 efectiv vijelioasă, a forţelor extremei drepte. Şi nu e vorba de 
cuzism, chiar după unificarea cu gruparea lui Goga, formînd Partidul 
Naţional-Creștin, ci de legionarism. Legionarismul este fenomenul politic nu 
atît cel mai important, cît cel mai frapant al acestui deceniu, chiar dacă 
întemeierea mișcării se produsese în decembrie 1927. 

În primul rînd, grupa mai ales tineri. Fără program precizat, Garda de 
Fier a lui Corneliu Zelea Codreanu promitea asanarea radicală a vieţii publice 
prin eradicarea politicianismului întotdeauna venal, propovăduia valorile 
creștine ale ortodoxiei, educa aderențţii în spiritul voiniciei haiducești și al 
eroismului jertfelnic, pregătind în cuiburi „omul nou” care va făuri o nouă 
Românie „ca soarele sfint de pe cer”. Această mișcare, care cultiva înfrățirea 

mistică întru înfăptuirea unor înalte comandamente naţionale, bizuită pe 
principii morale severe, a atras tineretul, cu deosebire cel studenţesc (și elevi 
din cursul liceal superior), apoi și din celelalte medii (muncitoresc, țărănesc, 
de funcționari publici sau particulari). Violenţa agresivă și afirmarea ideii că 
dreptatea nu se dobindește prin justiţie, ci trebuie autoînfăptuită, chiar folo- 
sindu-se glonțul, aduceau noi moravuri în viața publică. Legionarii se auto- 
recomandau drept factorul, nu atît politic, cît moral, care va înfăptui înnoirea 
României, Şi, pe fondul crizei economice și al ascensiunii, pe scena europeană, 
a fascismului și a naţional-socialismului, legionarismul creștea în forță, 
inclusiv numerică. (Date statistice, citate de istoricul Armin Heinen în lucra- 
rea sa despre Legiune, atestă sporirea numerică a mișcării de la 6.000 de 
persoane în 1930 la 272.000 în decembrie 1937). Şi cucerea în audienţă, de 
vreme ce la alegerile din decembrie 1937 dobindise 15,6% din electorat, fiind 
votat de 478.378 de persoane și recoltînd 66 de mandate. Asta în timp ce 
la alegerile din 1929 recoltase 10.714 voturi (0,4%), la cele din 1931 obținuse 
3.783 voturi, iar la cele din 1932 crescuse la 70.674 de voturi (2,4%) şi cinci 
mandate!. 

Sigur că, se știe, consultările electorale de pînă în 1937 au fost trucate în 
rezultate. Dar cifrele obținute de legionari în alegeri concordă, în general, cu 
cele ale militanţilor precizaţi de Heinen. Iar la alegerile din decembrie 1933, 
cînd numărul militanților ajunsese la 28.000, li s-a interzis participarea. 

Ascendenţa fenomenului legionar în spiritul public al anilor treizeci 
este o realitate indiscutabilă. A-i diminua însemnătatea, a-l trata ideologic 
sau invectivant adjectival este o cale falsă și, de aceea, contraproductivă. 
Descriindu-l așa cum a fost, trebuie explicat în fenomenologia sa. Tineretul, 
debusolat și disprețuind politicianismul, s-a îndreptat spre legionarism, cu 
bună-credinţă inocentă, sperînd să afle aici singura alternativă salvatoare. 
Că alternativa era înșelătoare s-a văzut mai tîrziu. Dar atunci, în anii treizeci, 
ea a fost considerată valabilă și a cucerit, de aceea, simpatii. La locul potrivit 
voi analiza fenomenul legionar din acest deceniu, mobilurile sale, încercînd 
a propune și explicitarea sa. De n-ar fi fost o realitate impunătoare în lumea 
tineretului (apoi și a straturilor mature), nu s-ar fi produs actul de simpatizare 
sau chiar de aderare la legionarism a unui segment important din ceea ce 
era, atunci, noua generaţie. După 1935-1936, în unele cazuri mai înainte, 
personalităţi proeminente ale acestei extraordinare generații s-au îndreptat 
pe calea pe care ele o considerau utilă, necesară şi înnoitoare. Să nu pregetăm 
a-i pomeni pe Mircea Eliade, Emil Cioran, Constantin Noica, Traian Herseni, 
Mircea Vulcănescu (în cartea sa despre Nae Ionescu mărturisește că a nutrit 
sentimente de simpatie pentru Legiune), Ernest Bernea, Constantin D. Amzăr, 
Ion Ionică, M. Polihroniade, Horia Stamatu, Arșavir și Haig Acterian, Paul 
Costin Deleanu, Ion Cantacuzino, Alex. Christian Tell, Victor Vojen, Mircea 
Streinul și încă alţii. Sigur că în această opţiune un rol de seamă l-a îndepli- 
nit apropierea de Garda de Fier a profesorului de metafizică și logică Nae 
Ionescu. Dar ar fi nedrept și simplificator să fixăm cauza opțiunii exclusiv pe 
această rotire de macaz operată de Nae Ionescu în toamna lui 1933. Opţiunea 
s-a datorat, negreșit, și unor motivații intelectuale personale. Puţini dintre 


1. Cf. Matei Dogan, Analiza statistică a democraţiei parlamentare din România, 
1946, tab. nr. 4. 

membrii marcanţi ai „generaţiei spiritualiste” s-au păstrat independenţi, 
refuzînd afilierea sau, cu o expresie a lui Eugen Ionescu, „rinocerizarea”, I-aș 
aminti pe Petru Comarnescu, animatorul grupării „Criterion”, sociologul 
Henry H. Stahl și Eugen Ionescu. Excepţiile n-au făcut, nici în acest caz, 
regula. O astfel de ponderoasă (intelectual) afliere nu poate fl (nu trebuie) 
minimalizată și nici invectivată. După cum, e bine s-o spun, nici argumentul 
că această afiliere demonstrează măreţia și forța nepieritoare a mișcării legi- 
onare nu e valabil. Realitatea este că încă de la sfirșitul anului 1940 unii 
dintre acești excepţionali intelectuali au regretat afilierea, disociindu-se de 
mișcarea legionară și judecînd-o cu asprime. E cazul lui Eliade, care, cum 
mărturisește în Memorii, a văzut în crimele răzbunătoare ale legionarilor 
(asasinatele de la Jilava, cel al lui N. Iorga) o eroare condamnabilă care o 
pătează pe vecie. Disocieri clare a formulat Cioran în cîteva interviuri din anii 
şaptezeci. A fost, cred, o tragedie a unei generaţii, care trebuie înfățișată așa 
cum s-a petrecut, adică în tot dramaticul ei conţinut. 

Capitolele acestei cărţi înfățișează, cît se cuvine, acest proces, dinainte şi 
după convertire. Pentru veridicitatea reflectării fenomenului în acest caz, și 
în toate celelalte, am preferat metoda citării (chiar cînd citatele capătă o 
anumită extensiune). Cum textele acestea nu sunt publicate (Cioran, ca şi 
Eliade, de pildă, le-au evitat — eliminîndu-le, așa cum au procedat autorul 
Schimbării la fată a României sau editorii, necuprinzindu-le în volume —, iar 
Noica a păstrat mereu tăcere în jurul lor), am preferat să citez amplu și pen- 
tru a le face cunoscute. De altfel, nepublicate sunt şi texte de acest fel ale 
lui Nae Ionescu (ediţia din articolele sale, în Roza Vinturilor, se oprește în 
1936 și e incompletă), Traian Brăileanu, Vasile Băncilă, Radu Dragnea, chiar 
Nichifor Crainic, Horia Stamatu, Vintilă Horia. De ceilalți, mai puţin proemi- 
nenti, dar cu importanţa lor pentru crearea atmosferei specifice, nici că se 
poate vorbi de o restituire în volum. Pe toate le-am citit atent și răbdător, 
decupînd citatul semnificativ. Cititorul își poate face astfel o imagine despre 
fenomenul (spiritual, ideologic și politic) comentat în această carte consultind 
de-a dreptul textele supuse judecății. 

Ca și în cazul cărții mele din 1980, Tradiţionalism și modernitate în dece- 
niul al treilea, am orînduit-o și pe aceasta pe cîteva idei-forță, care concen- 
trează în jurul lor dezbaterea de idei din încrîncenatul deceniu al patrulea; 
ele focalizează și epuizează tensiunea de idei a timpului. Nu le-am ales, ci mi 
s-au impus din cercetarea atentă a epocii (presă cotidiană și publicaţii săp- 
tămînale sau lunare, cărți, memorialistică). Îndrăznesc a crede că în acest fel 
imaginea de ansamblu și de interior a deceniului se realizează mai bine și 
mai adecvat. Dacă am izbutit în ceea ce mi-am propus, va aprecia, sunt con- 
vins, cititorul, căruia mă încredinţez și de astă dată. 


ZO. 

Capitolul I 


Democraţia și raționalismul sub acuzare 


Singura şansă de evoluţie a organismului românesc era, de la 1829, 
intrarea în circuitul comercial (și nu numai) european de dezvoltare. 
Pacea de la Adrianopole (1829) eliberase comerțul nostru cu cereale 
de monopolul turcesc și acum se putea integra în cel apusean. Nu-i 
vorbă, și pînă acum relaţiile economice aveau ca parteneri pe apuseni. 
Dar îngrădirile monopolului turcesc erau mult stînjenitoare. Sigur, și 
de la 1829, Rusia, controlind gurile Dunării, era interesată să împie- 
dice transformarea lor în căi navigabile. De abia prin tratatul de la 
Paris, care a urmat Războiului Crimeii (1854), s-a garantat victoria 
burgheziei apusene. Prin acest tratat se elimină controlul Rusiei asu- 
pra Principatelor Române și s-a neutralizat Marea Neagră. Capitalul 
englez - a stăruit Ștefan Zeletin în Burghezia română —, interesat în 
procurarea grînelor noastre (pînă la pătrunderea în Europa a celor 
americane și australiene), a determinat liberalizarea gurilor Dunării, 
ca o cale navigabilă pentru transportul cerealelor. Istoricii au citat 
numărul vaselor engleze ajunse în porturile Galaţi și Brăila, luînd 
grîne și aducînd produse manufacturate. Concurau eficient pînă şi 
vasele austriece, comerțul cu Austro-Ungaria coborînd în statistici. 
Acelaşi lucru îl făcea Franţa, fără a reuși să ajungă însă la procen- 
tele înregistrate de englezi. Oricum, e incontestabil că Principatele 
Române, intriînd în relaţii strînse cu capitalismul anglo-francez, înre- 
gistrează începutul erei lor burgheze. Zeletin şi, după el, Lovinescu 
(în Istoria civilizației române moderne), nemaivorbind de istoriografii 
fenomenului, au demonstrat realitatea și necesitatea acestui proces 
înnoitor. Principatele au început să producă pentru schimb, intensi- 
ficînd apăsarea ţăranilor siliţi să mărească producţia utilizată de 
stăpînii moșiilor. Pătrunderea fabricatelor apusene n-a determinat 
numai decăderea meșteșugurilor indigene, inclusiv a instituţiei bres- 
lelor, dar și o modificare a habitudinilor, de la port, bucătărie, pînă 
la comportament și moravuri. Epoca veche, tradițională, se clatină, 
erodindu-se treptat, iremediabil, în favoarea celei noi în plină și ine- 
vitabilă evoluţie. Tinerii sunt trimiși la studii în străinătate, cu deo- 
sebire în Franţa, și de acolo se înapoiază ca purtători de expresie ai 
noului. 

Acest proces sociologic necesar a trezit împotriviri. Boierimea — 
chiar aceea antrenată în relaţii de schimb prin intermediul, bineînţe- 
les, al comercianților — se plingea de năruirea moravurilor şi a stărilor 
tradiționale, secretînd o literatură de ieremiade și regrete, ironizată 
de exponenţii înțelegători ai înnoirii. Apelul la istorie și specificitate 
era frecvent, născînd ceea ce apoi se va numi tradiţionalism și autoh- 
tonism. Înfruntarea dintre tradiționalism și modernitate acum începe 
să se contureze. Momentul exploziv și de cotitură între cele două 
orientări a fost, negreşit, Revoluţia din 1848, care s-a străduit să 
modifice, în sens occidental europenizant, structurile politico-econo- 
mice, sociale și culturale ale organismului românesc. Revoluţia de la 
1848 nu a fost o izbîndă nici în Moldova și nici chiar în Muntenia, 
unde contururile ei au fost mai subliniate. Dar, prin consecinţe, ea a 
fost importantă, legitimînd forţele care au militat pentru spiritul nova- 
tor. Disputa între forţele pietrificate în tradiționalismul autohtonizant 
și cele favorabile prefacerii a înregistrat, ca moment nodal, un punct 
ascendent, rămas ca atare în istoria ideilor pînă tîrziu în anii inter- 
belici ai secolului nostru. Mișcarea unionistă, cu izbînda de la 1859, 
a accentuat procesul acesta de tensiune între forţe contrare. Şi pro- 
cesul acesta — repet, sociologic necesar — a tot urcat în intensitate, cu 
Jlegiuirile în prefacere din epoca Alexandru-loan Cuza și apoi, din 
1866, odată cu instaurarea regalității, cu Constituţia din 1866 liberală 
în fondul ei aparent și crearea, cu deosebire în perioada guvernării 
liberale de la 1876-1888, a infrastructurii şi a instituţiilor specifice 
unei Românii moderne care devine independentă de-abia la 1878. 

Firește că acest proces sociologic înnoitor, care proceda prin arde- 
rea etapelor, a fost precipitat, neizbutind să modifice în profunzime 
structurile. Mai ales într-o ţară în care disparitatea din lumea rurală 
a păstrat pînă tîrziu, la reforma agrară din 1918-1921, un imens și 
scandalos decalaj în regimul proprietăţii. Această stare de fapt, pe 
care Gherea a numit-o „neoiobăgie”, nu s-a limitat la sfera strictă a 
socialului, ci s-a infuzat, nutrind dispute și tensiuni ce păreau a fi 
ireconciliabile. Junimismul, prin Maiorescu, a găsit o formulă feri- 
cită — „forme fără fond” — pentru identificarea fenomenului. Altfel spus, 
antinomia dintre formele burghezo-liberale și fondul retardatar. Partidul 
Conservator, dar și aripa moșierimii din Partidul Liberal au fost în 
plan politic exponenţii stărilor retardatare pe care le voiau conservate, 
opunîndu-se tentativelor de reformare a fizionomiei regimului propri- 
etăţii. Și nu e, probabil, deloc o întîmplare că Partidul Conservator a 
dispărut de pe scena politică românească imediat după înfăptuirea 
reformei agrare. 

Să mai notez că, în perspectiva celor ce exaltau paseismul nostal- 
gic sau numai vituperau prea precipitata înnoire, anul 1848 era con- 
siderat ca moment al perturbării, deși, am văzut, procesul începuse 

înainte, de la 1829, după unii, sau 1774 (pacea de la Kuciuk-Kaivargi), 
după alţii. De aici înverșunarea împotriva pașoptismului ca moment 
al ruperii și înstrăinării. Dar cum se puteau realiza înnoirea și prefa- 
cerea într-o ţară înapoiată dacă nu intervenea un factor din afară, 
interesat în producerea acestei schimbări? Așa s-au petrecut lucrurile 
peste tot în Europa de Răsărit (inclusiv în Rusia) și mai tîrziu în alte 
zone ale lumii. Acuzaţiile de înstrăinare vinovată, de năruire a tradi- 
țiilor, de cosmopolitism, ce au fost zvîrlite forțelor novatoare timp de 
un secol și mai bine, erau o absurditate sociologică, dovedind inca- 
pacitatea înţelegerii unui proces inevitabil. Zeletin, citindu-i pe Marx 
şi Sombart, a demonstrat că e o lege sociologică intrarea unei ţări 
înapoiate în orbita celor mai înaintate pe calea capitalistă. Lovinescu 
(firește, în Istoria civilizației), partizan al apriorismului ideologic, a 
postulat, în replică la demonstrațiile lui Zeletin, că, potrivit principiu- 
lui a ceea ce a numit Saecullum, forța ideilor penetrează mai repede 
și mai activ decît procesele economice, încît la noi, ca și în toată 
Europa de Est, înnoirea s-a produs, tot ca rezultat al legilor sociolo- 
gice, pe cale culturală, prin intermediul celor care luaseră contact cu 
Apusul civilizator, aducînd în Principate noile formule de progres. 
Indiferent care dintre preopinenţi are dreptate, adică dacă procesul 
s-a produs datorită factorului economic sau celui al imitaţiei ideolo- 
gice (înclin spre argumentaţia lui Zeletin), fapt este că amindoi demon- 
strau necesitatea sociologică a acestui proces novator. Cam același 
lucru a spus Mihail Manoilescu în cartea sa din 1944, Rostul și des- 
tinul burgheziei române. 

Dar, indiferent de modalitatea producerii fenomenului acestuia al 
înnoirii, realitatea este că, în planul cultural-literar, a fost întreținută, 
un secol și mai bine, o atmosferă potrivnică, favorabilă paseismului. 
Zeletin, în cartea sa, constată reacţiunea culturală potrivnică proce- 
sului revoluţionar, manifestată în forme aproape generalizate. Socio- 
logul a inclus aici junimismul (inclusiv gazetăria politică a lui Eminescu), 
poporanismul, mișcarea socialistă, toate potrivnice burgheziei care 
era, incontestabil, expresia înnoirii revoluționare. Toate aceste direc- 
ţii de gîndire le-a caracterizat a fi „curentul reacţiunii române”, cu 
manifestare în plan cultural și politic. La fel a procedat Lovinescu în 
Istoria civilizației, consacrînd „forţelor reacționare” întregul al doilea 
volum al lucrării sale. Ostilitatea întreţinută în jurul elementelor alo- 
gene, ca purtătoare ale capitalului comercial și de camătă sau industrial, 
tot în această forță de reacțiune își are geneza. „În naționalism — scria 
Zeletin - privit ca atitudine față de evoluţia socială, întîlnim cea dintii 
încercare serioasă de a îndruma cultura română pe bazele istorismu- 
lui evoluționist modern... Naționalismul nu privește cunoașterea tre- 
cutului la fel cu evoluționismul științific, ca un mijloc de a înțelege, 
ci ca un mijloc de a defăima prezentul, căruia nu-i poate ierta că a 

dizolvat vechile forme de viaţă naţională. Prin aceasta, reprezentanţii 
noului curent dovedesc că n-au izbutit de a se pătrunde de spiritul 
științei, n-au înţeles că orice formă de viaţă socială se naște cu nece- 
sitate, aşa că cercetătorul are obligaţia să o explice, nu să o critice. 
Pe scurt, naționalismul e sentimental, nu obiectiv; critic, nu științific; 
el exprimă jalea după trecut, nu năzuinţa viguroasă către viitor.” Cum 
aceste observaţii se referă la junimism, autorul a ţinut să adauge: 
„Spiritul reprezentativ, care a desăvirșit la noi ideea naționalistă, este 
poetul Eminescu. Membru al Junimei, dar bătind căile sale proprii 
pe alăturea de dogmele magiștrilor, el reprezintă naționalismul cu 
toate multiplele lui trăsături: istoric, romantic, pesimist, sentimental, 
iubitor de neam, religios, streinofob. Toate aceste trăsături alcătuiesc, 
cum lesne se poate vedea, un tot sufletesc: starea sufletească de jale 
pentru trecutul naţional curat, distrus pentru totdeauna de noii 
stăpînitori. Îndeosebi, ceea ce iese la iveală în noua dogmă a reac- 
țiunii e ura împotriva străinilor: aventurieri politici, care după 
Junimea au creat noul regim social, apar de astă dată ca niște ele- 
mente de origine străină, care n-au priceput geniul neamului nostru 
şi, de aceea, i-au distrus noile așezăminte, i-au nesocotit vechile 
datine”. În sfirșit, să mai citez o observaţie pe marginea lucrării lui 
C. Rădulescu-Motru Cultura română și politicianismul, 1904: „Nicăieri 
instituţiile burgheze nu au izvorât din nevoile sufletești ale popoarelor, 
ci din nevoile capitalismului; armonizarea deplină a acestor instituţii 
cu psihea populară a fost operă treptată, anevoioasă, cu mult mai 
anevoioasă la noi, unde evoluţia vertiginoasă a capitalismului a lăsat 
evoluţia sufletească, totdeauna mai greoaie, cu mult în urmă”!. Mai 
sistematic și mai analitic decît Zeletin a procedat Lovinescu în Istoria 
civilizației, grupînd aici toate curentele de idei potrivnice evoluţiei spre 
o civilizație modernă de tip industrial, făcînd loc generos sămănăto- 
rismului ignorat, ca nespecialist în ale literaturii, de autorul Burgheziei 
române. Critic literar, Lovinescu a avut a constata, comentînd cărţile 
sămănătoriștilor, paseismul doctrinar al acestui curent. După război, 
înregistrindu-se și fenomenul recrudescenţei sămănătoriste, Lovinescu 
a fost izbit de stavila în care se constituia neosămănătorismul înain- 
tea necesității evoluţiei structurilor românești. O literatură ce se 
pretindea a fi conștiința obiectivă a naţiunii, prin blamul aruncat 
orașului „moloh” și îndeletnicirilor industriale desfigurante pentru 
sufletul autohton, prin confuzia vinovată întreţinută între alogeni și 
mediul urban, prin idilica înfățișare a lumii rurale ca produs al tra- 
diţiei, opusă civilizaţiei importate de aiurea, prin personajele de boier- 
nași și amploaiaţi abulici, pietrificaţi în habitudini „din vechime”, prin 


1. Ștefan Zeletin, Burghezia română. Originea și rolul ei istoric, 1925, pp. 226-229. 

spaima dezrădăcinării, se constituia, negreșit, într-un puternic factor 
frenatoriu în calea modernizării ţării. Atunci, în 1925, cînd şi-a ree- 
ditat ediţia definitivă a Criticelor, la Editura „Ancora”, primul volum 
a fost intitulat Istoria mișcării „Sămănătorului”. Nu era o întimplătoare 
regrupare a textelor. Socotea că era necesar să ofere o imagine a 
acestui tip de discurs literar, de la critică, la poezie şi proză. Iar ulti- 
mul capitol al volumului, concluziv, purta titlul „Priviri finale asupra 
mișcării Sămănătorului” şi se încheia cu paragraful „Superioritatea 
literaturii noi”. Lovinescu a început să scrie, în 1924, Istoria civiliza- 
tiei... pornind tocmai de la constatările sale concluzive de critic al 
literaturii sămănătoriste. Pericolul era real și trebuie demonstrată, cu 
argumente sociologice, necesitatea noului tip de civilizaţie. 
Lovinescu, mai înainte Zeletin, apoi alţii aveau perfectă dreptate. 
După reîntregirea ţării în 1918, cînd se lărgise potenţialul economic 
al României și al pieţei ei interne, cînd, tocmai din această cauză, se 
creează condiţiile utile pentru progresul nostru industrial, se înregis- 
trează, surprinzător, coalizarea unor forțe contracaratoare. Caracterul 
ciclic al unei dileme, fatale la noi, aceea care s-ar putea intitula „pe 
ce cale evoluăm?”, se redeschide, acutizindu-se. Zeletin arătase, în 
cartea din care am mai citat: „Venerabila credinţă că viitorul României 
stă în munca cîmpului și în sudoarea ţăranului ne temem că în curînd 
va lua loc alături de doinele din trecut”. Și aceasta pentru că „o ţară 
agricolă, chiar dacă se bucură de neatîrnare formală, e în realitate o 
provincie vasală a metropolei capitaliste, care îi trimite bani şi fabri- 
cate”. Degeaba era efortul acesta demonstrativ. Cum era de așteptat, 
ţinînd seama de istoricitatea disputei, se organizează destul de repede 
un puternic curent de idei, ce-i drept diferențiat, ce se ridică împotriva 
industrialismului, predicînd posibilitatea și necesitatea de a ne men- 
ţine în structurile tradiţional agrariene. Îi aflăm aici grupaţi pe foștii 
conservatori marghilomaniști, adepții noului curent — ţărănismul 
(unde, pînă la o limită anume, se situează și gruparea de la Viaţa 
Românească) —, mai vechiul sămănătorism revitalizat, noile orientări 
tradiţionaliste, profilate de prin 1924-1926, în jurul publicaţiilor 
Gîndirea, Cuvintul și apoi, din 1928, Curentul. Această împotrivire e 
explicabilă în încleştarea ei. Straturile conștiinței iau act cu întîrziere 
de modificările din zonele struciurii, și ele marcate de o lentoare 
manifestă. Ideea fixă a tradiţionalismului, așa cum se înfățișa în anii 
imediat postbelici și își va menţine direcţia, era că efortul muncii 
industriale era inadecvat spiritualităţii naţionale. Nichifor Crainic, ca 
să citez un singur exemplu, scria în 1923: „O cultură specific naţio- 
nală, de la care singure se exclud minoritățile industriale, aplecate 
spre internaţionalism, trebuie să-și soarbă zăcămintele tradiţionale 


1. Ștefan Zeletin, op. cit., pp. 74-120. 

ale majorităţilor agricole”. Iar „ortodoxia românească este înainte de 
toate țărănească”. 


1. Pentru a-și argumenta opțiunea lor filoagrariană, adepții acestei 
orientări au urcat deci spre izvoare. Identificînd în momentul 1848 
începutul noului tip de civilizație în România, pașoptismul a devenit 
oaia neagră a tradiționalismului. Un eseu al lui Nae Ionescu din 1931 
e titrat ţipător deziderativ „Lichidarea romantismului 48-ist”. La înce- 
put aflăm această judecată de constatare: „Toţi revoluționarii munteni 
de la '48 din Franţa vin. Atmosfera publică în care aceştia au putut 
lucra este tot de importaţiune franceză... Şi, pe urmă, să nu uităm 
că, după revoluţie, constituţia noastră în fond franceză a fost, ca şi 
așezarea noastră juridică sau cea școlară”. După aceasta urma rechi- 
zitoriul: „Viaţa statului nostru a fost dominată la suprafaţă de o clasă 
de oameni politici, care formau oarecum opinia publică văzută și care, 
compusă în cea mai mare parte din avocaţi - oameni de concepţii și 
cultură franceză —, a dat aparatului nostru formal de stat și vieții 
publice a orașelor o înfățișare precumpănitor franceză. Sub această 
aparenţă pulsa însă cotidianul viu, gestul mărunt și sănătos de cre- 
aţie al negustorului mare sau mic, al meseriașului și al plugarului, 
care nu avea nimic de a face cu revoluţia de la 1848, cu parlamenta- 
rismul și democrația și care-și găsea îndestularea în muncă și oste- 
nelile lui proprii. Iată adevărul”?. Un an mai tirziu, Nichifor Crainic 
găsea pașoptismul drept un blestem pentru că a fost „revoluţionar și 
ateu”5. Şi-a păstrat, evident, opinia și în 1937: „Paşoptismul este o pră- 
bușire a românismului din spiritualitatea ecumenică. E naţionalist, 
dar nu mai e ortodox. Acum apar egoismul capitalist, politicianismul 
sau sacrificarea tuturor în interesul unei oligarhii, pornografia în 
cultură, simulacrul în instituţiile politice și sociale. Epoca aceasta e 
o irupţie de porniri rele, descătuşate din disciplina spiritului creștin”t. 
Un alt combatant din direcţia de orientare a extremei drepte, Nicolae 
Roşu, se năpustea, şi el, împotriva pașoptismului, căutindu-i originile 
la Rousseau și Kant: „Încă de la prima afirmare a fenomenului pașop- 
tist se poate trasa o delimitare netă între aceste două categorii: de o 
parte liberalism izgonit în general din cultură și refugiat în domeniul 
politic; de cealaltă, reacţiunea spre etnic evoluînd progresiv în cadrele 
largi ale realităţii istorice. Firește, cînd folosim termenul de «liberalism 
democratic» ne gindim la ideologia Revoluţiei franceze, vehiculată pe 


1. Nichifor Crainic, „Politică și ortodoxie”, Gîndirea, III, nr. 5, 1923, p. 78. 

2, Nae Ionescu, „Lichidarea romantismului 48-ist”, în Roza Vinturilor, 1937, 
pp. 108-109. 

3. Nichifor Crainic, „Omagiu unui adversar: d. C. Rădulescu-Motru”, în Calendarul, 
I, nr. 213 din 7 noiembrie 1932. 

4. Idem, „Spiritualitate și românism”, în vol. Ortodoxie și etnocrație, 1937, p. 143. 


cale politică și grefată direct în mădularele statului român modern. 
Prin filiațiune de idei, revoluționarismul democratic se leagă de con- 
cepţia despre lume și viaţă a lui Jean-Jacques Rousseau, de la care s-a 
inspirat Immanuel Kant şi care a actualizat toate viziunile abstracte 
și științifice ale enciclopediștilor promotori ai vremurilor noi. Discre- 
panţa inevitabilă dintre idei și realitate, soluţia de continuitate între 
ordinea naturală a lucrurilor și formularea principială a esenţelor 
colective care se relevă la tot pasul în activitatea programatică a 
democraţilor sau ideologia liberalistă în genere se explică prin adap- 
tarea integrală a filozofiei kantiene... Marea eroare a filozofiei kantiene 
de aici începe: de la a considera realitatea în funcție de rațiune... 
Spiritul critic al reacţiunii și criticismul democratic nu sunt termeni 
reversibili și figuraţia unui conflict ireductibil. Privind problema sub 
acest aspect, putem spune: naționalismul este reacţionar, menţine 
continuitatea și convergenţa elementelor etnice, integrindu-se organic 
în ritmul istoric; liberalismul democratic este revoluţionar, pulveri- 
zează divergent elementele etnice, rupe continuitatea, este, prin 
urmare, aistoric”!. Şi iată o altă intervenţie a sa potrivnică pașopiis- 
mului: „Paşoptiștii au încercat să aplice integral principiile democra- 
tismului revoluţionar apusean în societatea noastră. Ei au procedat 
din afară înăuntru: ei au studiat în străinătate, nu cunoșteau condi- 
(iunile de viaţă istorică şi nu aveau nici conștiința autohtoniei etnice... 
O întreagă generație politică, în frunte cu D. Brătianu, C.A. Rosetti, 
I.C. Brătianu, se rupsese violent de legătura cu trecutul. Patria deve- 
nise o creaţie proprie a verbalisticei lor... După dînșii, istoria începe 
cu anul 1848! Nici o altă generaţie politică nu a avut dezvoltat atît de 
mult acest sentiment de ambiţie pînă la forme demenţiale și închidere 
a ciclului istoric ca paşoptiştii, în structura statului românesc pînă 
la 1848 ei nu găseau nici un element viabil. Totul trebuia dărîmat și 
refăcut pe alte baze. Aceasta era lozinca revoluţionarilor de la 1848”. 

Blamarea aspră a pașoptismului, ca moment originar al statului 
român modern, o întîlnim și la Vasile Marin, comandant legionar, mort 
în 1937 ca voluntar filofranchist în luptele din Majadahonda, în 
Spania: „Conjuncţiuni și presiuni externe și o politică internă near- 
ticulată organic pe realităţile noastre firești au interzis realizarea 
statului naţional român. Înhămaţi la carul democraţiei de esenţă 
internaționalistă, politicianii români, de la pașoptiști şi pînă la cei ce 
ne-au guvernat sau ne guvernează azi, n-au fost capabili să întemeieze 
un stat românesc. Axat pe o constituţie copiată în literă din Apus, ale 
cărei articole încep cu «toţi cetăţenii, fără deosebire de origine etnică, 


1. Nicolae Roșu, „Kant și ficţiunea revoluţionară”, în Dialectica naționalismului, 
1936, pp. 29-35. 
2. Idem, „Democraţie şi cultură”. Apud Dialectica naționalismului, 1936, pp. 205-206. 

de limbă sau de religie, se bucură de» etc., etc., statul actual nu e decât 
o expresie juridică în ordine internațională: el nu s-a integrat nicio- 
dată naţiunei românești, care a rămas deoparte să-și ducă viața 
proprie și, de aceea, nici nu a putut promova o cultură românească... 
În statul actual nu identificăm o cultură românească”! Cam în același 
spirit avea să se rostească un exponent al tinerei generaţii de atunci, 
Paul Costin Deleanu, un poligraf cu eseuri lungi și stufoase, mereu 
plasate în spaţiul ideilor, cu care se războia interminabil. „Într-o înţe- 
legere ontologică a lumii, a fi autentic este a fi. lar semnul neîndoiel- 
nic al pașoptismului este inautenticitatea lui. Mișcarea aceasta, ale 
cărei roade găunoase le culegem încă astăzi, înseamnă superficialitate 
și, prin asta, chiar imposibilitatea oricărei autenticități. Este vorba 
deci... de o esenţială deficiență spirituală. Căci întru atât cît suntem 
români, sub unghiul de vedere și sub judecata rasei noastre deci, 
romantismul, idealismul ca și liberalismul anului 1848 nu pot însemna 
decît inconsistenţă ontologică și, ca atare, inautenticitate... Ceea ce a 
fost şi încă este rău în statul nostru ca şi în cultura noastră de un 
veac încoace nu stă în sinea instituțiilor ce ne-a plăcut să aducem de 
aiurea... răul stă în falsa atitudine revoluționară a așa-numitei bur- 
ghezii românești. Este vorba anume de o simulare a revoluției. Avem 
de a face deci cu o falsă atitudine și credinţă revoluționară — în fapt 
politicianism și demagogie curentă. Astfel, această reușită revoluţie 
este un simulacru, un fals spiritual... Gol de sensuri proprii după o 
sută de ani de stăpiînire fanariotă, veacul al XIX-lea românesc se 
mărturisește nul şi nu are decît să se îmbrace într-o civilizaţie apu- 
seană care se cucerește fără nici o jertfă. Spiritul rasei se retrage din 
faţa barbariei, aceeași de totdeauna, fie că ar veni de la apus, fie 
că ar veni de la răsărit, și așteaptă ziua de miine, întreagă această 
efervescenţă a veacului al XIX-lea este o pastișă: nimic nu are 
rădăcini, nimic nu prinde rădăcini. Nu trăim pe linia adîncimii și 
înălțimii noastre antropologice, adică în cadrele noastre sociale, ci ne 
manifestăm mimînd lumea apuseană europeană. Și totuși, mișcarea 
48-istă a avut o valoare politică, a fost o pîrghie pe care marile puteri 
apusene au apăsat împotriva Rusiei, cît și a Turciei. În sensul acesta, 
paşoptismul a fost absolut util și a văzut bine. Dar oare nu se putea 
să ne salvăm ca rasă fără să ne credem ceea ce nu suntem? Nu ne 
puteam salva prin Apus ca răsăriteni?... Nu, apusul Europei este o 
lume tipologică deosebită de noi, care răminem răsăriteni.”? Acest 
tînăr care asalta ideea cu o încăpăţinare excesivă (după război, 


1. Vasile Marin, „Stat şi cultură”, Revista mea, I, ianuarie 1936. Apud Crez de 

2. Paul Costin Deleanu, „Structura spirituală a curentului 48-ist”, în Floarea de 

Eugen lonescu, judecindu-și cu asprime colegii de generaţie care s-au 
rinocerizat, într-o scrisoare către Vianu din 1945, îl numea de-a 
dreptul „prostul de Paul Deleanu”) a mai scris mult pe marginea 
pașoptismului, mereu rechizitorial și incriminant. Să mai citez o 
astfel de imprecaţie: „Să înţelegem că pașoptismul este o civilizaţie 
împotriva unei culturi, o economie împotriva unei naturi, o politică 
împotriva unei spiritualități, o mecanică împotriva unei organicități, 
un romantism împotriva unui creștinism, un stat împotriva unei 
biserici, istoria împotriva veșniciei, o finanță împotriva unei economii, 
o industrie împotriva unei antropogeografii, un vis împotriva istoriei, 
o barbarie împotriva unei civilizații, o politică împotriva rasei, Apusul 
împotriva Răsăritului, primatul celor dintii față de cele din urmă. Iar 
această trădare a intrat pe linia politică. Pașoptiștii au avut, fără 
îndoială, o viziune a unităţii politice a naţiunii, le-a lipsit însă aceea 
superioară pe scara valorilor, a unităţii ei specifice... De un veac 
încoace rasa noastră vrea parcă, prin elitele sale cărturărești și poli- 
tice, să se realizeze — istoric și echilibru metafizic, mîntuire — fără 
cruce și fără icoană. Or, structura ethosului nostru autohton de-a 
lungul întregii istorii naţionale, aceea pe care noi o recunoaștem astăzi 
şi cerem, după puteri, fiecăruia a o sluji, este una filohristică, însemnând 
în cea mai înaltă și mai adincă unitate a sa o cosmologie, o antropo- 
logie, o iconografie și o soteriologie a crucii răsăritene. Idealul tipolo- 
gic al românilor nu este geniul, ci sfintul... Nu cultura laică mai presus 
de orice, ci duhovnicia rituală, ortodoxia... Va continua această gene- 
raţie a mea trădarea?”!. Ar trebui menţionat că, în 1935, continuîndu-și 
ideea absorbantă, Deleanu îi disocia pe Bălcescu și Kogălniceanu din 
ansamblul pașoptismului considerat de stinga, socotindu-i adepţi ai 
liniei reacţiunii, insistînd asupra tradiționalismului reformelor preco- 
nizate şi înfăptuite de Kogălniceanu. 

În aceeași revistă, neafiliată ideologic, a tineretului, Floarea de foc, 
unde se întilnesc varii puncte de vedere urmărind o clarificare, aflăm 
şi un articol al lui Mircea Eliade despre pașoptism. Opinia sa nu e 
mai puţin critică: „Nu trebuie să osîndim pe liderii generației pașop- 
tiste pentru că au împrumutat o formulă de viaţă străină, observăm 
numai că au împrumutat o formulă moartă, stearpă și ineficace. Nu 
e nici un păcat în asimilare; păcat este numai în asimilarea unor 
formule abstracte, exterioare, automate. Ceea ce e funest în pașoptism 
e automatismul său inferior, este formula lui antiistorică, adică «gene- 
rală», abstractă. E ciudat: pașoptismul a schimbat intuiţia eternității, 
a alterat-o, mai precis a laicizat-o... Pașoptismul a introdus peste tot 
o abstracţiune, o eternitate de aureolă, o eternitate cu fanfare. După 
cum ni s-a cerut să gîndim pentru «univers», pentru «umanitate». Toate 

31 


cuvintele acestea nu înseamnă nimic: sunt goale; și dacă au avut 
vreodată un conţinut, nu l-au avut la noi. Această abstractă apologie 
a Omului, pe care încearcă s-o introducă pașoptismul la noi, își are 
rădăcini mult mai adinci. Începutul ei e în Renaștere, se leagă de noua 
cosmologie... Dacă ne întoarcem acum la acel «om now», așteptat și 
propovăduit de Renaștere — de unde a și pornit filonul care se termină 
în pașoptism —, trebuie să observăm de la început o confuzie care se 
face totdeauna asupra acestui punct. Se uită că Renașterea a avut o 
dublă origine: una laică (bifurcată și ea în două: «umanismul de 
natură foarte incertă... și scientismul, care a ezitat oarecum între 
magie și «filozofie naturală» pînă la Galilei)... și alta religioasă... Omul 
nou, intuit și așteptat de Fiore, omul liber și neîmblinzit, omul spiri- 
tului nu s-a putut împlini. Mesagiul a fost împrumutat de umaniști, 
care nu l-au realizat; căci în loc de un om nou, ei au înviat un om 
mort, un om factice, depășit de istorie. Ruperea aceasta de transpa- 
rent, pe care a provocat-o Renașterea... a condus la o apoteoză a 
Omului, terminat în Revoluţia franceză și pașoptism”!. O reluare a 
criticii pașoptismului avem de semnalat la Mircea Eliade peste trei 
ani, într-un eseu din Vremea în care prevestea renașterea României 
prin cucerirea spirituală a Balcanilor: „O singură și mare primejdie 
ne pîndește în acest ordin al realităţilor spirituale: pașoptismul. Pașop- 
tism care înseamnă, înainte de toate, maimuţăreală europeană. Și 
astăzi, din motive care nu ne privesc, Europa este antispirituală. Noi 
nu avem nici un motiv să imităm și de data aceasta, așa cum am 
imitat la 1848, Europa. Forţele creative ale neamului nostru trebuie 
să-și spună cuvîntul. Şi-l vor spune... prin creaţii spirituale”?. 

Am citat opiniile antipașoptiste ale noii generaţii, denumită spiri- 
tualistă. S-ar cuveni să închei, cum am și început, cu o referire a lui 
Nae Ionescu, mentorul, directorul de conștiințe al acestei generaţii. 
La urma urmei, ucenicii își urmau învățătorul: „Statul nostru, în 
forma lui actuală, nu e o realitate organică. El a fost în ceea ce pri- 
vește structura lui juridică creat în chip voit de generaţia de la 1848. 
Așa fiind, el n-a crescut pe vechea noastră viaţă românească, ci mai 
degrabă s-a suprapus acestei vieți, comprimînd-o. Rezultatul a fost 
că pretutindeni statul a intrat în conflict cu instituţiile de fapt ale 
așezărilor noastre publice și a făcut totul să le dizolve. Acţiunea aca- 
paratoare a statului nostru decurge, ca atare, nu numai din structura 
lui centralistă și despotică, ci din incapacitatea lui de a asimila vechea 
viaţă românească. Așa se explică secularizarea averilor mănăstirești, 
act cu totul nenorocit care a însemnat sfărimarea bisericii noastre, și 


1. Mircea Eliade, „Pașoptism și umanism”, în Floarea de foc, II, nr. 1, 25 februarie 
1933. 
2. Idem, „Destin românesc”, în Vremea, IX, nr. 430, 15 martie 1936. 

lot așa se explică deposedarea boieriei nu numai în titluri, privilegiile 
şi averea ei, dar și în instituţiile de caritate și de bine public în gene- 
ral înființate de ea... Din nefericire pentru noi însă, instituţiile vechiu- 
lui regim nu erau așezări personale, ci realităţi vii ale istoriei noastre, 
lar ceea ce aducea noul stat nu era o gospodărie organică și rațională 
a puterilor naţiei noastre, ci o construcţie juridică abstractă, «științifică», 
bună pentru oricare ţară de pe glob și, ca atare, nicăieri potrivită”. 
Adevărul e că aceste rechizitorii, atît de aspre, plutesc, halucinant, 
într-o scandaloasă irealitate. Ele, și nu efortul pașoptiștilor, sunt 
construcții hibride, contrazise de realitatea sociologică a faptelor. 
Momentul 1848 e, la urma urmelor, și un efect, nu atît o cauză. 
Lovinescu acreditase ipoteza, s-a văzut, a apriorismului ideologic, 
utilizînd legile imitaţiei ale lui Gabriel Tarde. N-avea dreptate, chiar 
dacă și el a demonstrat, sociologic, că la mijlocul secolului trecut era 
fatal ca ideile revoluţionare din apusul Europei să ajungă la noi, răs- 
turnînd moravuri și stări anacronice. Dreptate au avut acei sociologi, 
în primul rînd Zeletin, care au așezat la bazele fenomenului pașoptist 
cauzalități economice. Intrate în circuitul relaţiilor capitaliste de la 
1829, Principatele Române nu se puteau abate de la direcţia liniei de 
dezvoltare firească și necesară. Deopotrivă în planul economic, ca și 
în cel cultural, politic și habitudinal. A fost o despărțire inevitabilă 
de tot ceea ce era trecut, în toate planurile, avînd ca moment crucial 
anul 1848. Niciodată o rupere, care e o violentare, nu se poate produce 
pașnic, fără nostalgii și blesteme împotriva novatorilor. Paşoptiștii au 
fost făuritorii unei relaţii de sincronizare. Procesului antrenării noas- 
tre în concertul economic apusean i se reclama un nou tip de așeză- 
minte politice. De la Unirea din 1859, la adoptarea Constituţiei din 
1866 și apoi crearea infrastructurii și structurii unei țări moderne. 
Nu are nici o importanţă că, în 1866, Constituţia noastră a avut-o ca 
model pe cea belgiană, nu o dată copiindu-i chiar articolele. Și nici 
că în altele s-au adoptat tot modele instituţionale din ţări ce le expe- 
rimentaseră deja. Așa s-au petrecut lucrurile peste tot în lume din- 
totdeauna și cu deosebire în epoca modernă. Modelele, odată făurite 
și experimentate, se preiau, circulă cu o fatalitate sociologică de 
neînlăturat. De ce ar fi trebuit înaintașii noștri să inventeze ceea ce 
era inventat? Ar fi fost un procedeu hilar, pînă la monstruozitate. S-a 
reproșat, de către adepţii autohtonismului, că procesul acesta de 
creare a noului regim constituțional-cultural ar fi trebuit să ţină 
seama de tradiţiile specifice, aducîndu-le în structurile ce se consti- 
tuiau. Şi apoi că fenomenul trebuia să se producă în lentoare evolu- 
tivă. Adevărul e că reproșurile, amîndouă, sunt lipsite de temei. Era 


1. Nae Ionescu, „Între statul de drept şi instituţiile de fapt”, Cuvîntul, VI, nr. 1866, 

imposibilă implantarea în structura noilor așezăminte, moderne, a 
unor fragmente din cele medievale, socotite tradiționale, deşi în punc- 
tul iniţial al acestora din urmă se află tot modele împrumutate la 
vremea lor. Iar lentoarea recomandată era și ea imposibilă, pentru că 
ruperea convulsivă de trecut era prescrisă de noile realităţi economice. 

Dacă se poate imputa ceva pașoptismului şi celor care i-au conti- 
nuat sau împlinit legatul e că nu au izbutit să soluţioneze, mai ferm, 
regimul proprietăţii agrare, acceptînd menţinerea latifundiilor și, impli- 
cit, disparitatea scandaloasă din lumea rurală. Sigur că proprietarii 
latifundiilor, unii antrenați în relaţii capitaliste cu produsele moșiilor 
lor, s-au opus înverșunat. Dar această situaţie, născătoare de anti- 
nomii, a creat infinite dificultăţi economice, sociale, politice și cultu- 
ral-morale. S-au creat acea producție industrială, finanţe și comerț 
capitalist la orașe. E drept, exponenţii cei mai înaintați ai legatarilor 
pașoptiști, apoi continuatorii lor au militat pentru eliminarea anoma- 
liei. N-au izbutit, fiind înfrînți în aspiraţiile lor programatice. Dar 
aceasta nu înseamnă că ruptura produsă la 1848 și continuată apoi 
n-ar fi fost necesară și că putea lua un alt curs. Zeletin are dreptate 
cînd observă: „Cînd revoluționarii români au transplantat la noi așe- 
zămintele europene, au fost întimpinaţi cu scepticism și zeflemele: 
aceasta părea o rupere cu trecutul, violentarea continuității evoluției. 
De însemnat e însă amănuntul că reacţiunea şi-a menţinut critica ei 
numai la partea cea mai de sus a vieţii sociale: la cultură și politică; 
ea n-a atins revoluţia economică, care însemna tot o rupere a conti- 
nuităţii, dar pe care nimeni n-a băgat-o în seamă”!. Într-adevăr, ma- 
joritatea reproșurilor priveau noile așezăminte și sfera culturii, fără 
a lipsi cu totul și deplorarea introducerii unor îndeletniciri (industri- 
ale) care ar fi fost nepotrivite firii românului. Sămănătorismul și 
postsămănătorismul sunt exemple elocvente. Dar grosul criticist s-a 
îndreptat spre așezăminte și cultură. De parcă aici ar domni libe- 
rul-arbitru, și nu tot necesitatea sociologică. Speculativi, sclavi ai 
automatismului s-au dovedit a fi nu pașoptiștii, ci criticismul acesta 
brutal negator. Cum să se fi conservat tradiționalismul cînd structu- 
rile economice se modificaseră? ȘI, repet, cum să nu fi „imitat” pașop- 
tismul (id est utilizarea unor modele de acolo de unde dăduseră 
rezultate) cînd peste tot în lume s-a procedat la fel? Putea apela 
România la experimente proprii, barînd calea evoluţiei structurilor 
sale? Viziunea acelor orientări care nesocoteau necesitatea efortului 
pașoptist e, de fapt, nu numai neînţelegătoare pînă la ignar, ci și 
profund retrogradă. 

În sfîrşit, e de notat că pledoaria după care pașoptismul e vinovat 
de a fi deturnat drumul nostru firesc de la apartenenţa spirituală 


1. Ştefan Zeletin, op. cit., p. 99. 

specifică a comunităţii spirituale răsăritene, silindu-ne a ne îmbarca 
spre Occident, este, și ea, o speculație retrogradă. Dintotdeauna, la 
inceputurile evului nostru modern s-au făcut auzite glasuri care 
combăteau contactul cu Occidentul. Occidentul era o altă denomina- 
(te pentru capitalism și împotrivirea față de această cale aurită, singura 
posibilă pentru a evolua, însemna închidere obstinată în tradițional. 
Prin latinitatea funciară a poporului român, el aparținea, de fapt, 
Apusului, și nu Răsăritului oriental. Gindirismul, curentul năist și 
unii dintre factorii exponențţiali ai tinerei generaţii au adus în această 
înfruntare argumentul spiritualist. I-am fi definitiv sortiți Răsăritului 
prin apartenenţa la ortodoxie, pe cînd Apusul înseamnă catolicism 
sau protestantism. Era, în acest argument utilizat, o stratagemă. 
Poporul român își putea păstra condiţia religioasă chiar ieșind din 
lentoarea orientală și îndreptindu-se spre liniile de forţă civilizatorii 
ale Apusului. De fapt, adversitatea Orient-Occident, inclusiv cu argu- 
mentul ortodoxist, era menită să se constituie în negaţiune a euro- 
penizării ţării noastre. Disputa, cu toate aceste argumente, era mai 
veche şi deceniul al treilea al veacului nostru îi cunoscuse intensita- 
tea!. Replicile, datorate lui Lovinescu, D. Drăghicescu, Ralea, Vianu, 
Eugen Filotti, Şerban Cioculescu, Pompiliu Constantinescu, au fost 
convingătoare, reluarea acestei dispute în anii treizeci nefiind decît o 
continuare. O continuare deloc potolită, ci cu disponibilităţi nutrite 
din același material ideologic. Terminologia nu poate și nu trebuie să 
înșele. Se tot căutau denumiri noi pentru o confruntare de aproape 
un veac. Dilema, veche, era aceeași. Adoptăm calea înnoirii pe toate 
planurile sau ne menţinem, osificaţi, în cadrul unor structuri tradi- 
ționaliste? Iar acuzaţia că europenism e sinonim cu antinaţionalul 
era vădit stupidă. Grupul de la Viata Românească, apărător constant 
al specificului naţional, milita decis în favoarea europenizării. În 
Vremea, în mai 1936, Pompiliu Constantinescu, parcă polemizind cu 
opinia lui Mircea Eliade despre pașoptism, exprimată într-un foileton 
apărut în martie în aceeași gazetă, scria: „Pașoptismul revelă fondul 
nostru etnic, posibilităţile lui: global entuziast, ușor flatat de propri- 
ile cuceriri, pașoptismul nu este el însuși creator: nici nu putea să 
fie în ordinea spirituală, fiindcă el este un moment politic pragmatic, 
un moment de unde pornește abia un nou duh. Unui pașoptist, 
Kogălniceanu, îi aparține formula «duh naţional», preconizată în cul- 
tura şi creaţia literară. Dialectica pașoptism-junimism se istoveşte 
prin preajma anului 1880, cam cînd încetează acţiunea de revizuire 
a valorilor culturale din critica maioresciană. Acest proces dublu, 


1. Vezi Z. Ornea, Tradiţionalism și modernitate în deceniul al treilea, 1980, 
pp. 343-361. 

acest paralelism de ideologie entuziastă și criticism continuă și astăzi 
în cultura română”!. 


2. În succesiunea imediată a antipașoptismului se situa critica 
democrației ca un mod de înţelegere a organizării politice în societate, 
descinsă — se spunea — din gîndirea și practica revoluționarilor. Fireşte, 
se puneau sub acuzare toate componentele structurii democratice: 
pluripartidism, Constituţie, parlament și autoadministrare locală, fără 
de care era greu de conceput organizarea modernă a societății. În 
locul democraţiei se prefera organizarea de tip totalitar, un partid 
unic și absenţa reprezentării în stat după modelul autocratismului. 
Extrema stingă se revendica de la modelul totalitarismului sovietic, 
iar extrema dreaptă — sau numai dreapta în sine — se extazia în fața 
modelului fascist mussolinian și, după 1933, a celui instaurat în 
Germania hitleristă. Extremismele se întilneau în aceeași aspirație 
antidemocratică, unul elogiind statul dictaturii proletariatului condus 
de partidul unic al clasei muncitoare, potrivit principiului luptei de 
clasă, celălalt — al reprezentării profesionale. 

Un manifest al P.C.R. din 1931 declara: „P.C.R. nu crede în demo- 
craţia burgheză. Democraţie, parlament, alegeri libere, egalitate cînd 
la putere se află burghezia, care dispune de toate mijloacele materiale 
și morale pentru a-i înșela pe muncitori, toate acestea nu-s decit o 
minciună”2. Miron Radu Paraschivescu scria în 1936: „S-ar putea 
încerca o ierarhizare a formulelor de guvernămînt după gradul de 
libertate pe care o oferă sau o suprimă; cu oarecare aproximaţie, 
ordinea ar fi aceasta, 


— Dictatura proletariatului, în care se îndeplinește zi de zi putinţa 
de a traduce în fapt toate drepturile și în care legile se promulgă 
ţinîndu-se în primul rînd seama de evoluţia realităţii de fapt. 

- Democraţia burgheză, în care se promulgă drepturi egale pentru 
toţi cetăţenii, dar în care putinţa de a le exercita e redusă pe 
măsura posesiunilor material-economice la un număr redus de 
cetăţeni. 

— Dictatura fascistă, în care poporul e lipsit în egală măsură și de 
drepturi, și de posibilităţi. 


În această perspectivă se desprinde destul de limpede situaţia și 
evoluția ţării noastre, care atîrnă — pentru ca progresul și cultura să fie 
asigurate — de accentuarea democraţiei burgheze, de lărgirea și trans- 
formarea ei pînă acolo unde poporul însuși va ajunge să-și elaboreze 


1. Pompiliu Constantinescu, „Etape de cultură naţională”, Vremea, IX, nr. 436, 
10 mai 1936. 
2. Cf. Documente din istoria P.C.R., 1929-1931, E.S.P.L.A., 1955, p. 149. 

și să-și exercite legile lui proprii”:. O intervenţie din Era nouă, semnată 
N.D. Cocea, în 1936, decreta: „Criza aceasta generală a sistemului 
capitalist este însoţită fără doar și poate și de o criză atit de generală 
şi acută a culturii și ideologiei acestui sistem. Proletariatul reprezintă 
interesele vitale și culturale ale omenirii. Progresul acestei clase coin- 
cide cu progresul general al umanităţii. Ideea asupra lumii a proleta- 
riatului industrial este obiectivă față de ideologia falsă și sterilă a 
lumii capitaliste care e condamnată la moarte”?. În revista legală 
a P.C.R., Frontul evenimentelor culturale și sociale, care apărea în 
1932-1933, un articol polemiza cu un altul semnat P. Boteanu (pse- 
udonimul lui Petre Ţuţea), apărut în publicaţia Stînga: „În articolul 
«Regulile jocului democratic» cititorul trebuie să vadă dacă Stînga stă 
pe bazele democraţiei burgheze sau nu... Întreg articolul închinat 
problemei democratice este mărturia unui efort continuu din partea 
autorului de a prezenta așa lucrurile încît fiecare cititor să înțeleagă 
după pofta inimei lui... După cetirea celor trei coloane de revistă pe 
care se întinde articolul, cetitorului îi este imposibil să afle dacă dl 
P. Boteanu și, împreună cu el, Stînga sunt sau nu pentru democraţie 
burgheză. Sunt şi nu prea, dar nefiind totuși, o apără... Așezările de 
astăzi nu-i mulțumesc. Democraţia burgheză este și nu este cum 
trebuie să fie, după dl P. Boteanu... Aproape să aibă curaj de a o 
contesta dacă la momentul oportun nu şi-ar fi adus aminte că preve- 
derea este o măsură de conservare”?. Idealul e, firește, cum spuneam, 
Uniunea Sovietică, cu modul ei de organizare statală: „Privirile noas- 
tre se întorc asupra drumului parcurs de tînăra și puternica Republică 
Sovietică... 7 noiembrie însemnează astfel data sărbătoririi celei mai 
mari democraţii din lume, întărită și centralizată într-o Constituţie 
fără precedent: Constituţia liber aleasă a unui popor de muncitori...”£. 
Mai înainte, în 1930, un manifest al P.C.R. pleda pentru solidaritatea 
cu Rusia Sovietelor, prezentată, desigur, ca model: „Noi trebuie să 
apărăm Uniunea Sovietică, împreună cu muncitorii și ţăranii din 
Uniunea Sovietică, împreună cu Armata Roșie, şi să înscăunăm, ca 
în Uniunea Sovietică, un guvern muncitoresc țărănesc sub conduce- 
rea Partidului Comunist”5. Nici procesele staliniste organizate împo- 
triva unor adversari ai lui Stalin, care demonstrau, printre altele, 
teroarea totalitarismului unui stat profund antidemocratic, nu au fost 
înţelese cum se cuvine. Dimpotrivă, au fost considerate ca procese 


1. Miron Radu Paraschivescu, „Libertatea de creaţie”, Reporter, V, nr. 38, 2 noiem- 
brie 1937. 

2. N.D. Cocea, „Cuvînt înainte”, Era nouă, I, nr. 1, februarie 1936. 

3. M.A., „«Stinga» e stinga sau cum e”, Frontul evenimentelor culturale și sociale, 
1, decembrie 1932. 

4, „După douăzeci de ani”, Reporter, II, nr. 35, 7 noiembrie 1937. 

5. Documente din istoria P.C.R., 1929-1933, E.S.P.L.A., 1955, pp. 112-113. 

politice drepte și necesare, condamnindu-se nu sistemul, ci chiar 
victimele, care, ce-i drept, contribuiseră, la vremea lor, la instalarea 
regimului totalitar sovietic. Manifeste P.C.R. și unele gazete legale ale 
aceluiași partid exprimau aceste idei fidele unei opresiuni flagrante. 
Tot așa erau elogiate momentele nodale ale instalării economice a 
regimului antidemocratic sovietic, ca industrializarea forţată, colecti- 
vizarea tot forţată, realizată cu prețul uciderii în masă a milioane de 
țărani consideraţi culaci. Un articol din Era nouă, din 1936, elogia 
colectivizarea agriculturii și „lichidarea ultimelor resturi ale claselor 
exploatatoare la sate, culacii” și prezenta ca o imensă realizare faptul 
că „astăzi 90% din ţărani sunt grupaţi în gospodării colective, colho- 
zuri”. Şi mai încolo: „Minunata colectivizare politico-socială a milioa- 
nelor de ţărani, nivelul lor cultural-politic inimaginabil față de țărănimea 
țărilor capitaliste, a fost caracteristica și semnul sub care s-a desfă- 
şurat în anul trecut congresul colhoznicilor udarnici”!. Mai înainte, 
într-un articol, se spunea: „Experienţa Rusiei dovedește tocmai con- 
trariul. Pe baza industrializării crescînde a agriculturii, colectivizarea 
a atins peste 60% din gospodăriile țărănești... lar Buharin și Rikov 
şi-au recunoscut greșelile... Colhozul este adevărata concepţie de 
producţie corespunzătoare gradului actual al dezvoltării Rusiei”?, 
Virusul acestui exemplu s-a extins și un cugetător ca Emil Cioran 
exprima, tot în 1936, simpatia pentru realizările industriei sovietice: 
„Este un merit definitoriu al revoluţiei rusești — scria el — de a fi creat 
în ţara cea mai reacționară, pe ruinele celei mai sinistre autocraţii, o 
conștiință industrială cum în nota ei mistică n-a mai cunoscut istoria. 
Lenin, care a fost un pasionat și un fervent al industrializării, clocind 
pînă la manie electrificarea Rusiei, a înțeles, cum nici un revoluționar, 
condiţiile accesului la putere al unei naţiuni. Și pentru ca Rusia să 
devină o mare putere a făcut mai mult decît toţi reprezentanţii sfintei 
și tristei Rusii, minus Petru cel Mare. Acela care crede că pricepe 
problemele viitorului României, fără a fi studiat cu simpatie antece- 
dentele și realizările revoluției ruse, este prada unei mari iluzii. Nu 
este vorba de a imita ideologia şi metodele. Căci sistemul care a întă- 
rit Rusia ne-ar putea fi nouă fatal, deoarece lipsa noastră de conștiință 
mesianică ne-ar dizolva complet în universalismul bolșevic... Revoluţia 
rusă este experienţa cea mai globală de la Revoluţia franceză. O 
Românie viitoare care n-a învăţat nimic din «cazul» rusesc nu poate 
fi decît o construcţie fictivă”*. Cum extrema dreaptă și cea stingă se 
întilneau într-un punct al convergenţei spre totalitarism, s-a întîmplat 


1. Ilie Constantinovski, „Bilanţul economic al U.R.S.S. în 1935”, Era nouă, I, nr. 1, 

2. Frontul evenimentelor culturale și sociale, I, nr. 3, 25 decembrie 1932. 

ca gazetele lor, polemiziînd, să arate că una o deposedează pe cealaltă 
de sprijinul maselor. Publicaţia de extremă dreapta Axa, polemizind 
cu Frontul evenimentelor..., scria, în 1933, triumfătoare: „De ce se 
supără Frontul și partidul comunist? Pentru că extrema dreaptă româ- 
nească, revoluţia anticapitalistă, dar națională, capătă un excedent 
«lin ce în ce mai mare asupra maselor muncitorești? Pentru că dema- 
gogia roşie, pritocită de colportorii evrei ai Moscovei, se izbește de 
bariera de neînfriînt pe care o constituie acţiunea de luminare națio- 
nală întreprinsă de Garda de Fier în sînul proletarilor? Dacă acestea 
sunt motivele supărării Frontului, atunci, cu părere de rău, să-l 
vestim că se va mai supăra. Ca și în Italia fascistă, ca şi în Germania 
naţional-socialistă, mișcarea de extremă dreaptă va cuprinde, și în 
România, tot ce-i mai bun, mai luminat și mai cinstit în muncitorimea 
noastră”!, 

S-a întîmplat ca extrema stîngă, avînd parte de foarte puţini ade- 
renţi și de tot atît de puţine publicaţii, să-și fi exprimat nerevărsat 
punctele de vedere. În schimb, publicaţiile dreptei și extremei drepte, 
de la cotidiene la săptămînale și lunare, erau puzderie. Şi de orientări 
diferite în cel mai larg spectru. E firesc, de aceea, ca punctele lor de 
vedere să ocupe un cîmp mai întins, exegetul fiind chiar constrins să 
supună materialul, foarte extins, unei operaţii de necesară filtrare. În 
cotidianul său Calendarul, Nichifor Crainic pleda, în 1932, pentru 
înlocuirea pluripartidismului prin organizaţiile profesionale, împotriva 
sufragiului universal, a parlamentului și a parlamentarismului. Mode- 
lul ideal propus de Crainic era, se vede cu ochiul liber, fascismul ita- 
lian: „Mentalitatea partidelor apare ruginită, înţepenită în forme în 
care realităţile vii refuză să mai încapă. Politicienii joacă în aer, fără 
postamentul solid al ţării sub călcii. Prin pleava aceasta jucăușă, 
gîndul nostru îndurerat nu vede alte posibilități decât organizaţiile 
profesionale, singurele particule organice ale trupului naţional. Ele 
nu sunt parazitare pentru că reprezintă în stat funcțiuni permanente 
și necesare pe care partidele politice nu le pot reprezenta. Afirmarea 
organizaţiilor profesionale e singura lozincă sănătoasă a vremii”?. 
Revenea curînd, afirmînd: „Noi, cei de la Calendarul, suntem convinși 
că forma cea nouă de viaţă publică e, pentru viitorul apropiat, statul 
breslelor în locul statului partidelor”. Apoi altă dată: „Nu mai e o 
taină pentru nimeni că votul universal e o imensă pradă a capitalismu- 
lui... De aceea trebuie demascat cu cruzime orice farsor politic care 
luptă pentru democraţie”. Peste ani, își va menţine punctul de vedere: 


. „«Frontul» s-a supărat”, Axa, II, nr. 6, 11 februarie 1933. 
. Nichifor Crainic, „Falimentul partidelor”, Calendarul, I, nr. 16, 9 februarie 1932. 
. Idem, „Spre statul breslelor”, Calendarul, nr. 31, 23 februarie 1932. 
. Idem, „Demofilie și democraţie”, Calendarul, nr. 50, martie 1932. 

„Nu urîm democraţia pentru democraţie, ci pentru că ea a falsificat 
conștiința de stăpin a naţiei noastre. I-a pus în mînă o ștampilă de 
vot şi a învestit-o cu suveranitatea ei de Vicleim în timp ce străinul 
i-a furat pămîntul de sub picioare... Crima democraţiei e că a pus la 
mezat patria şi aceasta însemnează în principiu detronarea neamului 
românesc din dreptul lui de casă regală”!. Şi tot atunci cînta, pe un 
singur ton, prohodul democraţiei, socotită a fi spre lichidare în Europa: 
„Cu singura excepţie a Franţei, îmbătrînită și dezorientată de maso- 
neria dizolvantă, în Europa democraţia e un regim în totală lichidare, 
spectacolul seamănă cu o desfacere de haine vechi, pe care statele 
le-au aruncat, rînd pe rînd, în hala otrepelor pașoptiste. Popoarele, 
dezgustate de vasta escrocherie parlamentaristă, revin la simplitatea 
onestă și organizată, întemeiată pe forțele creatoare ale naţiunii, așa 
cum indica bunul-simţ în sfirșit deșteptat. În amurgul democraţiilor 
occidentale se ridică lumina nouă a orientării vieţii pe temeiuri morale 
şi pe ierarhia valorilor reale insultate un veac de agresiva incompe- 
tenţă a talmeș-balmeșului democratic... Moartea democraţiei române 
va veni sigur, categoric și fatal, de la curentele sănătoase, creștine și 
naţionaliste în necontenită creștere azi. Singura salvare a statului 
român stă în nădejdea pe care o legăm de aceste curente care, avînd 
rădăcini adînci în sufletul poporului nostru, sunt la unison cu ritmul 
general al prefacerilor și regenerării europene”?. În 1933, directorul 
Calendarului devenise vijelios și sprijinea deschis Garda de Fier, pe 
listele căreia acceptase să candideze. Imprecaţiile împotriva democra- 
tiei urcaseră cu o cotă mai sus. „Așadar — interoga el —, simplificarea 
vieţii politice prin refacerea vechilor partide? E o imposibilitate. Și ar 
fi o calamitate pentru ţară. O singură simplificare e posibilă și e nece- 
sară: curățirea terenului de aceste rime tîrîtoare care n-au dreptul la 
viaţă în România. Ce putere ar fi în stare să le insufle din nou credinţă 
și elan și să facă din zece mortăciuni insignifiante un organism poli- 
tic de prestigiu? La baza acestor mortăciuni a stat iluzia democratică. 
A preconiza azi refacerea unor partide care și-au demonstrat neputința 
de a crea şi rapacitatea pentru a sfirși în frînturi suspendate de ambi- 
ţii și pofte personale înseamnă a conspira la perpetuarea democraţiei 
politicianiste, înseamnă a încerca să transformi agonia democraţiei 
în agonia României. Agonia democraţiei este însă un fenomen natural 
și fatal. Datoria oricărui bun român e să grăbească lichidarea acestui 
proces dezonorani pentru un popor și să pregătească drumul noii 
Românii naționaliste care vine”?. 


1. Idem, „Spirit autohton”, în Ortodoxie și etnocraţie, 1937, pp. 187-188. 

2. Nichifor Crainic, „Pentru comunism, contra naţionalismului”, ibidem, II, nr. 305, 
25 februarie 1933. 

3. Idem, „Agonia partidelor democratice”, Calendarul, II, nr. 434, 1 august 1933. 

Nae Ionescu, cînd era numai un cugetător de dreapta, a militat cu 
neostoită consecvență pentru, la început, readucerea lui Carol al II-lea 
pe tronul României și, apoi, după actul restauraţiei din 8 iunie 1930, 
în calitatea sa de membru marcant al Camarilei regale, pentru a pre- 
găti dictatura personală a suveranului care să poată conduce deasu- 
pra partidelor prin guverne de tehnicieni. Pentru aceasta, a dus o 
continuă campanie împotriva partidelor, proclamînd ideea că numai 
regele întruchipează voinţa naţională: „Iată, deci — scria în 1930 —, că 
viaţa politică normală ne poate duce la un moment dat, principial cel 
puţin, la înlăturarea partidelor politice. Consideraţiile acestea nu sunt 
numai teoretice. Atît bolșevismul din Rusia, cît și fascismul din Italia 
nu sunt altceva decît regimuri instituite după mecanismul schițat 
mai sus. Noi înșine trebuie să ajungem la o situaţie analoagă: dacă 
P.N.Ţ. era într-adevăr un partid politic și dl Iuliu Maniu un om politic. 
Acesta este sensul istoric al acţiunii noastre cînd recomandam trans- 
formarea P.N.Ţ. într-o organizaţie de mase și instituirea dictaturii mase- 
lor... Oricum se pot identifica momente în procesul istoric cînd partidele 
politice nu există”!. Peste cîteva zile, revenind, postula: „Guvernul de 
partide sau guverne de personalităţi reprezintă formule politice de o 
egală îndreptăţire: și liber este regele, și anume sub aceeași respon- 
sabilitate, să se hotărască pentru o formulă sau alta, după cum îl 
îndeamnă libera Lui judecată și simţul pulsului vieţii, care hălăduiește 
în €l”2. Altă dată se ridica împotriva sistemului constituțional și, evi- 
dent, al Constituţiei: „Regimul nostru constituţional — aprecia el — nu 
e o realitate: el nici nu a fost cucerit prin luptă, nici nu s-a ridicat în 
chip firesc prin condiţiile noastre de viaţă publică. Trăim, deci, față 
de el în cea mai desăvirșită indiferenţă. Realităţi au fost la noi numai 
partidele politice. Dar nu realităţi politice sau sociale, ci organizații 
clientelare puse în slujba unor oameni... Dar dacă formele constitu- 
tionale nu sunt decit «forme», iar partidele politice simple facţiuni 
mercenare, lipsite de specificitate structurală și de personalitate, fără 
nici un fel de legătură organică cu realităţile, cine să confere vieții 
noastre publice o consistenţă și Constituţiei o aplicare efectivă? Statul 
trebuie să intervină”?. Apoi, directorul Cuvintului s-a răfuit cu ideea 
contractualistă a legii fundamentale care este Constituţia: „Nu am 
nimic — scria el în aprilie 1932 — cu această ignobilă deformaţie apu- 
seană care este constituționalismul democratizanţilor noștri, funda- 
mental deosebit de Constituţia noastră pe care Dreptatea o consideră 


1. Nae Ionescu, „Criza partidelor politice, I, Paradoxul dialecticii partidelor și 
partidul de masă”, Cuvintul, VI, nr. 1893, 30 iulie 1930. 

2. Idem, „Între echipele de lucru şi guvern personal”, III, Cuvintul, nr. 1897, 
3 august 1930. 

3. Idem, „În marginea scandalurilor din parlament”, Cuvintul, VII, nr. 2128, 
25 martie 1931. 

«rousseauistă în așezarea ei inițială»... Dreptatea se înșeală cînd crede 
că «pactul nostru fundamental» (pact?, de ce pact?, de cînd pact?) 
este «rousseauist în așezarea lui inițială» pentru că procede prin 
declaraţia că «toate puterile emană de la națiune». Se înșeală pentru 
că în orice așezare omenească, fie că are o constituţie scrisă, fie că 
trăiește împlinind instinctiv legile constituției ei neformulate, puterile 
ci nu pot să emane decît de la naţiune. Toate puterile. Așa că nu e 
nevoie să fii nici rousseauist, nici de cine știe ce formaţie apuseană 
pentru a mărturisi acest adevăr fundamental”!. În general, profesorul 
de metafizică era împotriva modalităţii de organizare apuseană a sta- 
tului, care i se părea a fi inautentică, neorganică și, de fapt, neromâ- 
nească: „Noi, aici, la Cuvintul, am arătat că nu poate fi vorba decît de 
crearea din nou a unui «stat rumânesc», a unui «stat țărănesc», în 
afară deci de ordinea individualist-democratică și capitalist-burgheză. 
Pe cînd lumea politică în genere a crezut că drumul pe care îl avem 
de urmat e cel al încadrării în ordinea și solidaritatea europeană. Așa 
fiind, noi cerem decuplarea noastră de structura politică și economică 
a Europei”?. 

În ciuda faptului că preda logica la Universitate, Nae Ionescu cre- 
dea că se pot impune unor structuri economice ce și-au creat și 
organismele politice asemenea decuplări automate și schimba, după 
un veac, o evoluţie sociologic determinată. Logica filozofică, se vede 
bine, nu făcea casă bună cu aceea a sociologiei, cu legile ei grave și 
specifice. Mai tîrziu, după ce în toamna lui 1933 se îndreptase ideo- 
logic spre Garda de Fier, Nae Ionescu prefera naționalismul și exalta 
revoluţia pregătită de legionari, combinîndu-l cu mai vechea sa împo- 
trivire faţă de statul democratic și constituţional. După 1933, cu 
gazeta suspendată de la sfirșitul lui 1933, scria, cînd și cînd, prin 
foile legionare din țară. Acum găsea perimat principiul național afir- 
mat de statul democratic și aştepta instalarea adevăratului naționa- 
lism: „Naționalismul acesta al statului român modern este naționalismul 
liberal, copil legitim al secolului XVIII, care definește națiunea juridi- 
cește, prin totalitatea cetățenilor; e naționalismul chiar al ultimei 
noastre Constituţii, după care toţi locuitorii ţării care îndeplinesc 
anumite condițiuni sunt români, indiferent de originea lor etnică; e 
naționalismul economiei liberale care consideră drept capital național 
orice capital aparţinind unui cetăţean român sau unei firme juridi- 
cește românești. Asta nu are însă deloc a face cu naționalismul vremii 
acesteia de astăzi, care se delimitează natural, și nu juridic, organic și 
contractual... Tinerimea românească trebuie să știe că naționalismul 


1. Nae Ionescu, „Erezii de «nobila formaţie apuseană»”, Cuvintul, VIII, nr. 2497, 
2 aprilie 1932. 
2. Idem, „După plecarea experţilor”, Cuvintul, VIII, nr. 2060, 16 septembrie 1932. 

«le azi e o nouă formulă de viaţă, o nouă stare a lumii, un nou ev al 
istoriei. Realizarea mai repede și mai completă a acestei formule atîrnă 
de existența unui sîmbure sănătos al mișcării, conștient de răspun- 
derile și îndatoririle lui. Între aceste îndatoriri, cea dintii e, desigur, 
aspra intransigenţă doctrinară ce nu se obţine decît cu ruperea tutu- 
ror punților care duc în afara obștei de jertfă și de iubire a noului 
naționalism românesc”!. Mai limpede exprimată evoluţia firească a 
profesorului de metafizică nici că se putea. Fără a fi o relaţie de con- 
secuţie obligatorie (dimpotrivă), Nae Ionescu evoluase de la dreapta 
spre extrema dreaptă. Dar folosindu-se, în mod extremist, de mai 
vechile idei-forță privind democraţia statală și constituționalismul 
parlamentar. 

Păstrîndu-ne, deocamdată, la nivelul doctrinarilor potrivnici demo- 
crației parlamentare, e necesar să-l aducem în scenă pe Mihail 
Manoilescu. Trecut prin cîteva partide, devenit filocarlist și, după 
restauraţie, membru al Camarilei, ajuns ministru, prin 1931, Manoilescu 
e eliminat din înaltele sale funcțiuni, devine, în mai 1931, profesor 
de economie la Școala Politehnică şi îmbrățișează ideea mussoliniană 
a corporatismului, scriind despre această doctrină cărți (Secolul cor- 
poratismului e tradusă în cîteva limbi de circulaţie). Evident, corpo- 
ratismul nu făcea casă bună cu democraţia parlamentară. De aceea, 
o va combate cu stăruinţă. Manoilescu, om bogat (era coproprietar al 
minei Șorecani și membru în cîteva bănoase comisii de administraţie 
ale unor firme). și-a finanţat și o revistă, Lumea nouă, care a apărut 
limp de un deceniu (1932-1942). Ideile sale potrivnice parlamentaris- 
mului, sufragiului universal și democraţiei le va expune în articole, 
studii, eseuri ale revistei sale și în cărţi. „Ca oportunitate — observa în 
1932 -, votul universal e mai mult decit discutabil, iar ca modalitate 
de înfăptuire, și împroprietărirea, ca și votul universal sunt modele de 
neorganizare... Votul universal n-a fost cerut de nimeni sau, mai exact, 
n-a fost cerut de cei care sunt beneficiarii lui... Votul universal era 
incontestabil o necesitate și, dacă participarea ţărănimii la gospodă- 
rirea publică s-ar fi organizat sub forma unor colegii profesionale cu 
o mare înrîurire mai ales în organizarea vieţii locale, desigur că reforma 
de la 1918 ar fi fost în linia vremii. Forma de vot universal, însă, care 
topește în aceleași ape toate categoriile sociale și profesionale și care 
dă ţărănimii situaţia aparentă de arbitru unic în toate problemele de 
stat este numai o ipocrizie... țărănimea care are legal toate drepturile 
le transmite în bloc unor mandatari politici care se transformă în 
propriii ei tirani și care o împiedică să se gospodărească singură prin 
mijloace directe, în cadrul unor drepturi limitate, dar sigure... Numai în 
statul corporativ gospodarul va fi stăpîn și puternic, necunoscînd altă 


1. Nae Ionescu, „Primejdia celor de pe urmă”, Iconar, Î, nr. 4, decembrie 1935. 

dominație decît aceea a interesului public pe care îl serveşte, în cadrul 
său profesional și local”!. Un articol din anul următor se ridică împo- 
triva ideii pluripartidismului: „Pornind de la ideea și rolul funcțional 
al oricărei organizaţii profesionale, ajungem la concluzia că partidele 
sunt organisme perimate care și-au încheiat cariera în ziua în care 
s-au realizat în toate ţările votul universal și libertăţile cetățenești 
depline și că ele nu pot împlini partidele social-democrate din Apus — 
și cu atit mai puţin roluri economice pentru care n-au fost niciodată 
create. Roluri sociale, roluri economice și politice în viaţa unui stat, 
în adevăr modern, nu pot împlini decît corporaţiile. De aceea, viitorul 
este numai al corporațiilor și al statului corporativ”?. Firește că pre- 
conizatul său sistem al corporatismului îl respingea, de plano, pe cel 
liberalist. În 1932, scria vizionar: „Statul de miine trebuie să permită 
integrarea naţională exactă a categoriilor social-economice și să asi- 
gure continuitatea în politica economică și socială, în acest scop 
principiul fundamental al noii ordine trebuie să fie organizarea corpo- 
rativă a națiunii. Corporațiile trebuie să preia în primul rînd funcţiile 
economice de gestiune ale statului de astăzi... În acest sens, va trebui 
să ia fiinţă un parlament corporativ care să constituie unicul organ 
de legiferare în materie economică și socială... Rolul statului politic 
de astăzi trebuie să fie redus la politica externă, la administraţie pro- 
priu-zisă, la armată și școală”?. 

Există, negreșit, o interrelaţie între teoria protecţionistă a lui 
Manoilescu și cea, tot de el elaborată, a corporatismului. Încă în anii 
douăzeci medita la decalajul dintre ţările agricole și cele industriale, 
calculînd distanța enormă dintre productivitatea muncii industriale 
și a celei agricole. Atunci era adeptul neoliberalismului, militind, 
alături de Ștefan Zeletin, în Partidul Poporului al lui Al. Averescu. 
Apoi are revelaţia că a descoperit dezlegarea unui greu contencios și 
elaborează teoria schimbului internaţional bazat pe protecţionism. 
Aceasta, ca o modalitate de evoluţie a ţărilor agrare, exploatate de cele 
industriale, spre industrializare. Teoriile economice ale lui Manoilescu, 
inclusiv Secolul corporatismului (1936), prezintă negreșit importanţă, 
fiind discutate, în epocă și astăzi, cu reală deferenţă în cercurile de 
specialitate din lume. Aș adăuga că solida sa carte din 1944, Rostul 
și destinul burgheziei românești, stă, alături de Burghezia română a 
lui Zeletin și Istoria civilizației române moderne a lui Lovinescu, prin- 
tre lucrările fundamentale în domeniu. Dar aici nu reținem dimensi- 
unea economică a acestor scrieri, cît cea politologică. Or, în Secolul 


1. Mihail Manoilescu, „Greșelile istorice ale partidului liberal”, Lumea nouă, 1, 
1932, nr. 3, pp. 54-55. 

2. Idem, „Partide sau corporaţii?”, Lumea nouă, II, 1933, nr. 6, p. 336. 

3. Idem, „Anticipări”, Lumea nouă, I, nr. 1,1932, p. 41. 

corporatismului se războiește cu natura democratică a statului de tip 
liberal, așa cum s-a constituit în secolul al XIX-lea. Undeva pe la 
inceput, semnala că acum, după războiul mondial, „nu e vorba de 
criza democraţiei în trecut, ci de criza democraţiei ca sistem politic”!. 
Mai încolo observa că „necesitatea funcțională ne reclamă coexistența 
funcțională a mai multor organisme politice, avind același rol și ace- 
lași scop”. Şi, după ce explică inutilitatea partidelor politice într-un 
sistem corporativ, conchide că „partidele sunt organisme perimate 
care și-au încheiat cariera în ziua în care în toate țările sufragiul uni- 
versal a fost realizat și unde libertatea cetățenilor este completă”. În 
statul organizat corporativ nu e admisibilă preeminenţa unui partid 
oarecare. Un anumit partid poate activa „numai cînd reprezintă o 
ideologie profundă, susceptibilă a cuceri toate ramurile vieții națio- 
nale și să-și menţină mult timp cucerirea. Nu poate fi vorba decât 
de un asemenea partid care are să-și spună cuvintul în stat deasu- 
pra cadrelor corporative și cu asentimentul lor”. Şi, parafrazînd un 
dicton englez, ţinea să precizeze că „partidele nu mai au drept să 
facă rău'?. 

De la antidemocratismul parlamentar clădit pe ideile corporatiste 
la propunerea creării partidului unic nu era decît un pas. Firește, 
Manoilescu l-a făcut. Nu s-a mulţumit cu articole și studii. A scris o 
intreagă carte, de vreo 250 de pagini, publicată mai întîi în limba 
franceză (1937), în italiană, apoi și în germană. Va izbuti s-o publice 
in românește de abia în 1942, deși extrase din ea a publicat în revista 
sa și, în 1937, în Buna Vestire, organul mișcării legionare. În cartea 
aceasta (deși nu numai aici) a elogiat mult regimurile dictatoriale 
europene, cel fascist, nazist și al lui Salazar. Opiniile exprimate în 
carte sunt edificatoare prin ele însele, făcînd comentariul inutil. „Puţini 
înțeleg că dictatura nu mai poate fi astăzi o instituție patriarhală și 
primitivă, ci numai un sistem complex de funcțiuni care să răspundă 
exigenţelor infinite ale vieţii popoarelor moderne.” „Partidul unic este 
o instituţie contemporană care e caracterizată în toate ţările printr-o 
aceeaşi concepţiune de stat... În toate aceste regimuri statul ia asu- 
pră-şi de a întruchipa un ideal politic și social și de a conduce naţi- 
unea într-un mod activ și conștient către realizarea acestui ideal. 
Statul nou, statul tip «secolul XX», este, deci, statul purtător de ide- 
aluri, este statul militant pentru un ideal politic și social determinat.” 
„Partidul unic n-are numai o etică nouă; el are, de asemenea, o tehnică 
nouă în organizarea sa. Conducerea, ierarhia, disciplina sunt totde- 
odată diferite de ceea ce sunt ele în partidele politice ale regimului 
liberal. Prima originalitate a partidului unic e șeful său. Conducătorul 

și partidul sunt două realități complementare. Marele conducător de 
tipul Kemal, al lui Mussolini, Salazar, al lui Hitler e un fenomen al 
secolului... Conducătorul este acela care are, mai mult decît toți cei- 
lalţi revoluționari, viziunea anticipativă a noului stat, conducătorul e 
acela care pregătește revoluţia care dirijează luarea în posesiune a 
statului și dă linia generală a transformărilor de impus statului; con- 
ducătorul e acela care realizează fuziunea dintre partid și stat adesea 
prin mijlocul unei numiri personale și supraveghează coordonarea 
superioară a tuturor eforturilor de redresare naţională.” „Noile partide 
sunt miliții civile. Membrii lor sunt soldaţi. Toţi își aliniază picioarele, 
iau poziţie de «drepţi» și își salută cu salutul roman superiorul politic 
în serviciul cerut politicește, pentru un ideal politic.” În sfirşit: „Dreptul 
exclusiv la activitate politică îl vom numi în chip brutal monopolul 
partidului unic”!. Aspiraţiile totalitare, opuse libertăţilor cetățenești 
și dreptului de a se organiza în partide, se lăfăie în voie în această 
carte care poartă semnătura lui Mihail Manoilescu. 

De la doctrinarii cu statut recunoscut în epocă putem trece la 
condeiele cu faimă cîștigată ale celor ce atunci aparțineau tinerei 
generaţii. Cu exasperarea sa constantă, Cioran, mereu în căutarea 
unei intruvabile soluţii salvatoare, între democraţie și dictatură opta 
hotărît pentru a doua. „În viaţa unei naţiuni — scria în 1934 —, regimul 
democratic este adecvat numai perioadelor clasice, cînd națiunea se 
poate rotunji în libertate, cînd divergenţele nu sunt o destrămare și 
cînd libertatea nu este un exces... Epocile turburi, nesigure, în care 
omul oscilează turmentat în căutarea unui fanatism care să-l lege 
fatal și direct de ceva, aduc cu necesitate dictatura ca o formă ce oferă 
omului o ancorare durabilă și o conștiință de mare stabilitate... Numai 
într-un astfel de regim tinerimea poate fi organizată, numai într-un 
astfel de regim ea însăși e o putere... Dictatura trebuie înțeleasă ca 
o fatalitate... Un tineret în uniformă este o imagine de putere. Aderenţa 
intimă pe care ea o are cu un sistem dictatorial o leagă strîns de viața 
statului. Democraţia a cultivat numai tendinţele centrifugale ale tine- 
retului... Dictatura are cultul forţei. O forță amorţită nu poate fi dez- 
morţită decît prin forță. Apologeţii democraţiei numesc libertate o 
stare care, în fond, nu e decît pasivitate, marasm și indiferenţă. Dacă 
şi tinerimea înţelege libertatea în această accepţie, atunci această 
libertate trebuie distrusă, întreaga tinerime trebuie scuturată și trezită 
la viaţă.” Redacţia, vizibil stinjenită, s-a simţit obligată să insereze, 
sub titlu, această precizare: „Oricât ar părea de aprig susţinător al 
dictaturii, d. Emil Cioran, în rîndurile de mai jos, face, în fond, un 
entuziast apel pentru o democraţie sinceră și constructivă”?. Inutilă 

precizare, contrazisă de opiniile textului, a cărui vehemenţă nu putea 
fi umilită de o încovoiată retractare. Mai ales că la Cioran ideea avea 
o constantă, fiind slujită rectiliniu. Peste doi ani, în aceeași revistă, 
va reveni asupra aceleiași teme numai aparent, sau teoretic, dilema- 
tice: „Sunt oameni — insistă tînărul Cioran — care nu pot respira decât 
în democraţie, precum alţii în dictatură... Este vorba să hotărăști în 
timp și să nu optezi pentru o soluție supraistorică. Una este a vorbi 
de dictatură ca de unica salvare a României și alta ca formă în genere. 
De aceea îmi este imposibil să am un entuziasm teoretic pentru dic- 
tatură, deși o cred singura ieşire a României. Cine nu crede în mode- 
lul spiritului dictatorial la noi se înstrăinează de viitorul apropiat al 
acestei ţări... Ceea ce mi-a părut tulburător și angajant în hitlerism 
este caracterul de fatalitate, de inexorabil colectiv, ca și cum toţi 
oamenii ar deveni instrumentul unei deveniri democratice, fanatizaţi 
pînă la imbecilitate într-un clar-obscur al prezentului. În hitlerism 
cazi. Şi așa cazi în orice curent de mase cu tendinţe dictatoriale... 
Cînd se vorbește de «barbaria» hitleristă, de «mascarada» sovietică sau 
de «teatrul fascist», impropriul acestor calificaţii nu definește decît 
ireductibilul acestor realităţi. Orice lume nouă este multiformă și 
amenințătoare pentru a putea încape într-o formulă. Dictaturile «raţi- 
onalizează» naţiunile, dar în ele însele au ceva germinal, de primăvară 
turmentată și haotică, de inevitabil exploziv. Dar cum dictatura începe 
printr-o răsturnare, nu poate sfirşi decît prin prăbușire... În Germania, 
pentru a nu fi intoxicat sau contagiat de hitlerism, am început să 
studiez budismul. Decît meditaţia neantului mi-a ajutat să înţeleg, 
prin contrast, hitlerismul mai bine decit orice carte de ideologie... 
Dacă în România ar muri toți militanţii de astăzi pentru ideea dicta- 
torială, ea n-ar evolua mai puţin spre dictatură... Fenomenul naţio- 
nalist pe care îl trăiește România astăzi ne îndreaptă spre momentul 
cel mai esențial al istoriei noastre... Dictatura este ante portas. Se 
înșeală cei care speră dezerțiuni sau lașităţi”!. 

Meditaţiile sale asupra relaţiei dictatură-democraţie le regăsim în 
cartea Schimbarea la fată a României, apărută în 1936: „Tendinţa 
oricărei formaţii politice este dominaţia exclusivă. Coexistenţa atîtor 
grupări şi curente în democrație este un semn de emasculare generală. 
De aceea, concurenţa politică fără nici un sens din democraţie își are 
rezolvarea firească și inevitabilă în dictatură”. Şi mai încolo: „În cadrul 
naţiunii, democraţia a dat naștere unei pluralități de formaţii diver- 
gente care răpesc evoluţiei naţionale un sens convergent. Votul uni- 
versal și parlamentarismul au conceput națiunea ca o sumă cantitativ, 
cînd totul este o cantitate concretă și calitativă care niciodată nu poate 
fi exprimată în aritmetica democratică. O naţiune este totdeauna mai 

mult decît indivizii ei. Democraţia a făcut din ea o rezultantă. În 
realitate, indivizii rezultă din naţiune. Ţările fără o axă istorică își 
pierd conturul prin democraţie. Acesta e cazul României. Ea n-a avut 
niciodată o formă, iar democraţia nu i-a dat-o... Dictaturile au toate 
un caracter de răscruce și o gravitate unică”!. Desigur că principiul 
parlamentarismului, unul dintre elementele esenţiale ale democra- 
tismului, nu a fost ocolit. Şi a fost veștejit, cu sarcasm, ca întreg 
ansamblul acestui sistem „anacronic” de organizare socială care este 
democraţia. În cartea sa din 1936, Cioran observa ironic: „Parla- 
mentarismul este un cadru englez care a zăpăcit lumea de nenumărate 
decenii. Dacă în Anglia istoria universală se poate face prin discuţii 
și păreri, în țările cu mai puţin sînge rece el n-a constituit decît o 
stagnare. Singurul merit al parlamentarismului este de a fi dat iluzia 
unor reprezentanţi presupuși ai naţiunii de a putea direcționa con- 
știent și artificial soarta acesteia. În fond, parlamentarismul n-a creat 
decît o sumă de megalomani și nici un erou. Parlamentarismul este 
chiar negația eroismului. Conceptibil în epocile echilibrate ale unei 
ţări, spiritul parlamentar e dizolvant în epocile de lansare și de afirmare. 
Tensiunea în istorie a fost totdeauna fructul spiritului dictatorial”?. 
Nici Eliade n-a trecut nepăsător peste tensiunea relaţiei dicta- 
tură-democraţie. Deși nu i-a rezervat atenţia acordată de Cioran, aflăm 
şi aici meditații, chiar dacă deloc originale, pe marginea chestiunii. 
La urma urmei, originalitatea, aici, nici nu avea teren de manifestare. 
Importante erau situarea în ecuaţie și opțiunea între cele două alter- 
native. Argumentaţia nu putea produce originalitate decît, poate, prin 
efortul excesului, cum s-a întîmplat, uneori, cu Cioran. „Și de unde — 
se întreba Eliade în 1937 — s-a răspîndit zvonul că într-o dictatură 
toţi oamenii trebuie să gindească la fel?” Răspunzînd, arăta că în 
dictaturile ordinelor călugărești a existat posibilitatea libertăţii cuge- 
tului și de manifestare a personalității. Și tot așa în Italia fascistă, 
unde antifascistul Croce era lăsat să scrie. Şi asta pentru că „în dic- 
tatura lui Mussolini se caută «personalităţi». Cine gîndeşte personal 
este promovat în cel mai scurt timp la un rang maxim”?. E inutil să 
insist că Eliade, atunci adept al Gărzii de Fier, se iluziona, automis- 
tificîndu-se. Opiniile personale, criteriu de promovare în dictatura lui 
Mussolini, ca și a altora, e o născocire naivă, pe alăturea de realitatea 
faptelor. Dar chiar Eliade afirmase cu cîteva linii mai sus că B. Croce, 
foarte, cum să spun?, personal faţă de chingile fascismului, nu căpă- 
tase decît abia favoarea de a fi lăsat să scrie. În același an a luat atitu- 
dine și față de celălalt termen al relaţiei, democraţia: „Democraţia de 

la război încoace a izbutit — crede el — să zădărnicească orice încercare 
de redeșteptare naţională. Prin piloţii orbi de la cîrma ţării, democra- 
ţia ne-a adus astăzi acolo unde suntem. Democraţia a zdrobit defini- 
tiv instinctul statal al cîrmuitorilor”!. În numărul unic al revistei sale 
Adsum, din august 1940, Constantin Noica s-a ocupat, într-unul din 
articole, fără insistenţă, de democraţie. „Ordinea spirituală, iar nu 
simpla politică a democratismului în care s-a trăit, credea că știe ce 
e omul. Individului, spunea democraţia, nu-i trebuie decât condiţii de 
libertate în care să se desfășoare; celelalte veneau de la sine. lar 
libertatea era o noțiune negativă: a nu sta sub anumite constrîngeri. 
Restul, adică definirea omului însuşi? Dar întrebarea nici nu se 
punea... Invitaţia la libertate izvora din dogmatismul acesteia, din 
afirmarea. îndiscutabilă a naturii noastre statornice. Democraţia e 
semnul reacţionarismului în planul spiritului.”? E adevărat, Noica 
mută chestiunea din planul politic în cel pur spiritual. Dar nici în 
acest ultim plan nu cred că Noica are dreptate. Şi în cele ale spiritu- 
lui, libertatea democraţiei, adică eliminarea mijloacelor constrîngă- 
toare, e o necesitate fără de care spiritualitatea nu poate viețui cu 
adevărat. E drept, experiența ultimelor șapte decenii în Europa de Est 
a demonstrat posibilitatea triumfului spiritului asupra totalitarismu- 
lui. Dar nu îndrăznesc a crede că idealul vieţii spirituale este dictatura 
totalitară. Chiar dacă inegalitatea naturală e suverană în lumea spi- 
ritului, e nedrept și neadevărat să se afirme că democraţia aici este 
un semn al reacţionarismului. Nicăieri în sfera umanului democraţia 
nu e anacronică, nepotrivită sau retrogradă. 

Împotriva democraţiei parlamentare şi a Constituţiei care îi asigură 
statutul de existenţă au scris în epocă destui. Și gazetari de toată 
mîna, precum Ilie Rădulescu, Popescu-Prundeni, și intelectuali care 
practicau jurnalistica politică. Să-i amintesc pe Dragoș Protopopescu, 
Toma Vlădescu, Nicolae Roşu, M. Polihroniade. A le cita opiniile mi 
se pare inutil. Cîteva exemple, cu tiilu de eșantion, mi se pare totuși 
nimerit a le înfățișa. Mihail Polihroniade, membru al grupării 
„Criterion”, primul din noua generaţie care a optat nu numai ideolo- 
gic, ci și înregimentîndu-se activ în Garda de Fier, articula, în 1932, 
această propoziţie în ton voit jucăuș: „Democraţia modernă este un 
corp mort care mai curînd sau mai tîrziu se va întinde în coșciug, 
alături de democraţiile antice și de democraţiile italiene ale Evului 
Mediu”5. Şi iată o mostră din opiniile gazetăreşti, și ele miștocăreșşti, 
ale anglistului Dragoș Protopopescu: „Constituţia noastră e un bastard 

ignobil născut din tratatul de la Berlin (?! n.n.) și Alianţa Israelită 
internațională... Această Constituţie și eu cu drag aș călca-o. Aș face 
cu ea chiar mai rău. Şi atunci să lăsăm gluma, să ne ștergem pe mîini 
cu farsa democrată și să începem a avea o Constituţie. Constituţie 
înseamnă Constituţie. Și neamul românesc are o singură Constituţie 
românească. Aceasta e singura noastră realitate”!. În sfirșit, n-aş mai 
reproduce din cogitațiunile lui Nicolae Roșu, ci mi se pare util să culeg 
câteva sintagme injurioase din articolele acestui incalificabil publicist 
la adresa democratismului: „apele scîrnave ale liberalismului”, „demo- 
craţia în realizarea ei ideală tinde către anarhia absolută”. „Creaţia, 
în orice domeniu, presupune continuitate, ordine și ierarhie, adică 
tocmai ceea ce lipsește spiritului democratic.” „Viciul esenţial al demo- 
crației se află în însăși practica principiului efectiv care uniformizează 
și distruge disciplina socială bazată pe naturale judecăţi de valoare.” 
Și iată două titluri din articolele sale: „Falsificarea prin democraţie a 
culturii românești” și „Procesul democraţiei revoluţionare”. 

De contenciosul democratismului parlamentar s-au ocupat și mili- 
tanţii legionari. Rigoarea obligă să începem cu însuși Căpitanul. 
Codreanu a fost, în două rînduri (1931 și 1933), deputat și a rostit 
în numele grupării sale politice, cum erau uzanţele atunci, discursuri 
de răspuns la mesajul regelui către parlament. Și aici, nici că se putea 
altfel, s-a referit la regimul democratic în virtutea căruia, totuși, lup- 
tase și se alesese deputat „Democraţia — se rostea în 1931 — văzută 
din afară ne dă impresiunea unei vaste complicități în fărădelege. 
Concluzia: democraţia este incapabilă de autoritate. Și încă ceva. 
Declar aici că democraţia e pusă în slujba marii finanţe naţionale sau 
internaţionale jidovești.”? În discursul la Mesaj din 1933, într-o înși- 
ruire de deziderate, la punctul 9 cerea: „Să se puie capăt existenţei 
falimentare a statului democrat întemeiat pe ideologia perimată a 
Revoluţiei franceze... Să se înalțe din temelii statul nou etnic-naţional 
întemeiat pe primatul culturii naţionale, pe primatul familiei și pe 
primatul corporațiilor muncitorești”. Într-o carte a sa adresată, 
prin titlu, numai aderențţilor (Pentru legionari), Codreanu își relua 
ideile potrivnice democraţiei (o califica „democrația masonă”), năpus- 
tindu-se împotriva principiului drepturilor omului: „Drepturile omu- 
lui nu sunt mărginite numai de drepturile altui om, ci și de alte 
drepturi: 1. Individul. 2. Colectivitatea naţională actuală, adică totali- 
tatea indivizilor din aceeași nație, trăind într-un stat, la un moment 

dat. 3. Națiunea, acea entitate istorică trăind peste veacuri cu 
rădăcinile înfipte în negura vremii și cu un viitor infinit. O nouă eroare 
a democrației bazată pe «drepturile omului» este aceea de a nu recu- 
noaște și de a nu se interesa decît de una din aceste trei entităţi: 
individul. Pe a doua o neglijează sau își bate joc de ea, iar pe a treia 
o neagă... De aceea asistăm în democraţie la o răsturnare formidabilă. 
Individul crede că poate să impieteze cu drepturile sale nelimitate 
asupra drepturilor colectivității întregi, pe care să o încalce și să o 
jupoaie. De aceea asistăm în democraţie la acest tablou sfișietor, la 
această anarhie, în care individul nu voiește să recunoască nimic 
deasupra interesului său personal. Armonia nu se poate restabili decît 
prin reîntronarea ordinei naturale. Individul trebuie subordonat enti- 
tății superioare, colectivitatea naţională, iar aceasta trebuie subordo- 
nată naţiunii... «Drepturile omului» nu mai sunt nemărginite, ele sunt 
mărginite de drepturile națiunii”. 

Vasile Marin, cel decedat, în 1937, în Spania, ca franchist și aure- 
olat ca „erou al creștinătății”, a fost avocat, gazetar cu intermitenţă, 
devenii membru, apoi comandant al Gărzii de Fier prin 1931-1932. 
În articolele sale s-a războit mult cu democratismul, pe care îl făcea 
vinovat pentru toate nevoile țării. „La originea statului de pînă acum 
au stat, fără îndoială, principiile Revoluţiei franceze de la 1789, revo- 
luţia avocaţilor și a retorilor îmbătaţi de sonoritatea frazei, ucenici 
întru ideologie ai iluminismului celui de al XVIII-lea secol... Democraţia 
furnizează omul universal, omul abstract, ideal identic peste toi cu 
el însuși, în vreme ce noi avem nevoie de oameni înrădăcinațţi solid 
în pămîntul nostru, în istoria noastră, în conștiința naţională, adap- 
taţi necesităţilor naţionale... Electoralismul nu permite selecţionarea, 
pentru că masele n-au instinctul ierarhiei valorilor. Pentru ele liber- 
tatea nu constituie factor de cultură și de educaţie, ci prilej de anar- 
hie și dezmăţ. Pentru ele egalitatea devine idealul și, prin aceasta, se 
deschid porţile vieţii publice făclierilor materialismului, care sunt bine 
primiţi... Votul universal are, între altele, imensul defect de a crea 
partide, ordonate toate pe consideraţiuni materialiste... Politica jocu- 
lui electoral conduce la degradarea prin uniformizare a vieţii colective, 
iar națiunea, concepută numeric şi cantitativ, pierde sensul valorilor 
veritabile și eterne... Salvarea noastră nu poate veni decît de la inte- 
grarea luptei noastre politice în sfera naţionalismului creator... De 
aceea, în orice stat, naționalismul intră în luptă certă cu democra- 
ţia, ai cărei aliaţi se găsesc în pleava internaţională a metecilor.”?2 Apoi 
e adusă în scenă mișcarea legionară, cu rostul ei de a înfringe demo- 
craţia prin revoluția naționalistă. „Începutul sfirșitului îl trăim noi. 

De pretutindeni, împotriva partidelor desuete, vase diverse cu conţinut 
identic, și care nu se manifestă prin voinţa lor interesată de a apăra 
statul parlamentar și practica unei politici de echilibru intern, adică 
liberală și democratică, apar organizațiuni noi de luptă politică care 
pun problema statului totalitar pe teren revoluţionar, indiferent dacă 
se etichetează fasciste ori comuniste. Produse autentice, toate aceste 
formaţiuni active preconizează necesitatea reorganizării fundamentale 
a naţiunii în stat... spiritul rector al reformei poartă aceeași pecete: 
primatul colectivismului naţional.”! Şi apoi anunţa asumarea de către 
generația tînără a misiunii — firește — de a regenera ţara: „Renașterea 
prin revoluţie nu mai poate spăimînta pe nimeni... Vremurile cer 
oameni tari și generaţia înaintaşilor nu-i poate da... Pretutindeni acolo 
unde ea s-a așezat în slujba revoluţiei, condiţia destinelor societăţii 
se află în mîinile viguroase ale generaţiei noastre... Noi credem în 
valoarea etică a forței. Statului zis de drept, care permite joc liber 
egoismului interesat al individului sporadic, noi îi opunem statul 
etic... Înlăturăm cu dispreţ stîrvul statului demo-liberal pentru ca să 
proclamăm în locul lui un stat fecundat de principiul autorităţii 
morale înlăuntrul căruia să se realizeze maxima dezvoltare a naţiunii 
întregi... Țara are nevoie, în vremurile acestea, de oameni tragici și 
sintetici... Aceasta se realizează... prin acţiunea dirză, conștientă și 
organizată a acelora care sunt apologeţii unei singure ideologii: 
Fapta”?. Şi altă dată: „Pretutindeni caracatița democratică a fost stă- 
vilită de marșul victorios al legiunilor tinereței naţionaliste care au 
pus curajos problema reintegrării naţiunii în drepturile ei prin crearea 
statului cu funcțiuni totalitare”. Şi încă o dată: „Ca pretutindeni, 
împotriva partidelor compuse din aceeași figuraţie desuetă și care se 
manifestă prin voinţa lor interesată de a apăra practica politicii 
pluto-democrate, a apărut mișcarea legionară, reacțiune legitimă și 
firească pe linia marilor destine ale comunităţii naţionale care pune 
viguros problema crucială a creării statului totalitar și preconizează 
necesitatea reorganizării fundamentale a naţiunii... Ca și fascismul, 
ca și naţional-socialismul, mișcarea legionară luptă pentru crearea 
statului totalitar, sculptat politic, social şi economic în fondul națio- 
nal. Mișcarea legionară este o concepție totală a vieţii naţionale. Prin 
ea, ca şi prin fascismul definit de Corradini, națiunea va depăși, 
absorbindu-le, toate experienţele democratice și socialiste și va crea 
statul modern..."î. Cum se vede, multă frazeologie antidemocrată. Dar 


1. Vasile Marin, „Între democraţie şi statul totalitar”. Apud op. cit., p. 38. 

2. Idem, „Crez de generaţie: ideologia faptei”, Axa, 22 ianuarie 1933. Apud op. 
cit., pp. 3-5. 

3. Idem, „Contraofensiva statului demo-liberal”, Axa, 14 mai 1933. Apud op. cit., 
p. 17. 

4. Idem, „Extremismul de dreapta”, Axa, 28 octombrie 1933. Apud op. cit., p. 29. 

în locul programului prin care legionarismul voia să năruiască 
„vechea” alcătuire, concepînd una nouă, totalitară, nu întîlnim nici 
măcar un fragment de proiect posibil. 

Traian Brăileanu era profesor universitar de sociologie la Univer- 
sitatea din Cernăuţi, membru în Senatul legionar, organismul con- 
ducător al Legiunii, și numit ministru al Instrucțiunii pe vremea 
statului național-legionar al lui Antonescu-Horia Sima. A fost și el 
preocupat de „viciul” democraţiei parlamentare, rupînd săgeți împo- 
trivă-i. În revista, de el întemeiată și condusă, Însemnări sociologice, 
în care se făcea mai mult politică legionară decît știință sociologică, 
a publicat articole în care exprimă opinii pe această temă: „Ce program 
de reforme - observa el în 1937 - are Legiunea? Deși programul e 
secret, totuși voi destăinui punctul principal, anume: Legiunea va 
înfăptui ceea ce partidele făgăduiesc să înfăptuiască, dar nu pot înfăp- 
tui.. Nici un partid nu poate da naţiunii forma politică desăvirșită de 
care are nevoie în constelația internaţională actuală. Dar dăinuirea 
partidelor politice împinge statul nostru cu necesitate spre război civil, 
spre dezlănţuirea revoluţiei iudeo-comuniste din cauza luptelor între 
facțiunile politicianiste. Întrebarea e cum se poate desființa regimul 
partidelor politice, fără a aduce știrbire libertăţilor cetățenești... Ne-am 
putea imagina oareșicum rezultatul final al unei reforme constituţi- 
onale după biruinţa Legiunii. De la Republica lui Platon pînă la Secolul 
corporatismului al dlui Manoilescu e un drum lung”, menit să „împace 
autoritatea cu libertatea și a asigura autonomia şi autarhia statului”. 
Și adăuga deziderativ: „Ar fi cazul să se studieze și la noi această 
problemă în mod temeinic” pentru a găsi căile utile spre „reîntoarce- 
rea la statul naţional”!. Referirea la lucrarea lui Manoilescu spune 
multe, de vreme ce doctrinarul corporatismului condamna statul de 
tip liberal, preconizînd dictatura partidului de tip unic. Comentind 
rezultatul alegerilor din decembrie 1937 și numirea guvernului 
Goga-Cuza, dușmănit de legionari, Brăileanu a găsit prilejul unei mai 
clare recriminări împotriva democratismului parlamentar: „Deci - nota 
el amar — tot un partid parlamentar”. Acceptarea de a guverna într-o 
formaţie guvernamentală împreună cu patru foști naţional-ţărăniști 
şi vaidiști e o eroare. „Măsurile luate imediat și reformele anunţate 
de noul guvern sunt în primul rînd antisemite, cuprind deci numai o 
parte (deși foarte importantă) a programului naționalist. Ele nu sunt 
îndreptate împotriva sistemului democraţiei parlamentare, prin care 
jidanii au devenit puternici la noi şi au realizat și pregătit revoluţia 
comunistă... Nu e în intenţia noastră să criticăm, ci numai să demon- 
străm cum, prin continuarea unui sistem de guvernare care ne-a dus 


1. Traian Brăileanu, „Dictaturi și libertate”, în Însemnări sociologice, II, 12 martie 
1937. 

în situaţia de azi, această situație nu se poate îndrepta. Prin coaliția 
cu Goga și, în urmă, cu ţărăniștii și vaidișii, dl Cuza a îngropat în 
mod definitiv L.A.N.C. Cuzismul se va îneca în democraţia parlamen- 
tară, demagogică și coruptă. Legiunea va trebui să intervină pentru 
a pune ordine în haos și pentru a duce masele spre biruința ideii 
naționaliste. Aşa e natural, așa e logic să se întîmple.”! Peste nici 
trei ani, în 14 septembrie 1940, Legiunea a ajuns la putere, dovedind 
cu asupra de măsură... capacitatea ei de guvernare. Nu numai că n-a 
putut pune ordine în haos, dar neorînduiala bunului-plac a luat pro- 
porții, devenind normă în treburile publice și în cele economice. Și, 
ca să închei, aș aminti că pînă și legionarul disident Mihail Stelescu, 
cel ce a întemeiat gruparea „Cruciada Românismului”, se opintea 
împotriva democratismului. Parlamentul și parlamentarismul i se 
păreau lovite de falsitate. De aceea, „democraţia ne repugnă. Este 
făcută din noţiunea sfintă de libertate, debandadă, din egalitatea 
naturală, erijarea în conducători a pleavei și secăturei, din frățietate, 
o crimă. S-a înlocuit concepţia binelui pentru mulțime prin concepţia 
domniei a unei mulțimi de secături... Românismul este singurul crez 
care poate anima viaţa acestei naţiuni. Soluţii pentru fiii ei, din sînul 
ei, cu spiritul ei, pe pămîntul ei”?, 

Aceste opinii de un radicalism extremist n-au rămas fără replică. 
Ea a venit densă, variată și substanţială. De n-ar fi fost decît pledoa- 
riile fruntașilor politici (liderii partidelor democratice), și încă ar fi fost 
suficient. Dar s-au înregistrat și replici din spațiul filozofiei culturii, al 
sociologiei politice, al oamenilor de cultură în genere. Înainte de a mă 
referi la unele dintre aceste opinii mi se pare necesară o observaţie. 
Negreșii, democraţia peste tot în lume — și noi n-am făcut excepţie — e 
plină de păcate, aglomerată de nedreptăţi și imperfecțiuni flagrante. 
Poate că la noi păcatele democraţiei au fosi și mai evidente. Aveam, 
și pînă la 1923, cea mai liberală Constituţie europeană, dar guvernele, 
de la 1866 încoace, nu au fost, ca peste tot, expresia parlamentului, 
ci, invers, parlamentele au fost, totdeauna, expresia guvernelor care 
le „alegeau”. Asia vrea să spună că aproape toate consultările electo- 
rale şi pe vremea censului de pînă la 1918, și după universalizarea 
dreptului la vot pentru bărbaţi (femeile, după amîndouă Constituţiile, 
erau excluse de la exercitarea drepturilor publice) au fost trucate de 
administraţie și guvern. Funcţiona deci o democraţie imperfectă. Dar, 
dincolo de calitatea sistemului electiv, odată constituite corpurile 
legiuitoare, dezbaterile erau libere, punctele de vedere adversare încru- 
cișîndu-se deschis și cu mare forță oratorică. Sigur că guvernele 


1. Traian Brăileanu, „După alegerile din decembrie 1937”, Însemnări sociologice, 
III, nr. 10, ianuarie 1938, pp. 4-6. 

2. Mihail Stelescu, „Democraţie, comunism, românism”, Cruciada Românismului, 
I, nr. 17, 28 martie 1935. 

dispuneau totdeauna de majorități confortabile care le ofereau garanții 
legislative. Dar opoziţia putea, în deplină libertate, să demonstreze 
eroarea unei legi aduse în dezbaterea parlamentului, să o amendeze. 
Apoi, presa era liberă (dincolo de sincopele rare ale stării de asediu) 
şi orice gînd, oricît de critic, la adresa autorităţilor putea fi exprimat. 
ȘI, aș adăuga, cu cîtă forță expresivă au fost exprimate, de mari, 
străluciți gazetari, aceste opinii critice în publicaţiile independente! 
Regimul minorităţilor era garantat de tratatele de pace de la Versailles, 
Paris și Trianon, fiind în general respectat. Minoritățile naționale 
aveau partide politice reprezentate în parlament, publicaţii, instituţii 
de cultură și școlare, putîndu-și exercita, liber, drepturile garantate 
de Constituţia din 1923. Sigur că extremismele naționaliste româ- 
nești, care n-au lipsit cum se vede nici după 1918, erau active, resen- 
limentare și incitau la ură împotriva alogenilor, promiţind pogromuri 
şi legi rasiale. Dar, oficial, guvernele interbelice (cu excepţia celui de 
44 de zile condus de Goga și Cuza în 1937-1938) condamnau astfel 
de ieşiri, chiar dacă, uneori, se foloseau diversionist de cutare act 
șovin. Apoi, chiar aceste manifestări extremist-șovine constituiau 
unul dintre riscurile democraţiei, bucurîndu-se de posibilitatea de 
manifestare cîtă vreme nu puneau în pericol siguranţa statului. Pe 
scurt spus, democraţia a fost atunci, în anii treizeci ai secolului nos- 
iru, ca și aiurea în lume, imperfectă sau perfectibilă. Dar libertăţile 
erau pe deplin asigurate. Vorba, vestită, a lui Churchill: democraţia 
parlamentară are enorme păcate, dar nu există un mod mai bun de 
organizare statală. Cei care rupeau săgeți împotriva democraţiei româ- 
nești, voind s-o înlocuiască prin forme autoritare, inclusiv dictatoriale, 
ignorau tocmai această fundamentală realitate. Democraţia era mar- 
cată de erori și vicii; dar a fost și a rămas cea mai avansată formă de 
organizare a vieţii publice. Iar spiritele înaintate s-au zbătut multe 
decenii pînă a fost instaurată. Eliminată, cum cereau extremiștii de 
dreapta sau stînga, ne instalam, cum s-a întimplat din 1938 pînă în 
1990, în totalitarism. Ralea a și spus-o în 1930, într-un articol din 
Viața Românească intitulat „Misiunea generaţiei tinere”: „a) Toate 
țările civilizate sunt democrate; toate ţările semicivilizate ori primitive 
sunt dictatoriale, b) Pentru că, la noi în ţară, acest regim n-a fost 
experimentat ca să-și arate roadele, dacă astăzi suferim, efectele sunt 
ale reacționarismului care a domnit, nu ale democraţiei care abia s-a 
înfiripat, c) Civilizaţia noastră e condiţionată de europenizarea noas- 
tră cu ajutorul regimului democratic... Credem că apropierea strinsă 
de Apus ne va ajuta în progresul nostru... Raţionalism, democrație, 
europenism, iată valori culturale pe care Viaţa Românească le va 
susţine”!. 


1. Mihai Ralea, „Misiunea generaţiei tinere”, Viaţa Românească, 1930, nr. 1-3. 
Apud Scrieri, ediţie de Florin Mihăilescu, Minerva, 1989, pp. 195-196. 

Ralea a fost, fără îndoială, ca sociolog şi filozof al culturii, un hotă- 
rît potrivnic al extremismului de orice fel. Polemizind mult, atent și 
productiv cu orientările obscurantiste și antidemocratice, promova 
valorile libertăţii și ale europenismului care trebuiau să ne disocieze 
de Orientul bizantin. Adept al specificului naţional în cultură, s-a 
delimitat, în împrejurări ce n-au fost lesnicioase, de ortodoxism și 
cavalerii românismului integral care-i tot blamau pe pașoptiști. „Mis- 
ticismul și ortodoxismul vor aduce obscurantism și sălbăticie. De 
bine, de rău, iluminismul secolului XVIII francez ne-a adus bruma de 
civilizaţie, rea sau bună cum e, pe care o avem astăzi. Și tot e prefe- 
rabil ceva la nimic... Precizarea sufletului național e percepţia unei 
individualizări, a unei diferențieri bazate pe o operaţie de discrimina- 
ţie. Nu pot deosebi ce e al meu de ce e al altuia decît printr-o opera- 
ție de delimitare rațională. Misticismul care urăște individualizarea, 
care amestecă și contopește totul, nu permite diferențieri. Între mis- 
tică și specificul naţional e o enormă incompatibilitate.”! Şi altă dată: 
„Specific național fără conștiință și fără rațiune nu e posibil. Întîi să 
ne cultivăm și pe urmă ne vom înţelege. Adică ne vom înţelege pe 
măsură ce ne vom crea. Specificitatea naţională e o operă de desprin- 
dere, de diferenţiere, iar percepţia diferenţierii nu se poate obţine decit 
prin rațiune. Începînd a fi buni europeni, vom sfirşi prin a fi buni 
români. Românismul se învaţă prin europenism, Așa a fost în trecut, 
așa e și astăzi. Patruzecioptismul bonjurist şi jacobinist ne-a dat 
conștiința naţională. Români ne-am descoperit mai întîi în Franţa. 
Opoziția creează determinările și precizările”?. Revenind la un eseu 
din care am citat, să reproduc încă un pasaj revelator pentru apăra- 
rea democraţiei atit de hulite de alţii: „Noi credem că o viaţă româ- 
nească se va realiza atunci cînd păturile care o compun vor ajunge 
la conștiința de sine prin libertate; cînd raportul dintre ele va fi domi- 
nat de regule de dreptate și legalitate. Altfel, oricită afinitate etnică 
ar exista între diferitele clase componente ale acestui popor și ale 
acestui stat, și oricît s-ar exalta orgoliul lor naţional, oricît, în fine, 
s-ar exaspera cu ajutorul urei de rasă șovinismul latent din orice 
popor, dacă condiţiile vieţii sociale ar fi viciate de apucături tiranice, 
nedrepte, arbitrare, viaţa naţională ar fi periclitată. Căci nu există 
nimic mai antinaţional decît o operă de nedreptate sau de exploatare. 
Solidarităţi bazate pe stăpiînire de o parte și robie de alta nu există și 
nici un imperativ naţionalist de ordin ideologic, nici un mit spiritual 
nu se poate opune unei stări de inechitate. Prin social la național, 
acesta e crezul nostru. Dar, fiindcă pornim inspirați de această metodă, 
ajungem la concluzia că regimul politic care, potrivit timpurilor noastre 


1. Mihai Ralea, „Rasputinism”. Apud Scrieri, 7, ed. cit., p. 175. 
2. Idem, „Precizări”. Apud ibidem, p. 180. 

de conștiință și cultură, poate ajuta solidaritatea și coeziunea noastră 
e democrația”!. Şi tot despre hulita democraţie, în decembrie 1930; 
„În numele democraţiei, nu cerem azi punct de ajungere egal, ci numai 
punct de plecare egal... Egalizind condiţiile de plecare, democraţia 
prezintă imense avantaje biologice... Democraţia e o posibilitate, pe 
cînd reacţiunea e o interdicție de soluţie... Oricare ar fi obiecţiunile pe 
care le aduc teoreticienii reacționari democraţiei, ei nu pot nega un 
avantaj evident al acesteia. Regimul democratic e singurul regim 
politic în care e posibil controlul. E singurul pe care omenirea, în 
căutarea ei spre bine, l-a putut găsi pînă acum. Parlamentele, oricât 
ar fi ele de primitive, de neevoluate, au putinţa de a denunța. În regi- 
murile antiparlamenitare cine va putea exercita controlul?... Iată de 
ce, pornită într-un moment al istoriei, dintr-o mică ţară, în cel mai 
mic dintre continente, mișcarea democratică a cuprins în virtejul ei 
toate neamurile planetei, iată de ce ea s-a transformat într-o mistică 
binefăcătoare, în care, cu toate oscilaţiile crizelor trecătoare, omeni- 
rea, în imensa ei majoritate, continuă să creadă. Așa înţelegem azi 
democraţia: un regim care sporește vitalitatea”?. Ralea a știut, ca mulți 
alţii, să se ridice și împotriva blamului aruncat de adversarii demo- 
craţiei împotriva partidelor politice, de fapt împotriva ideii de pluri- 
partidism, principiu fundamental al parlamentarismului. A căpătat 
putere circulatorie, de la restauraţia lui Carol al II-lea încoace, teoria 
guvernelor de tehnicieni, deasupra partidelor. Ideea a fost preluată 
de grupări de extremă dreaptă, alimentîndu-și cu ea (sau și cu ea) 
ostilitatea împotriva pluripartidismului și a democraţiei parlamentare. 
În februarie 1931, Ralea scria: „Un grup de politicieni și cîţiva inte- 
lectuali vor să convingă lumea că toate relele din ultimul timp nu 
sunt datorite numai partidelor, ci chiar înseși ideii de partid, asupra 
căreia trebuie azvirlite toate anatemele... Că partidele n-au fost tot- 
deauna la înălțime, se prea poate. Să căutăm deci a le perfecționa. 
Nu ideea de partid e compromisă, ci expresia ei românească. Partidele 
sunt instituţiile politicii, după cum băncile, cooperativele sau socie- 
tăţile comerciale sunt instituţiile vieţii economice. S-ar putea concepe 
viaţa economică fără ele? Partidul mobilizează, orientează și grupează 
opinia publică, El servește de instrument de informaţie și solidaritate. 
El fereşte de anarhia individualistă și oferă vieţii sociale o bază de 
continuitate şi permanenţă”?. Și peste cîțiva ani, cu referire directă 
la extrema dreaptă care, cum spuneam, tot predica inutilitatea și 
caracterul pernicios al partidelor: „Dnii Cuza, Goga și Corneliu 


1. Mihai Ralea, „Misiunea unei generaţii”. Apud ibidem, p. 195. 

2. Idem, „Răzbunarea noţiunii de democraţie”, Adevărul, an 43, nr. 14416, 24 de- 

Codreanu strigă contra partidelor, dar și ei au și întreţin partide. Cu 
tot spiritul de partid. Căci orice idee nouă presupune sectarism. Și 
nu-mi închipui că grupările de dreapta ar întrebuința un criteriu 
obiectiv al selecţiei valorilor în locul unuia sectar. Oricît ar fi de genial 
un democrat ori un socialist, i se va prefera desigur cel din urmă 
militant antisemit. Selecţia va fi făcută tot pe bază de partizanat, de 
spirit de corp, de gașcă, ar fi imposibil altfel. Adevărul e că: pe cînd 
democraţia se sprijină pe o multiplicitate de partide, dictatura se 
reazemă pe unul singur... Orice regim politic e unul de «scoală-te tu 
să stau eu». E o fatalitate inevitabilă și mintea omenească n-a desco- 
perit încă un remediu la acest teribil inconvenient. Numai că demo- 
craţia e o alternativă de grupări, ceea ce constituie o dreptate mai 
mult și o supapă mai sigură contra nemulțumiţilor. Să-mi spună dnii 
Cuza ori Codreanu ce vor face cu partizanii lor în cazul unei veniri la 
putere? Îi vor trimite la vatră? Atunci pe cine se vor sprijini?... Dar 
atunci de ce atita demagogie contra partidelor, cînd conducătorii 
naționaliști ştiu bine că și ei au un partid care speră să fie recom- 
pensat moral și material într-o zi, chiar cînd partidele pe care le 
conduc își schimbă numele și în loc de partid își zic ligă, legiune etc.”!. 

În sfirşit, Ralea a luat atitudine împotriva acelor opinii potrivit 
cărora ar exista o relaţie de incompatibilitate între democraţie şi naţi- 
onalism și că democraţia trebuie înlăturată în favoarea naţionalismu- 
lui. „Nu numai că între democraţie și naționalism nu este nici o 
antinomie posibilă, dar naționalismul este o invenţie a democraţiei. 
Înainte de 1789 nu se poate vorbi de patriotism. Statele feudale aveau 
forme patrimoniale... Națiunea, principiul naționalităților, specificul 
etnic au ieșit din marea revoluţie franceză, ideologia modestă a bur- 
gheziei... Pe acest principiu naţionalist și democratic a fost posibilă 
unirea tuturor italienilor, ca și a tuturor românilor. Din același prin- 
cipiu democratic, afirmat de Wilson, a ieșit dreptul de autodetermi- 
nare a popoarelor, care a făcut posibilă România Mare... Putem afirma, 
mai mult, că numai democraţia poate fi cu adevărat naționalistă. În 
dictatură, unde nimeni nu poate vorbi, se poate presupune că senti- 
mentul naţional e impus prin constrîngere. Numai acolo unde, prin 
liberă adeziune a marii majorități, se manifestă dragostea de ţară, 
numai acolo se poate vorbi de o autentică conștiință naţională... 
Democraţia dreaptă și comodă pentru toţi înteţește atașamentul pen- 
tru patrie.”? Şi peste doi ani, revenind asupra chestiunii, observa: „Ni 
se afirmă că am intrat într-o eră naționalistă. Numai că această eră 
durează cam de mult. Teoreticienii naționaliști vor să ne convingă că 
perioada contemporană a avut două epoci: una democratică, care 


1. Mihai Ralea, „Doctrina dreptei” (II), Dreptatea, IX, nr. 2377, 13 septembrie 

ncum e perimată, și alta naționalistă, care abia acum începe, Istoria 
arată însă că democraţia n-a fost niciodată separată de naționalism... 
Nu există opoziţie istorică între naționalism și democraţie. Din contră, 
nmbele ideologii s-au determinat și condiționat reciproc, ca două fețe 
nle aceluiași principiu apărut simultan pe scena istoriei... De altfel, 
naționalismul nici nu are a se apăra. El e o stare de fapt. Şi stările 
de fapt nu dau naștere la doctrine. Elementele biologice: trebuinţe, 
instincte, impulsii pot forma baze inconștiente pentru teorii. Ele nu 
se pot transforma direct în ideologii. Nu există o doctrină ori o ideo- 
logie a setei ori a somnului. Naționalismul e, deci, din domeniul rea- 
lilăţilor, nu din domeniul valorilor. Sunt român după cum sunt blond, 
inalt ori șchiop. Nu pot fi altceva ori altfel. Românismul e o fatalitate 
lenomenologică... A fi naţionalist după ultima formulă înseamnă a nu 
ține seama nici de adevăr, nici de iubire, nici de dreptate, adică a 
distruge din suflet toate idealurile pentru care a luptat de veacuri 
omenirea. În condiţiile acestea, examenul naţionalist e prea greu de 
susținut... Înapoi la naționalismul realist, la naționalismul de con- 
statare a unor specificităţi individuale”!. 

Nu mai puţin vehement s-a rostit în apărarea democrației Ion 
Vinea, directorul publicaţiei Facla. Ceea ce i se părea ridicol și mon- 
struos lui Vinea era confuzia vinovată ce se face între democraţia reală 
şi simulacrele ei de la noi, propunîndu-se, pornind de la aceste ipos- 
laze degradate, formele dictatoriale: „Și cînd spumegăm împotriva 
democraţiei noastre aparente ~ scria el în 1934 —, ne revoltăm, de fapt, 
impotriva veritabilei dictaturi sub care ne zvîrcolim din 1916. Acuzăm 
parlamentarismul, acuzăm democratismul, cînd nu cunoaștem nimic 
din toate acestea și n-am experimentat decît simulacrele. Și suntem 
așa de imbecili sau șarlatani cînd continuăm a lua starea dictatorială 
de la noi, fățarnică și brutală, coruptă și catastrofică, fiindcă a dis- 
părut cu totul, drept democraţie. Se poate totuși să se recomande 
dictatura pură, dictatura fără comedia democratică... Să nu accepţi 
nici această ameliorare, cum n-ai acceptat, din capul locului, presu- 
punerea că în Germania și Italia se trăiește mai bine decît în Anglia 
și în Franţa”?. Vinea exagera cu bună știință. Antiliberal de vreo două 
decenii bune, refuza să vadă, dincolo de simulacru, democratismul 
real manifestat prin parlamentarism şi libertatea presei. În absența 
acestora, dictatura brutală și-ar fi întins linţoliul asupra ţării. Or, 
aceste expresii ale vieţii democratice existau, neputînd fi vorba la noi, 
atunci, de dictatură. Spre formele dictaturii pure aspirau mișcările 
politice și spirituale de extremă dreaptă sau stingă. Un bun diagnostic 


1. Idem, „Noi forme de naționalism”, Viaţa Românească, XXIX, 1937, nr. 7, 
pp. 81-83. 
2. Ion Vinea, „Dictatura”, Facla, XIII, nr. 928, 2 martie 1934. 

asupra fenomenului așa-numitului faliment al democraţiei a oferit, 
în 1933, teoreticianul social-democrat Șerban Voinea: „De ani de zile 
se proclamă falimentul democraţiei. Deși războiul mondial se sfirşise 
printr-o imensă lărgire a democraţiei, existenţa unor regimuri dicta- 
toriale în Rusia și Italia alimenta diferite curente ideologice cu tendinţă 
antidemocratică. Acestea erau reduse la cercuri relativ restrînse. 
Tendinţele antidemocratice păreau a fi limitate pentru realizarea lor 
la statele «înapoiate». Recenta biruință a naţional-socialismului în 
Germania nu a lărgit numai cercul partizanilor metodelor dictatoriale, 
ci pare a fi făcut dovada experimentală că dictatura poate fi instaurată 
şi în statele cu mai mare dezvoltare industrială... O bună parte din 
cei care proclamă falimentul democraţiei reprezintă interese şi privi- 
legii care își găsesc mai bine reprezentarea în cadrul unui regim 
dictatorial... Înseamnă această afectare a unor cercuri tot mai largi 
că democraţia a dat faliment? Creaţia modernă, cu garantarea liber- 
tăților individuale și participarea tot mai largă a maselor la treburile 
publice, are rădăcini înfipte în însăși societatea de azi... Bazele de 
ordin economic și social, condiţiile culturale ale democraţiei nici nu 
pot fi puse în discuţie... Nici una din condiţiile materiale ale demo- 
craţiei nu a dispărut. Neputinţa democrațiilor politice de a soluţiona 
imensele probleme economice și sociale de azi nu trebuie considerată 
ca un argument în favoarea metodelor dictatoriale, atîta timp cît 
acestea nu se vor fi dovedit mai eficiente... Ceea ce a dat democraţia 
modernă în primul rînd nu este bogăţia, ci conștiința cetăţenească, 
demnitatea individuală. Lucrul acesta este prea adesea trecut cu 
vederea. De aceea se și proclamă atît de ușor falimentul democraţiei... 
Acei care anunţă amurgul democraţiei confundă un nor trecător cu 
asfințitul”!. Şi mai tirziu, apreciind democraţia, bazată pe majorități 
liber exprimate, dezvăluie că adversarii ei transformă această virtute 
în deficiență, știind că violenţa este esențialmente străină, prin statut, 
democraţiei: „Regimul democratic face inutilă violența. Dar el nu o 
face imposibilă. Este posibil ca o minoritate, punîndu-se în afară de 
regulile democratice, să încerce a ajunge la conducere prin mijloace 
violente. Care va fi, atunci, atitudinea majorităţii? Ea va recurge, 
necesarmente, în apărarea ei, la mijloace violente. Niciodată demo- 
craţia nu și-a închipuit că la gloanţe se poate răspunde, cu succes, 
prin buletine de vot și moţiuni ale majorității. Din moment ce mino- 
ritatea părăsește terenul luptei democratice, majoritatea va trebui să 
se apere opunînd violenţa la violenţă... Interzicerea și dizolvarea par- 
tidelor naţional-socialiste sunt numai măsuri de apărare ale regimului 
democratic ameninţat în existenţa sa, dar ele nu contrazic principiile 


1. Șerban Voinea, „Falimentul democraţiei”, Şantier, I, nr. 1, 15 septembrie 1933. 

proprii democraţiei... Individul nu trebuie să ucidă. În legitimă apă- 
rare, omuciderea nu mai este însă crimă”!. 

Despre valorile reale ale democrației supuse discreditului de cer- 
curi politice sau intelectuale interesate s-a pronunţat și ciudatul 
personaj Sandu Tudor, cleric literat, adversar al mișcării extremiste 
de dreapta și de stinga, director al publicaţiilor Floarea de foc și 
Credinţa: „Regimul democratic nu se poate spune că e compromis în 
sine. El e compromis și aproape mort din punct de vedere moral. Cei 
interesaţi ne-au făcut să nu mai avem încredere în el. Așa, batem 
loba falimentului pentru o realitate politică pe care nu am trăit-o încă 
propriu-zis. Spunem că democraţia nu e bună pentru noi, cînd, în 
realitate, nici nu am înfăptuit-o cu adevărat... Nici nu am făcut deplină 
o experienţă și vrem să trecem la alta. Privim iarăși peste hotare și 
căutăm altceva, ceva nou. Marile mișcări sociale din Rusia, Italia, 
Germania ne ispitesc și pe noi la orice maimuţăreală, Ni s-a năzărit 
că putem afla mîntuirea printr-o nouă soluţie de ultimă oră. lată-ne 
fasciști, iată-ne comuniști”?. Despre pericolul celor două extremisme 
politice scria, atunci, în 1933, și ziarul clujean Patria, organ transilvan 
al P.N.Ţ.: „«Dreapta» și «stinga», iată cele două extreme ale politicii 
postbelice care au căutat, fiecare, să se justifice printr-o gregar de 
abundentă literatură... În general, doctrinele de stînga au prins mai 
mult teren acolo unde atrocitățile stăpînirii au împilat mai mult 
masele. Astfel, marasmul integral... a găsit aplicare în vastul imperiu 
agrar al țarilor... În Franţa, Germania și Anglia, chiar dacă au apărut 
înjghebări comuniste, transformate uneori în puternice partide poli- 
tice, ele nu au putut juca rolul unui factor determinant în viața sta- 
tului respectiv din cauza frontului comun al burgheziei de toate 
nuanțele care a judecat comunismul în funcţie de ceea ce el realizase, 
prin nesocotirea celor mai elementare drepturi ale omului, în Rusia 
sovietică. Dacă însă comunismul presupune aprofundarea unei anu- 
mite ideologii şi o însemnată doză de curaj personal... cealaltă 
extremă, extrema dreaptă, a cumulat toate elementele dubioase, toată 
drojdia anarhică și reacționară a partidelor burgheze. Extrema dreaptă 
operînd, însă, cu vorbe mari: «patria», «regele», «națiunea», «biserica» 
etc., etc., etc., a fost revoltător de tolerată de către aceia care priveau 
cu groază numai extrema stingă. Și astfel, printr-un consimțămint 
oarecum tacit al conducătorilor de stat, repetatele provocări ale extre- 
mei drepte nu au fost luate în seamă. Faptul e valabil nu numai 
pentru majoritatea statelor europene, ci, în primul rînd, pentru țara 
noastră. În această Românie tolerantă s-a înregistrat cel mult o 


1. Idem, „Democraţia în legitimă apărare”, Șantier, I, nr. 3, 10 februarie 1934. 
2. Sandu Tudor, „Suntem în plină demagogie”, Credinţa, I, nr. 11, 14 decembrie 
1933. 

doctrină neasimilabilă pentru ţăranul român... În actuala stare de 
lucruri, ţara noastră are nevoie de cît mai multă liniște și pace. În 
consecinţă, cei doi dușmani interni, «stînga și dreapta», trebuiesc la 
fel aduși în situaţia de a atenta cît mai puţin posibil la liniștea 
publică”!. Libertatea cugetării nu poate fi disociată de democraţie, 
înverșunarea împotriva democrației însemna implicita negațiune a 
liberei cugetări. Pentru apărarea acesteia s-a ridicat Tudor Vianu: 
„Libertatea cugetării — observa esteticianul în 1934 — alcătuiește astăzi 
obiectul unei largi suspiciuni și al unei multiple învinuiri. Cercuri 
întinse în societăţile contemporane par dispuse să renunţe cu inima 
ușoară la acest bun pe care trecutul nu l-a putut cuceri decît într-un 
timp foarte îndelungat și cu jertfe ce nu se mai pot socoti... Cine sea- 
mănă neîncrederea faţă de libertatea tuturor de a cugeta o face desi- 
gur pentru a cîştiga mai mult pentru propria sa libertate. Mi se pare 
chiar că nu există dușmani ai cugetării libere, ci numai dușmani ai 
cugetării libere a altora și fanatici ai propriei lor libertăţi de cugetare. 
Lumea de azi, care cu ușurință crede a se putea lepăda de acest vechi 
bun al societăţilor noastre, ar face bine să se oprească în faţa unor ast- 
fel de consideraţii. Puţină zăbavă nu strică nimănui. Să ne grăbim încet”?, 

Am evitat, cu bună știință, în acest excurs să apelez la opiniile, 
rostite în apărarea democraţiei, de fruntașii partidelor politice demo- 
cratice. O singură excepţie mi se pare necesară. E vorba de Iuliu 
Maniu, cel din 1937, care a făptuit eroarea, gravă, de a încheia, în 
calitate de președinte al P.N.Ţ., un cartel electoral (i s-a spus „pact 
de neagresiune”), pentru alegerile din decembrie 1937, cu Partidul 
Totul pentru Țară (legionarii). Acest pact de neagresiune a conferit 
onorabilitate mișcării legionare. Consultarea electorală a adus legio- 
narilor 15,58% și 66 de deputaţi (P.N.Ț. obţinînd 20,4% din voturi și 
60 de deputaţi). La procesul lui Corneliu Zelea Codreanu din 1938, 
inculpatul l-a citat ca martor pe luliu Maniu. Acesta s-a prezentat și, 
în depoziţia sa, la o întrebare a inculpatului, la un moment dat, a 
declarat: „Într-adevăr, ideologia noastră și a dvs. (a lui C.Z. Codreanu, 
n.n.) sunt direct opuse, și nici nu cred că există în ţara aceasta două 
partide de o adversitate mai categorică decît sunt ale noastre. Noi 
suntem pentru democraţie, dvs. pentru totalitarism. Garda de Fier 
este totalitară și în contra democraţiei. Partidul dlui Codreanu este 
partid antisemit, partidul nostru însă nu este antisemit!”. E o decla- 
rație de principii semnificativă, în sprijinul democraţiei, datorată 
președintelui unuia dintre cele două mari partide politice interbelice. 
Şi ea semnalează disocierea de totalitarism, adversarul ireductibil al 
democraţiei. 


1. Apud Corneliu Albu, „Pericolul de dreapta”, Facla, XII, nr. 731, 9 iulie 1933. 
2. Tudor Vianu, „Libertatea cugetării”, Gîndul vremii, II, nr. 3, 15 martie 1933. 

3. În succesiunea imediată a disputei în jurul conceptului de 
democrație se situează aceea în jurul celui al raţiunii și raționalismu- 
lui. Democraţia presupune spirit critic și refuzul extazei mistice. E 
locmai ceea ce repudiau orientările de idei antidemocratice. Spuneam 
mai înainte că între cele două categorii de înfruntare s-a stabilit o rela- 
(le de succesiune imediată. E, mă grăbesc să adaug, și un raport de 
complementaritate. Şi înfruntarea s-a desfășurat în întreaga perioadă 
interbelică. Sigur că perioada cunoaște o înflorire în planul filozofiei 
a curentelor iraţionaliste, Spengler, Keyserling, Berdiaev, neotomis- 
mul, Bergson și atitea altele. Eflorescenţa aceasta își avea justificarea 
ei. Atîta vreme cît se manifesta în planul filozofiei pure și al dezbate- 
rilor de idei, lucrurile intrau în ordinea normalităţii. S-a întîmplat 
însă că unele dintre aceste orientări metafizice din apusul Europei 
şi ecourile lor la noi au coborit din înălţimi și au căpătat o efectiv 
agresivă implicaţie politică. Direcţia de atac era democraţia. Cum 
spuneam, relaţia antidemocratic și antiraționalism devenise comple- 
mentară. Oaia neagră, în acest context, devenise Descartes, conside- 
rat un simbol pernicios al raționalismului, tocmai pentru că era 
ctitorul acestei direcţii în filozofia modernă și cel care a conferit, 
lotodată, substanță doctrinară structurii democratice a organismului 
politic modern. Nae Ionescu a şi mărturisit asta: „Propriu-zis, deo- 
camdată, noi nu facem decît să lichidăm raționalismul; nu raţiona- 
lismul adevărat, cu care misticismul a trăit întotdeauna în cea mai 
adevărată pace; ci raționalismul cartezian, care este o răsturnare și, 
mai departe, o falsificare prin unilateralitate a celui adevărat. Îl lichi- 
dăm: în filozofie, prin noile curente antiintelectualiste... În politică, 
prin punerea sub observaţie a regimului parlamentar și democratic — 
„„prin precumpănirea concepţiei organice asupra celei contractuale; 
în artă... în viaţă”!. Să reținem și această observaţie a sa pe marginea 
aceluiași fenomen complex prin extindere: „În definitiv, toată viața și 
istoria culturii moderne sunt stăpînite de Renaștere şi Reformă, pre- 
cum şi de imensa figură a lui Descartes... Lumea europeană de azi 
este încă, direct sau indirect, lumea lui Descartes. Și falsificarea 
conceptului de rațiune, și subiectivismul, și individualismul aritmetic, 
și nominalismul științific, și liberul examen, și democraţia, și socia- 
lismul, și liberalismul economic sau politic, toate încheieturile vieţii 
actuale, toate «cuceririle» spiritului modern în luptă cu «despotismul 
dogmei» și «absolutismul religios», toate se pot deduce dintr-un sim- 
plu silogism din afirmațiile fundamentale pe care sunt clădite Discours 
sur la méthode și Regulae ad directione igenii'?. Profesorul de metafi- 
zică s-a menţinut și peste ani în respingerea raționalismului. În 1937, 


1. Nae Ionescu, „Sufletul mistic”, Gindirea. Apud Roza Vinturilor, 1937, pp. 23-24. 
2. idem, „Criza iudaismului”, Cuvîntul, III, nr. 509, 18 iulie 1926. 

într-un studiu din Predania, spunea: „A critica înseamnă a judeca. A 
judeca însă însemnează a măsura, a compara cu o lege și a stabili 
coincidenţe și abateri. Judecătorul este, ca atare, instrumentul de 
măsură al unei ordini obiective, exisiînd în ea însăşi. Se întîmplă însă 
că, uneori, această ordine obiectivă, în numele căreia se exercită 
judecata, se numește RAȚIUNE (adică, chiar așa scrisă: cu litere 
mari!). E cazul criticei din acel moment istoric al omenirii care se 
numește spirit critic... Ordinea raţională nu e o ordine normală, nici 
în înţelesul teologic — ca una ce-și are izvorul în păcatul originar —, 
nici în înțelesul metafizic. Procesul de cunoaştere nu e posibil decât 
prin introducerea forțată în existență a unui centru de raportare — 
subiectul de cunoaștere - altul decît Dumnezeu... Că spiritul critic 
sfirșește în nihilism, asta o știe în genere toată lumea... Noi am expli- 
cat numai aici... de ce nihilismul e termenul ultim al spiritului critic”?. 

Nu alte opinii despre Descartes și mentalitatea pe care a inaugu- 
rat-o a nutrit Nichifor Crainic: „Cogito ergo sum e dogma falsă pe care 
se întemeiază individualismul modern. Cogito ergo sum e transforma- 
rea filozofică a păcatului întiiului om care, în loc să trăiască viaţa, a 
profitat să-i smulgă taina prin cunoaștere individuală, substituind 
astfel divinul... Descartes este părintele filozofic al individualismului 
şi doctrina lui, izvor al erorii moderne care a schimbat lumea în 
infern”?. În sfirsit, un punct de vedere tot despre rațiune și raţionalism 
dintr-o carte serioasă, de doctrină teologală, a aceluiași autor: „Cartea 
de faţă, îndrăznind să discute problemele culturii, reprezintă un punct 
de vedere sprijinit pe această concepţie creștină. Conceptul modern 
de autonomie a raţiunii vine din umanismul păgin, adică din încre- 
derea nelimitată în puterea individului de a se ridica deasupra lumii 
formulindu-i sau dictîndu-i legile lui... Lumea dinaintea lui Hristos a 
gîndit în această autonomie; lumea modernă, divorțată de Hristos, 
s-a întors la ea, reluînd păcatul de la capăt. Neoumanismul, care şi-a 
făcut din ea principiul de temelie, crede că reînviază ideile greco-latine 
cînd, în realitate, repetă tragica realitate adamică. Considerată în 
rezultatele ei din domeniul culturii, autonomia individuală a raţiunii 
se înfățișează ca o încurcare a limbilor. Nu se înţelege filozof cu filozof. 
Pornind de la aceeași rădăcină ontologică, libertatea creștină e înfrîn- 
gerea autonomiei individuale. Suficientă sieși acolo, rațiunea umană 
se recunoaște ineficientă dincoace”. Aici, argumentul teologal res- 
pingea numai capacitatea rațiunii autonome, socotită o expresie a 
păgînismului tocmai pentru că, prin extrapolare, elaborase legile 
specifice organizării socialului. De aici, cum reiese din alte scrieri ale 


1. Nae Ionescu, Predania, I, nr. 5, 15 aprilie 1937, 
2. Nichifor Crainic, Gindirea, XI, 1931, nr. 2, pp. 52-53. 
3. Idem, „Modul teandric”, în Nostalgia paradisului, 1940, pp. 12-13. 

lui Crainic, s-a ajuns la nenorocirea cartezianismului care chiar a 
proclamat „puterea rațiunii autonome”, socotind rațiunea ca sufici- 
entă sieși. Cu cîțiva ani înainte semnala satisfăcut tragedia decăderii 
rațiunii: „Un lucru e astăzi sigur: rațiunea umană, idolul filozofic al 
veacului trecut, se arată în toată deșertăciunea și neputinţa... Rațiu- 
nea, în atotputernicia căreia a crezut omul civilizației materialiste, e, 
«le fapt, cea mai amară deziluzie a nefericitei noastre lumi... O lume 
nouă renaşte de sub dărimăturile raţionalismului”!. Ar fi o eroare să 
me creadă că N. Crainic se referă la curentele, de exemplu intuiționis- 
mul, care adăugau căi noi forței de înţelegere a omului. El se referea 
la „lumea nouă” a totalitarismului care, într-adevăr, batjocorea raţi- 
unea și raționalismul, de care se lepăda prea încrezătoare în sine. 
Sfirşitul ei va veni însă, nedezminţit, mai devreme sau mai tirziu, 
reinstalind rațiunea umană în drepturile ei. Și odată cu aceasta va 
sancţiona din nou încrederea în puterea și drepturile individului. 
Cum l-am putea ocoli în acest excurs pe Nicolae Roșu, un doctri- 
nar al dreptei extremiste care se voia și filozof al culturii și politolog 
lără a izbuti să treacă de ștacheta gazetăriei cu ifose, cînd nu era 
vulgar pamfletar. Acest N. Roșu, care nu s-a sfiit să admonesteze „curva 
rațiune” pentru păcatul de a fi înnoit lumea, marcînd pragul dintre 
Evul Mediu și cel modern, scria într-o carte — fireste, de eseuri — din 
1936: „Influenţa lui Descartes este considerabilă în secolul al XVII-lea, 
se menţine în cel următor și atinge paroxisme catastrofale pentru 
yîndirea europeană în secolul al XIX-lea. Intelectualiștii democrați au 
exagerat pînă la monstruos filozofia maestrului lor, devenind mai 
catolici decît Papa... Crezul infailibil al spiritului filozofic în secolul 
al XIX-lea este stăpînit de teroarea acelui haotic cogito ergo sum, încît, 
în mod firesc, a ajuns la epuizare. Astăzi acest spirit individualist și 
fluctuant, moștenire degenerată și sterilă a cartezianismului, își 
trăieşte chinurile agoniei'?. Și, mai departe, considerînd că Evan- 
gheliile statului democratic ar fi Etica lui Spinoza, Critica rațiunii pure 
a lui Kant și Contractul social al lui Rousseau, scria: „Raționalismul 
spinozist purcede din mistica ebraică și se altoiește pe filozofia car- 
teziană. La rîndul său, Spinoza va influenţa filozofia dreptului națio- 
nal și, implicit, etica democratică a timpurilor moderne. Principiile 
sale le vom regăsi pretutindeni unde aflăm o încercare de fundamen- 
tare filozofică a democraţiei. Aceasta ne îngăduie, după ce am stabilit 
o flliațiune carteziană a spinozismului, să continuăm firul de la Spinoza 
la Rousseau, urmîndu-l în metamorfozele sale cu teologia laică a 
protestantismului și în filozofia Luminilor... Cartea de căpătii a lui 
Kant este Etica lui Spinoza, iar romantismul german, prin Novalis și 


1. Idem, „Tineretul și creștinismul”, în Puncte cardinale în haos, 1934, pp. 24-25. 
2. Nicolae Roşu, Dialectica naționalismului, 1936, p. 13. 


65 


Lessing, își reazimă dialectica pe exegeza eticei spinoziste... Iată 
pentru ce antispinozismul nostru nu se referă nici la o anumită «filo- 
zofie», nici la repudierea unor «principii» străine dialecticii «reacţio- 
nare», ci la îngrădirea critică a ideilor care năzuiesc să fecundeze 
acţiunea practică a statului naţional”!. Și încă această recriminare: 
„Apariţia lui René Descartes la orizontul filozofiei occidentale este 
esenţială. Cartezianismul este primul mare dușman al aristotelismu- 
lui medieval. Prima ruptură adîncă în istoria spiritului. Faimosul 
cogito ergo sum al lui Descartes nu este altceva decit o șiretenie, un 
artificiu metodologic de a găsi adevăruri pe cale de deducție, plecînd 
de la lucruri fluide și inconsistente... Prăbușirea intelectuală a 
Occidentului incepe cu filozofia carteziană”?. Și, ca să sfirșim cu acest 
autor ale cărui cărţi, studii, eseuri și articole sunt un nesecat izvor 
pentru astfel de cogitațiuni, să reproduc o filipică din care o sintagmă 
am citat-o mai înainte: „Metafizica secolului XIX era pantomima hao- 
sului, a nesfirșitelor oscilaţii individuale ale raţiunii. Matroana voință 
şi curva rațiune, ademenite de fardul libertăţii de gîndire, treceau din 
mînă în mînă în lupanarele filozofiei oficiale”*. Şi, din aceeași carte, 
acest silogism cu valoare aforistic-concluzivă: „Cartezianism, raţiona- 
lism, kantianism și succedaneele lor politico-sociale, contractualism, 
democratism, liberalism și egalitarism nu sunt altceva decît diferite 
aspecte sub care se înfățișează gîndirea și formele sociale ale statului 
democrat modern”. 

De această negațiune a raţiunii și a raționalismului se leagă și 
încurajarea orientării misticismului pe planul cugetării. Nae Ionescu ~- se 
putea? — a fost printre aceia care încurajau misticismul ca modalitate 
de integrare în acel dincolo neștiut, dar prevăzut ca posibil pînă la 
evidenţă. Dificultatea o crea aici faptul că misticismul era confundat 
cu religia, încît, implicit, cei ce se pronunţau împotriva celui dintii 
deveneau cumva opozanți ai religiei și ai Bisericii. Ceea ce era o gravă 
și vinovată confuzie pe care Mircea Florian a dezvăluit-o într-o carte 
din 1947, intitulată tocmai Misticism și credință. Într-un eseu din 
1937, Nae Ionescu a apărat valorile sau numai valenţele misticismu- 
lui: „De o bucată de vreme, de la cîţiva ani după război se obicinuiește 
în anumite cercuri a vorbi cu un fel de desconsiderare despre misti- 
cism... Misticismul poate fi deci contestat, dar cu o condiţie: ca, 
anume, cei care o fac să-și dea seama că contestă însăși existenţa 
religiei: sau, dacă vreţi, a oricărei religii... Vreau să adaug, pentru 
oamenii luminaţi care își închipuie că sunt rumâni, că ţăranul care, 


. Nicolae Roșu, „Antispinozismul”, în Dialectica naționalismului, 1936, pp. 26-28. 
Idem, „Declinul Occidentului”, în op. cit., 1936, p. 130. 
„ Idem, „Prolegomene. Sociologia naţiunii”, în op. cit., 1936, p. 130. 
. Idem, „Naţionalism și concluziile sale antidemocratice”, în op. cit., 1936, 
pp. 86-87. 

plecînd la drum, face semnul crucii depune cea mai categorică măr- 
lurie pentru... misticism. Se vorbește însă și de un fals misticism. 
Fals misticism e desigur rău, ca orice lucru care e fals. Dar să nu 
exagerăm: un fals misticism e mai puţin rău decît lipsa oricărui mis- 
licism. Căci fals misticism însemnează o alunecare, desigur, dar o 
ulunecare înlăuntrul unui domeniu care e și al harului și deci al mîn- 
Luirii; pe cînd lipsa misticismului însemnează incapacitatea totală de 
mîntuire”. Sofisma era abil strecurată. Gestul ţăranului de a-și face 
cruce cînd pleacă la drum și altele asemenea nu sunt deloc forme ale 
misticismului, ci obiceiuri rituale. Cît priveşte sofisma confundării 
misticismului cu religia, aproape că nici nu merită înregistrată cu 
seriozitate, Şi tot în acest studiu e strecurat un atac împotriva statu- 
lui român modern, creaţie a pașoptiștilor, masoni ca apartenenţă: „Nu 
ignorăm că statul român modern a avut în chip statornic tendinţa de 
a transforma biserica într-un simplu instrument de poliţie socială, 
ceea ce nu era decît foarte firesc, dat fiind că toată generaţia de la 
1848 era masonă. Asta nu înseamnă că trebuie să acceptăm această 
falsificare și sărăcie a religiei. Mai ales azi nu, cînd însăși ierarhia 
oficială a Bisericii noastre începe să regăsească drumurile cu adevă- 
rat duhovnicești”!. 

Despre misticism s-a pronunţat, revelator și interesant, și Emil 
Cioran. Într-un mod care îl apropie sensibil de opinia profesorului 
său de metafizică, deși tînărul Cioran se rostește despre asta cu patru 
ani înainte. Lecţia profesorului la prelegerile de metafizică n-a rămas 
fără consecinţe. În 1933, Cioran comenta o carte a lui Al. Dima, 
reproșindu-i ignorarea sau negarea misticismului: „Că atitudinea 
categoric intelectualistă îl duce pe d. Dima la deprecierea totală a 
misticei, eu n-am decît să regret. De altfel, teza d-sale s-a adeverit, 
căci mișcarea noastră mistică a dispărut mai curînd decît credeam. 
Unde mă despart de dînsul este discuţia principală, care elimină 
experiența mistică din cadrul culturii, prezentînd-o ca un rest de 
primitivitate. Aceasta s-ar manifesta și în faptul că ea este un produs 
al aurorii culturilor, cînd ele nu s-au separat de formele vieţii primi- 
live. Pentru mine e compatibilă cu cel mai mare rafinament. Dovadă 
este frecventarea acestei experienţe în perioadele de decadenţă ale 
culturilor. Apreciez misticismul, dar în special creaţiile marilor mistici, 
pentru tensiunea înaltă la care menţine omul, pentru excesul de lirism 
și pentru acea exaltare intimă a subiectivităţii care împrumută expe- 
rienţei mistice o complexitate deconcertantă”?. Crainic reproşa, în 1930, 
Vieţii Românești convingerile „iremediabil materialiste”, opunîndu-i 


1. Nae Ionescu, „Misticism, fals misticism și ortodoxie”, Predania, I, nr. 3, 15 mar- 
tie 1937, pp. 2-3. 

2. Emil Cioran, „Recenzie la Al. Dima, Aspecte și atitudini ideologice”, Azi, III, 
1933, nr. 3, p. 782. 

doctrina creștină, cuprinzătoare și profundă, pe care a reprezentat-o 
Gindirea: „E — adăuga - singura limbă «metafizică» în care ne putem 
înțelege cu oricine”!. Tot contemplind exaltarea misticismului, Zarifopol 
exclamase odată ironic și mușcător: „Ah, Doamne!, nu misticismul e 
răul, departe de asta, ci misticismul de carieră și misticismul în 
foileton”?. 

De aici s-a ajuns la afirmarea de către autohtoniști a necesităţii 
creării unei filozofii specific românești, fundată pe ortodoxie și pro- 
fundă religiozitate. Crainic deplingea, în 1937, această stare de fapt: 
„N-avem o filozofie românească, o filozofie care să adune și să închege 
din manifestările caracteristice ale vieții noastre proprii fagurele unei 
concepţii de ansamblu. Nu e nimeni vinovat de această lipsă. Ea a 
fost fatală în stadiul de dezvoltare al culturii noastre”?. Adepții filozo- 
fiei de tip obiectiv, din descendența maiorescianismului, au negat 
rostul, raţiunea și posibilitatea creării unei filozofii specific românești. 
Într-un studiu din 1931, „Învățământul filozofic în România”, publicat 
în Convorbiri literare, C. Rădulescu-Motru deosebea două orientări în 
filozofia românească și universală: cea științifică și cea beletristică. 
Cea dintii ar urmări cunoașterea obiectivă a lumii, a doua, împăcarea 
sufletului cu natura. După Rădulescu-Motru, cea de a doua orientare 
ar putea fi îngăduită în licee, datorită caracterului ei „lric”, adecvat 
mediului căruia i se adresează. Prima orientare e potrivită mediului 
universitar. Ea ar fi și în tradiţia învățămîntului universitar românesc 
de la Gh. Lazăr și Eufrosin Poteca. Aceasta pentru că „nu amestecă 
filozofia cu religia și cu politica”. La urma urmei, stăruia filozoful, 
filozofia nu este și nu poate avea un caracter naţional, ci numai unul 
universal. „Descartes nu s-a gîndit să rezolve problema ideilor din 
punct de vedere francez.” E evident că „originalitatea naţională se 
manifestă fără să fie cu dinadinsul voită”. Din păcate, constată totuși, 
acum „a reînviat peste tot misticismul religios, cum este obicinuit să 
fie cazul în urma unui război. S-au intensificat curentele naţiona- 
liste... S-au ridicat în prestigiu metodele antiintelectualiste”. De aici 
a apărut „o filozofie pentru uzul gazetarilor improvizaţi în salvatori ai 
lucrului public”, care, totuşi, „n-a reușit să se cristalizeze într-o scri- 
ere de valoare”. Această orientare postbelică, reiese limpede din ceea 
ce scrie Rădulescu-Motru, e reprezentată de Giîndirea, Cuvintul şi 
celelalte publicaţii ce gravitau în această sferă. Tînărul, atunci, Mircea 
Vulcănescu a răspuns, în Cuvintul, prin două ample foiletoane, stu- 
diului semnat de Rădulescu-Motru: „El (Motru, n.n.) urmărește să 
justifice teoretic și să așeze pe terenul discuţiunii publice atitudinea 


1. Nichifor Crainic, „Cronica măruntă”, Gîndirea, X, 1930, nr. 8-9, p. 312. 

2. Paul Zarifopol, în Viaţa Românească, XXII, 1928, nr. 4-5, p. 171. 

3. Nichifor Crainic, „Mistificarea «românismului»”, în Ortodoxie și etnocraţie, 1937, 
p. 113. 

na dușmănoasă, ca și a colegilor săi junimiști, împotriva pătrunderii 
ucestui duh nou, religios, în Universitate. În fața primejdiei, bătrînii 
ridică armele ca să sprijine poziţia atacată. Că junimismul care stă- 
pinește de la Titu Maiorescu învățămîntul filozofic românesc simte 
primejdia unei gândiri noi, fecunde și ţișnind din realitate împotriva 
slîrpiciunii idealismului maiorescian, agonizînd fără vervă și fără 
sLrălucire pe catedrele universitare în faţa sălilor pustii? Nu ne miră. 
li în dreptul lor să se apere! Că doar nu face altceva decît să se apere, 
să răspundă la atacuri care au pornit mai întîi de aici, din lagăr, de la 
noi”l. În a doua parte a eseului său inserat în numărul din 26 februa- 
rie 1931, Vulcănescu apăra orientarea botezată de Motru drept „bele- 
lristică”, reprezentată de Giîndirea și Cuvintul. Neștiinţificitatea 
ucesteia se datorează caracterului ei popular, liric, subiectiv, pasional, 
obscurantist, propunînd subordonarea filozofici unor tehnici practic 
religioase sau politice (Biserica, Monarhia). 

În jurul chestiunii, ce părea atunci absorbantă, s-a pronunţat și 
P.P. Negulescu în cartea sa, fundamentală în domeniu, Geneza forme- 
lor culturii. Respingînd teoriile raseologice, Negulescu a acceptat că 
literatura exprimă ethosul unui popor. Dar a negat acele opinii care 
stăruiau în ideea că specificitatea noastră naţională s-ar exprima 
exclusiv prin ortodoxism: „Dacă am examina această părere în sine — 
observa filozoful —, ne-am lovi de obiecţia că ortodoxismul nu e spe- 
cific românesc. Ortodocși suni și grecii, bulgarii, sirbii și ruşii”. E un 
punct de vedere rezonabil antigindirist pe care-l găsim afirmat de 
Blaga (în polemica cu Crainic și D. Stăniloae), Ralea, Camil Petrescu, 
Șerban Cioculescu, G. Călinescu, Pompiliu Constantinescu. În pre- 
lungirea acestei opinii, Negulescu afirma că dacă literatura exprimă 
specificitatea naţională, filozofia nu poate avea un astfel de caracter: 
„Dacă admitem dar că se va putea ajunge pe căi analoage (ale iraţio- 
nalismului, n.n.) la filozofii naționale bine caracterizate, adică destul 
de deosebite unele de altele, trebuie să admitem că ele vor fi condam- 
nate să nu existe în adevăr, ca explicări sau viziuni ale lumii, decât la 
națiunile respective”2. Chip de a spune că, în sfera filozofiei (ca și, de 
altfel, a științei), prea accentuata specificitate i-ar văduvi valabilitatea 
universalităţii. La fel aproape s-a pronunţat și Mircea Florian într-un 
studiu din 1933: „O gîndire cu pecete naţională sau chiar de rasă se 
înfățișează la prima vedere: 1) fie ca o tautologie, ca un fel de axiomă 
verbală ce se poate dispensa de dovadă pentru cuvîntul că orice filo- 
zofie sau e naţională, și în acest caz ea e un bun, o cinste, o mindrie 
pentru un neam, sau crede că se ridică peste naţiune, și atunci nu 


1. Mircea Vulcănescu, „Filozofie științifică, Universitate și ortodoxism», Cuvintul, 
VII, nr. 2096, 21 februarie 1931. 
2. P.P. Negulescu, Geneza formelor culturii, 1934, p. 288. 

merită numele de filozofie, chiar dacă am presupune că s-a acumulat 
în cuprinsul ei tot adevărul din lume; 2) fie ca o absurditate, căci 
filozofia ori e supranaţională, ceea ce nu înseamnă numaidecît cos- 
mopolită, sau, dacă vrea să fie naţională, ea nu servește nici filozofiei, 
nici națiunii, compromițindu-le pe amiîndouă, pe temeiul constatării 
că, datorită adevărului universal ce pretinde a îmbrăţișa sau urmări 
ca ideal, filozofia e prietena oricui apelează la orișice conștiință nepre- 
venită și curată și, de aceea, ea prețuiește independenţa de locuri, 
vremi și neamuri... Scopul urmărit (prin egalarea celor două concepte, 
n.n.) e subordonarea filozofiei faţă de naţionalitate, iar nu invers, căci 
nu cunosc pe nimeni care să fi făcut, în chip sincer şi consecvent, 
din naţionalitate o simplă unealtă trecătoare în mîinile filozofiei. 
Cunoaștem însă cazuri istorice de închinare a statului în faţa religiei 
sau a adevărului revelat, dar nu mai puţin și cazuri contrarii de folo- 
sire a credinţei din partea naţiunilor organizate”. De altfel, observă 
Florian, „spiritul naţional e un impuls, nu un scop... Reflecţia e tot ce 
poate fi mai internațional”. De aceea „existenţa unei filozofii în adevăr 
naţională înlătură posibilitatea unui adevăr adecvat și absolut; ea 
presupune necesar un relativism radical... Dezideratul unei filozofii 
naţionale pricinuiește conflicte între ginditorii aceleiași naţiuni, fie- 
care pretinzînd că e mai «naţionabh sau mai reprezentativ al rasei decît 
toţi ceilalţi. În acest loc nu poate fi ocolită observaţia, destul de ele- 
mentară, că nu există o tradiţie pur naţională. Tradițiile, ca de exem- 
plu obiceiurile, costumele, sunt locale și legate de o arie geografică 
limitată. Sub acest raport se poate spune că provinciile sunt mai reale 
decît națiunea. De aceea oricine vorbește de o filozofie naţională tre- 
buie, prin logica faptelor, să ajungă la filozofii pe provincii, pe judeţe, 
plăși, orașe sau chiar mahalale, Odată alunecaţi pe panta individua- 
lizării, nu e nici un motiv logic de a ne opri. Spre universal întîlnim 
o limită, în direcţia individualului nu e nici una, afară numai dacă ne 
oprim arbitrar pe un plan intermediar; altminteri naufragiem în ato- 
mism filozofic, vecin cu haosul... Prin urmare, caracterul naţional nu 
e inerent filozofiei pentru cuvîntul că nu e cuprins în structura cunoș- 
tinţei. Moravurile, libertatea, arta sunt naţionale, nu însă filozofia”!. 
Ceea ce e logic și de bun-simt. 

Aș intercala aici cîteva observaţii ale lui Ralea despre ciudatul 
fenomen al opintirii împotriva raționalismului, în locul căruia se stră- 
duiau să așeze misticismul. Una, tocmai din 1926, decupată dintr-un 
eseu intitulat chiar „Misticism”, comentează acest fenomen la sorgin- 
tea sa, înainte de a lua formele agresive cunoscute: „La noi — scrie 
Ralea - n-a fost niciodată exces de raționalism ca să vie reacția mistică. 


1. Mircea Florian, „Filozofie și naţionalitate”, Convorbiri literare, an 66, iunie 1933, 

Suntem într-o epocă de lămurire, de autointerpretare... Problema 
vreaţiei fiindcă e încă departe de noi, să ne propunem cu mai mult 
bun-simţ, scopuri mai modeste, fiindcă sunt și mai fecunde. Ele 
sunt croite pe talia noastră. Pentru că prințul Keyserling a fondat la 
Darmstadt o școală a înţelepciunii bazată pe principii teozofice sau 
fiindcă Cocteau a trecut la catolicism, cutare intelectual din București 
tremură de frică că a rămas în urmă și, ca să nu fie handicapat, învaţă 
«braica și se înscrie numaideciît la facultatea de teologie, își dedică, 
dacă face, poemele lui Isus, cîntă duminica în strana stingă, seara 
şi-o petrece în compania domnișoarelor quinquagenare apăsînd cu 
degetele pe o masă umblătoare, își chinuiește sintaxa ca s-o facă 
obscură și înfricoșătoare, jură pe învățămintele lui Sf. Toma d'Aquino 
sau Sf. Bonaventura, pe lîngă care Descartes e un simplu gogoman, se 
ocupă cu mare grijă de politica sfintului Sinod relativ la repausul 
duminical etc., etc. Toate aceste mofturi sunt pur și simplu dezgus- 
lătoare ori caraghioase, după cum te pui. Am înţelege toate acestea 
dacă misticismul s-ar manifesta la cine știe ce spirite creatoare. Dar 
misticii noștri sunt cei mai uscați critici. Cum nu există nici un fel 
de viguroasă creaţie, decit la foarte puţini din susținătorii misticis- 
mului la noi, aceste strîimbături nu sunt decît mahalagisme... Vorba 
lui Caragiale: «a se slăbi». Românul nostru e bonom, mucalit, ascuţit 
m observaţie și, ca tot meridionalul, extrem de lucid. De unde atita 
temperament de delirant, mă rog?... Dar publicistul mistic, care nu 
c așa de inconștient cum s-ar crede, în ce privește anumite comodități, 
nu și-ar permite toate aceste delicioase grimase, dacă ele nu ar coin- 
cide și cu o anumită atitudine reacționară foarte favorizată în momen- 
lul de faţă în ţara noastră. Alianţa între religie și politica de dreapta 
e de mult cunoscută. Obscurantismul e de cînd lumea instrumentul 
cel mai agreabil al autocraţilor. Pe de altă parte, balanţa politică nu 
înclină către democraţie astăzi în ţara noastră. Cu atit mai bine pen- 
tru adepţii noilor tendinţe”!. Ralea a mai meditat, adesea, pe marginea 
acestui fenomen. Nu atît pentru a-l combate (de altminteri, fenomenele 
nu sunt de combătut), cît pentru a-l explicita şi a-i descifra înţelesul. 
Timpul s-a rostogolit, lucrurile s-au încurcat, cristalizindu-se procese 
în care misticismul incipient, la care se referise Ralea în 1926, s-a 
acutizat, dezvăluindu-și amintita „atitudine reacționară”. Obscuran- 
tismul misticoid, chiar și cel în forme declarat intelectuale, fusese 
sechestrat de forțe politice de extremă dreaptă și utilizat pentru năru- 
irea democraţiei și acapararea puterii, prin mijloace de tot felul, în 
care violenţa era mult cultivată. În perioada dictaturii regale, cînd, 
pus să opteze între două mari rele care asfixiau țara (mișcarea legio- 
nară și dictatura personală a regelui Carol al II-lea), a optat pentru 

răul care i s-a părut a fi mai puţin nociv, cel de al doilea, ajunge 
ministru. A răspuns, atunci, alocuţiunilor rostite la un banchet. Era 
în ziua de 2 februarie 1939, la un an după instituirea dictaturii regale, 
starea de asediu fusese de mult decretată și Ralea a rostit atunci 
această judecată care concentrează și amărăciune deprimată, și che- 
mare la vigilenţă trează întru apărarea raţiunii: „Trebuie relansată — 
cerea filozoful culturii — vechea idee de rațiune și de conștiință. A fost 
mult la modă, a bîntuit printre intelectuali, mai ales, pasiunea pentru 
forţele obscure și tulburi ale sufletului omenesc, preamărirea misti- 
cismului care a dus la acele stări intolerante, sectare, sălbatice în 
viața socială și care au format turburările de ale căror consecinţe 
suferim și astăzi. Noi nu trebuie să mai sperăm, de aci înainte, zvic- 
niri de misticism și izbucniri de forțe inconștiente de la un popor care 
are o așa de firavă, o așa de delicată și recentă structură de conștiință, 
un popor care abia și-a organizat cîteva forme de civilizaţie și care se 
prăbușește în preamărirea «temperamentului», a «instinctului» și a 
«inconștientului»”!. Avea dreptate. Dar avertismentul — chiar dacă el, 
și nu numai el!, îl semnalase mult înainte - venea, acum, cam tîrziu. 
Negurile nebuniei, clădite și pe preamărirea misticismului, împresu- 
rau ţara de peste tot, iar în interior forţele extremei drepte se pre- 
găteau de ultimul asalt spre putere, pe care, în septembrie 1940, au 
şi cucerit-o. 

E, poate, nimerit să închei acest paragraf cu o hotărită, aproape 
exasperată, intervenţie a lui C. Rădulescu-Motru. E din 1943, se 
intitulează Ofensiva contra filozofiei științifice și e rezultatul, evident, 
al unor îndelungi acumulări de amărăciuni revoltate împotriva, să o 
numesc, filozofiei de tip subiectiv. („Este vorba de ofensiva care de 
cîțiva ani se duce la noi în contra filozofiei științifice și, în genere, 
contra spiritului științific în organizarea învățămîntului, prin tot felul 
de publicații de cultură generală.”) Drept e să spun că Motru își apăra 
filozofia pe care o agrea, cea de tip obiectiv sau științific. Aceasta nu 
înseamnă deloc că alternativa sau chiar alteritatea, celălalt tip de 
filozofie, n-avea și nu are drept de cetate, atita vreme cît creează (și 
a creat!) valori. Dificultatea o provoca faptul (și asta a sfirșit prin a-l 
miînia pe bătrînul cugetător) că filozofia de tip subiectiv o nega, pur 
şi simplu, total pe cealaltă, decretînd-o anacronică și vidată de forță 
creativă. („Se spune — scria Motru - și, mai ales, se lasă a se subin- 
țelege că filozofia care se face de mai bine de cincizeci de ani la noi 
este superficială fiindcă nu ţine seama de nevoia de mister a omului... 
că își ia ca model filozofia reprezentată de Kant, Hegel și alţii.”) Ceea 
ce era, în mod vădit, nu numai nedrept, dar și profund neadevărat. 
Rădulescu-Motru și Mircea Florian au fost filozofi cu incontestabilă 


1. Mihai Ralea, Viaţa Românească, XXXI, 1939, nr. 3 (martie), p. 143. 

vigoare creatoare, autori de lucrări de căpătii, care se recomandau 
«drept valori în cugetarea filozofică românească. Firește că Motru nega, 
la rîndul lui, însemnătatea filozofiei subiective. Ironizînd-o, o prezenta 
ca afirmiînd că, în locul filozofiei clasice, cea așa-zicînd nouă își pro- 
pune ca în centrul ei „să troneze misterul și aspiraţiile de dincolo de 
ştiinţă și de metodele științifice, în care problemele dezbătute altădată 
de Descartes, Kant, Leibniz, Hegel și alţi filozofi europeni să fie înlo- 
cuite cu problematica eresurilor din descântecele și miturile populare, 
lar în ceea ce privește stilul, în locul plicticoasei prezentări raționa- 
liste, să scînteieze stilul poetic plin de metafore care la fiecare rînd 
deschide orizonturi noi”. 

E momentul să spun că cel vizat cu deosebire era Lucian Blaga 
dar și alți cugetători ce practicau acest tip de filozofie. Blaga i-a și 
răspuns cu eseul Săpunul filozofic, în care, o notez mîhnit, a coborit 
pînă la a-l numi pe interlocutor „Rădulescu-Mortu”, scandalizind, prin 
procedeul pamfletar, chiar și pe admiratorii autorului Trilogiei culturii. 
Cum adepţii filozofiei subiective reproșau oponentei că n-ar fi, prin 
obiectul preocupărilor, românească, acreditînd, implicit și explicit, că 
poate fi concepută o filozofie naţională, Motru a intrat în zona de 
interes a filozofiei culturii blagiene (dar și a năiștilor), demonstrîndu-le 
eroarea. Aceștia porneau, în meditaţiile lor, de la literatura populară 
şi miturile ei. De fapt, ricana Motru, literatura populară (asemenea 
celei culte) are un set de motive comune. Realitatea, demonstrată de 
exegeţi, e că motivele literaturii populare sunt comune cu ale altor 
popoare balcanice, „deși literatura populară, fiind mai aproape de 
etnicul românesc, ar trebui să fie singulară, încă de la origină”. Or, 
cele mai frumoase legende populare sunt răspîndite și la alte popoare. 
„Dacă misterul sufletului românesc se oglindește în folclorul românesc, 
și nu în cel sîrbesc, aceasta nu vine din faptul că literatul nostru 
popular a avut în vedere să se apropie de misterul sufletului românesc, 
și nu de cel sîrbesc, ci din cauză că firea lui de exprimare este româ- 
nească, și nu sirbească. Este românească nu pentru că este o repro- 
ducere fidelă a matricei etnicului românesc care ca un sigil de aromă 
s-ar imprima pe tot ce este producţie literară, ci este românească 
pentru că firea literatului român e o componentă a vieții românești, 
o componentă care nu trăiește pasiv în matricea etnicului... Cui i-ar 
trece prin minte să reproşeze lui M. Eminescu că s-a inspirat din 
pesimismul lui Schopenhauer, și nu din optimismul ţăranului român? 
Multe din poveștile lui Ion Creangă sau din poeziile lui G. Coșbuc și 
ale lui Octavian Goga chiar sunt scrise sub inspiraţie străină; sunt 
ele, cu toate acestea, mai puţin românești? Nu. Dacă din istoria lite- 
raturii noastre s-ar elimina toate scrierile de la alte popoare, câte file 
ar mai rămîne în istoria literaturii noastre? Dar la o asemenea elimi- 
nare nu s-a gindit nimeni... Originalitatea rezultă din diferențierea cu 

care a dat lupta de întrecere între popoare, iar nu din singularizare. 
La singularizare sunt condamnate popoarele degenerate și incapabile 
de progres... Cultura europeană, pe toate temele ei, cere colaborarea, 
între popoare, iar nu singularizarea fiecărui popor în etnicul său.” 
Pînă aici polemica se ducea, aproape direct, cu filozofia blagiană a 
culturii (se pomenea și de „orizontul de deal și de vale al săteanului 
român”). De aici încolo aria se lărgește, referirile critice extinzîndu-se 
și spre năism. De pildă, lua în discuţie (să mai spun critică?) reproșul 
că în locul filozofiei obiective ne-ar trebui o filozofie tinerească, care 
să îndemne la risc, că prin fire românul e înclinat spre speculația 
metafizică și teologală, și nu spre meditaţia filozofică de tip obiectiv, 
ştiinţific. Motru obiectează, la rîndul lui: „Asupra mentalității popo- 
rului român nu avem încă ceva sigur. Dar... caracterizarea de mai sus 
ne provoacă două mari nedumeriri. Întîia este privitoare la faptul că 
înclinația mentalitățţii românești spre speculaţiile metafizice și teolo- 
gale a așteptat să se manifeste pînă în zilele noastre și nu s-a mani- 
festat de la început. A doua nedumerire. Cum se face că ofensiva 
împotriva filozofiei științifice în România coincide tocmai cu anumite 
curente antiștiinţifice din Europa apuseană? Cum se face că prestigiul 
metaforei, atracția spre mister şi spre ontologia etnicului, care ar fi 
trebuit să preocupe de la început pe filozofii români, se arată numai 
de la al doilea sfert al secolului XX, îndată după apariţia unor scrieri 
cu tendinţe în centrele universitare din străinătate?”. Și, conti- 
nuîndu-și ideea, adaugă neinterogativ: „Sub antagonismele filozofice 
se ascunde, în ofensiva de faţă, o adversitate contra spiritului știin- 
tific în genere, care este prezentat ca fiind nepotrivit sufletului româ- 
nesc. Aici este latura primejdioasă a ofensivei. Pentru a-și întări 
argumentările lor, filozofii noștri antiștiinţifici recurg la etnicul româ- 
nesc şi numai la etnicul românesc, nu la orice etnic de popor, pe baza 
acestui etnic susţin ei suveranitatea misterului și infailibilitatea meto- 
dei mistice în filozofie, aceea care sugerează negreșit concluzia că 
poporul român este născut a avea o filozofie a lui proprie, cu totul 
deosebită de cea europeană. Aici vedem latura primejdioasă a filozo- 
fiei. Spiritul științific întilnește destule greutăţi, la noi, în calea sa. 
Direct sau prin naștere, nu-l are nici un popor. Obiectivitatea și inde- 
pendenţa lui au de luptat cu o puternică idolatrie... de care poporul 
nostru, ca orice popor de tînără cultură, nu este străin. Puțin dacă 
este încurajată această idolatrie, și răspîndirea spiritului științific este 
primejduită. Ofensiva contra filozofiei ştiinţifice este, după părerea 
noastră, o directă încurajare a acestei idolatrii. Noi, românii, avem o 
absolută nevoie de răspindirea spiritului științific în mijlocul tinere- 
tului... Preocupările mistice sunt, de aceea, rău venite în timpul de 


faţă”!. 


1. Const. Rădulescu-Motru, „Ofensiva contra filozofiei științifice”, Revista Fundațiilor 
Regale, X, 1943, nr. 7, pp. 124-137. 


74 


Capitolul II 


Românism și autohtonism 


1. Continuînd disputa de idei din deceniul precedent, și în anii 
treizeci s-au produs înfruntări în jurul formulei de evoluţie a organis- 
mului românesc. Evident, s-au înfruntat două direcţii. Una favorabilă 
menținerii într-un autohtonism strict supravegheat, cealaltă care 
demonstra necesitatea depășirii acestui stadiu, prin integrarea în cel 
european. Se alimenta — prin eseuri, studii și articole — chiar ideea că 
românismul nu se poate menţine decît prin autohtonism, refuzind 
hotărît orice tentativă de europenizare. Într-un eseu relativ recent, 
dl Alexandru George stăruia în ideea că poziţia autohtonizantă a fost, 
de fapt, o fraudă istorică pentru bunul motiv că, vorba lui Zeletin, 
occidentalizarea noastră, cîtă a fost, nu a fost dictată din afară, ci s-a 
constituit drept o soluţie disperată a unei societăţi care altfel pierea, 
închistată în anacronism. Orientările tradiţionaliste ignorau realităţile 
României de după Marea Unire, cu reforma agrară care a schimbat, 
radical, structura proprietăţii agrare. Negind aceste realități sociolo- 
gice, adepţii tradiționalismului se încăpăţinau să observe numai nea- 
Junsurile noilor așezăminte, denunţindu-le drept o mare și scandaloasă 
primejdie, care ne-ar anula, ca popor, spiritual!. Iar în ofensiva obsta- 
colării înnoirilor fatale, totuși, sociologic se elaborau teoreme care să 
identifice formula noastră specifică pe plan spiritual. 

Într-un articol din 1931, Nae Ionescu, procedind sistematic, nega 
însăși existenţa unui spirit european unificator. „Europa — declara el 
șocant - nu există. Nu există unitate spirituală. Ceea ce numim noi, 
astăzi, spirit european este o atitudine precumpănitor anglo-saxonă, 
aş zice specific anglo-saxonă, care nu izbutește a încadra decît nord- 
vestul Europei, lăsînd în afara acestei structuri spirituale într-o bună 
măsură sudul și întru totul sud-estul și estul contemporan. De altfel, 
această structură nici nu definește spiritul european ca atare; ci 
însemnează, pur şi simplu, o preponderență istorică pe o anumită 
perioadă, cea care începe cu Renașterea. Dacă mîine sub spirit euro- 
pean se va înţelege același lucru e cu totul îndoielnic... Europa nu 


1. Alexandru George, „Nae Ionescu și soluţiile lui”, Contrapunct, II, nr. 43 (195), 
aprilie 1991. 

există ca o realitate, ci numai ca o ficțiune, iar luarea ei în considerare 
nu e numai lipsită de eficacitate, ci de-a dreptul primejdioasă.”! Cu 
această idee a inexistenţei Europei spirituale, directorul Cuvintului se 
socotea îndreptățit să se întrebe despre rostul preocupării pentru 
progres și europenism. „De fapt — incrimina profesorul de metafizică —, 
întreaga poziţie teoretică a civilizanţilor și europenizanțţilor noștri nu 
este decît o infinită țesătură de false sofisme. Nu există progres sau, 
mai exact, dacă există progres, el nu este uniliniar, ci divergent și nu 
depășește, în nici un caz, speța (astea sunt naivităţi evoluționiste), ci 
se ţine în marginile ei... lerarhizarea civilizaţiilor după criteriul pro- 
gresiștilor noștri, cari vor, cu orice preţ, să ne încredinţeze că Apusul 
reprezintă un tip absolut de civilizaţie, e fundamental falsă... Ameri- 
canii nu sunt mai civilizaţi decît europenii; Europa nu e mai bună 
decît Asia; Asia nu e mai bună decît Africa. Ci Europa, Asia, Africa 
sunt așa cum sunt. Să ne americanizăm noi, europenii? Cum însă? 
Căci toate aceste forme de viaţă sunt fixe, în anumite limite, de sine 
stătătoare... recomandarea civilizatorie nu pornește decît din lagărul 
evoluţionist-democratizant, adică de acolo de unde se crede, cu oare- 
care aproximaţie, că boul poate deveni om. Iată de ce tendinţa noas- 
tră sau a unora dintre noi de a ne orienta înspre Apus pentru că acolo 
ar fi astăzi leagănul civilizaţiei este falsă, atita vreme cît nu ni se 
dovedește că structura noastră spirituală, aş zice speța noastră, ar fi 
cel puţin analoagă cu a Apusului.”2 De fapt, Nae Ionescu nega însăşi 
latinitatea din structura noastră etnogenetică, aruncîndu-ne exclusiv 
în spaţiul răsăritean. „Care din elementele constitutive ale realităţii 
românești — își interoga cititorii — pledează pentru o politică înspre 
Apus și cu Apusul? Structura noastră spirituală? Nu. Formula civi- 
lizaţiei și culturii noastre românești nu este apuseană. Dacă dăm la 
o parte tot ceea ce s-a adăugat acestei civilizaţii în ultima sută de ani 
și care, din toate punctele de vedere, trebuie considerată ca o grefă 
nereușită, cultura românească apare ca o realitate răsăriteană, tră- 
gîndu-și izvoarele de alimentare din sud-estul european și creînd 
valori în curs de circulaţie numai în această parte a lumii. Să nu ne 
Jăsăm și aici furați de vechea prejudecată a latinităţii noastre. Căci 
această latinitate este lucrul cel mai greu de dovedit din toate afir- 
maţiile pe care le facem pe socoteala noastră... Ce e latin în noi? Ideea 
de drept, așa cum apare din dreptul nostru consuetudinar? Probabil 
tracă. Ideea de stat? Bizantină, Ideea de Dumnezeu? Ortodoxă, deci 
categoric răsăriteană. Înțelegerea vieţii? Contemplativă, deci fără nici 
un fel de atingere cu structura activ-practică a Romei. Ce ne leagă 


1. Nae Ionescu, „Înspre realităţile noastre”, Cuvintul, VII, nr. 2148, 16 aprilie 
1931. 

2. Idem, „România ţară a Răsăritului, I, Prejudecata civilizației apusene”, Cuvîntul, 
VI, nr. 1749, 5 martie 1930. 

niunci de latinitate, cînd la noi nu au prins decit politic încercările 
de catolicizare și ce ne leagă, în genere, de Apus dacă nici măcar 
protestantismul nu a izbutit să pună un picior în ţara românească? 
liste evident că nu putem continua să ne considerăm apuseni, așa 
cum am făcut-o pînă acum. Asta se va face însă tot ca și pînă acum 
pe seama culturii noastre, care nu va izbuti multă vreme de aici îna- 
inte să se autohtonizeze şi a cărei forţă expansivă va continua, tocmai 
din această pricină, să fie nulă.”! E simptomatic că profesorul de 
logică și metafizică ignoră cu totul componenta limbii, a cărei latinitate 
e greu de contestat. Poporul român a supravieţuit prin limbă totuși 
ca o insulă a latinităţii în această lume răsăriteană. E componenta 
limbii, în care unele puncte de vedere văd chiar faptul esenţial al 
specificității naţionale, un factor de ignorat în această ecuaţie? Prin 
limbă, latină ca structură, românii sunt, indiscutabil, legaţi de lumea 
apuseană. Că multe secole Apusul n-a știut de noi, cu toată latinita- 
tea noastră incontestabilă, e, din păcate, prea adevărat. Dar în seco- 
lul al XIX-lea, cînd această realitate a fost percepută distinct, Franţa, 
consora noastră întru latinitate, ne-a fost mereu aproape, ajutindu-ne 
eficient pe drumul greu al eliberării de Răsăritul otoman și al cuce- 
ririi independenței. Apoi, cine nu ştie? Răsăritul, pentru români, a 
insemnat fie jugul otoman care ne-a irosit energiile timp de trei-patru 
secole, fie braţele cotropitoare ale Rusiei pravoslavnice. Eliberarea de 
Răsărit şi apropierea de Apusul comunitar prin etnogeneză și limbă 
a însemnat adevărata renaștere a acestui popor și a acestei ţări. 
Latinitatea noastră consubstanţială, departe de a fi o prejudecată, e 
locmai liantul trainic cu apusul Europei. Şi a-l nega sau ignora vino- 
vat e mai mult decît o prejudecată. E negaţiunea realităţilor organice, 
de care făcea atîta caz profesorul Nae Ionescu. Dar pledoaria în favoa- 
rea exclusivei noastre apartenenţe la lumea Răsăritului urmărea, 
indubitabil, să nege întreg efortul europeniștilor de a ne reintegra în 
structurile evolutive spre o civilizație modernă. Argumentele se știu 
dintr-o întreagă bibliografie a tradiţionalismului. România n-are ce 
aspira spre o civilizaţie modernă de tip industrial pentru că, sufletește, 
românul e contemplativ, plugar sau păstor, fără simţ practic și refuzind 
îndeletnicirea industrială. Apoi, aparţinem, prin religie și obiceiuri, 
lumii răsăritene care respinge modernizarea de tip apusean. E mai 
bine și mai firesc să trăim ca în vechime, în cadrele tradiționalismu- 
lui și ale autohtoniei specifice, respingînd chemările înstrăinaţilor 
europenizaţi. Etc. Etc. De fapt, singura salvare pentru România era 
evoluţia spre o civilizaţie modernă, care nu era o chestiune de opţiuni 
sub zodia liberului-arbitru, ci o necesitate sociologică, determinată 


1. Idem, „România ţară a Răsăritului, II, Premisele noastre externe”, Cuvîntul, VI, 
nr. 1753, 9 martie 1930. 

de antrenarea ţărilor românești în relaţii economice capitaliste cu 
apusul Europei. Punerea de acord, sub raport instituțional și legisla- 
tiv, cu această realitate economică era, de asemenea, o necesitate. 
Pentru că realitatea economică modernă nu putea convieţui cu orga- 
nisme instituționale şi de drept de tip medieval, întreaga argumenta- 
ție a lui Nae Ionescu e așezată sub semnul nesupunerii la real, de 
care, repet, făcea atita caz. Legile sociologice nu ţin seama de prefe- 
rinţe, idiosincrazii şi arguţii sentimentale. 

În același an 1930, Nae Ionescu, pornind de la silogismele despre 
incompatibilitatea dintre sufletul românesc și lumea apuseană, a 
încercat să definească formula românismului. N-a făcut-o, din păcate, 
într-o carte sau într-un studiu corpolent. Ci, cum a procedat adesea, 
în articole de gazetă. (Elevii lui îl elogiau tocmai pentru faptul că a 
avut cutezanţa de a trata chestiuni de filozofie în articole de ziar.) Dar 
a abordat, în această formă stilistică, oricum o chestiune foarte sen- 
sibilă şi deosebit de gravă. Așezînd în pagină ideea autorului înainte 
de a o cita, să notez că Nae Ionescu stabilea o relaţie directă și exclu- 
sivă între românitate și ortodoxia de tip răsăritean. Prin consecinţă, 
chiar greco-catolicii sau catolicii (nemaivorbind de alte confesiuni 
necreștine), deși români prin naștere, nu erau consideraţi români. 
Într-o suită de articole, polemizînd cu catolicul I. Frollo, care apăra 
românitatea coreligionarilor săi, profesorul i-a respins de plano pre- 
tenţia. A început, abrupt, prin a lua drept exemplu „cazul” lui Samuil 
Micu, unul, totuși, dintre fondatorii Școlii Ardelene: „Cazul lui Samuel 
Micu e ceva mai complicat. Călugărul acesta papistaș e unul dintre 
ctitorii conștiinței românești. S-ar putea oare pune la îndoială româ- 
nismul lui? Şi totuși se poate. Eu nu vreau să cercetez aici dacă 
Samuel Micu a fost sau nu român adevărat. Cred însă că pot afirma 
că nu e nevoie să fii român ca să faci ce a făcut Micu... A fi român 
înseamnă o stare naturală, o formulă de echilibru a existenţei din 
care decurg, prin însăși desfășurarea vieţii, anumite forme... A fi 
român însemnează a avea o anumită plămadă, din care decurg cu 
necesitate absolută anumite atitudini și gesturi. Voința noastră nu 
are nimic de zis în această împrejurare pentru că noi nu ne putem 
depăși în chip normal pe noi înșine decit încetind de a fi noi înșine... 
Catolicii români revendică pentru ei calitatea de a fi «buni români». 
Est ist zu viel des Guten. Noi ne-am mulţumi numai cu răspunsul la 
o întrebare modestă. Buni români puteţi fi și, desigur, sunteţi. Sunteţi 
însă și români?”!. Şi-a reluat punctul de vedere, fortificindu-l cu 
argumente. Apartenența la o colectivitate constituită în naţiune 
înseamnă a fi trăit în atmosfera ei spirituală și, prin structura ei, una 


1. Nae Ionescu, „A fi «bun român»”, Cuvintul, VI, nr. 1987, 1 noiembrie 1930. 

de iubire. „Așa fiind, nu poate cineva fi român, de pildă, dacă nu 
realizează, cu alte cuvinte, în concret, în individual, structura orga- 
nizatoric spirituală a cărei depozitară în esenţial e națiunea noastră. 
Naţiunile sunt însă realităţi istorice. Ele iau naștere în spaţiu și în 
imp și sunt condiţionate, ca atare, de tot ceea ce cade sub categoria 
individuaţiei. Atitudinea unui popor faţă de Dumnezeu, felul în care 
el trăiește nu numai legătura lui cu Divinitatea, dar chiar Divinitatea 
însăși, face parte integrantă din structura intimă a naţiunii.” Şi, după 
alte dezvoltări, revine la chestiune: „Constatăm că există catolicism 
şi ortodoxie ca realităţi istorice distincte, întîi; și, al doilea, că în chip 
natural, istoricește, românii sunt, în marea lor majoritate — deci, în 
normalitatea lor —, prezentă și trecută, ortodocși... De îndată ce con- 
lesiunea, ca realitate istorică, face parte din cealaltă realitate istorică, 
națiunea, urmează că în definiţia noţiunii «român» intră ca notă, 
respectiv componentă esenţială, ortodoxia. A fi român, nu «bun român», 
ci român pur şi simplu, însemnează a fi și ortodox, în același fel în 
care, de pildă, animalul «cal» este şi «patruped»”. Se înregistrează însă 
cazuri cînd unii români adoptă confesiunea catolică. „Întrebarea este: 
în momentul în care am devenit catolic, mai sunt și român? Cu alte 
cuvinte: a atins această operaţie de înlocuire a ortodoxiei prin cato- 
licism o componentă esenţială sau numai una accidentală a «rumâ- 
niei? Sau, mai simplu și mai general: este confesiunea în genere o 
notă esențială a națiunii sau nu? Iată întrebarea de care depinde 
soluţia antinomiei dintre universalismul romano-catolic și particula- 
rismul naţional.”! 

Silogismul acesta, atît de încorsetat, ar putea primi răspunsuri 
negative. Pentru că nu pot fi excluşi din comunitatea națională acei 
transilvăneni care au adoptat, în secolul al XVIII-lea, greco-catolicis- 
mul sau chiar romano-catolicismul. Lupta lor pentru apărarea con- 
ştiinţei naţionale și, prin aceasta, a apartenenţei lor la ființa naţională 
infirmă silogismul exclusivist al lui Nae Ionescu. Dar el se avinta mai 
departe, coborîndu-l din calitatea de român pentru a-l integra în aceea 
de „bun român” pînă și pe I.C. Brătianu, pentru raţiunea că a falsi- 
ficat statul român, altfel zicînd că a creat, împreună cu companionii 
săi din Partidul Liberal, statul României industriale. Abătut de la 
tradiţie, creat altfel într-o structură modernă, deopotrivă sub raport 
constituțional-legislativ și economic-financiar, statul nou își pierdea, 
după directorul Cuvintului, condiţia de românesc. „Dar este acest 
stat — își interoga el cititorii — într-adevăr românesc? Dacă da, atunci 
Ion Brătianu, desigur, a fost într-adevăr român. Dar dacă statul nos- 
tru modern nu e cu adevărat românesc? Atunci lucrurile se schimbă. 


1. Nae Ionescu, „A fi «bun român». Noi şi catolicismul”, Cuvîntul, VII, nr. 1988, 
2 noiembrie 1930. 

Ion Brătianu a fost un «bun român», adică a avut cele mai bune 
intenţiuni pentru poporul și statul nostru, dar «român» nu a fost, 
după cum nu e grîu sămînţa care sfirșește prin a purta spic de orz.” 
Strădania novatoare, care a subminat structurile tradiţionaliste și, 
prin aceasta, autohtonia genuină, i-a anulat lui Brătianu cel bătrîn 
calitatea de român, coborîndu-l în subspecia de „bun român”. Revenind 
la categoriile confesionale, în funcţie de care ești sau nu român, Nae 
Ionescu era de o radicalitate exclusivistă imposibil de acceptat: 
„Catolicism și ortodoxie nu sunt numai confesiuni prezentiînd anumite 
deosebiri dogmatice și culturale, ci două valorificări fundamental deo- 
sebite ale existenței în genere. Diferenţele dogmatice sunt, aș putea 
spune, punctele cel mai puţin deosebitoare. Marea neînțelegere, incom- 
patibilitatea, impenetrabilitatea categorică. dintre catolicism și orto- 
doxie își au originile în altă parte: în structurile spiritual istorice 
concrete, care formează suportul, înlăuntrul cărora ele se realizează. 
Nu este deloc o întîmplare, deci, că răsăritul Europei este ortodox, iar 
sud-vestul ei catolic. Confesiunea face parte integrantă și e oarecum 
determinată de plămada sufletească a regimurilor respective. Acesta 
e adevărul sufletesc în problema naţiunii și a religiei; ele sunt realităţi 
corelative. Suntem, ca atare, ortodocși pentru că suntem români și 
suntem români pentru că suntem ortodocși... Să devenim catolici? 
Ca să devenim catolici, ar trebui să ne transformăm astfel sufletește 
încît să putem realiza catolicismul. Transformarea aceasta însem- 
nează însă: renunţarea la istoria noastră și la structurile noastre 
spirituale. Cu alte cuvinte, renunţarea la românie. Aici nu există o a 
treia poziţie: sau rămii român și atunci catolicismul tău nu e o rea- 
litate; sau devii catolic și atunci nu mai ești român”!. Să adaug că 
I. Frollo a răspuns chiar în Cuvintul cu opt articole, precizînd, nu fără 
dreptate, că apartenenţa la o naţiune e un fapt natural, pe cînd cea 
la o confesiune e un act de voinţă. Nae Ionescu a respins, decis, acest 
silogism al lui Frollo, cu argumente reluate din foiletoanele prece- 
dente. A revenit Frollo, subliniind că învăţătura lui Hristos e una, cea 
creștină. Directorul Cuvintului nu a dezarmat, firește, răspunzînd că, 
în realitate, adevărul învăţăturii lui Hristos e unul pentru ortodocși, 
altul pentru catolici și altul pentru protestanți. 

Discuţia, mai curînd din partea lui Nae Ionescu, a mai continuat 
cu un foileton. În acest ultim foileton (articol) radicalitatea se clarifică. 
România e indisolubil determinată, aproape cauzal, de autohtonie. 
Dar, mai înainte, ar trebui făcută referire la un articol din august 
1930. Aici se elogia direcţia inaugurată de Sămănătorul și care i se 
părea că rodește încă. Într-un efort de sistematizare, a prezentat acest 


1. Nae Ionescu, „A fi «bun român». Sorţii de izbindă a noii ofensive catolice”, 
Cuvintul, nr. 1991, 5 noiembrie 1930. 

legat reactualizat pe puncte. Pe locul întîi a instalat ceea ce a numit 
„lupta împotriva spiritului și mentalităţii liberale” — care e un fapt 
permanent în istoria României moderne, dar care s-a adîncit și sis- 
l«matizat sensibil după război. Pe locul al doilea e așezată noua miş- 
vare ortodoxă care ar avea misiunea să neutralizeze spiritul protestant 
ul Renașterii „pe care s-a construit civilizaţia actuală europeană și — 
urtificial — şi cea românească”. În sfirşit, pe al treilea loc a ţinut să 
reliefeze „necesitatea de a se ajunge la manifestări de artă și cultură 
specifice, formulată -— în chip ceva cam... programatic, e drept, prin 
nutohtonism”. Și releva că aceste deziderate programatice noi „și-au 
wăsit expresiunea în două organe de publicitate: Gindirea și Cuvîntul... 
Mișcarea aceasta însemnează o nouă formulă, și anume formula 
wenerației noastre, nu am inventat-o noi. Ea se ridică în chip necesar 
din structura noastră și își cere, împotriva tuturor întîrziaţilor, reali- 
zarea. Că această realizare va trebui să se răsfrîngă în chip imediat 
si asupra așezării statului, de asta nu se mai poate îndoi nimeni”!. 
Şi acum să revenim la acel ultim articol care punea capăt discuţiei 
despre relația românie-ortodoxie. Aici, la un moment dat, în argu- 
imentațţie întîlnim un rechizitoriu la adresa întregii culturi românești 
de un veac încoace. Rechizitoriul prezintă calitatea de a fi un limpede 
program al generaţiei de după război, și anume aceea ce era autoh- 
lonistă. „Toată falsitatea și artificialitatea culturii românești, de aproape 
100 de ani încoace, e rezultatul încercărilor făcute la noi de a se 
iranspune ~ nici măcar de a se transplanta, deci! — în realitățile 
moldo-valahe anumite forme de viaţă apusene care acolo se născuseră 
in chip organic. Iar postulatul, presupoziţia acestor încercări, a fost 
intotdeauna convingerea că formele de cultură — în ultimă analiză: de 
spiritualitate — se pot transmite și, deci, importa. Eroare fundamen- 
tală, care s-a verificat pretutindeni ca atare. Sunt încredinţat că 
neamul nostru nu se va reculege, nu va lua cunoștință de el însuși și 
nu va izbuti să devină creator în ordinea spirituală, decît din momen- 
tul în care va pricepe, în sfirșit, că în această ordine nu se poate 
construi decît pe baze autohtone și că orice import de idei — valabil, 
desigur, în cadrele stricte ale tehnicei — rămîne sterp și duce la apa- 
rițiuni ridicole.”2 Trei zile mai tirziu, cu prilejul unui deceniu de la 
apariția Gîndirii, asocia revista lui Crainic și Cuvintul, ca orientare 
comună, de „căutători ai duhului”. Și definind programul acestei 
orientări, preciza: „Ortodoxie, naționalism, monarhie, după care unul 
din generaţia noastră e identificat dintr-o mie, nu sunt decît condiţii 
absolut necesare care fac posibilă viaţa adevărată a spiritului... Asta 


L Nae Ionescu, „De la Sămănătorul la noul stat românesc”, Cuvîntul, 13 august 
1930. 
2. Idem, „Internaționala sub glugă”, Cuvîntul, VI, 18 decembrie 1930. 

nu înţeleg înaintașii noștri, tristă generaţie de lichidare a unei culturi 
care nu a fost a lor și prin aceasta nu a fost măcar culturală”). 

Nu rechizitoriul importului cultural practicat de „înstrăinaţii” pașop- 
tiști și postpașoptiști ar trebui să ne reţină aici. (De altfel, vom reveni 
la această chestiune.) Ci ideea ca România să se întoarcă la matcă 
(cum nu se întreba logicianul dacă o astfel de reîntoarcere e sociolo- 
gic cu putinţă?), pe liniile autohtoniei. Autohtonie, în plan spiritual, 
însemna, în plan socioeconomic-politic, tradiţionalism paseist. Iar 
paseism însemna regresiune. Şi ce alta e regresiunea decît atitudine 
retrogradă? Ne reîntoarcem de unde am pornit. E aici dovada grăitoare 
a faptului că tradiţionalismul era clădit — îl citez din nou pe Alexandru 
George - pe o fraudă istorică. România nu se mai putea întoarce la 
stările dinainte. Un secol de prefaceri se petrecuseră și modificaseră 
structurile. Drum de întoarcere nu putea fi practicat decit în visările 
unor nostalgici spirituali care nu înțelegeau mai nimic din realităţile 
economice. Simptomatic e faptul că un emul al profesorului, Mircea 
Vulcănescu, care nu era numai filozof, ci și economist și sociolog, 
avea să ofere, peste ani, o implicită replică reveriilor nostalgice ale 
directorului Cuvintului. Și, adaug, M. Vulcănescu era şi el, ca adept 
al profesorului său, spiritualist, profund ortodox și preocupat să des- 
cifreze formula sufletească a poporului român. „Așadar, întrebarea de 
care atârnă, la urma urmelor... sorții neamului românesc este aceasta: 
satul sau oraşul? De o parie, aşadar, o civilizaţie, firească, a satului, 
izvorită de-a dreptul din vecinătatea de pămînt, din rudenie de sînge, 
din împrejurările de viaţă îndurată laolaltă, din trecerea din tată în 
fiu a limbii, a portului, a tainelor cunoașterii și a rînduielilor purtării... 
De altă parte o civilizaţie artificială, halucinantă, nefirească, izvorită 
din setea de speculație bănească și din setea de câștig... civilizaţie de 
paranoici... În care, vai, omul nu e decît o unealtă... Întrebarea ce se 
pune fiecărui, cînd are de ales încotro merge, este de ordin etic, înco- 
tro? Spre limpezime sau spre încurcătura limbilor?... De alegere nici 
nu e vorba, între cele două tipuri de civilizaţie, fie ele chiar așa cum 
au fost arătate, nu există alternativă. Există un mers fatal și firesc al 
lucrurilor, adeverit pretutindenea și totdeauna, de la un fel de civili- 
zaţie la altul, odată cu progresul tehnic. Rea sau bună, această cale 
este de neînlăturat. Pe ea vom merge, de vrem sau de nu vrem, nu 
pentru că este bine, ci pentru că nu putem altfel. Forma civilizaţiei 
orășenești e o formă superioară de existenţă socială. E mai nouă, mai 
complectă și, fiind mai evoluată, este, fără greș, «superioară». Rezis- 
tența sufletului țărănesc în faţa schimbărilor e firească și lesne de 
înțeles prin inerție... Dar asta nu înseamnă nimic. Răscoala va trece 


1. Idem, „Gindirea. Zece ani de spirit românesc”, în Cuvîntul, VI, nr. 2037, 21 de- 
cembrie 1930. 

de indată ce țăranul va gusta din binefacerile noii așezări orășenești 
pr care, în fond, o dorește.”! Petru Comarnescu - animatorul grupă- 
ril „Criterion” — se apropia, în 1933, de același punct de vedere: „O fi 
losl satul cîndva o unitate socială care își ajungea sieși... Dar astăzi 
snlul românesc nu se mai poate menține prin el însuși. Viaţa ţără- 
nească nu e statică și închisă... Pe cînd satul e judecat static și ideal, 
orasul este privit dinamic și pesimist. Curioasă sociologie mai este și 
această tratare preferenţială a unităţilor sociale... Satul și orașul se 
influenţează reciproc și adevărul ne arată că orașul este cel care atrage 
mai mult pe săteni, și nu viceversa... Eu unul tot prin monografiere 
si sociologie am ajuns nu la romantismul rural, ci la conștiința uni- 
(nţii umane şi a mersului ei convergent către sinteze”?. O opinie ase- 
mmănătoare o regăsim la nimeni altul decît Emil Cioran. E exprimată 
1n documentul poate cel mai exasperat al anilor treizeci. Schimbarea 
la fată a României, la care ne vom mai referi nu o singură dată. 
„Nenorocirea noastră — exclamă el în carte — ţine de condiţia de viaţă 
u popoarelor agrare. Ritmul lor lent ar fi o fericire, dacă n-ar exista 
evoluția încordată a ţărilor industriale. De o parte satul și de altă 
parte orașul. Entuziasmul pentru sat este nota comună pentru inte- 
lectualii noștri dintotdeauna, este nota lor proastă. Căci dacă acești 
intelectuali ar fi avut cît de puţin spirit politic ar fi înţeles că satul 
nu reprezintă absolut nici o funcție dinamică... Satul este sub-struc- 
lura și baza biologică a unei naţiuni, el nu este însă purtătorul și 
motorul ei. Un an din viaţa unui oraș modern este mai plin și mai 
activ decit o sută din viața unui sat. Și nu numai din cauza marelui 
număr de populaţie, ci și din felul de viaţă al orașului, care își acce- 
lerează ritmul din substanţa lui internă. Orașul și industrializarea 
lrebuie să fie două obsesiuni ale unui popor în ascensiune.”? 

Destui ani după decembrie 1933, Cuvintul n-a mai apărut și opinia 
lui Nae Ionescu se auzea rar, prin publicaţii provinciale și, în 1937, în 
Predania. De-abia la 21 ianuarie 1938, pe vremea guvernării Goga-Cuza, 
reapare Cuvintul, sub firescul directoriat al lui Nae Ionescu. Ziarul 
cra calm, nu ataca pe nimeni, instalindu-se chiar în situaţia de defen- 
sivă atunci cînd era atacat de gazetele democrate. O singură dată a 
mai luat în discuţie chestiuni legate de specificitate confundate strict 
cu etnicitatea. Or, de-a lungul vremii, etnicitatea s-a confundat cu 
lradiționalismul cel mai subliniat. Era suficient să fie pomenit un 
singur element al relaţiei pentru ca lanţul întreg să apară pe ecran. 
Pornea, de data aceasta, de la o idee a lui N. Iorga, care socotea că 


. Mircea Vulcănescu, „Puţină sociologie”, Dreapta, II, nr. 4, 25 decembrie 1932. 

. Petru Comarnescu, „O confuzie periculoasă. Unitatea umană și romantismul 

anumite orientări de opinie de la noi ar fi ecoul unora din străinătate. 
Firește că Iorga se referea la curentele de orientare fascistă, ecouri 
venite din Italia și Germania. „Mă rog — relua directorul gazetei 
chestiunea, în stilul său inconfundabil —, care este formula naţiona- 
lismului românesc de astăzi? Este, după câte îmi dau eu seama, etni- 
cismul. Dar este etnicismul o formulă de import? După cîte știu eu, 
nu. E adevărat că în unele țări, cum e Germania, naționalismul ia 
forme și justificări etniciste. Dar asta nu înseamnă deloc că naţiona- 
lismul nostru a fost adus de peste graniță... Naționalismul etnicist, 
ca formulă publică, este reflexul unei anumite structuri istorice. El 
era imposibil în momentele cînd lumea era dornică de liberalism, cu 
toate corespondentele lui care se numesc: raționalism, democrație, 
idealism, protestantism și mai știu eu cum.”! 

Era de așteptat ca Nichifor Crainic să-și apere programul revistei. 
În 1932, polemizînd cu Mircea Vulcănescu, care apreciase că orto- 
doxia nu acoperă integral gindirismul, răspundea: „Are dreptate. Dar 
este o descoperire nouă? Gândirismul e mai complex: tradiţionalism, 
ortodoxie, autohtonism, monarhism, principii atit de limpede expuse 
în paginile noastre... Suprapunerea ortodoxiei cu complexul gindirist 
e o chestiune de transformare individualistă”2. În 1937 se lăuda pen- 
tru meritele sale întru apărarea autohtoniei: „Apariţia unei reviste ca 
Gindirea, de afirmare a spiritului autohton în creaţia artistică, împo- 
triva tuturor curentelor internaţionaliste ce domină vremea, a fost un 
act de curaj; continuarea ei printre haitele de cîni ale tuturor dușma- 
nilor, un act de eroism tăcut și îndirjit; susținerea ei materială, un act 
de continuu sacrificiu... Au fost momente de atacuri nesăbuite cînd, 
pentru a ne apăra demnitatea omenească și puritatea crezului, puţin 
a lipsit să punem degetul pe trăgaci... Stăpînirea. de sine ne-a asigu- 
rat continuitatea biruitoare”?. Dramatiza, desigur. Atacurile, e drept, 
n-au lipsit. Dar erau polemici de idei, la care directorul publicaţiei n-a 
știut să răspundă decît prin (la „Cronica măruntă”) injurii, cînd nu le 
provoca el însuși. Iar de subvenţii financiare, se ştia în epocă, n-a dus 
lipsă, izbutind să le obțină prin orice mijloace. E un merit, acesta din 
urmă, nu o carenţă, numai astfel reușind directorul revistei să o men- 
ţină neîntrerupt (cu excepţia anului 1934, cînd revista și-a întrerupt 
activitatea datorită implicării lui Crainic, ca autor moral, în procesul 
asasinilor lui I.G. Duca) în peisajul publicisticii românești. Peste un 
an, un articol-directivă, datorat tot directorului, definea (a cita oară?) 
programul revistei sau, mai bine, lămurea, din nou, semnificaţia gîn- 
dirismului. ÎI reducea la autohtonism, înţeles, se va vedea, îngust și 


1. Nae Ionescu, „Naționalismul de «import», Cuvintul, XV, nr. 3183, 25 martie 

2. Nichifor Crainic, „Gîndirism și ortodoxie”, Gindirea, XI, 1931, nr. 1, p. 48. 

monopolizant. A început prin a-l plasa în sfera literaturii: „Împotriva 
tuturor curentelor năvălite de peste hotare și cultivate înlăuntru de 
olicinele străine şi de anexele lor românești, revista Gîndirea a luptat 
pentru primatul spiritului autohton. Scriitorii ei, poeţi, prozatori, 
eseiști, singuri într-o vreme de confuzie obștească, în care energiile 
(Arii, deznodate din solidaritatea etnică, se risipeau în nisipurile sterpe 
şi mișcătoare ale democraţiei, n-au înţeles să facă din ideea autohtonă 
un simplu postulat teoretic, ci au încercat s-o încadreze în propriile 
lor creații de artă, de filozofie și politică. Complexul acesta de față ce 
se poate numi gindirism a fost, e adevărat, un protest și o negație”. 
Si apoi dezvolta plurisemia curentului: „Gîndirismul e astăzi o puter- 
nică realitate de plăsmuiri în feluritele domenii ale culturii; și judecata 
critică aplicată să tălmăcească sensul acestei plăsmuiri ar găsi în ele 
izvoare proaspete și bogate pentru primatul spiritului autohton. Dar 
dincolo de opera scriitorilor noștri, ideea vibrează în ondulațiile tot 
mai largi ale conștiinței publice și colorează tînăra psihologie politică 
a ţării. E o recunoaştere după atitea rătăciri și o recunoaștere a puteri- 
lor proprii care ne pot lămuri linia unei finalităţi româneşti în lume”. 
După atita laudă pro domo urma, în sfîrșit, definirea conceptului de 
autohtonism. Nu e o definiție după regulile consacrate de logica for- 
mală. Dar e, oricum, un efort de definire — firește, așa cum îl înțelegea, 
partizan, Crainic: „...Autohton înseamnă mai întîi pămînt propriu şi 
tot ce derivă de la pămînt și conţine proprietăţile lui; autohton 
înseamnă apoi cetate proprie, adică în graiul de azi stat propriu și tot 
ce derivă de la stat și poartă pecetea proprietăţilor lui; autohton 
inseamnă mai departe patrie proprie și toate derivaţiile în care se 
recunosc însușirile ei; autohton înseamnă, în sfirșit, neam propriu și 
lot ce se răsfrînge din lumina geniului său particular. Astfel, cînd 
acordăm unui neam titlul de autohton, îi recunoaștem fără discuţie 
proprietatea pămîntului pe care locuiește și care e ţara lui... E nați- 
onalismul altceva decît voința naţiei de a se impune ca proprietară 
reală a patriei în virtutea identităţii istorice și a omogenității spaţi- 
ale?... Dacă elementele străine introduse în corpul naţional în momen- 
tele de slăbiciune ale istoriei sau de eclipsă a conștiinței autohtone 
caută să dezrădăcineze şi să ţi se substituie în proprietatea părin- 
tească, nepăsarea ta e totuna cu moartea neamului tău și desfiinţarea 
patriei. România închide în țărmurile ei aproape toată Marea vie a 
sîngelui etnic... Dar valul ei omogen e întrerupt de considerabile insule 
minoritare şi e stropit de la un capăt la altul al ţării de virusul semi- 
tic... Evreii utilizează o indolentă ospitalitate să ne deposedeze neamul 
de patrimoniul străvechi... Ceea ce justifică mișcarea antisemită e 
această chestiune a proprietăţilor autohtone ce se înstrăinează pentru 
totdeauna... În declaraţii, în discursuri și în actele de guvernămînt 
democraţii noștri s-au declarat totdeauna de partea veneticilor și în 

defavoarea autohtonilor... Dacă mișcarea naționalistă a adus un bine, 
acesta e mai ales reînvierea sentimentului de stăpînire românească... 
Numai etnocraţia, voința politică a rasei autohtone de a face din stat 
expresia proprietăţii ei și organul misiunii ei în lume, ne va salva”!. 
Despre etnocraţie vom avea prilejul să stăruim într-un alt capitol al 
acestei cărți. Cît privește autohtonismul, dificultatea nu stă în apă- 
rarea lui, ci în conferirea acelui prea acuzat caracter restrictiv și chiar 
normativ. În planul literaturii și al culturii în genere era recunoscută 
şi promovată numai aceea care satisfăcea criteriile normative autoh- 
toniste. Mișcarea modernă, de înnoire a literelor românești, era con- 
damnată cu o rară violenţă, considerată fiind străină spiritului 
autohton, imitație de aiurea și promovată de alogeni. 

Polemicile în jurul acestei înfruntări au fost notorii. Toţi marii 
critici literari ai vremii au respins restrictivul autohtonism, semnalind 
aici o reluare, la o altă scară, şi mai agresivă, a sămănătorismului. 
Zadarnic se războia Crainic cu acei ce, considera el, falsifică sensul 
conceptului de paseism, pe care îl apăra. Indubitabil, gîndirismul a 
favorizat paseismul, care are, la origine, puncte de contact cu autoh- 
tonismul normativ. Şi a cultiva paseismul însemna, nu numai în 
planul literaturii, dar și în cel al sociologiei, o opţiune conserva- 
tor-retrogradă. lar că paseismul literar și cel sociologic şi politic sunt, 
la Crainic, osmotic îngemănate e aproape inutil a mai produce argu- 
mente. „Aceia — scria el într-unul din eseurile sale doctrinare de căpă- 
tii — care ne învinuiesc de paseism anacronic au despre tradiţionalism 
o idee care nu e a noastră... Neavind sensul de paseism romantic, 
tradiţionalismul nostru are un sens dinamic, de actualitate, fiindcă 
are un sens de permanenţă... Singele însuși e o tradiţie, e tradiția 
biologică... Atit cât suntem un moment produs al unei serii, suntem 
prin tradiţia permanentă a sîngelui. Se poate o tradiție mai vie și mai 
actuală decît tradiţia sîngelui?... Asemeni cu tradiţia singelui e tra- 
diția limbii. Există un paralelism între istoria singelui nostru și isto- 
ria graiului nostru. Un paralelism de natură psihologică întrucît 
sîngele transmite viața, iar graiul transmite gîndul, sufletul. Precum 
trăim în tradiţia sîngelui românesc, tot astfel trăim în tradiţia sufle- 
tului românesc... Pe linia acestei directive a tradiţiei autohtone, Gindi- 
rea moștenește Sămănătorul.” Deosebirea ar fi că s-a ocupat numai 
de etnicitate și „a ignorat caracterul lui (al poporului, n.n.) religios. 
Dacă admitem că preocuparea religioasă a fost absentă în sufletul lui 
(al poporului, n.n.), atunci cum se explică vechea cultură românească 
aproape exclusiv religioasă?... Sămănătorul a avut viziunea magnifică 
a pământului românesc, dar n-a văzut cerul spiritualității românești... 
Peste pămîntul pe care noi am învăţat să-l iubim din Sămănătorul noi 


1. Nichifor Crainic, „Spiritul autohton”, Gîndirea, XVII, 1938, nr. 4, pp. 161-167. 

vedem arcuindu-se coviltirul de azur al Bisericii ortodoxe. Noi vedem 
substanţa acestei Biserici amestecată cu substanţa etnică!. Și mai 
inainte, vorbind de „prezenţa ortodoxă în sufletul românesc”, aprecia 
că: „Acelui care va scrie o filozofie a istoriei noastre, ortodoxia îi va 
da cheia înţelesului acestei istorii, în neamul nostru acesta... dominat 
totdeauna de o conștiință religioasă ortodoxă”. 

Ceea ce se observă în acest eseu al lui Crainic e confuzia criteriilor. 
Că a dat un sens dinamic, actual paseismului tradițional al sămănă- 
lorismului e o pură stratagemă. Gindirismul a cultivat un tra- 
diționalism paseist poate și mai restrictiv decît sămănătorismul, 
considerînd înnoirile de orice fel drept împrumuturi străine firii și 
psihologiei poporului român. Că poporul român e ortodox, nimeni nu 
a contestat-o, și nici că ortodoxia a îndeplinit un rol important în 
plămădirea spiritualităţii etnice românești. Dar nimeni, pînă la Crainic 
și Nae Ionescu, nu a avut iniţiativa de a transforma acest constituent 
în dominanta etnicităţii, ba chiar să așeze cei doi termeni (ortodo- 
xie-etnicitate) într-o încorsetată relație cauzală. Acest punct de vedere 
a fost contestat de Lovinescu încă în 1926, scriind: „În realitate, 
ortodoxia a fost un simplu obiect de împrumut..., elementul «esenţial» 
al culturii române nu este așadar o elaborare specifică a sufletului 
poporului nostru, ci un act individual, o «invenţie» iudaică propagată 
prin imitație și prin vicisitudini istorice la un număr de popoare răsă- 
ritene. Tirziu numai, acest fenomen de civilizaţie, prin adaptare la 
unitatea temperamentală a rasei, a devenit un fenomen de cultură ce 
poate fi studiat ca atare”. E adevărat că ortodoxia a devenit apoi un 
factor liant în spiritualitatea poporului român și constituirea sa ca 
popor s-a făcut sub semnul originar al ortodoxiei. S-au păstrat însă 
și destule substraturi tracice care sunt, indiscutabil, precreștine. Și 
mulți filozofi ai culturii au exprimat îndoieli asupra religiozității pro- 
funde a românilor, ceea ce contrazice flagrant tezele lui Crainic. Încă 
din 1907, într-o carte remarcabilă, pe nedrept uitată, Din psihologia 
poporului român, sociologul Dimitrie Drăghicescu a avut curajul să 
observe: „Partea intelectuală superioară, metafizica creștinismului, 
n-a fost nicicînd înţeleasă, pătrunsă și simțită de români. Pentru cine 
știe să observe cu luare aminte desfășurarea vieţii religioase, mai ales 
a ţăranului român, lipsa fondului mistic și metafizic este de la început 
izbitoare. Ceea ce este de temelie în practica sa religioasă este cultul, 
ritualul, adică împlinirea tuturor formelor și formulelor”. Şi mai 
încolo: „Românii sunt, dintre toate naţiunile creștine de orice rit, 
poporul cel mai ateu, cel mai sceptic, cel mai puțin credincios”?. 
Observaţia aceasta a lui Drăghicescu o regăsim, apoi, în aprecierile 


1. Nichifor Crainic, „Sensul tradiţiei”, în Puncte cardinale în haos, 1934, pp. 106-125. 
2. D. Drăghicescu, Din psihologia poporului român, 1907, pp. 359, 361. 

tuturor celor care s-au ocupat de fenomenul psihologic românesc. Ea 
e continuată, în forme varii, în mai toate criticile antiortodoxiste, 
demonstrînd că Drăghicescu surprinsese, în lucrarea sa (altminteri 
nelipsită de cusururi), o trăsătură fundamentală a psihologiei popo- 
rului român. În cursul său de istoria literaturii române moderne din 
1909, Ibrăileanu afirmase și el că „românul e un popor de sud, scep- 
tic, imaginativ, nu privește dintr-un punct de vedere așa de moral și 
religios ca germanul”!. Sadoveanu spusese și el, în 1920, într-un 
interviu, că „religia lui (a românului, n.n.) se mărginește la ritualuri 
și datine”?. Ralea, comentind o observaţie a lui Crainic, impunătoare, 
despre lipsa religiozităţii la poporul român, crezînd că aceasta se putea 
remedia prin măsuri politico-educative, îi răspundea că această „rea- 
litate e în strinsă legătură cu firea rasei noastre, cu structura socie- 
tății și cu toată istoria civilizaţiei noastre”. Modificări în acest plan 
nu se pot face, oricite măsuri educaţional-politice s-ar adopta: „Dacă 
s-a întîmplat așa, e că nu putea fi altfel... Există un determinism 
social faţă de care voinţa pe care la zile mari ne place s-o numim 
creatoare e mai puţin eficace decit s-ar putea crede”. Altă dată, 
regretiînd realitatea dată, constata: „Religia pe care o mai păstrează 
țăranul, azi, e cea primitivă, fetişistă ori naturală. El e superstițios, 
dar ateu; a nu pleca marţea la drum ori a nu lucra în cutare zi nu 
înseamnă a avea sufletul religios. Aceasta e altceva: e o stare de suflet 
formată din scrupule, din înfricoșare, din bunătate şi iertare. Românul 
nostru, însă, cum se zice, n-are nimic sfint; ceea ce se poate traduce 
că nu respectă nici o valoare spirituală în fața instinctelor logice. Luaţi 
seama, de pildă, la înjurăturile noastre naţionale. E greu de găsit un 
popor care să profaneze, parcă cu voluptate, ceea ce trebuie conside- 
rat ca sacru, cum o fac unele din păturile noastre sociale, atunci cînd 
proferează o înjurătură”t. Și, cu un an mai tirziu: „O elită religioasă 
nu poate fi produsă de un popor ateu... În sărăcia actuală de logică 
şi bun-simt tocmai misticismul ne lipsește? În criza formidabilă de 
libertate în care ne zbatem, tocmai intoleranţa ortodoxă ne trebuie?”5. 
În sfîrşit, să amintim opiniile fostului ieromonah Arghezi despre feno- 
menul religios, ortodoxie și neoortodoxie, în două intervenţii din 1928, 
1929. În cea din 1928 afirma: „Dovezile în materie de credinţă și de 
suflet nu sunt nici cronice, nici statistice și faptul că biserica ortodoxă 


1. G. Ibrăileanu, Curs de istoria literaturii române rnoderne. Epoca Conachi, în 

ur fi durat la români peste zece veacuri nu obligă la nici o tradiţie: 
biserica ortodoxă este şi s-a menţinut străină. Credinţa se traduce în 
ncte și credința ortodoxă nu e reprezentată de acte ortodoxe românești 
in nici un domeniu de aplicare religios, miracole, prozelitism, oratorie, 
scrieri, propagandă, jertfe. Nici o iniţiativă pornită sub comanda unui 
sentiment religios, totul este copiat de la greci, vorbă cu vorbă, formă 
cu formă, și la zestrea greacă românii n-au adăugat nimic, nici fapte 
sufletești, nici sfinţi, păstrind cadrul ca un locatar apartamentul 
închiriat, ce nici nu se simte dator cu nimic. Mai caracteristic: biserica 
ortodoxă nu a putut produce cu material românesc foarte abundent 
măcar un cler ortodox: mai puţin, măcar creștin”!. A mai revenit o 
dată asupra chestiunii în revista sa, răspunzîndu-i lui Sandu Tudor, 
care îi replicase la prima sa intervenţie, din care am citat. În acelaşi 
an 1928, răspunzînd unei anchete a revistei Kalende, se referă și la 
relația ortodoxie-folclor: „Nu-mi vine să cred că ortodoxia poate să fie 
steaua de navigaţie a culturii românești cu începere din anul 1928, 
din pricină că pînă la această dată, destul de recentă, ea nu s-a putut 
lipi, în mai multe veacuri, de mintea poporului românesc. Mai mult, 
nici de inima clerului ortodox, acesta făcînd parte tot din poporul 
românesc. Nici un basm și nici un cîntec n-au făcut niciodată aluzie la 
vreo sensibilitate ortodoxă... Ortodoxismul, ca justificare filozofică a 
Bisericii grecești din România, aparţine cîtorva civili care nu se pot 
plinge că le-a mers rău de cînd au introdus anafura la aperitiv. 
Descălecătorul neoortodoxismului a fost poetul Nichifor Crainic. El 
unea un sintetic spirit de chibzuială cu o elasticitate monastică onc- 
luoasă și bogată în suculenţă”?. Dușmănia ortodocșilor profesioniști 
împotriva lui Arghezi s-a declanșat instantaneu, pînă la alăturarea 
lor la acuzaţiile operei sale ca o expresie a pornografiei din 1936-1937. 
De altfel, eseul lui Crainic Sensul tradiţiei, din care am citat mai îna- 
inte, e o replică la punctul de vedere al Kalendelor împotriva ortodo- 
xismului normativ, dogmatic. Acestui eseu n-a pregetat să-i răspundă 
Pompiliu Constantinescu, firește, tot în Kalende. După opinia sa, 
„specificul ortodox e extras din ipoteză și mistificare, nu din realizarea 
în opere precise”, subliniind anomalia de a crea o teorie autohtonistă, 
pe fond religios, din teze și idei ale unor cugetători străini (Keyserling, 
Berdiaev, Unamuno). În locul acestui tradiționalism de import, criti- 
cul propune ideea latinităţii și folclorul, care mărturisesc obiectiv 
despre substanţa psihologiei naţionale. Or, aceasta nu verifică ipoteza 
etnicismului ortodoxist: „Repetăm că singura noastră tradiţie e poezia 
populară și folclorul, iar pe un plan al ideologiei mai înalte, e ideea 


1. Tudor Arghezi, „Epistolă lui Sabin Drăgoi”, Bilete de papagal, nr. 249, 21 no- 
iembrie 1928. 
2. Idem, Kalende, I, nr. 2, decembrie 1928, pp. 27-28. 

latină, afirmată de cronicari și de Școală Ardeleană. Peste aceste 
realităţi culturale nu putem trece; ortodoxismul de expresie slavă n-a 
fost decît o suprapunere morganatică de ritual fără vigoare de creaţie 
și singura lui contingenţă cu literatura stă în grija reală de a fi urmă- 
rit problema filologică de transpunere, prin traduceri, a unei dogme 
pasive, în expresie națională”. Din această cauză, Crainic „păstorește 
o fantomă paseistă”, avînd ca scop „deturnarea folclorică”! De aceeași 
opinie vor fi toţi criticii literari interbelici. (Cioculescu a publicat în 
Viaţa literară eseul „Între ortodoxie şi spiritualitate”.) Interesant e că 
Nicolae Iorga, cel ce scrisese totuși o Istorie a bisericii şi fundase sămă- 
nătorismul, de la care se revendica și Crainic, a negat ortodoxismul 
în calitatea sa de curent și orientare în spiritualitatea românească. 
După ce, în anii douăzeci, contestase opiniile lui Crainic în treacăt, 
în Istoria literaturii românești contemporane (1934) va scrie: „Această 
reluare a drumului drept cu firul sigur a fost întreruptă însă, dar 
numai întru cîtva si momentan, și chiar de d. Nichifor Crainic, trecut 
acum prin mediul vienez și prin ucenicia lui Rilke, și de grupul cam 
pestriţ, ca origine, temperament și fel de manifestare, de la revista 
Giîndirea, care-și impune sarcina, de imposibilă realizare, de a clădi 
o nouă poezie, o nouă literatură, o «Gîndire» nouă pe o ortodoxie care 
n-a fost și nu va fi niciodată, după trecătorul misticism al muntelui 
Athos în secolul al XIV-lea. E o confuzie cu catolicismul”?. E ceea ce 
va observa peste cîteva decenii, mai precis în 1975, şi Pamfil Șeicaru, 
fost prieten în tinereţe cu Crainic: „N. Crainic a introdus, ca fost teo- 
log, ortodoxismul (în paginile Gîndirii, n.n.) menit să înlesnească 
formarea unui partid politic similar partidelor democatolice. În linia 
acestei ambiţii, el a scos Calendarul, emiţînd acţiuni sub formă de 
«cărămizi», care n-ar fi fost acţiuni. Și mulţi popi au subscris între 
zece și 15 acţiuni pentru crearea unei tipografii și a unei clădiri a 
Calendarului. Ziarul însă a măcinat «cărămizile» fiindcă nu izbutea să 
treacă de 10-12.000 exemplare. Pe urmă, a scos Crainic, cu aceeași 
pasiune, Sfarmă Piatră, revistă ocrotită de Stelian Popescu... Eroarea 
lui N. Crainic, surprinzătoare la un licenţiat în teologie, e de a atribui 
ortodoxiei o concepţie a societăţii similară celei catolice. Zadarnic vei 
căuta la șefii bisericii ortodoxe o cristalizare a gîndirii asupra proble- 
melor social-economice similare cuprinsului enciclicei «De rerum 
novarum» a lui Leon al XII-lea, publicată în 1892. Idealul creştin al 
ortodoxiei este ascetul, adică negația socialităţii, pregătirea omului 
pentru judecata de apoi. De aici indiferența pentru problemele 
social-economice. O mișcare politico-ortodoxă cristalizată într-un 


1. Pompiliu Constantinescu, „Creștinismul folcloric”, Kalende, I, nr. 5, martie 

2. N. Iorga, Istoria literaturii românești contemporane, vol. II, 1934. 

partid este sortită să fie o vană încercare, oricît talent ar avea N. Crainic. 
ŞI o ambiţie politică nu este suficientă pentru a crea o mare mișcare 
socială. De aici devierea revistei Gîndirea de la ceea ce a fost pornirea 
ei inițială”! 

Să mai notez că Nichifor Crainic opera cu concepte vetuste, rase- 
ologice („sîngele însuşi e o tradiţie, e tradiţia biologică”), de mult 
infirmate de știință. Se demonstrase că acest concept nu stă în picioare. 
Vechiul concept rasial, propus de Gobineau, bizuit pe chimismul 
sangvin şi antropometrie, s-a demonstrat fals. Cercetători de specia- 
litate, în urma unor întinse investigații, au relevat faptul că în sînul 
uceluiași popor grupele sangvine diferă, ca și datele antropometrice 
(dimensiune și forma craniană). Că, dimpotrivă, aceeași grupă sang- 
vină (ca și datele antropometrice) pot fi descoperite la popoare diferite 
care n-au nimic comun unele cu altele. În Geneza formelor culturii 
(1934), P.P. Negulescu a demonstrat, pe spaţiul unei întinse cărți, 
eroarea acceptării acestui concept al rasei, bizuit pe mitul comunită- 
(ii de sînge. Metisajul, de-a lungul istoriei, a anulat acest criteriu, 
invalidindu-l. Putea fi verificat numai în mici comunităţi din zone 
pierdute pe glob (Australia, Polinezia), zăvorite în ele însele, fără con- 
lact cu altele. Iar această izolare în mici triburi, în loc să le asigure 
«dezvoltarea, le-a închircit, devastindu-le biologic. Faptul, firește, nu 
se verifică în cazul poporului român, trăitor într-un teritoriu care a 
cunoscut atitea valuri migratorii. Și fenomenul a continuat să se 
producă și după încheierea etnogenezei și constituirea poporului 
român. Puritatea sîngelui și deci puritatea rasei erau o vinovată iluzie 
vană, chiar dacă, prin anii treizeci, ea mai era întreţinută de raseologi 
precum Al. Randa și alții asemenea, găzduiţi, cu «studiile» lor, în 
revista lui M. Manoilescu, Lumea nouă. (Acest Al. Randa scria în 1941: 
„Crearea unei conștiințe sociale românești este o condiție primordială 
pentru afirmarea românismului pe plan internaţional... Acest rasism 
românesc va fi bazat, firesc, pe mitul arian... Baza rasială a României 
este aceeași cu a Europei ariene”?.) Fundamentale în configurarea 
caracteriologică a unor popoare nu sunt puritatea inexistentă a sîn- 
gelui și, în general, factorii biologici, ci împrejurările culturale: „Ni se 
impune astfel concluzia — scria Negulescu - că viaţa în comun este 
principalul factor determinant în favoarea caracterelor psihice și, prin 
urmare, în constituirea tipurilor psihologice ale popoarelor. Ba chiar 
putem merge și mai departe, afirmînd că viaţa lor în comun este 
principalul factor determinant în constituirea însăși a popoarelor ca 
unități etnice”5. Iar cercetările antropologiei moderne, din faza gene- 
tici, în frunte cu cele ale lui Claude Lévi-Strauss, îi verifică deplin 


1. Pamfil Șeicaru, Scrisori din emigratie, Europa, 1992, pp. 40-41. 
2. Al. Randa, Rasism românesc, 1941, p. 1, extras din revista Lumea nouă. 
3. P.P. Negulescu, Geneza formelor culturii, 1934, p. 395. 

punctele de vedere. Etnicul care a generat ethosul nu trebuie înălţat 
nemotivat de la dimensiunea unui factor explicativ — cum proceda, 
de pildă, Crainic — în crearea culturii la aceea a unuia normativ. Spe- 
cificitatea naţională nu este „o entitate metafizică ce-ar depăși limitele 
experienţei sensibile”, ci un complex de caractere comune unui popor, 
cu funcțiuni determinante în geneza actelor spirituale. Dar aceste 
caractere nu sunt invariabile, ci supuse modificării mediului și isto- 
riei. Domeniul constantei variabile este psihologia, adică acele carac- 
tere psihice ale unui popor care, în ansamblul lor, alcătuiesc tipuri. 
Iar tipurile sau tipologia presupun întotdeauna diferenţierea. Şi unde 
începe diferenţierea apare posibilitatea constituirii specificităţii pen- 
tru că — nu-i așa? —, la urma urmei, diferenţierea tipologică e o altă 
denominaţie pentru specificitate, inclusiv cea națională. Care este un 
mod comun — deci specific — de reacţie faţă de fenomenele naturii, ale 
vieții, o modalitate anume de a se comporta cu semenii, o unitate în 
varietatea tipurilor de comportament. Factorul determinant al acestei 
unități comportamentale îl constituie — stăruie Negulescu -— formaţia 
intelectuală și morală, altfel zicînd ambianța spirituală (culturală) în 
care se formează individualitatea. Ambianţa nu e însă mereu aceeași 
pentru că în prefacere inevitabilă sunt chiar condiţiile de viaţă ale 
popoarelor. În sprijin, producea un exemplu convingător. Un copil 
născut în Franţa, din părinţi francezi, adus, la naștere, în Germania 
și crescut aici, în ambianța specifică mediului germanic, cu limba, 
habitudinile și modul de a înţelege viaţa sau natura, își va pierde 
fondul moștenit, adaptîndu-se structurii sufletești dobîndite. Nu tre- 
buie, în consecinţă, stăruie Negulescu, confundată ideea de rasă cu 
aceea de popor sau naţiune, pentru că „cea dintii e o noţiune biologică, 
cea de a doua o noţiune psihologică și sociologică”. Iar noţiunea de 
popor, ca tipologie psihologică diferențiată, e supusă istoricităţii și 
variabilităţii fatale. Românul de astăzi, de pildă, nu e, desigur, cel din 
secolul al XVII-lea, după cum acela din epoca fanariotă nu e asemă- 
nător celui din epoca lui Ștefan cel Mare sau Mihai Viteazul. Nu e 
vorba de o mutație, ci de o schimbare intervenită lent. lar schimbarea 
se produce și este sesizabilă în psihologie, modelind psihologia popo- 
rului. E un punct de vedere rezonabil care se întilnește cu cel afirmat 
de alți cugetători români care au meditat pe marginea specificului 
național. G. Ibrăileanu, unul dintre teoreticienii și apărătorii teoriei 
specificului naţional, observase odată: „Acest noi este un popor, și nu 
e rasă. Psihologia generală la care participă psihologia individuală a 
scriitorului este psihologia unei societăţi, și nu a unei rase. Or fi 
existînd psihologii de rasă — cînd existau rase pure, dar azi nu există 
rase ca atare pe pămînt și, mai ales, în Europa. Toate popoarele sunt 
un amestec de rase, însușirile acestor rase s-au combinat (dînd sume 
chimice, în parte interferindu-se) într-un tot care ar fi psihologia unui 

popor, pentru că acest amestec de rase (popoare) trăiește zi cu zi, își 
(nce mereu mai departe psihologia lui specială”!. 

Operiînd cu astfel de criterii și concepte anacronice precum rasa 
dedusă din chimismul sîngelui, Crainic se instala, cu teoriile sale 
despre autohtonism și etnicitate, pe temelii minate sub raport știin- 
(ific, șubrezindu-le pînă la autoanulare. De altfel, Crainic nu a renun- 
(ut la punctul său de vedere, polemizind, probabil, cu opiniile lui 
Negulescu („bătrînul filozof format în școala ideologică a veacului 
trecut”) într-un studiu din 1934 despre Coșbuc: „Noi nu tăgăduim — 
recidiva Crainic - o anumită greutate de a defini științific rasa și 
etnicul. Dar această greutate pe care o remarcă atît de satisfăcuţi 
udversarii naţionalismului vine tocmai de acolo că nici rasa, nici 
elnicul nu sunt simple ponderabile biologice: ele sunt forme complexe 
de viaţă colectivă, alcătuite deopotrivă din stihii ponderabile și stihii 
imponderabile. Considerate în adîncimea lor, ele ne apar în atingere 
cu taina nepătrunsă din care izvorăște viața. Dar existenţa lor se face 
simțită nu numai în «stilurile» diferitelor tipuri omenești, ci, mai ales, 
in dogoarea cu care colorează atît de izbitor și atît de particular cre- 
unţiile diferitelor culturi naţionale... Cultura e naţională și nu poate fi 
decît naţională. Cultura e imaginea proiectată în ideal a etnicului ce 
stă la temelia creaţiei omenești”?. Aceste declaraţii patetice nu puteau 
duce discuţia mai departe, de vreme ce continua a opera cu noţiuni 
ca rasa, postulată pe criterii sangvine. Același punct de vedere va fi 
apărat, în 1941, și de Nicolae Roșu, insensibil la tot ceea ce dezvăluia 
untropologia: „Sîngele este substratul biologic al heredităţii, con- 
sangvinitatea, pe planul intelectual, sufletesc și social, însemnînd 
aceleași sentimente, aceleași idei și aceleași tendinţe. Rasa este, 
așadar, condițiunea de existenţă a unui popor, este însăși concepția 
lui de viață. Pe acest adevăr fundamental se întemeiază principiul 
naționalităților. Există, așadar, o deosebire profundă între membrii 
aceluiași stat, înglobaţi într-un amestec eterogen prin noțiunea de 
cetăţenie, și membrii aceleiași rase, predestinaţi, în virtutea heredi- 
Lăţii, să conlucreze armonios și unitar”. Sunt, acestea, simple decla- 
raţii ideologice în răspăr cu antropologia și contrazise de ea. Antropologia 
postgenetică infirmă astfel de teze. O somitate antropologică ameri- 
cană, I.C. Dunn, observa într-un vestit studiu: „Rasele diferă mai 
curînd relativ decit absolut. Rasa este caracterizată prin frecvenţa 
unor caractere ereditare ce nu apar în mod uniform la toți membrii 
săi, stabilitatea ei depinde de permanenţa genelor răspunzătoare de 


1. G. Ibrăileanu, „Caracterul specific în literatură”, Opere, vol. 5, Minerva, 1977, 
p. 97. 

2. Nichifor Crainic, „G. Coşbuc, poetul rasei”, Puncte cardinale în haos, 1934, p. 89. 

3. Nicolae Roșu, „Ideea de rasă la doi gânditori români”, Revista Fundațiilor Regale, 
VIII, 1941, februarie, p. 400. 

caracterele ereditare și de predominarea endogamiei asupra exoga- 
miei. Cînd unul sau altul din acești factori se schimbă, se schimbă 
rasa. În aceste condiţii, este de asemenea evident că specia umană 
nu comportă nici o rasă pură, dacă nu înţelegem prin aceasta o rasă 
ai cărei membri seamănă între ei, și este puţin verosimil să fi existat 
vreodată sau să existe o asemenea rasă”. Și adăuga: „Se poate afirma 
cu certitudine, în general, că umanitatea este pe jumătate produsul 
amestecului de rase. Metișii sunt normali din punct de vedere fizic și 
au descendență normală. Nivelul lor intelectual nu e limitat și poate 
fi adeseori remarcabil”!. Mai toate cercetările antropologiei fizice actu- 
ale converg în a defini și caracteriza în chip asemănător rasele. Și firește 
că toţi specialiștii sunt unanimi în a recunoaște rolul fundamental al 
imunogeneticii, care a radicalizat total studiul acestor probleme. 
Apariţia geneticii a stabilit o graniţă între trecutul și prezentul antro- 
pologiei fizice, asemenea deosebirii dintre preistorie și civilizația 
modernă. Claude Lévi-Strauss, care admite, prin intermediul geneti- 
cii, rasa, arată dificultăţile conceptului din faza pregenetică: „Păcatul 
originar al antropologiei constă însă în confuzia dintre noţiunea pur 
biologică de rasă (presupunîndu-se, de altfel, că această noțiune, chiar 
pe acest teren limitat, ar putea pretinde la obiectivitate, ceea ce gene- 
tica modernă contestă) și producțiile sociologice și psihologice moderne 
ale culturilor umane. A fost suficient ca Gobineau să comită această 
confuzie spre a se pomeni închis în cercul infernal care duce la o 
eroare intelectuală, ceea ce nu exclude buna-credinţă, la legitimarea 
involuntară a tuturor tentativelor de discriminare și de exploatare”?. 
Iată, în sfirșit, opinia unui mare antropolog francez, Michel Leiris, 
despre rase și pretinsa lor inegalitate: „Eroarea care furnizează apa- 
renta bază teoretică prejudecății rasiale se sprijină în principal pe o 
confuzie între faptele naturale, pe de o parte, și faptele culturale, pe 
de altă parte, sau, ca să ne exprimăm mai precis, între caracterele pe 
care le posedă un om de la naștere datorită originii sale etnice şi 
acelea pe care le deţine de la mediul în care a fost crescut, moștenire 
socială care, prea adeseori, din ignoranță sau intenționat, se omite a 
fi deosebită de ceea ce este la el moștenire rasială, cum sunt anumite 
trăsături frapante ale expresiei sale fizice (culoarea pielii, de pildă) și 
alte trăsături mai puţin evidente. Dacă există deosebiri psihologice 
într-adevăr reale între un individ și altul, ele pot fi datorate în parte 
ascendenţei sale biologice personale (deși cunoștințele noastre în 
această privință sunt foarte obscure), dar nu sunt în nici un caz 
explicabile prin ceea ce s-a convenit a se denumi «rasa» lui, cu alte 
cuvinte, grupul etnic de care este legat prin ereditate. De asemenea, 


1. LC. Dunn, „Rasă și biologie”, în vol. Rasismul în fața științei, 1982, pp. 107, 108. 
2. Claude Lévi-Strauss, „Rasă și cultură”, în vol. cit., p. 4. 


94 


dacă istoria a asistat la apariţia unor civilizaţii foarte distincte mai 
mult sau mai puţin profunde, cauza nu trebuie căutată în evoluţia 
rasială a omenirii, determinată (prin jocul unor factori cum sunt 
modificarea în situaţiile respective a «genelor» sau particulelor care 
determină ereditatea, schimbarea de structură, lichidarea și selecția 
naturală) de a se diferenţia pornind de la tulpina unică din care au 
ieșit probabil toţi oamenii ce populează azi pămîntul. Aceste deosebiri 
se înscriu în cadrul variațiilor culturale ce nu se pot explica nici prin 
suportul biologic, nici chiar prin influența mediului geografic”!. Iar 
diferenţierile, pe plan individual și, în consecinţă, pe planul mai gene- 
ral al colectivităţilor denumite popoare, se datorează condiționării 
psihice, culturii care l-au (le-au) format, cultură care e ea însăși o 
formație istorică, Deci diferențierea dintre grupurile umane nu e 
determinată de factori rasiali, ci de cei culturali. 


2. Se cuvine reluată aici discuţia în jurul ortodoxiei ca element 
diferențiat al specificității poporului român, pentru că, prin opiniile 
lui Nae Ionescu sau ale lui Crainic, nu se epuizează chestiunea. Au 
lost și alte opinii asemănătoare care pentru întregirea tabloului se 
cuvin menţionate. În noiembrie 1938, Sextil Puşcariu (care își expri- 
mase public, în decembrie 1937, simpatiile legionare, răspunzind 
extaziat la ancheta Bunei Vestiri, „De ce cred în biruinţa legionară”) a 
luat cuvintul la congresul „Frăției Ortodoxe Române” la Tîrgu Mureș. 
În cuvîntul său a afirmat: „Ceea ce crește valoarea noastră în ochii 
străinătăţii nu sunt azi formele exterioare ale unei civilizaţii importate 
in măsură mai mare decît o putem asimila, ci ceea ce ne diferenţiază 
de oricare alt popor din lume, aportul de originalitate cu care intrăm 
în contextul popoarelor civilizate. Ortodoxia noastră este astăzi cel 
mai sigur criteriu de diferenţiere, căci noi suntem în lume singurul 
popor latin de credinţă ortodoxă. Această împerechere fericită de sînge 
latin cu alese însușiri sufletești, venite din Răsării, ne ridică valoarea 
rasei noastre”?. Să ne reamintim că, în a sa Istorie a literaturii române. 
Epoca veche (1921), pornind de la ideea că Principatele Române, așe- 
zate la încrucișarea culturii occidentale cu cea bizantină, au fost locul 
de întîlnire al celor două curente, încercările de catolicizare (vezi 
Vlaicu Vodă) n-au izbutit, crescînd mult influenţa slavonă, și apoi 
comentează lucid această realitate istorică indubitabilă: „Într-o vreme 
cînd orice mișcare culturală se reflectă prin biserică, ortodoxismul 
nostru a fost evenirnentul cu cele mai grave urmări pentru dezvoltarea 
noastră culturală, căci el ne-a legat pentru veacuri întregi de cultura 


1. Michel Leiris, „Rasă și civilizaţie”, în vol. cit., p. 51. 
2. Apud D. Stăniloae, „Ortodoxie și latinitate”, Gîndirea, XVIII, 1939, nr. 4, 
p. 197. 

Orientului, formînd un zid despărțitor faţă de catolicismul vecinilor 
noștri din vest și din nord. Marea mișcare a Renașterii, care a 
cuprins — deși mai tîrziu decît pe alții — pe vecinii noștri poloni și 
unguri, e strîns legată de catolicismul acestora. Dacă ortodoxismul 
nostru a fost cea mai puternică pavăză pentru conservarea limbii și 
naţionalității noastre, el a fost și o piedică puternică și continuă pen- 
tru curentele culturale apusene. Chiar ideea de latinitate, care în mod 
firesc trebuia să apară odată cu trecerea românilor prin secolele uma- 
niste ale vecinilor noștri, nu a avut multă vreme un răsunet covirșitor. 
În schimb însă, Orientul cu fantezia-i vie și cu nepotolita-i sete de 
forme nouă și culori îmbelșugate, lumea aceea inventivă de care ne 
leagă religiunea, îmbinată cu predispoziţiile etnice de origine medite- 
raneană ale firii noastre înzestrate înainte de toate cu un foarte pro- 
nunțat simţ pentru măsură și armonie, a făcut ca în acest colţ din 
sud-estul european stăpinit de români să se nască cultură proprie”!. 
Cum se vede, opinia din 1921, în aceeași chestiune, era mai cumpă- 
nit critică decît aceea din 1938. Părintele Dumitru Stăniloae, comentînd 
textul din 1938 al marelui lingvist, e, în general, de acord, dar insistă 
asupra aspectelor pur religioase ale chestiunii, polemizind cu cercu- 
rile greco-catolice blăjene. Latinitatea i se pare a fi numai element 
sangvin, „În zadar ne arată cercurile blăjene exemplul celorlalte 
popoare latine care deși au aceeași formă de creștinism nu s-au con- 
fundat întreolaltă. Mai întîi noi avem ambiția etnică de a înfățișa în 
cadrul latinităţii o notă mai remarcabilă de originalitate decît celelalte 
popoare latine, între care un nelatin foarte anevoie poate distinge 
deosebiri mai importante. Şi noi suntem privilegiați de istorie cu 
putinţa acestei originalități mai remarcabile datorită ortodoxiei noas- 
tre. În al doilea rînd, soarta noastră în cazul cînd am adopta catoli- 
cismul, părăsind și ultimul izvor de inspiraţie etnică originală, nu s-ar 
putea compara nici pe departe cu aceea a celorlalte popoare latine. 
Acestea sunt popoare care s-au dezvoltat culturalicește sincronic, 
aflîndu-se totdeauna aproape la același nivel de cultură. Ele n-au avut 
lipsă să se imite, iar catolicismul ca depozit cultural a fost creat prin 
contribuţia activă a fiecăruia. O viaţă culturală ce-am începe-o cu 
totul din nou, fără temelii în trecut, e cu neputinţă... Ortodoxia ni se 
înfățișează, mai ales în urma experienţelor ultimului veac de aprigă 
imitație a Apusului, ca singurul factor susținător și creator de origi- 
nalitate etnică în cadrul latinității. Poporul român se bucură, datorită 
sintezei dintre latinitate și ortodoxie, de privilegiul unui popor dotat 
cu însușiri speciale și cu o cultură unică... Ortodoxia reprezintă, în 
firea noastră, aburul mistic al existenţei, în vreme ce latinitatea, polul 


1. Sextil Pușcariu, Istoria literaturii române. Epoca veche, Ed. Eminescu, 1987, 

pozitivist, practic raţionalist, al preciziunilor tăioase și reci... Latinitatea 
onle prin sine spirit pozitivist, ca şi catolicismul de altfel. Nouă acest 
vnracter ne apare şi mai accentuat, datorită faptului că noi, întă- 
vindu-ne latinitatea prin împrumuturi, ceea ce împrumutăm nu are 
pentru noi și un conținut sufletesc, ci numai unul pozitivist. Noi, fără 
ortodoxie, am prezenta latinitatea cea mai goală de suflet”!. Negreșit 
mai echilibrat în opinii decît Nichifor Crainic, neavînd nici pretenţia 
de a transforma ortodoxia în criteriu de identificare a sufletului româ- 
nesc, pare, totuși, straniu că înfățișează latinitatea, unul dintre cei 
«oi poli ai etnogenezei românești, ca un adstrat al Apusului pozitivist 
și catolic, și nu drept un factor consubstanţial. E lesne de detectat, 
in dezvoltarea lui D. Stăniloae, aceeași strădanie de a prezenta popo- 
rul român ca unul aparținînd exclusiv Orientului răsăritean, spiritual 
opus Occidentului, ca de tot ce e de aiurea și importat. 

Crainic, mereu cu condeiul în mînă cînd avea să apere opţiunile 
partizane, scria în 1937: „Sensul vieţii românești nu-l vom găsi însă 
decit în această misiune proprie. lar această misiune nu poate fi aceea 
«le sateliți ai Occidentului, e cu totul stupid și trebuie s-o rupem o 
dată pentru totdeauna cu felul nenorocit de a tălmăci latinitatea 
noastră ca un servilism faţă de Paris sau faţă de oricare alt centru 
npusean. Latinitate, în sensul nou, care ne preocupă aici, însemnează 
mimbioză cu Marea ei domnie statornicită peste imperiul ei mobil. 
Latinitate însemnează să fim făuritorii unei glorii noi, după modelul 
lară moarte al strămoșilor. Contactul nostru determinant în formarea 
spiritualității românești a fost Imperiul Roman de Răsărit. Noi suntem 
latini răsăriteni şi misiunea noastră aici este”2. Cine ar contesta rea- 
litatea acestei judecăţi din finalul pasajului? Dar de unde această 
pornire de a considera că europeniștii, subliniind factorul latinităţii 
din formula sufletească românească și demonstrind, și prin acest 
argument, necesitatea sincronizării cu Occidentul, erau corbii stră- 
inismului? 

Crainic, cu tradiţionalismul său cu puternică tentă ortodoxistă, a 
creat o orientare în mișcarea de idei interbelică. Nu e puţin lucru, 
chiar dacă fondatorul ei voia mai mult. Voia transformarea acestei 
orientări ideologice într-una politică. Și nu a izbindit, chiar dacă — vom 
vedea -— își crease și programul. Ar fi voit, de asemenea, mulţi și 
importanţi discipoli, mai ales din noua generaţie spiritualistă. N-a 
reușit să-i adune sub drapelul său. Pe alții a izbutit să și-i atașeze, 
inclusiv doctrinar (Vasile Voiculescu, V. Papilian, Pan Vizirescu, Vintilă 
Horia, Ovidiu Papadima, D. Stăniloae, N. Crevedia, Radu Gyr, Grigore 
Popa). Lucian Blaga, colaborator al revistei Gindirea, nu a fost totuși, 


1. D. Stăniloae, „Ortodoxie și latinitate”, Gândirea, XVIII, 1939, nr. 4, p. 199. 
2. Nichifor Crainic, „La Marea cea mare”, în Ortodoxie și etnografie, 1937, p. 239. 

oricît ar fi dorit Crainic, un gîndirist, pînă la urmă despărțirea pro- 
ducându-se tocmai din cauza ortodoxismului ideologic!. Cum gîndirist 
n-a fost nici Tudor Vianu, o vreme chiar redactor al revistei. Apro- 
piaţi ideologic lui Crainic i-au devenit însă publiciștii de orientare 
tradiționalistă care denunţau tot ceea ce numeau cosmopolitism în 
plan cultural: „Tradiţionalism înseamnă etnicism - scria, în 1930, 
N. Roșu —, regăsirea individului în viaţa totalitară a neamului, potriv- 
nică cosmopolitismului steril, punct de plecare pentru toţi dezrădăci- 
naţii prin deznădejde, disperare sau alterare a sîngelui; tradiționalism 
înseamnă solidarism sufletesc și moral, poziţie actuală și biologică în 
faţa individualismului anarhic care nu cunoaște alt criteriu decît 
propria fantezie, zvirlită ca o pînză de păianjen peste prăpastia nebu- 
niei; tradiţionalism înseamnă autohtonie”?. Şi un an mai tîrziu: „Anti- 
teza autohtonie-occidentalism caracterizează un proces pînă în zilele 
noastre. O cultură nu ajunge să se lupte cu ea însăși, să-şi dibuiască 


1. Edificatoare pentru această disociere a lui Blaga de gindirismul în sensul său 
ortodoxist e declaraţia de principiu într-o scrisoare către Vianu încă din mai 
1930. Vianu publicase în gazeta Pax din Paris un articol despre ideologia 
românească actuală. Un ataşat de presă zelos și-a îngăduit să adauge, într-o 
înșiruire de nume, pe Blaga. Acesta din urmă a protestat în amintita scrisoare: 
„În acest articol m-ai amintit ca discipol întru ortodoxie al prietenului nostru 
comun Nichifor. Lucrul acesta desigur că nu e infamant, dar nu corespunde 
deloc faptelor... Mă văd silit să o dovedesc: 1. Însuși Nichifor Crainic a primit 
de la mine o serie de scrisori prin care ceream să nu limiteze programul la 
«spiritualitatea ortodoxă»; visam ca acest program să fie simbolic o verticală 
bipolară: spiritualitate sus, adîncimea anonimatului jos (adîncimea etnicului 
ca rezultat al adincimii în genere, şi nu ca rezultat al căutării etnicului). 
Ideologia aceasta am expus-o și în Filozofia stilului 1924 — precum și în alte 
articole. Ortodoxia e numai un caz al spiritualităţii spre care tinde apetitul 
metafizic al generaţiei noastre. 2. Spiritualismul meu ca ideologie literară e 
gata din chiar momentul apariţiei mele literare. S-a adincit deplasîndu-și 
accentul spre anonim. Adîncimea etnicului am încercat-o deja cu Zamolxe, dar 
socotesc Tulburarea apelor, 1922 (apărută primăvara 1923), întiia operă în 
care am izbutit să dau într-o oarecare măsură oarecare expresie poetică 
etnicului în sens adîncit. (În drama aceasta misticismul panteist-creștin trium- 
fează asupra luteranismului și ortodoxiei.) Se găsesc în piesa aceasta totuși 
unele lucruri care s-ar putea așeza în paralelism cu unele idei secundare din 
articolul de temelie al lui Crainic, «lisus în țara mea», apărut exact în timpul 
cînd drama mea era sub tipar. Erau deci apariţii paralele și nu eram dependent 
eu de ele. Ca întreg, drama mea exprimă însă altă ideologie decît articolul lui 
Crainic... În opera mea poetică am întrebuințat deci uneori motive «ortodoxe», 
dar le-am întrebuințat pe un plan mitic, și nu ideologic... Sunt deopotrivă 
departe de dogmatica creștină și de metafizica laică... Te rog, prin urmare, în 
numele prieteniei noastre, să rectifici ceea ce ai afirmat în articolul din Pax”. 
Vianu i-a răspuns că pomenirea lui Blaga în articolul cu pricina nu i se 
datorează și incidentul s-a închis. (Scrisori către Tudor Vianu, vol. I, Minerva, 
1994, pp. 288-289.) 

2. Nicolae Roșu, „Tradiţia în literatură”, în Critică și sinteză, 1939, p. 31. 

viciile organice, să-și dărime idolii pină cind nu s-a atirmat orgolios, 
ilăturînd toate piedicile ce-i stăteau în cale, fiind tolerantă cu ceea 
ve venea dinlăuntru și neiertătoare cu ceea ce venea din afară... Astăzi 
nutobtonismul este condiţia indispensabilă, occidentalismul apare 
cind și cînd ca un prilej de dibuire a unui început zănatec. Nu-l recu- 
noşti decît în formele zvăpăiate ale ultramodernismului, tot un feno- 
men de imitație, dar care, de data aceasta, se pierde în imensitatea 
nutohtoniei”!. Era, acesta, un punct de vedere mult mai restrictiv 
decît cel afirmat de sămănătorism, afiliat fiind la cel etnicist al lui 
Crainic. 

Dar iată o opinie a unui filozof român despre naţiune în care nu 
numai tonul e echilibrat, dar şi prezentarea condiţiilor pentru forma- 
rea acestei etape în evoluţia unui popor. E vorba de Mircea Florian, 
care observa în 1933: „Factorul hotăritor în zămislirea unei naţiuni 
e cel subiectiv, e conștiința unităţii care, fără discuţie, e opera statului 
modern. Se poate oare vorbi de o naţiune cînd sunt prezenţi numai 
factori externi, fără conștiința identităţii lor? Desigur că nu. Antichi- 
tatea și Evul Mediu au cunoscut popoare, nu însă și naţiuni. Națiunea, 
ca individualitate colectivă, este un produs al conștiinței de sine, al 
reflecţiei asupra condiţiilor ce ţin laolaltă o seamă de oameni. Pe scurt, 
națiunea e un concept modern și închegarea ei coincide cu avîntul 
noii cugetări. Națiunea modernă se organizează în stat: idealul e dar 
vlatul naţional. Filozofia nouă nu numai că nu s-a împotrivit, dar ea 
n fost cea mai puternică pîrghie ideologică a acelei extraordinare 
structurări sau ordonări în viața socială. Statul naţional e opera con- 
ştiinţei potenţate a filozofiei”?. Echilibrul acestei judecăţi trebuie cău- 
lat în normalitatea ei. Nimic din tonul imperativ al altora împotriva 
statului, socotit o invenţiune importată și nu atît străină cît ostilă 
sufletului românesc și habitudinilor tradiționale ale poporului. Cu 
măsură și, aș spune, de n-ar fi nepotrivit pentru un filozof, cu bun-simţ, 
Florian propune acceptarea ideii că, în Antichitate şi Evul Mediu, au 
existat popoare, dar nu și naţiuni, că aceasta din urmă a apărut în 
epoca modernă și că apariţia ei este determinant coincidentă cu 
constituirea statului naţional modern. Adică tocmai acest stat făcut 
vinovat de tradiționaliști că e o alogenă structură de import, dăună- 
Loare în toate păstrării fiinţei naționale. N-aș spune că astfel de apre- 
cieri erau singulare. Am ales-o pentru că e datorată unui cugetător 
care știa să mediteze, cu înţeleaptă cumpănire, la sensul unei filozo- 
fii românești, ajungînd chiar la încheierea că filozofarea dar nu și 
filozofiile pot fi naţionale. 


1. Idem, „Trecere dem, „Trecerea la românism”, Universul literar, XLIX, nr. 23, 1 ianuarie 1940. 
2. Mircea Florian, „Sensul unei filozofii românești”, Convorbiri literare, an 66, 
decembrie 1933, p. 935. 

Cînd disputa de idei despre formula românismului era în toi, a 
intervenit în discuţie și filozoful Const. Rădulescu-Motru. De fapt, nu 
era vorba de o oarecare încrucișare polemică, ci de propunerea unei 
noi, alte înţelegeri a românismului. Filozoful era cunoscut pentru 
vederile conservatoare, exprimate, încă în 1904, în lucrarea Cultura 
politică și politicianismul. În 1924-1926, cînd au apărut cele trei volume 
din Istoria civilizatiei... a lui Lovinescu, filozoful s-a ridicat împotriva 
ei de pe poziţiile tradiționalist-conservatoare. Și nu au fost singurele 
sale luări de atitudine în acest spirit. Acum, se convertise politic, 
devenind membru al P.N.Ţ., și în această calitate, ținînd seama de 
prestigiul său, a fost desemnat președinte al Cercului de Studii al 
acestui partid. P.N.Ţ. cunoștea acum mari convulsii interne, Maniu 
plecase supărat din fruntea partidului, președinția revenindu-i lui Ion 
Mihalache. Hotărît să revigoreze, ideologic și politic, partidul și talonat 
de la stînga de tineretul partidului, radicalizat, Mihalache, împreună 
cu gruparea radicală de stînga (Ralea, P. Andrei, Ghelmegeanu, Ernest 
Ene etc.), a pornit campania pentru alcătuirea unui nou program. 
Ideea centrală a programului era necesitatea transformării României 
într-un stat țărănesc. Nu e aici locul să intrăm în detaliile acestui 
program care avea şi coloratură de stînga!. De fapt, programul a fost, 
formal, opera Cercului de Studii al partidului, dar, de fapt, a fost 
alcătuit de Ralea, ajutat de un grup de colaboratori, fiind publicat, 
într-o primă formă, în Viata Românească din februarie 1935, sub titlul 
„Perspectivele ţărănismului în faţa noilor curente”. Motru, avind pro- 
priile puncte de vedere asupra chestiunilor, şi le-a cristalizat într-o 
lucrare, nu atît de ideologie, politologie sau sociologie, ci de natură 
filozofică, mai precis de filozofia culturii. Era o meditaţie despre 
fenomenul românesc. Ar trebui adăugat că autorul a început să 
publice capitole din lucrare în reviste, printre care Revista Fundațiilor 
Regale. Reacţia avea să se producă, în consecinţă, înainte chiar de 
apariția cărţii. Lucrarea lui Motru avea și un titlu foarte incitant. Se 
intitula Românismul, catehismul unei noi spiritualități, înscriindu-se 
explicit în dezbaterea de idei asupra românismului. Şi, repet, punc- 
tul de vedere era original, propunînd o perspectivă bine diferențiată 
de altele. 

Evident, a început prin a critica, în tradiția maioresciană a forme- 
lor fără fond, civilizația noastră după influenţe franceze și crearea 
unui stat pe politica de căpătuială. Stabilea apoi o disociere între 
naționalism și românism. Vechiul naționalism, pozitiv, al secolului 
trecut a dus la renașterea ţării, inclusiv politică, prin recunoașterea 
ei de către marile puteri apusene. „Românismul este altceva. El este 


1. Vezi Z. Ornea, Țărănismul, Ed. Politică, 1969; Ioan Scurtu, Din viața politică 
a României, 1926-1947, Ed. Ştiinţifică şi Enciclopedică, 1983. 

spiritualitatea care să facă loc meritului și, prin el, să pună în valoare 
sufletul nostru. Mulțumită naţionalismului secolului trecut avem un 
loc în concertul naţiunilor suverane europene; mulțumită românis- 
mului vom avea o menire în istoria contemporană.” Și: „Făcînd să 
|rtumfe românismul, asigurăm consolidarea în viitor a neamului nos- 
tru şi, în același timp, suntem în spiritul vremii. Europa de astăzi 
eere de la popoarele sale o cît mai sinceră diferenţiere a tipurilor 
naţionale după caracterele lor originale”. Apoi, referindu-se la titlul 
vârţii sale care propunea nu atît un concept nou, cît o altă semnifi- 
aie a sa, deosebindu-l de mai vechiul naționalism, filozoful ţinea să 
precizeze: „Cetitorul format în gîndirea secolului al XIX-lea, gîndire 
eare stăpînește pe român și astăzi (1936), va primi cu mare neîncre- 
dere titlul cărţii de faţă. O spiritualitate a românismului, după atitea 
ulte spiritualităţi considerate de el ca similare: după naționalism, 
lredentism, patriotism, autohtonism, țărănism, etnicism, ce nou poate 
ca să mai aibă? Nu este și românismul o simplă spiritualizare a unei 
dorințe, după exemplul atîtor spiritualizări trecute?”. După această 
interogaţie, începe, nu direct, ci prin apropieri treptate de miez, defi- 
nirea conceptului propus: „Noi luăm (spre deosebire de Biserică, n.n.) 
spiritualitatea într-un înţeles mai larg, pentru a o apropia de istoria 
culturii omenești. Pentru noi spiritualitatea este complexul de idei și 
sentimente, în special complexul de interpretări simbolice, prin care 
societatea unei epoci își justifică credinţa într-o ordine perfectă și 
clernă pe care este sortită a o realiza în decursul timpului viața pe 
pămînt. Fără o credinţă într-o ordine perfectă și eternă care să dea 
înţelesul vieţii de pe pămînt, nu există spiritualitate”. Și, continuînd 
«lisocierile, observă: „O credință oarbă în vechea spiritualitate a naţi- 
onalismului ar fi la noi cel puţin o lipsă de prevedere. Odată intraţi 
în școala naţionalismului creat de alţii, datori suntem să urmărim 
evoluția acestui naționalism mai departe. Poate ca o altă spiritualitate 
să corespundă mai bine intereselor neamului nostru. De ce să inter- 
zicem din principiu investigaţiile spre orizontul cel nou al spirituali- 
tăţilor europene? Ele nu pot să ne fie decît de folos”. Şi, în sfirșit, 
după atitea disocieri și justificări, se apropie de definiţie: „Românismul, 
după părerea noastră, este spiritualitatea care pune în acord cerinţele * 
vieţii românești cu noua spiritualitate europeană. Românismul cores- 
punde vremii noastre, cum naționalismul corespundea vremii tre- 
cute”. Ceea ce a adus nou în spiritualitatea europeană a secolului 
nostru este „mai mult realism social și punerea totalităţii sociale 
înaintea individului... Politica ordinei ereditare este realizarea conști- 
inţei de sine, cu curaj și fără nici o iluzie. Realizează ceea ce stă în 
puterile tale, iar nu ceea ce stă în iluziile tale: iată lozinca politică pe 
care o favorizează de aci înainte spiritualitatea cea nouă europeană... 
Românismul nu se întemeiază pe iluziuni pentru ca pe urmă să fie 

silit să se apere prin laude ipocrite. El se întemeiază pe realități de 
fapt. Ştiinţele biologice și psihologice pun astăzi la îndemîna oricui 
destule mijloace prin care se pot măsura și clasifica aptitudinile unei 
totalități sociale. Aceste ştiinţe au putinţa să ne dezvăluie în mod 
sincer atit gradul de vitalitate, cât și scăderile pe care poporul nostru 
le are. Vorbăria naționalistă, cît ar fi de frumoasă, nu preţuiește cît 
raportările științifice în care sunt date”. Și, firește, nu a ocolit nici 
fenomenul religios, despre care a exprimat o opinie care i-a supărat 
foarte pe cei care își făcuseră din asta o profesiune doctrinară: „Reli- 
giozitatea este o recomandare sigură pentru o cultură înaltă. Omul 
se înalţă deasupra bestialităţilor prin virtualitatea pe care i-o pune în 
suflet sentimentul religios. Dar acest sentiment religios trebuie con- 
statat cu adevărat. El nu se confundă cu sentimentul de turmă pe 
care îl au fricoșii și animalele. La el nu se poate apela ca la un sen- 
timent de ură. Religia unește, nu separă. În epoca vechiului naţiona- 
lism sentimentul religios servea de cele mai multe ori ca instrument 
de ură. Românismul nu apelează la ură, cum nu apelează nici la 
iluzii. El apelează la sentimentul realităţii. Românismul este o spiri- 
tualitate venită să justifice o ordine realistă”. În sfirșit, tot aici s-ar 
cuveni citată opinia care delimitează românismul de ortodoxism: 
„Persistarea confuziei — subliniază Rădulescu-Motru ~ între românism 
și ortodoxism este spre paguba și a unuia, și a altuia... Ce ne face să 
ne depărtăm? Un singur motiv, dar acela mai puternic decît toate 
celelalte consideraţii. Românismul și ortodoxismul nu pot fi contopite 
fără să se păgubească reciproc, fiindcă structura spiritualității unuia 
este cu totul diferită de a celuilalt. Ortodoxismul nu poate merge mai 
departe în serviciul unei spiritualităţi naţionaliste fără a-și pierde 
caracterul de spiritualitate religioasă creştină; iar românismul nu 
poate merge mai departe în baza ortodoxismului decit cu preţul abdi- 
cării sale de la rolul de promotor al progresului în ordinea economică 
și politică a României. În adevăr, ortodoxismul, ca spiritualitate creș- 
tină, trebuie să rămînă în veci deasupra intereselor pămîntești. Fondul 
său este revelaţie. Revelaţie invariabilă, Ortodoxismul se poate desluși 
prin examinarea tradițiilor, dar nu moderniza în spiritul timpului. 
Chemarea ortodoxismului este să țină, în vecii vecilor, învăţăturile lui 
Christos în forma lor nealterată. Românismul este, dimpotrivă, spiri- 
tualitatea ce ne dă mijlocul de a merge cu vremea, de a ne moderniza. 
El este focul care purifică etnicul nostru pentru a-l pune pe acesta în 
măsură să creeze opere originale. Ortodoxismul este tradiţie, româ- 
nismul este vocaţie”. Motru a pus sub reflectorul adevărului ortodo- 
xismul lui Crainic, care voia să-l transforme în capital politic, creînd 
un program doctrinar, denumit „al etnocraţiei”, apelind la ortodoxie. 
Conferea, de fapt, cum am spune azi, un sens fundamentalist, restric- 
tiv și șovin, unei religii, cea ortodoxă, care avea ca principal îndreptar 

Iubirea aproapelui, și nu ura împotriva semenului, indiferent de con- 
jemiunea sa. De aceea, tocmai, a ținut filozoful să precizeze delimita- 
ren românismului de xenofobie: „Românismul implică o disciplină 
severă, atît în cuget, cît și în faptă. El cere, din partea acelora care îl 
practică, o nemiloasă autocritică. Xenofobia nu este românism. Nici 
(lemagogia naționalistă. Românismul este un jurământ de credinţă în 
wlatornicirea pămîntului și a neamului românesc. Este apoi o promi- 
siune solemnă în întărirea organizaţiei de familie. În sfirșit, este o 
politică de selecționare a valorilor, dreaptă pînă la cruzime... Româ- 
nismul nu este fascism, nu este rasism, nu este antisemitism... ci 
«rule simplu românism... Ideologia românismului are două laturi. Una 
de critică negativă și alta de operă constructivă”. După ce invocă 
modelul Junimii și al lui Maiorescu în special, cel ce formulase vestitul 
principiu „naționalism în marginile adevărului” adaugă: „Românismul 
nu este nici xenofobie, cum s-a afirmat de unii, nici ortodoxism, cum 
„s-a afirmat de alţii, ci este un naționalism mai adîncit și mai integra- 
litzat în cerinţele vremii. Este naționalismul ieșit din condiţiile istorice 
ule Europei, diferențiat după natura poporului nostru. Xenofobia este 
sau un semn de primitivitate, sau un semn de degenerare a naţiona- 
lismului. În timpul primitivităţii, orice popor poate fi excitat la ură 
contra străinilor... În timpul nostru xenofobismul este o armă politică 
ilrebuinţată de acei care fac demagogie naționalistă. Pentru aceștia 
naționalismul nu este o încordare cerută de o înaltă spiritualitate, ci 
este o numărătoare de apetituri în vederea împărţirii unei prăzi”!. 
Firește că Nichifor Crainic, simțindu-se lezat în convingerile pe care 
le profesa, a reacţionat, luînd, în cîteva rînduri, în discuţie conceptul 
«e spiritualitate românească propus de Rădulescu-Motru. Mai întîi a 
reacționat în 1935, la apariţia, în Revista Fundațiilor Regale, a unui 
capitol din viitoarea carte. Îi reproșează de-a dreptul filozofului că nu 
ile ce înseamnă spiritualitate. El o înţelegea ca avînd o semnificaţie 
sirict religioasă, pe cînd filozoful îi lărgea sfera înţelesului: „Orice 
om -— ricanează Crainic — știe că cuvintul «spiritualitate» are un înţe- 
les strict religios. Din punct de vedere antropologic, el însemnează 
calitatea de a reacționa afirmativ sau negativ faţă de spirit, și anume 
[aţă de spiritul dumnezeiesc... Dacă există o spiritualitate românească 
(și există!), manifestată în istoricitatea noastră, nu croită — cum zice 
d. Motru -, ci cu năzuința de a se dilata spre măsura eternității, 
aceasta nu e altceva decît felul de a reacţiona în mod religios al popo- 
rului nostru. Adică ortodoxismul, fiindcă istoria nu cunoaște alt mod 
de a reacţiona religios la poporul nostru. A vorbi de o spiritualitate 
lumească a românismului, cu excluderea ortodoxiei, dar cu admiterea 


1. C. Rădulescu-Motru, Românismul. Catehismul unei noi spiritualități, 1936, 
pp. 111-135. 

acelei «măsuri a eternității», ştie d. Motru ce înseamnă? Înseamnă a 
recunoaște un geniu etnic care își creează o religie specifică a lui, în 
afară de religiunea revelată. Iată concluzia, singura posibilă, a tezei 
dlui Motru”. Fireşte că, în stilul său pamfletar, Crainic îi reproşa lui 
Motru că ar nutri „o masonică aversiune faţă de ortodoxie”, contra- 
puniîndu-i „naționalismul creștin, deci constructiv, al tinerei generaţii”!, 
Desigur, Crainic a revenit, și mai iritat, la apariţia cărţii lui Motru, pe 
care a prezentat-o ca pe o efectivă blasfemie, mai ales că era o impli- 
cită, cînd nu chiar explicită, pledoarie împotriva teoriei statului etno- 
cratic prezentate tocmai atunci de conducătorul gazetei Sfarmă Piatră: 
„Cînd încearcă - scrie Crainic — să determine în mod negativ româ- 
nismul, ne spune că el «nu e xenofobie», «nu e antisemitism», «nu e 
ortodoxism»... Intenţia de mistificare e mai mult decît străvezie. Dacă 
noua spiritualitate este, cum zice dînsul, ceva pe înţelesul exclusiv al 
celor tineri, unde e generaţia de azi care s-ar recunoaște în românismul 
acesta oferit de d. Motru? Etnocraţia, către care năzuiește România 
de azi, este implicit xenofobă și antisemită întrucît dominaţia ei în 
cultură, în viaţa de stat și în viaţa societăţii postulează reducerea 
influenţei străinilor în cel mai modest caz, după criteriul proporţiei 
etnice. Căci ce fel de etnocraţie ar fi aceea, în domeniul culturii, cînd 
presa e în mîinile evreilor și a minoritarilor care simulează idealurile 
noastre, înlocuindu-le, în realitate, cu idealurile rasei lor? Dacă româ- 
nismul e spiritualitatea care urmărește realizarea unei ordini perfecte 
și eterne, de ce această ordine nu o poate oferi ortodoxia? Şi ce putere, 
în locul ei, creează, în viziunea generaţiei tinere, imaginea ordinei per- 
fecte și eterne? D. Motru nu spune, dar respinge categoric ortodoxia 
din noua spiritualitate românească... Anticreștin, d. Motru seculari- 
zează spiritualitatea, coborîndu-i înţelesul pînă la o ideologie oricare; 
antirasist, face din ea o emanaţie naturală și episodică a rasei; anti- 
naţionalist, românismul său se reduce la o spiritualitate de lăptării 
și bănci populare, Idealul propus unei generaţii e lozinca unui club 
politic: statul țărănesc. Dacă spiritualitatea e justificarea unei ordini 
transcendentale ce trebuie realizată în viață, atunci ordinea perfectă 
și eternă pe care e chemat s-o transpună numai în sate neamul româ- 
nesc e cooperaţia! Aceasta e esenţa și mizeria cărții și confuza misti- 
ficare a românismului”?. Studiul acesta polemic a continuat şi în 
următorul număr al Gîndirii, în care Motru era denunţat ca promovînd 
un „ateism filozofic militant”, alăturîndu-l de „bezbojnicii sovietici”. 
Și, nu se putea altfel, utiliza o sofismă periculoasă. Distanţarea lui 
Rădulescu-Motru de ortodoxism era prezentată ca o negare a ortodo- 
xiei. Ceea ce era și neadevărat, și calomnios. 


1. Nichifor Crainic, „Românismul dlui Motru”, Gindirea, XIV, 1935, nr. 7, p. 192. 
2. Idem, „Mistificarea românismului”, rev. cit., XVI, 1936, nr. 7, pp. 360-362. 


104 


Împotriva tipului de românism propus de Rădulescu-Motru a reac- 
Honat și Nicolae Roșu, pe marginea studiilor publicate în Revista 
Fundațiilor Regale: „Constantin Rădulescu-Motru ~- scria N. Roșu în 
1935 — apare ca un nonsens în această rînduială de idei... Dl C. 
kAdulescu-Motru nu concepe naționalul decît în funcție de exercita- 
rea sufragiului, a democraţiei deci, și întrucît țărănimea este clasa 
vea mai numeroasă, dsa este român şi naționalismul se transformă 
in ţărănism. Deci primatul unei clase sociale, definită numeric, adică 
democratic... Rinduială naționalistă cu dl Rădulescu-Motru nu putem 
vea, ci anarhie țărănistă, democrată. Așadar, pe dl C. Rădulescu-Motru 
il excludem”!. Mai clară respingere, care sună a excomunicare, nici 
că se putea pronunța. Mai ponderat a comentat conceptul lui Motru 
părintele Dumitru Stăniloae. El plasa dezbaterea în sfera strictă a 
ortodoxiei: „Întrebarea cea mare, prin urmare, tot aceasta rămîne: e 
îmbibată într-adevăr ortodoxia în spiritualitatea ortodoxă într-un 
mod determinant pentru sufletul românesc? La această întrebare 
(|. Rădulescu-Motru are un răspuns negativ... Cînd accentuăm ele- 
mentul ortodox din firea românului arătăm un motiv în plus pentru 
necesitatea ca neamul nostru să rămînă pe linia ortodoxă dacă nu 
vrea să decadă în românism şi, în general, dintr-o situaţie superioară 
in una inferioară... Alte popoare care n-au ajuns la înălțimea specială 
n ortodoxiei nu se primejduiesc prea mult dacă nu sunt încă în orto- 
doxie. Iar o eventuală primire a ortodoxiei nu le-ar altera etnicul 
pentru că ortodoxia este o înălţare pe linia naturii. Dar o părăsire a 
ortodoxiei, avută timp îndelungat, echivalează cu degenerarea care e 
legată de orice coborîre dintr-o situaţie specială mai înaltă”?. Din nou 
se cuvine spus, filozoful Rădulescu-Motru nu propunea renunţarea 
la ortodoxie, ci la ortodoxismul normativ. Nu stăruise el asupra valo- 
rilor religiei? Numai că aceasta are menirea să unească, și nu să 
dezbine printr-un naționalism șovin. 

Cînd Crainic se referea la atitudinea critică a tineretului faţă de 
conceptul de românism al lui Motru avea în vedere tinerii grupaţi în 
mișcarea legionară sau în L.A.N.C. Printre tinerii generaţiei spiritua- 
liste acest concept de românism nu a trezit prea mare ecou și, oricum, 
nu s-a înregistrat preconizatul de Crainic val critic disociativ. La 
apariţia capitolelor din carte publicate de autor, sub formă de studii, 
în Revista Fundațiilor Regale, s-a înregistrat comentariul lui Mircea 
Eliade. Acesta se miră chiar că aceste studii n-au trezit reacţii, deși 
autorul „e nu numai un strălucit profesor şi gînditor, dar și unul 
dintre șefii spirituali ai generaţiei sale... omul cel mai viu, cel mai 


1. Nicolae Roșu, „«Rînduiala», între naționalism și sociologic”, Azi, IV, 1935, nr. 3, 
p. 1745. 
2. D. Stăniloae, „Iarăși românism și ortodoxie”, Gindirea, XVI, 1937, nr. 5, pp. 242, 

creator și cel mai original al generației de la 1900”. Şi apoi analizează 
opinia particularizată a lui Rădulescu-Motru, cu toate riscurile impli- 
cate: „DI prof. Motru e naţionalist fără a fi șovin și crede în românism 
fără a accepta, totuși, linia de luptă a extremei drepte. Poziţia dsale 
în actuala grupare de forţe politice și spirituale este iritantă, pentru 
foarte multă lume... D1 Motru este un «revoluţionar de centru», dacă 
s-ar îngădui o asemenea clasificare riscantă. Adică este optimist și 
încrezător în progresul continuu al poporului românesc (ceea ce nu 
credeau +reacționarii») și este, în același timp, ponderat, lucid, critic 
în judecata sa naționalistă (ceea ce foarte puţini conducători națio- 
naliști pot fi)... Poziţia dlui Motru e impopulară mai ales pentru că e 
o poziţie de centru. Nu farmecă grupul criticiștilor și scepticilor pen- 
tru că e optimist, robust și metafizic... Dar nu farmecă nici grupul de 
naționaliști extremiști pentru că nu acceptă ideile megafonice. Un 
metafizician care a criticat cîndva, cu asprime, «sufletul mistic», un 
naționalist care a criticat profetismul cultural și politic al dlui Iorga, 
un promotor al românismului care refuză numerus Valahicus, un 
tolerant și un iubitor de cultură universală, care a respins de cîte ori 
a avut prilejul marxismul și umanitarismul. Ceea ce e mai trist e că 
nu a plăcut nici elitelor”. Constată că poziția specială a lui Motru e 
respinsă și de cei de dreapta sau extrema dreaptă. „«Românismul» 
dlui Motru este istoric, nu etnic. După cum observă dsa fiinţa etnică 
dă drept de prezenţă într-un muzeu de etnografie; numai vocaţia, 
numai conștiința acestei etnicităţi, cu toate implicaţiile ei sociale, 
cucerește dreptul de prezenţă în istorie... Un asemenea «românism» 
adună, cred, pe un Camil Petrescu alături de Emil Cioran, pe un 
Lucian Blaga alături de un Șerban Cioculescu, ca să nu pomenim 
decît cîteva nume dintre scriitorii care nu fac politică.” Eliade sur- 
prinde un mare adevăr în această înșiruire de spirite care, prin ati- 
tudine, pot agrea românismul cumpănit al lui Rădulescu-Motru. Iar 
înşiruirea, ca şi descrierea conceptului propus de Motru, e exactă, 
relevîndu-i originalitatea și poziţia de centru. Și încheie cu această 
judecată care e, și ea, dreaptă și obiectivă: „Să se știe odată că a nu-ţi 
fi rușine de românismul tău nu înseamnă nici că ești adeptul lui 
Hitler, nici al lui Mussolini. Înseamnă pur și simplu a recunoaște 
participarea la un mare și glorios grup uman, căruia istoria, vitregă 
pînă acum, îi rezervă o vastă arie de acţiune şi creație”!. 

Tot pe marginea studiilor apărute în Revista Fundațiilor Regale s-a 
pronunţat și Paul Costin Deleanu, care era, de pe acum, adept al 
gardismului, scriind la publicațiile afiliate legionarismului. El deose- 
bește două modalități de a înţelege românismul. Unul bonjurist și 
abstract, care se îndepărtează de realitatea ortodoxiei. Și unul creștin 


1. Mircea Eliade, „Românismul dlui Rădulescu-Motru”, Vremea, VIII, nr. 395, 
7 iulie 1935. 

urce constată ortodoxia ca o realitate esenţială a României. „Iată de 
ue românismul pe care-l propune d. Motru începe să ne pară nu 
Adincire a naționalismului, ci o întoarcere la abstracţie.” Nu acceptă, 
in această perspectivă, disocierea lui Motru între românism și orto- 
tloxism: „Dar, pentru numele lui Dumnezeu, ortodoxie și românie nu 
sunt lucruri ce pot fi înţelese, din punct de vedere românesc, deose- 
Dile, ele constituind împreună un singur complex istoric existînd în 
două sfere de realitate: sunt esențe inextricabil legate istoricește, 
«onstituind una și aceeași structură originară, acolo unde d. Motru 
Ince o confuzie. E adevărat că ortodoxia ține, în genere, precumpăni- 
lor, potenţial, energia și istoria acestui neam; fapt care va fi păgubind 
«+omânismul», nu însă România, românitatea, căci ea este esenţial 
ortodoxă, după cum este esenţial românească”!. 

Să observăm că și Paul Costin Deleanu operează cu aceeași con- 
fuzie, nu numai în termeni. Ca și Crainic, confundă ortodoxia cu 
vrlodoxismul. Or, Motru disocia între acești doi termeni, acceptind 
firesc ortodoxia, dar respingînd ortodoxismul doctrinar, normativ, care 
ulimenta fundamentalist naționalismul, exacerbindu-l pînă la intole- 
runţa șovină. Filozofului C. Rădulescu-Motru îi revine meritul remar- 
cabil în epocă de a fi propus un concept particular al românismului, 
eare a știut să se disocieze de extremismul xenofob al naţionalismu- 
lui exacerbat. 

Cît a fost de chibzuit românismul lui Motru, înţeles ca o modalitate 
«lvilizată a naţionalismului, o realizăm dacă îl așezăm, comparatist, 
fnjă de opiniile exacerbate despre naționalism. Și mă refer aici la 
programe ale unor spirite care cultivau naționalismul extremist. Adică 
tocmai acel naționalism de care se disocia Rădulescu-Motru. Nichifor 
Crainic a mers pînă acolo încît a respins „prejudecata” că poporul 
român este tolerant. Într-o diatribă din 1934 exclama iritat: „S-a zis 
că neamul nostru e tolerant și ospitalier faţă de străini. Dar ce însem- 
nează toleranță și ce însemnează ospitalitate decît putere formidabilă 
şi stare înfloritoare care vrea, ea de la ea, să fie generoasă și darnică 
încît simte nevoia toleranţei? Este el atît de înfloritor încît simte nevoia 
ospitalităţii? Adus în sapă de lemn de către străinul cotropitor, acest 
popor nu poate fi tolerant și nu poate fi ospitalier (subl. n.). Toleranţa 
presupune putere care îngăduie, iar nu slăbiciune care zace înfrîntă. 
Ospitalitatea presupune bunăstare, care se dăruiește, iar nu mizerie 
jefuită hoţește. Sunt tolerant și ospitalier cînd îţi dau eu, iar nu cînd 
îmi răpești tu. Cînd tu îmi răpești izvoarele de viaţă ale neamului 
meu, a tolera o crimă ca aceasta înseamnă a dezerta de la datoria 
elementară de a trăi”?. Nicolae Roșu, și el un naţionalist integral, 


1. Paul Costin Deleanu, „«„Românismul» dlui Motru”, Ideea Românească, 1, nr. 2-4, 
iunie-august 1935. 

2. Nichifor Crainic, „Coşbuc, poetul rasei noastre”, Puncte cardinale în haos, 1934, 
pp. 209-210. 

exalta naționalismul instinctual. „Naționalismul -— scria el în 1936 - 
este un fluid care purcede din substanţa însăși a lucrurilor naturale 
și se realizează în faptele concrete. Acţiunea, ca model practic al naţi- 
onalismului, este expresia unei voințe. Acţiunea izvorăște din instinct. 
Ideologia, din cerebeu. Instinctul, se modelează după realitatea natu- 
rală și tangibilă a lucrurilor. Ideologia, după schematica arbitrară a 
raţiunii... Acţiunea practică străpunge realitatea și, dinamizată de un 
fîinalism interior, se integrează în substanţa unui scop în sine. Nu el 
ne servește pe noi, ci noi pe el... Contorsionată asupra ei înseși în chi- 
nurile apoplectice ale raționalismului, juisarea intelectuală este nepu- 
tincioasă. Faptul este viață şi ideile microbul dizolvani.”! Iar altă dată 
regreta aportul culturii pentru că a devitalizat instinctul: „La ce ne-a 
folosit cultura și civilizația, universitatea și academia, literatura și 
ziaristica dacă marile cuceriri în viaţă se fac cu ajutorul voinții și al 
instinctelor?”2. În sfirșit, în 1938 va jubila că, după modelul hitlerist 
și mussolinian, „din ce în ce mai mult ne apropiem de realizarea 
practică a unui naționalism totalitar care va așeza pe același plan 
antidemocratismul, antisemitismul și istoricismul printr-o participare 
dinamică şi conștientă a întregii națiuni”. 

Și Cioran era furios împotriva ideii bunătăţii funciare a românului, 
propunind renunțarea la această trăsătură care i se părea perni- 
cioasă: „Nu există o fiinţă mai bună decît românul. Acesta este dezas- 
trul... Suntem un popor prea bun, prea cumsecade și prea așezat. Nu 
pot iubi decît o Românie în delir... Ce este omenia? A da omului ce 
este al omului. Setei mele de conflicte în lumea aparenţelor nu-i pot 
găsi un antipod mai detestabil decît omenia... Unii cred că sunt nați- 
onalişti dacă flatează stările de fapt ale unei ţări și găsesc în istoria 
ei singurul îndreptar. Sau cum vorbesc ei de «virtuțile naţionale». Cum 
de n-au observat că aceste virtuţi ne-au ţinut în loc atita vreme?... 
Ascensiunea unei ţări este singura ei morală”. Şi, mai încolo, în ace- 
eaşi carte: „Adversitatea față de streini este atît de caracteristică 
simţirii naţionale românești, încît nu vor putea fi niciodată separate... 
Din acest fenomen derivă o parte din insuficiențele naţionalismului 
românesc. Dacă am elimina pe toți străinii, problema României n-ar fi 
mai putin gravă... Naționalismul nostru trebuie să plece din dorința 
de răzbunare a somnului nostru istoric, dintr-un gînd mesianic, din 
voinţa de a face istorie... Xenofobia de la noi își are o rațiune și în 
faptul inegalităţii de nivel istoric între minorităţi și noi. Dacă am fi o 
naţiune formată, lupta noastră cu ele ar lua caractere mai puţin dra- 
matice, deoarece nivelul nostru istoric reprezentind o superioritate 


1. Nicolae Roșu, „Antimodern”, în Dialectica naționalismului, 1936, pp. 392-393. 

2. Idem, „Omul tinereţii”, în Orientări în veac, 1937, p. 9. 

3. Idem, „Prefaţă la ed. a II-a a Dialecticii naționalismului”, în Gindirea, XVIII, 

evidentă, ele ar trebui să se integreze natural în ritmul nostru... Totul 
devine mistic în măsura în care își realizează valorile în vibraţie 
ultimă”. 

Să comentez și vocile spiritelor lucid-democratice care și-au aver- 
lizat contemporanii despre pericolul naționalismului exacerbai în 
Intoleranţa agresivă. În capul acestui deceniu tulburat, chiar în 1930, 
Viaţa Românească avertiza: „Căci orice se putea imputa ţării noastre; 
o calitate avea indiscutabil: îi lipsea cruzimea bestială și gustul pen- 
iru sînge, caracteristic unor popoare balcanice. Dacă alunecăm pe 
această pantă, ne așteaptă zile grele. Condiţia intelectualului devine 
insuportabilă. A fi intelectual înseamnă a gîndi liber. Ştiinţa și cultura 
n-au putut apărea în țări teroriste. Cum s-a spus, ideea se combate 
cu idee. Ea nu poate suferi alte tratamente, altfel se ofilește și dis- 
pare... Inchiziția a distrus o ţară înaripată și cavalerească: Spania. 
Va trebui să ne amuţim fantezia sub ameninţarea revolverelor?... 
Momentele sunt mai grave și mai amenințătoare decît cred mulţi din 
cei deprinși cu scepticismul, cu zimbetul ușor, cu atmosfera de farsă. 
intelectualii de orice nuanţă trebuie să facă front comun. Și încă 
imediat”?. Un an mai tîrziu, Perpessicius protesta și el: „Din nou se 
poartă, și cu oarecare furie, moda bunului român. Cunoaşteţi erezia: 
cică locuitorii de baștină s-ar împărţi în buni și răi, în ciumați și 
binemirositori, mai puţin după intenţiile sau acţiunile lor, cît după 
unghiul de vedere din care se pun onoraţii cenzori ai vieţii noastre 
publice și naţionale... Și acum cît au să mai ţie prostiile astea înfu- 
murate? Mistificarea nu se va sfirși odată? Bunul-simţ nu va pogori 
şi între zidurile de beton ale oficiului de măsluit certificate naţionale? 
Nu buni români, ci oameni, numai oameni dlor, și e de ajuns”?. Din 
păcate, avertismentele n-au fost ascultate. Bunul-simţ, la care se 
referea Perpessicius, nu numai că nu a devenit realitate, dar a con- 
tinuat să se degradeze. Iar intelectualii, departe de a face front comun 
pentru apărarea culturii împotriva terorismului organizat, cum cerea 
Viata Românească, s-au despărţit în tabere opuse, facilitînd dezmăţul 
totalitar. 


3. Mentorii orientărilor autohtoniste cu aplecare specială spre 
religiosul fundamentalist își puneau mari nădejdi în cucerirea tine- 
retului spre ideile şi acţiunile lor. Nichifor Crainic a publicat în 1933 
un eseu în care speranţa aceasta era deschis pronunţată. „Vremea 


1. Emil Cioran, Schimbarea la faţă a României, 1936, pp. 88-89, 128-129, 142, 

2. X.Y., „Ravagiile obscurantismului”, Viaţa Românească, XXII, 1930, nr. 11-12, 

noastră - scria el — e vremea tineretului. O lume veche se dărîmă, o 
lume nouă își caută formele de viaţă... Statele în care viața socială își 
caută mai accentuai noile forme de așezare și-au făcut din această 
preocupare de tineret problema principală.” Și dădea ca exemplu Italia 
fascistă, Rusia sovietică și Germania hitleristă, adică tocmai acele 
țări unde se înstăpînise totalitarismul. Nădejdea lui se îndrepta spre 
tineretul legionar, care cultiva extazul religios. („În exaltarea lor, tine- 
rii încarceraţi au viziuni religioase. Li se pare că arhanghelul Mihail 
însuși... li se arată și-i ia sub ocrotitoarea-i aripă de azur. Din acel 
moment misticismul religios va cobori în sufletul zbuciumat al aces- 
tui tineret, iar unii dintre acești tineri își vor pune organizaţiile de 
luptă sub hramul arhanghelului și icoana lui.”!) Legionarismul îi 
îndreptăţea, într-adevăr, aceste speranţe. Se întîmplă însă că în prima 
jumătate a deceniului al patrulea legionarismul nu cucerise încă mare 
ascendență. Iar tinerii intelectuali, cei din generaţia spiritualistă, erau 
reticenţi. Deopotrivă faţă de activismul politic, faţă de religiosul fun- 
damentalist și de autohtonismul paseist. Negreșit, erau preocupaţi 
de găsirea unei formule specifice a românismului sub raport sufletesc. 
Dar nu acceptau paseismul tradiționalist în forma sa arhaizantă și 
nici dreapta politică nu o agreau. 

În 1934, Constantin Noica polemiza cu un articol al tinărului soci- 
olog Anton Golopenţia publicat în revista Dreapta. „D. Golopenţia face 
parte dintr-o categorie întreagă de tineri care, convinși fiind că româ- 
nescul trebuie să primeze în cultura noastră, se văd implicit aruncaţi 
la dreapta. Cu toate acestea, nu e vorba de o dreaptă politică, ci doar 
de una culturală. Lumea de azi însă nu mai distinge bine, așa că 
riscurile unei asemenea atitudini faţă de anumite cercuri de la noi 
nu sunt mici. Cum confuzia stăruie, ţinem să avertizăm pe cei care 
întîrzie în ea că tineretul de cultură este mult mai numeros decît se 
crede și că, dacă nu i se vor înţelege bine pretențiile, va fi împins de 
la o dreaptă teoretică și spirituală către o dreaptă politică, pe care, 
poate, în primul moment n-o avea în vedere.” Cum Golopenţia stăruia 
în ideea că întreg efortul intelectual trebuie îndreptat spre cunoaște- 
rea, prin studiu, exclusiv a românismului, Noica îi reproşează: „De 
ce să nu îngăduim unui filozof să filozofeze așa cum trebuie, adică în 
specialitate, și să-l obligăm, în schimb, să se adiîncească în minora 
Metafizică a lui Cantemir sau să reia nu tocmai originalele motive 
filozofice din poezia lui Eminescu?”. Şi apoi, tot mai disociativ: „Să 
nu mai practicăm nimic decît cucerirea trecutului? Ceea ce mi se pare 
vinovat în această argumentare este faptul că implică o foarte curioasă 
presupoziţie: aceea, anume, că o cultură se face deliberat și că pre- 
ocupările cărturărești sunt și ele deliberate. Dar lucrurile nu stau 

ilcloc așa. Prin raport la voința noastră, o cultură este întîmplare chiar 
(incă prin raport la anumite forțe etnice sau condiţii generale de viaţă 
en dovedește a fi perfect determinată. O cultură nu se face pro- 
wramatic”!. În același an, într-un articol, se referea la moda, de multă 
vreme instalată, a căutării specificului naţional. Multe studii sau 
unele cărţi reiau preocuparea, încît „problema aceasta de cultură 
umenință să capete proporţii neobișnuit de mari pentru măsura noas- 
iră obișnuită. Din fericire — constată Noica —, nu s-a mers prea departe 
si numai revista Giîndirea rămăsese să apere pretenţiile autohto- 
nlsmului”?. Eliade fusese criticat, în revista gardistă Rînduiala, că-și 
consumă energiile pentru cercetările de indianistică, în loc să se așeze 
In centrul problematicii vremii și în cîmpul de cercetare al vieţii noas- 
tre locale. „De unde să desprindem noi un sens și un stil românesc 
in lume? Din cărţile specialiștilor străini asupra culturilor asiatice 
sau din istoria și tainele pămîntului și sufletului nostru naţional?... 
A dispreţui locul și a voi să faci dintr-odată știință universală e o cale 
greşită.” 

Tinerii cărturari şi-au văzut de preocupările lor, refuzînd dictatul — 
să ne folosim de expresia Rînduielii — locului. Eliade, de altminteri, 
exprimase aceste puncte de vedere în 1933, arătînd că literatura și 
arta națională ar fi fost lipsite de dimensiunea universalităţii pentru 
că s-au împietrit în local și în politic. „O operă universală nu se poate 
lace pe un criteriu politic; o asemenea operă se creează pornind de 
la o intuiție etnică, de la o experienţă asociată... Din cauza atitor 
eșecuri de artă națională s-a și crezut un răstimp că o asemenea artă 
este imposibilă. Dimpotrivă, numai o asemenea artă are sensul de 
universalitate. Dar să ne înţelegem, o artă naţională care folosește 
aceea ce poate da o naţiune, adică un organism, o viaţă asociată: care 
folosește prezenţa fantastică, iraţională, transcendînd formele exteri- 
oare. Pînă acum s-a crezut că dacă folosești un mediu rural, un 
vocabular rural și culori cîmpenești — realizezi o operă românească. 
Dar toate acestea suni ele însele manifestări ale unei realități româ- 
nești şi nu mai pot sluji de model unor manifestări nouă, artistice. 
Trebuie peste forme, să ajungi la acel izvor care a creat în decursul 
veacurilor înseși aceste forme specifice.” Şi ajunge la încheierea că de 
abia Blaga este „cel dintîi creator care a gîndit românește fără să gîn- 
dească politic”. 


1. Constantin Noica, „Cultură iar nu program”, Credinţa, II, nr. 207, 12 august 
1934. 

. Idem, „Să nu copiem străinătatea”, Credinta, II, nr. 54, 8 februarie 1934. 

. Ernest Bernea, „Știința lui M. Eliade”, Rînduiala, II, 1937, nr. 9-10, p. 389. 

. Mircea Eliade, „Creaţie etică și gindire politică”, Cuvintul, VI, nr. 304, 10 sep- 
tembrie 1933. 

Preocuparea lui Eliade pentru românism a fost constantă în acest 
domeniu. Un românism cumpănit și inteligent care îl instala, pînă 
prin 1936-1937, la distanţe astrale de intoleranţă și fundamentalism. 
În 1933 se ridica împotriva modei, intervenită printre unii tineri inte- 
lectuali, de a se rușina pentru calitatea de români sau chiar a se 
dezice de ei, pentru că - pretindeau - românitatea ar fi nepotrivită 
gîndirii filozofice și creaţiei intelectuale în genere. Sau reproșau româ- 
nilor că n-au drame, conflicte și nu se sinucid din disperare metafizică. 
„Acei care se desperează de destinul de a se fi născut român judecă 
strîimb meritele și defectele poporului. Ei vor problematici, îndoieli, 
eroism, iar poporului român îi e cu totul străină îndoiala și despre eroi 
are o concepţie cu totul familiară. Pentru un tînăr intelectual credința 
și îndoiala au valoare filozofică...; pentru un ţăran român nu există 
îndoială, el crede firesc... fără «probleme», țăranul român este realist: 
vezi colecţiile de proverbe ca să vezi cum a reacţionat el contra încer- 
cărilor de idealism, de criticism, aduse de popoarele cu care a intrat 
în legătură... Este adevărat că poporul românesc suferă de multe 
păcate, este adevărat că ne lipsesc multe axe, dar aceasta este con- 
diția noastră umană, acestea sunt posibilităţile noastre de a atinge 
universalitatea. Putem pleca de la ele sau le putem ignora pur și 
simplu. Dar nu e cavaleresc, nici eficace să ne fie rușine că ne-am 
născut români, numai pentru că nu găsim în valenţele românești ceea 
ce vrea Chestov sau Dostoievski.” Preocupat de subiect, cîteva zile 
mai tirziu Eliade revine asupra lui. E convins că militantismul deschis 
de el pentru generaţia sa în favoarea spiritualismului nu i-a negat 
românismul originar. Şi aceasta pentru că, i se pare evident, convin- 
gerea în primatul spiritualităţii nu devine povara unui om abstract. 
E, dimpotrivă, expresia concreteţei: „Singura viaţă concretă, pliabilă, 
ce se poate necontenit depăși, este spiritualitatea. În ce privește «româ- 
nismul» meu, nu l-am dezis niciodată. Este drept, am suferit pentru 
el de câteva ori, cînd studenţii români creștini au zădărnicit o confe- 
rinţă de la «Fundaţie» și cînd am cetit cum au fost expulzați doi mari 
savanţi, Moses Gaster și Lazăr Şăineanu”?. Și, parcă în prelungirea 
acestei mărturisiri, precizează în 1934, asemenea lui Rădulescu-Motru 
un an mai tirziu: „Ar trebui să se știe că «românismul» nu înseamnă 
nici fascism, nici șovinism, ci, pur și simplu, dorința de a realiza un 
stat organic, unitar, etnic, echilibrat”?. Altă dată, în 1935, afirma 
încrederea într-un posibil mesianism românesc, cam în felul în care 
îl înţelegea atunci Emil Cioran, citat, de altfel, de Eliade în articol. 


1. Mircea Eliade, „A nu mai fi român!”, Vremea, VI, nr. 304, 10 septembrie 1933. 
2. Idem, „O convertire la românism”, Cuvîntul, IX, nr. 3021, 22 septembrie 1933. 
3. Idem, „Compromiterea românismului”, Vremea, VII, nr. 329, 11 martie 1934. 

Dar acest mesianism nu se poate realiza prin politic, ci exclusiv prin 
«lori spiritual: „O mișcare mesianică nu se poate justifica decît printr-o 
pulernică efervescenţă spirituală... A crea sau a o regăsi, a instaura 
unu a restaura misiunea istorică a unui popor este un act de înalt 
ordin spiritual, la care pot participa direct numai acei oameni care 
sunt convinși de falsitatea formulei: politique d'abord... Mesianismul 
unui popor înseamnă lupta cu destinul, sfărîmarea geografiei, depă- 
irea istoriei, înseamnă o apocaliptică încordare a colectivităţii, încor- 
«nre în care insul care se pierde și interesele sale imediate (economice, 
sociale, politice) sunt anulate”!. Apoi militantismul său întru acest 
scop s-a complicat. Accepta ideea că intelectualitatea românească a 
mecolului al XIX-lea a avut spirit mesianic, încercînd disperat nu 
numai să se integreze în Europa de Apus, dar să se și instaleze în ea 
in situaţia de egalitate. Apoi ar fi intervenit, frenator, spiritul critic. 
SI ar fi venit acest spirit critic prea devreme pentru stadiul nostru 
“ultural: „Noi, care suntem încă prea săraci, nu ne putem permite 
„spirit critic», noi ne putem permite numai genii creatoare, adică inte- 
limenţă curajoasă, viguroasă”. Ciudată opinie la un cugetător care 
crede că se poate dura ceva în cultură în absenţa spiritului critic! Dar 
nu uit că Eliade de acum, din a doua jumătate a anului 1936, e altul 
decît spiritul rezonabil dinainte. Se înverzise. În același articol, de 
ulifel, elogia tinăra generaţie „care intră în arenă tumultuos, conști- 
entă de o mare misiune, optimistă, necritică, într-un cuvint «mis- 
tică»... Mistica se fundează și se justifică pe o singură certitudine: că 
din omul vechi (păcătos) se poate naște un om nou (mîntuitor). Această 
credinţă și această nădejde se întilnesc aproape în toate manifestările 
contemporane românești... Nu este deloc întîmplător că o mișcare 
politică de dreapta își propune, prin șeful ei, să împace România cu 
Dumnezeu»"2. Referirea elogioasă la Garda de Fier și Corneliu Zelea 
Codreanu e străvezie. 

Emil Cioran a fost una din inteligenţele strălucite ale noii genera- 
(i. Simpatiile sale faţă de hitlerism și mussolinism se manifestă încă 
de prin 1933. Se dovedise a fi naţionalist și, apoi, simpatizant al Gărzii 
de Fier. Cartea sa din 1936, un exasperat eseu de tinereţe (autorul 
avea 25 de ani), Schimbarea la faţă a României este, cu siguranţă, 
documentul cel mai important al acestei generaţii. Aspiraţia spre o 
Românie în delir, mistică și megalomană, spre imperialismul ei cul- 
tural şi politic ocupă aici spaţii confortabile. Naționalismul xenofob e 
expus într-un întreg capitol (al patrulea) al cărții. Dar, lucru ciudat, 
de tradiţionalism se disociază violent, acuzîndu-l și blamîndu-l ca pe 
o pacoste. E un caz aproape unic în această orientare de idei în care 


I. Idem, „Popor fără misiune?”, Vremea, VIII, nr. 416, 1 decembrie 1935. 
2. Mircea Eliade, „Cele două Românii”, Vremea, IX, nr. 457, 4 octombrie 1936. 

afirmarea românismului programatic se disociază atit de tranșani 
polemic faţă de tradiţionalism. Tocmai de aceea merită a fi menţionat 
în chip special. Își afirmase acest punct de vedere în 1934: „Găsesc 
că în România singurul naționalism fecund, creator și vitalizant nu 
poate fi decît unul care nu numai că ignoră tradiţia, dar o neagă și o 
înfrînge. Căci a voi să determini viitorul unei culturi pe o tradiţie 
infinit rușinoasă, nesemnificativă, grea de compromisuri, este a te 
descompune într-un putregai istoric, a cărui permanenţă este moar- 
tea noastră sigură”!. În cartea din 1936 a acordat destul loc dezvol- 
tării acestui punct de vedere. Totul, crede bine Cioran, pornește de 
la junimism, cu teoria maioresciană a discrepanţei dintre fond și 
formă. De aici, celelalte curente de idei, îndeosebi sămănătorismul, 
apoi mișcarea de la Gîndirea şi cea de la Cuvintul, au tot glosat, dile- 
matic, între îndreptarea noastră spre Orient sau Occident, spre oraș 
sau spre sat, spre liberalism sau reacționarism, spre progresism sau 
tradiționalism. Acest sistem de alternative i se pare a fi steril şi iritant, 
fără argumente decisive: „Trebuie recunoscut - o spune autorul apă- 
sat — că polemica s-a născut din sînul naționaliștilor care, suferind 
de obsesia specificului românesc, au uitat de România. De altfel, 
naționalismul românesc a fost aproape totdeauna reacționar, adică 
n-a iubit niciodată România, în sensul ei ideal și finalitatea ei ultimă. 
În loc să-și pună întrebarea: ce trebuie să devină România, ei nu s-au 
întrebat decit ce trebuie să rămînă. Orice naționalism care de dragul 
constantelor unui popor renunţă la căile de lansare în lume ratează 
sensul unui neam vrînd să-l salveze”. Apoi, ia în discuţie cele două 
elemente care iscaseră disputa, fondul și forma, acordind mai mare 
consideraţie stratului primar, cel al fondului: „Fondul nostru? Desi- 
gur, multe lucruri bune, dar în sînul lor o rană. Fondului acesta 
datorăm absența noastră de atîta timp. Absolutizarea lui este o operă 
reacționară. Dacă ne-am fi abandonat lui, eram astăzi una din cele 
mai înapoiate ţări ale lumii... De am fi consecvenți fondului nostru, 
astăzi ar trebui să creăm epopei şi mituri eroice, iar pe Proust să 
așteptăm cîteva secole pentru a-l citi şi a-l înţelege «organic». În defi- 
nitiv, cine este de vină dacă ne-am descoperit atit de tirziu? Şi cu ce 
este de vină Europa dacă ne-am descoperit-o tot atit de tîrziu? Pro- 
blema fondului și a formei a fost pusă de reacţiunea noastră în des- 
coperirea tardivă a Europei, în speţă a Occidentului. După «evoluţia» 
organicismului, şi astăzi ne învăluream în pravile, în cronici, și astăzi 
eram preistorie”. Evident, Cioran nu coboară în sociologie. Dar per- 
spectiva lui este, neîndoielnic, comună cu aceea a lui Zeletin, a lui 
Lovinescu și, mai tirziu, a lui Manoilescu. Aceștia arătaseră necesitatea 


1. Emil Cioran, „Scrisori din Germania. Problematica etică în Germania”, Vremea, 
VII, nr. 324, 4 februarie 1934. 

sociologică a intrării în Europa, Zeletin demonstrind că aceasta se 
realizase, practic, în urma liberalizării comerțului nostru după abro- 
wurea în 1829 a monopolului turcesc. Oricum, de aici încolo, intrarea 
Tarilor Române în orbita civilizaţiei europene a fost un act necesar 
ni, evident, revoluţionar, care le rupea de tradiție. Și aceasta, au stă- 
ruit deopotrivă Lovinescu şi Zeletin, e meritul liberalismului, care s-a 
lacut mesagerul acestei ruperi pentru a înainta în ritm mai alert. 
'Teoriile evoluţionismului organic erau inoperante și, vorba lui Cioran, 
de nu ar fi fost ignorate, rămîneam în preistorie. Forma, opusă fon- 
dului, trebuie promovată, prin formele civilizatorii înţelegîndu-se toc- 
mai acest proces de adaptare şi integrare în noul ciclu de dezvoltare. 
„Este o notă bună - scrie Cioran — pentru adaptabilitatea și spiritul 
de orientare al nostru că am putut sări din preistoria tuturor secole- 
lor noastre de întunecare în ritmul problemelor dacă nu al realităților 
universale. România este fructul unei presiuni moderniste. Fără pre- 
judecătile moderniste ale liberalismului românesc andantele deveni- 
rii noastre devenea funebru. Ceea ce în Apus era revoluție, la noi era 
modernism. Deosebirea este semnificativă. Căci pe cînd o revoluție se 
naște din lăuntru, o răsturnare modernistă se întîmplă din afară. 
Occidentul ne-a făcut «revoluționari»... Obsesia Occidentului a fost 
marea noastră fericire. Păcatele liberalismului românesc sunt răs- 
cumpărate îndeajuns de furia modernistă care s-a lansat artificial în 
lume pentru ca viitorul s-o poată integra substanțial... Formele occi- 
dentale, și nu fondul oriental, au fost salvarea noastră.” Fondul nostru 
oriental e redus la bizantinism: „Toată cultura bizantină n-a fost decît 
un văl negru care ne-a ascuns lumina, un doliu sinistru al mizeriei 
noastre naţionale. Aș muri de tristeţe dacă în România — printr-o 
perversiune a soartei — ar renaște în viitor cultura bizantină. Un sin- 
gur țipăt în Revoluţia franceză este, pentru noi, un îndemn infinit mai 
mare decît toată spiritualitatea bizantină laolaltă. Căci dacă nu vom 
învăța nimic din elanurile nemăsurate ale naţiunilor mari, atunci nu 
ne mai rămîne decît să ne îngropăm sufletul în zidurile afumate ale 
bisericilor noastre și să ne stingem în suspine la picioarele acelor 
sfinți idioţi care au ţinut acestui popor de urit toată vremea deșertu- 
lui nostru istoric”. Totul, în demonstrațiile lui Cioran, e polemic şi în 
răspăr cu pledoariile lui Crainic și ale altora ca el care ne voiau păs- 
traţi în tradiţia seculară, admonestindu-i pe pașoptiști și urmașii lor 
că ne-au îndreptat spre Europa de Apus. Între Orient, pentru care 
pledau curentele tradiționaliste, și Occident, pentru care stăruiau 
europeniștii, opţiunea lui Cioran e limpede și hotărît exprimată spre 
a doua alternativă. Şi, ducîndu-și demonstrația mai departe, autorul 
atinge — am mai spus-o — miezul întregii chestiuni: „Nenorocirea noas- 
tră ţine de condiţia de viaţă a popoarelor agrare. Ritmul lor lent ar fi 
o fericire dacă n-ar exista evoluţia încordată a ţărilor industriale. De 

o parte satul și, pe de altă parte, orașul. Entuziasmul pentru sat este 
nota comună a intelectualului nostru dintotdeauna, este nota lui 
proastă... Satul este substructura și baza biologică a unei națiuni: el 
nu este însă purtătorul și motorul ei. Un an din viaţa unui oraș 
modern este mai plin și mai activ decît o sută din viaţa unui sat... 
Orașul și industrializarea trebuie să fie două obsesiuni ale unui popor 
în ascensiune... Satul este suspendare istorică, inactualitate substan- 
ţială... Țărănimea nu mai poate fi decît rezerva biologică a unei naţi- 
uni, o simplă sursă de alimentare. A crede că în formele viitoare de 
cultură ea ar putea să se realizeze original și valabil este mai mult 
decît o iluzie, o ignoranță. Satul n-a fost istorie decît în formele pri- 
mitive de viaţă care exclud istoria propriu-zisă... Urbanizarea satelor 
este singurul mijloc de a pune țărănimea în circulaţie”. Și mai încolo: 
„România este o ţară care ar putea reabilita ideea de progres printr-un 
exemplu unic. Febra susținută a modernizării (pe toate planurile) este 
singura noastră salvare. Românul nu este interesant sufletește. Pen- 
tru ce ar mai ţine atunci la quasiorientalismul său?... Va trebui să 
apărăm România de țăranii ei. Ceea ce nu înseamnă decît salvarea 
ţărănimii de la mizerie. Toate etapele evoluţiei noastre vor trebui să 
aibe ca finalitate integrarea noastră în istorie... România nu mai are 
de așteptat nimic de la sate fiindcă ele ne-au conservat o mie de ani, 
acum ne anchilozează. Orașul trebuie să fie idolul viitor al României... 
La noi neînţelegerea pentru fenomenul industrial echivalează unui 
act de sinucidere. Sămănătorismul, nu numai în latura lui literară, 
dar ca mișcare culturală, cu implicaţii politice, este o rușine de 
neiertat”!. Dacă eliminăm din aceste consideraţii exageraţiile (de exem- 
plu, necesitatea urbanizării necondiționate a satului), rămîne adevă- 
rul unei opțiuni coerente opuse categoric tradițţionalismului și favorabilă 
europenismului. E, cum spuneam, nu un caz rar în această tabără a 
naționalismului, ci unic. Pentru că, e necesar să adaug, Cioran a fost, 
atunci, naţionalist. Și chiar în cartea din care am citat, făcîndu-se o 
comparaţie cu Franţa (referirea era la maurrassism), se spunea: „În 
Franţa naționalismul este reacționar, în România revoluţionar... Naţio- 
nalismul francez este paseist... cel românesc nu poate fi decît mesi- 
anic şi cu atît mai dinamic cu cît viitorul se proiectează mai mult ca 
singura realitate”?. 

În sfirșit, există în această carte a lui Cioran pagini amare despre 
formula sufletească a românului. Socotind că unica atitudine pentru 
ieşirea în lume este eroicul, eseistul se arată a fi exasperat de felul cum 
e prezentat și este psihismul românesc. Adună, îndurerat, elementele 


1. Emil Cioran, Schimbarea la fată a României, 1936, pp. 105-109, 133, 201, 208, 
227. 
2. Ibidem, pp. 213-214. 

considerate de el a fi constituenți invarianţi ai acestui psihism: „Pasi- 
vilatea, scepticismul, autodispreţul, contemplaţia domoală, religiozi- 
intea minoră, anistoria, înţelepciunea constituiesc aspectul negativ 
ul specificului nostru naţional, aspect din păcate central. Aşa ne-am 
trăit noi viaţa o mie de ani și așa va trebui să ne mai trăim miile ce 
vor urma... Resemnarea noastră de veacuri ne-a făcut înţelepţi. Dacă 
individual înțelepciunea poate atinge culmi, ea este inerție ca fenomen 
colectiv. Poporul românesc este cel mai înţelept popor din Europa, 
dar nu din spirit, ci din lipsă de curaj și de afirmare. «Nu este vremea 
sub om, ci bietul om sub vremi» este o catastrofă pentru neam. Și 
cînd te gîndești că această maximă este un simbol, este cheia desti- 
nului nostru! Orice maximă, orice proverb, orice reflecţie, poporul 
nostru exprimă aceeași timiditate în faţa vieţii, aceeași nehotărîre și 
resemnare... Adevărurile izvorite din resemnare nu sunt un titlu de 
glorie. Nici un act istoric nu s-a născut din înţelepciune, care nu poate 
f decit sub- sau transistorie. Înţelepciunea este negația istoriei, fiindcă 
ca este distanţa de viaţă, pe cînd istoria este afirmarea ei. Adevărurile 
de fiecare zi ale românului sunt paralizante. Ele tind să răpească 
omului orice responsabilitate. Fatalismul este un amoralism al deve- 
niri. Înţeleg să te mîne fatalitatea individuală și interioară, dinamis- 
mul demonului lăuntric, dar este o deviere și o rușine antropologică 
să-ţi pui capul sub timp... Fatalismul neamului nostru este un bles- 
iem pe care va trebui să-l lichidăm în fulgere. Pînă în sîmbure să ne 
lovească scînteierile lui. Eu vreau alt neam! Plaga seculară a româ- 
nului a fost scepticismul... Un suflet sceptic nu este creator fiindcă 
orice scepticism structural presupune izvoare secate, sterilități origi- 
nare... Scepticismul românesc - superficial în întinderea și natura 
cuprinderii sale — este totuși adînc prin înrădăcinarea în sufletul 
popular. Mult mai organic decît cel francez, el ne-a fost și mai fatal. 
În premisele fiinţei noastre și-au întipărit îndoielile cangrena. Nu este 
adevărat că împrejurările defavorabile ale trecutului nostru au adă- 
ugat la condiţia noastră de doliu permanent scepticismul. El l-a adîn- 
cit numai... Destinul nostru mizerabil ne-a actualizat toate îndoielile 
în germene, toate virtualităţile sceptice, toate posibilităţile de ratare. 
Soarta noastră a fost favorabilă tuturor tendinţelor negative ale psi- 
hologiei româneşti... Abandonarea pasivă a soartei și morții — necre- 
dinţa în eficienţa individualităţii şi a forţei; distanţa mîndră de toate 
aspectele lumii au creat acel blestem poetic și naţional care se cheamă 
Mioriţa și care, alături de înţelepciunea cronicarilor, constituie rana 
neînchisă a sufletului românesc. Mai vin apoi doinele ca să dea vibra- 
ţia lor tînguitoare și totul s-a sfirșit... Cum de au putut exista patrioţi 
care să facă din resemnarea noastră seculară o virtute?... Lipsa de 
mister sufletesc a românului îl face indiscret dincolo de orice mar- 
gini... Un popor indiscret poate crede în Dumnezeu? Un individ în 


117 


nici un caz... Adincimea sufletească a unui popor se măsoară după 
gradul de religiozitate. Pasiunea religioasă exprimă pasiunea unui 
suflet... Se poate spune absolut orice despre ortodoxie; un lucru este 
sigur: de n-am fi avut măcar atit, din punct de vedere spiritual, am 
fi fost tabula rasa. Ortodoxia n-a fost niciodată dinamică: în schimb, 
n-a încetat niciodată de a fi naţională. Prin ea n-am intrat în lume, 
dar ea a fost singura care atita vreme ne-a dat o presimţire a altor 
lumi... În România sunt mulți oameni care cred în Dumnezeu: în 
trecutul nostru cred că n-a fost nimeni să se îndoiască. Numai că 
religiozitatea românului este minoră, nepasionată și, mai cu seamă, 
neagresivă... Ortodoxia noastră este circumstanțţială, atenuată și nepri- 
mejdioasă. Stilul nostru religios este labil și gelatinos. Neavînd nimic 
coruptiv, el nu mai poate constitui o intervenţie în destinul nostru. În 
viitor ortodoxia se va tîrîi în România”!. Amare reflecţii și unele, aici, 
drepte adevăruri pe care le regăsim și în opera altor filozofi ai cultu- 
rii preocupaţi de formula sufletească a românului. 

Era de așteptat ca această carte a lui Cioran să trezească reacţia 
tradiţionaliștilor. Crainic a comentat-o în Gindirea: „Dl Emil Cioran, 
autorul acestei cărţi cu titlu ortodox și spirit împotriva ortodoxiei, a 
fost, mi se pare, tipărit și încurajat de mine la începuturile sale. Nu 
eram decit rareori de acord cu eseurile sale. Nu eram decît rareori de 
acord cu eseurile pe care i le-am publicat. Dar am facut-o bucuros... 
El mi se pare croit altfel. Mi-e foarte simpatic, deși nu pot să-l admit 
în cea mai mare parte. Și cu atît mai puţin în cartea de față... Afișînd 
o «disperare» precoce și avînd curajul ei, Emil Cioran mi se pare tipul 
reprezentativ al tineretului de azi. Tineretul de azi care își zice singur 
eroic de groaza sinuciderii are o existenţă dramatică... E nespus de 
dureros să vezi pe acești tineri, care n-au săvirșit încă nici o ispravă, 
intitulindu-se eroi și proclamînd zeu pe cîte un semen de-al lor din 
necesitatea inexorabilă de a crede în ceva”. Trăind cîțiva ani la Berlin, 
Cioran, ardelean prin naștere, a ajuns la încheierea că, de fapt, cultura 
românească nu există. De aceea „cartea lui e un masacru singeros, 
fără milă, al României de azi fără măcar umbra de remușcare a matri- 
cidului și a sacrilegiului”. El, Crainic, ca regățean, „mi-am căutat în 
trecutul ei (al ţării, n.n.) puncte de reazim pentru credinţa în veacul 
ce vine al neamului meu”?. 

l-a adus reproșuri lui Cioran, pentru această carte, și un coleg de 
generaţie. E vorba de Arșavir Acterian (fratele lui Haig), care se afiliase, 
prin 1936, Gărzii de Fier. Era eseist și gazetar, lucrînd la Vremea, unde 
a deţinut și o rubrică. Acolo a publicat articolul îndurerat despre 


1. Emil Cioran, Schimbarea la faţă a României, 1936, pp. 63-67. 
2. Nichifor Crainic, „Schimbarea la fată a României”, Gîndirea, XVI, 1937, nr. 2, 
pp. 93-94. 

vurlea lui Cioran. „Emil Cioran — scria Arșavir Acterian — a publicat 
u carte pe cît de revoluționară, pe atît de eretică. Fiecare pagină din 
Schimbarea la fată a României e o explozie de suferință, de intuiţii 
«rude, de neînțelegere adesea și de revoltă întotdeauna, care te revoltă... 
Cioran își închipuie că poate face istorie sau că istoria ne face. Istoria 
„e face şi ea nu e bună de nimic dacă nu duce la mîntuire.” După ce 
Ii comentează critic opiniile despre culturile mici și mari, revine la 
„aspectele spirituale: „Emil Cioran vorbește de «blestemul spiritului 
bizantin», de acel «blestem poetic și naţional care se cheamă Mioriţa»... 
Neînţelegerea devine însă cu adevărat dureroasă atunci cînd Cioran 
ulrivește ca pe un neînsemnat gîndac, în două-trei fraze, întreg Răsă- 
ritul, cu tradiţiile spirituale cu tot. Ortodoxia a însemnat moartea 
noastră istorică de pînă acum. lată de ce trebuie să ne lepădăm de 
ca ca și cum o religie n-ar fi decît o haină sau o gheată... Iubirea lui 
Cioran pentru România se lovește de realităţi în care nu se recunoaște 
si nu se simte bine... Slăbiciunea pentru genialitate a lui Emil Cioran 
nu poate să placă însă celor care preferă geniului sfințenia”!. Repro- 
murile erau previzibile. Deasupra lor se situa cartea lui Cioran, inci- 
iantă și nonconformistă. 

Să mai adaug că şi Cioran, și Noica au fost obsedaţi de ideea că 
vstenesc, cu truda lor intelectuală, în spaţiul unei culturi mici. Cioran 
ulirmase și în 1933 (va relua ideea în cartea din 1936) că un ginditor 
sau scriitor poate învinge sterilitatea creatoare a culturii lui mici 
numai prin nebunie și absurditate, adică prin exces. Un text drama- 
lic, prin resemnare, a scris Noica, în aceeași chestiune, în 1943. 
Pornea de la constatarea că suntem o cultură minoră. Dar știa bine 
că acest minorat nu înseamnă și o inferioritate calitativă, producînd, 
ca probă, argumente. Minoratul acesta păgubitor s-ar datora condiţiei 
de popor de săteni. Cauza, odată găsită, i se părea că poate fi reme- 
diată. Și, deloc de mirare, aici Noica se întilnea cu Cioran în ideile 
antiagrarian-autohtoniste din Schimbarea la față... „Noi nu mai vrem 
să fim eterni săteni ai istoriei. Tensiunea aceasta — agravată nu numai 
pentru faptul că suntem conștienți de ea, dar și prin convingerea că 
a fi conștient reprezenta un semn de sterilitate - alcătuiește drama 
generației mele. Economicește și politicește, culturalicește ori spiri- 
Lualicește, simţim cît de mult nu mai putem trăi într-o Românie 
patriarhală, sătească, anistorică.” Şi prezintă consecinţele acestei 
drame în planul cultural. După care adaugă cu un accent de decizie 
tragică: „Ceea ce dă un caracter dureros conflictului nostru este că, 
teoretic cel puţin, el e fără ieșire. A cultiva mai departe, cu precădere, 
valorile spiritualităţii noastre populare este o imposibilitate. Orice 


1. Arșavir Acterian, „Emil Cioran - Schimbarea la față a României, Vremea, X, 
nr. 471, 17 ianuarie 1937. 

cultură majoră este personală, este o formă de individualizare, în timp 
ce creaţia populară e anonimă... Deci spiritualitatea populară trebuie 
depășită, spre creaţia personală. Dar cum pot apărea personalităţi de 
format mare într-o lume în care anonimatul e regula? Şi atunci ten- 
siunea interioară a culturii române devine: să te pierzi în creația 
anonimă, care nu dă o cultură majoră, sau să rîvnești către creaţia 
personală, care e umbra culturilor majore? S-o spunem deschis: teo- 
retic, după cum arătam, dilema aceasta pare azi fără ieşire. Din feri- 
cire, conștiința teoretică a insolubilităţii nu ne mai poate paraliza. În 
fapt, noi mergem către forme istorice. Cînd un neam sau o cultură 
încep să coboare din eternitate, ele nu mai pot fi oprite nici măcar din 
convingerea că nu vor înfăptui dintr-odată forme istorice superioare”!. 

Amare gînduri și încurajatoare speranţe! Oricum, tînăra generaţie, 
încrezătoare în românism, respingea tradiționalismul paseist. Şi une- 
ori, ca în cazul lui Cioran, nu numai în ordinea culturii, ci și în cea 
a sociologiei. Degeaba exclama, în 1935, Crainic că „generaţia tînără 
a României apare eliberată de servilismul ideologiilor străine”, căutînd 
„formule care să fie numai ale noastre”. Așteptarea sa găsise ecou și 
verificare numai în publicaţiile declarat gardiste. Chiar dacă prin 
1936-1937 unii dintre exponenții acestei generaţii spiritualiste vor 
manifesta declarate simpatii gardiste, în acest plan, cultural, se vor 
disocia de românismul xenofob, căutînd căi de integrare creatoare în 
orizontul creator al Europei de Apus. 


1. Constantin Noica, „Ce e etern și ce e istoric în cultura română”, Revista 
Fundațiilor Regale, X, 1943, nr. 9. 

Capitolul III 


Noua generație 


1. Am încheiat capitolul precedent cu un paragraf despre locul 
ocupat de tînăra generaţie în dezbaterile de idei privind tradiționalis- 
mul şi românismul. Socotesc necesar, aici, să-i închin un întreg 
capitol. Un capitol menit să-i radiografieze fizionomia spirituală în cel 
puţin două momente evolutive în acest deceniu. Radiografia e nece- 
sară pentru că, dincolo de dascăli și personalităţile îndeplinind func- 
Huni de directori de conștiințe, exponențţii tinerei generaţii, acum în 
plină afirmare spectaculoasă, au întreţinut dezbaterile și înfruntările. 
Între membrii acestei generaţii, deloc convergente în opinii, pe de o 
parte, și cei „bătrini”, pe de altă parte. Ei, membrii acestei generaţii 
linere și nonconformiste, au fost fermentul luptei de idei, întreținîind-o 
şi potenţind-o, și au oferit totodată un termometru pentru starea de 
spirit a tineretului. Lucru important, pentru că pasiunea politică a 
vremii se exercită asupra tineretului, mereu chemat în prim-plan. Nu 
era legionarismul o mișcare politică a tineretului? Şi nu a fost legio- 
narismul, printre grupările de extremă dreaptă, cea mai agresivă? 

Prin 1927, tînăra generaţie abia se constituia. Mircea Eliade are 
meritul de a o fi trezit, chemînd-o la unitate și țeluri comune. Itinerariul 
spiritual, ciclul de 12 foiletoane apărut în Cuvintul din 1927, a fost, 
de fapt, programul acestei generaţii care se considera a fi „prima 
generaţie românească necondiționată de un obiectiv istoric de reali- 
zat’, întrucît Marea Unire din 1918 înfăptuise un vis și o misiune 
seculară. Aveau, cei ce se vor aduna în jurul Itinerariului lansat de 
Eliade, între 20 și 25 de ani. Își căutau, toţi, puncte de orientare. Şi 
Eliade are meritul de a le fi revelat, febricitant, cu poticneli, dar vădind 
năzuinţe de regăsire în plan spiritual. „Noi am cunoscut — scria Eliade 
în primul foileton — o viață mai completă. Am trecut experienţe care 
ne-au condus la rațiune, la artă, la misticism... În noi izbîndeşte 
Spiritul”! Una din trăsăturile generaţiei care se ridică va fi așadar 
critica raţiunii suficiente. Altă dată, adăuga că „generaţia noastră 
obsedată de echilibru și sinteză nu mai poate fi mulțumită în munca 
științifică. Aceasta nu înseamnă că o disprețuiește sau o neagă... Dar 


l. Mircea Eliade, „Linii de orientare”, Cuvintul, III, nr. 857, 6 septembrie 1927. 

noi năzuim să completăm viziunea științifică cu rezultatele altor 
funcţiuni”!. Nega existenţa unei culturi istorice pentru că n-au fost 
suficient folosite pozițiile spirituale pe care le dăruia religia ortodoxă. 
Socotea că, pentru generaţia sa, literatura beletristică, ca act creator, 
e insuficientă, pentru că e numai un aspect al culturii și năzuința 
necesarei sinteze presupune transcenderea dincolo de beletristica 
pură. Se arăta interesat de noile preocupări ale spiritualului, de la 
teozofie, învăţăturile lui Tagore, pînă la misticism, întrucît „pentru 
noi, tinerii, misticismul e deja o realitate”, şi îndemna la „întoarcerea 
la Biserică” pentru că „e mîntuitoare și necesară”. În sfirșit, într-un 
alt foileton, declara: „Ortodoxia e, pentru noi, creştinismul autentic, 
care trebuie actualizat în prospecte și calde fapte sufletești. Trebuie 
să fim creștini — pentru a găsi un sens vieţii, sens care să întreacă 
simpla umanitate și să cuprindă din acel suc al metafizicii, care sìn- 
gur ne orientează... Dacă voim să rămînem sinceri pînă la urmă, 
trebuie să mărturisim: acei dintre ortodocși care au dus o viaţă lipsită 
de neliniști și experienţe lăuntrice nu sunt adevăraţi ortodocşi... Așa- 
dar, noi — cei tineri — vom ajunge, ceea ce e frumos în noi e faptul 
căutării... Noi voim un creștinism efectiv, adică rezultatul unei expe- 
rienţe, proaspăt, greu de sensuri, cald de viaţă, strălucitor de daruri”?. 

Era, vede oricine, aici, un strigăt întru căutare în care Papini, Gide 
și Rudolf Steiner făceau casă bună cu ortodoxia. Șerban Cioculescu 
a comentat Itinerariul lui Eliade în Viaţa literară din 26 mai 1928 din 
perspectivă raţionalistă, observînd că partea lui cea mai vulnerabilă 
ar fi afirmarea superiorității morale a ortodoxiei, care, bizuită pe afir- 
maţiile lui Nae Ionescu, de fapt, „figurează o ortodoxie de tipul cato- 
licismului, în luptă cu un fel de individualism protestant, în preoțimea 
noastră. Semnalăm incompatibilitatea dintre ortodoxie (și, în genere, 
orice credință dogmatică) și misticism, prin definiţie individualist, și 
insuficiența unei mistice «redusă la căutarea și găsirea credinţei»”. 
Eliade a revenit, precizînd: „conștiința generaţiei noastre e polivalentă, 
lîngă valoarea empiricului și logicului s-a așezat o valoare etică și 
religioasă. S-au așezat după o experienţă. Și sunt experienţe pe care 
nu le îndură decît asemenea generații. Şi care sapă prăpăstii între 
înţelegerea lor și a predecesorilor; pentru că prăpastia există între 
valorile pe care aceștia le acordă marilor coeficienţi ai vieții și duhu- 
lui”. Cum Cioculescu îi reproșează depărtarea de raţional și neaccep- 
tarea adevărului că spiritualul poate fi, deopotrivă, laic şi religios, 
Eliade replică: „Mă interesa, în cel dintîi rînd, specificul, ineditul 
duhului noii generații. Iar specificul său nu e gravitate către materi- 
alism, nici negarea valorilor raționale —, ci încercarea de sinteză, de 


1. Idem, Cuvintul, nr. 867, 16 septembrie 1927. 
2. Idem, „Ortodoxie”, în Cuvintul, nr. 924, 12 noiembrie 1927. 

armonizare a necesităţilor duhului, întemeiate pe robustul trunchi al 
personalităţii”!. 

A revenit, în replică, și Cioculescu, în aceeași revistă, tocmai în 
17 noiembrie 1928, constatînd că „dsa (Eliade, n.n.) menţine identi- 
Intea decretată și postulată arbitrar între ortodoxie și spiritualitate”, 
deși relaţia e, acum, mai bemolată. Spiritualitatea românească îi 
npare, clădită cum e pe rituri și tradiţie, mai curînd o similicredinţă. 
De aceea, interoghează: „Ce bine poate aștepta biata ortodoxie indi- 
genă de la impertinentul romantism și exasperantul individualism al 
«-lui Mircea Eliade, a cărui idealitate maschează poate numai o dure- 
roasă refulare de instincte, investite în spasme de metafizică?”. Și 
ndaugă: „Între spiritualitatea divagantă, intercontinentală, de trocuri 
de idei asiatice și europene, și ortodoxie, există raporturi de fantezie 
pură, pe care bunul-simţ popular, în ultimă instanţă, dacă intelectual 
e recuzat, le respinge”. 

Acest document cu valoare de manifest, semnat de Eliade în 1927, 
va determina treptat constituirea noii generații. Nu va fi unitară în 
opţiuni, dar, dincolo de diversitatea opiniilor, se va constitui ca un 
corp distinct. Fără pretenţie de exhaustivitate, amintesc componența 
ncestei generaţii ce începe să se afirme în anii treizeci: Mircea Eliade, 
Mircea Vulcănescu, Paul Sterian, Dan Botta, Emil Cioran, Constantin 
Noica, Anton Golopenţia, Henri H. Stahl, Ion I. Cantacuzino, Alex. 
Cristian Tell, Mihail Polihroniade, Mihail Sebastian, Petru Comarnescu, 
lonel Jianu, Toma Vlădescu, Petre Puţea, Traian Herseni, Octavian 
Neamţu, Paul Costin Deleanu, Constantin Mateescu, Vasile Băncilă, 
Arșavir și Haig Acterian, Gh. Racoveanu, Eugen Ionescu, D.C. Amzăr, 
lon Ionică, Petre Viforeanu, Constantin Enescu, P.V. Vojen, Petru 
Manoliu, Sandu Tudor, Nicolae Roșu. Liantul sau factorul formativ îl 
constituia profesorul lor, admirat, de metafizică și logică, Nae Ionescu. 
Prin laboratoarele cursului și seminarelor sale trecuseră toţi și la revista 
Cuvîntul își făcuseră, mai mulţi, debutul în dezbaterea de idei. Apoi 
și-au întemeiat gazete proprii: Floarea de Foc, Credinţa, Dreapta, Ideea 
Românească, Decembrie, Axa şi încă destule altele. Iar cei mai impor- 
tanți aveau sau vor avea rubrici la citita Vremea. Gruparea era, de 
fapt, mai numeroasă, unele nume neimpunîndu-se ori pierzindu-se pe 
dnum. Altele erau ale unor plasticieni (Mac Constantinescu, Marcel 
Iancu, Miliţa Petrașcu), actriţe, coregrafe (Marietta Sadova, Lily Popovici, 
Floria Capsali, Sorana Topa, Marieta Rareș) care se întilneau în ace- 
lași cerc, dar nu vor face parte efectivă și din „noua generaţie”. Iar 
media de vîrstă nu depășea 25 de ani. 


1. Mircea Eliade, „Sensul Itinerariului spirituat”, Viaţa literară, III, nr. 86, 9 iunie 
1928. 

Înainte de a le analiza luările de atitudine în cele două etape dis- 
tincte — faza dintii, fremătătoare, fascinant căutătoare întru împlinire, 
și cea de a doua, prin 1936, a convertirii gardiste, nu la toţi, dar la 
cei mai mulţi —, cred că e necesar să aduc în scenă asociaţia „Criterion”. 
Ideea constituirii ei, după cum mărturisește Eliade în Memorii, s-a 
născut într-o după-amiază duminicală, la o întîlnire amicală, în gră- 
dina soţilor Mac Constantinescu și Floria Capsali. 

Trebuie să fi fost prin 1932, iar cel ce avusese ideea a fost — cine 
altul? — Petru Comarnescu. Asociaţii, după ideea iniţiatorului, trebu- 
iau să organizeze un ciclu de conferinţe. Propunerea a fost acceptată 
şi s-a stabilit că acel ciclu iniţial trebuie să fie consacrat evocării unor 
personalități. Primul ciclu a programat simpozioane despre Freud, 
Gandhi, Lenin, Mussolini, Chaplin, Proust, Gide, Picasso, Stravinski. 
Altele trebuiau să aibă ca obiect cîteva probleme de mare interes: 
romanul românesc contemporan, arta românească modernă, America 
şi cultura americană, Asia văzută din Occident etc. Şi unele, și celelalte 
fuseseră închipuite ca simpozioane, pentru că despre același subiect 
conferenţiau cîțiva vorbitori din perspective deosebite și contradicto- 
rii. Cînd era necesar, erau invitate și competenţe din afara grupării, 
cum s-a întîmplat cu Belu Silber și Lucrețiu Pătrășcanu care au vorbii 
la conferinţa despre Lenin, alături de M. Polihroniade şi M. Vulcănescu. 
Prima conferință-simpozion a avut ca temă personalitatea lui Lenin 
(13 octombrie), a doua despre Freud (20 octombrie), urmate de cele 
despre Chaplin, Gide, Mussolini, Bergson, Krishnamurti, Greta Garbo, 
Gandhi, Valery (15 decembrie). La simpozionul despre Freud s-a 
remarcat Eliade, alături de Vulcănescu și Polihroniade. Conferința 
programată cu bilete de intrare în sala Fundaţiei Culturale Carol I a 
recoltat un asemenea spectaculos succes, încît a fost de două ori 
repetată și apoi reluată, în turneu, în cîteva orașe de provincie. Au 
urmat, cu același succes, de două ori pe săptămînă, celelalte simpo- 
zioane. La cel despre Gide, întrucît scriitorul călătorise de curînd în 
U.R.S.S. și scrisese despre acea ţară cu elogii, studenții cuziști au asal- 
tat sala, izbutind să pătrundă înăuntru și provocînd incidente. S-a spus 
chiar că au crezut că Gide (după pronunția numelui) e evreu, deci, 
de aceea, au scandat „Jos jidanul!”. La simpozionul despre Chaplin, 
cuvîntul lui Sebastian a fost, de la început, întrerupt de aceiași cuziști, 
cu apostrofa: „Un ovrei despre alt ovrei”. Alb de jignire, Sebastian ar 
fi rupt foița cu planul cuvîntului său, adresîndu-se asistenţei: „Atunci, 
da, voi vorbi ca evreu despre evreul Chaplin”. Şi a dezvoltat o confe- 
rință foarte apreciată. În jurul acestor simpozioane, atit de asaltate 
de public, s-a iscat mare zarvă, de la gazetari, public intelectual, pînă 
la Siguranţa Statului. Gazetarii și cei de la Siguranţa Statului erau 
iritaţi pentru succesul de public, ceilalţi pentru „pericolul” potenţial 
reprezentat de aceste manifestări. A urmat al doilea ciclu, programat 

in acelasi timp (manifestările aveau loc bisăptămînal) cu tema „Cultura 
tonnână actuală”. 

S-a discutat despre poezie, roman, teatru, critică şi eseu, ziaristică, 
uric plastice, muzică și dans, arhitectură, filozofie, curente ideologice. 
Ifirește, aceste manifestări au impus gruparea în conștiința publică, 
polenţînd interesul și pentru scrierile acestor tineri. Se repeta, aproape 
uldoma, episodul propulsării Junimii în faza dinaintea apariţiei 
('onvorbirilor literare, prin ciclul de conferinţe cunoscute în epocă sub 
denumirea de „prelecţiuni populare”. 

Presa fusese informată, din vreme, de constituirea grupării „Cri- 
terion” şi de manifestările ei. În iunie 1932, Sebastian scria în Cuvintul: 
„Este o asociaţie intelectuală născocită acum vreo trei luni de imagi- 
naļia și spiritul practic a doi scriitori convertiți la americanism (i-am 
numit pe d-nii Paul Sterian și Petru Comarnescu) care a izbutit în 
scurtă vreme să-și precizeze rostul și posibilităţile de viitor... «Criterion» 
iși propune să încadreze practic activitatea tinerilor scriitori, artiști, 
pictori, sculptori, muzicieni... care înţeleg să-şi creeze organ propriu 
de acţiune”!. 

S-a anunţat că programul va începe la toamnă. Cînd primul ciclu 
de conferințe se desfășura și gazetarii începuseră să ricaneze prin 
ironii și injurii, Eliade a răspuns sarcastic: „O sumă de oameni au 
crezut că fac o glumă bună travestind numele asociaţiei «Criterion» 
in «Cretinion». Sincer vorbind, nu mi se pare nelalocul ei această 
poreclă, care este, în același timp, un renume și o donquijotescă laudă. 
Căci este o nemăsurată laudă să fii cretin în această ţară de învîrtiți 
i băieți deștepţi. Să fii cretin, adică să te încăpăţinezi a face cultură, 
u crea colaborări între mai multe elite intelectuale, a scrie şi a vorbi 
[ără nici o răsplată, împotriva interesului tău, știind bine că vei oțări 
invidia şi acreala mai-marilor tăi, că nu vei găsi nici sprijin, nici încu- 
rajare, nici colaborare. E de-a dreptul cretin să-ţi pierzi timpul dis- 
cutînd probleme neremuneratorii la «Fundaţie» în loc să-ţi cauţi anumiți 
stăpini care nu te vor lăsa să mori de foame și a manifesta patriotic 

din ordinul lor. Şi acest grup de zănateci au preferat un Cretinion. 
O activitate dezinteresată, gratuită, liberă, tinerească. Proștii ăștia au 
crezut că se poate schimba ceva în această ţară, numai pildă bună să 
dea. Cretinii ăștia au crezut în cultură, în artă, în gîndire cînd puteau 
crede numai pe jumătate în politică. Naivii ăștia au avut un ideal. Au 
bănuit altceva înapoia pînzei tulburi a vremurilor tulburi. Au crezut 
că pot lucra și trebuie să lucreze. Au crezut... și nu s-au dezmeticit 
nici acum... În această stăruinţă de cavaler și erou, un arzător stigmat 
al cretinismului. Prieteni ai urei, nu vă supăraţi: într-o ţară de sfinți 
și de înţelepţi, de inteligențe și de magnificiențe etice, cretinii nu sunt 


1. Mihail Sebastian, „Criterion”, Cuvîntul, VIII, nr. 2577, 26 iunie 1932. 

tocmai de aruncat. Eu, cel puţin, sunt de-a dreptul orgolios că mă 
număr printre ei”!. Eliade răspunsese, de fapt, unei notițe din gazeta 
Stînga a lui V.V. Stanciu, care observa, pe marginea simpozionului 
despre Lenin, maliţios: „Există în capitală... o asociaţie de tineri care 
nu se știe dacă va rămîne în istoria culturală sub numele ei curent 
Cretinion sau cel autentic de Criterion”?. 

Iată și opinia unei gazete a tinerilor cuziști pe marginea simpozio- 
nului despre Gide: „La București cîţiva zmintiţi ce-și zic «intelectuali» 
încercau să cloroformizeze pe naivii adunaţi în sala Fundaţiei Carol 
și care ascultau aiuriţi o liturghie pacifistă. «Intelectualii» consacrau 
un nou «ideal», propovăduitor al marxismului, dar care în orele de 
meditaţie se îndeletnicește şi cu practica obiceiurilor... turcești, pro- 
babil scumpe tinerilor noștri savanți... Studenţimea naționalistă a 
năvălit atunci în sală; mai puţin războinică însă decît locuitorii ora- 
șului sortit să devină capitala Pan Europei, s-a mulțumit numai să 
huiduiască pe reprezentanţii «comuniștilor intelectuali». Și astfel, 
Ralea, Cioculescu, Vulcănescu și ceilalți «pacifişti», cu sau fără ciocuri, 
nu s-au putut strecura decît sub protecţia baionetelor hulite, purtate 
de ostașii pe a căror haină au zvîrlit de atitea ori noroi de insulte”?. 

Ciclul de conferinţe a fost reluat și în 1933. Era intitulat „Tendinţa 
1933” şi a început în octombrie 1933. Primul simpozion, „Soluţiile 
crizei economice”, a fost prezidat de prof. G. Tașcă. Au conferenţiat 
M. Vulcănescu, ing. Șt. Beldie, ing. Mavrocordat. Un alt simpozion - 
cum am găsit menţionat în ziare — a fost dedicat temei „Război”. A pre- 
zidat - azi s-ar spune că a fost moderator - Grigore Gafencu. Au 
conferenţiat: Victor Vojen (Germania și echilibrul european), Petre 
Viforeanu (Franţa și pacea Europei), M. Polihroniade (Japonia, China 
și Pacificul), Constantin Enescu (Neoiunperialismul Europei. Au fost, 
fireşte, şi altele pe care nu le-am putut reconstitui. Am găsit o infor- 
matie — în gazeta Dreapta — care anunţa interzicerea, din cauza stării 
de asediu, a simpozionului, programat la 8 februarie 1933, cu tema 
„Orientări spirituale ale noii generaţii”. În același an, asociaţia „Criterion” 
a organizat în sala „Dalles” o mare expoziţie, la care au expus: Marga- 
reta Sterian, Lucia Bălăcescu, C. Babic Daniel, Mihaela Eleutheriade, 
A. Catargi, Mac Constantinescu, Marcel Iancu, Henri Daniel, Corneliu 
Mitrăchescu, M.H. Maxy, P. Iorgulescu. 

În 1934, asociația „Criterion” s-a autodizolvat. Intervenise, dizol- 
vant, politica. Cîțiva criterioniști (M. Polihroniade, Alex. Cristian Tell, 
V. Vojen) optaseră deschis pentru Garda de Fier (primii doi au și fost 
arestaţi cu ocazia asasinării lui I.G. Duca) și refuzau să mai participe, 


1. Mircea Eliade, „Cretinion”, Cuvîntul, VIII, nr. 2729, 25 noiembrie 1932. 
2. „Un Sympozion politic”, Stînga, I, nr. 2, 15 noiembrie 1932. 
3. Asaltul, 30 noiembrie 1932. 

lu simpozioane, cu democrați sau persoane de stinga. Gazetarii sau 
iemorialiștii au acreditat ideea că asociaţia s-a desfiinţat după un 
simpozion, huiduit de legionari, în urma căruia toți membrii au ade- 
tnl la Garda de Fier. Nu e deloc aşa. Sfirşitul „Criterionului” a fost 
determinat de un scandal, imund, de presă. Un tînăr balerin, Gabriel 
Negri, a dansat, în toamna lui 1934, pe muzica lui Debussy (Preludiu 
la după-amiaza unui faun), într-un spectacol de mare succes la operă. 
balerina Floria Capsali, invidioasă, a acreditat, înaintea gazetarilor, 
ideea că interpretarea lui Negri dezvăluie aplecări pederaste. Cum în 
programul tipărit al spectacolului balerinul integrase texte de Petru 
Comarnescu și Mircea Vulcănescu, curind Credinţa lui Sandu Tudor 
I-a acuzat pe cei trei de practicare a moravurilor pidosnice!. 
Declanșarea scandalului avea mobiluri diversificate. Zaharia Stancu, 
redactor la Credinţa, dusese o campanie împotriva politicianului 
Manolescu-Strunga. Fiica politicianului era logodită cu Comarnescu. 
Acesta din urmă firește că ricana. În replică, Stancu l-a acuzat în 
Națiunea Română că e homosexual. Cei doi au polemizat. Stancu l-a 
provocat la duel pe Comarnescu, care a refuzat provocarea. Credinţa 
s-a folosit de incidentul spectacolului dat de Negri, acuzindu-i de 
homosexualitate pe cei trei (Negri, Vulcănescu, Comarnescu) plus 
AL.Cr. Tell. Vulcănescu, indignat, s-a dus la redacția gazetei pentru a-l 
lovi pe Stancu. A fost, acolo, o încăierare, terminată prin evacuarea, 
cu poliția, a lui Vulcănescu (Credința din 15 decembrie 1934 a relatat, 
din unghiul ei de vedere, incidentul în articolul intitulat „M. Vulcănescu, 
filozoful boxeur sau moralistul bătut”). A urmat o violentă campanie 
a Credinței (atunci a lansat Zaharia Stancu expresia „cavalerii de 
Curlanda”). Campania convenea Credinței, pentru că grobianismul 
„prinde” la public și tirajul ei a crescut sensibil. Mircea Eliade crede, 
în Memorii, că Ministerul de Interne îmboldea Credinţa pentru că era 
interesat în compromiterea „Criterionului”. Ipoteza nu e deloc de 
ignorat. Curios e că Sandu Tudor, poet religios şi teolog ca pregătire 
(va sfirși ca monah în deceniile de după 23 august 1944), s-a putut 
cobori pînă la astfel de suburbane atacuri, invectivîndu-și colegi sti- 
mati de generaţie. Într-un articol din 13 decembrie îi stigmatiza cu 
astfel de epitete: „Abia acum ne dezvăluie toată nemernicia scîrnavă 
din inima lor de neîmpliniţi, de masturbaţi, de invertiti. Strig în văzul 
tuturor acestei generaţii, în preajma a treizeci de ani, în lături, pentru 
că sunteţi farsori, sterpi și vicioși pînă în măduva oaselor, mediocri 
şi nevropați... „Criterionul” vostru poartă pe piedestal un homosexual 
dansînd”. A fost și o încăierare cu directorul Credinței la cafeneaua 
„Corso”. Campania a continuat toată luna ianuarie 1934. Agresaţii 
l-au dat în judecată pe Sandu Tudor. Finalmenie, aceștia au cîștigat 


1. Mircea Eliade, Memorii, vol. 1, Humanitas, 1991, pp. 310-311. 

procesul, sentinţa obligînd Credinţa să insereze în paginile ei decizia 
tribunalului. Gazeta lui Sandu Tudor s-a conformat, pubiicînd știrea 
pierdută undeva, în paginile unui număr. Dar dezastrul „Criterionului” 
s-a produs. Foști colegi și prieteni nu-și mai vorbeau sau se repudiau 
(cum s-a întîmplat cu Petru Manoliu, redactor și deţinătorul unei 
rubrici- „Țintar” — la Credinta, care s-a alăturat... gazetei). Comarnescu, 
inițiatorul și sufletul „Criterionului”, n-a mai îndrăznit să conferenţi- 
eze. Asociaţia s-a pulverizat şi și-a încetat existenţa. În 28 septembrie 
1934, Petru Manoliu insera, în rubrica sa „Țintar” a Credinței, acest 
răspuns către o cititoare: „Mă întrebi dacă mai există «Criterion» sau 
s-a «destrămat». Şi-mi mulțumești. Pentru puţin, deoarece nu pot 
răspunde nimic, îmi pare rău, dar așa este. Singurul lucru care-l pot 
face este să te anunţ că unicul în drept să-ţi dea lămuririle necesare 
e Petru Comarnescu. Atît. Unde e Comarnescu, acolo e și «Criterion»”, 
În toamna lui 1934, mai precis la 15 octombrie, Al. Cristian Tell a 
făcut să apară revista Criterion. Se menţiona că revista „nu reprezintă 
Asociaţia de arte, litere și filozofie cu același nume”. Redacţia era 
alcătuită din foști criterioniști: I. Cantacuzino, Comarnescu, H.H. 
Stahl, Eliade, Tell și Vulcănescu. Aceştia o și scriau. Se promitea o 
apariţie bilunară. Au apărut cu totul șapte numere, dintre care două 
sunt duble. Revista e, negreșit, interesantă prin chestiunile abordate 
și semnături. Dar șapte (de fapt cinci) numere ale unei reviste nu pot 
marca un eveniment. E, mai curînd, o ultimă zvicnire a acelei splen- 
dide grupări care a fost „Criterion”, de care lumea intelectuală și 
politică a vorbit mult, semnalind potenţialităţile tinerei generaţii. Dar 
aura criterionismului nu s-a stins în 1934, odată cu dispariția gru- 
pării. Mai era amintită, ca exemplu, fie aprobativ, fie ca o rătăcire de 
pe drumul drept. Și în 1936 Radu Gyr trimitea săgeți otrăvite spre 
splendida fostă asociaţie: „Pe lingă acest tineret al nostru, verde... ce 
dezolant și clorotic tablou oferă acele pîlcuri risipite, anarhice și dez- 
orientate de «tineri scriitori și intelectuali» pe care îi vedem bijbiind, 
nefericiți și dezorientaţi, pe la Capşa sau prin Criterioane! De cîte ori 
n-am ridicat prin ziare și reviste literare chiot de deșteptare către 
acest pretins... tineret scriitoricesc. Trebuie rostit răspicat: nu există 
generaţie valabilă și nu văd altă elită, în actualul moment românesc, 
în afară de tineretul legionar al universităţilor. Singurul selecționat 
şi omologat pentru axă, disciplină, tărîm spiritual și misiune istorică”!. 

Firește, atacurile veniseră și de la stînga. Încă în toamna lui 1934 
Viața Românească scrisese: „«Spiritualitate» și «Criterion» mai sunt 
sinonime și cu profeție. Amuleta acestui grup este ghiocul. Dl Mircea 
Eliade ne informează: «Nae Ionescu experimenta statul țărănesc într-o 


1. Radu Gyr, „O generaţie și un moment istoric”, în Revista mea, Il, nr. 2, februarie 
1936. 

vreme cînd toată lumea era convinsă de fertilitatea statului liberal. 
Nne Ionescu a văzut și experimentează statul naţional revoluționar 
acum, cînd toată lumea crede în statul țărănesc». Ceaţa impreciziei 
in care se zbate și Comarnescu este alungată de declaraţiile d-lui 
kliade: vrea stat naţional legionar (Corneliu Zelea Codreanu). «Poi- 
mline» înseamnă revoluţia legionarilor”!. 


Un alt element pe care l-aș aduce în discuţie înainte de a analiza 
vele două etape ale zbaterii noii generaţii este ancheta revistei Vremea. 
i: o anchetă exclusiv consacrată tinerei generaţii și la care au răspuns 
personalităţi ale generaţiei „bătrîne”!. Aș sublinia că ancheta a fost 
imlreprinsă la Crăciunul anului 1932, adică înainte de a fi pătruns 
printre acești tineri morbul legionarismului, și avea trei întrebări: 
„|. Credeţi în existenţa unei generaţii tinere cu o mentalitate dis- 
linctă? 2. Care este misiunea ei, după Dvs.? 3. Care sunt realizările 
ei pînă acum?”. Citez esenţialul răspunsurilor, în ordinea inserată în 
gazetă. Primul răspuns e cel al lui Nae Ionescu: „1. Ei bravos, de ce 
nu mă întrebaţi dacă afară e soare? Desigur că există o generație 
linără cu o mentalitate caracteristică ei... Fiecare generaţie are o 
realitate a ei, dar asta nu înseamnă că are o misiune a ei, un sens. 
2. Nu înţeleg ce înseamnă aceea «misiunea unei generaţii». Generaţiile 
nu creează nimic, ele sunt purtate și împlinite de realităţi istorice. 
Isioria se face singură, nu o fac generaţiile, nici oamenii... Desco- 
perirea lui (a lui Pasteur, n.n.) era în aer, aparţinea momentului isto- 
ric. Dacă nu descoperea Pasteur microbii, îi descoperea altul; dar ei 
trebuiau descoperiţi. 3. Eu nu cred că se poate face deosebirea dintre 
«generaţie» și «realizările» ei. Ceea ce este generație, același lucru sunt 
şi realizările ei. Nu se poate spune că o generaţie ar fi putut face mai 
mult sau altceva mai bun. Trebuie să acceptăm lumea așa cum e, 
realitatea nu poate fi alta decît așa cum e. E un punct de vedere strict 
realist”. Directorului Universului, Stelian Popescu, magistrat fără prac- 
Lică, dar fost ministru de Justiţie, incult, grobian (i se spunea „Neică” 
și „Stelian Popește”), dar om cu influență prin gazeta de mare tiraj pe 
care o conducea, creatoarea de opinie publică în păturile mijlocii, i s-a 
cerut și lui să răspundă la anchetă, fiind inserat în al doilea loc: 
„Credința mea este că această generație este pe un drum greșit și 
că dacă experienţa de pînă acum nu este destulă pentru a o face să-și 
deschidă ochii, ea este mai destinată să treacă prin încercări din ce 
în ce mai grele pînă ce, în cele din urmă, va fì silită de împrejurări, 
mai tari decît voinţa sau dorinţa ei, să se întoarcă înapoi și să aprinză 
torța stinsă în mîinile generaţiei trecute, de marele cataclism abătut 


1. P. Nicanor & Comp., „Poimiine.,.”, Viaţa Românească, XVII, nr. 19-20, octombrie 

asupra ei de marele război”. Cît privește a treia întrebare din anchetă: 
„Realizările acestei generaţii, în domeniul binelui general, nu se văd 
pe nicăieri. Ele vor mai fi așteptate încă atîta vreme cît orbirea va 
dura și sunt sigur că nu vor apare curînd, pentru că concepţiile gene- 
raţiei de azi nu ţin seama de realitate”. Aceasta e opinia unui închis- 
tat tradiţionalist care nu vedea cu ochi buni zbaterea unor tineri 
pentru a-şi găsi o fizionomie particulară. Mai interesantă e reflecția 
lui Pamfil Șeicaru, director al influentului cotidian Curentul, unul 
dintre exponențţii generaţiei tranșeelor („generaţia războiului”), prieten 
cu Cezar Petrescu și cu Nichifor Crainic, care își considerau idealurile 
trădate de politicianism și voracele capitalism postbelic. Șeicaru con- 
cede să recunoască existenţa noii generații, constatînd eșecul celei a 
războiului. Cît privește însă fizionomia noii generaţii, îi constata, cum 
și era, caracterul ei neomogen: „Am văzut tineri pornind de la extrema 
dreaptă a «Crinului alb» trecînd vertiginos la «Crinul roşu»... ca pe 
urmă aceștia... să devină niște foarte respectuoși burghezi”. La a doua 
întrebare a anchetei, răspunsul cade repede şi cam negativ: „În ceea 
ce privește misiunea unei generaţii, realizările de pînă acum neexis- 
tind, substanţa de ideologie specifică, nu poate să existe misiune, nici 
realizări”. Și mai negativ e răspunsul la a treia întrebare: „Nu văd nici 
opera mare, menită să însemne o piatră de hotar, nu văd nici acea 
pasiune de jertfă robită unei credinți. Văd o generaţie de oameni tineri, 
deștepţi, înzestrați cu mare capacitate de uitare, admirabil pregătiți 
pentru rapide ascensiuni. Toţi sunt străbătuţi de aceeași grabă de a 
se înregimenta, nu sub flamura unei doctrine, ci sub steagurile soioase 
ale afirmării electorale. Deci, nimic nou, ci vechea poveste, reînnoită 
doar în distribuirea rolurilor. Totul e o arhicunoscută comedie puţin 
patetică a arivismului”. A fost inserat apoi răspunsul, ,matematicianu- 
lui Octav Onicescu, bun prieten cu Nae Ionescu. Aș reține, de aici, 
răspunsurile la a doua şi a treia dintre întrebări. Cît privește între- 
barea despre misiunea noii generaţii, observă: „Dacă ar exista una, 
misiunea ei ar fi să revizuiască relaţiile noastre cu realitatea și să le 
adincească: pentru că generaţiile mai vechi, obligate de împrejurări 
istorice, au fost conduse la o activitate de asimilare a unor bunuri 
spirituale ale civilizaţiei europene cari le-au ţinut, în general, la supra- 
fața lucrurilor”. În același spirit va fi și răspunsul la a treia întrebare, 
cea privind realizările noii generaţii: „Realizările de pînă acum ale 
acestei generaţii, întru cât o cunosc eu, n-au mers totuși la adîncimea 
realităților și la răscolirea lor în măsura pe care o aşteptam și noi, și 
ei... Fără îndoială însă că credința noastră în puterile acestei genera- 
ţii, deși zdruncinată, rămîne”. Să alătur acestora răspunsul dr. V. Trifu, 
un fervent adept al lui A.C. Cuza și deci admirator al extremei drepte. 
Acesta nu răspunde separat întrebărilor, ci preferă un discurs pătimaș 
și generalizant: „...Misiunea generației tinere de azi ar fi să repare 

yrcşelile grave ale reprezentanților demoliberalismului masonic; deci, 
o operă grandioasă, însă deosebit de dificilă, și pentru aceasta tine- 
telul de astăzi ar trebui să se pregătească prin o cultivare cît mai 
kleală a minții și a inimii, sub imboldul incomparabil al naționalis- 
mului creștin cel mai categoric. Misiunea tinerei generaţii ar mai fi 
ai pătrundă inerţiile scelerate ale francmasoneriei și să o nimicească 
țnră cruţare... Mi se pare o monstruozitate fără seamăn că pot răminea 
|n catedre universitare, nestingheriți, nenumărați nebuni, dintre care 
unul își permite să recomande tineretului studios, ca tip al celei mai 
inalte culturi, pe abjectul depravat André Gide, mare preot al pede- 
rastiei”. Cite risete și dezaprobări a stirnit acest răspuns printre 
membrii noii generaţii, care ţineau la mare cinste pe Gide și, în gene- 
ral, literatura autenticităţii și a experienţelor, nu e greu de bănuit. 
Confuzia dintre etic și estetic nu putea fi acceptată. Dar invitaţia spre 
naționalismul fundamentalist avea să cîştige aderenţi printre acești 
lineri intelectuali peste patru-cinci ani. 

N-a răspuns direct la întrebări nici Lovinescu, ci a trimis redacției 
o reflecţie a sa despre noua generaţie: „Era, de pildă, firesc ca epocii 
«din timpul și de după războiul mondial să-i corespundă inchietudinea 
spirituală a sufletelor impresionate de convulsiile vieţii în faţa proble- 
mei morţii pusă brutal în fiecare clipită a celor patru ani de măcel 
universal; semnalată de cîțiva critici, tendinţa spre o nouă spiritua- 
litate a luat, mai ales prin contagiune, amploarea unei caracteristici 
definitive a epocei postbelice, despre al cărei misticism se vorbește 
prea puţin acum, chiar și la noi, unde ecourile preocupărilor apusene 
sunt atit de tardive. Fenomenul de egală importanţă al crizei mondi- 
ale e pe cale de a se dezvolta aici, mai ales în preajma Rusiei, în 
preocupări de ordin social, Din zece tineri care vin la mine, nouă sunt 
bolșevizanţi. Tragedia intelectualului român, în faza lui embrionară, 
e atît de acută, încât, uitînd că nota caracteristică a oricărui artist e 
diferențierea cu orice preţ, el aspiră spre o stare socială de uniformi- 
zare; pentru pîinea cea de toate zilele egal distribuită, el ar prefera să 
devină un număr și, renunţind la libertatea inspiraţiei și a cuvîntului, 
să se consacre apologiei planului quinquenal. În ceea ce mă privește, 
eu nu cred în evoluţia noastră socială spre o astfel de formă și, cel 
mai adesea, chiar în seriozitatea acestei aspirații, în care intră multă 
contagiune și ceva snobism intelectual. Nu-i mai puțin adevărat însă 
că lipsa de solicitudine faţă de tinăra noastră intelectualitate este 
reală și efectele ei dureroase, prin abaterea forţelor spirituale de la 
activitatea dezinteresată a artei”. Să recunoaștem, în această opinie, 
un punct de vedere deosebit de al celorlalţi intervievaţi. Și e sigur că 
noua generaţie nu s-a recunoscut în acest răspuns. Altfel a procedat 
Rădulescu-Motru. Conștiincios, a răspuns fiecărei întrebări. La cea 
dintîi întrebare, a socotit că: „Mentalitatea este un complex adînc 

statornicit sufletește, așa că nu se poate vorbi de o schimbare de 
mentalitate de la o generaţie la alta. De la o generaţie la alta se poate 
vorbi cel mult de o schimbare de atenţie sau de interes... Aceste noi 
posibilităţi, dezvăluirile pe neașteptate (că sporirea producţiei poate 
să aibă drept consecinţă mizeria, n.n.) cer o soluţie. Și o soluţie grab- 
nică. Acei cari sunt mai dureros atinși de găsirea soluţiei sunt tineri... 
Ei iau noutatea drept o nedreptate ce li se face lor. De aceea se cred 
uneori victimele celor bătrîni și își irosesc timpul în ceartă cu aceștia. 
Alteori se cred chemaţi pentru a construi un viitor mai bun și atunci 
privesc de sus la cei bătrîni”. Cît privește întrebarea despre misiunea 
noii generații, filozoful credea că „o menire are într-adevăr orice gene- 
raţie tînără, aceea de a continua, în condiţii mai fericite, viaţa popo- 
rului. Dar una este menirea ca realitate și alta este conștiința menirii. 
Mă îndoiesc că aceia care servesc o menire au și conștiința justă a 
scopului pe care îl servesc... Mulţi tineri cred că slujesc un ideal, cînd, 
de fapt, istoria îi arată că au fost instrumente oarbe în serviciul altui 
ideal. Să lucreze fiecare cinstit, fără pretenţia de a-și impune croiala 
minții pe sufletul omenirii”. La a treia întrebare, cea despre realizările 
noii generații, răspunde calm, optimist: „Bilanţul orișicărei întreprin- 
deri comerciale se face la sfirşit de an. Bilanţul realizărilor pe care le 
aduce omenirii o generaţie se face la sfîrşit de secol... Şi încă dacă 
sunt istorici buni cari să facă un bilanț”. A urmat răspunsul istori- 
cului Gh. Brătianu. Cum Brătianu nu a izbutit să distingă între 
generaţia războiului şi cea de după, socotindu-le un tot nediferenţiat, 
e aproape inutil să-i reproducem răspunsurile. 

Poate că această anchetă a revistei Vremea (care va deveni curînd 
o publicaţie scrisă de noua generaţie) a fost întru cîtva prematură. 
Oricum, inutilă a fost cea de a treia întrebare privind realizările noii 
generații, la sfirşitul anului 1932, cînd, se știe, împlinirile ei se vor 
produce, progresiv și de neocolit, peste cîțiva ani. Dar această anchetă, 
prin însuși faptul producerii ei, a fost ecoul unei realităţi indubitabile: 
noua generaţie se anunţase ca o forţă intelectuală distinctă și era 
interesant să se vadă cum i se reflectă imaginea în ochii personalită- 
ţilor de frunte ale momentului. De altfel, ecoul acestei anchete a fost 
real, semn că fusese utilă. S-a tot discutat despre ea, intervenind 
Sebastian, Philippide, Eliade, Comarnescu, Polihroniade, Șuluţiu, 
Petrașincu și încă alţii. În ianuarie 1933, Octav Șuluţiu observa 
într-un articol din România literară: „Pornind de la o anchetă a revis- 
tei Vremea, discuţia în jurul generaţiei noi s-a aprins din nou... E vorba 
de generaţia care a început să scrie acum 6-7 ani, după ce mai întîi 
așteptase terminarea studiilor secundare. E generaţia care are acum 
între 26-28 de ani. E adevărat, generaţia nouă n-a creat încă nimic... 
Ceva a făcut. În orice caz a dat dovada unei pregătiri mult mai fru- 
moase decit a celei care a precedat-o. Nu în înţeles cantitativ, ci de 

supleţe. Generaţia nouă posedă elemente multiple și o mare îndemi- 
uure în mișcări, are seriozitate, îndrăzneală și orizont larg, e gene- 
roasă, multilaterală... Şi cu o înaltă conștiință a ceea ce se numește 
creație. De aceea generaţia nouă nu a creat încă. Pentru că creaţia e 
în funcţie de progres interior, de coacere lentă a virtualităţilor”. Şi, 
npoi, viitorul critic literar exprimă o opinie întru cîtva deconcertantă, 
dar care merită înregistrată ca izvor de meditaţie: „Generaţia există 
numai atîta timp cît componenţii ei nu s-au găsit pe sine. Îndată ce 
membrii generaţiei s-au maturat și s-au realizat într-o operă, ei se 
izolează, se singuralizează și, prin însuși acest proces, generaţia se 
«destramă. Atunci generaţia nu mai e o realitate (inocent, n.n.) istorică. 
lia cade în trecut. Din acest punct de vedere, nu se poate vorbi de o 
generație a bătriînilor. Bătrînii sunt singuri. Nimic nu-i mai leagă, nici 
uspiraţii comune, nici interesul de luptă comună. Generaţia se susține 
prin comunitate de idei și interes și tocmai prin nedecisul, nepreci- 
zatul, neconfigurația mentalităţii sale. Cu maturarea, multe din aspi- 
rații se usucă și dispar... Atunci generația dispare. Generaţia nouă se 
ullă tocmai în acest proces de scădere a efervescenţei de pe urma 
căreia, apele potolindu-se, individualităţile se vor însingura, spre o 
maturare izolată. În așteptarea însă a acestui proces, generaţia tînără 
există şi a-i delimita contururile interioare înseamnă a prejudicia 
asupra viitorului”!. 


2. Noua generaţie era o realitate. Nu numai de virtualităţi. începuse 
rodul. Anton Holban publicase, în 1929, Romanul lui Mirel, în 1931 
și 1932, O moarte care nu dovedește nimic și Parada dascălilor, iar în 
1934, Ioana. Mircea Eliade a ieșit în lume, în 1931, cu Isabel și apele 
diavolului, în 1932, cu Soliloquii, în 1933, cu Maitreyi, și, în 1934, cu 
India, Întoarcerea din rai, Lumina ce se stinge şi Oceanografie. Sebastian 
debutase, în 1932, cu Fragmente dintr-un carnet găsit, urmat, în 1933, 
cu Femeia si, în 1934, cu De două mii de ani. Cioran se remarcase, 
în 1934, cu eseul de debut Pe culmile disperării. Eugen Ionescu publi- 
case, în 1931, Elegii pentru ființe mici şi, în 1934, celebrul, controver- 
satul Nu. În 1933, Șuluţiu publică romanul Ambigen, iar Comarnescu, 
în 1933, Homo americanus și, în 1934, America văzută de un tînăr de 
azi. Haig Acterian, după debutul în poezie, publică, în 1936, Pretexte 
pentru o dramaturgie românească, iar Nicolae Roșu dă la iveală, în 
1935, Dialectica naționalismului. Constantin Noica publică, în 1934, 
Mathesis sau bucuriile simple. C. Fintineru își publică, în 1931, roma- 
nul Interior, Petru Manoliu publică, în 1935, romanul Rabbi Haies 
Reful, iar M. Blecher, în 1935, Întîmplări în irealitatea imediată. A fost, 


1. Octav Șuluţiu, „Iar generaţia tînără”, în România literară, II, nr. 49, 29 ianuarie 
1933. 

incontestabil, o generaţie care, în cîţiva ani, se adunase și se afirmase 
exploziv. Şi tot în acești ani, unii dintre ei se specializează în străină- 
tate (Eliade în India, Comarnescu în S.U.A., Cioran în Germania), 
pregătindu-și substanţa operelor viitoare. Iar presa culturală era plină 
de intervenţiile lor publicistice, remarcîndu-se nu numai prin unitate 
de corp, ci și prin spiritualitatea ce le era comună și ştiau să o afirme 
atit de polemic încît provocau iritarea „bătrînilor” de care, uneori, nu-i 
despărţeau decît șase-șapte ani (Vianu, Ralea, Călinescu, Camil 
Petrescu, Cioculescu, V.I. Streinu, Pompiliu Constantinescu erau, și 
ei, „bătrîni”). Eliade, cel ce ridicase, încă în 1927-1928, steagul gene- 
raţiei sale pentru a-i desluși idealitatea comună, în 1932, într-un eseu 
din Cuvintul, scria că: „ultima posibilitate de solidarizare a tinerilor 
scriitori e aceea a generaţiei... Un caz comun, hai să-i spunem un 
ideal - traducînd în termeni raționali acea intuiţie iraţională a soli- 
darităţii seriei biologice —, poate uni vieţile scriitorilor și intelectuali- 
lor la o altitudine și o tensiune pe care eforturile lor individuale nu 
ar putea-o niciodată atinge. Crezul generaţiei tinere nu e întru nimic 
inferior celui al generaţiei precedente. Căci tinde la o restaurare a 
valorilor maxime în locul valorilor de duzină, culese la întîmplare, 
caduce și istoricizante... Nu se poate trece așa de uşor peste eforturile 
la care s-au înhămat o serie de tineri pentru a promova o poezie care 
să fie poezie, o spiritualitate completă și integrală în locul sistemelor 
de împrumut de pînă acum, o cultură în locul diletantismului și 
pedagogiei universitare, o cooperare intelectuală tot mai vastă în locul 
venerabilei alianţe intelectuale franco-române. Că nu se văd încă 
roadele acestor eforturi poate nu e vina noastră... De ce spun alții 
despre noi, nu ne prea pasă. Cuprinsă între generaţia care a făcut 
războiul şi întregirea și generaţia care face revoluţia socială, genera- 
ţia de la 1928 va fi poate hărțuită și ignorată, dar destinele ei nu pot 
fi anulate. E și aceasta o solidarizare; cu însuși spiritul ce desființează 
istoria epocii noastre. Care nu e revoluție, ci creația și împlinirea”!, 
Iar în martie același an, 1932, în revista Azi (o publicaţie a tinerei 
generaţii condusă de Zaharia Stancu), Eliade precizase: „Acum cîțiva 
ani, cînd se vorbea de o «nouă generaţie» am asistat la jalnice discu- 
ţii în vânt și multă irosire de ironii. Acum cei care au ochi și urechi 
pot observa mai mult decît o «generaţie ultimă», în pragul celor 20 de 
ani, diversă de tot ceea ce s-a plămădit și crescut de la război încoace, 
ostilă faţă de înaintașii noștri cît și faţă de noi. N-are nici o importanţă 
termenul cu care o numiți: «generație», «școală», «curent», «spirituali- 
tate» etc. Ea există, cu alimentele și fiziologia ei. E inutil să o ironizăm 
și ar fi nedrept să o ignorăm pentru că nu se simte întotdeauna solidară 


1. Mircea Eliade, „Glosse pentru scriitorii tineri”, Cuvintul, VIN, nr. 2502, 11 iulie 
1932. 

eu noi”l. În același număr al revistei Azi s-au mai referit la conten- 
«losul noii generaţii Sebastian și Comarnescu. Sebastian constata și 
el ironia cu care a fost întîmpinată strădania negativ-nonconformistă 
n generaţiei sale. Dar polemismul ei a fost necesar pentru a despărți 
upele... „Cadrele vechi erau obosite, dar existau încă şi cu suficientă 
vigoare sau inerție pentru a impune un număr de confuzii și a apăra 
un număr de false valori. Gîndirismul, poporanismul întîrziat al Vieții 
Românești de la Iași, estetismul incert al Sburătorului — toate rămîneau 
virtual în arenă. Se mai află ele acolo? Hotărît, nu. Ar fi exagerat, ba 
chiar inexact, să spunem că prezenţa acelor nou-veniţi a determinat 
această perimare. Vechile orientări își purtau moartea în sîn. Au pie- 
rit de o uzare personală.”2 Comarnescu, sistematic cum îi era felul, 
u încercat să definească formula ce caracterizează creaţia noii gene- 
raţii. Între autenticitate şi experimentalism, a preferat termenul de 
„experienţialism”: „Acest cuvînt propovăduit de unii tineri intelectuali 
români ar putea fi denumit cu un termen ad-hoc «experiențialism». 
Experienţialismul ar însemna accentuarea experienţei umane drept 
cea mai temeinică metodă de a ajunge la adevărul existenţei, la bună- 
tatea vieţii și la fecunditate artistică. «Experienţialismul» constituie o 
categorie de înţelegere și mîntuire a realității și el poate avea o colo- 
ratură magică, mistică, religioasă sau vitalistă... Sfinţii, unii înţelepţi 
antici, eroii moderni, «tinerii» cu crize sufletești, ca Péguy, Psihan sau 
Fritz von Unruh, pot fi modele pentru experiențialiști. Toţi scriitorii 
care s-au zbătut și au încercat viaţa ca o luptă grea, contradictorie și 
complexă sunt, într-o oarecare măsură, reprezentativi pentru acest 
fel de a vedea. Nietzsche, Dostoievski, Unamuno, Papini sunt par 
excellence modelele «experienţialiștilor» români. Cred că se înţelege că 
utilizez acest termen în lipsă de altul mai adecvat, pentru că limba 
noastră, ca şi cea franceză, contrar englezei și germanei, nu distinge 
între experienţă şi experiment... Scriptic, experienţialismul își va găsi 
o mai adecvată exprimare în roman sau în eseul filozofic decît în 
poezie sau visare literară de orice confruntare cu realitatea”. Apoi 
Comarnescu evidenţiează cîteva categorisiri în spaţiul experienţialist. 
Eliade ar fi adeptul trăirii esenţiale, fără a fi numaidecit creștină. 
Vulcănescu ar reprezenta latura creștin ortodoxă. Lor li se adaugă, 
în poezie, Sandu Tudor și Paul Sterian, în eseistică, Paul Costin 
Deleanu. Sebastian și Cioran ar reprezenta, în același teritoriu, adep- 
ţii fatalismului istoric, ai iraționalităţii vieţii, de origine spengleriană 
și șestoviană. Dar toate aceste categorisiri privează viața de veghea 
raţiunii şi arta de fecundarea formelor pure. Găsea loc de rubricare 


1. Idem, „Nou şi mai nou”, Azi, martie 1932, p. 82. 
2. Mihail Sebastian, „Document, critică și actualitate”, Azi, martie 1932, pp. 81-82. 

şi pentru poeţii adepţi ai esteticului pur ca Horia Stamatu, Barbu 
Brezianu, Eugen Jebeleanu, Eugen Ionescu, Voronca, Ciurezu, Boureanu, 
Al. Robot, Constantin Lucreția Vilceanu, V. Cristian!. Efortul siste- 
matizator al lui Comarnescu a fost, negreșit, util, relevînd trăsături, 
disocieri și afinități în cadrul interior al tinerei generații. Cu timpul, 
își va pierde din semnificaţie. Dar această primă sistematizare merită 
a fi reţinută. 

Aș introduce aici, ca un interstițiu, reacţia „bătrînilor”. E vorba de 
Ralea, care avea în 1932 treizeci și șase de ani, și Călinescu, treizeci 
și doi. Călinescu a ricanat în România literară, constatînd avalanșa 
tinerilor peste tot, încercînd să se afirme, spectaculos, ca grupare. 
„O publicitate a înfipt numele acestor tineri înaintea operei lor. Ei 
n-au decît să se pună pe lucru spre a justifica trimbiţele, ceea ce, nu 
mă îndoiesc, vor face.”? O vor și face, justificînd, prin operă, încrede- 
rea cu care iesise în lume această tînără generaţie. Ralea se va arăta 
mai iritat câteva luni mai tirziu. „lată însă că o serie de persoane 
grăbite, nu întotdeauna tinere, dar pretinzîndu-se din oportunitate 
tinere, cu sau fără talent, găsesc că sindicalizarea se poate și în 
domeniul valorii artistice... Un domn Polihroniade crede, într-un eseu 
publicat în revista Azi, în misiunea divină a ilustrei generaţii, care 
are azi douăzeci și cinci de ani — deși bagă într-însa, cînd îi convine, 
şi oameni care au patruzeci... Ne-am săturat ca de mere acre de acest 
permanent apel la ideea de generaţie. De cînd lumea și istoria, toţi 
oamenii de aceeași vîrstă au idei mai mult sau mai puţin comune. 
Dar azi ca și totdeauna unii au avut talent, iar alţii — închipuiți-vă 
scandal —, deși din aceeași generaţie, n-au avut. Cei care au ceva de 
spus n-au invocat niciodată dreptul de a se sindicaliza într-o generaţie. 
Fiindcă pătrund și fără asta. Mediocrităţile contemporane au găsit însă 
un mijloc: au inventat corporaţia generaţiei.”? 

Firește că generaţioniștii n-au luat în seamă apostrofările, văzîndu-și 
de treabă. Cînd și cînd, erau încercaţi de exasperare, ca într-un text 
al lui Eliade din iunie 1933, publicat sub formă de scrisoare deschisă: 
„Și îți repet că ceea ce mă sufocă în jurul meu la d-ta, la prietenii mei, 
la mine și la ceilalți este lașitatea noastră de a ne schimba, chiar cu 
riscul de a ne compromite, chiar cu primejdia flagelărilor. D-le, îţi 
mărturisesc că am obosit să văd pe toată lumea făcînd același și 
același lucru. D-ta faci «spiritualitate», cutare face «autenticitate», 
unul mistică și altul scepticism, unul exasperează lumea cu India și 


1. Petru Comarnescu, „Observaţii provizorii asupra mentalităţii tinerei generaţii”, 
Azi, 1932, nr. 1, pp. 196-202. 

2. G. Călinescu, „Problema tinerilor”, România literară, l, nr. 29, 3 septembrie 
1932. 

3. Mihai Ralea, „Prin generaţie sau talent”, Viața Românească, XXV, 1933, nr. 1-2, 
pp. 49-50. 

altul cu America, cinci urlă despre agonie și alți cinci despre ortodo- 
kic, unul mai breaz scrie apologia barbariei și altul mai filozof sare în 
puț după el ca să-și dea iluzia că experimentează neantul. Repetăm, 
d-le, și ne repetăm pînă la dezgust, pînă la vomitare... Suntem toţi, 
în fond, niște caraghioși și aș vrea să-ţi mărturisesc, în acest ceas de 
furie contra mea însumi și contra d-tale, că mi-e silă și mi-e milă de 
toată fanfaronada noastră... Îți mărturisesc că am început să stimez 
din nou știința, în faţa avalanșei de spiritualitate, autenticitate și viață 
Interioară care s-a abătut asupra ţării noastre. Ştiinţa aceea neinte- 
resantă și nespirituală, formată din obiecte și din operații care nu-ţi 
ver nici «inteligența», nici «viaţa interioară», ci numai puţină luciditate, 
multă metodă și enorm de multă muncă... o sugestie ca oamenii să 
se fixeze, să se usuce, să se mumifieze în ideile altora. Acum n-aş 
vrea decît o adincă schimbare, o completă prefacere. Dar, pentru 
Dumnezeu, în altă direcţie decit aceea a spiritualităţii”. Această 
«xasperare e reflexul osindelor cu care era înconjurată noua genera- 
ție în actele ei creatoare. Altfel, cei înzestrați își vedeau de ale lor, 
durînd, prin opere, fizionomia specifică a acestei generații care își 
spunea spiritualistă. Dar, treptat, unii companioni au abandonat 
spiritualul pentru politică, la început abhorată. Noua generaţie se 
ușeza, se liniștea, unii căutîndu-și disperarea aiurea, iar noile con- 
lingente de tineri nu se mai alăturau grupării, considerată, probabil, 
imbătrinită. Liniile de altădată se mișcaseră și modificarea se produ- 
mese lent, dar sigur. Tot Eliade, cel ce ridicase flamura la început, a 
fixat, într-un articol din 1935, noua configuraţie a generaţiei: „În 
acești opt ani polemicile s-au perimat, o bună parte din tinerii de 
atunci s-au cumințit și fiecare își lucrează, mai mult sau mai puţin 
cinstit, bucata lui de pămînt. S-a «creat» destul; s-au scris cărţi, s-a 
făcut critică, s-au înfiripat chiar sisteme filozofice. Dar mitul a pierit 
din obsesiile lor... Într-adevăr, se pot observa cu precizie tendinţele 
revoluţionare pe plan social, politic și economic ale ultimelor promo- 
ţii de tineri. Era, de altfel, o reacțiune iminentă, după excesul de 
«absolut» și «spiritual» care se făcuse din 1927 încoace. O reacțiune 
iminentă, dar nu mai puţin tristă de înregistrat... Era de așteptat ca 
după momentul orgiastic, individualist și metafizic din 1927 să urmeze 
un moment civil și politic. O bună parte din «promoţia» 1927 militează 
acum chiar pentru acest ideal civil și politic. Dar nu e puţin ciudat 
să vedem ultimele «promoţii» de intelectuali debutind direct în activi- 
tatea politică, aducînd în această activitate numai aportul tinereţii lor 
biologice, adică generozitatea și eroismul fizic, și nici o formulare a 
mitului tinereţii, nici măcar o nostalgie a lui”. Apoi Eliade justifică 


1. Mircea Eliade, „Moment nespiritual (Scrisori către un provincial)”, în Cuvintul, 
IX, nr. 2910, 3 iunie 1933. 

acest activism politic: „După renașterea culturală și spirituală la care 
au contribuit primele promoţii de după război, trebuia înfăptuită și 
renașterea civilă... Era deci de așteptat ca sub imboldul crizei econo- 
mice mai ales, energiile tinerilor să se concentreze într-un efort colec- 
tiv de ameliorare a acestei vieţi civile și politice fără de care renașterea 
culturală și artistică ameninţa să ajungă sterilă, dacă nu de-a dreptul 
primejdioasă pentru unitatea organică a României. Era de așteptat 
însă și altceva: preocuparea de a lega această activitate civilă și soci- 
ală de un sens al existenţei, de o valoare nouă dată omului de un 
mit... E vorba mai ales de tineri intelectuali și scriitori pentru care 
lumea spirituală nu e un lux sau o prostie... Dacă mi se va invoca 
încă o dată numele lui Marx, putem răspunde că un Malraux e mar- 
xist și totuși s-a gîndit să găsească mereu un sens al existenţei...”]. 
Ceea ce nu spunea Eliade era faptul că și în sînul generaţiei de la 
1927 se infiltrase morbul politicii, și unii dintre ei o apucaseră, înre- 
gimentîndu-se, spre extrema dreaptă. Peste doi-trei ani, chiar fonda- 
torul generaţiei de la 1927 se va apropia, neînregimentat, de acest 
activism. Aveau, probabil, scuza că aceștia, tinerii generaționiști de 
mai ani, care optaseră pentru activism politic, credeau într-un mit și 
într-un sens al existenţei. Dar să nu anticipăm. Pentru că de etapa 
aceasta, să-i spunem a doua, va fi vorba într-un viitor paragraf al 
capitolului de faţă. 

Deocamdată ne aflăm în etapa dintii, a emergenţei. Și acum acti- 
vismul politic era abhorat. Într-un eseu din 1932, Noica refuza hotă- 
rît politicul: „Pentru că vrei să stai aici, în inima acestei ţări, de sine 
și nu de noi stătătoare, pentru că spui că ești naționalist, dacă aceasta 
este naționalism, pentru că spui că stai la dreapta, dacă aceasta este 
dreapta, cîțiva oameni se uită cu dezgust la tine. Și tot pentru că spui 
că vrei să stai în inima acestei ţări, în centrul ei de simțţire, pe linia 
ei de creștere, alți cîțiva oameni te poftesc la ei, să lupţi cu ei, să faci 
politică cum fac ei. Dar pentru cine să faci politică și contra cui să 
faci politică? Pentru ţara românească? Dar ţara asta n-are nevoie de 
adeziunea mea, nici de umărul meu, nici de calculul meu. Ea cere 
doar să mă las «intrat» în ea, să fiu în vinele ei; ea mă vrea numai în 
creșterea ei. Să fiu cu creșterea ei. E nevoie de politică? E nevoie de 
puţină cinste sufletească, atîta tot. Și împotriva acestora care nu simt 
românește. Dar eu cel dintîi nu simt româneşte destul. Eu, cel dintii, 
sunt dușmanul meu, cu mine cel dintii trebuie să polemizez. Polemică 
interioară — o înţelegeţi voi, prieteni care faceţi politică, imprudenţi 
dascăli ai altora care n-aţi fost încă dascălii voştri, aspri judecători 
ai altora care nu v-aţi pedepsit încă singuri? Cum aș putea să vă 


1. Mircea Eliade, „Mitul generaţiei tinere”, Vremea, VIII, nr. 399, 4 august 1935. 

numesc altfel mai bine decit așa, oameni fără agonie... În ţara aceasta, 
uredem noi toţi, lucrurile ar putea fi mai bune decît sunt... Pentru că 
inloria «se face» încet, sunt oameni care cred că ea nu se face deloc. 
MI atunci se simi datori să-i dea un bobirnac. Se cheltuiesc să invente, 
sñ propună sisteme, să opereze ei în loc să se integreze și să crească. 
Poate că nu e decît treaba lor. Istoria nu se desface așa lesne. Dar 
primatul politicului românesc ar trebui odată pus la punct. Nu faci 
nimic pentru ţara aceasta militînd. Cine se grăbeşte, cine vrea în două 
decenii lucrurile românești să fie altele, acela operează în gol”!. În 
decembrie 1933, în toiul campaniei electorale care îi va aduce la putere 
pe liberali, Noica declara senin: „Eu nu votez. Nu știu cum am făcut 
că am scăpat pînă acum de neplăcerea asta. Dar dacă nu votez, asta 
nu înseamnă că n-am păreri. Şi, mă rog, ţara românească e numai a 
celor două milioane de votanţi?”?. Şi, două zile mai tirziu: „Nu cu 
voturi se fac lucrurile, nici cu doctrină, mai puţin cu vorbe. Ci cu 
puțin suflet și cu puţină putere de muncă”?. Şi peste cîteva zile îi 
nfătuia pe tineri să înfăptuiască revoluţia de a nu face nimic: „Ar 
trebui, poate, să ne păstrăm cu toţii. Sunt cîteva lucruri bune în noi, 
nceștia, care avem pretenţia de a fi tineri. Şi este, în primul rînd, o 
anumită curăţenie sufletească pe care lumea o numește cinste... Dacă 
peste zece sau douăzeci de ani noi, tinerii de azi, suntem la fel de 
cinstiţi, la fel de «tineri», atunci va fi bine în ţara asta. De aceea pro- 
pun următoarea revoluţie: să nu facem nimic. Să ne păstrăm, să nu 
imbătrînim, întocmai ca Cincinat, cetăţeanul roman, să așteptăm 
acolo, la țară, la plugul nostru, la treaba noastră cinstită, să vină țara 
să ne cheme. Credeţi că nu va veni?...”4. 

Eliade este și el un neangajat politic, repudiind, deopotrivă, dreapta 
și stînga, fascismul și comunismul. În 1934 o și spune obstinat: „De 
revoluţii politice și politicizante ne-am săturat. De revoluţia care să 
copieze pe Lenin sau pe Hitler ne-am săturat. Cred că nu e tînăr 
conștient din această ţară căruia să nu i se fi acrit de Karl Marx, de 
atita Mussolini, de atîta comunism, fascism, corporatism și mai știu 
eu ce. Am dori să auzim și altceva decît același distinguo între «dreapta» 
și «stînga», între revoluţie proletară și revoluţie națională”5. O repetă 
peste cîteva luni, afirmând primatul creaţiei intelectuale asupra poli- 
ticului. „Pe noi care, rezistînd invaziei ideologiei stalinisto-hitle- 
riste, continuăm să credem în rolul efectiv al creatorilor de valori, al 


1. Constantin Noica, „Oameni fără agonie”, Dreapta, II, nr. 4, 25 decembrie 1932. 
2. Idem, „Către «tineretul universitar» național-țărănesc”, Credinta, I, nr. 15, 
19 decembrie 1933. 

Idem, „Azi nu e nimic”, Credinţa, I, nr. 17, 21 decembrie 1933. 

idem, „Propun o revoluţie”, Credinţa, 1, nr. 21, 28 decembrie 1933. 

. Mircea Eliade, „Cîteva cuvinte mari”, Vremea, VII, nr. 341, 10 iunie 1934. 

intelectualilor. De ani de zile repetăm, în conferinţe și în articole, 
misiunea «intelectualului» în istoria unei ţări. Ei şi numai ei creează 
valorile specifice unui popor; ei îi verifică rezistența biologică și îi 
justifică misiunea istorică.”! Dar iată o și mai explicită respingere și 
a marxismului, și a hitlerismului, socotite, deopotrivă, împrumuturi 
exterioare, neadecvate. Ideea apare într-un articol din Credinţa sem- 
nat cu pseudonimul, utilizat de Eliade, Jon Plăeșu. (Scria la Credinţa, 
gazeta lui Sandu Tudor care a provocat dezmembrarea „Criterionului”, 
și înțelegea, de aceea, să se folosească de un pseudonim.) „Acum vreo 
cîţiva ani erau la modă criticile aduse stingei marxiste și întregii sale 
ideologii pe un motiv foarte simplu și, în fond, foarte cuminte: stînga 
marxistă și comunismul în speţă reprezintă o ideologie împrumutată, 
calchiată după modele străine (apusene sau rusești). Ca atare, este o 
maimuţăreală de copii bine intenţionaţi care au citit pînă la surmenare 
pe Marx și Lenin alături de propaganda subversivă a Marelui Sanctuar 
de la Moscova și o luptă de clasă de o ridicolă importanţă socială a 
unui grup de marxiști autohtoni semidocți și fără nici o înțelegere 
pentru realităţile de aici... De vreun an încoace se încearcă introdu- 
cerea altei ideologii străine, poate mai primejdioasă ca cea dintii: 
ideologia fascisto-hitleristă, bazată pe lupta de rasă și de religie, pe 
șovinism fără omenie și pe un patriotism ridicol... Românii au avut 
acest destin funest al împrumuturilor străine cu orice preţ. Nu e vorba 
de cultură, aici, pentru că valorile culturale, oricît ar fi de etnice, au 
totdeauna o esenţă universală... Mă gindesc la împrumuturile de 
doctrină politică, la copia ideologico-politică a altor ţări. Doctrina 
politică trebuie să iasă din chiar realităţile noastre românești... Am 
văzut că există o «dreaptă» și o «stingă» în Apus — am inventat și noi 
una... În fond, ce avem noi de-a face cu nevoile și neamul nostru, cu 
asemenea scheme... Ce căutăm noi la dreapta sau la stînga, n-am 
înţeles niciodată. Cum putem noi imita hitlerismul care persecută 
creștinătatea sau comunismul care incendiază catedralele îmi stă 
mintea, dar nu înţeleg. Huligani și barbari sunt și comuniștii incen- 
diatori de biserici, ca și fasciștii prigonitori ai evreilor. Şi unii, și alţii 
calcă în picioare omenia, credința intimă pe care e liber fiecare individ.”? 
Şi tot atunci, se rostea, cu egal dispreţ, despre toate partidele politice: 
„Nu apăr nici un partid politic pentru că nici unul nu merită să fie 
apărat, dar vreau să amintesc că ceea ce lipsește cetăţeanului român 
este tocmai această mindrie că este cetățean. Mîndria civică, voința 
de dreptate socială, curajul de apărare a libertăţii — iată ce nu se mai 
găsește de mult în România, datorită partidelor politice. Oamenii se 


1. Mircea Eliade, „Cum încep revoluțiile”, Vremea, VIII, nr. 380, 7 martie 1935. 
2. Ion Plăeșu, „Contra dreptei și contra stîngii”, Credinţa, II, nr. 59, 14 februarie 

inânîncă unii pe alţii în numele partidelor. Uitînd astfel că dacă am 
ajuns acolo unde am ajuns, vina cea mare o poartă partidele politice, 
oricare ar fi ele”!. Eliade se va disocia chiar și de doctrina omului 
nou — şi asta chiar în decembrie 1935 — atît de exaltată de legionarism 
şi de toate ideologiile totalitare. „Omul nou, pe care vor să-l nască 
anumite doctrine, este strîns în chingi dogmatice și ameţit de super- 
aliție... Cine vrea să trăiască în realitate, iar nu în dogmă, cine vrea 
mi înțeleagă, iar nu să înveţe, trebuia să nu piardă nici o clipă din 
ochi adevărata ierarhie, adică ierarhia valorilor. Orice criteriu de jude- 
ceată care nu ţine seama de valoare și de ierarhia valorilor este un 
criteriu fals, un criteriu demagogic. Voința de a crea și de a restaura 
valori iată singura misiune a scriitorilor și a intelectualilor în general.”? 

Nu putea lipsi, din preocupările de început ale exponențţilor noii 
ueneraţii, dimensiunea politicului. O asalta din exterior cu o puternică 
presiune, determinînd fie rezistenţă tenace, fie opţiuni într-o parte 
sau alta. Mai ales că acești tineri intelectuali au fondat și reviste cu 
denominaţie antinomică (Dreapta, Stînga), la care colaborau pole- 
inizînd, unii dintre ei, destul de învăpăiat. H.H. Stahl, viitorul mare 
sociolog, se declara în 1933 hotărît antifascist: „Sunt antifascist cît 
poate fi un om: cu înverșunare. Socotesc politica o sensibilă necesi- 
late. Las grija ei altora, rugindu-i să opereze cît mai discret. Şi fas- 
cilsmului (atitudinea celui de dreapta, cît și celui de stînga, bolșevic) 
nu-i e iertat faptul că se face cumplit de simţit în toate domeniile 
vieţii”?, De altfel, la începutul aceluiași an, 1933, anunţă public că-și 
incetează colaborarea la revista Dreapta. Şi anunţă motivele. Unul se 
datora ponegririi în această publicaţie a profesorului N. Iorga, pe care 
linărul Stahl îl venerează. Altul este, cum scrie tînărul sociolog, de 
ordin estetic, pentru că „atitudinea mea nu este a Dreptei, dar nici a 
Stingii dvs.”. Cam aceeaşi atitudine va adopta şi Petru Manoliu în 
1934: „Acest neam nu-și va schimba niciodată cămașa sa pentru nici 
una din cămășile de fericire ale altor neamuri, indiferent dacă aceste 
cămăși sunt brune, roșii sau albastre”t. În februarie 1934, în aceeași 
Credinţa, Sandu Tudor (directorul publicaţiei) identifica în Hitler pe 
cel mai mare anticrist care „s-a împodobit de curînd cu toate semnele 
apocaliptice ale Animalului anticrist”. Și, două luni mai tîrziu, blama 
deopotrivă doctrina de dreapta ca și pe cea de stînga, de fapt extre- 
mismele celor două doctrine: „Toate erorile doctrinare de ultimă oră, 


1. Idem, „Sunt cetățean român”, Credinta, II, nr. 50 din 3 februarie 1934. 

2. Mircea Eliade, „Cîţi din d-voastră?”, Răboj, seria a Il-a, an I, 21 decembrie 
1935. 

3. H.H. Stahl, „Regizorii de mase”, Credința, Il, nr. 14 din 17 decembrie 1933. 

4. Petru Manoliu, „Naţionalism sau cămăși străine”, Credinţa, Il, nr. 10, 3 aprilie 

așa de deosebite, începînd de la dreapta și sfirșind la stînga: dictaturi, 
fascisme, hitlerisme, socialisme, bolșevisme etc., nu sunt decît una 
și aceeași eroare, încercarea de a îndreptăţi animalitatea sub o formă 
fals spirituală, o rupere de rolul spiritului”!. 

Cîţiva tineri optează însă, din 1932-1933, pentru politica de dreapta, 
de fapt pentru extrema dreaptă. Octavian Neamţu, viitor sociolog în 
școala lui Dimitrie Guști, exprima deschis, în 1932, astfel de opţiuni. 
Aștepta o revoluţie, firește naţională, pentru acest „popor tînăr și 
țărănesc”. Cum va fi ea? „Revoluţia întemeietoare de stat românesc 
va fi dată de mișcarea de dreapta ce nu mai poate întîrzia fiindcă 
momentul social și istoric nu mai îngăduie întirziere.”?2 Nu altceva 
credea Mihail Polihroniade, care va fi cel dintii criterionist care va 
adera la Garda de Fier: „Numai o grupare tînără și de dreapta — scria 
el în noiembrie 1932 - poate realiza reforma statului întîi și extinde- 
rea autorităţii pe urmă... A doua nuanță specifică a dreptei românești 
e să statornicească legalitatea pe care nici un partid democratic n-a 
putut s-o realizeze, să curme arbitrariul, să elibereze, după patruzeci 
de ani de parlamentarism și zece ani de vot universal, masele româ- 
nești de teroarea administraţiei noastre ultrademocratice... Va veni 
apoi sarcina grea de organizare juridică a statului român în cadrul 
corporatismului... Exemplul fascismului e pilduitor din acest punct 
de vedere”?. În aceeași publicaţie va scrie, în ianuarie 1933, Vasile 
Marin, de pe atunci legionar, promovat mai tirziu în demnitatea de 
comandant legionar: „Generaţia noastră nu mai constituie o zestre 
politică în mîinile nimănui. A luat cunoștință demult de ea însăși... 
De aceea oamenii generaţiei noastre nu apar numai ca lichidatorii 
unui trecut, demiurgii lumii noi poartă într-o mînă tîrnăcopul și-n 
cealaltă mistria de zidire a unei alte vieţi. Noi credem în cultul forței... 
Înlăturăm cu dispreţ stîrvul statului demo-liberal... Țara românească 
are nevoie, în vremurile acestea, de oameni tragici și «sintetici», adică 
de «apologeţii unei singure ideologii: Fapta»”?. 

Tot aici, Nicolae Roșu denunţă un apel al unor intelectuali români 
(inclusiv Mircea Eliade) împotriva antisemitismului de stat din 
Germania: „Pe bălegarul democraţiei, stropit cu dejecțiunea spirituală 
a marii revoluţii, pot crește nestingherite tot felul de ciuperci otrăvi- 
toare. Umanitarismul intelectual poate polua și el în voie. Să-i admi- 
răm splendoarea utopică și să-i înscriem o fișă în cavoul morţilor 


premature”5. 

Alţi tineri se vor declara de stinga. Cine ar crede că o astfel de 
opțiune afirma, în 1933, Traian Herseni, care era, de altfel, colabora- 
tor al revistei Stînga, a tinerilor din stînga radicală a P.N.Ţ.? „Mi se 
pnre mai mult adevăr în pozițiile moderate de stînga, în special în 
democrația socială. Eu nu sunt marxist și nu sunt nici comunist, 
loluși sunt de stînga... Cum generează însă filozofia mea spiritualistă 
o poziție politică de stinga? Simplu. Spiritul se desfășoară și el în 
lume şi ca atare întîmpină piedici și împrejurări nefavorabile care îi 
lac imposibilă existența. Dintre acestea, cele mai de seamă sunt orga- 
nizația economică vicioasă şi luptele de clasă. Sociologia spiritului, 
adică studiul împrejurărilor favorabile dezvoltării spirituale a omeni- 
"ii, ajunge pe alte baze decît marxismul la critica individualismului 
yi la acceptarea social-economică. Cu o umanitate hrănită inegal se 
poate crea o cultură întimplătoare. O cultură întreagă și deci adevă- 
rată, care să nu fie subjugată intereselor de clasă, nu se poate obţine 
decit într-un regim bazat pe un principiu socialist.”! 

Petru Comarnescu, tranșant, va polemiza, în același an 1933, cu 
luările de atitudine favorabile dreptei ale lui Nae Ionescu și ale altor 
doi colegi de generaţie, M. Vulcănescu și Constantin Noica: „Rîndurile 
de faţă se referă la o anumită poziţie a dreptei româneşti, formulate 
de trei reprezentanţi de virste diferite: d-nii Nae Ionescu, Mircea 
Vulcănescu și C. Noica. Cu tot respectul și prietenia, bazate uneori 
pe înţelegere, alteori pe afinități de problematică socială, ce le păstrez 
ncestor reprezentanți, nu mă pot împiedica de a nu denunța, atunci 
cînd e vorba de soluţiile lor politice, falsa poziţie în care se află ei și 
in numele căreia pot induce în eroare pe unii cititori neatenți”?. 

Apoi urma analiza intervențiilor publicistice ale celor trei autori în 
discuție. Analiza e cam forţată. Dar e demnă de reținut atitudinea 
critică a lui Comarnescu, ce înţelegea să se delimiteze chiar de prieteni 
sau de profesorul său atunci cînd descoperea opinii de dreapta. E, de 
fapt, ceea ce susţine, cu patosu-i cunoscut, și Mircea Eliade într-un 
eseu din decembrie 1932. Își propune să comenteze „orientarea pur 
spirituală” a generaţiei sale, întrucît orientarea ei politică, spre dreapta 
sau spre stinga, i se pare mai puţin importantă. „Oricăror cauze s-ar 
datori, ca și oricâte merite i-am recunoaște, mișcarea politică a tinerilor 
nu rezolvă o problemă spirituală reală, nici nu creează una culturală. 
Dimpotrivă, prin caracterul ei polemic și profetic, prin mijloacele sale 
de acţiune accentuat temporale, prin dialectica ei riguros istorică, 
prin importanţa dată socialului, organismului colectiv ca element 
politic, lupta politică împiedică adesea o viaţă spirituală autonomă și 


1. Traian Herseni, „Spiritualitate și politică”, Azi, II, nr. 3, octombrie 1933. 

o cultură autentică.” Sigur că noua generaţie a fost una de luptă, prin 
refuzul vechilor stări culturale, prin aderări pasionate la unele per- 
sonalități sau curente, prin polemici iconoclaste. Implicit, aceste 
negaţiuni și refuzuri au fost interpretate a fi de dreapta sau de stînga, 
deși scopul era esențialmente spiritual. „De aceea spuneam că gene- 
rația aceasta ar fi trebuit să evite politica, tocmai pentru că lupta lor 
interioară este încă plină și efervescentă. Ei n-au rezolvat încă nimic, 
au experimentat numai... Cred că generaţia aceasta e cea dintii în 
România care poate spune fără să exagereze că și-a riscat pielea pen- 
tru un adevăr. Au fost înaintea noastră generaţii eroice care au creat 
ţara aceasta și i-au mărit graniţele: generaţia Unirii, generaţia libe- 
ralismului, generaţia războiului. Dar toate aceste generaţii aveau un 
ţel exterior: ţara, națiunea, statul... Tinerii nu mai au, nici nu pot, 
nici nu trebuie să aibă asemenea idealuri... Așa se explică succesul 
ortodoxismului prin 1927-1928, mișcare care a eșuat jalnic (dogma- 
tism istoricizant, neobizantinismul, excesul de decorativ, autohtonism 
cu orice preț, reducerea creștinismului de la o viziune cosmică a 
umanităţii la o fază istorică etc.). Dacă experiența și trăirea directă 
sunt cea dintîi caracteristică a tinerei generaţii — corolarul acesteia e 
umanismul.” Politica, în consecinţă, trebuie evitată ca o deviaţie de 
la idealuri la generaţii. Acest eseu, apărut în același număr care 
insera amintita mai înainte anchetă despre tînăra generație, semna- 
lează un simptom. Faptul că e descurajat politicul e o dovadă că unii 
generaţioniști dădeau semne de tentaţie spre activismul politic. Fon- 
datorul ei, alarmat, se simţea dator, atunci, să atragă luarea-aminte 
că politicul trădează idealurile unei generaţii fixate, prin ţel, numai 
în spiritual. Avertismentul îl aflăm pronunţat și de Noica la sfirșitul 
lui noiembrie 1932: „Nu spun că suntem mai buni decît cei dinainte, 
nu spun nici măcar că suntem buni. Dar suntem altceva, neașteptat 
de altceva. Dacă nu toţi, măcar o parte interesantă din tineretul nos- 
tru. Că suntem moderniști, aceștia, că iubim valorile spiritului sau 
că misticizăm, nu e încă nimic grav aici”. Dar prevede primejdia, 
pentru că „aici, în România, și acum, în România istoria nu te lasă 
în pace. Istoria se vrea făcută și colectivitatea românească te cheamă 
neîncetat. Și ce vrea ea? Să-și caute sensuri românești odată făcută 
Unirea. Să-și realizeze, pe planul spiritual, naționalitatea. Să facă 
naționalism spiritual. Care e gradul nostru de convenţie la acest ideal? 
El nu există pur și simplu. La orice apel, noi răspundem: suntem 
isteți. Dar unii dintre noi — și împotriva acestora scriu — se gîndesc 
să împace estetismul cu exigenţele naţionale... Eu nu înţeleg bine un 
lucru: de ce vrem noi, tinerii, să facem purism acolo unde nu trebuie. 


1. Mircea Eliade, „Tendinţele tinerei generaţii”, Vremea, nr. 268, 25 decembrie 
1932. 

De ce să ne amestecăm în politică și să propunem probleme utopice, 
ile ce să intervenim în educaţia maselor și să discutăm probleme 
inactuale și de ce să viciem sensul istoric al culturii, introducînd în 
el ideea de gratuitate şi de efort dezinteresat? Suntem cu adevărat 
imleţi? Atunci să acceptăm, ca o fatalitate, această «absurditate» a 
noastră de a gîndi teme individualiste, să acceptăm la fel durerosul 
Hic et nunc al conștiinței individuale și să trăim demn viaţa noastră 
ie orfani... Nu vei folosi prea mult societăţii românești, dar nici nu-i 
vei face vreun rău. Și va fi mai onest să practici, acolo, gestul pur... 
Prietenii tineri se frămîntă ca și cum miine ar trebui să se întîmple 
ceva. A început numărătoarea: atiția de stinga, atiţia de dreapta. 
Pentru că nu m-a întrebat nimeni, de aceea am răspuns: voi fi la 
treapta, la dreapta spirituală a colectivității românești”!. 
Numărătoarea, într-adevăr, începuse și disiparea se anunţa lim- 
pede la orizont. Va fi o disipare care va da o altă fizionomie, numai 
peste cîţiva ani, acestei strălucite generații de cărturari şi scriitori. Și 
cauzele fenomenului trebuie, negreșit, căutate în economic, care lăsa 
neutilizaţi profesional tinerii noii generaţii. Eliade nu a pregetat să 
spună lucrurilor pe nume în octombrie 1933: „Spiritualitatea este 
recunoscută și promovată astăzi numai întrucît serveşte o ţintă poli- 
lică. Poţi vorbi despre om și despre destinele omului numai dacă ești 
comunist. Poţi vorbi despre etnicitate și folclor numai dacă ești într-o 
legiune reacționară. Poţi vorbi despre agonia Europei cu condiţia să 
it revoluţionar. Tot, dar absolut tot, trebuie să-și aibă o axă, o valoare, 
o semnificaţie politică...” Şi apoi urma identificarea cauzei: „Sunt mii 
de intelectuali care pur și simplu nu au ce face la noi în ţară. Staţi 
şi vă cruciţi, n-au ce face intelectualii într-o ţară care-și creează acum 
o cultură, care încearcă acum să-și realizeze puterile sale de cunoaș- 
lere și emoție. N-au ce face!... Miile de tineri care au avut nenorocirea 
să fie fermecaţi de adevăratul fundament concret al acestei lumi, 
spiritual, sunt lăsaţi mizeriei de fiecare zi și dacă, cel puţin, acest 
purgatoriu ar avea vreun sens? Dar nu are nici unul. Căci timpul în 
care trăim a avut grijă să promoveze numai pe acei intelectuali care 
știu să trădeze în fiecare zi însuși sensul existenţei lor istorice”?. 
Tocmai din pricina acestei atitudini a lui Eliade, care stăruia pe 
lingă congeneri să se ţină departe de politică, era apostrofat de cei ce 
optaseră. N. Roșu, în 1933, scria negativ despre Maitreyi („o îngrozi- 
toare incoerenţă, unele imperfecțiuni stilistice, cu nenumărate greșeli 
de limbă”) și despre Lumina ce se stinge („Hotărit lucru, dl Mircea 


1. Constantin Noica, „Scrisoare unui «european»”, Axa, I, nr. 3, 27 noiembrie 
1932. 

2. Mircea Eliade, „Nu ne trebuie intelectuali”, în Cuvintul, IX, nr. 3037, 8 octombrie 
1933. 

Eliade nu este și nici nu poate fi un romancier”)!. Iar Ovidiu Papadima, 
în 1936, în Sfarmă Piatră, scria: „Are cărturarul acesta darul de a fì 
delicios de ridicol uneori... D. M. Eliade se ruşinează în acest rang de 
muncitor cinstit. Vrea să fie un fenomen. Blufează: e șef de generaţie 
și vestitor al unei noi spiritualități. A pornit acum vreo opt ani cu vreo 
cîteva idei occidentale și de-ale locului vijelios clamate... E penibil și 
e ridicol, în același timp, pentru veleitățile de om de știință și de uni- 
versalitate ale d-lui Mircea Eliade”. Poate că singurul sau aproape 
singurul dintre cei ce porniseră, la sfirșitul deceniului precedent, ca 
un ansamblu generaționist care a continuat să reziste asaltului poli- 
ticului a fost Mihail Sebastian. Cum nu se voia un izolat, se iluzionase 
a crede că nu e singur. Sigur, mai erau unii, deloc neimportanţi în 
perspectiva viitorului, ca Eugen Ionescu sau ca Petru Comarnescu. 
Dar, în comparaţie cu perioada de început, rămăseseră cazuri singu- 
lare. În 1937, într-un eseu amar, Sebastian scria: „Cred că suntem 
puţini cei ce rezistăm dublei somaţii care terorizează astăzi lumea şi 
căutăm dincolo de «dreapta» şi «stînga». În genere, prin însăși vocaţia 
lor, intelectualii sunt destinaţi acestei căutări. Deoarece ei nu sunt 
iubiţi nici la dreapta, nici la stînga. Deoarece și marxismul, și fascis- 
mul îi suspectează. Trebuie să recunoaștem că o asemenea poziţie e 
plină de primejdii. Nu numai primejdii de ordin politic, care, în defi- 
nitiv, nu ne interesează, ci, mai ales, primejdii de ordin ideologic. 
A refuza și soluţiile de dreapta, și cele de stinga pare să pară o pozi- 
ție neutră, timorată, pasivă, lipsită de inițiativă, lipsită de misiune. 
Nu este acest refuz un refugiu? Nu este o demitere, o dezertare? Nu 
este o soluţie prea comodă, pentru toate eventualităţile? Nu cred. 
Sunt anumite refuzuri care valorează cît o acţiune. Şi cînd se afirmă 
triumful politic al formulei «dreapta», «stinga», dincolo de ele mai ales 
este destul loc pentru o acţiune constructivă, organizată și realistă 
care, plecînd de la principiul superior al primatului spiritualului, să 
nu piardă, totuși, din vedere obiectivele politice și sociale”S. Dar, la 
data cînd își transcria Sebastian aceste meditații ale unui apolitic, 
majoritatea congenerilor optaseră. Și mai toți optaseră nu pentru 
dreapta, ci pentru extrema dreaptă. 

Înainte de a încheia acest paragraf, ar trebui clarificată relația 
dintre un segment al noii generaţii și gîndirism. Cum s-a văzut și din 
categorisirea lui Comarnescu, în structurile interioare ale generaţiei 
spiritualiste se deosebea o grupare ortodoxistă reprezentată de Mircea 
Vulcănescu, Paul Sterian, Sandu Tudor și Paul Costin Deleanu. În 


1. Nicolae Roșu, Critică și sinteză, 1939, pp. 283, 294. 

2. Ovidiu Papadima, „D. M. Eliade și «generaţia» sau comandantul fără ostași”, 
Sfarmă Piatră, Il, nr. 31, 5 iunie 1936. 

3. Mihail Sebastian, „Notă la un Manifest personalist”, Revista Fundațiilor Regale, 
IV, 1937, nr. 1, p. 10. 

19830-1931, Mircea Vulcănescu a simțit nevoia să limpezească această 
velaţie, mai ales că N. Crainic pretindea că e creatorul, prin Gîndirea, 
ul ortodoxismului. Mai întîi, în octombrie 1930, Vulcănescu a făcut, 
In treacăt numai, precizarea: „Spun că între «gîndirism» și «generaţi- 
unca noastră» poate fi uneori identitate de poziţii, identitate de con- 
eluzi și păreri; dar că motivele acestor păreri și, mai ales, problematica 
prin care am ajuns la ele se deosebesc fundamental de la unii la alţii”!. 
Trei luni mai tîrziu, a ţinut să deslușească metodic convergenţele și 
«ivergenţele acestui contencios: „Oricare ar fi deosebirile de păreri ce 
nă despart de d. Crainic sau de alţii din aceeași tabără cu el, nu pot 
igădui ca aceste deosebiri să fie socotite ca o ruptură a mea de pozi- 
(iile ocupate împreună. Deosebiri de păreri sunt, desigur. Orișiunde 
«sle vorba de un lucru gîndit viu. Dar ceea ce trebuie știut limpede 
de toată lumea este că aceste deosebiri au loc, totuși, «între noi», 
imlăuntrul lagărului nostru, că ele urmăresc lămurirea unor denumiri 
vare duc spre aceleași ţinte... Divergenţele noastre nu pot fi deci în 
nici un fel prilej pentru concesii către «ceilalți». Dimpotrivă”. Şi, apoi, 
mai clarificator: „«generaţia» Gîndirii şi «generația» noastră constituiesc 
două momente culturale diferite, două generaţiuni culturale avînd 
hecare maeștrii ei deosebiți și problematica ei diferită, izvorăsc din 
imprejurări deosebite care au prezidat la formațiunea ei. Între un 
fragment din «generaţia Gîndirii, vorbesc de Nae Ionescu, de Nichifor 
Crainic, așa cum am vorbit ieri de Şt. Neniţescu sau de răposatul 
pictor Sabin Popp sau de alţii, și un fragment din «generaţia noastră», 
vorbesc de un Stelian Mateescu, de un Paul Sterian, de un Sandu 
Tudor, există afinități spirituale și, în multe privinţe, unitate de păreri 
şi atitudini, dar: a) această unitate nu acoperă poziţiunea spirituală 
u Gîndirii, despre care cel mult se poate spune că «simpatizează» sau 
«cochetează» cu această atitudine care este — ce e drept — dragă unora 
din colaboratori — este actualul director, fără ca totuși această dra- 
goste să-l împingă la o ruptură cu «ceilalți»; b) această unitate de 
soluţii culturale nu exclude deosebiri adinci de mentalitate, de mod 
de înţelegere a deosebirilor sau de mod de punere și în special de 
trăire a problemelor, precum și de responsabilitate personală în fața 
acestora, într-un cuvînt de «spiritualitate», deosebiri destul de adinci 
spre a nu justifica în nici un caz confuziunea”?. 

În felul său complicat și aproape încifrat, Vulcănescu voia să atragă 
atenţia asupra relaţiei de convergenţă și divergență între spiritualismul 
ortodox al noii generaţii și ortodoxismul normativ al Gîndirii. A fost 
o intervenţie necesară și bine-venită pentru că lămurea lucrurile, 


1. Mircea Vulcănescu, „Carte pentru Isabe!”, Cuvintul, VI, nr. 1959, 4 octombrie 
1930. 
2. Idem, „Gîndirism și ortodoxie”, Cuvintul, VII, nr. 2048, 3 ianuarie 1931. 

risipind confuzia că spiritualismul ortodox al noii generații e o pre- 
lungire firească a Gîndirii, încadriîndu-se, de fapt, acolo. Vulcănescu 
a avut meritul de a pune punctul pe i. Noua generaţie se voia, și din 
acest punct de vedere, independentă. 


3. Fenomenul convertirii (înverzirii) acestei splendide generaţii nu 
s-a produs brusc, de la o dată anume. A fost un proces care a început 
de prin 1933 și care, treptat (chiar ca în Rinocerii lui Ionescu), a molip- 
sit ansamblul, contaminîndu-l. Se poate identifica însă un „moment 
de fierbere”. Acesta începe din a doua jumătate a anului 1936 și, cu 
vremea, a crescut în intensitate. Și toţi aveau să recunoască apoi că 
fermentul autodistrugerii a pornit de la profesorul lor Nae Ionescu, 
care, din toamna lui 1933, a trecut de partea Gărzii de Fier. Unii l-au 
urmat imediat, alţii treptat, puţini (ca P. Comarnescu, Eugen Ionescu, 
M. Sebastian, H.H. Stahl) rezistind contaminării care făcea mereu 
victime. Nu e necesar să surprind aici momentul rinocerizării și moda- 
litatea manifestării noii ipostaze la toţi generaționiștii. E suficient — ca 
simptomatologie — să circumscriu fenomenul la figurile proeminente 
ale noii generaţii. Pentru că ele oferă probe ale modelului acestei „mari 
treceri”. A fost o tragedie înspăimîntătoare care a distrus efectiv o 
generaţie de intelectuali, în ceea ce avea elita ei. Și, de aceea, analiza 
acestui proces de automăcinare și erodare nu este și nu trebuie să 
fie rechizitorială, ci, de fapt, o lamentaţie și o deznădejde. 

Firește că exponenții elitelor s-au realizat. Dar foarte mulţi s-au 
pierdut tragic pe drum. 

Cîteva chestiuni generale se cuvin, din capul locului, precizate, 
poate ca motivații ale actului de convertire. Aș pomeni, mai întîi, 
aspiraţia acestei generaţii spre purificare morală. Viaţa politică a fost 
confundată cu politicianismul, întotdeauna veros, lipsit de principii 
și moralitate. Legionarismul se autoprezenta ca o mișcare de purificare 
morală a naţiei, urmărind să nimicească politicianismul. Tineretul 
era chemat să săvirșească acest act care avea menirea, în final, să 
asaneze viaţa publică. Că, de fapt, mișcarea legionară urmărea scopuri 
politice, din capul locului, era evident încă în epocă. Dar nu toţi tine- 
rii descifraseră această finalitate. Iar chiar cei ce o descifraseră erau 
încredințaţi că purificarea dorită nu se poate realiza fără activism 
politic. Dar fuseseră învăţaţi să creadă, toţi, că acest activism politic 
urmărește scopuri înalte, total deosebite de ale tuturor celorlalte 
partide, de vreme ce se năzuiește spre nimicirea politicianismului. Un 
alt factor favorabil procesului de convertire spre legionarism a tinerei 
generaţii a fost tocmai aplecarea ei spre spiritualitate și ortodoxie. Iar ~ 
cine nu știa? — mișcarea legionară se autoprezenta contemporanilor ca 
una de renaștere a adevărului religios românesc. (De unde conflictele, 

adesea ascuţite, cu N. Crainic.) S-a spus chiar că mișcarea legionară 
nu e una politică, ci, pur și simplu, un fel de sectă religioasă. Și multe 
dintre ipostazele mișcării contribuiau la crearea acestei stări de spirit. 
Religiosul ortodox era așezat în fruntea crezurilor mișcării, iar multe 
(intre ritualurile ei utilizau practicile cultice. Chiar nașterea mișcării 
legionare şi prima ei denominaţie aveau, ca punct de pornire, elemente 
din sfera religiosului. În aceste circumstanţe, simpatia tineretului, 
vare își făcuse din spiritualitate o convingere, pentru mișcarea legio- 
nară a devenit posibilă și explicabilă. Unii, precum Mircea Vulcănescu, 
nu rămas (cum o mărturisește cugetătorul) numai simpatizanți. Alții 
»-au înregimentat efectiv, iar alții, fără a deveni membri de fapt, au 
lrecut deschis de partea legionarismului, scriind, în presă, articole 
explicit angajante, de mare audienţă în opinia publică, Nu ar trebui, 
upoi, neglijat în acest proces de convertire un alt factor. Cei mai mulţi 
dintre tinerii noii generaţii erau efectiv obsedaţi de destinul ingrat al 
upartenenţei la o ţară mică. Nutreau, halucinaţi, idealuri misionar- 
politice sau culturale, cu ajutorul cărora să înalțe ţara - şi cultura 
el — pe o altă scară a importanţei. Priveau, recunoscători, admirativ, 
spre ţările totalitare europene (Italia, Germania, dar uneori chiar și 
Rusia), care, prin revoluţii naţionale sau sociale, au modificat struc- 
lurile interioare, impunîindu-se în lume. S-a întîmplat ca mișcarea 
legionară să agite aceleași idealuri. Nu exalta legionarismul revoluţia 
naţională care va modifica, structural, ţara? Nu promitea Codreanu 
că va făuri „o ţară ca soarele sfint de pe cer”? Procesul de adeziune 
la legionarism a noii generaţii s-a produs deci şi pe această cale. Acești 
factori, fiecare în parte și, uneori, toţi la un loc, au facilitat propulsiv 
convertirea. spre legionarism a unei splendide generații intelectuale, 
dintre care unii reprezentau valori excepţionale. În sfirșit, un rol 
covîrșitor l-a avut, în actul convertirii generaţioniștilor, profesorul lor 
admirat, Nae Ionescu. Trecerea lui în tabăra legionară, încă în toamna 
lui 1933, s-a constituit într-un puternic factor de presiune morală. 
Treptat, cu cîteva excepţii, generaţioniștii vor trăi fenomenul drama- 
lic al rinocerizării. 

Am oferit explicaţii, nu și scuze. Dar, oricum, aceste explicaţii sunt 
motivații de neignorat în efortul de reconstituire a procesului, tragic, 
de convertire. Aș începe cu un tablou, lucrat de Eugen Ionescu în apă 
lare, în septembrie 1945, despre generaţia „Criterionului” și dispari- 
ţia ei din cauza politicului. Tabloul e închipuit într-o scrisoare, trimisă 
din Paris, către Tudor Vianu: „Generaţia «Criterion», fudula, «tînăra 
generaţie» de acum cincisprezece sau zece ani, s-a descompus, a pie- 
rit. Nici unul din noi nu avem încă patruzeci de ani și suntem sfirșiţi. 
Alţii, atiţia, morţi. Generaţia d-tale e mult mai norocoasă. Noi am fost 
niște bezmetici, nişte nenorociţi. În ceea ce mă privește nu-mi pot 
reproşa că am fost fascist. Dar lucrul acesta se poate reproșa aproape 

tuturor celorlalţi. M. Sebastian își păstrase o minte lucidă și o omenie 
autentică. Ce păcat că nu mai este. Cioran e aici, exilat. Admite că a 
greșit, în tinereţe, mi-e greu să-l iert. A venit sau vine zilele astea 
Mircea Eliade: pentru el totul e pierdut de vreme ce «a învins comu- 
nismul». Ăsta e un mare vinovat. Dar și el, și Cioran, și imbecilul de 
Noica, și grasul Vulcănescu, și atîția alții (Haig Acterian, M. Polihroniade) 
sunt victimele odiosului defunct Nae Ionescu. Dacă nu era Nae lonescu 
(sau dacă nu se certa cu regele) am fi avut, astăzi, o generaţie de 
conducători valoroasă, între 35 și 40 de ani. Din cauza lui toţi au 
devenit reacționari. Al doilea vinovat este Eliade: la un moment dat 
era să adopte o poziţie de stinga. Sunt de atunci cincisprezece ani, 
Haig Acterian, Polihroniade fuseseră comuniști. Au murit din cauza 
prostiei lor și încăpăţinării. Eliade a antrenat și el o parte din «colegii 
de generaţie» și tot tineretul intelectual. Nae Ionescu, Mircea Eliade 
au fost îngrozitor de ascultați. Ce era dacă ăștia erau maeștri buni, 
Pe lingă ei, Crainic nu contează. Din cauza lui Nae Ionescu, Haig 
Acterian și Polihroniade au murit. Iar prostul din topor, Costin Deleanu 
şi poetul Horia Stamatu sunt fugari în Europa (o să-i vedem în Franţa 
într-o bună zi), ca si Eliade, ca și Cioran, ca și Amzăr. lar ceilalți 
imbecilizaţi sunt inutilizabili: licheaua Paul Sterian (e încă în Turcia?), 
buhăitul Vulcănescu, imbecilul de Cantacuzino, fudulul, prostul, 
grandilocventul Dan Botta, afectatul, ipocritul Constantin Noica, secă- 
tura Petru Manoliu. Unii morți din prostia lor, alţii, din fericire, amu- 
ţii — toată generaţia «Criterionului» e distrusă. Fatalitatea îi urmărește 
pe toţi, și pe cei care nu s-au lăsat prinși de stupiditate și nebunie, 
și pe cei rămași lucizi. Accidente absurde sau misterioase s-au ivit; 
i-au aruncat şi pe ei, dincolo... Singur a rămas Petru Comarnescu, 
dar el nu era decît impresarul, organizatorul „Criterionului”, «anima- 
torul», nu mai are pe cine anima și organiza. Cruţindu-l pe el, desti- 
nul a vrut să facă o ironie: să evidenţieze și mai bine golul din juru-i”L. 
Să recunoaștem, tabloul e crud, tulburător de clar, exact în diagnoză, 
cîntind, la catafalc, prohodul unei ilustre generații care s-a autodevorat. 

Aș adăuga, în succesiunea imediată, un tablou datorat directoru- 
lui revistei Azi, Zaharia Stancu, publicaţie în care s-au rostit, de-a 
lungul timpului (revista a început să apară în 1932), mai toţi «gene- 
raţioniștii». Tabloul lui Stancu e din 1938, e mai puţin rechizitorial 
decît cel al lui Eugen Ionescu, dar drept și pătrunzător: „Era în 1932 
(anul întemeierii revistei Azi, n.n.) o mare sete în tineret pentru cultură 
și artă. Tineretul iubea visul și gîndul... Zările s-au întunecat însă 
curînd. Prin îngăduinţa unor netrebnici puși de împrejurări să 
păzească legile, s-a instaurat în viața publică românească, după 


1. Scrisoare a lui Eugen Ionescu către Tudor Vianu din 19 septembrie 1945. 
Scrisori către Tudor Vianu, vol. I, ediţie de Vlad Alexandrescu, Minerva, 1994. 

„asasinarea lui I.G. Duca, domnia teroarei. Un grup de neisprăviţi, 
irunsformaţi în mișcare politică, au început o acţiune de subminare 
a statului, de amăgire a tineretului... Au început să fie frecventate 
«luburile politice și casele verzi unde se alcătuiau liste negre cu 
numele oamenilor de cultură ce predicau încă iubirea și arta și care 
nu aderau la doctrina urii și asasinatului. Liste negre de oameni care 
urmau, în ziua biruinţei huliganice, să fie uciși. Am avut, atunci, 
nesfirşita durere să vedem ridicîndu-se dintre noi și trecînd în rîindu- 
rile ucigașilor scriitori și artiști tineri. Am văzut ginditori înghesu- 
indu-se la uşile caselor verzi și oferindu-se să făurească o doctrină a 
crimei, o artă cu miros de sînge și cadavre. În fruntea lor se afla prof. 
univ. Nae Ionescu. Poeți gingași ca Radu Gyr și Horia Stamatu au 
inceput să cînte, cu strofe macabre, legiunile asasine. Eseiști preţuiţi 
ca Mircea Eliade și Traian Herseni şi-au pus condeiele în slujba miş- 
ării legionare conduse de asasinul lui Manciu, legiune din care se 
recrutaseră omoritorii lui I.G. Duca şi ai nefericitului M. Stelescu. 
/iarişti ca Haig Acterian (armean) și M. Polihroniade (grec) deveniseră 
«doctrinarii statului «național» legionar, ce trebuia să ia fiinţă pe o 
plramidă de cranii. Şi, pe lingă aceștia, o sumedenie de poeţi și pro- 
zatori mai tineri începuseră, în publicaţii fără scrupule, violente cam- 
panii de aţiţare. Arta rămăsese părăsită. Tineretul căzuse în mreaja 
gărzii. La alcătuirea acestui miraj contribuiseră, în mare măsură, 
pinditorii, scriitorii, artiștii tineri înrolați în cadrul legiunilor verzi. Se 
făcea, la toate răspîntiile, apologia pistolului descărcat în ceafă și pe 
furiș, apologia spînzurătorilor ce aveau să se ridice în pieţele publice”!. 

Se știe îndeobște că una dintre cauzele importante, mult exploa- 
late, care au provocat migraţia tineretului spre legionarism a fost 
situația materială fără speranţă a contingentelor noi de intelectuali. 
Eliade s-a referit încă în 1933 la această situaţie, semnalind că „există 
6.000 licenţiaţi universitari fără posturi, fără pîine, fără nici un rost 
în lume. Tragedia aceasta a intelectualilor tineri a fost pînă acum 
privită sentimental sau echivoc... Prea s-a abuzat mult de mitologia 
«crizei»... D-lor, ăi de mîncaţi și beţi pe banii noștri, lăsați-o mai încet 
cu «criza» și cu «vremurile grele», cuvintele astea nu mai conving azi 
pe nimeni... Nu se teme nimeni dintre dvs. de soluţii directe?”2. De 
fapt, acea „mitologie a «crizei»” pe care o lua în deriziune Eliade era o 
prea apăsătoare realitate și, în condiţiile strînsorii ei, nimeni — nu 
numai la noi, dar nicăieri în lume - nu găsea soluţii asanatoare care 
să asigure tineretului licenţiat slujbe. Disperarea tinererilor era acută 
și, promiţindu-li-se marea cu sarea, se îndreptau spre Garda de Fier 
care vestea „o ţară ca soarele sfint de pe cer”. Dar și după depresiunea 


1. Zaharia Stancu, „Drum de întoarcere”, Azi, VII, 1938, nr. 7, p. 2916. 
2. Mircea Eliade, „Mi-e foame”, Cuvintul, IX, nr. 2992, 26 august 1933. 

crizei economice situaţia tineretului cu diplome universitare nu s6 
îmbunătățește sesizabil, întreţinîndu-se ura dirijată împotriva bătri- 
nilor care, ocupînd posturile, blochează ascensiunea tineretului. În 
iunie 1936, același Mircea Eliade a întocmit, într-un articol, un tablou 
al situaţiei materiale a exponenţilor noii generaţii (vreo 23 la număr), 
indicînd și gradul lor de ocupare (ca să utilizăm un termen de ordin 
statistic). Cel mai bine plasat era M. Vulcănescu, cu 20.000 lei lunar 
în calitate de director al Vămilor. Trei erau asistenţi universitari 
(Eliade, Gh. Țiţeica, Radu Gyr, între 5.000 și 8.000 lei lunar), unul 
era profesor de liceu (Anton Holban), unul era medic (Ion Biberi), unul 
avocat (Emil Gulian), altul (M. Sebastian) secretar de avocat. C. Noica, 
Al. Elian, Emil Cioran, Ernest Bernea n-aveau post, deci nici leafă, 
Cei mai mulţi erau publiciști și, după calculele lui Eliade, nu scoteau 
pe lună mai mult de 6.000 lei. Şi, la sfirșit, insera această judecată 
acuzatoare: „Dacă Al. Elian sau C. Noica ar fi trăit la 1900 ar fi fost 
chemaţi direct la catedre, cum au fost chemaţi d-nii Demostene Russo 
și P.P. Negulescu. Nu e deloc de mirare că într-un stat reacționar şi 
gherontocrat ca al nostru tinerii să ducă viaţa de mizerii pe care o duc. 
Nu e de mirare, dar e de plins... Asta în timp ce lumea se lasă condusă 
de energiile tinerilor și de valorile spirituale pe care tot un om de 
ştiinţă, un filozof și un artist le creează. Cite revoluții trebuie să facem 
ca să suprimăm definitiv o asemenea mentalitate reacționară?”!. 
Șomajul intelectual era o grea năpastă, îi lovise și pe cei mai stră- 
luciţi dintre tinerii intelectuali ai vremii. Avea dreptate Eliade, în 
timpuri aurorale și-ar fi găsit de îndată posturi și catedre universitare. 
N-a fost Maiorescu profesor universitar la 23 de ani și rector la 24 
(asta în 1863-1864)? N-a devenit P.P. Negulescu, în 1893, fără doc- 
torat, conferenţiar de filozofie (profesor titular în 1896) — datorită 
influenței decise a lui Maiorescu la Universitatea din Iași —, iar Mihail 
Dragomirescu, în același an și în aceleași condiţii, conferenţiar de 
estetică la Universitatea din București? C. Rădulescu-Motru a ajuns 
doctor în filozofie, fiind profesor cu sprijinul regelui Carol I în 1906, 
după ce vreo trei ani a fost bibliotecarul (azi s-ar spune director al 
bibliotecii) Fundaţiei Carol I, iar colegii săi de generaţie (Negulescu, 
Dragomirescu, Mehedinţi, Evolceanu, Teohari Antonescu, toţi juni- 
mişti) erau deja instalaţi în învăţămînt. C. Stere n-ajunsese, în 1901, 
fără doctorat, la 36 de ani, profesor universitar la Iași? Și Iorga ajun- 
sese profesor universitar în 1894, la 23 de ani. Însă Iorga fusese lorga. 
Lista ar putea continua, verificînd dreptatea lamentaţiei indignate a 
lui Eliade din 1936. Dar vremurile se schimbaseră. Catedrele univer- 
sitare, spre care aspirau fruntașii noii generaţii, erau ocupate și nici o 


1, Mircea Eliade, „Diurnele generaţiei tinere”, Vremea, LX, nr. 440, 7 iunie 1936. 

speranță nu licărea la orizontul de aproape. Deloc mai ușoară era 
situația catedrelor liceale, iar din publicistică nu se putea efectiv trăi. 
SilLuaţia aceasta deplorabilă pe unii — cum a fost, dacă e să cred în 
versiunea Ralea comunicată mie în 1957, Traian Herseni, poate și 
Ifliade — i-a făcut să se îndrepte spre legionari, care promiteau ade- 
renţilor catedre universitare. (Lui Herseni i-au și dat.) Nu uit să adaug 
că această situaţie a constituit și una dintre argumentaţii pentru 
(liversiunea antisemită. A folosit-o, printre alţii, dintre generaţioniști, 
Mihail Polihroniade, cel despre care Haig Acterian scria în 1940 că 
„el a fost dintre noi întîiul care s-a botezat în noua naștere, întîiul 
tare a recunoscut Legiunea Arhanghelului Mihail... Pe M. Polihroniade, 
Căpitanul îl socotea bunul augur al Legiunii”!. Deci Polihroniade, 
„bunul augur al Legiunii”, acredita, în 1936, că tinerii români cu 
diplome nu-și găsesc slujbe pentru că în profesiunile libere au pătruns, 
după încetățenirea lor, în mod masiv, evreii. „Deci proletariatul inte- 
lectual nu poate fi decît antisemit și nationalist. El trebuie să vrea 
«România a românilor» pentru că numai într-o asemenea Românie 
mai poate nădăjdui la o bucată de piine și o viaţă demnă... Antise- 
mitismul și naționalismul nu sunt posibile într-un regim capitalist și 
într-o democraţie parlamentară. Prin urmare, consecință logică a 
naţionalismului său, proletariatul intelectual românesc trebuie să fie 
anticapitalist, antidemocratic, antiparlamentar... Interesele acestei 
categorii sociale, năzuinţele și nădejdile ei se confundă cu interesele, 
năzuinţele și nădejdile neamului românesc însuși. De aici răsunetul 
pe care acţiunea acestui proletariat intelectual, încadrat în marea lui 
majoritate în mișcarea legionară, îl are în sufletul naţiei.”? 

Nu vreau să acreditez ideea că îndreptarea tineretului intelectual 
spre mișcarea legionară s-ar datora exclusiv crizei economice şi sta- 
lutului material incert. Sigur că au fost și alte cauze, pe care le-am 
menţionat mai înainte. Dar această deznădejde a condiţiei materiale 
nu trebuie eliminată din calcul, de vreme ce chiar exponenții de seamă 
ai acestui tineret intelectual au subliniat-o în chip special. 

Eugen Ionescu a denumit fenomenul pe care îl studiez ca fiind unul 
al rinocerizării. A și mărturisit-o recent într-un interviu: „Am scris 
textul în perioada în care Garda de Fier făcea ravagii în România. 
Erau foarte puţini aceia care se împotriveau demenţei fasciste, care 
erau de partea democraţiei. Atît de puţini, încât ne întrebam dacă 
adevărul era de partea noastră, dacă un singur om putea avea dreptate, 
în pofida majorităţii”S. Rinocerizarea generaţiei lui Eugen Ionescu a 


1. Haig Acterian, „Mihail Polihroniade”, Vremea, XII, nr. 571, 29 septembrie 1940. 

2. Mihail Polihroniade, „Proletariatul intelectual și revoluţia naţională”, Lumea 
nouă, V, 1936, nr. 2, p. 63. 

3. Apud Lettres internationales, ediţia română, 1993, nr. 2, p. 67. 

fost, o arată și textul dramatic al ştiutei piese de teatru, un proces, 
Un proces care a durat șase-șapte ani. Treptat, generaţioniștii îi 
cădeau victime, alăturîndu-se masificării totalitarismului de extremă 
dreaptă. Şi erau, unii dintre ei, spirite alese, uneori cei mai dotați al 
generaţiei. Cred că nu e numai interesant, dar chiar necesar să sur- 
prind fenomenul convertirii, în procesualitatea sa, la cîteva persona- 
lități reprezentative ale generației criterioniste. 

Emil Cioran era cel mai tînăr dintre aceștia. Avea cu patru ani mai 
puţin decât Eliade, cu doi decît Noica, cu șapte decît Vulcănescu. A fost 
însă repede primit printre generaţioniști, deși, în perioada strălucită 
a conferinţelor „Criterion”, s-a aflat, vrăjit, numai printre audiențţi. 
Cînd a debutat în volum cu Pe culmile disperării și la apariţia Schimbări 
la fată a României, a descumpănit. Nu i-au împărtășit opiniile nici 
congenerii, Noica, Vulcănescu și chiar Eliade disociindu-se de totala 
opțiune pentru neliniște și dezordine. Înainte de a semna acele mani- 
feste ideologice care sunt amintitele cărţi, Cioran debutează în publi- 
cistică poate tot atît de șocant. În 1933 obţine o bursă în Germania 
și, repede contaminat de propaganda hitleristă, trimite Vrernii foile- 
toane purtînd titlul generic Scrisori din Germania. Înainte de a cita 
din acest ciclu semnificativ, e, cred, nimerit să apelez la o mărturisire 
epistolară a lui Cioran către Comarnescu, datată 27 decembrie 1933, 
aflată în arhiva mea: „Unii din prietenii noștri vor crede că am deve- 
nit hitlerist din anumite raţiuni de oportunism. Adevărul este că sunt 
anumite realităţi aici care-mi plac și sunt convins că lichelismul 
autohton ar putea fi înăbușit dacă nu distrus printr-un regim de 
dictatură. În România numai teroarea, brutalitatea și o neliniște infi- 
nită ar putea schimba ceva. Ar trebui arestaţi toţi românii și bătuţi 
pînă la sînge; numai așa un popor superficial ar putea face istorie. 
Este teribil să fii român, nu cîștigi încrederea efectivă a nici unei femei, 
iar oamenii serioși zimbesc, cînd te văd deștept, te cred escroc. Dar 
cu ce am greșit eu de trebuie să spăl rușinea unui popor ce n-are 
istorie?”. Ultimele consideraţii vestesc amplele rechizitorii cioraniene 
despre psihismul românesc din viitoarele sale cărți. Să reținem de 
aici destăinuirea de început că a devenit simpatizant al hitlerismului 
la 22 de ani și, de aceea, ceea ce va comunica în foiletoanele din 
Vremea reprezintă cu adevărat un credo sincer și admirativ, socotind 
că ar fi utilă transplantarea dictaturii lui Hitler în România, bolnavă 
de democraţie. „Orice om cu cât de mică înţelegere istorică - scria în 
primul foileton — trebuie să recunoască faptul indiscutabil că hitle- 
rismul a fost un destin pentru Germania.” 

Şi în alt foileton: „Hitlerismul poţi să-l accepţi sau poţi să-l refuzi, 
el nu reprezintă mai puţin un stil de viaţă care crește organic în 


1. Emil Cioran, „Aspecte germane”, Vremea, VI, nr. 314, 19 noiembrie 1933. 

Uermania și, dincolo de actualitatea concretă în care el se elaborează 
yl se adinceşte în conștiințele individuale, se integrează în continui- 
talea și în sensul istoriei germane. Hitlerismul răsare din esenţa și 
«in destinul istoric al poporului german, n-a făcut decît să sape și 
mai mult abisul care separă iremediabil Germania de Franţa și să 
nducă suprema verificare a dramaticului antagonism istoric al aces- 
tor două popoare, Dacă îmi place ceva la hitlerism, este cultura irațio- 
nalului, exaltarea vitalităţii ca atare, expansiunea virilă de forță, fără 
wpirit critic, fără rezerve și fără control. Toţi sunt de acord că nu poţi 
[1 naţional-socialist fără o participare spontană și nereflectată la o 
misiune istorică... Şi, de fapt, toată mișcarea aceasta n-a făcut decît 
să vulgarizeze principiile filozofiei vieţii (Lebensphilosophie)... Mistica 
mingelui i-a dus la cultul mistic al pămîntului ca politică, contrar 
spiritului... Necesitatea unui Führer nu-și afla rațiunea numai într-un 
dezechilibru de ordin politic și economic, ci, mai cu seamă, în lipsa 
de axă lăuntrică a sufletului german... Oamenii aceștia nu pot trăi 
(ără norme, fără comunitate, fără Fuhrer”!. Altă dată scria fără reti- 
cenţă: „Nu există om politic în lumea de astăzi care să-mi inspire o 
simpatie și o admiraţie mai mare decit Hitler. Există ceva irezistibil 
In destinul acestui om pentru care orice act de viaţă cîștigă semnifi- 
caţie numai prin participare simbolică la destinul istoric al unei naţi- 
uni... Mistica Fiihrerului în Germania este deplin justificată... Meritul 
lui Hitler este de a fi răpit spiritul critic unei națiuni”?. În august scria 
aprobator despre masacrul „nopţii cuțitelor lungi”, ironizîndu-i pe 
umanitariștii plîngăcioși. Nu e drept — considera Cioran — că e o crimă 
a lua viața unui om. „Voi întreba pe oricine ce a pierdut omenirea 
dacă s-a luat viaţa cîtorva imbecili... A lua viaţa unor astfel de oameni, 
a vărsa sîngele unor astfel de bestii este o datorie. Ah! această pre- 
judecată a valorii în sine a omului!... Valoarea în sine! Aceasta e o 
curată lașitate. Căci sub ea se ascunde teama de sacrificiu.”S Aceste 
Scrisori din Germania ale lui Cioran au uimit și scandalizat. Al. Sahia, 
coleg de generaţie, le-a condamnat în Cuvintul liber din 21 iulie 1934. 
Nu a întirziat să replice și Octav Livezeanu în Viața Românească: 
„Ultima scrisoare a dlui Cioran - așa se numește dl — apărută acum 
cîtva timp sub titlul «Revoluţia sătuilor» e mai mult un document 
patologic decit o «teorie» nouă asupra valorii vieţii omenești, așa cum 
voiește autorul. Fără să fie sătul (ca să nu-i contrazicem teoria), s-a 
revoltat și dsa. Pe cine? Pe toată omenirea care a condamnat gestul 
ucigaș al lui Hitler. Dl Cioran ar fi vrut ca toată lumea să aplaude. 
Nefăcînd acest lucru, și-a atras disprețul junelui de la München... 


1. Emil Cioran, „Germania și Franța”, Vremea, VI, nr. 318, 18 decembrie 1933. 

2. Idem, „Impresii din München, Hitler în conștiința germană”, Vremea, VII, nr. 346, 
15 iulie 1934. 

3. Idem, „Revoluţia sătuilor”, Vremea, VII, nr. 349, 5 august 1934. 

Ce-o fi avind de gind să facă, Doamne!, trimisul nostru spre cultivare 
de la München, cînd condamnă cu atîta înverșunare «prejudecata» 
respectării vieţii omenești? Ce păcate ispășește dsa și ce microbi 
poartă în sînge de visează aşa groaznice măceluri?... Unde e seriozi- 
tatea mișcării (naziste, n.n.)? Cu ce o «măsoară» doctrinarul de la 
Munchen? Numai cu aprecierile presei hitleriste? Restul omenirii nu 
contează deloc?”l. 

Evident, din panoplia lui Cioran nu putea lipsi elogiul Italiei fas- 
ciste. Ceea ce îl cucerise la Mussolini era tot delirul grandorii, starea 
de extază și aspiraţia mesianică spre marea putere. „Este mai mult 
decît semnificativ gestul lui Mussolini după intrarea armatelor în 
Addis-Abeba... Declară cu emfază unică: de azi înainte Italia este 
imperiu... Prin fascism, Italia și-a propus să devină o mare putere, 
Rezultatul. A reușit să intereseze serios lumea... În fascism, Italia ar 
fi fost o ţară ratată... Meritul cel mare al lui Mussolini este de a fl 
inventat Italiei forța... Fascismul este un șoc, fără de care Italia este 
un compromis comparabil României actuale.”? În același an, 1936, în 
Schimbarea la față a României, meditind la semnificaţia revoluțiilor 
naţionale, atenţia i-a fost cucerită, firește, de Italia și Germania. Italia 
ar fi fost, în istorie, numai o realitate spirituală, exclusiv datorită 
Renașterii. Politic nu a reprezentat însă nimic. E ceea ce a înfăptuit 
aici fascismul, depășind în realizare „secole de evoluţie politică... 
Revoluţiile de dreapta suni istorice, nu sociale. Obsesia naţionalis- 
mului a fost totdeauna istoria... Atât fascismul, cât și hitlerismul n-au 
modificat structura socială a ţărilor lor. Ele au dat însă naţiunilor un 
dinamism care suplinește insuficienţele de viziune socială. Revoluțţiile 
naţionale sunt istoria, iar nu politica... Dacă fascismul este totuși 
minor față de hitlerism, faptul se datorește nu numai plusului de 
grandoare a poporului german, ci și faptului că reclamîndu-se de la 
popor, ca sursă originară, el este mai mesianic decit fascismul care 
atribuie statului existenţă și valoare centrală... Hitlerismul, dacă n-ar 
fi pus atît de categoric problema iudaică, dacă nu aducea o soluţie 
într-o problemă universală, interesa mai puţin lumea. Tot așa atitu- 
dinea lui ostilă creștinismului sau bolșevismului. Germania nu este 
universalistă; ea însă rezolvă naţional probleme universale, reprezen- 
tind astfel o seamă de soluţii specifice și originale”. De aici concluzia 
erorii democratice, efectiv nocivă ţării noastre, ca și celorlalte în 
genere. Idealul i se părea o dictatură care să ardă etapele evolutive: 
„orice soluție am căuta pentru România, este imposibil să o vedem 
scuturată din orbecăiala ei seculară, în afară de un regim dictatorial... 


1. Octav Livezeanu, „Revoluţia sătuilor”, Viaţa Românească, XXVI, august 1934. 
2. Emil Cioran, „Este Italia o mare putere?”, Vremea, LX, nr. 439, 31 mai 1936. 

Democrația a risipit prea multe energii fără vreun scop naţional. O dic- 
iulură trebuie să pună însă ţara la teasc. Nimic să nu rămînă neex- 
ploatat și nevalorificat”!. Că n-avea dreptate în judecăţile sale 
febricitare e evident. Mai ales astăzi, cînd știm unde au dus fascismul 
şi hiilerismul. La noi democraţia, în loc de a ne fi pietrificat în nepu- 
linţă, ne-a creat ca stat, a înfăptuit Marea Unire, făurind România 
modernă, eliberată din cătușele orientalismului, îndreptînd-o decis 
spre Europa Occidentală. Lui Cioran aceste izbinzi dobîndite în nici 
un secol i se păreau aproape un nimic. Visarea sa frenetică era absor- 
bant îndreptată spre mitul marii puteri, declarînd că mai bine ne 
iransformăm în neant decit să nu aspirăm măcar de a deveni marea 
putere a Balcanilor, conducătoarea acestei zone geografice și spiritu- 
ale. Visări ale grandorii neliniștite, poruncind aproape românilor nece- 
nitatea unei credințe mesianice de mare putere. Altfel totul e ratare 
și România e sortită micimii neputincioase. Își punea nădejdea într-o 
revoluţie naţională care să instaureze o dictatură. Și aceasta putea 
implini misiunea marii puteri în spaţiul geopolitic al ţării. Era atît de 
obsedat de ideea necesităţii revoluţiei naţionale totalitare și mesianice 
incît n-a pregetat să elogieze bolșevismul alături de hitlerism: „Hitle- 
rismul — scria în aceeaşi carte din 1936 — mi se pare a fi o mișcare 
serioasă în faptul de a fi știut a asocia direct conștiinței misiunii 
istorice a unei naţiuni problemele inerente justiției sociale. Iar bolșe- 
vismul, dacă înseamnă o barbarie unică în lume, prin afirmarea 
ubsolută a justiţiei sociale este nu mai puţin un triumf etic unic. Nu 
se poate face o revoluţie naţională de mare amploare pe inegalităţi 
sociale. Colectivismul naţional este unica soluţie pentru România, 
unica ieșire”?, 

Suflet chinuit de neliniști intratabile, refuzind istoria și istoricita- 
lea pentru o imanenţă care-i scăpa mereu, Cioran își trăia exilul alte- 
rităţii în propria-i ţară. Simpatiza cu mișcarea extremistă de dreapta, 
dar nihilismul și anarhismul său funciar îl împiedicau să i se înre- 
gimenteze. Soluţia era desțărarea. Căuta febril o bursă, pe care, în 
sfirșit, în 1937, a găsit-o, plecînd la Paris. În aprilie 1937, tot febri- 
citînd în căutarea unei burse, i se confesa lui Eliade: „Ce-aș face dacă 
aș rămîne în ţară? Din moment ce nu mă pot integra activ în mișca- 
rea naționalistă, eu n-am nici un sens practic în România”5. Avusese, 
ce-i drept, cîteva întilniri cu Corneliu Zelea Codreanu, îl fermecase, 
dar nu se putea înregimenta în cadrul mișcării legionare. Era o nepu- 
tinţă structurală, psihismul său refuzind un astfel de activism mili- 
tant. Îi trimisese, cu dedicație, Schimbarea la faţă a României. În 


1. Emil Cioran, Schimbarea la fată a României, 1936, pp. 169, 193. 
2. Ibidem. 
3. Mircea Eliade și corespondenţii săi, vol. I, Minerva, 1993, p. 193. 

martie 1937, Codreanu îi mulțumește printr-o scrisoare afectuoasă: 
„Mă vei ierta, desigur, că nu ţi-am răspuns pînă acum faţă de atenţia 
deosebită pe care mi-ai arătat-o trimiţindu-mi frumoasa d-tale lucrare, 
Te felicit din adîncul inimii pentru tot zbuciumul care clocotește în 
pieptul d-tale și pe care l-ai redat într-o formă atît de înaltă. D-ta 
voiești ca neamul acesta să-și scuture haina de pigmeu pe care o 
poartă de amar de vreme și să se îmbrace cu haină de împărat. Şi el 
vrea. Dovada este că te-a născut pe d-ta, din lutul său, ca s-o scrii. 
Căci toți cei ce scriem sau luptăm nu o facem de la noi, ci împinși de 
lava românească a vulcanului care vrea să iasă din adîncuri, să izbuc- 
nească către înălțimi”!. Afundat în atmosfera pariziană, Cioran se 
zbătea să se acomodeze. Venirea legionarilor la putere l-a aflat la Paris. 
Am găsit într-o gazetă legionară (Glasul strămoșesc din octombrie 
1940 un apel spre colaborare adresat „următorilor camarazi”. Emil 
Cioran (fratele său, Aurel, era membru în redacţie) era pomenit prin- 
tre cei invitaţi. Mi-am spus, citind acest apel, că Emil Cioran e pus 
la adăpost de colaborare. M-am înșelat. În noiembrie 1940 (să fi reve- 
nit în octombrie?), Cioran se afla la București. O fi venit în vacanţă 
de sărbători? A venii special pentru a vedea România dezlănţuită și 
învolburată de febra verde? Și, întrebare: cînd s-a înapoiat în capitala 
Franţei? A rămas în ţară pînă după rebeliunea legionarilor. Oricum, 
la 27 decembrie, era în București, Jeni Acterian consemnînd, în jur- 
nalul ei (p. 335), o convorbire cu el („E tare drăguţ E.C.”). Iar facsi- 
milul scrisorii lui Codreanu către Cioran, reprodus în gazeta amintită, 
predată cu siguranţă de destinatar redacţiei, este iarăși o dovadă că 
filozoful se afla la începutul lui ianuarie 1941 în capitală. Răspunsul 
definitiv la întrebarea cît timp a stat Cioran în România ni-l oferă o 
însemnare din jurnalul inedit al lui Mihail Sebastian. La 12 februarie 
1941, Cioran se afla în București, pregătindu-se să plece - ştia 
Sebastian —, ca atașat cultural — numit încă de Horia Sima — pe lingă 
guvernul francez. Din nefericire, n-a rămas inactiv. Răspunzînd, pro- 
babil, unei solicitări, a rostit o conferinţă la Radio Bucureşti. Dar nu 
despre o temă culturală sau filozofică neutră. Ci cu un subiect care 
mărturisește participarea afectivă cu spiritul României legionare. A vor- 
bit pur și simplu despre Profilul interior al Căpitanului și și-a rostit 
conferinţa în 28 noiembrie 1940, zi — stranie, nenorocită coinci- 
denţă -— în care cădeau, asasinați de legionari, Nicolae Iorga și Virgil 
Madgearu. A luat apoi cunoștință de asasinat, dar n-a găsit necesar 
să se disocieze — prin scris — de actul sinistru. În schimb, a găsit că 
mai e posibil, după asasinat, să recidiveze în eroare încredinţînd tex- 
tul conferinţei, spre publicare, chiar gazetei care, în octombrie, apelase 


1. Facsimilul scrisorii reprodus în Buna Vestire de Duminică, II, nr. 7, 12 ianuarie 
1941. 

In el pentru colaborare. Oferind conferința spre publicare, din neferi- 
cire pentru Cioran, textul s-a păstrat. Să spun ca semn acuzator? 
Dar ce a rostit Cioran în această nesocotită conferinţă? Deși ar merita 
o reproducere integrală, mă voi limita la cîteva excerpte: „Înainte de 
Corneliu Codreanu, România era o Sahară populată. Cei aflați între 
cer și pămînt n-aveau nici un conținut, decât așteptarea. Cineva tre- 
buia să vină. Treceam prin deșertul românesc incapabil de orice. Pînă 
s| disprețul mi se părea un efort. Țara nu putea fi o problemă decît 
negativ... România nu era decît o farsă reușită... Biata ţară era o pauză 
vastă între un început fără măreție și un posibil vag. În noi gemea 
viitorul. În unul clocotea. Şi el a rupt tăcerea blindă a existenţei noas- 
Ire și ne-a obligat să fim. Virtuţile unui neam s-au întruchipat în el. 
România din putință se îndrepta spre putere... Aceste gînduri (ale lui 
C.Z. Codreanu, n.n.) au urzit rostul nostru, în ele respiră natura și 
cerul. Şi cînd au pornit spre înfăptuire, temelia istorică a ţării s-a 
zguduit. Corneliu Codreanu n-a pus problemele României imediate, 
ulle] României moderne și contemporane. Era mult prea puţin... El a 
pus problema în termeni ultimi, în totalitatea devenirii naţionale. El 
n-a vrut să-ndrepte mizeria aproximativă a condiţiei noastre, ci să 
introducă absolutul în respirația zilnică a României. Legiunea n-ar 
trebui astfel să creeze trecutul, ci să insufle absența seculară, să 
salveze, printr-o nebunie inspirată și unică, imensul timp pierdut... 
Căpitanul a dat românului un rost. Înainte de el, românul era numai 
român, adică un material uman alcătuit cu substanţă, un român 
primejdios, o fatalitate pentru sine şi pentru alţii, o vijelie umană 
infinit amenințătoare. Garda de Fier e o pădure fanatică. Legionarul 
trebuie să fie un om în care mândria suferă de insomnie... Acel ce a 
dat ţării altă direcţie și altă structură unea în sine o pasiune elemen- 
ară cu detașarea spiritului. Soluţiile sale sunt valabile în imediat și 
în veșnicie. Istoria nu cunoaște un vizionar cu spirit mai practic și 
atita pricepere în lume sprijinită pe un suflet de sfint. Tot așa, ea nu 
cunoaște o a doua mișcare în care problema mîntuirii să meargă mină 
în mînă cu gospodăria... În preajma Căpitanului nimeni nu răminea 
călduţ. Peste ţară a trecut un fior nou. O regiune umană bîntuită de 
esenţial. Suferinţa devine criteriul vredniciei și moartea, al chemării. 
În cîțiva ani România a cunoscut o palpitaţie tragică și moartea che- 
mării... Credinţa unui om a dat naștere unei lumi ce lasă-n urmă 
tragedia antică și pe Shakespeare. Şi aceasta în Balcani! Pe un plan 
absolut, dacă ar trebui să aleg între România și Căpitan, n-aș fi ezitat 
o clipă. După moartea lui ne-am simţit fiecare mai singuri... Cu excep- 
ţia lui Iisus, nici un mort n-a fost mai prezent între vii... De-aci încolo, 
țara va fi condusă de un mort, îmi spunea un prieten pe malurile 
Senei. Acest mort a răspîndit un parfum de veșnicie peste pleava 

noastră umană, şi-a readus cerul deasupra României”!. Să adaug că 
acest text delirant a fost rostit în preajma evenimentului reînhumării 
lui Codreanu cu pompă, fastuoasă și solemnă în 30 noiembrie 1940, 
la Casa Verde din București. 

Procesul convertirii lui Cioran e deci evident și, de aceea, dincolo 
de controversă. Tirziu, după război, cînd s-a trezit, Cioran a regretai 
enorm această rătăcire a tinereţii. A și declarat-o, onest, în cîteva 
eseuri, uzind, cum se cuvenea, de dreptul și datoria la căință. La 
aceste regrete face aluzie Eugen Ionescu în scrisoarea, reprodusă mal 
înainte, către Tudor Vianu din 1945. Căinţa era însă sinceră. Am găsit 
un text al lui Cioran, datat 2 decembrie 1946, în care spune: „Am 
lichidat toate lucrurile și toate credinţele în ipoteza c-am crezut vre- 
odată în ceva. Pentru a-mi da un pretext de activitate, am scris în 
vremea din urmă o «carte», în franțuzește: Exercices negatifs. Nu știu 
dacă va apare cîndva. Este un fel de rămas-bun la iluziile moștenite 
sau întreținute inconștient, un fel de teorie a exilului metafizic, fără 
pretenţie de filozofie, care îmi pare mai mult ca oricînd ridicolă”?. ȘI, 
în același text: „Naționalismul și militantismul meu plecau din dorința 
de a face ceva pentru o ţară păcătoasă și pe care n-o voiam și n-o 
vreau pierdută”, Mai tîrziu, în interviurile puţine pe care le-a dat, 
și-a privit critic convingerile din tinerețe. Întrebat de un interviever, 
în 1972, despre participarea sa la Garda de Fier, Cioran răspunde: 
„Garda de Fier, căreia de altfel nu i-am aparţinut, a fost un fenomen 
foarte curios. Conducătorul ei, Codreanu, era, de fapt, slav, mai mult 
tipul unui hatman ucrainean. Gardiştii morți erau în majoritate mace- 
doneni dezrădăcinațţi; în general, în această mișcare ieșea la suprafață 
mai ales periferia României. Așa cum se spune despre cancer că nu 
e o boală, ci un complex de boli, așa și Garda de Fier era un complex 
de mișcări; mai mult decit atît, o sectă smintită și un partid. Se vor- 
bea acolo mai puţin de o redeșteptare naţională și mai mult de măre- 
ţia morţii... Am aflat atunci pe propria-mi piele ce înseamnă să fii dus 
de val fără nici cea mai mică urmă de convingere. O stare de spirit 
pe care de atunci am observat-o deseori, și nu numai la cei de 20 de 
ani, cîți aveam eu atunci, ci, din păcate, și la oameni de 60 de ani. 
La acest lucru sunt acum imun”. În alt interviu, din 1984, mărturi- 
sește, întrebat, că s-a apropiat de Garda de Fier pentru că nutrea o 
ură totală faţă de regele Carol al II-lea. Dar că, plecînd în 1937 la 
Paris, ca bursier, „de atunci am rupt practic cu România” și deci și cu 
Garda de Fier (ceea ce, s-a văzut, nu e adevărat, filozoful revenind în 
ţară în timpul domniei legionare și plecînd după rebeliune). Cineva, 


1. Emil Cioran, „Profilul interior al Căpitanului”, Glasul strămoșesc, III, nr. 10, 
25 decembrie 1940. 

2. Revista de istorie şi teorie literară (RITL), 1987, nr. l-2, p. 305. 

3. Convorbiri cu Cioran, Humanitas, 1993, pp. 11, 128-130. 

un scriitor român, care îl întilnise pe filozof la Paris, vorbindu-i de 
articolele și cărţile sale din anii treizeci, ar fi primit replica deconcer- 
tuntă: „Dar mai citește cineva timpeniile alea?”. Dar acele texte exis- 
inu ca o realitate cugetătoare a timpului și ele nu pot fi nici distruse, 
nici ignorate. Putem - avem datoria — să le considerăm dezavuaie, 
unele dintre ele, de autor. A îngăduit chiar reeditarea cărţilor. Dar și 
alci se vede efortul de căinţă. La reeditarea Schimbării la față a 
României (1991), a eliminat întreg capitolul IV (cel xenofob), operînd 
alte multe eliminări în spațiul altor capitole. La fel a procedat cu edi- 
(in care îi adună publicistica din tinereţe, eliminînd peste jumătate 
(lin texte, iar în cele rămase operînd modificări dictate de oportuni- 
lițile de astăzi. Intervenţiile sunt atît de multe și sesizabile încât, de 
fapt, e vorba de o altă carte (mă refer la Schimbarea la fată, inutiliza- 
bilă pentru un exeget care voiește să reconstituie atmosfera de idei 
din deceniul al patrulea). Chestionat de un tînăr admirator, dl Dan 
C. Mihăilescu, despre această cosmetizare a ediției, filozoful a răs- 
puns vădit iritat: „Nimeni, mă-nţelegi, nimeni nu are dreptul să se 
lolosească de afirmaţii mai vechi fără a ști de poziţia mea de acum... 
k dreptul meu să nu las să apară la 1990 absolut toate afirmaţiile 
din ’30, era alt timp, este alt timp”. Apoi adaugă, parcă timorat: „Îţi 
spun, ce se întîmplă acum cu generaţia noastră, toată chestia asta 
vu Nae Ionescu, sunt chestii delicate și, ce mai, periculoase. Trebuie 
iţeles totul cu grijă”!. 

E, într-adevăr, uluitor și teribil ca unui autor cu faima lui Cioran 
să-i fie teamă, la 80 de ani, pentru ceea ce a scris la 25. Tinereţea 
necontrolată, dezvăluită, poate, crede chiar Cioran, compromite o 
întreagă, formidabilă operă scrisă pînă în pragul senectuţii. De aceea, 
se simte chemat la prudenţă pînă dincolo de exagerare. De altfel, 
există texte ale lui Cioran care îl disociază de xenofobia din 1936 (față 
de evrei, eseul „Un popor de singuratici” din volumul Ispita de a exista, 
iar faţă de maghiari, o extraordinară convorbire, relativ recentă, cu 
Francois Feyt5). Dar, pentru analistul ce studiază tensiunea de idei 
din anii treizeci, cartea lui Cioran din 1936 e un document funda- 
mental, ca și întreaga sa publicistică, ce nu poate fi ignorat, oricât l-ar 
repudia, în 1990 sau în 1970, autorul. Cazul Heidegger și, mai recent, 
al lui Mircea Eliade îl avertizează pe Cioran. Și, de aceea, se străduie 
să înăbușe orice tentativă de a redeschide cazul tinereţii sale publi- 
cistice din anii treizeci. Mai ales că are conștiința că s-a disociat, după 
1945, în cîteva rînduri, de acel voit uitat episod ce continuă însă a-l 
apăsa pină la nevroză. 


1. Dan C. Mihăilescu, „La Paris cu silogismele amărăciunii”, România literară, 
6 decembrie 1990. 

Cînd s-a produs momentul convertirii lui Mircea Eliade constituie 
încă obiect de controversă. A fost, cu siguranţă, și în acest caz vorba 
de un proces, de o evoluţie deloc imperceptibilă. Șeful necontestat al 
noii generaţii, ascultat și urmat, a știut să se păstreze aproape un 
deceniu departe de mișcarea legionară. E semnificativ cu totul faptul 
că atunci cînd, în toamna lui 1933, Nae Ionescu s-a alăturat mișcării 
legionare Eliade a rezistat, păstrindu-și rezerva toată. În polemica 
iscată după apariţia romanului prietenului său Mihail Sebastian, De 
două mii de ani, Eliade nu ezită să ia partea romanului, polemizind 
cu ideile lui Nae Ionescu din prefaţă, distanțindu-se de antisemitismul 
fundamentalist al profesorului. Dar, prin toamna lui 1936, ruptura 
se produce și Eliade trece sufletește de partea rinocerilor. Procesul 
acesta e bine surprins în jurnalul lui Mihail Sebastian (din fragmen- 
tele publicate pînă acum), care contemplă, năucit, pierderea unui 
prieten. În 15 ianuarie 1937, cînd au murit, în Spania, Moţa și Marin, 
scriitorul notează: „Mi-e greu să vorbesc cu Mircea despre asta. Simt 
că el e în doliu. În ce mă privește, mă gîndesc cu tristeţe la întîmpla- 
rea asta. Este în tabăra lor mai multă orbire decît farsă [...] Dar atunci, 
cum se poate, prin ce aberaţie, să nu-și dea seama de oribila lor eroare, 
de sălbateca lor eroare”. În 25 februarie 1937, Sebastian și-a invital 
prietenii la o mică agapă. Eliade, Noica, Marietta Sadova, Gh. Raco- 
veanu n-au lipsit. La plecarea musafirilor, a consemnat în jurnal: 
„Mă-ntreb dacă nu e ultima oară cînd îi mai chem. Situaţia devine 
mereu mai penibilă. Nu mă simt în stare să suport jocul de duplicitate 
pe care amiciţia noastră îl impune, de cînd cu convertirea lor gardistă, 
Ultimele articole din Vremea ale lui Mircea au fost din ce în ce mai 
«legionare». Pe unele am evitat să le citesc. Pe cel din urmă l-am citit 
abia azi dimineaţă — deși a apărut vineri și deși toată lumea îmi vor- 
bea despre el. E posibilă o prietenie cu niște oameni care au în comun 
o întreagă serie de idei și sentimente străine ~ așa de străine, încât ar 
fi suficient să intru eu pe ușă, pentru ca dintr-odată să se facă tăcere, 
rușinațţi și stingheriţi. Pe la Mircea n-am mai fost de vreo zece zile. Pe 
la Marietta Sadova, de mai bine de o lună. Poate că ne vom cruța de 
o despărțire violentă, dar vom lăsa să se destrame singure lucrurile, 
cu timpul..”. Iată o însemnare din 2 martie 1937: „Lungă discuţie 
politică cu Mircea, la el acasă. Imposibil de rezumat. A fost liric, 
nebulos, plin de exclamaţii, interjecţii, apostrofe... Din toate astea nu 
aleg decît declaraţia lui că iubește Garda, speră în ea și așteaptă 
victoria ei. loan Vodă cel Cumplit, Mihai Viteazul, Ștefan cel Mare, 
Bălcescu, Eminescu, Hasdeu, cu toţii au fost, la timpul lor, gardiști. 
Altminteri, n-aş putea spune că n-a fost amuzant. După opinia lui, 
studenţii care l-au ciopîrțit cu cuţitele pe Traian Bratu aseară la Iași 
nu sunt gardiști, ci ori... comuniști, ori național-țărăniști. Textual... 
Toţi cei care nu sunt gardiști, toţi cei care fac altă politică decît cea 

ynrdistă sunt trădători de neam și merită aceeași soartă. S-ar putea 
sA recitesc cîndva aceste rînduri și să nu-mi vină să cred că ele rezumă 
vuvintele lui Mircea. De aceea e bine să spun încă o dată că n-am 
facut decît să redau întocmai vorbele lui. Asta ca nu cumva să le uit. 
Ni poate într-o zi lucrurile vor fi destul de liniștite — pentru ca să-i pot 
elli această pagină lui Mircea și să-l văd roșind de rușine. Să nu uit, 
(le asemeni, explicaţia pentru care el aderă cu atita inimă la Gardă: 
«lu întotdeauna am crezut în primatul spiritual. Nu e nici farsor, 
nici dement. Este numai naiv. Dar există naivităţi catastrofale”. Şi, la 
25 martie: „Mircea a fost seara la baletele Iooss, care l-au revoltat — 
cum îi spunea lui Comarnescu — prin spiritul judaic. A găsit că spec- 
incolul e semit. Este tot ce a găsit de spus. Suntem în plină disoluţie 
a prieteniei noastre. Nu ne vedem zile de-a rîndul, și cînd ne vedem 
nu mai avem ce să ne spunem”l. 

N-am citit jurnalul lui Eliade din această perioadă și nu știu dacă 
a consemnat din perspectiva lui acest proces de convertire. În Memorii, 
In care voi reveni, adevărul e, cu grijă, ocultat, referirile la îmbrățișa- 
rea gardismului sunt contrafăcute, astfel încît să reiasă că, de fapt, 
u suferit de o acuzaţie nedreaptă, totul reducîndu-se — inclusiv încar- 
verarea în lagărul pentru legionari de la Miercurea Ciuc -— la fidelita- 
lea sa spirituală, dar neangajată politic, faţă de Nae Ionescu. Ceea ce 
e un curat neadevăr. Asta vrea să spună că n-a fost înscris, formal, în 
Garda de Fier. Ceea ce, se pare, e un adevăr. Dar participarea publi- 
eistică și, se va vedea, activ propagandistică alături de Gardă nu e o 
expresie a afilierii? Eugen Ionescu, care a trăit acei ani ca prieten 
insingurat și dezolat, a arătat — cum se vede din scrisoarea către Vianu 
citată mai sus — că Eliade a fost gardist declarat și vinovat prin influ- 
ența exercitată asupra colegilor de generaţie. 

Se poate însă reconstitui procesul convertirii lui Eliade la legiona- 
rism, firește, cu ajutorul publicisticii sale din anii aceia, conturîndu-se, 
pe această cale, fenomenul surprins de Sebastian în jurnal. Nu exha- 
ustivitatea e în intenţia acestui succint paragraf, ci prezentarea cîtorva 
eșantioane reprezentative, care să fixeze fenomenul. În 24 ianuarie 
1937 a scris, în Vremea, nu un articol despre Unirea Principatelor, ci 
un lamento participativ despre moartea lui Moţa și Marin în războiul 
spaniol: „Rareori se întilnește în istoria unui neam o moarte atît de 
semnificativă ca moartea celor doi fruntași legionari, căzuţi pe frontul 
spaniol. Plecarea celor șapte comandanţi legionari români în Spania, 
unde au luptat ca voluntari, în trupe de șoc, a fost simbolică... Atât 
lon Moţa, cât și Vasile Marin dăduseră nenumărate probe de spiritul 
lor de jertfă: închisori, suferință, prigoană morală, o tinereţe trăită 

eroic. Această ultimă și fatală încercare - plecarea în Spania — și-o 
aleseseră ei singuri, ca o supremă dovadă de credinţă și eroism creș- 
tin... Semnificaţia morţii lor trece, deci, deasupra valorilor eroismului 
viril. Moartea voluntară a lui Ion Moţa și Vasile Marin are un sens 
mistic: jertfa pentru creștinism. O jertfă care să verifice eroismul și 
credința unei întregi generaţii. O jertfă menită să fructifice, să întă- 
rească creștinismul, să dinamizeze un tineret... Ca și șeful și prietenul 
său Corneliu Codreanu, lon Moţa credea că misiunea generației tinere 
este să împace România cu Dumnezeu... Destinul i-a ales pe ei ca să 
mărturisească, să arate celorlalţi seninătatea pe care ţi-o dă credința, 
sensul creștin și eroic pe care îl capătă viaţa atunci cînd ești gata, în 
orice clipă, să renunţi la ea”. În iunie 1937, într-un articol publicat 
în oficiosul legionar Buna Vestire, Eliade înalță mișcarea legionară la 
dimensiunea unei revoluţii naţionale, conferind, după un deceniu, 
revoluţiei spirituale de el inaugurată în 1927 o finalitate politică legi- 
onară pe care, de fapt, atunci nu o avusese. „Anul 1927 a însemnat 
începutul luptei între generaţii... mișcarea tinerească din 1927 s-a 
născut din conștiința acestei misiuni istorice: de a schimba sufletul 
României, subordonînd toate valorile unei singure valori supreme: 
Spiritul. Subordonare care înseamnă, mai ales în faza ei eroică, sacrifi- 
cii, renunțare la sine, asceză. Sensul istoric al acestei mișcări tinerești 
nu este deloc greu de descifrat. Avîndu-și izvoarele vii în creștinism — și 
creștinism înseamnă «răsturnarea tuturor valorilor» —, ea înseamnă 
crearea unui om nou... Asemenea «cauze», asemenea «idealuri» nu se 
mai întîlniseră de mult în istoria României moderne. De aici mirarea 
indignată a oamenilor lumii vechi... De multe sute de ani se părea că 
creștinismul răsăritean nu mai poate crea forme istorice... De abia 
acum începe a fl înţeles sensul acestei revoluţii creștine care încearcă 
să creeze o Românie nouă, creînd întîi un om nou, un creștin perfect, 
și care înlocuiește vechea «viaţă politică» printr-o «viaţă civilă», adică 
restaurează raporturi de omenie şi creștinătate în sînul aceleiași 
comunităţi de singe. De-abia acum începe să se vorbească despre o 
«misiune a României”... Dacă ea va izbuti pînă la capăt, dacă va 
cuprinde, adică, întreaga comunitate românească — va fi cea mai mare 
revoluţie a veacului.”! Cum anume se putea concilia revoluţia creștină 
cu o mișcare politică, cea a legionarilor, care predica și practica asa- 
sinatul politic ca mijloc curent de dispută cu adversarii nu se întreba 
Eliade. Și doar, de la începuturi, mișcarea legionară a practicat asasi- 
natul ca mijloc de luptă politică (vezi cazul Manciu din 1924, asasinat 
chiar de C.Z. Codreanu. În 1933, legionarii îl asasinaseră pe I.G. Duca, 
în 1936, pe Mihail Stelescu, iar la Congresul studenţesc legionar de 
la Tîrgu Mureș, din aprilie 1936, se alcătuiseră, oficial, liste negre 

cuprinzînd oameni politici adversari ai Gărzii de Fier, care trebuiau 
asasinați, iar echipierii juraseră că-și vor îndeplini misiunea asu- 
mată). Eliade ignora aceste fapte care demonstrau totuși că această 
revoluţie politică nu poate fi și cu adevărat creștină, deși legionarii 
predicau spiritul creștin ca fundament al omului nou, creat de legi- 
onarism. Dar, încă o dată, cum se poate concilia, în epoca modernă, 
Evanghelia creștină cu glonţul asasin? Peste cîteva luni, în același an 
1937, la decesul generalului Gh. Cantacuzino-Grănicerul, comandan- 
(ul, formal (pentru că, de fapt, comandant rămăsese Codreanu), al 
partidului Totul pentru Țară (denumirea mascată a Gărzii de Fier), 
Eliade scrie în aceeași gazetă: „Îmbrățișind idealurile Legiunii, gene- 
ralul Cantacuzino a recunoscut în noua sa familie spirituală aceeași 
iubire de libertate, același simţ al onoarei și demnităţii, aceeași nepă- 
sare de moarte, de suferinţă și de prigoană pe care le păstrează intacte 
în sufletul său de oștean... A recunoscut în Căpitan și în legionarii 
săi morala medievală bărbătească, românească, pe care deznădăjdu- 
ise s-o mai vadă stăpînind sufletele contemporanilor... Generalul 
Cantacuzino şi-a regăsit în Idealurile legionare crezul său intact... 
Tinerii care își încep viața pregătindu-se de moarte alcătuiesc azi 
marea familie românească în care virtutea și bărbăţia prefanariotă 
realizată de generalul Cantacuzino luminează destinul veacului întreg”!. 

Există un text al lui Eliade tot din 1937 și apărut tot în Buna 
Vestire. E răspunsul lui la ancheta ziarului în legătură cu prognozele 
legionare privind rezultatul alegerilor legislative din decembrie 1937. 
S-a intitulat „De ce cred în biruința legionară” şi au răspuns, apro- 
bator pînă la entuziasm, Sextil Pușcariu, I. Găvănescul, colonel Emil 
Cristodulo, Nicolae Roșu, prof. Grigore Cristescu, Corneliu Șumuleanu, 
colonel V. Pipercescu, Mircea Eliade, Vasile Băncilă, prof. Dan 
Rădulescu, general Mehedinţi. La 17 decembrie e inserat răspunsul 
la anchetă al lui M. Eliade, însoțit, desigur, de o fotografie. E necesar 
să fie recitit (sau citit): „Cred în destinul neamului românesc, de aceea 
cred în biruinţa mișcării legionare. Un neam care a dovedit uriașe 
puteri de creaţie, în toate nivelurile realităţii, nu poate naufragia la 
periferia istoriei, într-o democraţie balcanizată și într-o catastrofă 
civilă... Cine nu se îndoiește de destinul neamului nostru nu se poate 
îndoi de biruința mișcării legionare. Cred în această biruinţă pentru 
că, înainte de toate, cred în biruinţa duhului creștin. O mișcare izvo- 
rită și alimentată de spiritualitatea creștină, o revoluţie spirituală care 
luptă în primul rînd împotriva păcatului și a nevredniciei nu este o 
mișcare politică. Ea este o revoluţie creștină... Dar, în timp ce alte 
popoare trăiesc în această revoluţie în numele lupiei de clasă și al 
primatului economic (comunismul) sau al statului (fascismul) sau al 

rasei (hitlerismul), mișcarea legionară s-a născut sub semnul Arhan- 
ghelului Mihail și va birui prin harul dumnezeiesc. De aceea, în timp 
ce toate revoluțiile contemporane sunt politice — revoluţia legionară 
este spirituală și creștină. În timp ce toate revoluțiile contemporane 
au ca scop cucerirea puterii de către o clasă socială sau de către un 
om- revoluţia legionară are drept ţintă supremă: mintuirea neamului, 
împăcarea neamului românesc cu Dumnezeu, cum a spus Căpitanul, 
De aceea sensul mișcării legionare se deosebește de tot ce s-a făcul 
pînă astăzi în istorie și biruința legionară va aduce după sine nu 
numai restaurarea virtuţilor neamului nostru, o Românie vrednică, 
demnă și puternică — ci va crea un om nou, corespunzător unui nou 
tip de viață europeană... Omul nou se naște dintr-o adevărată trăire 
și fructificare a libertăţii. Cred în biruinţele mișcării legionare pentru 
că cred în libertate, în puterea sufletului, împotriva determinismului 
biologic și economic. Cei care vin în Legiune vin pentru că se simt 
liberi. Cred în biruinţa mișcării legionare pentru că cred în dragoste... 
Cred în destinul neamului nostru; cred în revoluţia creștină a omului 
nou, cred în libertate și dragoste. De aceea cred în biruința mișcări! 
legionare într-o Românie mîndră și puternică, într-un stil nou de viaţi 
care va transforma în valoare spirituală de universală circulaţie bogă: 
tiile sufletului românesc”. 

Acest credo în delir a fost contestat, indirect, de autor. Biograful 
său, Mac Linscott Ricketts, mi-a relatat, într-o convorbire la Bucureștii, 
prin 1985, cînd își aduna materialul pentru monografie, că profesorul 
i-a precizat că textul acesta nu l-a scris el, ci M. Polihroniade, redac- 
tor la Buna Vestire. l-ar fi cerut să răspundă la anchetă și, cum Eliade 
nu i-a dat textul, Polihroniade a închipuit el unul. Nevoind să-i creeze 
neplăceri unui prieten, nu a dat, în presă, cuvenita dezminţire. Nici 
atunci, nici, mai abitir, peste decenii. Am verificat această afirmaţie, 
comparînd-o cu alte texte prolegionare ale lui Eliade. Textul e, indis- 
cutabil, al lui Eliade şi corespunde credo-ului său de atunci, cum i 
se confesase și lui Sebastian. De altfel, chiar Eliade trimite în textul 
său la alte articole ale sale: „Le aminteam cu alte prilejuri că în cele 
mai disciplinate și mai severe ordine călugărești s-au putut înălța 
totuși destule personalități. Un Toma de Aquino, un Francisc din 
Assisi, un Bonaventura, un François de Sales”. Sunt și probe că Eliade 
a îndeplinit, din partea mișcării legionare, în această campanie elec- 
torală anumite funcțiuni de ordin propagandistic în provincie. Ar fi 
fost unul dintre cei ce s-au ocupat din partea Centrului de propaganda 
electorală în județul Prahova. Am găsit, în Buna Vestire, următoarea 
înștiințare, cu rost de chemare: „De la partidul Totul pentru Țară 
primim următoarele: Șefii de judeţe ai partidului Totul pentru Ţară 

vor achita taxele pentru Cameră și Senat luni 6 decembrie. În aceeași 
|, la ora 6 seara, vor răspunde telegrafic pe adresa Neculai Totu 
(ncesta, comandant legionar, era președintele Comitetului Electoral 
t'entral al mişcării legionare pentru aceste alegeri, n.n.), Gutenberg 
1, Bucureşti, dacă au achitat sau nu taxele: 1. Sextil Pușcariu: 2. Ion 
tAvănescul; 3. Nicolae Roșu; 4. Colonel Pipercescu; 5. Colonel Cristodulo; 
i. Mircea Eliade; 7. Ion Cantacuzino; 8. prof. Pantazi. Necula Totu, 
Seful Biroului electoral central legionar”!. Am reprodus înștiințarea 
mlocmai. Din ea reiese, indiscutabil, că Eliade era bine angrenat în 
activitatea electorală a legionarilor în acea campanie. Și nu cred că 
aici e, din nou, intervenţia malefică a lui Polihroniade. 

Frisoanele noii convingeri, legionare, nu l-au părăsit odată cu ale- 
yerile din decembrie 1937. În Vremea din ianuarie 1938, două articole 
rrau consacrate aristocratismului creat de legionarism. Să decupez 
un fragment din cel de-al doilea articol: „Promovarea bărbăției și a 
spiritului ofensiv — valori aristocratice europene - a adus după sine 
» altă prefacere a sufletului tinerei generații românești. A creat con- 
allinţa unei misiuni istorice, sentimentul că ne-am născut ca să 
implinim o revoluţie unică în istoria neamului. Legionarul nu mai 
|răiește la întîmplare. Viaţa lui are un sens precis și major: revoluția 
creştină, mântuirea neamului românesc. Erocismul și sfințenia sunt 
valori superioare în care cred tinerii de azi. Am scris de mai multe ori 
«despre spiritul revoluţiei creştine, așa cum începe a fi realizată ea de 
mişcarea legionară, și mi-am îngăduit, acum, să mă opresc numai 
„supra valorilor eroice, aristocratice, pe care le cultivă Legiunea. 
Conștiința unei misiuni istorice a fost întotdeauna caracteristică 
oricărei aristocrații... În locul aristocrației de sînge, Legiunea creează 
o nouă aristocrație: a spiritului. În locul elitelor care-și moștenesc 
drepturile odată cu virtuțile și păcatele strămoşeşti se naşte o nouă 
elită care-și cucerește libertatea învăţind să moară și să se jertfească. 
Dar, în această nouă aristocrație legionară, care se naște, reînvie evul 
mediu românesc: conștiința misiunii istorice, vrednicia și bărbăţia, 
disprețul şi indiferența faţă de neputincioşi, canalii și băieți deștepți”?. 
În sfirşit, trei săptămîni mai târziu, comenta salvarea, prin legiona- 
rism, a provincialismului, după o călătorie „cu cîțiva prieteni și cama- 
razi” la Călărași: „Legionarismul aduce o transformare radicală a 
mentalității provinciale. Cînd educaţia legionară va da roade se va 
vedea că sensul vieţii nu este parvenirea, cariera cu orice preţ. Marea 
revoluţie legionară schimbă centrul de gravitate al fiinţei românești din 
afară înlăuntru... Una din afirmaţiile revoluționare ale creștinismului 

era aceasta: nu există om, oricât de jos ar fi căzut el pe scara valorilor 
morale și religioase, care să nu fie îndreptățit să-și nădăjduiască 
mântuirea. O astfel de afirmaţie revoluţionară face și legionarismul, 
nu există loc în țara românească unde să nu-ţi poţi realiza, pînă la 
maxima ei fructificare, viața. Legionarismul va pune capăt complexe- 
lor de inferioritate ale provinciei. Într-adevăr, idealul legionar, idealul 
de aspră spiritualitate creștină, poate fi oriunde trăit, în mijlocul 
comunităţii românești”!. 

Apoi, pledoariile legionare ale lui Eliade încetează. Dar aceasta 
pentru că ele nu mai pot fi rostite. Instaurarea, din februarie 1938, 
a dictaturii regale, primul guvern Miron Cristea, cu Armand Călinescu 
la Interne, interzice propaganda legionară. Vremea își modifică orien- 
tarea deschis filolegionară, iar serialul lui Eliade despre provincie și 
legionarism e întrerupt. Articolul său din nr. 526 (20 februarie) începe, 
semnificativ, astfel: „Cum nu știu încă despre ce se poate și nu se 
poate scrie, mă mulțumesc să împărtășesc cititorilor mei cîteva fapte 
culese din cele mai inofensive reviste de cultură”. De altfel, în decem- 
brie 1938, revista va fi suspendată, pentru a reapărea la 15 septem- 
brie 1940. Cuvintul, reapărut în ianuarie 1938, la care Eliade scria 
prudent, e suspendat, și el, în aprilie 1938. Propaganda legionară e, 
peste tot, interzisă. Încep timpuri grele pentru Eliade. Nae Ionescu, 
împreună cu știuţii lideri legionari, e arestat şi internat în lagărul de 
la Miercurea Ciuc. Nae Ionescu e suspendat din învățămînt și, prin 
asta, își pierde postul și asistentul său, Mircea Eliade. De altfel, Eliade 
e căutat, și el, de poliţie, i se face percheziţia locuinţei, dar el, inspi- 
rat, se ascundea într-o casă clandestină. Armand Călinescu îl consi- 
dera, pentru ceea ce scrisese, periculos și decisese arestarea lui 
Eliade. În Memorii, Eliade acreditează versiunea că, întrebat de gene- 
ralul Condeiescu ce i se impută autorului Întoarcerii din rai, Armand 
Călinescu i-ar fi răspuns: „E omul lui Nae. Îmi ajunge”. La 14 iulie 
1938, Eliade e arestat și transportat la Siguranţă. I s-a cerut să sem- 
neze o declaraţie de desolidarizare de mișcarea legionară. Refuză, 
notificînd că el nu fusese membru înscris în mișcarea legionară. E, 
probabil, adevărat. Dar activitate publicistică, propagandistică și sen- 
timente efective prolegionare dovedise. Jurnalul lui Sebastian, din 
care am citat, articolele sale și încă altele pledează, fără putinţă de 
tăgadă, pentru atașamentul său legionar activ. Menţinindu-se în 
refuz, după șase săptămîni a fost internat, și el, în lagărul pentru 
legionari de la Miercurea Ciuc. Eliberarea din lagăr depindea și ea de 
declaraţia de desolidarizare. Nae Ionescu, îmbolnăvindu-se de cord 
și instalat în Spitalul Militar din Brașov, a dat, din spital, o cam 

mibilinică declaraţie de desolidarizare. Eliade s-a îmbolnăvit de plămini 
prin octombrie și, cu intervenţii, e internat în sanatoriul de la Moroieni. 
Declaraţia de desolidarizare nu a dat-o, iar cea mai mare parte din 
foştii săi codeţinuţi din lagărul de la Miercurea aveau să fie, peste 
zece luni, asasinați. După trei săptămîni de la internarea în sanatoriu, 
Eliade a fost eliberat, deși a rămas, ca bolnav „liber”, acolo. Apoi a reve- 
nit la București. Norocul i-a suris. Pentru că, îndată după ce a murit 
Nae Ionescu (15 martie 1940), considerîndu-se dispensat de obligaţia 
morală față de profesor, Al. Rosetti i-a propus și s-a zbătut să per- 
lecteze trimiterea sa în diplomaţie, mai întîi ca atașat de presă la 
Londra, apoi la Lisabona. A ieșit din strînsoarea cumplitului angrenaj 
care îl absorbise doi-trei ani!. A aflat, la Londra fiind, de asasinarea 
de către legionari a lui N. Iorga și Virgil Madgearu, ca și a încarcera- 
lor de la Jilava. A condamnat gestul „răzbunării” lui Codreanu. „Ei 
au anulat sensul religios de «jertfă» al legionarilor executaţi sub Carol 
si au compromis iremediabil Garda de Fier, considerată de atunci o 
mișcare teroristă și pronazistă. Uciderea lui N. Iorga, marele istoric 
si genialul profet cultural, va păta pentru multă vreme numele de 
român.”? Are incontestabil dreptate. Numai că asasinatele anterioare 
(incepind cu cel al lui Manciu, făptuit de Codreanu însuși) nu ates- 
laseră ideea de jertfa, de care tot făceau caz legionarii? Disociindu-se, 
Eliade rămăsese, se pare, încă prizonierul convingerilor adoptate în 
1937. A urmat, cum se ştie, lungul său exil. S-a disociat el de con- 
vingerile de la sfîrșitul celui de-al patrulea deceniu? N-a făcut-o nică- 
leri public, cum procedase Emil Cioran în chip explicit. Ciudată e 
semnătura lui, trecută la rubrica „personalităţi”, pe un document al 
legionarilor care îl dezavuau pe Horia Sima în calitatea de comandant 
al mișcării. Documentul poartă data de august 19545. Să i se fi trecut 
numele fără a i se fi cerut consimțămîntul? Posibil, deși e greu de 
crezut. Oricum, e necesar să consemnez faptul, chiar dacă pare ciu- 
dat. Am găsit însă, în Memorii, şi o consemnare care înglobează un 
regret. Prin 1950 i-a apărut la editura italiană Einaudi cartea Tecniche 
dello yoga. S-ar fi primit — se pare, din ţară — denunţuri la editură (era 
o editură a Partidului Comunist Italian) privind activitatea fascistă a 
lui Eliade în România. Editorul și, mai ales, coordonatorul colecţiei 
au refuzat să ia în seamă alte obiecţiuni decît cele pur științifice. 
„Dar denunţurile primite de Einaudi — notează Eliade —, deși n-au 
avut rezultatul așteptat de cei care le făcuseră, mi-au amintit, opor- 
Lun, că imprudenţele şi erorile săvirşite în tinereţe constituie o serie 
de malentendu-uri care mă vor urmări toată viața.”t E singura dată, 


Cf. Mircea Eliade, Memorii, vol. II (1937-1960), Humanitas, 1991, pp. 1-46. 
Ibidem, vol. Il (1937-1960), Humanitas, 1991, p. 49. 
. Cf. revista Mișcarea, II, 1993, nr. 4, p. 14. 
Mircea Eliade, Memorii, vol. II, ed. cit., p. 111. 

din cîte știu, cînd a vorbit de „imprudenţele și erorile” din tinereţe, 
Altfel, neapucînd de teama consecinţelor să spună ceva, penitent, 
despre asta în Europa, în S.U.A. a tot ţinut-o astfel. Dacă apuca să 
o facă, serios și automustrător, la vreme, scutea posteritatea de scan- 
dalul și dezvăluirile de care are parte acum. Dar să ocolesc, ca analisi 
al perioadei, „imprudenţele și erorile tinereţii” lui Eliade n-am cum, 
E efectiv imposibil pentru cine năzuiește să reconstituie fizionomia 
spirituală a epocii. Eliade a fost prea mare și important pentru gene- 
raţia sa ca să-i putem ignora scrierile și luările de atitudine. De am 
proceda prin eliminare, dimpotrivă, am credința că aș comite o blas- 
femie. Aș încheia acest paragraf cu un pasaj dintr-o scrisoare - datată 
7 ianuarie 1946 —a lui Eugen Ionescu, aflat la Paris, către Petru Comar- 
nescu, rămas la București: „Sunt nevindecat de moartea în spiritul 
meu a lui Costin (probabil Paul Costin Deleanu, n.n.), Arșavir (Arșavir 
Acterian, n.n), Horia (Horia Stamatu, n.n.) și alţii, de care m-am rupt 
în vecii vecilor (la judecata din urmă eu voi fi în stinga sau în dreapta 
tatălui, iar ei în partea opusă, dacă mă duc în iad, ei se vor duce în 
rai; dacă mă duc în rai, ei vor fi în iad... Niciodată, niciodată n-o să 
ne mai dăm mîna: Dumnezeu, El însuși ne-a despărțit pe vecie pe 
unii şi pe alţii, el ne-a ales, pe unii într-o parte, pe alţii într-alta. Pe 
Eliade și pe Cioran nu-i pot vedea. Deşi ei «nu mai sunt legionari» 
(cum spun ei) — ei nu se pot rupe de angajamentul pe care l-au luat, 
o dată pentru eternitate, au rămas legionari fără să mai vrea și-i simi 
că sunt din neamul acelor ce pentru mine îmi apar hiene (și eu, desi- 
gur, pentru ei, apar drept hienă; suntem hiene unii pentru alții, și 
asta e din ce în ce mai limpede, cît va mai fi în istorie și după). Numai 
tu ești un optimist. Şi poate numai tu ai o inimă pură”!. Neîmpăcat, 
să recunoaștem, rechizitoriu. Și, repet, poartă data ianuarie 1946, 
redactat fiind de un coleg de generaţie care își cunoscuse bine, în 
intimitate, confrații și avea dreptul să-i judece şi să dea sentinţe. 


O versiune acreditează că Noica s-a convertit, devenind legionar, 
tîrziu, cumva după asasinarea lui Codreanu. Convertirea s-a produs, 
de fapt (dar nu mult), mai înainte. Nu avem texte publicistice dove- 
ditoare, decît puţine, pentru această perioadă, pentru că Noica, aflat 
cu o bursă la Paris, nu prea publica și că, de fapt, n-avea — sub cen- 
zura carlistă — unde scrie în spirit legionar. Dar există o epistolă, tot 
a lui Eugen Ionescu, din Paris, adresată către Ionel Jianu. Şi scrisoa- 
rea e datată 9 ianuarie 1938, deci cu zece luni înaintea asasinării lui 
Codreanu: „Îmi vorbești — scrie Eugen Ionescu — de actele gratuite ale 
lui Dinu N. (Constantin Noica, n.n). Nu l-am văzut deloc pe-aici. 
Cunoscînd «violenţa» sentimentelor mele împotriva «ideilor» (vai) lui, 
nu a mai căutat, probabil, să mă vadă. Am auzit însă că face fel de 


1. Petru Comarnescu, Corespondenţă (manuscris). 

fel de Isprăvi «căpitănești». E în mîinile acelei coropişnițe demonizate 
de Cioran și nimeni nu-l mai poate scoate de acolo. De altfel (regret că 
nu-ți pot spune mai multe), nici eu nu știu ce să mai aleg, E noaptea, 
noaptea peste tot”!. Există, apoi, un schimb epistolar între Comarnescu 
şi Noica, cu totul revelator în ordinea temei aici în discuţie. În presa 
din ţară începuseră, după masivele arestări și încarcerări ale legio- 
narilor, să se publice, masiv, declaraţii ale lor de renunțare la activi- 
latea în Garda de Fier. Noica se afla la Paris, unde Comarnescu îi 
scria, la 23 decembrie 1938, cerîndu-i, aproape implorîndu-l, să 
renunţe la legionarismul mai de curînd îmbrățișat: „Personal, ca pri- 
eten și ca intelectual, ca modest coleg într-ale filozofiei și artei cu tine, 
socot că faci o mare greșeală prin noua ta atitudine, mai ales că nu 
ești un luptător și nici un politician de rînd. Ţi-am spus-o în repetate 
rînduri cît de uimit am fost de judecăţile tale politice, cît de necon- 
forme cu fiinţa ta și cu năzuinţele tale de înțelept și om de știință 
mi-au părut preferinţele tale politice, fundate, o cred şi acum, nu pe 
cunoașterea reală a oamenilor și stărilor, cît pe un bovarysm, un 
iluzionism propriu, în numele căruia te sacrifici inutil și, iartă-mă, în 
chip absurd. Știu cît de decis ești uneori, aproape chiar încăpăţinat, 
pentru a încerca să te conving că faci un pas greșit și că-ţi anulezi 
toată vocaţia și destinul tău de creator adevărat. Dar asta nu mă 
împiedică să nu sufăr, să nu regret, că ești un cleric trădător și că 
trădezi pentru niște himere şi rudimente cărora inima ta generoasă 
și imaginaţia ta plină de ethos le-a dat un conţinut și un sens de care 
nu au fost vrednice... Suferi, dar suferi în gol, Dinule. Abandonezi 
cultul înțelepciunii. Iar politicește mergi contra interesului ţării... 
Situaţia ţării se arată într-o clipă hotăritoare pentru progresul ei. Îmi 
apari orb, un orb care se afundă din ce în ce în beznă, practicînd un 
ascetism fără sens, chiar dacă o faci cu cel mai curat și dezinteresat 
sentiment... Dar gîndește-te că Nae Ionescu, în care aveai atita încre- 
dere, s-a plecat în faţa realităţii, şi-a dat seama că, pînă acum, con- 
struia în vînt, că trăia în iluzie. Şi ceilalţi intelectuali angajaţi într-o 
mișcare în care tu n-ai fost angajat. Vii tîrziu și de la Paris nu poţi fi 
informat că oamenii aceia minau existența statului, duceau la un 
război civil, că au sabotat impunerea ţării ca o mare putere în străi- 
nătate, că nu lucrau pe cont propriu, ci ascultau de străini, chiar 
dacă uneori erau cinstiţi sufletește și bine intenţionaţi. Am înţeles și 
eu ethosul lor rudimentar, dar pentru acest ethos rudimentar cîte 
orori în schimb, cîtă teroare, asasinate, ură și, mai ales, idolatrie. 
Dinule, știi sensul prescripției «să nu-ţi faci idoli. Creştinul şi filo- 
zoful din tine se anulează în clipa în care cad în idolatrie. Şi ţi-o spun 
sincer: ești idolatru”. Și iată răspunsul lui Noica, scris prompt de la 


1. Apud Literatorul, II, nr. 8, 28 februarie 1992. 

Paris peste cinci zile (28 decembrie 1938): „Nu știu ce poţi înțelege 
prin «lipsă de informație»; s-au petrecut fapte care nu mai au nevoie 
de amănunte, iar, pe de altă parte, amănuntele care le dețin aici ar 
putea fi mai exacte decît cele cari au fost voit răspîndite acolo. De 
asemenea, nu știu de ce natură e convertirea lui Nae ori a lui Mircea, 
Apostazia lor, obținută în condiţii cunoscute, nu mă poate convinge, 
iar faptele nu pot comporta nici o scuză, ci au cel mult un înţeles: 
acela de a ţine de un destin, la înălțimea căruia fiecare dintre noi ar 
trebui să căutăm a fi. Ți-aș putea răspunde deci: eu nu caut, acum, 
decît să fiu vrednic de jertfa pe care cineva din mijlocul nostru a con- 
simţit s-o facă pentru noi toţi. Iar aici nu încape vorba de nici un fel 
de idolatrie și de nici un fel de acţiune «teroristă». Ba de opusul amîn- 
durora: de interiorizare desăvîrșită... În orice caz, ea (scrisoarea, n.n.) 
încearcă să asigure pe un prieten îngrijorat de destinul meu că nu 
mă consider defel diminuat, ci, dimpotrivă, îmbogăţit. De altfel, adaog 
că nu înţeleg să activez decît acum, cînd pot asculta de comandamen- 
tele celor morţi. Dacă într-o zi gruparea se reorganizează și poate 
lucra pe faţă, redeviu aceea ce am fost”!. Din păcate, nu a redevenit 
ceea ce fusese nici după legalizarea, din nou, în septembrie 1940 a 
mișcării legionare. 

Dar puţin înainte de acest moment Noica a publicat, la 8 august 
1940, o gazetă. S-a numit Adsum (Sunt de față), a apărut, în patru 
pagini, în număr unic şi a fost integral scrisă de Noica. Autorizaţia 
de apariţie o înaintase autorităţilor la 25 ianuarie 1940. Dar a căpă- 
tat îngăduinţa apariţiei tocmai în august, cînd situaţia legionarilor s-a 
mai liberalizat. Să citez titlurile cîtorva articole: „Sunt de faţă”, „Veac 
de colectivităţi, așadar de elite”, „Veac al omului viu”, „Spiritualitate și 
moarte” etc. Să reproduc această lămurire a redacţiei: „Revista Adsum 
apare într-un singur număr, Redacţia ei a crezut-o necesară pentru 
ceilalţi, dar mai ales pentru sine, Dacă s-a înșelat, nu se va înșela și 
a doua oară. Un singur număr ajunge. Ajunge spre a mărturisi... 
Revista Adsum apare din acest sentiment al unei contemporaneităţi 
care nu înţelege, care nu mai înţelege să se ascundă”. În articolul 
„Veac al omului viu” recunoaștem motive obsesive ale publicisticii și 
doctrinei legionare: „Idealul oricărei elite conștiente nu este să facă 
altă lume, e să fie altă lume. Cine nu înțelege aceasta nu e contem- 
poran nici cu ce se întîmplă aci, nici cu ce s-a întîmplat în altă parte. 
De făcut o altă lume izbutește și cel străin de ea; de clădit o lume mai 
bună o poate, cine știe?, și diavolul. Numai cîțiva pot fi, numai ei pot 
încorpora ființa lumii noi, în așa fel încît ea mai ales s-o reprezinte, 
chiar atunci cînd nu mai sunt. Căci moartea e uneori un fel de a fi 
preotul. Obsesia lui e să fie. Fireşte că și el făptuiește; dar o face așa 


1. Din volumul, în manuscris, Petru Comarnescu în corespondență. 

cum, la limită, ar face sfinţii”. Un articol, „Spiritualitatea și moartea”, 
„caduce în discuţie ideea de jertfă prin moarte, atît de cultivată de 
legionarism: „În ordine absolută, orice iniţiere spirituală tinde, deci, 
nä fie o iniţiere la moarte. Dacă nu faci pe modelul acesta o inițiere 
spirituală, ai sorți să rămii la periferia vieţii adevărate... Patriotismul 
«e rînd îţi cere jertfa prin dragoste. Revoluţia spirituală cea mai înaltă 
nu-ți va cere altceva. Și tocmai de aceea e o revoluţie spirituală: pen- 
iru că, prin iniţiere la jertfă, te iniţiază la viață”. Revista Azi a comen- 
lat critic publicaţia lui Noica într-un articol care a fost scris, probabil, 
de Anton Dumitriu: „lată cum dinapoia gînditorului şi pretinsului 
creștin se profilează, după perdeaua de praf ideologic, necromantul, 
bătăușul și apologetul violenţei sanguinare. O, nu, d. C. Noica merită 
să meargă pe un drum mai puţin lunecător și mai puţin înclinat, adică 
«un tip de viaţă elvețiană», în care inteligenţa dsale ascuţită, dar fra- 
gilă, să fi fost ferită de seducţiile întunecimii, de farmecul ereziilor și 
de acea atracţie spre prăpastie caracteristică ereziilor moderne”!. Şi 
într-un articol semnat chiar de Anton Dumitriu în același număr al 
pazetei Azi se spunea: „lată tipul de om pe care-l vede Noica: acela 
care rezolvă totul... Adevărata poziție a omului în Univers este aceea 
de umilinţă, recunoaștere a unei existente care-l depășește. În această 
smerenie omul se regăsește. De aceea actul creştin de închinare e un 
act de smerenie, dar un act de prezenţă”?. 

Dar vremea îi venea în întimpinare lui C. Noica, cel de atunci. La 
4 septembrie 1940, Ion Antonescu devine premier și conducătorul 
statului, eliberîndu-i pe legionari din închisori. La 6 septembrie 
Antonescu îl silește pe rege să demisioneze, iar la 14 septembrie țara 
e decretată stat naţional-legionar și Horia Sima devine vicepremier. 
La 8 septembrie reapare oficiosul mișcării legionare, Buna Vestire, 
director fiind Grigore Manoilescu (fratele lui Mihail), iar C. Noica 
prim-redactor (titulatura de atunci pentru redactor-șef). În chiar pri- 
mul număr, C. Noica semnează articolul „Crede” (programat pentru 
Adsum, dar interzis atunci de cenzură), un delirant credo al României 
legendare visate de legionari: „Nu ţi-e îngăduit să te îndoiești. Crede 
în învierea României legendare. Crede din toată tinereţea ta, din tot 
ce nu s-a împlinit împrejurul ţării. Alte vremuri pot fi împăcate și 
resemnate. Alte neamuri pot vorbi, pentru întîia oară, despre destin... 
Neamul tău are de făcut altceva... Nu-i un destin să rămii la problemele 


1. Azi, seria a Il-a, nr. 77, 25 august 1940. 

2. Anton Dumitriu, „Prezenţa omului”, Azi, seria a Il-a, nr. 77, 25 august 1940. 

3. Această conducere a ziarului va fi demisă la 15-16 octombrie 1940, din cauza 
articolului semnat de director, „Prea multă eleganţă” (în 13 octombrie 1940), 
care l-a supărat pe Antonescu. Ziarul a fost suspendat pînă la 20 octombrie. 
Noua conducere: director Alexandru Constant, prim-redactor Horia Stamatu 
(cf. și Horia Sima, Era libertății, vol. I). 

reîntregirii teritoriale, nu-i un destin să rămii la geografie în loc sa 
treci la spirit. Nu-i un destin, ci cu o vorbă potrivită: inerție... Fiecare 
generație învaţă la școala ei, fiecare inimă se spovedește și se îndreaptă 
după cuvîntul preotului ei. Și unii, și alții dorim, poate, ţării noastre 
aceeași negrăită fericire. Dar noi, aceștia, tinerii, n-o vedem în istorie, 
O vedem în legendă. Crede în învierea României legendare”!. 

Două zile mai tîrziu, Noica vorbește într-un articol despre misiunea 
Legiunii: „Legiunea n-a voit să facă altă Românie. Ea a voit să fie altă 
Românie. Cine nu simte aceasta nu înţelege nici de ce a murit Moţa 
și nici de ce dăruirea cea mare a Căpitanului era unul din felurile 
sale de a birui și de a face neamul românesc să biruiască... Nu vedeţi 
că e vorba de România duhului, înainte de celelalte, de România 
duhului? O asemenea Românie se trăiește, se face trăind. Iar a muri 
este uneori un fel de a fi viu. Așa a înțeles Moţa. Si dacă s-a dăruit, 
a făurit-o pentru că a vrut să fie printre noi... Legiunea n-a visat să 
facă o ţară mai bună, a năzuit să fie o tară mai bună. De veţi avea 
fapte și nu veţi crede și fi, ce se va alege din strădania voastră? 
Legiunea a înțeles să facă o altă ţară prin desăvîrșirea tipului de om 
dinlăuntrul ei. Cine este bun face binele în chip firesc. Iar Legiunea 
a voit această minune românească, să ridice o generaţie care să facă 
binele în chip firesc. Înţelegeţi tot miracolul acesta al unui tip de 
român care, prin simpla sa prezenţă, să fie înfăptuitor și binefăcător? 
Așa l-a visat conducătorul dintotdeauna al mișcării legionare; așa îl 
vrea conducătorul ei de azi: drept un tip de român atît de pur, încît 
actul lui de prezenţă să-l oblige. Să oblige materia să i se supună”?. 

Noica e cuprins de o asemenea frenezie în extaz, încît semnează, 
uneori, și două articole în corpul aceluiași număr, Iată un articol în 
care încerca să stabilească relaţia dintre Legiune și cultură: „Legiunea 
visează pentru ţara românească un alt tip de om. Cultura nu poate 
decit fie să-l slujească, grăbindu-i ivirea, fie, odată ivit, să-l exprime. 
Ea este liberă și într-un caz, și într-altul. Căci dacă nici tipul ideal 
de om nu constrînge, atunci libertatea e o nebunie. Conducătorul de 
totdeauna al Legiunii și conducătorul ei de azi au definit raportul 
dintre cultură și Mișcare prin gindul acela, mai răscolitor decît orice 
pagină de metafizică. Noi tindem către un tip de om atît de desăvirșit, 
încît artistul, poetul și gînditorul, în deplina lor libertate, să-l sculp- 
teze, cînte și gîndească. Ce înseamnă libertatea mult slăvită a cultu- 
rii faţă de un asemenea elan către puritate şi frumuseţe? Un tip de 
om care să iradieze în jurul său, de care artistul să nu-și poată dez- 
lipi ochii, de care gînditorul să nu-și poată depărta cugetul ~ ce extra- 
ordinară culme românească! Către asemenea culmi ne îndreptăm 


1. Constantin Noica, „Crede”, Buna Vestire, IV, nr. 1, 8 septembrie 1940. 
2. Idem, „Fii înfricoşător de bun”, Buna Vestire, IV, nr. 2, 10 septembrie 1940. 

privirile, chiar de aici, dintr-un colţ de ziar. Le vom sluji! Şi cînd 
vilitorul va regăsi, în paginile acestea, peste cîteva zile, ordinul de 
constituire a «Corpului Moţa și Marin» - corpul acesta sortit să dea 
elitele în spirit ale neamului românesc — va înţelege cîtă frumuseţe 
uştepta să iasă la lumină în idealul pe care-l slujim. Și cîtă cultură 
udevărată se răsfrînge din cel dintii tip de om frumos al Vieţii și al 
Morţii românești”!. Extazul lui Noica despre libertatea culturii coman- 
date să înfățişșeze omul nou legionar era o biată himeră. Pentru că în 
corpul ziarului Buna Vestire, în reapărutul Cuvîntul, în Axa, alţi con- 
«leieri (Barbu Slușanski, Horia Stamatu, Mircea Streinul etc.) închi- 
puiau un adevărat rețetar despre felul cum trebuie să scrie artistul. 
'Toate motivele viitorului realism socialist se află, in nuce, în aceste 
reţetare de ideologie literară. Probă a faptului că totalitarismul n-a 
inventat nimic nou, în ordinea politicului și a culturii, totul se reia, 
prin repetiţie obositoare, privindu-l, de fapt, pe artist, de libertatea 
creaţiei. 

De altfel, Noica ajunsese pînă acolo încît îl elogia, participativ, și 
pe Horia Sima, socotit, de fondatorii mișcării legionare, drept un 
uzurpator: „Aceasta visează - spune Noica — pentru neamul său cînd 
spune că biruința deplină a mișcării legionare va veni în ziua cînd 
«întreaga naţiune va fi legionarizată»; să trezească în toţi oamenii ţării 
acesteia ce a reușit Căpitanul, să trezească în aproape toţi legionarii... 
Materie, somn, inerție românească — supuneţi-vă”. Şi, la 14 octombrie, 
în articolul „Sunteţi sub har”: „Astăzi suntem sub un anumit har. Horia 
Sima nu pune impozite pe lefuri: pune în mișcare sufletele. Ministrul 
şcolii nu vestește literă nouă pentru școală: caută suflet nou pentru 
ea. Peste comunitatea românească a coborit harul. În ce măsură, o 
vom vedea. O veţi vedea. Dar nu mai e legea, ci harul... Nu suntem 
sub lege, suntem sub har. Dacă n-ar fi cuvintele biblice, am tăcea. 
Atît de mare ne e nădejdea. Atît de mare ne e credința”. În sfîrșit, 
într-un articol îl elogia postum pe M. Polihroniade, cel ce a convertit 
o parte a tineretului intelectual spre legionarism, mărturisind, penitent, 
că el, Noica, a fost printre cei din urmă: „Vom face într-o zi apelul: 
toți am sfirșit prin a sluji Legiunea datorită lui Mihail Polihroniade. 
Suntem mulți. Și nu semănăm unul cu altul. Dar credem în Legiune. 
lar începutul credinţei noastre îl datorăm lui Mihail Polihroniade. 
Fiecare convertit în credinţa legionară își are un frate mai mare întru 
credinţă. Știu: prezenţa Căpitanului nu putea să ne lase nepăsători; 
apariţia lui Moţa nu putea să ne lase întunericului. Totul era mistu- 
ire și totul era lumină în jurul lor. Dar trebuia, pentru fiecare dintre 
noi, să vină cineva din lumea noastră să ne ridice pînă la lumea lor... 
Așa au început câteva sute de tineri în care inteligența era trufașă și 


1. Idem, „Cultură şi Legiune”, Buna Vestire, IV, nr. 3, 11 septembrie 1940. 

gustul vieţii rezista. lar unul dintre ei, un frate mai mic, îi cere acum 
iertare că a început ultimul”!. 

S-ar mai putea cita mult din această publicistică învăpăiat legio- 
nară a lui Noica din lunile acelea dintre septembrie 1940 şi ianuarie 
1941. Folosul ar fi mic (la unele voi face apel în alt capitol al acestei 
cărţi). Fenomenul convertirii extatice a lui Noica e suficient surprins 
în dureroasa, tragica lui realitate. A rămas fidel convingerilor sale și 
după înăbușirea rebeliunii legionarilor din 21-24 ianuarie 1941 și 
interzicerea de către Antonescu a mișcării legionare. Sunt știri că, în 
1943, la aflarea deciziei lui Antonescu că gardiștii deținuți în închisori 
vor fi eliberaţi sub condiţia de a pleca pe front în detașamentele de 
pedeapsă în linia întîi (la acest „privilegiu” a apelat Haig Acterian, 
murind în luptele din Kuban), Noica, în semn de solidarizare cu cama- 
razii săi, a cerut să plece și el, voluntar, pe front. Și numai respinge- 
rea lui de către o comisie medicală ca inapt (n-avea un rinichi) l-a 
salvat de la catastrofă. Niciodată nu a socotit util să se disocieze de 
legionarismul său din tinereţe (în 1938, cînd s-a convertit la legiona- 
rism, avea 29 de ani), păstrînd despre acest episod, care l-a marcat 
totuși profund, tăcere absolută. Într-o notă din 1988, publicată în 
Viața Românească, lăsa, testamentar, indicaţiunea că pentru el nu 
are valoare decît opera, biografia fiind de neglijat („Dacă se va interesa 
cineva de activitatea mea cărturărească, îl rog să nu ţină seama de 
următoarele: 1. De biografia mea, ce n-are conţinut, în bună parte 
din voinţă proprie. 2. Mi-am trăit viaţa în idee, fără rest, spre deose- 
bire de alţii care și-o sfirșesc în rest și care astfel merită să fie regre- 
taţi. Sunt în ceea ce am publicat”?). Chiar de i-am respecta diata, 
lucrurile nu se soluţionează. Pentru că din opera publicată („sunt 
ceea ce am publicat”) face parte și publicistica legionară din care am 
citat, mai înainte, cu excesivă parcimonie. lar de această publicistică 
militant legionară nu a înţeles să se disocieze vreodată. Nu s-a diso- 
ciat critic pentru că o socotea o eroare nesemnificativă de tinereţe sau 
pentru că, vai, continua să creadă în vechile convingeri? Întrebarea e 
gravă, dar deloc inutilă. Și-au mai pus-o și alți exegeţi. În studiul 
„Dosarul Constantin Noica”, dl Adrian Marino preciza: „Constantin 
Noica rămînea mereu consecvent cu sine. El a fost puternic marcat 
de ideologia sa de tinereţe... Împreună cu întreaga sa generaţie, cu 
Nae Ionescu în frunte, Constantin Noica n-a crezut niciodată în demo- 
craţia de tip occidental, bazată pe pluralism și drepturile omului, 
socotite pure abstracţiuni raţionaliste. El a fost pe faţă, și a rămas, 
un spirit de dreapta. Că nu credea în democraţie este sigur. Teoretic, 


1. Constantin Noica, „Apelul Axet', Buna Vestire, I, seria a Il-a, nr. 19, 29 septembrie 
1940. 
2. Viaţa Românească, 1988, nr. 3, p. 10. 

«ru dreptul său. Continuitatea ideilor de tinereţe este evidentă”!. Mă 
inlilnesc în opinii cu dl Adrian Marino. Constantin Noica nu s-a diso- 
vinl de opiniile din tinereţe pentru că, de fapt, a continuat să creadă 
in ele. De aceea a fost aproape oficializat de naționalismul ceaușist, 
Inr filozoful a făcut destui pași, în publicistică, în întîmpinarea aces- 
lui nou naționalism. Naţionalismele se regăseau într-o conciliere de 
viziune și credinţă. 


1. Adrian Marino, „Dosarul Constantin Noica”, 22, III, nr. 42 (143), 22-28 octombrie 
1992. 

Capitolul IV 
Extrema dreaptă. Orientări 


Eliminînd din ecuaţie cuzismul, care avea stagiu încă înainte de 
război, se reducea la monomania antisemitismului și cam ieșise din 
uz, alte orientări vor satura, în anii treizeci, direcția extremismului 
de dreapta. Deopotrivă în planul disputei de idei și în cel al vieții 
politice, încercînd un efort de sistematizare, patru au fost orientările 
principale ale extremismului de dreapta: naeionescismul, direcția 
reprezentată de Mihail Manoilescu, cu al său corporatism, Nichifor 
Crainic, cu al său concept al statului etnocratic, și mișcarea legionară. 
Nu-i vorba, dincolo de diferențieri, un liant topea, în finalitate, chiar 
aceste orientări. Dar de o distincţie între ele - nu numai pentru că, 
uneori, s-au angajat în polemici — se poate, negreșit, vorbi. 


1. Nae Ionescu, profesor (de fapt, pînă în 1937, conferenţiar) la 
Universitatea bucureșteană din 1919, a izbutit, treptat, să devină un 
factor esenţial de influenţă asupra tineretului studenţesc bucureș- 
tean. Influenţa a exercitat-o, mai întîi, prin prelegerile celor două 
cursuri ale sale (metafizică și logică) la care participau nu numai 
studenţii de la Litere, dar și cei de la Teologie și cei de la Științe, dînd 
suport și orientare Asociaţiei Studenţilor Creștini Români. Cursurile 
sale, de pildă cel de logica colectivelor, din a doua jumătate a anilor 
treizeci, aveau o finalitate spirituală și politică indiscutabilă. Totodată, 
din 1927-1928 și pînă la sfirșitul anului 1933, apoi din ianuarie-apri- 
lie 1938, influenţa sa, extraordinară, s-a exercitat prin articolele sale 
şi nu numai ale sale din ziarul Cuvintul, pe care, din 1928, l-a condus. 
Prin articolele din Cuvintul, puterea circulatorie a verbului său a tre- 
cut de la catedră la spiritul public, pe cale nemediată, extinzindu-se 
la scara întregii țări. Modul socratic de predare a fascinat efectiv 
tineretul universitar. Erau, cum spunea, în 1936, Mircea Eliade, „lec- 
ţii familiare, calde, dramatice. Vorba lui cucerește şi gîndirea lui 
tulbură. Cea dintii etapă... a fost această tehnică a neliniștii. Unii au 
văzut în ea «primejdia teoretică». Seminarii întregi de studenţi au fost 
învăţaţi sistematic cum să nu creadă în cărți, în teorii generale, în 
dogme. Dimpotrivă, paradoxul și aventura erau încurajate; deznădej- 
dea și exasperarea erau privite cu simpatie, sinceritatea era promovată 

pretutindeni... Socraiismul profesorului Nae Ionescu se integrează 
astfel, de minune, momentului special 1922-1930. Tot ce a dezbătut 
generatia tînără» în acea vreme: «experienţa», «aventura», «ortodoxia», 
autenticitatea», «trăirea» își găsește rădăcina în ideile profesorului 
Nae Ionescu... În această dramatică şi necesară luptă pentru auten- 
ticitate fără de care nimic nu se poate crea profesorul Nae Ionescu a 
jucat rolul de frunte... Pe Nae Ionescu nu-l interesa decît un singur 
lucru: să fii tu însuți. Problema sufletului românesc este o problemă 
ontologică înainte de a fi una istorică... Nu putem dezbate realitățile 
românești pînă ce nu întîlnim realul”. Apoi Eliade justifică și scuză 
refuzul profesorului său de a publica cărţi de filozofie. Tipul socratic 
nl filozofiei sale respinge fixarea într-o carte sau, și mai grav, în sis- 
icme („Nae Ionescu nu se putea contrazice «publicînd» cărţi de filozo- 
fle, texte moarte pe care ei [studenţii, n.n.] să gindească și să și le 
însușească. Nu se putea contrazice adică nu putea accepta să moară”!). 
De altfel, cursurile sale sunt totuși litografiate și pot fi consultate 
(Mircea Vulcănescu precizase că sunt unsprezece la număr). Dar 
lui Nae Ionescu i se contesta originalitatea și era învinuit că se folo- 
„este de izvoare cu prea mare largheţe, fără a cita. În mai 1936, Mihail 
Sebastian, un admirator entuziast al profesorului, descoperise, cu 
stupoare, că întregul curs al anului precedent era îndatorat, peste 
măsură, cărții lui Spengler Années décisives, fără să fi făcut o sin- 
gură referire la autorul din care se inspirase. În noiembrie 1992, 
Alexandru George a demonstrat (România literară, nr. 36/1992) că 
lecţia de deschidere a cursului (1919) lui Nae Ionescu (Funcțiunea 
epistemologică a iubirii) a fost o parafrază nemărturisită după Liebe 
und Weltanschauurugslehre, eseu de Max Scheler. Şi acest text al lui 
Nae Ionescu a fost integral redactat — era la începutul carierei — și 
republicat, în 1942 (deci după moartea profesorului), în revista Izvoare 
de filozofie. În epocă, unii dintre adversarii săi și chiar amici argu- 
mentau că tocmai din cauza aceasta nu-și editează Nae Ionescu ale 
sale cursuri de filozofie sau logică. Iar cărți originale ori nu avea vreme 
să scrie, ori, de e să reținem argumentul invocat de M. Eliade, scrie- 
rea lor ar fi contrazis sistema maieuticii socratice pe care o folosea, 
nevenind cu prelegerile dinainte pregătite, ci improvizîndu-le în sala 
de curs, uneori chiar pe un subiect oferit de un student, fascinîndu-și 
audiențţii (Cioran a povestit că, odată, prin 1932, profesorul venit la 
curs nepregătii l-a întrebat pe viitorul autor al Schimbării la faţă a 
României despre ce să vorbească. Cioran i-a sugerat să diserteze des- 
pre îngeri, ceea ce profesorul a și făcut). După moartea profesorului, 
unul dintre admiratorii săi, cum a fost Mircea Vulcănescu, găsea că, 


1. Mircea Eliade, „Profesorul Nae Ionescu”, Vremea, LX, nr. 463, 15 noiembrie 
1936. 

de fapt, cursurile lui Nae Ionescu „constituie un sistem de gîndire 
neterminat, în continuă desfășurare”!. Dar Mircea Eliade, într-un 
articol scris în exil, în 1970, își amintea de tragedia lui Nae Ionescu 
de a-și fi descoperit cheia sistemului exact în lunile sale din urmă, 
cînd se gîndea să scrie — tocmai atunci — două cărți (Căderea în Cosmos 
şi un Comentariu la epistolele Sfintului Pavel. Şi tot în acea vreme st 
hotărise, în sfirșit, să scrie Metafizica sa?. Destinul l-a frînt în 1940, 
lăsîndu-i, fatal, proiectele neîncheiate. 

Aceste fatalităţi nu diminuează din rolul de păstor spiritual al lui 
Nae Ionescu asupra tineretului intelectual din anii treizeci. Eliade 
observase, încă în 1934, că „Nae Ionescu este singurul cap filozofic 
al generaţiei sale care a fecundat gîndirea tuturor tinerilor care au 
trecut prin Universitate din 1922 încoace”. Petre Manoliu avea drep- 
tate să vadă în destinul profesorului său transfigurarea unui mit 
„făcînd dintr-un om un simbol și dintr-o viaţă un mit... Profesorul 
are ceva care nu știi dacă îi aparţine lui sau dacă nu cumva aceea ce 
îl face pe dînsul să fie așa cum este nu-i fructul participării sale la 
făptuirea sa”?. Și influenţa sa spirituală a fost atît de ponderoasă încîi 
mai toţi tinerii intelectuali care au manifestat simpatii nedezvăluite 
public, le-au mărturisit sau s-au înregimentat efectiv în mişcarea 
legionară au fost studenţii lui Nae Ionescu, unii urmindu-l chiar ime- 
diat ce profesorul a trecut (toamna lui 1933) de partea Gărzii de Fier, 
iar alţii cîțiva ani mai tîrziu. Educaţia neliniștirii, a aventurii, a orto- 
doxiei, a profetismului, a deznădejdii și a disperării a sfirșit, într-un 
climat socioeconomic și politic propice, prin a da roade. La începutul 
deceniului patru, Nae Ionescu, indiscutabil om de dreapta de la înce- 
put, era încă apropiat Camarilei regale (cu rol de sfetnic politic) și 
urmărea înălțarea regimului politic de autoritate personală a regelui 
Carol al II-lea, ducînd campanii zgomotoase (fireşte, în Cuvîntul) împo- 
triva P.N.Ţ. (partid de centru stînga) și a liderului acestuia, Iuliu Maniu, 
fără a-l neglija nici pe Ion Mihalache și apărîndu-l — deloc de mirare -, 
de pildă, pe apropiatul suveranului, prefectul Poliţiei Capitalei Gabriel 
(Gavrilă) Marinescu, pe care ministrul de Interne (lon Mihalache), 
socotindu-l — cum și era — corupt, voia să-l demită și nu putea. Dar, 
de prin mai 1933, începuse să ia apărarea grupurilor de extremă 
dreaptă, L.A.N.C. și Gărzii de Fier, ridicîndu-se împotriva tentativelor 
guvernului P.N.Ţ. de a lua măsuri punitive contra partidelor extre- 
miste de dreapta5. Somat, în iunie 1933, de Dreptatea (oficiosul P.N.Ţ.) 


. Mircea Vulcănescu, Nae Ionescu, Humanitas, 1992, p. 27. 
Mircea Eliade, Împotriva deznădejdii, Humanitas, 1992, p. 258, și Memorii, vol. II, 
Humanitas, 1991, p. 46. 
. Mircea Eliade, „Nu rezistă celula?”, Vremea, VII, nr. 360, octombrie 1934. 
Credinţa, IV, nr. 683, 8 martie 1936. 
„ Vezi, de pildă, articolul lui Nae Ionescu „În jurul ordinei amenințate”, Cuvîntul, 
IX, nr. 2890, 14 mai 1933. 

wi precizeze dacă ziarul său Cuvintul e de orientare de dreapta sau 
lînga, Nae Ionescu refuză să răspundă, declarînd că cele două noţi- 
uni nu sunt concludente: „Vedeţi, deci, pe dreapta și stînga nu se 
poate descurca o chestiune politică; nici măcar teoreticește, pentru 
că «dreapta» și «stinga» nu sunt în domeniul politic noţiuni complet 
diferenţiate. Dar chiar dacă teoretic chestiunea ar fi discutabilă, 
«stînga» tot nu ar fi relevantă pentru discuţia dintre Dreptatea și noi... 
Nu există o dreapta și o stinga univoc definite”!. De fapt, nici nu era 
nevoie de o astfel de dezvăluire. Cuvîntul era, evident, un cotidian de 
dreapta, care va începe, din toamna lui 1933, să se apropie de extrema 
«dreaptă. Dar Dreptatea voia să smulgă, din partea directorului Cuviîn- 
tului, o declaraţie de identificare, care, cum se vede, n-a fost obţinută. 
Acest refuz de a deosebi între dreapta și stînga a trezit iritarea gaze- 
lei gardiste Axa: „Zău, Dom'le Nae? Oare pentru fineţea cugetării 
d-tale filozofice logica e inutilă? Nu există nici o deosebire între stînga 
haotică și destructivă şi dreapta organizată, ordonată şi, prin esenţă, 
constructivă?”2. Şi Polihroniade îl atacase pe profesor, tot în Axa din 
mai 1933, pentru consideraţiile lui dinainte despre hitlerism și pentru 
neașezarea la locul potrivit, în spectrul politic, a Gărzii de Fier. Să 
mai notez, cu titlu anecdotic, că, de prin 1930, Nae Ionescu înlocuise 
vocabula „român” prin aceea, socotită a exprima mai bine autohtonia, 
de „rumân”. Radu Dragnea, care, se va vedea, a polemizat cu Nae 
lonescu în chestiunea relației naţionalism-ortodoxie, observase cu 
umor, în 1937: „D-sa are un ortograf special și pentru cuvîntul „rumân” 
care, după Dicţionarul grotesc al lui Alecsandri, este de pronunție 
țigănească: motiv destul de puternic estetic de la un părinte al limbii 
literare ca să-l respingem”S. 

Apropierea profesorului Nae Ionescu de mișcarea legionară s-a 
petrecut în toamna lui 1933. Nae Ionescu era un antiliberal irecon- 
ciliabil. A sprijinit, în 1926-1928, P.N.Ţ.-ul pentru că urmărea să 
lichideze monopolul politic liberal asupra ţării. Cind s-a produs, în 
iunie 1930, restauraţia lui Carol al II-lea - pentru realizarea căreia 
directorul Cuviîntului a avut o contribuţie esenţială —, liberalii s-au 
împotrivit, intrînd în conflict cu Palatul. Nae Ionescu a făcut tot ce-i 
stătea la îndemînă să întreţină încordate aceste relaţii. Dar în vara 
lui 1933, decepţionat de interminabilele dispute, pe chestiuni de 
morală (era vorba, printre altele, și de Elena Lupescu) cu P.N.Ţ. și 
Iuliu Maniu în special, necăjit de eşecul primei sale tentative cu un 
guvern de tehnicieni (guvernul lorga-Argetoianu), preludiu al guver- 
nării personale, Carol al II-lea primește favorabil mesajele liberalilor. 


1. Nae Ionescu, „Tot despre «dreapta» și «stînga»”, Cuvintul, IX, nr. 2932, 25 iunie 
1933. 

2. Axa, II, nr. 7, 19 februarie 1933, p. 5. 

3. Radu Dragnea, „Lămuriri”, Buna Vestire, II, nr. 147, 24 august 1937. 

Cel ce intermedia înţelegerea cu I.G. Duca, acum liderul liberalilor, a 
fost Richard Franasovici, apropiat cercurilor Camarilei. Tratativele 
evoluau rapid și bine, stabilindu-se ca în toamnă, tirziu, liberalii să 
fie chemaţi la putere. Nae Ionescu, de mult în relaţii proaste cu 
Camarila, unde nu mai era ascultat defel, informat asupra mersului 
tratativelor, a luat foc. Furia sa antiliberală a dat în clocot şi, pe dată, 
la începutul toamnei, în semn de răzbunare, s-a îndreptat spre miş- 
carea legionară. Momentul acestei mezalianţe e mărturisit în prefața 
semnată de profesor la cartea postumă (1937) a lui Vasile Marin (Crez 
de generaţie), comandant legionar, mori în războiul spaniol împreună 
cu Ion I. Moţa. „Este adevărat, începînd din toamna lui 1933, Vasile 
Marin a fost redactor la Cuvintul... Eu nu am fost niciodată patronul 
nimănui, ci numai tovarăș egal în toate... al celor cu care gîndeam la 
fel. Cu atit mai puțin puteam fi deci «patronul» lui Vasile Marin, care 
aparținea cu toată ființa lui unei mișcări totalitare. Probă că e așa e 
faptul că, deși simpatiile dintre el și noi erau mai vechi, de pe vremea 
cînd cu toţii stăteam pe meterezele — azi știrbe, vai! — ale revoluției 
țărănești, el nu s-a îndreptat totuși spre noi decît în momentul în 
care, sub presiunea anacronismului grotesc al reînscăunării liberale, 
act greu de urmări tragice, nelichidate decît în parte, Cuvintul, forțat 
să-și exprime doctrina nu în consideraţiuni de filozofia istoriei (cum 
o făcuse pînă atunci), ci în formula de luptă, s-a apropiat total de 
mișcarea legionară... Nu el a venit înspre noi, ci, mai degrabă, noi 
ne-am apropiat de el în drumul nostru spre militantismul revoluției 
naţionale.”! Mircea Eliade își amintește în Memorii: „La sfirșitul lui 
septembrie (1933, n.n.) am avut o lungă convorbire cu Nae Ionescu. 
Se întorsese din Germania, părea foarte impresionat de «revoluţia» 
care începuse acolo și credea că o revoluţie asemănătoare va trebui 
să aibă loc, într-o zi, și în România. Era în vădită opoziţie cu «Palatul». 
De mult regele Carol nu-i mai asculta sfaturile și, în articolele din 
Cuvîntul, Nae Ionescu critica elegant, dar pe faţă, politica regală, făcea 
aluzii limpezi la Camarilă”2. Cunoscătorii acestei logodne politice au 
povestit, apoi, de o vizită a lui Nae Ionescu la Casa Verde din Bucureștii 
Noi, în construcţie încă, unde a stat îndelung de vorbă cu Codreanu 
şi i-a lăudat fapta („frumos, aici s-a făcut ceva util, pe cînd noi...”), și 
de o vizită a lui Codreanu în redacţia Cuvintului, ocazii cu care, pro- 
babil, s-a perfectat înțelegerea. Fireşte, Nae Ionescu nu s-a înregi- 
mentat, ca membru activ, în mișcarea legionară. Aceasta, nici atunci, 
în 1933, nici mai tîrziu. Dar de un pact de colaborare activă a fost, 
cu siguranţă, vorba. Și el a fost respectat, mai ales că, s-a văzut din 
Memoriile lui Eliade, profesorul credea că odată, cîndva, se va produce 


1. Nae Ionescu, prefaţă la vol. Crez de generație de Vasile Marin, 1937, p. VII. 
2. Mircea Eliade, Memorii, I, ed. cit., pp. 285-286. 

ui la noi o revoluţie națională similară celei din Germania nazistă. Și 
vine o putea înfăptui la noi, dacă nu tineretul organizat în Garda de Fier 
te sub conducerea lui Codreanu, care agita asiduu ideea revoluţiei 
naţionale. Sprijinul moral, politic și ideologic acordat de Nae Ionescu 
mișcării legionare i-a sporit mult prestigiul. Cu timpul va deveni 
exponentul ei ideologic, sfătuind-o, încurajînd-o şi, uneori, îndrumînd-o. 

La început, din toamna lui 1933, gazeta Cuvintul a început să 
insereze știri și reportaje despre mișcarea legionară. Nicolae Roșu a 
povestit, mai tirziu, că directorul gazetei și-a chemat redactorii (dintre 
care unii — Sebastian și Călugăru - erau evrei) și i-a avertizat: „Ziarul 
nostru a luat o anumită atitudine, cine înţelege să rămînă să-și facă 
bine socotelile”!. I-a prevenit deci că își orientează gazeta spre legio- 
narism. Nimeni n-a plecat, socotind, probabil, că e o tactică de moment 
care nu va dura. În redacţie a intrat Vasile Marin, semn că avertis- 
mentul era totuși serios. Mai lucra în redacţie și fostul student al 
profesorului, gardist de pe atunci, Gh. Racoveanu, care, încă la 
21 iulie, lua apărarea legionarilor ce inițiaseră construirea unui pod la 
Vișani, iar guvernul dezaproba inițiativa, promiţind măsuri energice. 
in numărul din 5 septembrie, articolul „Serbare sportivă” elogiază acti- 
vitatea Gărzii de Fier, inserînd și o fotografie de grup, cu C.Z. Codreanu 
in mijloc. În reportaje se relata: „...O frumoasă serbare... în scopul 
construirii unui cămin al legionarilor. Au participat legionari din toate 
unghiurile ţării. La ora 4 și-a făcut apariția Căpitanul Gărzii de Fier 
dl Corneliu Z. Codreanu și cîțiva «ocotenenţi» ai șefului care au trecut 
în revistă plutoanele de legionari. Aceștia au răspuns cu salutul legi- 
onar și imnuri și cîntece legionare”. Apoi, guvernul Duca odată insta- 
lat în noiembrie și anunţînd, pentru 12 decembrie, alegeri, Cuvîntul 
făcea loc, generos, ştirilor despre participarea în alegeri a Gărzii de 
Fier. Presa, dar nu și Cuvîntul, semnala acte de violenţă ale legiona- 
rilor în campania electorală și elogierea Germaniei hitleriste, țară 
cunoscută pentru politica revizionistă, ceea ce constituia un pericol 
pentru România. Guvernul a luat atitudine amenințătoare. În replică, 
la 23 noiembrie, directorul Cuvintului scrie: „Guvernul si-a anunţat 
în repetate rînduri dorinţa de a suprima radical «mișcările extremiste», 
iar acum, în urmă, a trecut la... realizări. Echipele de propagandă ale 
Gărzii de Fier sunt pretutindeni oprite în acţiunile lor... Tinerii aceş- 
tia, camionete și materiale electorale confiscate. De ce? Pentru că 
sunt extremiști? Ce-i aia «extremiști»? Și de ce sunt extremiști legio- 
narii Gărzii de Fier? Noi le știm o singură hotărîre, aceea de a rezista 
violent la oricare mișcări nelegale”?. Apoi, printr-o lovitură de forță, la 


1. Nicolae Roșu, Orientări în veac, 1937, p. 229. 
2. Nae Ionescu, „Pentru risipirea unor nedumeriri”, Cuvintul, X, nr. 3082, 
23 noiembrie 1933. 

9 decembrie, la intervenţia expresă a lui N. Titulescu (ministru de 
Externe), I.G. Duca, prin jurnal al Consiliului de Miniștri, dizolvă 
Garda de Fier şi îi interzice participarea în alegeri. Cuvintul își conti- 
nuase, și pînă atunci, campania de condamnare a guvernului pentru 
că împiedica activitatea electorală a Gărzii de Fier, apărindu-i pe 
legionari atunci cînd contraatacau. La 29 noiembrie, Gh. Racoveanu 
a publicat un articol intitulat „În legitimă apărare”. După dizolvarea 
Gărzii, Cuvintul inserează știri despre proteste ale legionarilor, solida- 
rizîndu-se cu ele. A doua zi, în 13 decembrie, protestează, sub sem- 
nătură, și Nae Ionescu într-un articol intitulat „Contribuţii la teoria 
actului de guvernămînt”, calificînd dizolvarea drept o hotărîre arbi- 
trară. La 14 decembrie, ziarul insera articolul „Roluri blestemate”, 
care denunța, din nou, abuzul guvernului. Se stăruie în ideea că 
Garda de Fier nu e o organizaţie teroristă, ci s-a apărat numai atunci 
cînd a fost atacată. Prin dizolvare, de fapt, s-a urmărit „distrugerea 
Gărzii de Fier ca reprezentanta cea mai vie și mai puternică a revo- 
luţiei naţionale... Deci nu împotriva lui Zelea Codreanu pornește așa 
de aprig urgia d-lui Duca, ci împotriva mișcării noastre naţionale... 
D. Duca rămîne însă, oricum, jalnicul instrument al unei oculte anti- 
naționale”. Şi, peste tot în gazetă, știri din capitală și provincie despre 
desfășurarea acţiunilor guvernului împotriva legionarilor. În 17 decem- 
brie (nr. 3106) se publică articolul „Ce e de făcut și ce nu se va face”. 
Un pasaj al acestui articol spune: „Stăm în faţa unor oameni noi, pe 
care schingiuirea și prigoana nu-i înfrîng, ci îi îndîrjesc. Dacă cei care 
patronează din ţară sau de peste graniţă urgia de astăzi și-ar da seama 
de încordarea tragică în care trăiesc tinerii aceștia... s-ar îngrozi de 
perspectiva frămîntată pe care a deschis-o ţării necugetata hotărîre 
de la 9 decembrie și brutala ei punere în fapt”. Articolul cerea elibe- 
rarea arestaţilor, măsuri pentru revenirea Gărzii de Fier în campania 
electorală și aminarea alegerilor cu o lună. Şi mereu sunt publicate 
știri despre brutalitatea autorităţilor în acţiunile de dizolvare. La 24 
decembrie e publicată scrisoarea lui Corneliu Zelea Codreanu despre 
dizolvarea Gărzii de Fier, mulțumind gazetelor Cuvintul și Calendarul 
pentru că „au găsit un cuvînt de bine pentru noi... Nu le vom uita 
pentru atitudinea și ajutorul dat”. 

Mircea Eliade își amintește, în Memorii, de tensiunea extraordinară 
a acelui decembrie 1933, care a marcat trecerea pe faţă a directorului 
Cuvintului de partea legionarilor: „Decembrie 1933 a fost, pentru 
întreg grupul nostru, o lună de tensiune. Nae Ionescu nu-și mai 
ascundea acum făţișa ostilitate față de politica regală. Într-o serie de 
articole se împotrivea guvernului Duca și atrăgea atenţia asupra ris- 
curilor pe care le comporta dizolvarea Gărzii de Fier, act pe care îl 
considera nu numai ilegal, dar și inutil. Pentru că, spunea, ori e vorba 
de o mișcare artificială, fără rădăcini în viaţa politică românească, și 

atunci interzicerea e inutilă, pentru că va dispărea de la sine; ori, 
(limpotrivă, mișcarea e autentică, puternică și în creștere, și atunci 
nu va putea fi anihilată printr-o decizie ministerială. În cursul toam- 
nel, Nae Ionescu îl cunoscuse pe Codreanu și se dusese să-l vadă la 
Casa Verde. Îl impresionase faptul că se făcuse ceva, în cazul acesta 
o casă. Mărturisise asta lui Codreanu și cînd acesta răspunsese că 
si el, Nae Ionescu, făcuse atitea lucruri, profesorul l-a întrerupt: «Nu, 
lol ce am făcut pînă acum sunt doi băieţi. Nu e mult, dar tot e ceva. 
Restul n-am făcut eu: în politică, eu doar am grădinărit, am smuls 
buruienile și am udat arborii, florile, legumele. Dar fructele nu le-am 
lacut eu. Le-am ajutat doar să crească, le-am apărat de neghină»”!. 
Despre întîlnirea Codreanu-Profesor, devenită legendară în cercurile 
legionare, a povestit, în 1940, și P.P. Panaitescu: „Într-o zi figura 
mîndră a Căpitanului a urcat scările redacției Cuvintul ca să stringă 
mîna lui Nae Ionescu. A fost o întilnire între doi oameni care nu s-au 
căutat, ci s-au întilnit pentru că drumurile vieţii lor se întilneau... Și 
Căpitanul a fost acela care a cucerii pe profesor. Cine ar fi crezut că 
yinditorul delicat, omul catedrei, al vieţii sociale alese va suferi alături 
de toţi luptătorii cei tineri, va izbuti să stea neclintit în suferinţă, 
devenind una din cele mai nobile figuri de jertfă pentru o credință?”?. 
Un Ioan Fleșeriu, legionar exilat, a povestit, tirziu, despre vizita lui 
Nae Ionescu în tabăra legionară de la Carmen Sylva, cu prilejul unei 
serbări. Cu acest prilej, profesorul ar fi exclamat: „Aici e locul meu, 
Căpitane”?, 

Imediat după asasinarea lui Duca (29 decembrie), odată cu ares- 
larea vinovaţilor, se operează și alte arestări printre legionari. Odată 
cu aceștia sunt arestaţi cîţiva gazetari din redacţiile Calendarului și 
Cuvintului, printre care și cei doi directori, Nichifor Crainic și Nae 
Ionescu, iar gazetele sunt suspendate. Ultimul număr al Cuvintului e 
cel de Anul Nou (probabil s-o fi imprimat mai devreme), în care se 
anunțau, sec, asasinatul de pe peronul gării Sinaia, arestările operate 
în ţară și decretarea stării de asediu. Nae Ionescu a fost eliberat după 
vreo 45 de zile de detenţie (în favoarea sa a intervenit, în stilul său 
imperativ, și Nicolae Iorga), dar reapariția gazetei sale nu a mai fost 
îngăduită. Era, s-a spus, răzbunarea regelui. E posibil. Dar orientarea 
politică evidentă a profesorului dădea temei acestei decizii. Cuvîntul 
n-a mai reapărut decît tocmai în ianuarie 1938, pentru cîteva luni, 
pe vremea guvernării Goga-Cuza. Nae Ionescu a continuat să spere 
în reapariția gazetei sale. De aceea, își păstrase tipografia, sediul 
redacției și plătea salarii cîtorva redactori. Ba chiar, uneori, redactorii 


1. Mircea Eliade, Memorii, vol. I, ed. cit., p. 306. 

2. P.P. Panaitescu, „Nae Ionescu și Cuvintul de astăzi”, Cuvintul, XVII (serie nouă), 
nr. 1, 14 octombrie 1940. 

3. Ioan Fleșeriu, Amintiri, Madrid, 1977. 

salariați fără treabă și alţi prieteni se vedeau în redacţie cu patronul, 
Bani, patronul avea din plin. Devenise reprezentantul în România al 
I.G. Farbenindustrie și era, pentru asta, foarte bine plătit. Se purta 
foarte elegant, avea mașină cu șofer, își făcuse o vilă la Băneasa, 
ducea un trai pe picior mare. (Era chiar atacat, pentru aceasta, și 
denunţat ca agent al unei întreprinderi jidovești din Germania, de 
către Sfarmă Piatră a lui N. Crainic din 1937.) Cum se împăca traiul 
acesta cu modestia în sărăcie prescrisă legionarilor e încă unul din 
paradoxurile personalităţii neobișnuite care a fost Nae Ionescu. Dar 
nu uit că profesorul nu era legionar activ încadrat, ci numai una din 
personalităţile apropiate mișcării și, de la o vreme, unul dintre facto- 
rii ei tutelari. 

Unii susţin, azi (contemporanii n-o făceau), că, de fapt, înverzirea 
lui Nae Ionescu a fost un act conjunctural, mai mult pentru a răzbuna 
dizgraţierea sa de către rege. Că o fi fost și un act de acest fel, e posi- 
bil. Dar că profesorul se comporta ca un mentor al mișcării legionare 
și un susţinător al ei este incontestabil. La urma urmei, această 
ipostază contează, și nu motivaţia producerii ei iniţiale. De altfel, 
făcea, curent, declaraţii publice filolegionare. În 1935 a apărut ca 
martor, la Consiliul de Război, în procesul unor legionari. Acolo, răs- 
punzînd întrebărilor completului de judecată, a declarat, printre 
altele: „Am privit Garda de Fier ca pe una din mişcările care se înca- 
drează în ritmul general al vremii, a cărei reușită sau eșec depindea 
de îndrumarea și capacitatea politică a conducătorilor, desigur; dar 
care avea, ca toate mișcările autoritar-naţionale de azi, un puternic 
«ă tout» de partea ei: conjunctura istorică”. Recunoștea, totodată, că 
întreţine relaţii personale cu C.Z. Codreanu!. A mai depus, tot ca 
martor, la aceeași instituție judecătorească, și în martie 1937, în 
apărarea a șapte studenţi legionari. Apoi, în 1937, ca martor al decem- 
virilor, cei zece legionari care l-au asasinat pe Mihail Stelescu. Era 
deci mereu invitat „din oficiu” pentru a lua apărarea unor legionari 
aflați în boxa acuzaților, 

Există, de altfel, și texte (articole) ale profesorului în care atașa- 
mentul său față de mișcarea legionară e incontestabil. lată un text 
din iunie 1937, care omagia aniversarea unui deceniu de la înteme- 
ierea Legiunii: „Dintre toate mișcările care, de la război încoace, pen- 
tru a nu vorbi decit în strictă contemporaneitate, au încercat să 
organizeze destinele naţiei noastre, nici una nu s-a așezat mai sigur 
în matca istoriei românești ca cea a tinerilor care stau sub ocrotirea 
Arhanghelului cu sabia de foc... Trebuie să începi a înţelege că gestul 
rodnic al tînărului, dar pentru asta nu mai puţin bărbatului lor căpi- 
tan, trece dincolo de îndeminare sau talent și devine răsfrîngerea 


1. Apud Garda de fier, Il, nr. 12, mai 1936. 

singură a unui destin... Trebuie să spun aici şi astăzi celor de vîrsta 
mea şi, dacă îmi este îngăduit, și celor mai bătrîni decît mine că pînă 
ncum mișcarea aceasta nu a greșit niciodată. Destul ca să ne facă să 
inţelegem că pe tinerii aceștia, care merg chiuind în luptă și în moarte, 
nimic nu-i va abate din chinul lor; nici violenţa, nici trădarea; nici 
lingușirea, nici corupţia; nici ademenirea, nici prigoana. Căci nu merg 
pe drumul lor, ci pe drumul naţiei, care e al mîntuirii, pentru că pe 
cl străjuiește Dumnezeu. Iar celor îndărătnici le voi spune că a trecut 
momentul în care adeziunea noastră putea să însemne izbîndă și 
împotrivirea noastră înfrîngere. De întîlnirea noastră cu tinerețea 
legionară nu mai atîrnă astăzi decît bucuria de a fi văzut din vreme 
lumina adevărată și... un apus fără fulgere. Căci, încă o dată, victoria 
legionară înaintează cu o necesitate de destin. Iar a te împotrivi des- 
linului însemnează a lua istoria în răspăr”!. (Și, e vremea să adaug, 
mai sunt și alte texte de acest fel, din 1937 și 1938.) Este posibilă o 
adeziune mai deschisă și mai profund participativă? S-ar putea 
obiecta că nu se poate vorbi de o sinceritate în adoptarea unui credo 
la un cinic care n-a crezut niciodată în nimic. Aș răspunde că nu atît 
sinceritatea în gînd interesează în acest caz, cît mărturisirea publică 
a unui crez. E singurul lucru care prezintă relevanţă, pentru gardis- 
mul sincer sau de conjunctură al lui Nae Ionescu. 

În epocă, această adeziune a însemnat enorm, sporind prozelitis- 
mul. Pentru sinceritatea adeziunii profesorului au pledat, în 1940, 
legionari de renume. Vasile Băncilă, de pildă, a afirmat: „«Gardismul» 
lui Nae Ionescu”? Da, aceasta a fost altceva. A fost popasul lui spiri- 
tual, aderarea lui fără rezerve (subl. n.), formă în care s-a împlinit 
activ după o așteptare și o ispășire lăuntrică atît de lungă. Setea, 
marea sete spirituală și politică a lui Nae Ionescu, de a vedea crescînd 
pe meleagurile noastre o mișcare de mare bărbăție și probitate, care 
să fie a noastră și numai a noastră, și-a satisfăcut-o, în sfirșit, sorbind 
apă vie din izvorul, din șuvoiul legionar pentru a cărui descătușare 
din tainiţele solului nostru sufletesc a lucrat el însuși o viaţă de om. 
Și, atunci, toate «trăirile» și «atitudinile» lui de mai înainte capătă un 
sens: ele au fost încercări și așteptări pentru regăsirea din urmă. Nae 
Ionescu s-a căutat, a cercetat, a vrut să spere, uneori poate să se 
amăgească, dar n-a avut propriu-zis o atitudine decît în Legiune, cînd 
n-a mai fost, de fapt, atitudinea lui, ci una comunitară în care era 
cuprins, cu care concrescuse în mare parte și pe care în altă parte o 
anticipase”?. La moartea profesorului (15 martie 1940), cercul legio- 
narilor refugiaţi la Berlin l-a omagiat. A vorbit, binișor bombastic, dar 


1. Nae Ionescu, „Sub semnul Arhanghelului”, Buna Vestire, I, nr. 100, 27 iunie 

mărturisind o apreciere care era a cercurilor legionare, Constantin 
Papanace, avînd rangul de comandant: „Profesorul Nae Ionescu a 
căzut în luptă pe reduta onoarei legionare... el n-a fost din generația 
Căpitanului, era mai vîrsinic. N-a trecut prin Școala Frăţiilor de Cruce. 
Nu și-a făcut educaţia în cuib”. După deziluzia ţărănismului, s-a 
apropiat de Legiune. „Atunci a văzut el cum toate izvoarele de viață 
ale acestui neam pornite din adîncurile pământului și istoriei româ- 
nești formează marele fluviu al spiritualităţii legionare... Cu aceasta, 
prof. Nae Ionescu și-a gindit sensul existenţei sale pe care atita vreme 
l-a căutat... De acum încolo, unicul lui gînd va fi să propovăduiască 
adevărul cu deplina mulțumire că a cunoscut și înţeles pe Căpitan.”! 
În sfirşit, ca totul să se încununeze în favoarea ideii pentru care cu 
dreptate pledau legionarii, prezentindu-l pe profesor drept un dăruit 
al lor, în același număr al Bunei Vestiri din care am citat textele de 
mai sus (sunt și multe altele) se reproduce și facsimilul unei scrisori 
a lui C.Z. Codreanu către Nae Ionescu. Textul e, și el, lămuritor: 
„Amândoi cei duși, Moţa și Marin, s-au rupt din carnea și din sufletul 
nostru, dar au avut și cu Dvs. legături sufleteşti așa de mari încât 
n-ar putea fi evaluaţi de alţii. E și o dovadă că el, Moţa, și-a lăsat 
sfintele lui scrisori în paza Dvs. Mișcarea legionară, prin mine, vă 
salută pentru tot ce aţi făcut. C.Z. Codreanu. 16.2.1937"2. E, aş adă- 
uga, într-adevăr semnificativ că nu Vasile Marin, fost redactor la 
Cuvîntul, ci Ion I. Moţa, al doilea în rang, în mișcare, după Codreanu, 
i-a încredințat, la plecarea în Spania, lui Nae Ionescu scrisorile sale, 
dintre care una (cea către Codreanu) cu valoare de testament politic. 
Asta spune destul în legătură cu poziţia lui Nae Ionescu în mișcarea 
legionară și despre relaţiile apropiate pe care le întreținea cu liderii 
ei. Nu oricui — nu-i așa? — încredința un om de fanatismul învăpăiat 
al lui Moţa, în momente de cumpănă, scrisori testamentare. De altfel, 
Mircea Vulcănescu știa că Moţa venea adesea la Nae Ionescu să se 
sfătuiască, încît gestul încredinţării scrisorilor devine deplin explica- 
bil. Dar e de admis că Nae Ionescu n-a fost membru înregimentat în 
mișcare. Aceasta, deși am găsit într-una dintre publicaţiile legionare 
ale vremii o precizare, semnată de comandantul inginer Virgil Ionescu, 
care ar contrazice ipoteza de mai sus. lată această precizare: „D-le 
redactor, ziarul dvs. (Informaţia), în numărul său de miercuri 1 decem- 
brie 1937, a publicat o informaţie din care reieșea că d. profesor Nae 
Ionescu a părăsit partidul «Totul pentru Țară» din cauza pactului 
încheiat între d-nii Iuliu Maniu și Corneliu Zelea Codreanu. Ţin să vă 
aduc la cunoștință că informaţia dvs. este complet greșită. D. prof. Nae 
Ionescu lipseşte din ţară încă din ziua de 23 noiembrie, iar acordul 

dintre d-nii Iuliu Maniu și Corneliu Zelea Codreanu s-a încheiat în 
ziua de 25 noiembrie. Cu deosebită stimă, Inginer Virgil Ionescu”. Să 
se fi înscris efectiv în mișcare profesorul? E greu de crezut. Deși se 
pare că, acum, în 1937, relaţiile sale cu oficialităţile legionare s-au 
ndîncit. 

În ianuarie 1938, la reapariția Cuvîntului, Nae Ionescu, deși afiliat 
legionarismului, e prudent, întrucît aprobarea pentru a doua naștere 
o obținuse din partea guvernului Goga-Cuza. Or, între cele două gru- 
pări extremiste de dreapta erau relații de inimiciție publică, zilnic 
înregistrîndu-se încăierări, soldate uneori și cu morți, între cuziști și 
legionari în campania electorală. Un text al lui Nae Ionescu, deși 
domol, iese vizibil din rezerva supravegheată: „Mișcarea d-lui Codreanu 
e pătrunsă de caracterul ei istoric și ineluctabil: că așezată pe valul 
vremii, ea e purtătoare și se simte împlinitoare de destin și că, prin 
urmare, nu înţelege să-și risipească puterile luptînd cu formațiuni 
istorice perimate, care se destramă de la sine, fără nevoia vreunei 
intervenţii din afară”!. Mai există cîteva articole prolegionare, pole- 
mizînd acut cu opiniile lui N. Iorga. La 9 februarie 1938, directorul 
Cuvintului scria: „Ni se recomandă astăzi prin insinuări piezișe... 
o politică de mînă forte împotriva mișcării d-lui Corneliu Codreanu. 
Cine vrea s-o facă? D. Iorga însuși? D. Dinu Brătianu? Sau cine? Şi 
cu ce justificare?”. În altul, din 27 ianuarie, pleda în favoarea dicta- 
lurii, elogiindu-i pe Hitler și Mussolini. Și, în sfîrșit, la 5 februarie 
1938, într-un articol intitulat „Dincolo de tocmeală”, după ce declară 
că „noi trăim o epocă de lichidare a spiritului critic”, lua apărarea 
legionarilor: „Mai în vîrstă mult decit tinerii pe care-i văd ridicîndu-se 
aprigi în jurul meu, eu îi fericesc că au avut norocul să trăiască într-o 
vreme în care credinţa e așa de tare că poate duce pînă la bucuria 
extatică a jertfei. Și de aceea încerc eu însumi să fac din scrisul meu 
o mărturisire. Domnule profesor, dacă nu aţi uitat că acum un an, la 
13 ianuarie, a murit, așa cum a murit, pentru ce a murit, loan Mota, 
aţi înţelege că intensitatea cu care cred oamenii de azi depășește orice 
putinţă de tocmeală”. Relaţiile cu Căpitanul continuau. Porunca Vremii 
din 22 ianuarie anunţa: „Ieri după-amiază d. Corneliu Zelea Codreanu, 
șeful mișcării legionare, a vizitat redacţia ziarului Cuvîntul”?. (E pro- 
babil ca P.P. Panaitescu, în evocarea din care am citat mai înainte, să 
se fi referit la această vizită a lui Codreanu în redacţia ziarului Cuvîntul.) 
Oricum, vizita lui Codreanu s-a produs, semnificativ, chiar a doua zi 
după reapariţia gazetei lui Nae Ionescu și, făcută atît de manifest, ea 
avea, probabil, menirea de a sublinia relația specială dintre directorul 


1. Virgil Ionescu, „Zadarnica ofensivă a d-lui Tătărescu”, Cuvintul, XV, nr. 3132, 
2 februarie 1938. 
2. Mircea Vulcănescu, Nae Ionescu așa cum l-am cunoscut, ed. cit., pp. 92-93. 

gazetei și Căpitanul mișcării legionare. Existau mai vechi înţelegeri 
între ei. Mircea Vulcănescu știa de la Mircea Eliade că profesorul purta 
mereu asupra sa o fotografie a lui Codreanu, cerînd să fie înmormîn- 
tat cu ea. Cînd a murit profesorul și fotografia n-a fost găsită, Eliade 
ar fi exclamat că i-a fost luată la Parchet. Vulcănescu nu crede în 
această legendă, nu crede în înregimentarea efectivă a profesorului, 
dar stăruie în ideea că între cei doi au fost relaţii speciale, apropiate cît 
îngăduia deosebirea lor temperamentală și de facondă intelectuală. 

Evenimentele se iuțiseră. Legionarii erau vinaţi peste tot. Puțin 
interesa, atunci, dacă înregimentarea era efectivă sau numai ideolo- 
gică. Cei știuţi legionari importanţi erau arestaţi. Nae Ionescu nu 
putea fi ocolit. A fost arestat în noaptea de 7/8 mai 1938 și transpor- 
tat imediat în lagărul de la Miercurea Ciuc. Se purta acolo cum îi era 
felul. Își schimba (din cele trei pe care și le luase cu sine) în fiecare zi 
costumul, citea, a scris, pe hîrtie igienică, un studiu despre Machiavelli 
(pe care Vulcănescu l-a citit), participa la slujbele religioase și adu- 
nările legionarilor ca deţinuţi, întreținea convorbiri îndelungate cu 
unii camarazi intelectuali. Mircea Eliade l-a descris așa cum se com- 
porta în lagăr. Pasajul merită reprodus: „Nae Ionescu era neschimbat; 
senin, optimist, strălucitor, același de pe catedră sau din biroul hui 
de la Cuvîntul. Majoritatea deținuților își lăsaseră barbă și umblau în 
haine jerpelite, Nae Ionescu, dimpotrivă, se bărbierea în fiecare zi, 
avea întotdeauna cămașa curată, cu legendara lui cravată papillon, 
și schimba hainele de cîte ori putea (i se îngăduiseră trei costume, o 
vestă şi cîteva pulovere). Mărturisea că, atita timp cit i se va îngădui, 
se va îmbrăca și comporta în lagăr așa cum se îmbrăcase și se purtase 
la Palat, pe stradă sau la Universitate. Nu-mi amintesc să-l fi văzut 
vreodată trist, abătut sau descurajat. Uneori, cînd rămineam singuri 
sau într-un grup restriîns, ne vorbea de cărţile pe care se hotărise să 
le scrie: un Comentariu la epistolele Sfintului Pavel și Căderea în Cosmos, 
aceasta din urmă alcătuită dintr-o serie de scrisori, majoritatea către 
Cella Delavrancea, marea — și ultima — lui dragoste”?. Un alt codeţinut 
i-a închipuit, în 1940, un portret mai puțin rozaliu decît cel al lui 
Eliade: „Foarte popular în Legiune, înainte de prigoană, profesorul 
devine la Ciuc idolul nostru al tuturora. Respectul cu care îl încon- 
juram pînă la religiozitate se adresează marelui dascăl... Privea pri- 
goana dezlănţuită de regim cu ironie... Ca apostol și martir al propriei 
învățături, profesorul își continua prelegerile de la Universitate, avînd, 
drept studenţi, întregul lagăr, drept bănci, iarba crescută de la 
Dumnezeu între reţele și clădire. Însufleţirea de la Universitate era, 
acum, la el, iluminare. La cîteva zile după înmănunchierea aici a 


1. Mircea Eliade, Memorii, vol. H, ed. cit., p. 31. 
2. Ibidem. 


190 


'Tismanei, Bistriţei, Dragomirnei și Ciucului legionar (e vorba, desigur, 
«le transportarea la Miercurea Ciuc a legionarilor încarcerați în alte 
lagăre, n.n.), profesorul a împlinit 49 de ani. L-am sărbătorit în curte, 
lingă reţele, în jurul bazinului de ciment. Dl Clime a spus cuvîntul 
lestiv, elogiind pe vechiul prieten și coleg de școală... A urmat o clipă 
solemnă: i-au fost înmînate redacției de provincie a Cuviîntului vreo 
46 de corespondențe, mărturie vie a martirajului acestui ziar, supri- 
mat de două ori pînă aici pentru aderenţele sale legionare... Spunea 
de atîtea ori: eu acuma îmi fac ucenicia legionară și vreau să fiu 
tratat ca începător... S-a chinuit mult. Boala începea să-și arate col- 
(li. Făcea zilnic, la miini, băi de tăriţe, care nu i-au ajutat însă nimic. 
Mincarea servită la cazan îi făcea rău... Prin august ni s-a suspendat, 
de cîteva ori, tutunul. Nae Ionescu suporta mai greu lipsa de ţigări 
decit cea de hrană convenabilă. Slăbise grozav. Gulerul i se lărgise, 
hainele stau pe el ca un sac în jurul unei prăjini. Mai era chinuit și 
de imposibilitatea de a fi o clipă singur, de a-și aduna gîndurile”!. 
N-ar trebui să se creadă că profesorul conferenţia în lagăr zilnic 
sau de două-trei ori pe săptămînă. Se organizau aici conferinţe sus- 
ținute de diverşi. Printre aceștia a fost și profesorul. A ţinut numai 
patru conferinţe, susținute în luna mai 1938, care au fost apoi publi- 
cate, după notele rezumate ale părintelui Ștefan Palaghiţă. Titlul lor 
generic e Fenomenul legionar. Se pare, crede a ști Constantin Papanace, 
că profesorul a mai susținut și alte conferinţe, ale căror texte rezu- 
mative, nepublicîndu-se, s-au pierdut. Ar fi de observat mai întîi că 
textul acestor conferinţe e plat, neizbutind să surprindă verbul para- 
doxal și strălucitor al profesorului. Ținiînd seama de auditoriu, con- 
ferenţiarul și-a propus să încadreze fenomenul legionar în evoluția 
istoriei. Anumite pasaje dezvăluie, incontestabil, convergenţa spiritu- 
ală cu legionarismul: „România legionară nu este un fapt simplu, ci 
complex. Adică viziunea legionară a realităţii este o formulă care 
cuprinde întreaga manifestare de viață, așa cum se încadrează ea în 
istorie. România legionară va fi o formă de viaţă politică, economică, 
spirituală, alta decât cea de astăzi. Punctul de plecare este istoria. Tot 
ce se întîmplă, se întîmplă în timp și spațiu, teologii spun în veac... 
Azi au apărut în lume forme politice noi: fascism, hitlerism, legiona- 
rism. Atit fascismul, cît și, mai ales, hitlerismul se sprijină numai pe 
naţiune. Națiunea nu însă în sens democratic, pentru că fascismul 
şi hitlerismul nu au nevoie de voturi. Voturile de acolo, chiar și atunci 
cînd se recurge la vot, nu sunt voturi individuale. Acolo poporul este 
considerat ca unitate, iar oamenii care stau în capul statului (în frun- 
tea poporului) sunt consideraţi ca emanaţiuni ale poporului, sunt ca 


l. Ion Diaconescu, „Cu Nae Ionescu în lagăr”, Buna Vestire, I (serie nouă), nr. 31, 

națiunea. Hotăriîrea lor este prezentată a fi hotărîrea întregului popor. 
De aceea se zice totalitar, căci individul e complet topit în colectivi- 
tate”. Şi, poate aceasta, întrucît se referă la obsesia legionarilor des- 
pre trădare si trădători: „1) Trădarea este ruperea din comunitate. Un 
individ se definește prin colectivitate, comunitate. Nu există adevăr 
individual absolut decît unul: adevărul comunităţii (de destin, de 
dragoste etc.). A te rupe din comunitate înseamnă să nu mai vorbeşti, 
simţi, gîndi, lucra ca ea, adică a nu mai recunoaște singurul adevăr 
absolut, firesc, ca și ereticii. Deci anormalitate. 2) Nu interesează 
cauzele, intențiile trădării, nici chiar pedeapsa ei, căci fapta se def- 
nește prin ea însăși. Nu spun eu sau altul, nu impun eu sau altul o 
atitudine față de trădători, ci faptul în sine mă obligă să rup relaţiile 
cu un individ care nu mai există. A lua contact cu el înseamnă a trăda 
comunitatea, a trăda cauza ta. Trădarea admite numai judecăţi de 
existenţă (constatare) sau de valoare”!. 

Prin octombrie sau noiembrie 1938 starea sănătăţii lui Nae Ionescu 
se agravează. Suferea de cord. Se admite cererea de internare în spi- 
tal. Va fi Spitalul Militar din Brașov. După asasinarea lui C.Z. Codreanu, 
autorităţile izbutesc să smulgă din partea unor legionari multe decla- 
raţii de abjurare. Ziarele sunt doldora de astfel de declaraţii. La înce- 
put a fost o declaraţie de supunere faţă de rege a 318 legionari avînd 
domiciliu obligatoriu în lagărul de la Vaslui. La 11 decembrie ziarele 
anunţă abjurarea și închinarea lui Nae Ionescu. Textul sună astfel: 
„Aderăm cu totul la apelul și declaraţia semnată de camarazii noștri 
aflaţi în lagărul de la Vaslui și publicată în Universul din 7 decembrie 
1938 (nr. 334). Brașov, 9 decembrie 1938”. Semnau Nae Ionescu, 
preot D.M. Ionescu, Gr. Petrescu. Și pentru ca totul să fie credibil se 
publică și facsimilul declaraţiei, cu semnătura olografă a lui Nae 
Ionescu. În aceeaşi zi se publică și declaraţia de supunere a 34 de 
preoţi legionari cu domiciliu obligatoriu în Sadeghia-Basarabia. Zaharia 
Stancu a comentat în Lumea Românească declaraţia de abjurare a lui 
Nae Ionescu: „Azi, după ce prin acțiunea sa profesională, ziaristică și 
politică a izbutit, o lungă perioadă de timp, să tulbure adînc viaţa 
statului, să pericliteze viitorul naţiunii și sănătatea morală a genera- 
țiilor tinere, prof. Nae Ionescu recunoaște public că a greșit și cere, 
umilit, dintr-un spital din Brașov, iertare naţiunii românești şi rege- 
lui ţării, iar pe viitor se leagă să nu mai greşească! O, biată, o, nemer- 
nică epocă morală, iată ce a devenit îndrumătorul «batalioanelor 
morţii», autorul moral al asasinatelor făptuite de tineri cu mustaţa 
abia mijindă, de copilandri cu mintea sucită. Profesorul Nae Ionescu 


1. Preot Ștefan Palaghiţă, Garda de Fier spre reînvierea României. Cartea a fost 
reeditată sub titlul atribuit Istoria mișcării legionare scrisă de un legionar, Roza 
Vinturilor, 1993, pp. 350, 358-359. 

u ieșit din rătăcire, Pînza orgoliului nemăsurat i-a căzut de pe faţă. 
Tîrziu. Totuși nu prea tîrziu”. Zaharia Stancu se înșela. Declaraţia de 
ubjurare a profesorului era strict conjuncturală. Și a fost urmată de 
o corespondenţă cu Armand Călinescu, cerînd eliberarea din detenţie. 
E singurul lucru care îl interesa. Bolnav greu de cord, voia să se tra- 
teze. A fost eliberat, dar nu imediat. Dimpotrivă, la 15 ianuarie 1939, 
ziarul lui Stancu informa cititorii: „În urma faptului că prof. Nae 
lonescu și-a călcat angajamentul luat față de autorităţi, i s-a fixat din 
nou domiciliul obligatoriu, pe termen de un an, la Miercurea Ciuc”. 
A fost apoi eliberat, iarăși arestat, după care e eliberat la 24 iunie, 
avind domiciliul obligatoriu la București. A urmat tot timpul trata- 
ment specializat. O nouă criză cardiacă avea să-l răpună la 15 martie 
1940. Nici vorbă de abjurare ca stare de cuget. Rămăsese credincios 
opțiunii din 1933 sau din 1937. Dar a murit cu numai cinci luni 
înainte ca legionarii să ajungă la putere. Mircea Eliade mărturisise 
că, în diplomaţie fiind la Londra, cînd a aflat despre evenimentele din 
țară, s-a gîndit la fostul său profesor. „Dacă ar fi trăit — meditează 
Eliade —, i s-ar fi încredinţat, probabil, un post important.” Era în firea 
lucrurilor să se fi întîmplat astfel. Destinul a voit însă altfel, lăsîndu-le 
legionarilor un simbol mult omagiat. Soţia lui Nae Ionescu, devenită, 
împreună cu cei doi fii, moștenitoarea averii profesorului, avea să 
implinească o datorie. Horia Sima a povestit, desigur, în Era libertății 
(vol. I), că, în octombrie 1940, doamna Ionescu l-a vizitat și „în cuvinte 
simple, dar clare și hotărîte mi-a spus că soţul ei, prof. Nae Ionescu, 
s-a alipit în ultimii ani de Legiune din toată convingerea și a murit în 
credinţa legionară, încît ea, ca proprietară legitimă a Cuvintului, nu 
poate face altceva decît să-i urmeze gîndurile ce le-a avut pînă în 
ultima clipă... A venit să-mi ofere mie, ca șef al Legiunii, proprietatea 
ziarului Cuvintul, fără nici o obligaţie... sau de altă natură”. Şi, apoi, 
Sima își amintea de nenorocirea dispariţiei profesorului, căruia îi 
fusese student: „O, dacă ar fi trăit, cît ne-ar fi ajutat profesorul prin 
relaţiile lui la Berlin și Roma și prin prestigiul de care se bucura în 
inteligenţa tînără a României și prin martiriul lui din lagăr ce se ridi- 
case pe culmile trăirii legionare”!. 

E inutil să ne întrebăm dacă Nae lonescu s-ar fi putut acomoda 
cu spiritul nou al mișcării legionare conduse de Horia Sima. Oricum 
am răspunde acestei interogații, intrăm în domeniul dubitativului. Și 
istoria nu operează cu asemenea procedee. Singurul adevăr cert e că 
Nae Ionescu și cercul său au contribuit mult la „spiritualizarea” legi- 
onarismului, aducîndu-i, sub steaguri, tineri intelectuali, foști stu- 
denţi ai săi. 


1. Horia Sima, Era libertăţii, Madrid, 1982, p. 420. 

2. Iscusit aranjor, cheltuind o mare energie — niciodată fără folos - 
pentru realizarea proiectelor sale, Nichifor Crainic a izbutit perfect în 
năzuința sa de a fi o personalitate de prim-plan în cultură, în dezba- 
terea de idei, în viaţa publică. Născut în 1889 sub numele de Ion 
Dobre, a pornit de jos, ca fiu de ţăran sărac din satul Bulbucata 
(Vlașca). A studiat teologia la București și - după război — la Viena, 
debutind, în 1916, ca poet sămănătorist, cu placheta Șesuri natale. 
Volumul Darurile pămîntului (1920) reia, augmentată, materia plache- 
tei de debut, iar Priveliști fugare (1921) nu-i diversifică sonurile liris- 
mului. Se voia — poate și era — poet religios și chiar mistic, Lovinescu 
contestîndu-i însă tocmai această vocaţie. Om cu mari ambiţii, a izbu- 
tit să preia, treptat, încă din 1922, friiele revistei Gindirea (întemeiată 
în 1921, la Cluj, de Cezar Petrescu, Lucian Blaga, Gib Mihăescu, 
Adrian Maniu), care se mută la București cam atunci (1922) cînd, se 
pare, Crainic se înapoiază de la studiile teologice vieneze (intenționase 
să-și ia doctoratul cu o teză despre Meister Eckhart, pe care — cum 
au arătat apoi redactorii de la Predania - nu și l-a luat). Conducerea 
efectivă totală a Gîndirii a luat-o în 1926, odată cu plecarea în străi- 
nătate a lui Cezar Petrescu. Încă pe vremea cînd era la Viena îi scri- 
sese lui Cezar Petrescu, reproșîndu-i neasumarea unei poziţii curat 
și intransigent tradiţionaliste. În 1924, izbutește, prin eseul Parsifal, 
să curme eclectismul revistei, îndreptînd-o pe o direcţie apăsat tra- 
diționalistă sub raport doctrinar, dar mediană datorită lui Cezar Petrescu 
în cele literare. Dar Crainic știa să-și realizeze țelul. Ajuns înalt func- 
ţionar la Ministerul Cultelor și Instrucțiunii Publice, Crainic izbutește 
să găsească fonduri pentru subvenţionarea revistei, aflată în mare 
jenă financiară în 1925. Crainic e de acum încolo unicul diriguitor al 
revistei, imprimîndu-i acea orientare doctrinară monomană care a 
fost ortodoxismul. Fapt este că prin această orientare va deveni una 
dintre direcţiile importante în spiritul public românesc de pînă la 
1944. Lui Crainic această înfăptuire i s-a părut insuficientă, deși, în 
fapt, era cu adevărat o performanţă. A crezut că e necesar să împu- 
ternicească direcţia doctrinară pe care o crease prin întemeierea unui 
cotidian politic. Și asta pentru că N. Crainic ambiționa și la un loc de 
prim-plan în ierarhia eșichierului politic. Pamfil Șeicaru, fostul său 
coleg de la Giîndirea și Cuvintul, l-a judecat apoi foarte aspru pe 
Crainic, dezvăluind că acesta năzuia, după un model catolic, să înte- 
meieze un partid politic ortodoxist. E, cred, o judecată întemeiată. Nu 
numai în aprecierea că ortodoxia, spre deosebire de catolicism, nu 
îngăduie militantismul politic. Dar și în aceea că politica, la noi, nu 
putea căpăta înfățișarea unui fundamentalism religios, mohorit și 
militant. Nu același lucru credea Crainic, care, la 25 ianuarie 1932, 
face să apară ziarul Calendarul. În nr. 6-7, p. 375 (1936) din Gîndirea 
se preciza că „doi ani, 1932-1933, ele (ideile Gindirii, n.n.) au fost 

generalizate și popularizate în toată ţara prin forța dinamică a ziaris- 
licii reprezentate de Calendarul, care a fost un fel de ediţie zilnică a 
Gindirii”. Editorialul „Începem”, semnat de directorul noului cotidian, 
Nichifor Crainic, stăruie în ideea că greaua situație economică a ţării 
n-ar fi numai o „repercusiune a industrialismului falimentar din 
Occident”. E „o falsă conştiinţă a momentului... că răul avîndu-și 
cauza în Occident, remediul lui trebuie așteptat din Occident... Împo- 
Lriva acestei false conștiințe menite să paralizeze încrederea în pro- 
priile noastre puteri de regenerare ne ridicăm noi... Răul de care suferă 
România e, în incomparabilă măsură, un rău lăuntric... România are 
nevoie de o deparazitare radicală”. Printre colaboratori, rolurile prin- 
cipale le-au avut Toma Vlădescu și Dragoș Protopopescu, cu articole 
pamfletare de omareviolență în atac. Firește, guvernul lorga-Argetoianu, 
în funcţiune la data apariţiei ziarului, era aspru defăimat și conside- 
rat a fi masonic (Argetoianu era, într-adevăr, mason, avind cel mai 
înalt grad în ierarhia lojii, gradul 33). Dragoș Protopopescu scria 
împotriva bătriînilor oameni politici („Insurecția bătrinilor”): Maniu, 
Vaida-Voevod, Averescu, lorga, Argetoianu. lar Toma Vlădescu scria 
un pamflet obraznic împotriva lui Camil Petrescu („băiat de culise”, 
„ipochimenul”, „fată bătrînă”, „caraghiosul cretin”, „catastrofalul prost”, 
„doctorat în imbecilitate”, „irascibilul animal”, „înspăimîntătorul cre- 
ün”). Ziarul a fost suspendat la 23 martie de „bătrîna epavă politici- 
anistă: Const. Argetoianu”, datorită susținerii de către redactorii 
Calendarului a studenţilor legionari și cuziști într-o încăierare cu 
poliția pe Bulevardul Elisabeta. A reapărut tocmai la 9 iunie 1932. 
lorga e, şi el, ținta unor atacuri suburbane pe care le semna, de regulă, 
Toma Vlădescu. Ziarul se apropie tot mai mult de Garda de Fier, 
la alegerile din iulie 1932 Dragoș Protopopescu candidînd chiar, la 
Botoșani, pe listele mișcării legionare. Iar Crainic scria, încă în sep- 
tembrie 1932, în favoarea corporatismului („Spre corporatism”). Ziarul 
exalta, de prin iunie 1933, Germania și Italia, întreținea mari cam- 
panii antisemite, se protesta, în iulie 1933, împotriva măsurilor admi- 
nistrative adoptate de guvernul naţional-țărănesc pentru stăvilirea 
extremismului de dreapta, cu deosebire cel al legionarilor. Crainic a 
scris despre „Martirajul tinerilor” și Dragoș Protopopescu despre 
„DI Vaida și Garda de Fier”. Crainic năzuia, după modelul lui Șeicaru 
de la Curentul, să înalțe o clădire a Calendarului, în mai 1933 punîn- 
du-se, cu mare tam-tam, piatra fundamentală a noii clădiri. S-au emis, 
în acest scop, acţiuni denumite „cărămizi”. Dar iniţiativa n-a avut 
spor și ziarul — știau contemporanii, inclusiv Șeicaru — nu izbutea să 
treacă de tirajul de 10.000 de exemplare. Şi asta în ciuda violenţelor 
de tot felul cu care erau burdușşite numerele cotidianului condus de 
Crainic. A fost, aceasta, marea amărăciune furioasă a lui Crainic, 
care, oricite eforturi depunea, nu putea atinge performanţa lui Șeicaru 

(Curentul) și a lui Nae Ionescu (Cuvîntul). Campaniile împotriva Cama- 
rilei regale și cele favorabile mișcării legionare aveau să grăbească 
decesul ziarului. E interzis timp de 15 zile (de la 15 la 30 noiembrie 
1933) odată cu instalarea guvernului liberal I.G. Duca. În 6 decembrie 
1933 ziarul publică scrisoarea lui C.Z. Codreanu către Crainic în care 
îl invită să candideze în alegeri pe listele Gărzii de Fier. Crainic 
acceptă: „Invitaţia D-tale o primesc. Cu această condiţie: în cazul unei 
izbînzi, diurna mea de deputat să treacă integral în folosul mișcării 
legionare... Martor de la început al dezvoltării Gărzii de Fier, îi cunosc 
perfect, în pofida mizerabililor ei detractori, ideologia, organizaţia, 
metodele și idealul. N-am găsit nimic străin de firea și credinţele mele”. 
Se protestează, la 12 decembrie 1933, împotriva desființării Gărzii de 
Fier și a interzicerii participării ei în alegeri. În ultimul număr, cel din 
31 decembrie 1933, se anunţă asasinarea primului-ministru 1.G. Duca 
şi arestarea, de către guvern, a lui Crainic și a lui Dragoș Protopopescu. 
Ziarul e suspendat, fiind considerat ca unul dintre autorii morali ai 
asasinării lui Duca. Ceilalţi arestaţi, redactori la Calendarul și Cuvintul 
(inclusiv Nae Ionescu), sunt eliberaţi în martie. Crainic e reținut în 
continuare, implicat în proces şi e achitat de completul de judecată 
(trei judecători s-au pronunţat pentru achitare, doi pentru condam- 
nare). La proces, Crainic - au mărturisit, apoi, legionarii — s-a com- 
portat lamentabil, desolidarizindu-se de Garda de Fier. Oricîte eforturi 
a făcut Crainic după eliberare, n-a izbutit să obţină autorizaţie pentru 
reapariţia gazetei. Şi s-a plins, ani de zile, că prin suprimarea Calenda- 
rului i s-au adus mari daune financiare. Nici în 1938, sub guvernul 
Goga-Cuza, n-a izbutit să obţină autorizaţia pentru reapariţia gazetei, 
pentru că primul-ministru Octavian Goga vedea în Crainic, pe bună 
dreptate, un adversar al Partidului Naţional Creștin. 

Neobţinînd autorizaţia de reapariție a Calendarului, Crainic a făcut 
să apară la 14 noiembrie 1935 cu sprijinul financiar al lui Stelian 
Popescu, directorul Universului, o nouă publicaţie. A fost un săp- 
tăminal în 16 pagini, intitulat Sfarmă Piatră. Director era Al. Gregorian, 
plecat de la Porunca Vremii, iar echipa redacțională (din care nu lip- 
seau Dragoș Protopopescu și Toma Vlădescu, N. Crevedia, apoi Pan 
M. Vizirescu, Vintilă V. Caftangioglu, devenit Vintilă Horia, Ovidiu 
Papadima, Dan Botta etc.) era aceea de la Calendarul. Articolul-pro- 
gram era limpede în mărturisire: „Sfarmă Piatră al nostru apare nu 
ca o forţă oarbă, ci ca o forţă în serviciu comandat. El se subjugă de 
bunăvoie programului vremii noastre: naționalismul... Sfarmă Piatră 
are deci un crez categoric, intransigent, de flacără. Braţul lui va spul- 
bera șandramalele pe care naivii le cred temple și pe care escrocii le 
dau drept eterne... El se va lupta cu zmeii pistruiaţi”. Pamfletul vio- 
lent, bășcălios, vulgar şi nesubstanţial se lăfăie în paginile săptămi- 
nale, atacați fiind Titulescu („Cîinele Titulescu”), Argetoianu, Stere, 

Victor Iamandi, Vaida-Voevod, gazetele democrate, Adevărul, Dimi- 
neata, Zorile. Masoneria e, şi ea, cal de bătaie, pamfletele ţinîndu-se 
lanţ împotriva organizaţiei ca atare și a fruntașilor ei, Sadoveanu, 
Argetoianu și chiar Vaida-Voevod, deși acesta din urmă a mărturisit 
că a intrat în lojă în timpul Conferinţei de Pace de la Paris, în 1919, 
pentru a aduce foloase ţării (și a adus), apoi, neplătind cotizaţii, 
neparticipînd la reuniuni, a socotit, de aceea, că a fost radiat din lojă. 
De fapt, Crainic și-a creat publicaţia și pentru a-şi fortifica poziţia 
politică în tabăra naționalistă, întrucît Goga, Cuza şi Cuza junior l-au 
exclus din rîndurile Partidului Naţional Creștin, deși contribuise mult 
la crearea lui (întemeierea organizaţiei lăncierilor a P.N.C. ar fi fost 
inițiativa doctrinarului ortodoxismului). Crainic s-a opus fuziunii 
P.N.C. cu gruparea lui Vaida-Voevod, Frontul Românesc. Revista avu- 
sese deci scopul de a-i crea un piedestal politic lui Crainic, prezentat 
mereu drept singurul creator al naţionalismului integral, apărător 
al ideii statului etnocratic. În articolul „Un comunicat mincinos”, din 
15 octombrie 1936, și în cel intitulat „Înainte” (22 octombrie 1936), 
Crainic mărturisește că voise să preia din mîna obosită a lui A.C. Cuza 
conducerea L.A.N.C., pe care acesta i-o oferise. Apoi, cînd s-a produs 
fuziunea dintre partidul lui Cuza și cel al lui Goga, cei doi șefi şi 
lîinărul Cuza, geloși, au urmărit și au izbutit să-l elimine din partid. 
În 1937, Dragoș Protopopescu și Toma Vlădescu se mută la Buna 
Vestire, toroipanul atacurilor pamfletare fiind mînuit numai de Crainic 
şi Al. Gregorian. Revista întreține mereu polemici cu celelalte gazete 
naționaliste (Țara noastră, Porunca Vremii, Vremea, Curentul) și cele- 
lalte partide de aceeași orientare (inclusiv mișcarea legionară), afir- 
mîndu-se că ea ar reprezenta adevăratul spirit naționalist. 

În numărul din 20 mai 1937, Crainic începe să-și publice progra- 
mul statului etnocratic, prezentat drept „cea dintii şi singura bază 
serioasă pe care se poate discuta și realiza unificarea mișcării noastre 
naționaliste... Programul nostru lămurește complet fizionomia sta- 
tului totalitar românesc de mîine — statul etnocratic care va fi, care 
trebuie să fie altceva decît o imitație cromatică a formelor străine de 
peste hotare”. Hitler și, mai ales, Mussolini („unul din cei mai mari 
educatori ai omenirii”) sunt elogiaţi pînă la exaltare. Crainic, cu gazeta 
sa, ocupa o poziţie singulară în tabăra naționalistă. Depunea mari 
stăruinţe pentru recucerirea tineretului legionar, evocînd mereu sacri- 
ficiile făcute la Calendarul. Eforturi fără succes, mai ales că N. Crainic, 
ca teolog, a criticat asasinarea, de către decemvirii legionari, a lui 
M. Stelescu. Vlădescu, chiar el, îl ataca violent pe Crainic în paginile 
Bunei Vestiri. Gazeta lui Crainic avea opinii distincte despre partici- 
parea în alegerile din 1937 a partidelor naţionaliste, socotind că ele 
ar fi trebuit să acţioneze ca un bloc unitar împotriva partidelor demo- 
crate. Ceea ce nu l-a împiedicat ca, în primul număr din 1938, după 

succesul răsunător al legionarilor în alegeri, Crainic să scrie în arti- 
colul „Perspectivele anului politic”: „Acum începe momentul legionar. 
Superb moment și foarte greu. Superb fiindcă angajează, în dinamis- 
mul lui, întregul suflet tînăr al ţării. Foarte greu, fiindcă se apropie 
cu repeziciune de verificare... Legionarismul e o mișcare a tineretului 
de toate categoriile sociale, de la prinţ la golan. El se poate numi 
într-adevăr și integral România tînără. Atît de tînără încît fiecare copil 
din ţara asta se visează legionar ca un ideal cu cea mai înfrigurată 
ardoare... Un singur partid a biruit în aceste alegeri: Totul pentru 
Țară... Faimoasa unire a tuturor naționaliștilor pe care o încercasem 
eu și pe care o preconiza în urmă d. Ilie Rădulescu (directorul ziaru- 
lui Porunca Vremii, n.n.) se va rezolva de acum încolo, în scurt timp, 
prin absorbirea tuturora în legionarism. E un fenomen pe care nimic 
nu-l mai poate opri”. Pronosticul lui Crainic nu s-a verificat nici de 
astă dată, legionarii fiind în inimiciţie neîmpăcată cu goga-cuziștii. 
Evident, Sfarmă Piatră a elogiat măsurile antisemite ale guvernului 
Goga-Cuza. Dar, atunci cînd a fost demis, oportunist, gazeta lui 
Crainic s-a grăbit să salute decizia regelui în articolul din 17 februa- 
rie 1938 „Spre altă viaţă”: „Gălăgios, superficial și total nepregătit..., 
pe urma lui a rămas atitudinea confirmată oficial a unei laturi cea 
mai puţin însemnată a problemei iudaice. Singură această latură ne-a 
determinat să-l numim «prag de eră nouă». Naivii au crezut în mitul 
lui A.C. Cuza... S-a verificat un mit și s-a consumat definitiv cuzis- 
mul... Cuzismul a murit, trăiască naționalismul”. Se sugera, firește, 
că dacă guvernul Goga-Cuza ar fi adoptat programul statului etno- 
cratic ar fi izbindit. Oferea noului guvern Miron Cristea acest program 
„care se dovedește actual de acum încolo”. Se dovedea, iarăși, că 
N. Crainic nu înţelegea mai nimic din desfășurările vieţii politice. 

O vreme, din februarie pînă în iunie 1938, Crainic dispare din 
paginile revistei sale întrucît a preluat codirectoratul ziarului Porunca 
Vremii. Apoi a revenit, revista zbătindu-se în dificultăţi financiare. Nici 
vechiul ei program nu mai poate fi urmat datorită cenzurii. Încro- 
pește numere omagiale (lui Brătescu-Voinești, N. Paulescu, Constantin 
Brîncoveanu, luptelor din trecutul război etc.), cam insipide, fără 
interes, revista devenind, pînă la 1 octombrie, lunară. La 1 septembrie, 
mijlocul revistei (două pagini) este consacrat publicării, în extrase, 
a cărţii lui Hitler, Mein Kampf. E reactualizat antisemitismul funda- 
mentalist și se închină elogii Italiei fasciste și Germaniei hitleriste (se 
remarcă lungul studiu al lui Brătescu-Voinești, „Germanofobia”, care 
e tot publicat în lunile octombrie și noiembrie 1938). Fără să clipească, 
N. Crainic virează oportun cu 180 de grade, ridicîndu-se împotriva 
legionarilor. În numărul pe 1 ianuarie 1939 semnează articolul „La un 
hotar de viaţă românească”, în care, printre altele, condamnă asasi- 
narea lui I.G. Duca și, în general, practicarea asasinatului ca armă 

politică: „Frumuseţea morală a noului naționalism se stropise cu sînge 
omenesc... Odată cu dezvoltarea, a venit și denaturarea spiritului pe 
care încercasem să-l infiltrez prin Calendarul. Crima politică săvirșită 
era acum ridicată la rangul de suprem eroism, iar cei trei făptași, 
«Nicadorii» (asasinii lui Duca, n.n.), adoraţi obligatoriu ca niște semi- 
zei... Un spirit diabolic venea să ia locul duhului creștin de altădată, 
un fanatism tot mai strâmt, îmbrăcat în exclusivism feroce. Încă un 
omor fără sens: Stelescu... De pe catedra mea de la Facultatea de Teologie 
am spus atunci: «Cine omoară un om, trage, de fapt, cu glonţul în 
inima lui Hristos». Aceasta a fost de ajuns ca propriii mei studenți să 
mă urască cu sălbăticie. Dindu-mi seama de imensa rătăcire, am 
scris, trei ani în șir aici, în Sfarmă Piatră, împotriva ei... Articolele 
mele erau ale unui naţionalist izolat și îndurerat că visul de splendidă 
generaţie nouă, care să salveze România, s-a spulberat”. Deplinge și 
atitudinea antimonarhică a mișcării legionare și chiar mitul fals între- 
ținut în jurul Căpitanului, creat, prin imitație, după cultul lui Hitler 
și Mussolini. Inutil să căutăm în paginile lui Sfarmă Piatră din anii 
precedenţi astfel de disocieri critice față de legionarism şi C.Z. Codreanu. 
Crainic, mereu adaptabil, făcea eforturi disperate să-și salveze revista, 
acum, după asasinarea la 29/30 noiembrie a lui C.Z. Codreanu, a 
nicadorilor şi a decemvirilor și după întreaga campanie împotriva 
legionarilor dezvoltată de guvern. Revista e, fără jenă, filocarlistă, îl 
elogiază necontenit pe suveran, salută întemeierea Frontului Renașterii 
Naţionale, ca unic partid, noua Constituţie. Zadarnic. Revista și-a 
încetat apariţia la 3 martie 1939, reapărînd, în format ziar, tocmai la 
22 decembrie 1939, dar fără vlaga de altădată în campaniile acum 
neîngăduite de cenzură. Elogiile la adresa regelui continuă să apară 
și unul din aceste articole de ploconeală lingușitoare („Regele și tine- 
retul”) e semnat chiar de Radu Gyr, eliberat recent din lagăr pentru 
a trata cu autorităţile guvernamentale și regale. Mai tîrziu, la 30 iunie 
1940, Radu Gyr revine asupra temei cu editorialul „Biruinţei huliga- 
nilor”: „În partidul unic și totalitar regele cheamă forţele eroice adînc 
morale ale țării. Regele cheamă naționalismul incandescent... Regele 
cheamă tineretul. Sunt sfintele idei huliganice de ieri, devenite, astăzi, 
stindard luminos. Regele, Crucea, Neamul... Huliganii de altădată, 
nobilii fanatici, splendizii huligani ai românismului sunt, astăzi, ostași 
naționaliști ai regelui, sub ordinele căruia ctitoresc o țară și un stat 
nou... Oșteni ai regelui, huligani de altădată, descoperiţi-vă și îngenun- 
chiaţi pentru marea rugăciune”. Fără crize de conștiință, revista își 
schimbă orientarea. Pentru că la 15 septembrie 1940, după abdicarea 
regelui și proclamarea statului naţional-legionar, editorialul e intitu- 
lat, decis, „Naţionaliștii în jurul generalului”: „Generalul Antonescu se 
înfăţişează astăzi țării... În această armură de predestinat în care veacul 
nostru n-a mai îmbrăcat decît patru oameni: pe Mussolini, Hitler, Salazar 

și pe Franco... De aceea datoria noastră, a tuturor naționaliștilor, tineri 
și bătrîni, e să ne rînduim solidari și disciplinaţi în spatele Condu- 
cătorului Statului”. Fără jenă, se trece de la condamnarea de ieri a 
legionarilor la elogierea lor. La 29 septembrie 1940, editorialul e inti- 
tulat „Se definește arhitectura statului legionar”: „Catehismul fixat 
de dl Horia Sima în cele 9 puncte de trăire legionară constituie arhi- 
tectura acestui stat. Se poate spune că, istoricește, aceasta pe care 
o definește Comandantul mișcării legionare este prima formă organică 
a statului modern român”. Şi tot aşa înainte. Legionarismul este pro- 
slăvit, pentru ca, după rebeliune, să fie blamat. Sfarmă Piatră devenise 
un titirez care se tot învirtea în jurul puterii, spunînd aproape totul 
despre Crainic. 

Singurul lucru cert este că N. Crainic nu a fost legionar, nici, spre 
deosebire de Nae Ionescu, doctrinarul legionarismului sau susţinăto- 
rul după 1933 al mișcării legionare, Ceea ce îi apropia au fost naţio- 
nalismul integral, antisemitismul rezemat pe argumente teologale şi 
elogiul adresat tradiţionalismului conservator, respingîndu-se, cu 
trufașă cerbicie, necesitatea evoluției spre structuri moderne, indus- 
triale și apologia formelor politice totalitare. Dar această convergenţă, 
paradoxal, îi și disocia prin rivalitate, fiecare avînd pretenţia că repre- 
zintă varianta cea mai potrivită, pe care celălalt o contraface. Mai 
ales că N. Crainic voia, cum a mărturisit în 1936 (Sfarmă Piatră din 
22 octombrie 1936), „să raliez toate forțele naţionaliste într-un mare 
organism de salvare”. Evident, deşi a negat asta, urmărea ca factorul 
catalizator să fie chiar directorul fostului ziar Calendarul. Firește că 
această pretenţie a deranjat, rezultatul fiind că Nichifor Crainic a fost 
dezavuat și de cuzism, și de legionarism. A rămas numai ca o orien- 
tare distinctă în ansamblul extremismului de dreapta. O orientare cu 
audienţă în anume zone ale elitelor intelectuale, datorită doctrinaris- 
mului ortodoxist al Gindirii, și în spiritul public, în genere, prin gaze- 
tele Calendarul și Sfarmă Piatră. Şi n-ar trebui ignorată forța de 
influenţă exercitată de Crainic de la catedra universitară a Facultăţii 
de Teologie. Orientarea unei anumite părţi din preoțimea tînără spre 
mișcările de extremă dreaptă trebuie căutată și în influenţa exercitată 
de Crainic. 

Pare ciudat ca un curent doctrinar care a făcut atita caz de naţi- 
onalism, autohtonie și tradiționalism conservator să fi nutrit atîta 
admiraţie mărturisită pentru modele totalitare din străinătate. Acu- 
zaţiile concertate aduse adepților europenismului, pentru că s-ar fi 
inspirat după modele occidentale, străine firii poporului român, păreau 
a fl uitate cînd era vorba de apelul la fascismul italian și hitlerismul 
german. Într-un caz, apelul la modele europene devenea o gravă acuză, 
în altul — o necesitate a sincronizării. Judecînd lucrurile atent, con- 
tradicția e mai mult decît gravă. Măcar europenizanţii democrați nu 


200 


exaltau tradiționalismul și autohtonia, socotind că trebuie adoptate 
modele verificate, care ne racordau, necesar, la circuitul capitalist al 
continentului. Pe cînd tradiţionalismul conservator al extremei drepte 
se situa — și cu cîtă larmă! — pe poziţiile purismului autohtonist. Am 
citat, în capitolele anterioare, opiniile lui Crainic despre europenism, 
tradiționalism și autohtonie. În planul logicii formale, aceste opinii 
lrebuiau să respingă orice apelaţie la modele străine, de vreme ce se 
cerea, atît de înverșunat, menţinerea închistată în noi înșine. Vorba 
lui Ralea, un naționalism cu forme de împrumut e un nonsens. 

De e să stabilim o ierarhie în preferinţele celor două modele ale 
lotalitarismului de extremă dreaptă, Crainic a fost adeptul fascismu- 
lui italian. Ierarhia în preferinţe nu vrea să spună că hitlerismul nu 
ar fi fost și el acceptat și elogiat. De pildă, antisemitismul funciar, cu 
accent teologal, practicat de Crainic cu osîrdie își găsea corespondent 
în satanizarea iudeului aflată la hitlerism, și nu la fascismul musso- 
linian. Dar dincolo de acest distinguo, deloc neimportant în analiza 
doctrinei promovate de Nichifor Crainic, rămîne admiraţia, de nimic 
stăvilită, faţă de regimul lui Mussolini. În februarie 1932 declara: 
„Fascismul este, fără îndoială, o mare inovaţie a vremii noastre. Dar 
ceea ce îl deosebește de o revoluţie ordinară, ceea ce îi dă fizionomia 
aparte, este îmbinarea de vechi și nou în structura lui. E deopotrivă 
de tradiționalist și de novator. Fascismul e o inovaţie constructivă 
altoită pe tradiție. Şi cum în tradiţie zac forțele morale ale unui popor, 
fascismul se caracterizează prin fundamentul moral pe care se așează 
viaţa cea nouă”!. Doi ani mai tîrziu, scria, în ton exultant, în Gîndirea: 
„Fascismul e o concepţie politică spirituală și manifestările sale, dez- 
grădinate din cercul strîmt al pozitivismului și eliberate din temniţa 
înăbușitoare a materialismului, se orînduiesc pe măduva de duh a 
istoriei, cu prelungiri în taina veacurilor trecute și anticipări asupra 
veacului ce vine. Din acest punct de vedere, fascismul e o fascinație 
a energiei creatoare ce se desfășoară «sub raza gîndului etern»... Un 
om poartă acolo, sub fruntea-i vastă cît o cupolă, veacul nostru euro- 
pean: Benito Mussolini. Fascismul, ca formă totalitară de viaţă, e sin- 
teza forţei şi a Spiritului... Statul creat de Mussolini e Statul exemplar... 
În ce privește noul tip de viaţă, creat de Roma, noua generaţie din 
toate ţările Europei e din an în an mai fascinată de el... Roma înfăţi- 
şează toate însușirile pentru ca ideea ei să devină o forță propulsivă 
în reînnoirea Europei... Fascismul nu mai e nici capitalism, nici soci- 
alism, ci o proporționalizare autoritară a rolului fiecărui factor de 
producţie, angrenat într-un organism social unde nimic nu se mai 
petrece la voia întimplării... Mai mult decît orice altă ţară, România 


1. Nichifor Crainic, „Împotriva proxeneţilor”, Calendarul, II, nr. 14, 17 februarie 
1932. 

are nevoie de o asemenea transformare morală în adîncul ei sufle- 
tesc... spiritul Romei noi va sugera forma istoriei pe care e destinată 
s-o creeze România naționalistă... E destul o fascie de idei în spiritul 
eroic al noii universalități pentru a organiza energiile noastre zăcute 
în dezordine și pentru a le împleti în fapte pe care să le dăruiască 
veacului ce vine”. A și călătorit în Italia, fiind de cîteva ori primit de 
idolul său, Mussolini. Pe lingă alte argumente invocate pentru adop- 
tarea, la noi, a mussolinianismului a fost și cel al comunităţii latine. 
Intra chiar în divergență cu legionarismul sau, cu vorbele lui Crainic, 
„doctrina nordică, splendidă la ea acasă, dar care românul păcătuieşște 
profund cînd neagă total virtuțile latinităţii noastre”?. A și adăugat în 
acest articol: „Toate lucrurile astea eu le-am explicat, științific și 
doctrinar, în cartea mea Puncte cardinale în haos (o culegere de articole 
şi studii, n.n.)... Am făcut-o doi ani prin ziarul Calendarul, demon- 
strind ce e fascismul, cine e Benito Mussolini... O voi face mereu și 
de acum încolo”. Mai limpede nici că se poate. Şi, ca să închei, să mai 
citez un elogiu delirant la adresa lui Mussolini din iulie 1938: „Prin 
munca ordonată de geniul acestui om s-a ridicat poporul său la pre- 
stigiul pe care-l are astăzi pe pămînt, prestigiu cîștigat într-un timp 
atit de scurt încît pare incredibil, mai mult de basm decit de realitate... 
Există autoritate bazată pe iubire. Aceasta din urmă e autoritatea lui 
Mussolini asupra poporului său. Ea izbucnește și se afirmă din forţele 
proprii ale personalităţii creatoare, ca focul iscat din bombele explo- 
ziei. Mussolini nu terorizează, fiindcă Mussolini nu ucide. Mussolini 
atrage. E o forţă magnetică în jurul căreia se centrează întreaga viață 
a poporului italian. Tot sistemul lui se întemeiază pe aderenţa fierbinte 
și unanimă a poporului... E admiraţie fără margine și iubire fără fund 
în jurul acestui om care poate îndeplini orice lucru de epopee cu 
poporul său”. Toate aceste elogii absolute erau rostite de un adept 
zgomotos al naţionalismului. Şi nu se întreba defel dacă naționalismul 
se poate concilia cu admiraţia față de un șef de stat care proclama 
deschis necesitatea revizuirii tratatului de la Versailles și afișa ami- 
ciția faţă de ţări ostile nouă, Ungaria și Bulgaria. Cum se poate, 
într-adevăr, concilia în opinie naționalismul integral cu proslăvirea 
unui șef de stat ostil ţării noastre prin încurajarea sfidătoare a revi- 
zionismului european? E o întrebare ce i s-a pus adesea lui N. Crainic 
și la care a răspuns, uneori, continuînd să „reconcilieze” ireconcili- 
abilul, prin disociere de politica revizionistă. Dar era posibilă accep- 
tarea întregului prin disociere de un segment care era totuși o 
componentă a unui ansamblu coerent? 


1. Nichifor Crainic, „Roma universală”, Gindirea, XIV, nr. 4, 1935, pp. 169-175. 
2. Idem, „imperialismul latin”, Sfarmă Piatră, H, nr. 25, 25 martie 1936. 
3. Idem, „Mussolini educatorul”, Porunca Vremii, VII, nr. 1121, 7 iulie 1938. 

Nu mai potolite în entuziasm au fost elogiile la adresa nazismului 
și a Germaniei naziste, țară care, şi ea, practica o politică agresiv 
revizionistă, deci ostilă nouă. Se pare că modelul totalitarist și anti- 
semit era mai seducător decît înseși interesele fundamentale ale 
țării. După ce la 7 aprilie 1933 vedea în Hitler „salvatorul Europei”, 
la 30 iunie declara: „Toată așa-zisa nebunie germană de azi nu e decît 
sănătoasa și salutara reorganizare fundamentală a societății germane 
pe temeiurile corporatismului pentru a ajunge la acea mare armonie 
totalitară în care se vor fi acordat toate interesele de clasă de pînă 
ieri. Cînd publicul nostru va ști că naţional-socialismul german e 
corporatism, atunci va avea cheia înţelesului pentru ultimele și epo- 
calele evenimente petrecute în Germania”!. În august același an 1933, 
nu ezita să scrie: „Urmăresc atent opera guvernului Hitler în Germania. 
Profund simpatică nouă prin numeroase afinități de simţire și de 
concepţie, opera aceasta e admirabilă prin afirmarea ideii de rasă ca 
axă a dezvoltării unui popor, prin afirmarea ideii creştine ca mijloc 
de regenerare a lui și prin afirmarea marei și noii idei sociale «totali- 
lare» în locul marxismului criminal, sfișietor de societăţi și ucigător 
de oameni. Hitlerismul are, ca și fascismul, genialul merit, devenit de 
pe acum istoric, de a fi găsit această nouă concepţie totalitară despre 
societate pentru a înlocui războiul clasei proletariatului împotriva 
celorlalte clase. E] a dat lovitura de moarte marxismului iudaic, izvo- 
rul urii universale a oamenilor împotriva semenilor lor... Concepţia 
fascistă sau naționalistă reașează pe om în demnitatea lui spirituală 
şi-l reintegrează în rasă, în trecut, în religie, în totalitatea statului 
tocmai prin legăturile spirituale pe care le-a suprimat bolșevismul”!. 
În sfirșit, iată o opinie care întrunește, concentrat, elogiul adresat 
deopotrivă lui Hitler și Mussolini: „Amîndoi reprezintă o nouă con- 
cepție de guvernămînt, opusă democraţiei, concepţie care, fără îndo- 
ială, se va generaliza în Europa dacă nu în lumea întreagă. Ea vine 
să se impună în numele autorității pe care o dă forța organizată. 
Democraţia nu i se va putea opune, fiindcă democraţia, prin însăși 
structura ei, e lipsă de organizare, e anarhie... Partidul Naţional Socia- 
list e organizat militărește. O singură disciplină, o comandă unică! 
Acesta e spiritul nou al timpului nostru, opus celui democratic în care 
nimeni nu comandă și nimeni nu ascultă... Noul regim autoritar sau 
dictatorial, inaugurat de Benito Mussolini și continuat de Adolf Hitler, 
restabilește, în fond, ordinea naţională în materie de guvernămint. 
Mulţimii îi place să fie condusă, mulţimii îi place să fie comandată. 
Sistemul ierarhiei militare aplicat în organizaţia partidului unic care 
se confundă cu însăși națiunea corespunde marelui instinct natural 


1. Nichifor Crainic, „Hitler și corporatismul”, Calendarul, II, nr. 406, 30 iunie 

de subordonare și de supraordonare, care e o lege fundamentală a 
vieţii sociale. Autoritate sau dictatură nu înseamnă nicidecum tiranie, 
din moment ce poporul o acceptă... În statul totalitar dictatura devine 
astfel comandă unică a tuturor categoriilor sociale... Mussolini cugetă 
pentru toţi, Mussolini trudește pentru toţi, de aceea Mussolini are 
totdeauna dreptate”. Şi, ca să închei, iată elogiul lui Crainic, în 1941, 
adus Germaniei și lui Adolf Hitler: „Cînd am pierdut o treime din ţară, 
România era încă democrată (de fapt, nu mai era din februarie 1938, n.n.) 
și se dărăpăna sub garanţiile Angliei. Basarabia și Bucovina le-am 
recucerit sub garanţiile Reichului naţional-socialist (le pierduserăm, în 
iunie 1940, ca urmare a înțelegerii secrete pactul Ribbentrop-Molotov 
dintre U.R.S.S. și Germania hitleristă, n.n.). Dacă nu cunoaștem nici 
un sacrificiu englez făcut vreodată pentru noi, neamul românesc nu 
va trebui să uite în veacul veacului că sîngele eroilor germani a curs 
pentru sîngele strămoșilor noștri, precum sîngele nostru a curs pen- 
tru noile idealuri propuse lumii europene de Adolf Hitler. Fuhrerul 
german s-a înscris în istorie printre ctitorii României. El ne-a redat 
putinţa de a lupta, prin el am șters rugina de pe arme şi am suflat 
cenușa defăimării de pe numele ţării... Gîndiţi-vă la prăpastia prăbu- 
șirilor de ieri ca să puteţi măsura cu toate dimensiunile bucuriei 
culmea pe care stăm astăzi. Ea e rodul încadrării României în Axă, e 
rezultatul orientării politice pentru al cărei triumf am mistuit cei mai 
grei ani din viaţa noastră de scriitori în slujba patriei”?. 


La 16 iulie 1935 se formează printr-un mare miting la lași Partidul 
Naţional Creștin, prin fuziunea dintre L.A.N.C. a lui A.C. Cuza și 
Partidul Agrar al lui Octavian Goga. Nichifor Crainic, fără grupare 
politică, e al treilea şef al partidului. În Porunca Vremii, Toma Vlădescu 
salută evenimentul prin articolul „Ziua marei izbînzi”. Mai înainte, cînd 
preparativele pentru fuziune se apropiau de final, Dragoș Protopopescu 
a publicat, în același cotidian, articolul „Pedeapsa cu moartea”, în 
care scria: „Fuziunea cuziștilor cu gogiștii trebuie să bucure pe naţi- 
onaliștii de orice nuanţă... Personal..., cred că e un lucru bun. Închizînd 
ochii la orice lacune pe care orice organizaţie le poate avea, pentru 
mine triumviratul Cuza-Goga-Crainic înseamnă că naționalismul 
începe să ia forma unui instrument de guvernare... Resemnîndu-ne 
în faţa fatalităţii, să urăm cel puţin noului partid un program cu cît 
mai puţine pagini. Caracterul lui succint, expeditiv — cum trebuie să 
fie de acum înainte orice program politic —, se dovedește din informa- 
tiile strecurate în ziare. Ghicim din el capul de doctrinar al lui Crainic, 


1. Nichifor Crainic, „Democraţie și dictaturi”, Calendarul, Il, nr. 489, 4 octombrie 
1933. 
2. Idem, „Aliaţii lui Adolf Hitler”, Giîndirea, XX, nr. 7, 1941, p. 337. 

incadrat așa de fericit de inteligenţa versată și șlefuită a lui Octavian 
Goga. E vorba în acest program numai de trei-patru puncte: problema 
străinilor (nu știu cum vor rezolva, dar e grea cît un război fenician), 
scoaterea administraţiei de sub orice tutelă politică (problemă, de 
asemenea, vitală) și pedeapsa cu moartea. Socotesc pedeapsa cu 
moartea cea mai fericită idee cu care se poate porni o luptă româ- 
nească... O legislaţie bazată pe drasticitatea de sancţiuni cere și un 
partid de o rară forță morală”!. Dihonia, în noul partid, a început 
imediat după fuziune. De fapt, disputele începuseră mai înainte. 
Foștii lanciști îi acuzau pe gogiști că — oroare! — sunt masoni. Grupul 
Al. Valjean nu a intrat, de aceea, în noul partid. La fel a procedat 
gruparea tinerilor, Al. Mironescu, Alex. Vianu (dar Tudor Vianu, și el 
gogist, ce-o fi făcut?) şi alții procedează la fel. Însă un Stan Ghiţescu, 
gogist, devine, alături de Gh. Cuza, unul dintre secretarii generali ai 
noului partid. E demascat de cuziști că-i mason, creîndu-i o situaţie 
imposibilă. Atacat pentru afilierea la masonerie e și Sergiu Niţă (fos- 
tul sterist), care însă era președintele organizaţiei Lăpușna a parti- 
dului. O campanie bine dirijată îl silește să demisioneze din partid. 
Cuziștii dominau partidul, dar Goga, bun strateg, ştia că A.C. Cuza 
e bătrîn, încît șefia partidului îi este asigurată. Necazuri mari îl apasă 
și pe N. Crainic. Tinerii cuziști nu-l agreau, și nici lui Cuza și lui Goga 
nu le convenea triumviratul, mai ales că Nichifor Crainic avea pre- 
lenţia de doctrinar, cerind să i se asculte sfaturile și chiar direcţia. 
Era mereu atacat de tinerii cuziști. Porunca Vremii (prin condeiul lui 
Dragoș Protopopescu) îi lua apărarea. 

Finalmente, în octombrie 1936, s-a produs eliminarea lui Crainic 
din partid. Exclusul deplinge faptul ca pe o mare nedreptate și o 
efectivă nenorocire pentru partidul lui Goga-Cuza, pe care el, dezin- 
teresatul, l-a fondat: „Eu nu mai sunt în Partidul Naţional Creștin. 
Și nici nu voi mai fi niciodată. Mai răspicat vorbind: am fost eliminat 
din Partidul Naţional Creștin... Sunt eliminat din partidul pe care eu 
l-am înfiinţat abia cu un an mai înainte... Am luat doi oameni care 
nici măcar nu-și imaginaseră că pot merge împreună. A.C. Cuza și 
Octavian Goga n-aveau, atunci, nici raporturi personale — i-am unit 
şi i-am pus în faţa unei mari și apropiate biruinţi. Aduceţi-vă aminte, 
cuzismul ieșise de mult din circulaţie, încît nici Adevărul nu-l mai 
înjura, iar gogismul nu isbutise nici un moment să intre în circulația 
țării”. Dar orgoliul lui Cuza și Goga i-a făcut să-l uite pe făuritor. 
Crainic s-ar fi străduit să și-i apropie pe tineri, întemeind, pentru 
acest scop, organizaţia lăncierilor (numele îmi aparține). S-a ridicat 
atunci Gh. Cuza-fiul, care, ajutat de Cuza bătrinul și de Goga, a 


1. Dragoș Protopopescu, „Pedeapsa cu moartea”, Porunca Vremii, IV, nr. 147, 

pornit o defăimătoare campanie împotriva lui Crainic. Pretindea că 
„eu nu sunt demn să conduc tineretul și că d. Gh. Cuza e destinat 
de ceruri pentru această îndeletnicire. Campania a durat patru luni... 
Rezultatul a fost debarcarea mea din însărcinarea pe care n-o cerusem 
și trecerea tineretului sub autoritatea celor doi societari ai partidului, 
Lucrul s-a petrecut exact acum un an printr-un acord subscris de 
A.C. Cuza și Octavian Goga, trecut apoi în statutele partidului... Din 
momentul acela activitatea mea în partid a încetat. Şi asta pentru că 
cei doi şefi au încălcat jurămîntul solemn depus la Mitropolia din 
Iaşi... Jurămâîntul însă fusese călcat în picioare, transformat în sper- 
jur... Eu n-am minţit niciodată și n-am indus în eroare pe nimeni... 
Relaţiunile mele personale cu A.C. Cuza le-am întrerupt din ziua de 
Sf. Nicolae 1935”. În acelaşi timp (14 noiembrie 1935) a apărut Sfarmă 
Piatră, care n-avea nimic comun cu P,N.C. Goga, întors dintr-o călă- 
torie în Germania, a găsit că revista lui Crainic, aflată sub direcţia 
lui Al. Gregorian, îi aduce dezagremente. Aflind de iminenta eliminare 
din partid a lui Crainic, prietenii l-au sfătuit să demisioneze. A refu- 
zat. Oficiosul partidului (Apărarea națională) a dezlănţuit o susţinută 
campanie împotriva lui Crainic, apoi a anunţat excluderea lui. Crainic 
deplingea faptul, simulînd demnitatea: „Eu am dispărut, dar princi- 
piile rămîn în sînul partidului și ele vor lucra mai departe”!. S-a aflat, 
apoi, că N. Crainic dusese un an de zile o furibundă campanie împo- 
triva lui Al. Vaida-Voevod pentru a împiedica fuziunea dintre P.N.C. 
şi Frontul Românesc. Şi asta pentru că Vaida cerea renunţarea la 
programul elaborat de Crainic. 

Cuiul lui Pepelea era deci programul lui Crainic, pe care Goga şi 
Cuza nu voiau să-l accepte. Crainic l-a reluat, l-a revăzut și l-a publi- 
cat într-o addenda la volumul său, din 1937, Ortodoxie și etnocrație. 
Se numea „programul statului etnocratic”. Într-un efort de sinteză, 
Crainic a detașat, pe o pagină separată, ceea ce numea „principiile” 
formulei de stat pe care o preconiza. Ele sunt atît de restrictive și 
înguste, încât, evident, pentru înfăptuirea lor era necesară constitui- 
rea unui stat fascist-fundamentalist. Aceste șapte principii sunt: 
„Legea lui Hristos, legea statului. Statul e supremul gospodar al naţi- 
unii. Naţionalizarea bogățiilor naturale. Proprietatea individuală pen- 
tru orice muncitor român. Nu clasele, ci profesiunile sunt funcțiile 
organice ale naţiunii. Proporţionalitate numerică în toate profesiunile, 
înlăturarea samsarului dintre producător și consumator, Distrugerea 
parazitismului iudaic”?. Apoi a detaliat, într-un discurs coerent, prin- 
cipiile propusei formule de stat. Mai întîi a explicitat sensul doctrinei 
naţionaliste, care pune accent pe ethnos, şi nu pe demos: „După doctrina 


1. Nichifor Crainic, „Eliminarea mea”, Sfarmă Piatră, Il, nr. 46, 8 octombrie 1936. 
2. Idem, Ortodoxie și etnocrație, 1937, p. 281. 

naționalistă, deci, nu demosul, ci ethnosul, adică neamul sau naţiu- 
nea, își creează expresia politică proprie în statul naţional. Fiindcă 
tihnosul sau neamul e ceva definit, cu identitate istorică, cu omoge- 
nitate biologică și psihologică, cu unitate spirituală, cu voinţă şi 
putere proprie. Prin însăși natura lui de unitate biologică și psiholo- 
uică definită, neamul, în manifestarea lui politică, nu poate fi demo- 
craţie, ci etnocraţie. Voința de a trăi politic a unui neam se întemeiază 
pe anumite elemente constante și permanente ale caracterului său 
specific, imprimat în forma sa de stat. Un stat e naţional întrucît 
reflectă permanenta specifică a neamului respectiv”!. Statul preconi- 
zat de Crainic, vede oricine, nega condiţia generală a statelor consti- 
tuite istoric, așezindu-l, strict, pe criterii biologice și respingând principiile 
democraţiei. Se propunea un stat clădit pe etnic, religie ortodoxă, 
eliminarea alegerilor și un alt tip de reprezentativitate (profesională). 
Nici Hitler, nici Mussolini nu merseseră atît de departe. României i 
se propunea întoarcerea la Evul Mediu (neromânesc), în epocile sale 
cele mai sumbre. Interesantă e și explicitarea necesităţii adaptării 
termenului de „etnocraţie”: „Etnocraţia am întrebuinţat-o întiia oară 
in 1932, într-un articol din Calendarul unde, încercînd să definesc 
slatul corporativ în condiţiile noastre românești și în opoziție cu 
democraţia, am simţit nevoia de a crea acest termen. Ideea centrală 
n programului nostru este o etnocraţie corporativă sau profesională. 
Era necesar acest termen nou? Eu cred că da. Fiindcă în forma lui 
originală, italiană, statul corporativ nu se poate aplica la noi în 
România... Statul corporativ, dacă l-am aplica la noi aidoma ca în 
Italia, ar fi o nenorocire. În Italia nu se pune chestiunea minoritarilor 
şi a evreilor. Dar profesiunile în România, fie cele oficiale, fie cele 
libere, sunt invadate de străini. A aplica regimul corporatist italian în 
situația actuală din România ar însemna consfințirea pentru tot- 
deauna a dominaţiei străinilor în economie, în cultură, în adminis- 
lraţie asupra elementului autohton! De aceea la noi nu poate fi vorba 
decît de un corporatism rectificat și adaptat la împrejurările specifice 
ale ţării noastre, prin aplicarea în sînul fiecărei corporaţii a princi- 
piului proporționalităţii etnice... Eitnocraţia corporativă, prin urmare, 
reprezintă tipul de organizare politică, socială și economică cel mai 
sănătos din cîte au apărut în vremea noastră, dar un tip rectificat de 
necesităţile de viaţă ale neamului nostru”2. A explicitat și în altă parte 
sensul conceptului propus, pentru a-l deosebi de corporatismul pre- 
dicat de M. Manoilescu: „Numim etnocrație voinţa politică a rasei 
autohtone de a face din stat expresia proprietăţilor ei şi organul misi- 
unii ei în lume. Dacă democraţia a deplasat centrul de gravitate al 


1. Ibidem, p. 276. 
2. Ibidem, pp. 277-278. 

statului spre periferia minoritarilor, etnocraţia e îndreptăţită să-l 
reașeze în personalitatea naţională a majorităţii care l-a creat... Senti- 
mentul de proprietate al autohtonilor, conștiința lor de stăpîni ai ţării 
şi voința lor de continuitate prin el trebuie să-și articuleze afirmaţia 
supremă. Dacă așa-zisa suveranitate populară, anonimă și fără răs- 
pundere, cu care a lucrat democraţia s-a dovedit o minciună și o 
trădare a intereselor permanente ale românismului, ele nu se pot 
salva decît printr-un nou tip de organizare a vieţii obşteşti. Adică prin 
etnocrația corporativă. Scopul ei? Reintegrarea majorităţii autohtone 
într-un bloc solidar, prin care să se asigure primatul etnic în viața 
publică”!. Crainic nu.ostenea să fundeze, la mijlocul secolului XX, un 
stat fundamentalist, așa cum apare astăzi, de pildă, în Iranul ayato- 
lahilor: „Statul etnocratic e stat moral. Cum nu există alt criteriu al 
binelui decît cel creștin, statul etnocratic e stat creștin. Morala lui se 
exprimă prin formula: Legea lui Hristos e legea statului. Principiul 
acesta e valabil în familie, în societate, în cultură, în legislaţie, în 
administraţie și în economie. Căsătoriile vor fi religioase. Divorţurile 
nu se vor admite decit în cazuri extreme. Toate dispoziţiile legilor 
democratice în contradicţie cu concepţia morală a educaţiei poporului 
se vor suprima. Statul etnocratic nu poate legifera păcatul pentru a-și 
crea venituri bugetare”2. Reprezentativitatea în stat va fi una profesi- 
onală, în care minoritarii vor avea parte numai în virtutea proporțio- 
nalităţii. Se vor înlătura astfel „incompetenţa democratică” şi sistemul 
ei electiv. „Calificat după reprezentanța naţională, statul etnocratic 
nu e nici burghez, nici proletar, nici țărănesc; el e statul totalitar al 
muncii românilor.”? În sfirșit, statul etnocratic va așeza pe alte teme- 
lii economia ţării. „Statul etnocratic e supremul gospodar al naţiunii. 
Principiul acesta e însăși justificarea statului. El trebuie afirmat cu 
ultima energie împotriva minciunii democraţilor că statul ar fi inca- 
pabil ca gospodar. Această minciună a avut scopul de a scuza sistemul 
cointeresărilor, al concesiunilor şi împrumuturilor în străinătate, mij- 
loace prin care capitaliștii din ţară și de peste graniță au devenit 
stăpînii bogățiilor românești. România trăiește sub dictatura capita- 
lismului fără patrie. A declarat statul incapabil ca gospodar, însăși 
națiunea nevrednică să trăiască. Numai statul democratic e rău gos- 
podar, ca străin de naţiune şi ostil ei. Statul etnocratic e organizarea 
dinamică a naturii și supremul ei gospodar, El va naționaliza bogăţi- 
ile naturale ale României... Naţionalizarea va suprima dictatura capi- 
taliștilor. Vor fi naţionalizate, de asemenea, toate industriile de armament 
și se vor înfiinţa cele ce ne lipsesc. Vor fi naţionalizate toate industriile 


1. Ibidem, p. 189. 
2. Ibidem, p. 310. 
3. Ibidem, p. 288. 

de furnituri pentru armată... Astăzi industria și comerţul sunt în 
mîinile evreiești. Se va aplica principiul proporționalităţii etnice în 
proprietatea așezămintelor industriale și comerciale.”! 

Se preconiza așadar o economie etatizată, deși statul — se știa și 
se ştie — e un rău gestionar. Dar o etatizare după criterii etnice, ducînd 
la o justă relaţie între totalitarismul politic și cel economic. Formula 
statală preconizată de Crainic era de provenienţă fascist-mussolini- 
ană, cu adaptări ale etnicismului biologic, care îl diferenţiau și de 
teoria corporatistă propusă de M. Manoilescu. Viabilitate practică 
n-avea. Şi dacă nenorocul ar fi creat posibilitatea întrupării sale în 
real, atunci România, cum spuneam, s-ar fi întors în medievalismul 
mohoriît și inchizitorial (neromânesc), respingând tot ceea ce omenirea 
ciștigase, citeva secole, în materie de organizare statală şi economică. 
Dar nu erau „conservatorismul”, paseismul și respingerea europenis- 
mului principii cardinale ale doctrinei lui Crainic? Crainic ar fi voit 
ca programul său să fie adoptat de Partidul Naţional Creștin. A trăit 
decepțţia de a fi respins, ba chiar, din cauza acestui program autoim- 
pus, a și fost izgonit din partidul pe care pretindea că-l fundase. A 
avut chiar și surpriza ca, la publicarea programului său al statului 
etnocratic, să fie comentat critic de oficiosul partidului. A comentat, 
firește, acest, pentru el, trist episod: „Bătrînul cuzism a luat o foarte 
lungă atitudine împotriva lucrării noastre Programul statului etnocra- 
lic. Era, o recunoaștem, o legitimă apărare. Fiindcă oricine ne-a citit 
și-a dat seama, prin comparaţie, de incoerenţa acestui anacronic 
conglomerat de idei numit, dintr-o vetustă obișnuinţă, «doctrina naţi- 
onalistă». Răspunsul cuprinde o pagină întreagă din Apărarea natio- 
nală și e neiscălit... El crede foarte serios că naționalismul e democraţie... 
El se citează sau citează pe d. A.C. Cuza pentru a ne arăta că există 
o falsă democraţie și o democraţie adevărată. Falsa democraţie e, 
fireşte, cea jidovită, iar adevărata democraţie ar fi cealaltă... Şi atunci 
cuzismul, care e antisemit, cum poate fi democrat? «Eliminarea» jida- 
nilor prin democraţie? Dar ce gînditor politic serios a putut să con- 
ceapă această aberaţie, afară de d. A.C. Cuza?... D. A.C. Cuza a 
continuat să se simtă foarte bine ca deputat democrat, mulţumindu-se 
să strige: «Eliminarea jidanilor pentru satisfacția băieţilor naivi. Și 
acum cînd se propune un sistem întreg logic de organizare politică, 
economică și culturală, cum este Programul statului etnocratic, ca 
singurul mijloc real de deparazitare a organismului naţional, o biată 
sensibilitate anacronică, unită cu o maturitate muiată în alcool, crede 
că e un prilej de zeflemea tîmpită și atita tot”2. Atacat, se plingea 


1. Ibidem, pp. 299-300. 
2. Idem, „Cuzismul împotriva etnocraţiei”, Sfarmă Piatră, III, nr. 90, 19 august 
1937. 

Crainic, a fost programul său și de Mihail Manoilescu, autorul Statului 
corporativ și, implicit, al unei alte orientări de extremă dreaptă în acel 
deceniu din viaţa publică românească. A avut deci surpriza ca, înainte 
de respingerea programului său de gogo-cuzism, să fi fost respins de 
„Ziarul ideologului corporatist d. Mihail Manoilescu”. Şi n-a fost vorba 
de o respingere cu argumente teoretice valabile, ci de una pamfletară: 
„Autorul acestui program a fost prezentat lumii naţionaliste într-o 
lumină inedită: cadavru, hoț, tapeur, ignorant, căzătură scoasă din 
lupanare pe braţele atît de binevoitoare ale amicilor. Acestea toate nu 
într-un ziar iudaic, nici într-unul democrat, ci într-un ziar naţionalist 
care vrea să fie legionar și să dea expresie «omului nou»” (era vorba 
de Buna Vestire, n.n.)!. Într-adevăr, în aprilie şi mai 1937, nimeni altul 
decît Toma Vlădescu (fostul colaborator de la Calendarul] îl înjura, în 
stilul lui pamfletar, pe Crainic în Buna Vestire, organul oficial al miş- 
cării legionare, ziar apărut cu stipendiile lui Manoilescu. („Importă 
numai acum să dăm la o parte definitiv un cadavru. Miroase cam de 
mult timp Nichifor Crainic, într-adevăr..., miroase insuportabil și dacă 
acesta e singurul rău pe care ar putea să-l mai facă, e totuși o bună 
higienă aceea care pretinde să înecăm mai curînd atîta mort, atita 
duhoare, atita cadavru în puţină cerneală salubră.”2) Și Vremea, 
revistă înverzită, se ridica, în septembrie 1937, împotriva lui Crainic 
și a programului său etnocratic: „Profesorul Nichifor Crainic ne-a fost 
cîndva aproape de suflet prin scrisul său. De cînd însă posedat de 
orgoliu politic, ca de un amok, lovește unde trebuie și unde nu trebuie 
și face programe ca, de pildă, cel al «statului etnocratic», nu-l mai 
recunoaștem... Atunci cînd ni se întîmplă să-l mai recitim, ne impre- 
sionează dureros parada aceea nesfirșită de megalomanie, atitudinea 
de geniu neînțeles. Un adevărat ortodox ar avea motive de reculegere”?. 

Rivalitatea și orgoliile măcinau frontul naționalist al extremei drepte. 
Fiecare orientare socotea că formula sa e unica valabilă. Crainic, cu 
programul său, a fost deci contestat din mai toate laturile frontului 
și tratat ca un adversar. Nici condeiul lui Crainic n-a stat în inactivi- 
tate, lovind peste tot ca o ghioagă. Această încrîncenată polemică 
dovedește, printre altele, că programul lui Crainic a avut ecou. Deși 
cei mai mulţi l-au respins, acceptat fiind numai de condeierii salari- 
ați de la Gîndirea și Sfarmă Piatră (Pan Vizirescu, Ovid Caledoniu) şi 
de Porunca Vremii, prin pana directorului ei, Ilie Rădulescu, a fost 
totuși un punct de vedere care a stîrnit interes. Oful lui Crainic era 
că a eşuat în tentativa de a crea un partid etnicist și ortodox după 


1. Idem, „Programul statului etnocratic”, Sfarmă Piatră, III, nr. 82, 24 iunie 1937. 

2. T. Vladlescuj, „Pentru cel mai trist cadavru. Disecţia lui Nichifor Crainic”, Buna 
Vestire, I, nr. 70, 19 mai 1937. 

3. Vremea, X, nr. 505, 19 septembrie 1937. 

model catolic. Nu-l interesa că un astfel de partid e în contradicţie cu 
ortodoxia. El îl dorea, și atunci cînd a crezut că l-a creat (Partidul 
Naţional Creștin), conferindu-i doctrina și programul, a trăit eșecul 
de a fi exclus din cadrele sale. Iritat, a lovit în cei foşti ai lui, cu sete 
indignată. A rămas numai cu propunerea unei formule de program 
doctrinar și practic, care-l diferenţiază în ansamblul orientărilor din 
extrema dreaptă românească. Inutil să glosăm cu stăruință asupra 
valorii utile, doctrinară și practică, a acestei formule statale. O credem 
nulă, prin paseismul său concentrat, prin obscurantismul întunecat, 
prin negarea valorilor democraţiei. Era, într-un fel, transplantarea în 
planul politicii a doctrinei sale ortodoxiste, și ea coerentă chiar de la 
fundamente. 

De altfel, Crainic nu a fost o personalitate care să fi stîrnit simpa- 
tie în epocă. Nimic, în personalitatea sa, din darurile de mentor ale lui 
Nae Ionescu. Cu excepţia fanilor gîndiriști, în jurul său stăpînea mai 
mult antipatia. Memorabil e portretul creionat lui Crainic de G. Călinescu 
în 1931. Îl reproducem pentru a înţelege cum l-a prizat epoca: „Departe 
de a fi descărnat de posturi, el (Nichifor Crainic, n.n.) are trupul con- 
solidat al unui popă de ţară sau al unei ţărci groase pe toamnă. Și 
încă aceste imagini duc prea mult gîndul spre cer... De altfel, lumea 
de bun-simţ, chiar cea iubitoare de probleme religioase, își dă seama 
de ipocrizia vulgară a predicilor sale. Om incapabil de orice privaţiune, 
doritor de arginţi, de plăceri lumești, mare căutător de zaiafeturi zgo- 
motoase cu descărcări de pistoale, lingușitor și cățărător, închinînd 
în mod jignitor Gîndirea azi și M.S.R. Mihai, mîine M.S.R. Carol al II-lea, 
poimiîine marelui profet al neamului N. Iorga, tocmai în momentul 
cînd omagierea poate fi asociată de urmărirea unui interes personal. 
D. Nichifor Crainic a adus preoţimii noastre un rău greu de vindecat: 
a trezit numai o ambiţie de reclamă și de paradă religioasă, o goană 
după recenzii şi inserții prin gazete, mai ales, prin Universul... Aceasta 
despre chipul d-lui Nichifor Crainic, care de e nufăr — este negreșit 
un «nufăr negru» plutitor în mlaștini”!. 


3. Mihail Manoilescu, inginer prin pregătire, a devenit profesor 
universitar de economie politică la Institutul Politehnic în 1931, la 
40 de ani. Apucase — în calitate de membru al Partidului Poporului 
- să fie subsecretar de stat, în 1926-1927, sub guvernarea a doua a 
generalului Averescu, s-a manifestat, alături de Zeletin, ca neolibe- 
ralist, s-a angrenat politic, de prin 1923, în lupta pentru readucerea 
pe tronul României a regelui Carol al II-lea, suferind o arestare și un 
proces, pentru ca, după restaurația lui Carol, să devină, o vreme, 


1. G. Călinescu, „Nufărul negru sau micul chip îngeresc”, Viaţa Românească, 
XXIII, 1931, nr. 7-8, p. 192. 

membru ascultat al Camarilei regale. Această apartenenţă i-a adus 
trei portofolii ministeriale (iunie 1930-octombrie 1930, octombrie 
1930-aprilie 1931, sub guvernare naţional-ţărănistă, și trei luni în 
cel al lui N. Iorga), înalta funcțiune de guvernator al Băncii Naţionale 
și, desigur, învestitura de profesor universitar, deși pînă atunci se păs- 
trase departe de învățămînt. Apoi, în noiembrie 1931, se produce — 
datorită rivalităţii cu bancherul A. Blanck — depărtarea sa de Camarila 
regală, fiind apoi detestat de cercurile care, odinioară, îl ţineau la 
mare cinste, în frunte cu regele. Era și om bogat, fiind, împreună cu 
fraţii săi, proprietar al minei din Şorecani, membru bine retribuit în 
cîteva consilii de administraţie. A redevenit ministru la Externe, în 
iulie 1940, în guvernul de dreapta lon Gigurtu, favorabil Puterilor 
Axei, cînd — ca ministru — i-a fost dat să semneze Dictatul de la Viena. 
A doua sa lucrare de economie politică, Théorie du protectionnisme et 
de l'echange international, din 1929, dezvoltă un punct de vedere 
nelipsit de originalitate în gândirea economică, demonstrînd, printre 
altele, caracterul păgubitor al liberalismului economic și necesitatea 
adoptării unei politici protecționiste. Cartea a trezit interes și, de 
atunci, e comentată în literatura internațională de specialitate. Apoi, 
tot mai fascinat de Mussolini și corporatismul italian, scrie în 1934 
lucrarea Le siecle du corporatisme. Doctrine du corporatisme integral 
et pur. Nu este aici locul analizei economice a acestei teorii, nici ea 
lipsită de originalitate, discutată și astăzi. Se cuvine să mai menţionez 
cartea sa din 1942, remarcabilă, Rostul și destinul burgheziei romă- 
nești, pledoarie în favoarea industrializării ţării, contribuţie funda- 
mentală în domeniu, alături de lucrarea lui Zeletin Burghezia română. 
Rolul și originea ei istorică (1925) şi de cea a lui E. Lovinescu Istoria 
civilizației române moderne (1924-1926). M. Manoilescu a fost întot- 
deauna, sub raport politic, un om de dreapta. După 1931-1932, mai 
face un pas și se situează pe poziţiile politice ale extremei drepte. 
A fost o convertire importantă, un rol esenţial în acest proces înde- 
plinindu-l brusca sa orientare spre fascismul italian al lui Mussolini. 
De aici pînă la apropierea sa de legionarism n-a fost decît un pas. L-a 
făcut. Revista sa (lunară) Lumea nouă, întemeiată în 1932, va deveni 
o tribună a fascismului, apoi a mișcării naţionaliste în general și a 
legionarismului în special. În 1932, deci cu doi ani înainte de a publica 
lucrarea sa despre corporatism, Manoilescu a fost invitat la Ferrara, 
unde a avut loc congresul de studii corporative. În cuvîntul său, prin- 
tre altele, Manoilescu a declarat: „În Italia se pregătesc azi formele 
noi care vor încadra de acum încolo viața popoarelor. Către Italia 
privește umanitatea și savanții lumii în cursa lor către formulele și 
soluţiile noi, către care se aspiră pretutindeni... Am venit să vorbim 
din această sursă de idei originale și creatoare care e fascismul 

pentru a duce cu noi, spre ţările noastre, în urma sufletelor noastre, 
cîteva picături din noua înţelepciune romană”!. În următorul număr 
al revistei se disociază, subliniind că nu se poate face o relaţie de 
identitate între fascism și corporatism; unul e un cadru politic, celă- 
lalt economic, iar pentru a împrumuta fascismul politic e nevoie de 
un Mussolini. Nu e mai puţin adevărat însă că, de fapt, „corporatismul 
este, ca doctrină și realizare, o creaţie fascistă”. La noi, în România, 
s-ar putea adapta corporatismul ca sistem de gestiune economică fără 
a transplanta și dictatura fascistă. Dar o relaţie între sistemul corpo- 
ratismului, ca mod de organizare a gestiunii economice, și forma 
politică e necesară. Mai ales, în acest al doilea termen al relației, 
crearea unui parlament corporativ care să fie unicul organ legislativ 
în materie economică și socială. „Rolul statului politic de astăzi trebuie 
să fie redus la politica externă, la administraţie propriu-zisă, la armată 
și școală.” Firește, statul de tip liberal era abhorat în favoarea orga- 
nizării politice corporatiste?. Mai tîrziu, punctele sale de vedere au 
evoluat. Dezavuării statului liberal și democrat i s-a asociat, în chip 
firesc, ca un ecou al fascismului, ideea partidului unic. „...Două sunt 
instituţiile politice noi din statul contemporan: corporația și partidul 
unic... Dacă în loc de corporatismul integral și pur, care constituie 
un ideal, ne oprim la corporatismul de fapi, aşa cum s-a aplicat la 
instituirea sa în Italia, în Portugalia sau Austria, atunci partidul unic 
apare ca o necesitate absolută pentru faza de inițiere și de punere în 
mers a regimului corporativ.”? Sigur, teoria economică a corporatis- 
mului integral și pur e un punct de vedere în limitele științei econo- 
mice. Dar nu poate fi disociat total de corporatismul mussolinian, 
chiar numai pentru faptul că, în epocă, acesta era propagatorul for- 
mulei propuse şi de Manoilescu. De altfel, curînd, chiar Manoilescu 
va recunoaște liantul între corporatismul său și cel fascist, manifes- 
tîndu-se ca un zelator al lui Mussolini. Apoi și al lui Hitler, propovă- 
duind un naționalism integral, dar deloc pur. Crainic, cu al său stat 
etnocratic, se disocia de corporatismul lui Manoilescu, Dar predica și 
el un corporatism, tot de sursă fascistă, adaptat cadrelor etnosului 
înţeles strimt și restrictiv. De necesitatea organizării corporatiste a 
economiei statului român au vorbit favorabil, în termeni deloc precizaţi, 
și fruntașii legionarismului, cu deosebire Corneliu Zelea Codreanu și 
Ion loan Moţa. 

Negarea liberalismului economic avea să ducă, previzibil, la nega- 
rea liberalismului politic. N-a rămas la preconizatul parlament al 
corporațiilor care, oricum, asigura pluralitatea opiniilor. A optat de-a 


1. Apud Lumea nouă, 1, nr. 2 (nai) 1932, p. 48. 
2. M. Manoilescu, „Anticipări”, Lumea nouă, I, 1932, nr. 1, pp. 2-7. 
3. Idem, „Partidul unic”, Lumea nouă, V, 1936, nr. 1, p. 314. 

dreptul, după un scurt răgaz corporatist, pentru soluţia partidului unic. 
Se poate nega, în realitatea acestei opțiuni, influenţa totalitarismului 
pe care l-a îmbrățișat? În 1937, a publicat, tot la Paris, cartea Le parti 
unique. O va relua în limba italiană și, de-abia în 1942, în limba 
română. Ar trebui spus că, încă înaintea publicării acestei lucrări, 
Manoilescu exprimase neîncrederea în actul politic al eligibilităţii prin 
reprezentare. În 1932 scria: „Ca oportunitate votul universal e mai 
mult decît discutabil, iar ca modalitate de înfăptuire și împroprietări- 
rea, și votul universal sunt modele de neorganizare... Votul universal 
n-a fost cerut de nimeni, sau, mai exact, n-a fost cerut de către cei 
care sunt beneficiarii lui... Votul universal era incontestabil o nece- 
sitate și, dacă participarea ţărănimii la gospodărirea publică s-ar fi 
făcut sub forma unor colegii profesionale, cu o mare înrîurire mai ales 
în organizarea vieţii locale, desigur că reforma de la 1918 ar fi fost în 
linia vremii. Forma de vot universal, însă, care topește în aceleași ape 
toate categoriile sociale și profesionale și care dă ţărănimii situaţia 
aparentă de arbitru unic în toate problemele de stat este numai o 
ipocrizie... Țărănimea care are legal toate drepturile le transmite în 
bloc unor mandatari politici care se transformă în propriii ei tirani și 
care o împiedică să se gospodărească singură prin mijloace directe în 
cadrul unor drepturi limitate, dar sigure”. Tot aici deplingea eșecul 
parlamentarismului: „Experienţa ne arată că parlamentul democratic, 
emanațiunea sufragiului universal, nu este capabil să-şi îndepli- 
nească funcțiunea sa pentru că e, în general, o adunare lipsită de 
competența necesară”!. În 1933 reia ideea, care, se vede bine, îl 
obseda, precizînd cam în același spirit: „Pornind de la ideea și de la 
rolul funcţional al oricărei organizări sociale ajungem în chip firesc 
la concluzia că partidele sunt organisme perimate care și-au încheiat 
cariera în ziua în care s-au realizat în toate ţările votul universal și 
libertăţile cetățenești depline și că ele nu pot împlini partidele social- 
democrate din Apus - și cu atît mai puţin roluri economice pentru 
care nu au fost niciodată create”?. 

Preparativele fiind făcute, a abordat fățiș soluția partidului unic. 
„Puţini înţeleg că dictatura nu mai poate fi astăzi o instituţie patriar- 
hală și primitivă, ci numai un sistem complet de funcțiuni care să 
răspundă exigenţelor infinite ale vieţii popoarelor moderne... În con- 
trast cu celelalte elite politice pe care le cunoaște istoria, noile partide 
unice nu mai au tendinţa de a se constitui în clase bogate și exploa- 
tatoare. Ele par, dimpotrivă, foarte doritoare de a-și păstra un caracter 
de creștinism care este el însuși o sursă de putere morală contemporană 


1. Idem, „Greșşelile istorice ale partidului liberal”, Lumea nouă, I, 1932, nr. 3, 
pp. 52, 54. 
2. Idem, „Partide sau corporaţii?”, Lumea nouă, II, 1933, nr. 6, p. 336. 

care e caracterizată în toate ţările printr-o aceeași concepțiune de 
stat... În toate aceste regimuri statul ia asupră-și misiunea de a întru- 
chipa un ideal politic și social și de a conduce națiunea într-un mod 
activ și conștient către realizarea acestui ideal. Statul nou, statul tip 
«secol XX», este, deci, statul purtător de idealuri, este statul militant 
pentru un ideal politic și social determinant.” lar mai încolo, tot mai 
explicit: „Partidul unic este manifestarea cea mai originală și cea mai 
vie a statului nou care se îndreaptă spre un scop unic şi care orga- 
nizează națiunea ca o unitate... Partidul este un ordin și o armată”. 
În sfirșit, limpede cu totul: „Nu există o eroare și o nedreptate mai 
mare decît a confunda noile dictaturi de dreapta ale lui Mussolini, 
Salazar sau Hitler cu vechile regimuri... În timp ce oligarhiile condu- 
cătoare ale vechilor regimuri erau egoiste și interesate, noile elite 
politice create prin revoluțiile zilelor noastre sunt esențialmente dez- 
interesate”. Şi: „dreptul exclusiv la activitate politică pe care îl vom 
numi în chip brutal monopolul partidului unic”!. 

E semnificativ cu totul că, în 1937, la apariţia ediţiei princeps a 
cărții, versiunea franceză, ziarul mișcării legionare, Buna Vestire, a 
preluat fragmente din lucrarea atunci publicată. Evident că a reținut 
ceea ce îi era foarte aproape ideologic. lată cîteva pasaje din cele, mai 
multe, reținute de organul de presă central al mișcării legionare: „Par- 
tidul unic n-are numai o etică nouă; el are de asemenea o tehnică 
nouă în organizarea sa. Condiţiile, ierarhia, disciplina sunt totodată 
diferite de ceea ce sunt ele în partidele politice ale regimului liberal. 
Prima originalitate a partidului unic e șeful său. Conducătorul și 
partidul sunt două realităţi complimentare. Marele conducător de 
tipul Kemal, al lui Mussolini, Salazar, al lui Hitler e un fenomen al 
secolului... Conducător este acela care are, mai mult decit toţi ceilalți 
revoluționari, viziunea anticipată a noului stat; conducătorul e acela 
care pregătește revoluţia, care dirijează luarea în posesiune a statului 
şi dă linia generală a transformărilor de impus statului; conducător 
e acela care realizează fuziunea între partid și stai adesea prin mijlo- 
cul unei uniuni personale și supraveghează coordonarea supremă a 
tuturor eforturilor de reeducare naţională... Ceea ce constituie gran- 
doarea conducătorului, în accepțiunea contemporană a acestui 
cuvînt, e că, confundîndu-se complet cu poporul său, el apare fată de 
el ca o forță exterioară, capabilă să influențeze asupra lui și să-l trans- 
forme... Noile partide sunt miliții civile. Membrii lor sunt soldaţi. Toţi 
își aliniază picioarele, iau poziția de «drepţi» și își salută cu salutul 
roman superiorul politic în serviciul cerut politicienilor pentru un 
ideal politic”2. Zelatorul lui Mussolini și al lui Hitler nu putea ajunge, 


1. Idem, Partidul unic, 1942, pp. 9, 14, 27, 33, 46, 50, 55, 109. 
2. Idem, „Le parti unique”, Buna Vestire, 1, nr. 59, mai 1937. 

în planul politologic, decît la soluţia partidului unic. Poate că nici una 
dintre orientările de extremă dreaptă ale epocii nu a afirmat, atît de 
deschis, în antidemocratismul lor, soluţia directă a partidului unic. 
Teoreticianul corporatismului a avut misiunea, consecinţă a ansam- 
blului sistemului său teoretic economico-politologic, să formuleze 
ideea desființării pluripartidismului în favoarea partidului unic. 
Spuneam mai înainte că Manoilescu a fost un zelator al lui Hitler 
și Mussolini. E, cred, necesar să documentăm, cu probe, această afi- 
nitate ideologică. Probele sunt abundente în bibliografia lui Manoilescu. 
În 1932 Manoilescu scria: „Germania de azi are tineret cu o persona- 
litate proprie, afirmată accentuat şi dîrz sub steagul hitlerist. Italia 
are un splendid tineret crescut întreg în spiritul unui batalion de 
asalt... Dar la noi?”!. Un an mai tîrziu exulta: „Germania începe o 
grandioasă experienţă. Hitler poate păși la înfăptuirea programului 
său. Calificat în chip simplist de «dreapta», acest program conține 
totuși elemente revoluţionare de cea mai mare însemnătate”? Şi peste 
două luni: „În adevăr, oricare ar fi unghiul din care l-am privi, naţi- 
onal-socialismul este un fenomen formidabil... Domnia hitleristă nu 
apare ca o dictatură mărginită la suprafaţa socială. Ea înţelege să 
instituie o experienţă adincă și să creeze un stat nou, instrument nou 
de realizări politice și sociale. Putem anticipa fără nici o teamă că 
înainte de sfirșitul acestui an Germania își va da o constituţie corpo- 
rativă și că va porni la reorganizarea totală a vieţii sale politice, eco- 
nomice și sociale pe principii analoage corporatismului”S. Anticipația 
lui Manoilescu nu s-a verificat, așteptata constituție corporatistă nu 
a fost legiferată. Şi totuşi, aceasta nu i-a domolit entuziasmul faţă de 
Germania hitleristă. Simptomatic cu totul este faptul că și în 1941, 
după izbucnirea războiului datorită demenţei agresive a lui Hitler, 
Manoilescu își păstra, nealterat, entuziasmul față de hitlerism. Ba, 
dimpotrivă, se ridicase cu o octavă în plus, pronosticînd — tot în van — 
victoria Germaniei în război: „În războiul actual nu există decît două 
ieșiri posibile. Una foarte puţin probabilă a păcii prin înţelegere între 
Anglia și Germania și cealaltă infinit mai probabilă, zdrobirea com- 
pletă a Angliei de către puterea germană. Pentru noi, românii, aceste 
două ipoteze nu sunt mult deosebite în consecinţele lor, fiindcă chiar 
în cazul unei păci, prin înțelegere între Anglia și Germania, este nor- 
mal și în ordinea lucrurilor ca tot sud-estul european să rămînă sub 
influenţa exclusivă a Germaniei. Dar noi socotim că numai a doua 
ipoteză merită luată în considerație și afirmăm în chip categoric că nu 
există alt sfirșit posibil al războiului actual decît victoria completă a 


1. Idem, „Țară fără tineret”, Lumea nouă, l, 1932, nr. 3, p. 72. 
2. Idem, „Întronarea lui Hitler”, rev. cit., II, 1933, nr. 3, p. 181. 
3. Idem, „Ascensiunea hitleristă”, rev. cit., II, 1933, nr. 5, p. 304. 

Germaniei... Noi prevedem că anul 1941 va cunoaște victoria desăvir- 
şită a Axei și Anglia va fi pusă în situaţia să primească întocmai pacea 
pe care va voi să i-o dicteze Germania”!. Citeva luni mai tirziu își 
păstra prognoza, declarînd: „cu toate întîrzierile aparente ale războ- 
iului, mergem cu pas sigur și hotărît spre victoria germană și spre 
noua Europă”2. Prognozele decise („categorice”, cum le numea) ale lui 
Manoilescu s-au demonstrat a fi cu totul ridicole, știindu-se bine că 
rezultatul războiului a fost cu totul invers. Şi tot în acest an, 1941, 
Manoilescu continua să investească încredere în ideologia naţional-soci- 
alistă. Iată o mostră ilustrativă: „În ceea ce privește Germania, se 
întîlnesc din cînd în cînd măguliri ieftine și lipsite de gust, dar nu se 
vădeşte decit rareori o adevărată comprehensiune pentru grandiozi- 
tatea fenomenului social și a revoluţiei de idei pe care le reprezintă 
naţional-socialismul... Cît de puţini văd aceștia (unii gazetari, n.n.) în 
victoria germană manifestarea culminantă și filozofică necesară a unei 
mari revoluţii sociale menite să aducă în lume triumful unei noi con- 
cepţii de viaţă și a unei noi morale în dirijarea colectivităților naţio- 
nale... Suntem în drept să socotim că revoluţia naţional-socialistă 
este cea mai mare și mai adincă revoluţie a tuturor timpurilor... Este 
prima oară în istorie cînd poporul a ajuns să se realizeze pe el însuși 
în stat... Naţional-socialismul înseamnă încredințarea puterii supreme 
unui om reprezentativ, care încarnează poporul însuși... Revoluţia 
germană va rămîne permanent un mare model și va da tonul nu numai 
întregului veac al 20-lea, dar și vremurilor ce vor să vină. Toate ide- 
alurile democraţiei care n-au putut fi niciodată împlinite își vor găsi 
acum realizarea”?. Mai limpede și, aș spune, mai hilar nici că se poate. 
Severul teoretician al corporatismului a realizat și performanţa de a 
cădea, privindu-i opiniile în perspectiva istoriei, în ridicol. 

Desigur că Manoilescu, ca teoretician al extremei drepte, a fost și 
naţionalist. Era în ordinea firească a lucrurilor. În 1936, în revista 
Lumea nouă, s-a publicat o apărare a lui Manoilescu faţă de acuzați- 
ile unor gazete că profesorul de economie politică, fiind în trecut 
averescan și peneţist, n-ar fi un naţionalist integral. „Consecvent 
aceleiași metode — scria gazeta — de a pune în viaţă accentul numai pe 
faptă - fapte de idei sau fapta pregătită pentru miine — d. Manoilescu 
a dat în cadrul mișcărilor naționaliste singurul sistem de mijloace 
menit să facă din ideea naționalistă o realitate. Corporaţia, instrument 
și garanție a românizării, este ideea noastră și numai a noastră; iar 


1. Idem, „Pentru cei ce mai cred în victoria Angliei”, rev. cit., X, 1941, nr. 1-2, 
pp. 110-117. 

2. Idem, „Naționalismul român, capital politic extern”, rev. cit., X, 1941, nr. 9-12, 
p. 291. 

3. Idem, „Fenomenul naţional-socialist”, rev. cit., X, 1941, nr. 34, pp. 127-128, 

studiile aplicării practice a acestei idei sunt mult mai precise și mai 
amănunțite decit își poate închipui cineva.”! De altfel, în 1933, Manoilescu 
și-a expus punctul de vedere în această chestiune: „Naționalismul 
nostru constructiv ia forme cu deosebire vizibile în domeniul economic 
și în cel social. Noi nu vorbim în domeniul social de o vagă solidarizare 
a claselor în serviciul ideii de patrie, ci dăm descrierea completă și 
amănunțită a unui sistem social — sistemul corporativ — care îngăduie 
colaborarea claselor și solidarizarea lor și care pune în locul sfişieri- 
lor absurde ale partidelor conlucrarea tuturor categoriilor sociale în 
cadrele lor organice. În acest sens, naționalismul nostru apare ca o 
antiteză faţă de parodia de naționalism al tuturor partidelor. Prin 
contrast cu partidele - afară doar de cele două partide naţionaliste 
ale dlor Cuza și Codreanu - ...noi am definit precis căile prin care ne 
putem salva cu forţele noastre proprii, fără a fi nevoie să recurgem la 
ajutorul străinătăţii”?. Va exulta, în 1935, cînd Vaida-Voevod a lansat 
ideea lui despre „numerus Valachiqus”. Articolul său, care comenta 
faptul, s-a intitulat „Numerus romanus”. Lăuda „frumuseţea unui 
gest” şi evidenția că rostul lui Vaida nu e în P.N.T. („cluburile tuturor 
jocurilor și ale socotelilor egoiste”) — de unde, de altfel, a și fost curînd 
exclus —, ci altundeva („Armata reînnoirii se găsește în altă parte. Ea 
stă în tineretul ţării cu trupul fraged, dar sîngerînd de răni”). Căuta, 
așadar, orice prilej nimerit pentru a afirma necesitatea segregației 
naţionaliste. Firește, corporatismul i se părea a fi instrumentul ideal, 
prin eficienţă, al realizării acestei purificări etnice. „Numai corpora- 
ţiile — preciza într-o notă din același număr — pot să identifice... Numai 
ele pot ţine o evidenţă exactă... a proporțţiei diferitelor elemente alo- 
gene în fiecare profesiune... Numai ele pot constitui un instrument 
de românizare şi de aplicare serioasă a proporţiilor dorite de români... 
Numerus Valachiqus nu e realizabil în spiritul și tendinţa lui în statul 
actual... Iată de ce trebuie dărimată Cartagina.”+ Era, în 1941, foarte 
mindru de „protocronismul” naţionalismului extremist românesc: 
„Subliniez cu o mare bucurie românească un singur lucru, și anume 
că dacă este să socotim curentele de opinie din România avem motive 
să fim mai mîndri decît orice altă națiune europeană. Căci nu există 
ţară în Europa unde să fi apărut mai multe și mai importante curente 
de dreapta și unde să fi simpatizat la vreme mai fățiș cu Italia și 
Germania cum este România. Acest lucru este atît de exact încât avem 
dreptul să-l strigăm pretutindeni și să facem din el un titlu de acti- 
vitate naţională în rivalitatea noastră cu alte ţări ale Europei. În 


1. Victor Munteanu, „Continuarea naţionalismului nostru”, rev. cit., V, 1936, 
nr. 2, p. 56. 

2. Mihail Manoilescu, „Naționalismul nostru”, rev. cit., II, 1933, nr. 1, p. 19. 

3. Ibidem, p. 69. 

4. Ibidem, pp. 89-90. 

adevăr, România a dat naștere întîi celui mai vechi curent antisemit 
din Europa contimporană, şi anume aceluia susţinut nu numai cu o 
admirabilă perseverenţă, ci și cu o mare vioiciune polemică de către 
prof. A.C. Cuza”!. (De legionarism, în 1941, nu mai putea, spre regre- 
lul său, vorbi.) 

De prin 1936, Mihail Manoilescu a manifestat fățișe simpatii legi- 
onare, sfirșind prin a se afilia efectiv. În decembrie 1936 a conferen- 
Įlat la festivalul din sala bucureșteană „Ana”, organizat pentru strîngerea 
de fonduri pentru Casa Verde, Radu Gyr recitind versuri. Apoi a 
transformat într-o întreprindere legionară mina de la Șorecani, pro- 
prietate a celor trei fraţi Manoilescu (Mircea, Grigore și Mihail). În 
1940, gazeta sa Lumea nouă evoca atmosfera acelei organizări legio- 
nare de la Şorecani: „Iată un nume care pentru mulţi români evocă 
o interesantă experienţă socială practicată în spirit legionar care s-a 
făcut vreodată. Şorecani era o întreprindere, o mină de cărbuni. Dar 
proprietarii lor, fraţii Mircea, Mihail și Grigore Manoilescu, departe de 
a o considera ca un mijloc de cîştig legionar, au înţeles să-i dea 
acestei întreprinderi valoarea unei mari încercări sociale și naționale. 
La Şorecani toți românii, începînd cu directorul general, Grigore 
Manoilescu, și terminînd cu cel din urmă ucenic, erau legionari”?. În 
1941, a mărturisit nostalgic-evocator: „Valul puternic al mișcării legi- 
onare care a culminat spre finele lui 1937 ne-a absorbit toate forțele 
sufleteşti și toată capacitatea noastră de atențiuni pentru problemele 
interioare. Drama legionarismului a fost trăită intens în paginile aces- 
lei reviste (Lumea nouă, n.n.) în chip fățiș cu bucuriile și cu nădejdile 
ei, în chip ascuns și abia printre rînduri cu prigoanele și suferințele 
ei”5. Manoilescu a făcut, încă din 1936, tentative de a întemeia un 
cotidian al mișcării legionare. A izbutit în 1937, gazeta apărînd la 
22 februarie 1937, autorizaţia de funcţionare fiind obţinută pe 
numele său. Directori, înscriși sub frontispiciul gazetei, erau Dragoș 
Protopopescu și Toma Vlădescu. Semnătura lui Manoilescu apare de 
la primele numere. Toată lumea presei știa că Manoilescu finanţează 
gazeta mișcării legionare. Dreptatea comenta la 7 martie 1937: „Ziarul 
Buna Vestire, oficiosul ultimului profitor al naţionalismului, trecut 
la naționalism după ce a «profitat» gros în democraţie: d. Mihail 
Manoilescu”. Și trei zile mai tîrziu, la 10 martie, aceeași gazetă a P.N.Ţ. 
scria: „D. Mihail Manoilescu face sforțări disperate să iasă din «clanul 
politicianilor» pentru a intra în rîndurile oamenilor noi. A scris în 
presa sa pagini entuziaste şi tinerești despre «omul now, despre 
asceză, eroism și sfințenie. Ne-am gindit că d. Manoilescu a intrat pe 
drumul Damascului... D. Mihail Manoilescu a trecut printr-o «criză». 


1. Idem, „Naționalismul românesc și politica externă”, rev. cit., X, nr. 9-12, p. 292. 

2. L.N., „Şorecani”, rev. cit., LX, 1940, nr. 11-12, p. 330. 

3. Mihail Manoilescu, „Actualitatea corporatismului”, rev. cit., X, 1941, nr. 1-2, 
p. 58. 

N-a fost o «criză sufletească». D. Mihail Manoilescu trecuse prin toate 
partidele mari: a fost ministru averescan, ministru naţional-ţărănisi 
(trîntit la Cameră pentru afacerism penibil), ministru argetoianisto-ior- 
gist. Exclus de pretutindeni pentru parvenitism, lipsă de disciplină 
politică și afacerism, d. Manoilescu a intrat în «criză». A întemeiat o 
«Ligă corporatistă». Şi-a părăsit «Liga» și cochetează cu gruparea «Totul 
pentru Țară»”. Şi pentru ca portretul să fie complet, Dreptatea înșiră 
consiliile de administrație din care face parte Manoilescu, speci- 
ficîndu-se că mai toate au capital evreiesc!. De altfel, Lumea nouă se 
grăbise să prezinte ditirambic Buna Vestire: „Cititorii noștri vor avea 
bucuria să vadă acolo desfășurîndu-se doctrina legionară și doctrina 
corporatistă care se îmbină atît de fericit între ele. De altfel, colabo- 
rarea d-lui Mihail Manoilescu, pe care cititorii noștri au putut-o ghici 
de la început în cîteva articole, semnificaţia de vestitoare a apărut 
fățiș cu al patrulea număr al gazetei. Toţi colaboratorii Lumii noi vor 
fi regăsiţi în paginile acestui ziar”2. Spera Manoilescu că va modifica 
sau va folosi Legiunea ca partid care va îmbrăţișa şi transforma în 
forţă de stat doctrina sa corporatistă? E mai mult decît posibil. E o 
certitudine. Unii doctrinari - puţini câţi au fost — au vorbit de sensul 
corporatist al statului legionar. Dar alţii, sau tot aceiaşi, confereau 
ordinii economice corporatiste a statului legionar alte semnificaţii. 
Oricum, corporatistul Manoilescu a investit speranţe în mișcarea 
legionară ca partid al doctrinei sale. 

În numărul 100 al gazetei e omagiat jubileul celei de a zecea ani- 
versări de la întemeierea mișcării legionare. Printre colaboratori, firește, 
e și Manoilescu: „În ziua jubileului celei mai adînci și mai originale 
mișcări politice pe care a cunoscut-o vreodată România, noi nu venim 
cu accente de entuziasm. Comprimîndu-ne în chip voit orice alunecare 
spre admiraţie în faţa frumuseţilor cuprinse în viața de zece ani a 
Legiunii, ne mărginim cu stricteţe la rodul nostru de cercetător doc- 
trinar al problematicii naţionaliste. Legionarismul e născut din cli- 
matul epocei, dar ca un deznodămiînt inevitabil a optsprezece veacuri 
de istorie românească... Legitimitatea noastră ca stat unitar și liber, 
printr-un efort de creaţiune, care să întreacă tot ce s-a împlinit pînă 
în ziua Unirii, nu s-a făcut. Această explozie de putere, această demon- 
strație de superioritate și această înaltă legitimare vor fi opera legiona- 
rismului. Legionarismul trebuie să fie — și sunt semnale că poate fi — firul 
de apă care trage după dînsul fluviul întreg. Legiunea constituie ordi- 
nul de cavaleri din acelea care pășesc în zile mari la avangarda istoriei... 
Legionarismul nu poate fi învins, nici oprit în cale. Istoria nu și-a 
întors niciodată carul în drum”$. 


l. „Avatarurile d-lui Manoilescu”, Dreptatea, XI, nr. 2799, 10 martie 1937. 

2. L.N., „Buna Vestire”, rev. cit., VI, 1937, nr. 2-3, p. 88. 

3. Mihail Manoilescu, „Sensul legionarismului în veac”, Buna Vestire, I, nr. 100, 
27 iunie 1937. 

Că doctrinarul corporatismului și al partidului unic și-a investit 
nădejdea toată în convingerea că legionarismul va adopta, integral, 
această doctrină o dovedește, printre altele, și un articol al său din 
același an 1937, publicat în Lumea nouă: „În democraţie averea îţi dă 
dreptul de a comanda; în regimul comunist averea te exclude de la 
dreptul de a comanda; în statul viitor creat de revoluţia naţională nu 
va fi nici una, nici alta. Un om cu avere, fie agricultor, fie industriaș, 
va putea comanda. Dar nu pe baza acestei averi, ci în virtutea altor 
merite înregistrate în ierarhia valorilor naționale. Și astăzi, în mișcarea 
legionară există mari industriași, dar aceștia sunt puși adesea sub 
ordinele propriilor funcţionari, pentru că așa îi așează meritele sau 
vechimea lor relativă în legiune. Ce poate fi mai antiburghez decit 
faptul că un om cu avere și cu mare potenţial economic să fie supus... 
unei ierarhii ce nu are nimic de-a face cu ierarhia banului și a situ- 
aţiilor materiale... Corporatismul ne apare neînlăturabil ca instrument 
de validare a ţelurilor revoluţiei naționale... Dacă socotim revoluţia 
națională — recte legionarismul — ca așezată deasupra oricăror preo- 
cupări și oricăror prejudecăţi de clasă... Asupra caracterului etic al 
revoluţiei naţionale nu ar mai fi nimic de adăugat după tot ce s-a scris 
şi s-a spus de către toţi exponenţii mișcării legionare. Mișcarea legi- 
onară va avea un sens adînc etic sau nu va mai fi o revoluție. Prin el 
se va opune moralei burgheze... Dacă minunea legionară se va înfăp- 
lui așa cum este visată, ea va realiza poate cel dintîi stat de adevărat 
creștin în lumea modernă... Creștinismul pe care cată să-l realizeze 
statul legionar e menit să rămînă în istoria lumit!. În acelaşi spirit au 
scris — la îndemnul lui Manoilescu — și alţi colaboratori ai mensualu- 
lui său. Merită, cred, să citez un fragment dintr-un astfel de articol: 
„Marile frământări ale războiului și cele două decenii următoare au 
germinat în Europa... trei mișcări sufletești de valoare socială: fas- 
cismul italian, naţional-socialismul german și legionarismul româ- 
nesc. Primele două, care se găsesc oficializate în stat prin faptul că 
deţin puterea politică, au înfăptuit reforma corporatistă pentru că 
ideologia acestui sistem coincide cu totul cu ideologia fascistă și naţi- 
onal-socialistă, din care corp chiar face parte organic, ca mijloc de 
concretizare practică, A treia este probabil că va ajunge tot la conclu- 
zii corporatiste, după ce va evolua din starea de studiu de elaborare 
pentru a traduce practic un ansamblu de principii care se deosebesc 
în mare parte din cel dintii”. Şi după ce analizează relația cu doc- 
trina corporatistă a fascismului și a naţional-socialismului, autorul 
scrie: „Cu legitimă mîndrie putem afirma că poziţia legionarismului 
este cu totul originală și infinit superioară atît fascismului, cît și 


1. Mihai! Manoilescu, „Sensul antiburghez al revoluţiei naționale”, rev. cit., VI, 
1937, nr. 10-11, pp. 323-333. 

naţional-socialismului... Nici fascismul, nici naţional-socialismul nu 
ni s-ar fi potrivit cu totul. Specificul lor — miezul de viaţă autentic — ar 
fi rămas străin de noi şi concepţia în sine ar fi trebuit să sufere rec- 
tificări... Dacă fascismul idealizează statul, dacă naţional-socialismul 
deifică «poporul german», legionarismul românesc țintește perfecțiunea 
sufletească a omului. Legionarismul este idealist și spiritualist în con- 
cepție, dar pozitivist în metodă. Imensa lui valoare politică în mediul 
românesc, prin aceasta se explică: începe cu omul, luindu-l așa cum 
este (sau cum a ajuns) pentru a-l face așa cum trebuie să fie... 
«Legiunea și neamul — spunea deunăzi Căpitanul — nu cresc decît din 
ceea ce nu facem pentru noi»... Această concepţie legionară merge pe 
aceleași baze, pînă la «ecumenicitatea naţională», visată de Căpitan; 
și pe aceleași baze se întilnește, și teoretic, și practic, cu corporatismnul, 
în concepţia lui românească, așa cum am dezvoltat noi de atita vreme 
sub conducerea prof. Mihail Manoilescu. Corporatism românesc sau 
ceea ce ar trebui să se numească miine legionar-corporatismul... deo- 
sebindu-se și de fascism, și de național-socialism prin ideologia lui 
de bază și, deci, prin obiectivul său ideal, va avea o altă structură decît 
corporatismul italian sau corporatismul german... Legionar-corpora- 
tismul va trebui să fie un sistem de organizare menit să realizeze 
treptat, în viaţa practică, tipul «omului nou», legionarul... Văzut astfel, 
corporatismul românesc se încadrează într-un sistem de educație nati- 
onală pentru a realiza pe românul legionar. Deasupra stă o concepţie, 
o ideologie. După cum am arătat..., în dezacord cu reprezentanții 
Rînduielii (o altă revistă legionară inițiată, condusă şi scrisă de Ernest 
Bernea, D.C. Amzăr și Ion Ionică, n.n), noi credem că nu se poate 
porni la reforme în viața socială decît încercînd cu un sistem de idei... 
Corporatismul nu este o idee... E un mijloc în slujba unei idei... Şi, 
se știe, spre deosebire de fascism și naţional-socialism, legionarismul 
are adinci baze religioase. Altfel n-ar fi românesc. Dogmatica creștină 
este, în mare, dogmatica mișcării legionare și, implicit, a sistemului 
corporatist... Corporatismul românesc nu va avea, deci, caracteristica 
principală de a fi subordonat statului pentru obiectivele politice ale 
acestuia, ci va fi destinul cu întiietate pentru formarea românului 
purificat în spirit legionar (în domeniul economic) și pentru manifes- 
tarea însuşirilor proprii ale acestora în dimensiuni de colectivitate”. 

E limpede că Manoilescu punea doctrina sa corporatistă la înde- 
mîna Legiunii, încercînd să o transforme în instrument politic pentru 
înfăptuirea corporatismului în România. Ideea apare descărnată în 
ciclul de articole publicate de Manoilescu, în iunie 1937, în Buna 
Vestire. În articolul din 27 iunie apreciază vaticinar: „Dacă reînvierea 


1. Cristian Petrescu, „Fascism, naţional-socialism și legionarism ca idei de bază 
ale economiei corporative”, Lumea nouă, VI, 1937, nr. 7, pp. 286-294. 

spiritului tradiției de rezistenţă și de dirzenie al corporațiilor a fost 
vreodată actuală, este desigur azi”. Această investire de speranţă nu 
se va întrupa în real. În 1940, la întronarea statului naţional-legionar, 
nimeni nu mai vorbea de corporatism, iar Manoilescu, deși fratele său 
Grigore a fost, o vreme, la reapariția Bunei Vestiri, directorul ziarului, 
era un uitat. Legionarismul, sub conducerea lui Sima, îi reproșa lui 
Manoilescu faptul de a fi fost ministru în regimul carlist, chiar dacă 
în guvernul naționalistului Ion Gigurtu, și că a semnat, fatalitate, 
Dictatul de la Viena. Dar pînă atunci Manoilescu va gira moral 
Legiunea, candidind, în două judeţe (Arad și Neamţ), în alegerile din 
decembrie 1937, ca senator pe listele partidului Totul pentru Țară. 
Revista sa Lumea nouă își informa cititorii că Manoilescu, alesul în 
cele două judeţe, a fost „invitat al partidului Totul pentru Țară și al 
Căpitanului legionarilor, Corneliu Zelea Codreanu... Caracterul aces- 
tei candidaturi este acela fixat prin comunicatul Legiunii, și anume 
ea reprezintă un omagiu pentru d. prof. Manoilescu, pentru acţiu- 
nea sa în slujba neamului... Convingerile pe care d-sa și le-a măr- 
turisit... duc incontestabil la o mare convergenţă de păreri cu 
Legiunea. Dl prof. Manoilescu socotește mișcarea legionară ca sin- 
gura mișcare naționalistă românească care prezintă chezășşiile de a 
împlini idealul de astăzi al românismului”!. 

După izbinda legionarismului, prin proclamarea, la 14 septembrie 
1940, a statului naţional-legionar, Manoilescu nu e instalat în dem- 
nităţile publice care i se cuveneau. Mișcarea legionară, prin noua ei 
conducere, era alta, iar Manoilescu purta pe umeri povara Dictatului 
de la Viena. Deși nu i s-a încredinţat, cum s-ar fi cuvenit, o demnitate 
publică, Manoilescu nu înceta să afirme filolegionarismul său subli- 
niat. I-a depliîns mai întîi, ca toţi legionarii, pe cei ce fuseseră uciși 
de către carliști în anii prigoanei. „Ţara - scria el - nu-și poate 
măsura... pierderile ei în lupta legionară. Și nici fiecare dintre noi nu 
am putea vreodată cuprinde cu gîndul toate ravagiile aduse în propriul 
nostru suflet de pustiitoarele masacre din anii prigoanei. Dar cum 
este omenesc, în evocarea atitor figuri azi intrate în legendă, tot chi- 
purile familiare cu care am avut legături sufletești mai îndelungate 
se trag vecinic pe cel dintii plan. Între ele nu îl cuprindem pe Căpitan. 
Despre el şi despre toate amintirile care mă leagă de dinsul nu cred 
că voi putea vorbi mulţi ani de acum înainte — poate niciodată. Nu 
poți scrie memorii despre Sfinţi. Dar gindul mă poartă spre ceilalți... 
spre Moţa, Banea, Totu, Tell, Valeriu Cîrdu, Virgil Rădulescu, Constantin 
Goga, Antoniu, Ionică, Herghelegiu și spre atiţia alții pe care i-am 
socotit printre prietenii mei de aproape... Dar între atîţia care îmi trec 
atît de des în minte, de ce pășește oare desprins de ceilalţi, călcînd 


1. L.N., „Alegerea d-lui Manoilescu”, rev. cit., VI, nr. 12, 1937, p. 403. 
223 


aparte, cu pasul alunecător și fin, Mihail Polihroniade? De ce el îmi 
tulbură mai mult gîndurile și îmi sfredelește mai adînc durerile anilor 
grei care s-au scurs? Poate fiindcă prietenul meu Poly... întrunea cea 
mai intimă și cea mai uimitoare gamă de calități pe care o poate 
cuprinde un om... De cite ori îi spuneam că destinul îl menise să fie, 
în guvernul Căpitanului, Goebbels al României? Dar destinul l-a menit 
altfel.”! În numărul următor al revistei publică un fel de articol direc- 
tivă: „Credem — scrie profesorul de economie politică — că și statul - 
statul naţional-legionar —, în clipa cînd ieșind din faza tulburătoare a 
începuturilor se îndreaptă spre făgașele drepte și adînci ale impera- 
tivelor naţionale actuale, nu poate lăsa în actualitate altă preocupare 
decit ideea României Mari”. Înţelege că, o vreme, Legiunea și-a oma- 
giat martirii. „Acum însă a venit clipa în care privirile îndărăt — chiar 
cînd sunt îndreptate spre sfinţii și mucenicii cei mai curaţi ai neamu- 
lui — să se întoarcă numai și numai înainte, spre marea poruncă care 
stă în calea viitorului. Această poruncă... este: ce am făcut eu oare 
azi ca să grăbesc şi să ajut înfăptuirea României Mari? Însufleţind pe 
această linie pe români, mișcarea legionară va reuşi să se confunde 
mai bine decît pînă acum cu ţara întreagă şi va înlătura pericolul 
izolării sale... Ţara este cu legiunea și legiunea una cu țara, în acest 
gînd al recuperării și izbăvirii noastre.” Desfigurarea ţării prin rapt 
teritorial, la săvîrşirea căreia își pusese pe unul din segmentele răpi- 
rii și Manoilescu semnătura, îl apăsa enorm. Și credea că plusînd prin 
astfel de chemări va fi izbăvit. Dar legionarii şi Antonescu, fideli Axei, 
nu puteau acum așeza în prim-plan idealul reîntregirii, de vreme ce 
atit Germania, cît și Italia dictaseră toate ciuntirile hărții României 
Mari. 

Mai există însă, din această perioadă, un text al lui Manoilescu. 
Spre deosebire de celelalte, acesta prezintă virtuţi teoretico-doctrinare 
legionare. E textul lecţiei de deschidere la cursul său de economie 
politică, din acel an 1940, la Politehnica din Bucureşti. Nu l-a publi- 
cat în Lumea nouă, ci în patru numere din săptămînalul Chemarea 
Vremii, condus de Ion Singeorgiu, și el legionaroid. Lecţia de deschi- 
dere a lui Manoilescu începe cu o interogațţie justificativă: „O problemă 
care se pune în prealabil este aceasta: oare știința trebuie să-și revi- 
zuiască atitudinea faţă de fiecare regim politic, chiar cînd acest regim 
reprezintă o revoluţie? Oare știința, prin ea însăși, nu este perma- 
nentă? ...Desigur, nu se poate vorbi de «geometria analitică faţă cu 
statul legionar», dar se poate vorbi oricînd de știința economică față 
de statul legionar. Căci este vorba de un alt spaţiu social și alte sco- 
puri pentru colectivităţi în care indivizii au alte mobile de acţiune și 


1. Mihail Manoilescu, „Mihail Polihroniade”, rev. cit., IX, 1940, nr. 9-10, p. 261. 
2. Idem, „Nimic decit România Mare”, rev. cit., LX, 1940, nr. 11-12, pp. 288-289. 

alte îngrădiri în libertatea de a se mișca decît în spaţiul egoist, mate- 
rialist al liberalismului”. Odată clarificat răspunsul la o interogaţie 
într-adevăr apăsătoare, profesorul intră în dezvoltarea temei: „Vom 
discuta mai întîi deosebirea dintre spaţiul economic liberalist și ceea 
ce putem numi spațiul economic totalitar, realizat mai ales prin cele 
două mari revoluţii naţionaliste: fascism și naţional-socialism. După 
aceea vom căuta să stabilim deosebirea — dacă nu contrastul — dintre 
spațiul economic legionar și spaţiul economic totalitar... Care este locul 
particular pe care îl ocupă, între spaţiile totalitare, spațiul economic 
legionar? Fascismul și naţional-socialismul reprezintă reacţiuni poli- 
tice și idealuri politice. Legionarismul reprezintă o reacțiune morală 
și un ideal moral. Fascismul și național-socialismul urmăresc ridica- 
rea și puterea statului. Legionarismul urmărește nu numai ridicarea 
statului românesc, ci și ridicarea românului în ochii lui proprii. Este 
în aceasta o deosebire esenţială care caracterizează și va caracteriza 
pentru decenii și veacuri originalitatea revoluţiei legionare. Această 
originalitate se şi explică. Fascismul și naţional-socialismul au apărut 
în epoci de constrîngere politică și de nemulțumire politică... Cum a 
apărut însă la noi mișcarea legionară? Ea s-a născut în epoca fericită 
cînd România Mare era înfăptuită, în epoca cînd nu avea nimic de 
cerut de la alţii, ci numai de la ea însăși... Legionarismul este între 
toate doctrinele contemporane doctrina cea mai exigentă și mai severă 
și care țintește cel mai sus... Legionarismul merge mult mai departe 
cu această concepție totalitară. Ea nu urmărește, cum spuneam, 
numai puterea naţională, ci și perfecționarea omului... Legionarismul 
reprezintă o mare sinteză între totalitarism și individualism. El se ocupă 
de individ ca făptură a lui Dumnezeu și se preocupă de ţară ca scop 
suprem al năzuinţelor individuale. El realizează ceea ce se poate 
spune cu o vorbă cuprinzătoare: un individualism idealist”!. Fireşte 
că nu a ocolit doctrina corporatistă, căreia îi fixa locul în statul legi- 
onar. „Mijlocul capital menit să integreze burghezia în naţiune este 
corporatismul... Legiunea este, în ţară, o minoritate. Mai mult decât 
atit, ea trebuie să rămînă -— ca orice elită — o minoritate... Problema 
este dar cum poate fi integrată masa națională în statul nou? Numai 
prin corporatism și prin corporatism. Numai pe această cale masa 
poate fi adusă să-și dea tributul ei alături de elita legionară pentru 
ridicarea ţării.”? Şi ca să întărească ideea necesităţii de a utiliza cor- 
poratismul de către legionarism, îi aducea un spor de argumentare: 
„De altfel, corporatismul are însăși autoritatea Căpitanului. Nu voi 
evoca în acest sens discuţiunile personale pe care am avut cinstea să 


1. Idem, „Ştiinţa economică faţă cu statul legionar”, Chemarea Vremii, XIV, seria 
a Il-a, nr. 26, 28 noiembrie 1940. 
2. Idem, Chemarea Vremii, nr. 28, 12 decembrie 1940. 

le port pe vremuri cu Căpitanul... Dar voi invoca o mărturie scrisă a 
Căpitanului într-un interviu dat, la 26 ianuarie 1938, ziarului Buna 
Vestire: «Am observat dezvoltarea organică pentru a descoperi formule 
pe care ea însăși le necesită. Astăzi continuu pe această cale. Dar mă 
gîndesc deja că această cale va merge spre corporatism. Ea izvorăște 
nu din doctrina ei, din necesitate... Eu văd azi izvorînd din corporatism 
forma viitoare a statului român»”!. Argumentul aducea autoritate. Dar 
el nu trecea de deziderativul ceţos, pentru că, de fapt, legionarismul 
n-a închipuit nici un proiect valabil pentru o strategie economică a 
organizării societăţii româneşti după cucerirea puterii. Înainte de cuce- 
rirea puterii și după aceea, Manoilescu, atașat legionarismului, căuta 
să-i convingă pe cei sus-puși că al său corporatism e calea ce trebuia 
adoptată și urmată. Din acest punct de vedere, textul acestei prelegeri 
inaugurale din 1940 aduce perfect aminte de dezvoltările sale citate 
mai înainte, apărute în 1937 în Lumea nouă. 

După rebeliune şi eliminarea, de către Antonescu, a Legiunii din 
conducerea statului și din viaţa publică, Manoilescu nu a încetat să-și 
investească încrederea în legionarism. Dar nu putea risca iritarea lui 
Antonescu. De aceea, judecăţile sale a posteriori îmbinau nostalgia 
cu realitatea ordinii instituite de Conducătorul statului. Într-un arti- 
col — firește, despre corporatism - publicat prin martie-aprilie 1941, 
scria: „Este prea devreme pentru ca să facem o judecată a istoriei 
asupra celor patru luni de regim legionar. Un lucru este cert: că acest 
regim a fost primit, la început, cu o bucurie nestăpînită de toată lumea 
românească, legionară şi nelegionară, El avea norocul să se instituie 
după două încercări tot atît de nefericite făcute de la război încoace, 
lunga și confuza experienţă democratică, care își dovedește ineficaci- 
tatea, și scurta, dar teribila experienţă dictatorială care își desfășurase 
ororile. Fiindcă nu voim să exprimăm acum nici o judecată asupra 
lunilor din urmă, ne vom mărgini numai să constatăm că, după cum 
era firesc pentru un regim totalitar și de partid unic, și acest regim a 
menținut opinia publică (și în special pe orășenii noștri) sub un anu- 
mit grad de tensiune care sfirșise prin a crea o mare nervozitate. La 
capătul atitor frămîntări, omul mijlociu («omul de pe stradă», «omul 
din tren») a ajuns la concluzia că, la urma urmei, țara aceasta ar avea 
nevoie de un regim care să îmbine libertatea și dreptul de control al 
opiniei publice cu o anumită disciplină în mecanismul statului. Cu 
un cuvînt, starea de spirit a românului de azi este caracterizată 
printr-un mare dor de liniște binefăcătoare și de muncă fecundă 
desfășurată într-un cadru instituțional care să nu fie nici atit de larg 
ca al democraţiei, nici atît de sever ca acel al exclusivismului politic. 
Sufletul poporului nostru este astăzi așa cum probabil trebuie să fi 


1. Idem, Chemarea Vremii, nr. 35, 19 decembrie 1940. 

fost sufletul francez sub Restauraţie... Ar fi nedrept să se impute 
românilor, care s-au încrîncenat sincer în faţa erorilor tiraniei și au 
salutat cu o bucurie curată regimul din ultimele patru luni, că astăzi 
n-ar urmări altceva decît confortul lor sufletesc. În orice caz, dacă 
aceasta poate fi dispoziţia sufletească a anumitor cercuri, ea nu poate 
și nu va fi niciodată a noastră, a corporatiștilor români”!. E clar că 
Manoilescu, păstrindu-și convingerile filolegionare, încerca regretul 
că a dispărut legionarismul care putea fi convins să experimenteze, 
în politica economico-socială, corporatismul. Pentru că sub Antonescu 
(care îl detesta efectiv pe Manoilescu), cu economia de război a ţării, 
nici vorbă nu putea fi de experimentarea corporatismului. 

Orientarea reprezentată de doctrinarismul lui Manoilescu în ansam- 
blul celor de extremă dreaptă a fost importantă și cu ecou în anumite 
cercuri intelectuale și politice. N-a fost, desigur, egală în importanță 
cu orientările reprezentate de Nae Ionescu şi Nichifor Crainic. Dar a 
îndeplinit între războaie, cu deosebire în anii treizeci, un rol ponderos, 
contribuind la crearea unui climat ce aspira către totalitarism, partid 
unic și legionarism. 


O a patra orientare a extremei drepte în spiritul public e reprezen- 
tată de legionarism. De fapt, ca importanţă politică și, prin reverbe- 
raţie, şi spiritual-ideologică, legionarismul ocupă în anii treizeci locul 
prim. Îi consacru, în consecință, un întreg capitol. 


1. Idem, „Actualitatea corporatismului”, Lumea nouă, X, 1941, nr. 1-2, p. 61. 

Capitolul V 


Legionarismul ca grupare politică 
și orientare în spiritul public 


Oricât aș fi voit să evit istoria politică, acest capitol o presupune 
cu necesitate. Fără asta, legionarismul, care a fost o grupare politică, 
nu poate fi înţeles cum se cuvine. Să mă supun deci realului, nu 
înainte de a preciza că nu intenţionez să conturez aici o istorie exha- 
ustivă și detaliată a mișcării legionare. 


1. În octombrie 1919, Corneliu Zelea Codreanu, de 20 de ani, devine 
student al Facultăţii de Drept din lași. Provenea dintr-o familie în care 
mama era germană, Braun, iar tatăl (cu numele originar de Ion 
Zelinski, bucovinean cu onomastica rutenizată, și-a schimbat numele, 
cînd Corneliu avea trei ani, în Ion Zelea Codreanu), unul dintre mili- 
tanţii naționaliști, membru, încă din 1920, al Partidului Naționalist 
Democrat, era un apropiat al lui A.C. Cuza. Înainte de a deveni stu- 
dent, Corneliu terminase Liceul Militar de la Mănăstirea Dealu. Va 
rămîne cu o predispoziţie pentru disciplina și comportamentul militar, 
pe care le va infuza, apoi, mișcării legionare. Copiii lui Ion Zelea 
Codreanu, profesor de germană la Huși, au avut, unii, numele de 
Decebal, Traian, Iridenta, iar educaţia naționalistă șovină şi intole- 
rantă făcea parte din aerul de familie. Decanul Facultăţii de Drept era 
chiar profesorul A.C. Cuza și noul student i-a devenit, la început, un 
fidel (Cuza îi era și naș). Neastimpărul militant îl îmboldea. A devenit 
membru al efemerei grupări „Garda conștiinței naţionale”, organizaţie 
care se ocupa cu spargerea grevelor organizate de comuniști. Dar aici, 
tăcutul student și-a descoperit puterea de a vorbi în faţa unor grupuri 
de oameni, el, care, cum mărturisește, la Liceul Militar fusese îndem- 
nat să vorbească puţin. În septembrie 1920, participă la Congresul 
studenţesc din Cluj şi izbutește, împreună cu un grup de naționaliști 
șovini, să adopte o rezoluţie care cerea practicarea principiului nume- 
rus clausus pentru studenţii evrei și eliminarea lor totală din organi- 
zaţiile studențești. Codreanu e foarte activ în organizarea și desfășurarea 
întrunirii, la 10 decembrie 1922, a delegaților centrelor studențești la 
București. Aici se decide lupta împotriva colegilor studenţi evrei, cio- 
măgirea studenților evrei, paralel cu moţiunea care cerea aplicarea 

criteriului numerus clausus, greva studenţilor care aruncă viaţa uni- 
versitară într-o mare agitaţie. Cei care au participat la aceste eveni- 
mente din decembrie 1922 își vor spune, mai tirziu, „generaţia de la 
'22”. Iar mișcările studențești vor fi reluate, cu mai mare amploare, 
în 1923, cînd C.Z. Codreanu ia parte la înființarea Ligii Apărării 
Naţional Creștine. Protestează, într-o adunare studenţească, împo- 
triva Constituţiei din 1923 pentru că a acordat drepturi civile evreilor 
şi e arestat pentru opt zile. E implicat apoi, în octombrie, într-un 
complot care urmărea asasinarea unor miniștri liberali, printre care 
Gh. Mârzescu, Alexandru Constantinescu și alţii. E arestat (împreună 
cu ceilalți conspiratori, Ion I. Moţa, Ilie Gârneaţă, Tudor Popescu, 
Corneliu Georgescu, Radu Mironovici, Leonida Bandac, Ion Vernichescu 
etc.) și depus la închisoarea Văcărești. Cu o zi înainte de proces, care 
i-a achitat, Ionel I. Moţa trage cu revolverul în Vernichescu, descope- 
rit ca delator. Moţa va avea parte de un nou proces, achitat și de astă 
dată pe temeiul legitimei apărări. Aici, la închisoare, în lungi convor- 
biri („Țineam ședințe ore întregi”, mărturisește apoi Codreanu în 
Pentru legionari, p. 178), cel ce va deveni Căpitanul și camarazii săi 
au pus bazele viitoarei mișcări legionare. I-au stabilit și programul și 
denumirea. Se gindeau să fie secțiunea pentru tineret a L.A.N.C. 
Deocamdată, eliberat, Codreanu, pus pe fapte mari, ia iniţiativa 
construirii la Iași a unui cămin studenţesc. Înființează, în acest scop, 
în apropierea Iașilor, la Ungheni, o tabără de muncă (o cărămidărie 
şi o grădină de zarzavat). Autorităţile văd în asta nucleul unei orga- 
nizări politice și cum Codreanu fusese implicat în complotul din 1923, 
chiar dacă achitat de juraţi, se iau măsuri punitive împotriva taberei 
de muncă. Codreanu mărturisește, în Pentru legionari, că a fost bătut 
de polițiști de două ori, pe stradă, pentru a i se smulge o ripostă și a 
fi arestat. Finalmente, o echipă de 40 de polițiști, în frunte cu prefec- 
tul de poliție C.G. Manciu (mai vechi adversar, ca om al ordinii, al 
cuziștilor), se deplasează la Ungheni pentru a desființa tabăra de 
muncă. Întimpinînd rezistență, Manciu a operat arestări. Codreanu 
evocă bătăi și umilinţe la poliţie. Arestaţii au fost, apoi, eliberaţi la 
protestele fruntașilor L.A.N.C. Cuza, Șumuleanu, Bogdan. Codreanu 
i-a promis lui Manciu că se va răzbuna. Unii dintre foştii arestaţi îi 
dau în judecată pe prefect şi pe cîțiva subalterni. Se înregistrează, pe 
stradă, încăierări între studenți și poliție. Procesul are loc la 25 octom- 
brie 1924, Codreanu compărînd în instanţă ca avocat. (Absolvise 
facultatea în 1922, dar Rectoratul Universităţii a refuzat să-i elibereze 
o diplomă, considerîndu-l exmatriculat. Codreanu funcţiona ca avocat 
avînd numai o adeverinţă de absolvire a Facultăţii eliberată de decanul 
A.C. Cuza.) Manciu, a declarat apoi Codreanu, s-ar fi repezit asupra 
studenţilor aflați în sala de judecată. Atunci Codreanu a scos pistolul, 
ucigindu-i pe Manciu și pe alți doi polițiști. Asupra conştiinţei viitorilor 

doi conducători ai legionarismului apasă păcatul omuciderii (Moţa 
trăsese asupra lui Vernichescu, chiar dacă asasinatul a eșuat, și 
Codreanu asupra celor trei polițiști ieșeni). Pentru conducătorii unei 
organizaţii politice ce ţinea la mare cinste religia creștină ortodoxă, 
care prevede și interdicția omuciderii, e un păcat greu și o situaţie 
aproape ireconciliabilă. După asasinat, Codreanu a fost arestat și, 
imediat după aceea, și grupul de camarazi cu care fusese încarcerat 
la Văcărești. Poliția avea informaţii că asasinarea lui Manciu, departe 
de a fi fost un act de legitimă apărare cum a fost judecat, era preme- 
ditată cu multă vreme înainte. Presa de extremă dreaptă, cuziștii 
întreţineau în jurul procesului o atmosferă încordată. Studenţimea 
cuzistă se agita şi ea. Procesul a fost mutat de la Iași la Focșani și 
apoi la Turnu-Severin. Peste tot, sute de studenţi cuziști ocupau sala 
de judecată ca și tribunalul întreg, exercitîndu-se presiuni extraordi- 
nare asupra completului, juraţilor și a autorităţilor. Desigur că 
instanţa l-a achitat, în mai 1925, pe Codreanu, considerat fiind în 
legitimă apărare. Toleranţa încuraja răzvrătirea. Așa s-a constituit 
convingerea legionarilor că-și pot face singuri dreptate, deasupra și 
împotriva autorităţilor și a justiţiei. 

Scăpat de proces și devenit erou al naționaliștilor, Codreanu se 
căsătorește. Aleasa era Elena Ilinoiu și căsătoria are loc la Focşani. 
Aici activa, în partidul lui Cuza, moșierul Hristache Solomon, care va 
prelua cheltuielile nunţii, desfășurată în 24 iunie 1925, într-un crîng 
din apropierea orașului. Nunta a devenit un moment politic, la ea 
luînd parte, după spusa lui Codreanu, 80.000-100.000 de persoane. 
Și pentru că vadul politic fusese creat în orașul de pe Milcov, în august 
Codreanu botează cu numele său 100 de copii. Se pare că botezul 
acesta colectiv (ca și nunta) ar fi fost filmate. În sfirșit, în septembrie, 
Codreanu pune piatra de temelie pentru clădirea unui Cămin Cultural 
Creștin, înălțat apoi de donatori și cu munca viitorilor legionari. În 
stare de încordare, pentru că au început fricțiunile cu A.C. Cuza, 
pleacă, în toamna lui 1925, la Grenoble, pentru studii. 1 se va alătura 
şi Ionel Moţa, viitor cumnat, care, punînd școala în cui, rămăsese cu 
studiile în anul II de facultate. N-are liniște pentru studii. Candidatura 
sa pentru alegerile din mai 1926, în judeţul Putna, înregistrează un 
eșec, deși candidatul la deputăţie se deplasase în ţară. Își pregătea 
la Grenoble doctoratul în Drept. Dar, fatalitate, cade la un examen. 
„Nu fusesem un element strălucit niciodată la carte — mărturisește 
doctorandul, în Pentru legionari (p. 261) —, dar nu căzusem niciodată 
pînă acum la un examen.” Apoi și-a luat examenele pentru anul | în 
sesiunea din februarie, începînd pregătirea celor ale anului al doilea. 
Le ia, după care pleacă urgent în țară pentru că L.A.N.C. se scindase 
și grijile politice îl neliniștesc. Cuza trebuia, considerau Codreanu și tatăl 
său, părăsit, și reclădită o nouă organizaţie naționalistă. E convocat, 

în consecinţă, fostul grup de deţinuţi de la Văcărești și, la 27 iunie 
1927, se constituie Legiunea Arhanghelului Mihail. Iniţiatorii au fost 
C.Z. Codreanu, Ion I. Moţa, Ilie Gârneaţă, Corneliu Georgescu, Radu 
Mironovici. Denumirea organizaţiei venea de la icoana ușii din stînga 
a bisericii închisorii Văcărești, care îl impresionase în chip special pe 
Codreanu. Alegindu-și o astfel de denominațţie, Legiunea e instalată 
- chiar de la constituire — pe dimensiuni religioase. Din prima zi, unii 
foști cuziști se alătură noii organizaţii (Hristache Solomon, Al. 
Ventonic, Neculai Totu, loan Banea, ing. Gh. Clime, ing. Blănaru, 
Victor Silaghi, Dumitru Ifrim, Andrei Ionescu, Mile Lefter, Spiru Peceli, 
Gh. Potolea). Crezurile Legiunii erau simple și clare: „Credinţă în 
Dumnezeu. Încrederea în misiune. Dragostea între legionari. Cîntecul”. 
Şi-au creat și un imn: „Sculaţi români”. Nu s-a alcătuit un program, 
întrucît — scrie Codreanu - „țara asta piere din lipsă de oameni, nu 
din lipsă de programe”, dorindu-se „reforma omului, nu reforma pro- 
gramelor politice”. Ideea construirii omului nou de către legionarism 
apare aşadar din chiar momentul întemeierii. Dar o gazetă și-au făcut. 
Va fi, firește, Pămînt strămoșesc, apărind la Orăștie, unde tatăl lui 
Ionel Moţa edita și gazeta Libertatea. Primul legămînt a avut loc la 
8 noiembrie 1927 ~- ziua sfinţilor Mihail și Gavril —, la Iaşi, jurămîntul 
fiind depus de fondatori și primii sosiți sub noul steag. Toţi au depus 
jurământul înaintea lui Codreanu, Ionel Moţa luîndu-i jurămîntul celui 
ce devenise, din prima zi a constituirii, Căpitanul!. A urmat, apoi, 
depunerea jurămîntului a noi și noi serii de legionari. Ritualul impu- 
nea ca, la jurămînt, fiecare legionar să primească un simbolic săculeț 
cu pămînt. 

Începe munca grea a organizării Legiunii, cu mersul în popor (știa 
cineva dintre ei de fostul adagiu narodnic rus care propaga „mersul 
în popor”?), printre moţi, tinerii „Frăţiilor de cruce” din Focșani și 
Galaţi, în Ardeal la Ludoșul de Mureș, în Cahulul Basarabiei... Aceşte 
deplasări în țară și întrunirile organizate se desfășurau după un ritual 
menit să emoţioneze. Se rosteau rugăciuni, toţi participanţii îngenun- 
chind, se jura că lupta pentru binele ţării e sfintă, se dezvăluiau — în 
puţine cuvinte ~- racilele politicianismului, arătîndu-se că întreg ros- 
tul viitor al ţării depinde de militantismul noii organizaţii care — se 
sublinia - nu e atît politică, cît etică, urmărind prefacerea morală a 
patriei. Și totul era rostit și făptuit cu solemnitate și avînt juvenil, 
cîntecele menite să înilăcăreze și să convingă nelipsind. Satele erau 
călcate, în acest fel, cu sistemă, unul după altul, neocolindu-se nici 
orașele mai mici și cele mari. Propaganda politico-morală căpătase 
dimensiuni fără precedent. Iar rezultatele, chiar dacă nu imediate, se 


1. Corneliu Zelea Codreanu, Cărticica șefului de cuib, 1937, p. 73. Pentru legionari, 
pp. 285-286. i 


231 


vor totaliza în timp. Firește, n-au lipsit incidentele. Așa s-a întîmplat 
în tirgul Borșa din Maramureș, unde, văzînd avîntul mișcării, „jidanii 
au dat foc” — lucru curios — propriului orășel (Pentru legionari, p. 354). 
În ianuarie 1930, cu aprobarea lui Al. Vaida-Voevod, ministru de 
Interne în guvernul naţional-ţărănesc, e organizat, firește, sub con- 
ducerea lui Codreanu, marșul de-a lungul Basarabiei pentru cîștigare 
de aderenţi, cu tot ceremonialul obișnuit. Va fi reluat în iulie, dar va 
avea parte de interdicții şi ameninţări. Partidele politice, prin unii 
dintre fruntașii lor, nu sesizează consecinţele unei organizaţii care 
nu-și ascundea scopurile teroriste și, oricum, sediţioase faţă de ordi- 
nea existentă. Dimpotrivă, le încurajează, socotind că o vor utiliza în 
scopuri diversionist-politicianiste. La începuturile mișcării legionare, 
de la liberali, era ajutată de perpetuul ministru al Cultelor și Instrucţiei 
Publice, dr. Constantin Angelescu. Iar după noiembrie 1928, Vaida- 
Voevod nu făcea un secret din asistenţa pe care o acorda legionarilor, 
autonumindu-se apoi „Nașul Gărzii de Fier”. Această complicitate 
favorizantă — bine, copios utilizată de mișcarea legionară — va fi fatală 
partidelor democratice. Cînd se vor trezi la realitate, va fi prea târziu, 
tentativa de a o sugruma prin interdicţie dovedindu-se contraproduc- 
tivă, legionarii utilizînd-o cu folos pentru aureolarea lor ca martiri ai 
neamului. Și au izbutit să racoleze aderenţi. De la 500 în 1927, la 
1.000 în 1929, la 6.000 la sfirșitul lui decembrie 19301. 
Organizaţia, aşa cum era constituită, avea — pe orizontală — patru 
secţiuni. Prima secţiune era cea a tinerimii, avind ca subsecţie Frăţiile 
de Cruce și grupînd adolescenţii pînă la 18 ani. Secţia a doua era 
denumită a Protecţiei Legiunii, unde erau cooptați maturii de orice 
vîrstă care voiau să susțină, să protejeze și să încurajeze militantismul 
legionar. Secţia a treia era botezată de ajutor, avind cam aceleași sco- 
puri ca și cea de a doua. În sfîrșit, a patra secţie era cea internaţională. 
Legiunea era condusă de Căpitan. Moţa declarase în al doilea număr 
al gazetei Pămînt Strămoșesc: „Organizaţia noastră are un șef, neales 
de nimeni, ci consimţit de cei ce, atrași de o forţă trainică, au venit 
să constituie, sub conducerea șefului, celulele ordonate și disciplinate 
ale organizaţiei. Acest șef al nostru este Corneliu Zelea Codreanu”. 
Pe verticală, organizaţia era compusă din cuiburi („un grup de 
oameni - a arătat Codreanu - sub comanda unui singur om”?), care 
aveau un șef, un casier, un corespondent și un curier. Cuiburile 
făceau parte din organizaţia de plasă, apoi din cea judeţeană și regi- 
une, condusă de comandanţi. Grupul conducător central era denumit 
Senatul Legiunii, format, prima oară, în 8 noiembrie 1930. De regulă, 


1. Cifrele despre numărul aderenţilor mișcării legionare — după lucrarea lui Armin 
Heinen Die Legion „Erzengel Michael” in Rumănien, München, 1986, p. 382. 
2. Corneliu Zelea Codreanu, Cărticica șefului de cuib, 1937, p. 41. 

era compus din 30 de persoane, bine selecţionate. În Cărticica șefului 
de cuib, Codreanu arăta cum se face educaţia eroică în cuib. După 
rostirea rugăciunii cu glas tare de șef și repetată de ceilalți, acesta 
stăruia asupra cîtorva idei: că Legiunea va învinge, finalmente, toate 
partidele, indiferent de piedicile ce le va avea de întimpinat, că toţi 
legionarii trebuie să fle gata, cu bucurie, pentru orice jertfă, care 
înseamnă, fiecare, un pas înainte către victorie, că programul Legiunii 
va fi publicat la timpul oportun și că, pe baza lui, ţara se va reface, 
frumoasă și bogată, că legionarii sunt chemaţi de Dumnezeu să sune 
învierea neamului românesc. Legionarii trebuiau să poarte uniformă. 
Cămașa verde, spusese Codreanu, era „simbolul primăverii neamului 
românesc”. Centura, diagonala, cizmele, iarna, căciula și sumanul 
erau componente ale uniformei legionare. Rostul ei era „disciplinar 
ostășesc”. Despre asta s-a rostit limpede Codreanu: „În toată Europa 
este un curent pentru introducerea virtuţilor ostășești în viaţa publică 
a ţărilor. În locul vorbăriei şi a discursurilor lungi, lumea vrea fraza 
scurtă, clară și precisă, ca aceea a ostașului. În locul lipsei de curaj 
şi a îndoielilor de astăzi, lumea vrea: hotărîrea repede. În locul comi- 
tetelor democraţiei, care discută, se ceartă și nu mai ia hotărîri, lumea 
vrea șef și disciplina tuturora... În locul dezbinării și a certurilor, noi 
punem camaraderia frumoasă a ostașului și unitatea perfectă a unei 
trupe, a națiunii întregi. Toţi au un singur Șef, un singur Rege, un 
singur Dumnezeu, o singură voinţă: aceea de a le sluji cu credință 
pînă la moarte. Legionarul și-a făcut uniforma pentru că în dosul ei 
se văd toate aceste mari calități ostășești care ridică neamurile și le 
fac învingătoare împotriva tuturor greutăților”! Și, în sfirșit, n-ar 
trebui ignorată citarea acelui formular pe care îl semnau noii aderenţi 
atunci cînd se constituia un cuib legionar: „Ne legăm în faţa lui 
Dumnezeu și a oamenilor de-a ne ţine strîns uniţi în jurul șefilor 
noștri, a asculta și a executa întocmai ordinele primite, de a face să 
pătrundă cît mai adinc în popor duhul nou al Muncii și al Cinstei, al 
Jertfei și al Dreptăţii, într-un cuvînt ne propunem de a-i face legionari, 
adică părtași ai acestei credinţe, pe toţi cei cu care venim în contact, 
Cred în Dumnezeu și în izbînda Legiunii; cred într-o Românie nouă 
pe care vrem s-o cucerim pe calea Bisericii lui Christos și a naţiona- 
lismului integral, activînd în cadrul legilor țării”?. În sfirșit, în iunie 
1930, Legiunea adoptă numele de Garda de Fier. Cei informaţi știau 
că ideea i-ar fi dat-o lui Codreanu nimeni altul decît Al. Vaida-Voevod. 
Acesta din urmă l-ar fi sfătuit pe Codreanu, în 1929, să-și formeze o 
„Gardă de Fier”. Astfel a devenit Vaida-Voevod „nașul Gărzii de Fier”. 
Și, devansind puţin lucrurile, să adaug că tot ideea lui Vaida a fost, 


1. Ibidem, pp. 34-35. 
2. Ibidem, p. 65. 

în 1933, constituirea Casei Verzi în cartierul Griviţa, ca reacție împo- 
triva tendinței de organizare a muncitorilor. Iar alt lider peneţist, Sever 
Bocu, i-a echipat pe legionari, prin intermediul fabricii Mociorniţă, cu 
bocanci și centiroane, dînd dispoziţie „Oficiului de turism” să le dea 
şi bani. S-a demonstrat că nu Tăslăuanu, șef de cabinet al lui 
Vaida-Voevod, subvenţiona, în secret, Garda de Fier. 

Treptat, s-a construit și charisma lui Codreanu. Era un tînăr înalt, 
frumos, blond, cu pletele azvirlite peste cap, ochi albaștri. Totul, în 
făptura lui, impunea. Se purta în costum naţional, vorbea puţin, se 
închina și rostea scurte alocuţii, dar cu tilc patriotico-naţionalist. Era 
mereu înconjurat de tineri în ţinută asemănătoare, iar cîntecul în cor 
era menit — și izbutea - să impresioneze. Cultiva un spirit de aventură 
şi de haiducie care cucerea tineretul și chiar maturii. Codreanu se 
autoprezenta ca răzbunător al neamului, el și Legiunea sa. Era, în 
toată această stilistică a comportamentului, o regie bine strunită, care 
lăsa impresia însă de spontaneitate şi firesc. La început, e probabil 
că gestica și purtarea au fost spontane și firești. Apoi, totul, inclusiv 
descinderea în sate pe un cal alb de haiduc, s-a asamblat unui cere- 
monial bine pregătit, menit să emoţționeze și să cucerească. Charisma 
lui Codreanu, care apoi a tot făcut prozeliţi, e rodul unei strategii bine 
pregătite. Şi ea a izbutit să cucerească pînă și tineri intelectuali, unii 
excepţional dotați, ca, din 1936, Mircea Eliade, Emil Cioran, Marietta 
Sadova, Haig și Arșavir Acterian, Constantin Noica (în 1938), Horia 
Stamatu (mai înainte M. Polihroniade, Al. Cristian Tell, Dan Botta etc.). 

În iulie 1930, un legionar, macedonean de origine, Gh. Beza, încearcă 
să-l asasineze pe subsecretarul de stat de la Interne, Constantin 
Angelescu. Atentatul a eșuat. Dar autorităţile și lumea politică au 
văzut în această tentativă de asasinat — și încă a unui ministru în func- 
ţiune -— rezultatul educării în cultul forţei și al jertfei ca eroism pe 
care legionarii îl inoculau tinerilor aderenţi. E arestat nu numai aten- 
tatorul efectiv, dar și educatorul suprem, Corneliu Zelea Codreanu. 
A izbutit să determine eliberarea și a sa, și a lui Beza, Argumentul 
folosit a fost că el, Codreanu, n-a avut nici un amestec în atentai, iar 
Beza nu fusese încă primit ca membru al Legiunii. Dar autoritățile 
guvernamentale (prim-ministru Iuliu Maniu, ministru de Interne Vaida- 
Voevod) intră în alertă. Toleranţa faţă de o organizaţie sedițioasă cum 
era Garda de Fier se dovedise a fi foarte periculoasă, iată, în conse- 
cinţe. Astfel încît marșul în Basarabia pe care legionarii îl organizaseră 
pentru 20 iulie 1930 e interzis chiar de nașul Gărzii, Al. Vaida-Voevod. 
Firește, Corneliu Z. Codreanu a protestat, dînd — cutezanţă fără mar- 
gini — și un avertisment. Conducerea P.N.Ț. e iritată. În octombrie 
1930, Iuliu Maniu cedează prim-ministeriatul lui G.G. Mironescu, 
Ministerul de Interne fiind încredinţat lui Ion Mihalache. Noul minis- 
tru de Interne conducea aripa de centru-stînga a partidului, care avea 

şi o grupare radicală de stînga (Petre Andrei, Ralea, Armand Călinescu, 
Gafencu, Ghelmegeanu). Or, aceste cercuri politice se arătau îngrijo- 
rate mult de toleranța manifestată față de legionari, toleranţă care, 
adesea, luase forma sprijinirii directe, prin subvenții și alte aranja- 
mente de culise. Măsuri ferme de stăvilire a unui fenomen ce ieșise 
de sub control și ameninţa direct ordinea constituită li s-au părut 
autorităţilor absolut necesare. În consecință, la 11 ianuarie, Ion 
Mihalache, ministru de Interne, dizolvă Garda de Fier. Codreanu este 
arestat în aceeași lună, ianuarie 1931, la Focșani. Și asta, preciza el 
în cartea sa, numai pentru că „încercase să-și ridice fruntea împotriva 
hidrei iudaice” (Pentru legionari, p. 366). Procesul are loc la 27 februa- 
rie 1931 și, ca de obicei, Codreanu e achitat. La recurs obţine, din 
nou, achitarea și e eliberat din închisoare după 87 de zile de detenţie. 
„Jidovimea - nota el în aceeași carte (p. 376) —, care a fost din nou 
înfrintă, tace și pregătește din umbră alte minciuni, alte atacuri, alte 
infamii.” 

Desigur, Garda de Fier, deși oficial interzisă, nu abandonează mili- 
tantismul. Se adaptează, abil și eficient, situaţiei. Găsește chiar o 
formulă pentru a participa în alegerile din iunie 1931 (organizate de 
guvernul lorga-Argetoianu). Cum Mihalache nu mai funcţiona ca 
ministru la Interne, stratagema izbîndeşte. Se creează o organizaţie 
considerată nouă, înregistrată oficial, sub denumirea de Gruparea 
Corneliu Codreanu. Se depun liste în 17 judeţe, dar rezultatele, bine 
controlate de guvern, sunt descurajante: 34.000 de voturi la scara 
întregii țări. Dar la sfîrșitul lui august au loc alegeri parţiale în jude- 
tul Neamţ. Legionarii candidează pe aceeași listă, își concentrează 
campania electorală după metodele lor de propagandă, guvernul nu 
le opune un candidat pe care să-l impună și Codreanu se alege depu- 
tat cu 11.300 de voturi. Va fi, au mărturisit-o Gafencu, Armand 
Călinescu și Șeicaru, care i-au fost colegi în Cameră, un deputat palid 
ca manifestare, lipsindu-i harul vorbirii și al competenţei în dezbate- 
rile treburilor juridice. Judecata lui Călinescu și Șeicaru, în care, 
negreșit, se poate pune temei, operează cu alte valori decit cele care 
îl interesau pe Codreanu. Pe el îl interesa nu atît prestaţia de deputat 
cu vogă și succes la tribună, cît simpla prezenţă în parlament. Ca în 
atitea rînduri, ironia lucrurilor e mai acută decît a oamenilor. Codreanu, 
care dispreţuia liberalismul și democraţia, voindu-le înlocuite de un 
regim forte, totalitar, se zbătuse totuși să ajungă deputat. Paradox, fără 
îndoială. Dar asta demonstra că Garda de Fier ştia să se plieze opor- 
tun pe realul conjunctural pentru a se impune în viața publică. 

Chiar în timpul guvernării lorga-Argetoianu, autorităţile (Internele 
erau deţinute de Argetoianu) reînnoiesc măsura dizolvării Gărzii de 
Fier. Se operează arestări, se sigilează sedii, Codreanu fiind împiedi- 
cat să vorbească în apărarea legionarismului în Camera Deputaţilor. 

În aprilie însă, la o alegere parţială în Tutova, candidează pe o listă 
specială Ion Zelea Codreanu, tatăl Căpitanului. Legionarii concen- 
trează în Tutova căpeteniile lor, se duce o campanie intensă, în stilul 
lor emoţional și ceremonios ritualic. Obţin victoria cu 5.400 de voturi. 
S-a dovedit, apoi, că Argetoianu a convocat în capitală prefectul jude- 
tului pentru a-l domoli, întrucît acesta, simpatizant naționalist, dăduse 
dispoziţie tuturor pretorilor și jandarmilor să facă propagandă pentru 
Ion Zelea Codreanu. Victoria fusese deci obţinută în colaborare cu 
prefectura și celelalte autorităţi. Dar, în iunie 1932, la capătul unei 
guvernări eșuate, datorată, în bună măsură, crizei economice, Iorga 
își dă demisia. Urmează un guvern naţional-țărănesc condus de 
Al. Vaida-Voevod, care deţinea și portofoliul Internelor. În iulie suni 
organizate noi alegeri. Codreanu, contînd pe bunăvoința lui Vaida- 
Voevod, depune candidaturi în 36 de judeţe. Legionarii obţin 70.000 de 
voturi și două mandate de deputat, printre care și C.Z. Codreanu, 
care se mută în București. În Pentru legionari, Codreanu ţine să pre- 
cizeze că acum, în 1932, au intrat în Legiune cîțiva tineri intelectuali. 
Polihroniade va fi unul dintre aceștia, alături de Paul Costin Deleanu, 
Puiu Victor Gîrcineanu şi încă alţii. Era grupul de la gazeta Axa, apă- 
rută în octombrie 1932. Fusese, într-adevăr, nevoie de această infuzie 
intelectuală în mișcarea legionară și e chiar de mirare că, deși domina 
organizațiile studenţeşti, convertirea s-a produs atît de tirziu. Dar 
chiar actul acestei convertiri dovedește că Legiunea se fortificase și 
se impusese în spiritul public. În mai 1933, Codreanu întemeiază 
aşa-numita Echipă a morții. Aceasta parcurge ţara în lung și în lat, 
marșul ei fiind deopotrivă o desfășurare de forţă și o acţiune propa- 
gandistică pentru cucerire de noi aderențţi și de impunere a legiona- 
rismului în conștiința publică. După descrierea lui Codreanu, membrii 
Echipei morţii „nu fac nimic, nu vorbesc nimic, nu ţin întruniri. Merg 
şi cîntă. Atît. Lumea însă înţelege. Îi primește cu flori. Pe unde trec 
ei rămîne o dîră de entuziasm” (op. cit., p. 427). Tot acum, în 1933, 
începe ceea ce s-ar putea numi activismul constructiv legionar. Se 
pornește, în iulie, cu acţiunea pentru construirea unui pod la Vișani, 
pe rîul Buzău. Cum tabăra constructorilor legionari numără 200 de 
persoane, autorităţile intră în alertă și o interzic. Protestele lui Codreanu 
fată de Vaida-Voevod în ziarul Calendarul rămîn fără rezultat. Dar 
efectul fusese obținut. S-a răspîndit vestea că legionarii întreprind 
acţiuni de ajutorare obștească, izvorîte din dragostea generoasă față 
de nevoile oamenilor, şi sunt împiedicaţi. În continuarea acestor acţi- 
uni constructive, se pune, la București, la 4 august, în cartierul 
Griviţa-Bucureștii Noi, piatra de temelie la Casa Verde. Lucrul începe 
imediat și avansează rapid. Legiunea găseşte sprijin și interes în coti- 
dienele Cuvintul și Calendarul, conduse de Nae Ionescu și, respectiv, 
Nichifor Crainic. 

La 13 noiembrie 1933 este debarcat guvernul naţional-ţărănesc și 
regele Carol al II-lea aduce la cîrma ţării guvernul liberal condus de 
1.G. Duca. Parlamentul e dizolvat și sunt organizate noi alegeri pentru 
ziua de 20 decembrie. Legionarii depun liste peste tot, desfășurînd o 
intensă campanie electorală, presărată de ciocniri cu poliţia și jan- 
darmeria. Ziarele vorbesc, tot mai mult, de agresivitatea legionarilor 
în campania electorală. Titulescu, ministru de Externe, la insisten- 
lele — s-a spus — ale unor cercuri democrate influente din străinătate, 
depune stăruinţe pe lingă primul-ministru să reînnoiască actul de 
dizolvare a Gărzii de Fier din 1931 şi 1932. Duca, democrat sincer, e 
de acord cu propunerea lui Titulescu, mai ales că avea precedent. 
Caută o formulă convenabilă de a înfăptui interdicţia și o găsește pe 
cea mai nefericită. Dizolvarea e hotărită în seara zilei de 9 decembrie 
1933 și e sancţionată prin înscrierea ei în Jurnalul Consiliului de 
Miniștri. (Asta pentru că regele, sfătuit de Puiu Dumitrescu, filogar- 
dist, a refuzat să semneze un decret regal de dizolvare.) Concomitent 
cu dizolvarea, se interzice Gărzii de Fier participarea la alegeri, chiar 
acolo unde se depuseseră liste. Sediile legionare sunt din nou sigilate, 
arhivele sunt sechestrate, se operează arestări, iar autorităţile se arată 
mai ferme în decizie. Legionarii protestează, iar cotidienele Calendarul 
și Cuvintul (la care se adaugă gazeta gardistă Axa) le iau apărarea, 
denunțind ca ilegală decizia de dizolvare a Gărzii de Fier. Încordarea 
în ţară, obișnuită în perioadele de alegeri, e acum mult crescută. 
În seara zilei de 29 decembrie 1933 e asasinat, pe peronul gării Sinaia, 
primul-ministru I.G. Duca. Asasinii sunt trei legionari: Nicolae 
Constantinescu, Ion Caranica, Doru Belimace. Prin anagramare, ei 
au fost numiţi de camarazii lor „nicadorii” (Ni de la Nicolae, Ca de la 
Caranica, Dor de la Doru). Constantinescu e arestat imediat, ceilalți 
se predau a doua zi. Se operează masive arestări de legionari și de 
gazetari socotiți autori morali ai asasinatului (Nichifor Crainic, Nae 
Ionescu, Dragoș Protopopescu, Toma Vlădescu, M. Polihroniade, Nicolae 
Roșu etc.). Lucru curios, Codreanu, atent căutat de poliție pentru a 
fi arestat, nu e găsit. A fost, s-a dezvăluit, apoi, de disidentul Mihail 
Stelescu, adăpostit în casa unei doamne căpitan Crăiniceanu, care — 
mirare — era verișoara Elenei Lupescu. (În 1935, Stelescu îl întreabă 
într-o scrisoare deschisă: „În timp ce toţi stăteau la Jilava și în alte 
închisori, tu te adăposteai la o doamnă. Era o persoană dușmană 
acţiunii tale. Cum de v-aţi înţeles așa de bine?”1.) Vestea asasinării 
lui Duca a produs rumoare, indignare în lumea democrată și satis- 
facţie printre legionari. Era cel dintîi prim-ministru al României de după 
1900 asasinat din motive politice. Iar asasinatul fusese conceput și 


1. Mihail Stelescu, „Scrisoare deschisă lui Corneliu Codreanu”, Cruciada 
Românismului, I, nr. 18, 4 aprilie 1935. 


237 


înfăptuit de o organizaţie politică știută pentru cultivarea spiritului 
de jertfă, pînă la acţiuni de kamikaze, printre aderenţi, folosind, încă 
din 1924, glonţul ca acţiune de pedeapsă. Forţa Gărzii de Fier se 
dovedea reală și fanatismul inoculat cu metodă dăduse rezultate. Din 
zecile de proteste, îl aleg pe cel al lui N. Iorga: „Tristul erou al crimei 
care indignează este militant al Gărzii de Fier, dizolvată recent de 
guvernul liberal... Şi, cu o îndrăzneală fără precedent, se deschide o 
eră de sălbăticie și omor, necunoscută în viața noastră politică. Auto- 
ritatea represivă va ști să-și facă datoria şi să recheme pe cale nor- 
mală, prin orice mijloace legale, nebunia și exaltarea pe care nu le 
justifică în nici un caz tinereţea și avintul rătăciţilor”!. 

S-a discutat mult — se mai discută — despre utilitatea legală a 
dizolvării Gărzii de Fier. Fireşte, extremiștii de dreapta au condam- 
nat-o. Opinia circula şi prin unele medii democrate. În memoriile sale, 
Grigore Gafencu găsește măsura inoportună și inutilă, socotind că 
legionarii trebuiau lăsaţi să participe în alegeri, deoarece, în par- 
lament, lipsiţi de verb și experienţă, s-ar fi uzat şi autodepreciat?. 
Singurul element demn de reținut din consideraţiile lui Gafencu (au 
fost și altele asemănătoare) este acela care subliniază că, prin ricoșeu, 
dizolvarea a contribuit, paradoxal, la fortificarea legionarismului. 
Pozînd constant în victime ale politicianismului, fireşte, „iudeo-maso- 
nic”, dizolvarea le furniza argumente în sprijin. lar dizolvarea mai 
contribuia și la sporirea, prin clandestinitatea în care erau siliți să 
activeze, a eroicului, a jertfei și a morții, invariante cunoscute ale 
credo-ului legionar. Că aceste puncte de vedere sunt justificate o 
dovedesc cifrele aderenţilor Legiunii la sfîrșitul anului 1933: 28.000, 
Procesul asasinilor a început la sfîrșitul lui martie 1934. Codreanu 
s-a prezentat, atunci, autorităţilor, compărînd în proces. Pe banca 
acuzării, în primul rînd, se aflau cei trei asasini. Pe celelalte zece bănci 
apăreau ceilalţi inculpaţi (printre care Codreanu, generalul Gh. Can- 
tacuzino-Grănicerul, Gh. Clime, Virgil Ionescu, Mihail Stelescu etc. 
Nu lipsea nici Nichifor Crainic). Primii erau judecaţi pentru asasinat, 
ceilalți pentru complot. Nicadorii, deveniți pe dată eroi ai Legiunii, sunt 
condamnaţi, în 5 aprilie, la muncă silnică pe viaţă. Codreanu -— susti- 
nînd că n-a avut nici un amestec în plănuirea asasinatului, opera 
exclusivă a celor trei acuzaţi, asumată public și la proces de ei — e achi- 
tat. Înainte și după aceea, Codreanu va ști mereu să se apere ca ne- 
implicat direct în acţiuni asemănătoare. Deși e greu de admis că într-o 
astfel de organizaţie, în care disciplina era severă şi manifestările 
publice de orice fel erau ordonate pe cale ierarhică, C.Z. Codreanu ar 
fi fost străin de fapte ca acestea, atît de importante politic. Nu e lipsit 


1. Neamul Românesc, 31 decembrie 1933. 
2. Grigore Gafencu, Însemnări politice, Humanitas, 1991, p. 318. 

de interes faptul că președintele completului de judecată, generalul 
Petrovicescu, s-a înscris în Garda de Fier, ca și doi dintre membrii 
completului. 

Rămâne un fapt de necontestat. Şi înainte, dar mai ales după asa- 
sinat și proces, mişcarea legionară se fortifică sensibil, cucerind noi 
aderenţi nu numai în lumea studenţească, dar și a intelectualilor 
lineri în genere. Audienţă cucerește și în mediile tinere țărănești și 
muncitorești. Criza economică, cu efectele ei dezastruoase pe plan 
social în general, dar în mediile tinere în special, a îndeplinit un rol 
favorizant, adesea de seamă, în acest act de fortificare și extindere a 
mișcării legionare. Legiunea utiliza, ca și comuniștii, o propagandă 
populistă. Iar populismul, împreună cu factorul moral și cel religios, 
prindea în mase și chiar printre intelectuali. În ianuarie 1934, Constantin 
Noica, încă nelegionar (va deveni în 1938), dar simpatizînd cu spiritul 
protestatar al tineretului, cu opiniile legionaroide ale profesorului său, 
Nae Ionescu, și ale unor colegi de generaţie deja convertiți, scria un 
articol în care dezvăluia, cu dreptate, cauzalitatea economică a poli- 
lizării tineretului: „Social, tineretul înseamnă o categorie de oameni 
care nu-și găsesc locuri. Profesoral, tineretul este sau pretinde a fi 
mai cărturar, mai în specialitate decît lumea veche. Etic, tineretul se 
prezintă nepătat și capabil, deci, de a protesta împotriva imoralităţii 
vieţii noastre publice. În sfîrșit, tineretul se vrea, se afirmă reforma- 
lor”. Guvernanţii au redus, simplificator, toate aceste ipoteze la una 
politică. Într-un fel e adevărat, deși incomplet. „De aceea, să nu se 
mire nimeni, și cel mai puţin guvernanţii, că tineretul are astăzi o 
importanţă politică. O are pentru că ceilalți nu l-au înţeles, pentru 
că l-au înţeles greșit, poate. Și iată că într-o bună zi, tineretul, care, 
în mare parte, este studențime, s-a trezit ca masă politică... Astăzi, 
da, tineretul face politică, și nu din vina lui. O face cu sete, tinerește, 
cum face tot... Stăpinirea vrea chiar să-i reducă posibilităţile de acti- 
vare în planul politic, printr-o serie de acţiuni care stau să vină... 
Tineretul nostru e bolnav de politică. Dacă există un primat în soci- 
etatea noastră tînără, atunci există primatul politicului. Că e rău? 
Poate că e rău. Dar de ce n-ar vrea o dată lumea să plece de la ceea ce 
este, de la nivel românesc?”! Efectele crizei, convingerea inculcată, prin 
educaţie bine administrată, că legionarii sunt cavaleri — populiști — ai 
dreptății sociale, că luptă pentru o nouă Românie, numai a românilor, 
că vor stirpi plaga politicianismului, că ei sunt mesagerii adevăratei 
ortodoxii și pentru aceste înalte țeluri merită să lupţi pînă la sacrifi- 
ciul suprem au creat, în jurul Gărzii de Fier, o aură de bine întreţinut 
eroism. Rîndurile sporeau, clandestinitatea și martirajul bine exploatate 


1. C. Noica, „Tineretul bolnav de politică”, Credința, I, nr. 37, 19 ianuarie 1934. 

erau favorabile Gărzii. Pentru mulţi tineri, unii intelectuali, proveniţi 
din toate mediile profesionale (dominau absolvenţii de la Academia 
Comercială, dar și de la Medicină, Teologie, Litere) și toate straturile 
sociale, inclusiv fosta mare boierime cu arbore genealogic nobiliar 
(Sturdza, Cantacuzino, Tell), apoi macedonenii stabiliți curînd în ţară 
și cu tradiţia luptei naţionale, legionarismul părea a fi o alternativă 
valabilă. Pentru lichidarea politicianismului, a corupției și incuriei 
administrative, a carenţei morale, legionarismul părea a aduce o 
alternativă. Asanarea vieţii economice, cariată de criză, și promisiunea 
unei ordini sociale a dreptăţii absolute, care va da locuri de muncă 
şi pămînt tuturor năpăstuiţilor, cucereau tineretul. Iar agitarea româ- 
nismului integral, a ortodoxiei ca normă de viață contribuia, de ase- 
menea, la expansiunea legionarismului. Pentru mulți, apărea nu atit 
ca organizaţie politică, cît ca un militantism etic. Democraţia părea 
a-și fi istovit potenţele, trebuind să fie înlocuită cu altceva. Modele 
posibile, oricum prezentate ca ideale, erau Italia lui Mussolini și 
Germania lui Hitler. Peste tot era agitată ideea revoluţiei naţionale, 
pe care Italia și Germania o înfăptuiseră. Era așteptată să fie înfăp- 
tuită și în România. Iar cei chemați s-o realizeze erau numai legiona- 
rii, care vor schimba, prin această revoluţie națională, temeliile țării. 
Tinereţea, pe care afirmam că o reprezintă legionarismul, era chemată 
să regenereze țara şi rinduielile ei poluate. Totul, sub raport doctrinar, 
era ceţos și tulbure. Dominau citeva motive obsesive (la care mă voi 
referi la locul potrivit), transformate în lozinci mereu vehiculate. Dar, 
cum prezentul era considerat odios: și vidat de speranţă, se milita 
pentru viitorul prezentat luminos, iar pe plan extern, ascensiunea 
fascismului și a hitlerismului, umilind vechile democraţii, aducea, de 
asemenea, vint la pupa legionarismului. Dominau, printre tinerii devo- 
taţi legionarismului, buna-credinţă, inocenţa și puritatea într-un ideal 
care li se părea atoatesalvator. Sufereau pentru el prigoane, osînda 
publică, închisoarea. Dar nu dezarmau. Cînd se vor trezi, va fi prea 
tirziu. A fost aici și acum, e necesar să fie spus, o tragedie a unei 
generaţii în derută, care s-a aruncat orbește pe calea totalitarismului 
și a interzicerii liberei cugetări. Eugen Ionescu, bun cunoscător al 
fenomenului, l-a fixat, memorabil, în Rinocerii. A judeca fenomenul 
legionar pamfletar și adjectival e o cale contraproductivă. El trebuie 
înţeles cum a fost şi ce a fost cu ochii eliberaţi de copertina prejude- 
căţilor de tot felul. 

Dar să revin la istoricul fenomenului legionar. Noul guvern Tătărescu, 
cu Ion Inculeţ la Interne, a renunțat la intransigența interzicerii Gărzii 
de Fier. Joc dublu făcea și regele, crezînd, oricît de cinic în inteligenţă 
era, că va putea folosi, în interesele sale, tineretul legionar. Încunoș- 
tinţate de atitudinea autorităţilor, căpeteniile legionare acceptau, deo- 
camdată, interzicerea partidului, dar organizau acţiuni spectaculoase. 

in mai, Codreanu, cu un grup de intelectuali implicaţi în procesul 
Duca, organizează un marș-excursie pe muntele Rarău și depun o 
icoană la schitul de lemn de acolo. Apoi pornesc construcția Casei 
Verzi, organizind ceea ce au numit „acţiunea cărămizi”, la o cărămi- 
dărie din Giulești, unde au pregătit 80.000 de cărămizi. Se organi- 
zează, în ţară, alte acţiuni constructive, cele mai importante fiind 
tabăra de muncă de la Carmen Sylva, cea care a construit drumul 
spre Mănăstirea Arnota, construcții de biserici sătești, diguri, poduri. 
Acţiuni, toate, de mare efect propagandistic şi școală de educaţie 
pentru legionari. Anul 1935 aduce un reviriment. Codreanu și loco- 
tenenţii săi, obţinînd agrementul Ministerului de Interne, care 
închisese ochii și la toate acţiunile în taberele de muncă legionare, decid, 
în iunie, reînființarea Legiunii sub denumirea „partidul Totul pentru 
Țară”. Interdicţia n-a durat deci decît un an și șase luni și a fost, 
de fapt, datorită complicității autorităţilor, formală. Generalul 
Gh. Cantacuzino-Grănicerul, numit de Codreanu șef al noului partid, 
dă publicităţii o chemare: „Șeful meu politic Corneliu Codreanu mi-a 
spus: «D-le general, la 1 decembrie 1934 s-a împlinit termenul legal 
după care aveţi dreptul de a cere un semn electoral și a înființa un 
partid politic. Vă rog, deci, să înfiinţaţi un nou partid pentru ca toţi 
cei ce cred într-o Românie nouă să poată activa politicește sub o formă 
legală. Eu rămîn pe vechea poziţie (astăzi ilegală) a Gărzii de Fier, pe 
care nu o pot părăsi, deoarece pe nedrept și fără nici o justificare 
legală a fost dizolvată. Înţeleg să lupt pînă la capăt pentru dobindirea 
dreptăţii și legalităţii Legiunii Arhanghelului Mihail și Garda de Fier. 
În același timp, vă rog să-mi permiteţi a mă ocupa în noul partid cu 
problemele de educaţie legionară». În consecinţă, înfiinţez pe data de 
10 decembrie partidul politic «Totul pentru Țară», și-l înfiinţez cu o 
singură condiţie, să recunoaștem cu toţii pe Corneliu Zelea Codreanu 
ca șeful nostru superior. Adepții acestui partid își propun și jură împre- 
ună cu mine să îndeplinească cu tenacitatea ceasurilor de tranșee, 
în contra tuturor adversarilor noştri”. Tocmai la 20 martie 1935, 
Ministerul Justiţiei, Comisiunea Electorală Centrală, eliberează cer- 
tificatul care atestă că au fost îndeplinite toate formele necesare 
pentru funcţionarea noului partid!. Partidul își inaugurează activi- 
tatea la 5 iunie 1935. Si sub îndemnarea lui se vor desfășura în a 
doua jumătate a anului 1935 toată avalanșa de lucrări constructive 
în taberele de muncă legionare. 

Aceste acţiuni constructoare, cu deosebire cele care reparau bise- 
rici sau mănăstiri, aduc legionarilor mult capital politic. În octombrie 
1935, la insistența autorităţilor, Sfintul Sinod interzice astfel de acţiuni 
cu finalitate politică. Nimic nu poate stăvili ascensiunea legionarismului. 


1. Cuvîntul Argeșului, I, nr. 5, 10 august 1935. 

Mai ales că existau divergențe între factorii de putere. Victor lamandi, 
secretar de stat, voia să zăgăzuiască ascensiunea mișcării legionare, 
pe cînd Inculeţ, ministru la Interne, și premierul Tătărescu se arătau 
toleranţi, ba chiar încurajind-o. Un moment caracteristic al acestei 
politici de încurajare îl constituie aprobarea organizării, în 3-5 aprilie 
1936, la Tirgu Mureș, a unui așa-zis congres studenţesc, de fapt 
legionar. Congresiștilor li s-a rezervat, de către Inculeţ și Eugen Titeanu, 
un tren special gratuit, iar Gh. Furdui, președintele U.N.S.C.R., a 
primit și o sumă din caseta particulară a regelui. Trenul, suprapopu- 
lat (vreo 2.000 de persoane), o adevărată manifestare legionară pe 
roţi, a oprit în gara Sinaia, organizînd, pe peron, profanarea publică 
a plăcii comemorative a lui I.G. Duca. La o întrunire publică din 
București, Virgil Madgearu a protestat vehement: „Pentru noi actul 
de la Sinaia este un simptom al dezarmării morale în care se găsește 
națiunea noastră. Da, națiunea noastră este dezarmată sufletește 
datorită P.N.L. și, în special, guvernului liberal și datorită formaţiu- 
nilor de extremă dreapta”!. Ajunși la Tirgu Mureș, congresiștii s-au 
dedat unor violente atacuri antisemite. Apoi, în plin congres, s-a 
propus şi aprobat constituirea unor echipe ale morţii împotriva unor 
demnitari {li s-a spus „canalii”), adversari ai legionarismului (Armand 
Călinescu, Virgil Madgearu, S.S. Vartolomeu, Gabriel Marinescu, disi- 
dentul legionar Mihail Stelescu etc.). La propunerea președintelui 
congresului, Gh. Furdui, se formează cîte o echipă a morții pentru 
fiecare dintre persoanele „canalii”, membrii ei depunînd, atunci și 
acolo, jurământ. („Jurăm cu preţul sîngelui că ne vom apăra onoarea 
și vom pedepsi pe trădători și canalii. Dacă vom da vreun pas înapoi, 
asupra noastră să cadă blestemul neamului întreg.”2) S-au constituit 
șase echipe ale morţii în prezenţa publicului și a unor oficialități. 
Presa democrată a protestat vehement, văzînd în acest congres și 
în deciziile sale apogeul tolerat al extremismului de dreapta. M. Ralea, 
directorul ziarului Dreptatea, scria: „Suntem pierduţi iremediabil, 
învăluiţi în negurile nebuniei și ale degenerării? Există vreo ţară în 
lume unde să se poată întîmpla aşa ceva: inocenţa pură domnește 
peste tot. Care e rațiunea acestor toleranţe? Ce se urmărește? Şi cine 
răspunde de destinul acestui neam condus pe marginea abisului?”5. 
Încolţite, autorităţile au operat arestări printre foștii congresiști, pe 
unii acţionîndu-i în judecată. Firește că preşedintele congresului și 
legionarii în genere au stăruit în a afirma că la Tîrgu Mureș nu s-a 
întîmplat nimic, că pe peronul gării Sinaia nu s-a petrecut profanarea 
știută, că tot scandalul e provocat de oculta politicianistă și presa 


1. Dreptatea, X, nr. 2539, 7 aprilie 1936. 
2. Apud Pe marginea prăpastiei, vol. II, 1941, p. 107. 
3. M. Ralea, „Cine răspunde?”, Dreptatea, X, nr. 2540, 8 aprilie 1936. 

ludaizată. Premonitorie este intervenţia de condamnare a acestui 
congres de către Armand Călinescu: „S-a luai, acolo, jurămîntul celor 
ce sunt desemnaţi să comită asasinate. Mi s-a spus că mi s-a destinat 
ul mie un asasin. Dacă prin acest act Garda de Fier a înţeles să 
desemneze pe unul din cei mai hotărîți adversari ai acestei grupări, 
recunosc că nu s-a înșelat. Şi dacă soarta ar voi să mai am o dată 
situaţie de răspundere îi avertizez că vor cunoaște braţul meu și mai 
greu decît pînă aici... Garda de Fier nu este o mișcare de opinie, ci 
este o asociaţie de asasini și imunzi profanatori de morminte”! Totul 
s-a terminat ușor, guvernul l-a concediat pe Eugen Titeanu, subse- 
cretar de stat la Interne (firește că Inculeţ n-a fost clintit), şi unii 
dintre congresiștii arestaţi au compărut într-un proces, la tribunalul 
Brașov. Puţini au suferit ușoare pedepse, ceilalți fiind achitaţi. Ceea 
ce nu înseamnă că presa legionară nu i-a inclus, și pe aceşti legionari, 
printre „eroii prigoniți”. 

În consecință, agitaţiile provocatoare cresc în intensitate. În sep- 
tembrie 1936 autorităţile jandarmerești desființează tabăra legionară 
de la Susai-Predeal, unde, la percheziţie, sunt descoperite şi 20 de 
pistoale. Gh. Cantacuzino-Grănicerul protestează, denumindu-i, de 
astă dată, el, profanatori. Presa dezvăluie realitatea faptelor petrecute 
acolo, unde era și o tabără de instrucţie. Codreanu cere, într-o scri- 
soare către Cantacuzino-Grănicerul, scoaterea jandarmeriei din armata 
română și pedepsirea imediată a celor „vinovaţi”. „Vrem pace — scrie 
Codreanu —, dar cerem să se renunţe cel puţin pe viitor la cuvinte şi 
atitudini care cer palme și pistol.” 

Mai răsunătoare a fost asasinarea, în iulie 1936, a lui Mihail 
Stelescu. Acesta s-a depărtat de Legiune, în cadrele căreia ocupa un 
loc fruntaș imediat după Codreanu, în 1934, creînd o disidenţă. S-a 
spus că ar fi fost agent de Siguranţă. Codrenișştii îl acuzau că a pre- 
gătit un atentat la viaţa lui Codreanu, pentru a-l otrăvi. Fapt este că 
Stelescu părăsește furios Legiunea, întemeiază împreună cu alți cîțiva 
legionari o grupare disidentă denumită Cruciada Românismului, 
editînd (cu banii, se pare, ai unui prinț Caragea) o revistă cu același 
nume. Întrunit de urgenţă, la 25 septembrie 1934, Consiliul de onoare 
al Legiunii îl consideră pe Stelescu vinovat de înaltă trădare, hotărînd 
eliminarea lui din Garda de Fier pe termen nelimitat, cu dreptul de a 
fi grațiat cîndva dacă va făptui un elocvent act de jertfă. Ceea ce îl 
deranja enorm pe Codreanu era faptul că Stelescu îl denunța din 1936 
în Cruciada Românismului (unde, prin Alexandru Talex, obținuse şi 
colaborarea lui Panait Istrati), dezvăluind ipostaze compromițătoare 
și deci deloc eroice, precum goana după reclamă, complicităţi cu auto- 
rităţile, subvenţii primite, eclipse ale moralității în comportament, 


1. Dreptatea, X, nr. 2549, 22 aprilie 1936. 

împrumutul ideologic etc. Şi o făcea prin scrisori deschise de o mare 
violenţă în Cruciada Românismului și, apoi, reluate și comentate în 
presa de tiraj. În aprilie 1935, într-o lungă scrisoare, după urite 
demascări, cu fapte dezvăluite, Stelescu scria: „Vrei să mă omori fizic? 
Nu mi-e teamă de glonţul de oţel, deoarece știu că numai cu el mă 
poţi omori, eu am însă gloanţe care te omoară moralmente şi află că 
nu le-am tras încă pe toate. E luptă cam inegală, o recunosc. Dar e 
frumoasă, între întuneric și lumină. Vino, de ai curajul, și mă omoară 
singur, nu mai trimite la ocnă alţii”!. Citeva luni mai tîrziu, revenea; 
„După prima mea scrisoare mi s-au promis cîteva gloanţe. Le-am 
aşteptat în zadar. De data aceasta le aştept iarăși, și îi rog să se gră- 
bească, deoarece eu mai posed multe gloanţe dintre aceste «morale» 
și «curățirea mea» ar aduce un real folos. Dar cer și eu o îngăduinţă, 
să vie «Şeful» în persoană şi, dacă se poate, nu pe la spate”2. În sfirșit, 
în martie 1936, într-o a doua scrisoare deschisă, Stelescu îl interoga 
pe Codreanu: „Te-aș întreba, acum, de ce vrei să mă împuști? Cînd 
ai hotărît excluderea mea, de ce nu m-ai condamnat cavalerește la 
moarte? De ce n-ai luat pistolul în mînă să tragi? Ai dat o sentinţă 
prin care îmi permiteai chiar să revin. lar a doua zi dădeai ordin să 
fiu făcut trădător. De ce? Ţi-era teamă să nu te acuze pe d-ta cineva 
de trădare? Căci d-ta ești trădătorul... Ai insinuat că am trădat 
Garda?... Dacă ţii neapărat să mă împuști, ai tot dreptul... Numai 
d-ta. Nu trimite alte suflete în iad”. După atitea insistenţe, dorința 
de a fi împușcat i-a fost împlinită. Dar n-a venit Codreanu, ci o echipă 
a morții, despre a cărei constituire s-a aflat din lucrările congresului 
studenţesc de la Tirgu Mureș. Echipa a fost redimensionată, compo- 
nenţii ei fiind zece la număr (de unde denumirea lor de decemviri), 
studenți la Teologie şi Litere. Stelescu se afla internat, în iulie 1936, 
la Spitalul Brîncovenesc. La 16 iulie 1936, spre seară, decemyvirii au 
pătruns în spital, prin complicitatea, se pare, a unor medici legionari, 
s-au îndreptat spre salonul unde se afla Stelescu și l-au împușcat. 
Gazetele vorbeau de 36 de gloanţe, altele de 120. După aceea, au lovit 
trupul cu toporiștele, au dansat în jurul cadavrului și s-au închinat, 
totuși, smeriţi. S-au dus apoi la tribunal, predindu-se, toți, procuro- 
rului de serviciu. Potrivit instrucțiunilor primite, au declarat prin șeful 
echipei — Ion Caratănase, student la Litere — că ei au decis, singuri, 
să-l pedepsească pe Stelescu pentru trădarea făptuită. Și această 
declaraţie a fost susținută de toţi coechipierii decemviri la instrucție 


1. M.Stelescu, „Scrisoare deschisă lui Corneliu Codreanu”, Cruciada Românismului, 
I, nr. 18, 4 aprilie 1935. 
2. idem, „Conducătorii Gărzii de Fier homosexuali”, rev. cit., I, nr. 29, 27 iunie 


1935. 
3. Idem, „A 2-a scrisoare deschisă lui Corneliu Codreanu”, rev. cit., II, nr. 64, 


7 martie 1936. 

şi la proces (judecat în aprilie 1937), unde opt au fost condamnaţi la 
muncă silnică pe viaţă și doi la 10 ani închisoare. Crima înfiorătoare 
şi fanatismul înfăptuirii au îngrozit lumea. Asasinatul ca armă politică 
practicat de către un partid devenise o realitate înspăimîntătoare în 
România. Terorismul Gărzii de Fier periclita viaţa publică românească. 
Firește că decemvirii au devenit, pe dată, eroi ai Legiunii, slăviți și 
omagiaţi mereu. Paradoxal, asasinatul organizat devenea un act de 
eroism, demn de omagiu și proslăvire. Imnul legionar propovăduia: 
„Moartea, numai moartea legionară / Ne este cea mai scumpă nuntă 
dintre nunţi”. Se adaptau, la noi, procedee și moravuri din Germania 
şi Italia, unde adversarii, rivalii și „trădătorii” erau lichidaţi aidoma. 
Şi activitatea Legiunii progresa în forță, acum, în a doua jumătate a 
anului 1936, apropiindu-se de ea și unii dintre tinerii intelectuali din 
fosta grupare „Criterion”. Numeric, în mai 1935, efectivele legionarilor 
se ridicau la 34.000 de membri. Şi de atunci pînă în vara lui 1936, 
cu siguranţă, efectivele sporiseră. 


2. Tot cultivînd eroicul și jertfa, Codreanu și locotenenții săi decid 
trimiterea unei echipe de legionari care să lupte, în Spania, de partea 
lui Franco, împotriva comunismului și pentru cruce. Aleșii sunt Ion I. 
Mota, ing. Gh. Clime, Vasile Marin, Al. Cantacuzino, Niculae Totu, 
Bănică Dobre, preot Dumitrescu-Borșa. S-a spus că, pentru Moţa, 
Codreanu s-ar fi împotrivit, alţii, dimpotrivă, că l-a trimis anume 
pentru a scăpa de un concurent. Nae Ionescu a lăsat să se înţeleagă 
că Moţa voia să plece pentru a-și ispăși păcatul tentativei de omuci- 
dere, din 1923, împotriva lui Vernichescu, care — ca bun ortodox ce 
era — îl apăsa pe conştiinţă. I-a încredinţat lui Nae Ionescu scrisori 
testamentare către familie și Codreanu. Plecarea are loc la 25 noiem- 
brie 1936 și generalul Cantacuzino-Grănicerul îi însoțește pînă în 
Spania, dar nu pentru a rămîne acolo, pe front, fiindcă era bolnav și, 
ca general străin, nu era admis de spanioli să conducă el o armată. 
La 13 decembrie, legionarii Moţa și Marin cad, uciși, în luptele de la 
Majadahonda. Pe Moţa, în timp ce se afla în Spania, Codreanu îl ridi- 
case la rangul de vicepreşedinte al partidului, după ce îl numise și 
comandantul ordinului Buna Vestire, împreună cu ceilalți fondatori 
ai Legiunii. Îndată după aflarea veștii (la 16 ianuarie), Codreanu 
ordonă slujbe de pomenire în toată ţara și aducerea corpurilor dispă- 
ruţilor pentru a fi înhumate în ţară. Cei doi sunt declaraţi, nu se știe 
de ce, eroi naționali, morţi pentru apărarea lui Hristos, şi li se fac 
slujbe de pomenire în întreaga ţară, adevărate adunări de doliu. Presa 
de extremă dreaptă face mare larmă în jurul acestei morți și, în cap 
cu Legiunea, reușește să obțină funeralii naționale. În ziarul Patria 
din Cluj, la 3 ianuarie, apare scrisoarea de protest a dr. Ion Pop către 
directorul ziarului, în care denunţă decizia Ligii antirevizioniste de a 

participa la aceste funeralii. Printre altele, în protestul care îl incri- 
mina pe prof. Ion Lupaș, se spunea: „Nu înţeleg ce are Moţa cu anti- 
revizionismul cînd partidul lui este agentul lui Hitler, nu știu ce are 
apărarea crucii în lupta din Spania - de cînd sunt acolo cruciade? — și 
nu înţeleg cum se apără crucea cînd faci mereu asasinate, Este vădită 
tendinţa în dispoziţia Ligii de a face propagandă de dreapta, inducînd 
în eroare oamenii noștri. Am toată stima și compătimirea pentru 
părintele Moţa, acest vrednic luptător, dar nu putem face erou naţi- 
onal pe un rătăcit, a cărui Legiune Buna Vestire are în sarcina sa 
asasinarea lui Manciu, Duca, Stelescu, Vernichescu etc.”. În scrisoa- 
rea lui Codreanu către părinţii lui Ionel Moţa se spunea: „Am o min- 
giiere, mă încred în ceea ce a văzut El în uriașa sa jertfă. El a văzut 
ceva pentru noi, peste Gardă și peste veacuri: El a devenit, prin felul, 
bucuria, elanul jertfei lui pentru Hristos, creator de religie naţională... 
El este fondatorul viitoarelor veacuri de mărire românească”. Cei doi 
legionari căzuţi în Spania au fost aduși de la graniţă spre București 
cu un vagon special, acordat de administraţia C.F.R. Trenul a intrat 
pe la granița Cernăuţi şi, pentru a spori efectul propagandistic al 
ceremoniei, i s-a făcut un traseu special care înconjura, practic, ţara 
(Adjud, Cuciucul Mare, Adiîncata, Vadul Siretului, Domnești, Dărmănești, 
Suceava, Burdujeni, Dolhasca, Pașcani, Roman, Bacău, Tîrgu Ocna, 
Comănești, Petru Rareș, Războieni, Cimpia Turzii, Ghimeș Palanca, 
Ciceu, Aiud, Teiuș, Alba Iulia, Orăștie, Sibiu, Rimnicu Vilcea, Drăgășani, 
Piatra Olt, Pitești, București). În fiecare gară, trenul era așteptat de 
legionari în uniformă, de fanfare militare, iar preoţii oficiau slujbe, 
prezentă fiind mare mulţime de oameni. La gara Sibiu a slujit, în 
fruntea unui sobor de preoţi, mitropolitul Ardealului, Nicolae Bălan. 

În 14 februarie, trenul ajunge în București. Ar fi fost prezenţi, apre- 
cia reporterul cotidianului Porunca Vremii, la Gara de Nord, peste o 
sută de mii de oameni, pe Şoseaua Griviţa tricolorul fiind arborat în 
bernă. Ceremonia funerară a fost făcută să impresioneze. Carul mor- 
tuar era tras de 90 de legionari, alţii, sute, urmau carul, ca și mulți- 
mea adunată. Cortegiul, venind din Calea Griviței, taie Calea Victoriei, 
parcurge Bd. Brătianu, Bd. Elisabeta, îndreptîndu-se spre biserica 
legionarilor Sf. Ilie Gorgani, unde au fost depuse corpurile neînsufle- 
tite. Două zile (vineri și sîmbătă) au urmat nesfirșite pelerinaje. Apoi, 
duminică, cortegiul a fost din nou pornit. Slujeau peste 200 de preoţi, în 
frunte 1.P.S.S. Nicolae Bălan, episcopul Vartolomeiu, vicarul Patriarhiei 
din București. Cortegiul, organizat cu mare pompă, ar fi fost urmat ~ 
apreciau reporterii — de peste două sute de mii de persoane. S-a îndrep- 
tat, pe un traseu bine gîndit, spre Casa Verde din Bucureștii Noi, unde 
a avut loc înhumarea. Gazetele legionare considerau înmormîntarea 
aceasta drept „marșul învierii și al intrării în veac”. A fost constituit, 
la 12 martie, Ordinul Moţa și Marin, limitat la zece mii de membri. 

înmormântarea a stîrnit și un conflict diplomatic. La funeralii au par- 
ticipat ambasadorii Germaniei, Italiei, Spaniei, Portugaliei, Japoniei. 
Această participare, sesizantă, considerată un act politic, a provocat 
reacţia P.N.Ţ., care, prin Armand Călinescu, interpelează guvernul în 
Camera Deputaţilor. A răspuns Gh. Tătărescu, în calitate de ad inte- 
rim la Ministerul de Externe. „Este un principiu unanim admis în 
practicile noastre internaţionale și potrivit căruia reprezentanţii sta- 
telor străine, ai tuturor statelor străine, mari sau mici, nu pot, nu 
trebuie, nu au îngăduința să participe, direct sau indirect, la mani- 
festări de politică internă”. Nu s-a luat nici o măsură efectivă, inci- 
dentul închizîndu-se. Dar era evident, și asta ţinuse să releve Armand 
Călinescu în interpelarea sa, că guvernul autorizase aceste pompoase 
ceremonii care au avut un explicit caracter politic. A fost, această 
îngăduinţă, un sprijin explicit acordat de guvernul Tătărescu mişcă- 
rii legionare. Firește că, bine exploatată, moartea lui Moţa și Marin a 
adus un spor de popularitate mișcării legionare, care și-a sărbătorit, 
prin ceremoniile celebrate, triumful politic efectiv. În ianuarie 1937, 
efectivele Legiunii ajunseseră la 96.000 de membri. 

De acum încolo, legionarii o vor tot ţine în tentative de asasinat 
(ca în 1 martie 1937, împotriva prof. Traian Bratu, rectorul Universităţii 
din Iași), acțiuni de pedeapsă, provocări. Măsurile guvernului sunt 
timide și ineficiente. Nimic, practic, nu le mai stătea în cale legiona- 
rilor. Și, în perspectivă imediată, se anunțaseră alegeri parlamentare. 
Sorocul celor patru ani legiuiţi se apropia și, oricît agrea regele guver- 
nul Tătărescu, era nevoit să organizeze noi alegeri. Totul indica încre- 
dințarea guvernului Partidului Naţional Țărănesc. Dar regele nu-l 
agrea nici pe Maniu, nici pe Mihalache, iar Vaida-Voevod, plecat din 
P.N.Ţ., își crease propria grupare, de dreapta, Frontul Românesc. De 
formă, regele îi încredințează lui Mihalache formarea guvernului sub 
condiția expresă de a-l include și pe Vaida-Voevod în cabinetul de miniș- 
tri. Propunerea regală e respinsă de conducerea P.N.Ţ. și Mihalache 
depune mandatul. Atunci, mulțumit, regele numește, la 17 noiembrie 
1937, un nou guvern... Tătărescu, care anunță alegeri pentru 20 de- 
cembrie. 

Încep pertractări grăbite pentru cartelări electorale. Iuliu Maniu, 
redevenit președinte al P.N.Ţ., are atunci nefericita idee — pentru a 
împiedica guvernul să cîştige alegerile — să încheie la 27 noiembrie 
un pact electoral (s-a numit „pact de neagresiune electorală”) cu par- 
tidul Totul pentru Țară condus, în fapt, de Codreanu. Pactului i s-a 
asociat și Gh. Brătianu, ca lider al grupării liberale disidente. Maniu 
a făptuit o imensă eroare politică, pactul conferind gir moral legiona- 
rilor. La un miting electoral din 29 noiembrie 1937, Codreanu a 
declarat: „Eu sunt contra marilor democraţii ale Occidentului, eu sunt 
contra Micii Înţelegeri, eu sunt contra Înţelegerii Balcanice și n-am 

nici un atașament pentru Societatea Naţiunilor, în care nu cred. Eu 
sunt pentru politica externă a României alături de Roma și Berlin, 
alături de statele revoluțiilor naţionale. În contra bolșevismului. În 
48 de ore după biruinţa Mișcării Legionare, România va avea o alianță 
cu Roma și Berlinul, intrînd astfel în linia misiunii sale istorice în 
lume”. Ce-i drept, guvernul a fost înfrânt în alegeri (nu obţine decit 
35,92%). P.N.Ţ. recoltează 20,40%, iar legionarii 15,58%, devenind al 
treilea partid al ţării. 

Succesul a fost extraordinar și legionarii exultau. Situaţia era fără 
ieşire, neputindu-se constitui un guvern majoritar în parlament, care 
nici măcar nu e convocat. Suveranul numește rapid, la 28 decembrie, 
un guvern de tranziţie condus de Octavian Goga, președintele Parti- 
dului Naţional Creştin, care nu obținuse în alegeri decit 9,15% din 
voturile exprimate. Acesta anunţă noi alegeri, pe care speră să le 
cîştige cu ajutorul legionarilor. Dar, în guvern, veghea atent interpu- 
sul regelui, Armand Călinescu, deţinînd portofoliul Internelor. La 
20 ianuarie, Codreanu face declaraţii de presă împotriva guvernului 
Goga-Cuza. Codreanu ar fi preferat — reiese și din această declarație 
a sa — guvernul actual, căruia să-i acorde sprijin pentru votarea buge- 
tului și a altor legi importante, fără a se organiza noi alegeri. Dar 
alegerile au fost anunţate în 18 ianuarie pentru 2 martie, înregis- 
trîndu-se încăierări, în cadrul campaniei electorale, între autorităţi 
(goga-cuziste) și legionari. Armand Călinescu a aflat, prin agenții 
Sigurantei, că au avut loc întrevederi politice între Goga și Codreanu 
în vederea unei colaborări electorale. Autorităţile erau furioase și 
suveranul convorbea cu șefii partidelor democratice pentru găsirea 
unei soluţii în vederea ieșirii din criza politică. Se ştia că le cerea 
asentimentul pentru desfiinţarea partidelor, suspendarea Constituţiei 
și instaurarea unui guvern de mină forte, pe deasupra partidelor. 
Codreanu, abil, emite atunci o circulară către Legiune, la 25 februa- 
rie 1938, prin care anunţă dizolvarea partidului Totul pentru Ţară. 
În circulară se spune: „Am luat următoarele hotăriri: a) Să rămînă 
dizolvat partidul Totul pentru Țară. Comerţul lichidat; b) Vor rămîne 
grupările legionare, conduse de comandanţi legionari șefi; c) Contactul 
nu va mai fi ţinut prin circulări, ci vor fi vizitaţi toţi comandanții de 
grupuri legionare de către comandanții ce vor fi numiți”!. Iar mișcarea 
legionară crescuse considerabil numeric, cifrele indicînd, pentru decem- 
brie 1937, 272.000 de membri. 

Obţinînd acordul șefilor partidelor democrate (al lui Maniu era 
condiționat), suveranul i-a cerut lui Goga, la 10 februarie 1938, demi- 
sia din demnitatea de premier și, aproape în același timp, l-a însărcinat 
pe patriarhul Miron Cristea cu formarea noului guvern. Suveranul a 


1. Apud Lumea Românească, I, nr. 319, 18 aprilie 1938. 

inceput consultările cu șefii partidelor și, inedit, cu foştii premieri. 
Regele i-a anunţat pe cei primiţi în audiența de consultare că noul 
guvern va fi unul de uniune naţională, capabil să asigure ordinea în 
stat, reiterînd planurile sale privind revocarea alegerilor și modificarea 
unor articole din Constituţie (mai ales acele ce se refereau la dreptul 
de vot). Nu a uitat să menţioneze că toate măsurile au un caracter 
temporar, cerînd lui Maniu și Dinu Brătianu să-și desemneze repre- 
zentanţii în guvern. Guvernul a fost constituit la 10 februarie 1938, 
a doua zi fiind decretate starea de asediu și cenzura. Pînă la dictatura 
regală nu mai era decît un pas. A fost făcut. Foarte rapid, la 20 februa- 
rie, a fost publicat proiectul noii Constituţii, care o abroga pe aceea 
din 1923, patru zile mai tirziu avînd loc un plebiscit prin care „popo- 
rul” sancţiona regimul carlist, Constituţia sa fiind promulgată la 27 
februarie. După trei zile au fost dizolvate toate partidele și asociaţiile 
politice. 

Regimul dictatorial, atît de dorit de Codreanu, se realizase. Numai 
că dictatorul nu era Codreanu, ci regele. Degeaba a fost actul auto- 
dizolvării, de către Codreanu, a partidului său la 23 februarie 1938. 
Peste cîteva zile ar fi fost oricum desfiinţat, alături de toate celelalte. 
Dar dacă pentru cele democratice (mai ales P.N.Ţ. și liberal) au fost 
găsite soluţii pentru păstrarea unor sedii, cele ale legionarilor au fost 
sigilate cu strășnicie. Armand Călinescu, titularul internelor în guver- 
nele Miron Cristea, considera, împreună cu regele, legionarismul 
marele pericol al statului și al ţării și, în consecinţă, îi urmărea pînă 
în pînzele albe. (S-a spus că, în decembrie 1937, regele l-ar fi invitat 
pe Codreanu la o convorbire, încercînd subordonarea mișcării legio- 
nare. Codreanu ar fi refuzat, plecînd să schieze la Predeal.) În virtutea 
decretului care interzicea tuturor funcţionarilor publici (inclusiv preo- 
ţilor) de a face parte dintr-un partid politic sau să ia parte la mani- 
festaţii politice, au fost eliberaţi din slujbe mulţi legionari. Pe lingă 
sediile legionare, au fost închise și magazinele sau restaurantele lor, 
considerate de guvern drept localuri de întruniri politice. 

Furios, Codreanu îi adresează lui N. Iorga, în calitatea acestuia de 
ministru secretar de stat, la 26 martie, o scrisoare necugetată. Să-i 
reproducem textul, pentru că scrisoarea se va afla, peste doi ani și 
jumătate, la originea asasinării lui Iorga: „Astăzi, sîmbătă 26 martie 
1938, orele 9 dimineaţa, cele două restaurante, de la Obor și de la 
Liceul Lazăr, au fost închise de autorităţi. La fel magazinul de colo- 
niale — Obor... Menţionez o procedură. Lipsa de omenie, căci tot există 
o omenie chiar și în cele mai mari injustiții pe care voiești să le faci. 
Este în adevăr lipsă de orice simţ de omenie ca să te prezinţi la o 
afacere comercială să închizi imediat, să scoţi personalul în drum, 
luîndu-i și camera în care dormea. Şi, pe deasupra, în risul și satis- 
facția comercianților judei, care priveau cum se dărimă sub loviturile 

stăpinirii lor și acest început de comerţ românesc. Ce ar fi dacă s-ar 
fi spus: Vă pun în vedere că, în termen de trei zile, să vă aranjaţi toate 
chestiunile și să închideţi localul, căci Ministerul de Interne a luai 
această hotărîre. A H-a chestiune. Refuzi să dai un ordin scris, în 
virtutea căruia să putem acționa în justiție și să vedem asupra căruiu 
cade răspunderea morală și juridică. N-aţi voit să ne daţi ordin? EI, 
bine, vi-l dau eu cum a fost primit de autorităţile locale din partea lui 
Armand Călinescu. A treia remarcă este că închiderea acestor două 
restaurante ne-a cauzat prejudicii materiale sîngeroase și obligaţii 
cărora nu le vom putea face față în nici un fel şi, deci, mari prejudicii 
morale... Cînd acum 15 ani în urmă tineretul manifesta zgomotos 
împotriva cuceririi judaice (nu mai zgomotos decit d. Iorga în 1906), 
d-nii de astăzi, aceiași din guvernul de astăzi, ne spuneau: «Nu așa 
veţi rezolva problema evreiască. Apucaţi-vă de comerț. Faceţi comerţ 
ca ei». lată, ne-am apucat... Cînd aţi văzut însă că pornim, că suntem 
corecţi, că suntem capabili..., veniți tot voi şi distrugeţi acest început 
de comerţ românesc, poate cel dintii început serios în vremea noas- 
tră... Ce epitete să vă dau? Ce cuvinte din limba română vi s-ar 
potrivi? Ne acuzaţi că am greşit în trecut? Dar cine n-a greșit acum?... 
Nu mai existam decît noi care trebuia să fim nimiciţi, prin orice mij- 
loace. Niciodată nici un cuvînt de rău pentru prof. lorga. Totdeauna 
cu respect și bunăcuviinţă. De câtva timp plouă cu articole de otravă 
pentru noi... Ei bine, nu mai pot. Din marginile puterii mele omenești, 
cu care te-am respectat, îți strig. Eşti un incorect, un necinstit sufle- 
tește... Eu nu mă pot bate cu d-ta. N-am nici geniul, nici virsta, nici 
condeiul, nici situaţia d-tale. N-am nimic. D-ta ai totul. Dar din adin- 
cul unui suflet lovit și nedreptăţit își strig şi-ţi voi striga și din adîn- 
cul gropii, ești un om necinstit sufletește care ţi-ai bătut joc, pe 
nedrept, de sufletele noastre nevinovate... De acum și pînă voi închide 
ochii, d-le Iorga, și după aceea te voi privi așa cum meriţi. București, 
26 martie 1938, Corneliu Zelea Codreanu”!. Primind scrisoarea, 
printr-un curier, N. Iorga a înaintat-o autorităţilor legale, cu următo- 
rul text: „Se trimite înapoi cu cea mai îndreptățită indignare, aceste 
cuvinte nesocotite din partea cuiva care amintindu-și cît sînge s-a 
vărsat de el şi de pe urma faptelor sale ar trebui să se coboare în 
conștiința sa pentru a se pocăi, evitînd ţării primejdiile ce se adună 
asupra ei”?. Totodată, N. Iorga a sesizat Parchetul Militar în vederea 
deschiderii acţiunii publice pentru ultragiu adus unui ministru în 
funcțiune. S-a spus că Armand Călinescu era în căutarea unui motiv 
pentru a-l aresta pe Codreanu și scrisoarea către Iorga s-a potrivit de 
minune. Codreanu e acționat în justiţie sub stare de arest. Sfaturile 


1. Apud Porunca Vremii, IX, nr. 1749, 15 septembrie 1940. 
2. Porunca Vremii, VII, nr. 1042, 28 martie 1938. 

primite, prin februarie-martie 1938, de către Codreanu, de a se refugia 
în străinătate pentru a se pune la adăpost, au fost respinse. Conco- 
mitent, se operează descinderi la sediile legionare, unde se descoperă 
documente care, unele, dovedesc infiltrări ale legionarilor în aparatul 
de stat. Invitat ca martor la Tribunalul Militar din Bucureşti, la 17 apri- 
lie, Iorga (acum, în al doilea guvern Miron Cristea, nu mai făcea parte, 
măcar formal, din cabinetul de miniștri) trimite următoarea scrisoare: 
„Invitaţia ca martor întrerupe scurta mea vacanţă de Paști, destinată 
terminării Istoriei Românilor și îngrijirii unei sănătăţi demult zdrun- 
cinate. Prefer, urmare a declaraţiei ce am făcut telegrafic și printr-o 
scrisoare personală domnului comisar regal Hotinceanu înainte de a 
cunoaște corespondenţa constituind o crimă de înaltă trădare, care 
s-a găsit la avocatul C.Z. Codreanu și la amicii și complicii săi, să 
adaug următoarele: Scrisoarea ce mi-a adresat-o pîritul privește între- 
gul guvern din care făceam parte, dovadă strigătul repetat de «voi». 
Măsura închiderii restaurantelor venită de la Ministrul de Interne, 
care și după scrisoarea mea de dispreţ față de un act de copilărească 
inconștiență, dincolo de care nu puteam avea viziunea comportamen- 
tului, și ea priveşte, deci, pe colegul meu de atunci care e chemat a 
releva acuzaţia și insulta. În ceea ce privește descoperirile făcute acum 
nu-mi pot reţine indignarea față de o acţiune criminală pe care a o 
îngădui înseamnă a lăsa însăși existența statului român, pe care, noi, 
bătrînii, necontenit insultați și ameninţaţi, l-am ajutat să se ridice 
aşa de sus, la discreţia unei cete de agitatori ale căror sentimente față 
de ţară sunt la același nivel scăzut, ca și al inteligenţei lor. Puteţi face 
uzul, pe care-l credeţi potrivit, în cursul procesului, de această scri- 
soare pe care mi-o smulge cea mai legitimă indignare. Primiţi, vă rog, 
încredințarea consideraţiei mele deosebite. Nicolae Iorga, Consilier 
regal, 17 aprilie 1937”1. A fost și o altă scrisoare a lui Iorga către 
Hotinceanu, în care se spunea: „Încredinţindu-mă din răspunsurile 
date la Instrucție de avocatul Corneliu Z. Codreanu că nu-și dă seama 
de faptele sale, anulez cererea de a fi judecat pentru scrisoarea tri- 
measă mie. Permiteţi, vă rog, încredințarea consideraţiei mele deose- 
bite”. Inutil. La 19 aprilie 1938, Tribunalul Militar București al Corpului 
II Armată l-a condamnat pe Codreanu la 6 luni închisoare. 

Imediat după acest proces, potrivit documentelor alese de Parchet 
și puse la dispoziţia presei pentru a fi publicate, Codreanu e trimis 
în judecată aceluiași Tribunal Militar, pentru crimă de înaltă trădare. 
Procesul va începe la 23 mai 1938. În 26/27 mai e condamnat la zece 
ani. Codreanu a stăruit, la proces, asupra nevinovăţiei sale. Avocaţii 
săi, mai toţi legionari, au pledat în același sens. Legionarii au arătat 
și mai arată că procesul a fost o mirșavă înscenare și că, de fapt, 


1. Porunca Vremii, VII, nr. 1062, 19 aprilie 1938. 

Căpitanul lor a fost nevinovat. Probele au fost, numai unele, con- 
cludente. Dar care proces politic s-a păstrat vreodată în limitele 
perfectei obiectivităţi a justiţiei? Paralel cu arestarea, judecarea și 
condamnarea lui Codreanu, autorităţile operează sute de arestări 
printre legionari. Cei din conducere, ce au știut și au putut să evite 
arestarea, hotărăsc continuarea acţiunii în clandestinitate. Armand 
Călinescu (din 7 martie 1939 devine premier, menţinîndu-și și porto- 
foliul Internelor), un democrat sincer, era neînduplecat, fiind decis, 
prin măsuri forte, să lichideze mișcarea legionară. Voia să repare, pe 
cale brusc punitivă, ceea ce, din 1922, diversele guverne încurajaseră. 
Și socotea că are mijloacele necesare s-o facă, rapid, eficient, eradicînd 
un pericol politic cu adevărat foarte mare. Cred că greșea. O mișcare 
politică importantă, ce obținuse la ultimele alegeri un procent care o 
situa pe al treilea loc printre partidele politice ale ţării, nu putea fi 
lichidată astfel. Își demonstrase capacitatea de penetrare în mase și, 
cu deosebire, în rîndurile tineretului. E adevărat că era stipendiată 
material, că promova politica Axei, ostilă alianțelor noastre tradițio- 
nale, că era o organizaţie sedițioasă ce se făcuse remarcată prin 
practica asasinatului ca armă politică şi prin turbulenţă activă. Dar 
măsurile punitive exercitate, cu sistemă, împotriva legionarilor erau, 
de la un punct, și contraproductive. Le sporeau aura de martiraj, cu 
care oricum se lăudau. Acum (legionarii vor numi, apoi, această peri- 
oadă „epoca marii prigoane”) măsurile punitive căpătaseră proporţii 
fără precedent. În ciuda a tot și a toate era evident că succesul e 
numai de suprafaţă, și că, numai legal, mișcarea legionară nu func- 
ţionează. În adîncimi, mișcarea exista, așteptînd o dezlegare pentru 
a ieși din clandestinitate. Paradoxul a fost că legionarii, care erau 
potrivnici statului de drept, primeau lovituri chiar cu armele de ei 
elogiate. Nu blamaseră ei, de mii de ori, regimul democratic, pe care-l 
prezentau drept perimat și putred? Nu visau ei un regim dictatorial 
care să încalce normele statului de drept? Aveau parte de el. Numai 
că funcţiona, deocamdată, împotriva lor. 

Din închisoare, Codreanu - gîndindu-se la situaţia lui — îndemna, 
prin mesaje, la prudenţă și evitarea acţiunilor convulsive. Dar mesa- 
jele sale nu erau ascultate. Cum fruntașii erau fie încarceraţi, fie în 
clandestinitate, fie fugiţi peste graniţă, conducerea mișcării a fost 
acaparată de Horia Sima, un profesor bănăţean refugiat la București, 
unde Siguranţa nu-l cunoștea. Făcuse, ce-i drept, parte din coman- 
damentul numit în clandestinitate, după procesele lui Codreanu, dar 
ocupa, acolo, un loc minor. Șefi reali erau Radu Mironovici, Ion Belgea, 
Constantin Papanace. Cei dintii au fost și ei arestaţi, iar Papanace, 
arestat și eliberat, a fost nevoit să se ascundă, pentru o vreme, în pro- 
vincie. Horia Sima a rămas în fruntea mișcării pentru cîteva săptămîni, 

care se prelungesc pînă a se permanentiza!. În perioada statului 
naţional-legionar (14 septembrie 1940-24 ianuarie 1941), după rebe- 
liune și în exil, mișcarea legionară s-a divizat între gârnetiști (de la 
Ilie Girneaţă, unul dintre cofondatori) și simiști, polemizind acerb 
între ei. Gîrnetiștii, care se considerau (se mai consideră), de fapt, 
codreniști, imputau și impută lui Sima că a nesocotit ordinele trans- 
mise cifrat din închisoare de către Codreanu, împingînd mișcarea spre 
o atitudine agresivă pentru a provoca uciderea Căpitanului și acapa- 
rarea șefiei de către el. În cartea sa din 1951, Ștefan Palaghiţă, uns 
comandant legionar de Sima, în 1944, la Viena (cînd Sima era preșe- 
dinte al guvernului-fantomă legionar creat de nemți în decembrie 
1944), dar devenit apoi un aprig gîrnetist, scrie: „Horia Sima ori n-a 
înţeles, ori n-a vrut să înţeleagă planul tactic și strategic al Căpita- 
nului și astfel [a fost] de rea-credinţă, fie, în sfirșit, pentru că el este 
stăpînit de un spirit romantic revoluţionar, și de o exaltare bolnavă, 
un neastîimpăr nervos și pripit. La aceasta mai trebuie adăugată firește 
mândria și ambiția lui fără margini de a parveni cu orice preţ ca şef 
al Mișcării. Pentru atingerea acestui scop el s-a servit de toate armele 
omului mic și slab: nesinceritatea, ipocrizia, lașitatea etc., ce în aceste 
vremuri, lipsit de control, se putea ușor folosi”2. 

Legionarii arestaţi se aflau în lagăre (Miercurea Ciuc, Vaslui, 
Tismana etc.) şi în închisori. De acolo li se cerea declaraţia de abjurare 
în care să precizeze că renunţă la activitatea legionară. Destui au 
semnat astfel de declaraţii, printre care, am văzut, şi Nae Ionescu, 
aflat în spital la Brașov. Era, și aceasta, una din utopiile lui Armand 
Călinescu. O declaraţie de abjurare, smulsă în astfel de condiţii, era 
nulă în fapt. Dar Călinescu urmărea să influenţeze prin astfel de 
declaraţii, publicate toate-n presă, masa tineretului legionar pentru 
a părăsi mișcarea sau, măcar, a-i dilua fanatismul. Codreanu conti- 
nua să trimită mesaje din închisoare, îndemnînd la nonviolență. Își 
temea viaţa și ştia, din experienţă, că, în astfel de clipe încordate, 
prudenţa e de rigoare, neprovocarea adversarului putîndu-i domoli 
agresivitatea sau măcar să n-o sporească. Apoi, știa bine, evenimen- 
tele politice internaționale curgeau în favoarea sa. Așteptate prudent, 
ele vor fi folosite la timpul potrivit, restituind mișcării legionare lega- 
litatea, forţa și activismul. Sima continua să nu dea ascultare acestor 
mesaje-ordine, organizînd acţiuni de represalii. În cartea alcătuită la 
dispoziţia lui Ion Antonescu (împotriva legionarismului în general și 
a lui Sima în special), Pe marginea prăpastiei, se citează un astfel de 
caz, pe care-l menţionez numai pentru că e amintit, în lucrarea sa, 


1. Preot Ștefan Palaghiţă, Garda de Fier spre reînvierea României, ed. a Il-a, 
Roza Vinturilor, 1993, p. 111. 
2. Ibidem, p. 112. 

şi de Ştefan Palaghiţă. În noiembrie 1938, cînd regele se afla în vizită 
la Londra, în ţară, atmosfera, și din cauza legionarilor, era încordată, 
Horia Sima și, se pare, prof. Vasile Cristescu i-au trimis lui Codreanu 
un mesaj prin care îl vesteau că în Transilvania atmosfera era încăr- 
cată, cerînd instrucțiuni. Pe acest mesaj scris, Codreanu ar fi răspuns 
încifrat: „Plăcintă mare în Ardeal însă fără violențe”. Ceea ce, decodat, 
ar fi însemnat: manifestații fără acte de rebeliune. Sima a interpretat 
pe dos mesajul. A organizat incendii la Cluj (incendierea castelului 
de apă), în Bucovina, devastări, atentate, ca acela împotriva rectoru- 
lui Universităţii din Cluj, Florian Ștefănescu-Goangă.!. 

La 15 noiembrie 1938, regele Carol al II-lea a întreprins o călătorie 
în străinătate (15-18 noiembrie la Londra, 19-21 la Paris, 24-25 la 
Berlin). În toată această perioadă, actele agresive ale legionarilor au 
continuat, ele fiind însoţite și de scrisori de ameninţare cu moartea 
adresate unor militari și oameni ai poliţiei. Regele a fost sfătuit să 
discute chestiunea legionarilor cu Hitler. Dar convorbirile dintre rege 
şi Hitler nu au fost deloc favorabile, cancelarul cerind României o 
alianţă totală cu Reich-ul, nedomolindu-și pretenția nici la promisi- 
unea unor mai intense relaţii comerciale, favorabile Germaniei. Nu 
există probe concludente care să confirme de ce a crezut regele că, 
din convorbirea cu Hitler și, apoi, cu Göring, ar fi rezultat că are mînă 
liberă de acţiune împotriva Gărzii de Fier. Sau nu le-a avut şi a voit 
să ofere dovezi că e stăpin pe situaţie. Fapt este că, la 29 noiembrie, 
regele dă dispoziţii să fie lichidat Codreanu. În aceeași noapte, 
Codreanu, împreună cu nicadorii și decemvirii, deținuți la închisoarea 
din Rimnicu Sărat, sunt îmbarcaţi într-un camion, comuni- 
cîndu-li-se că sunt transportaţi la închisoarea Jilava. În dreptul pădu- 
rii Tîncăbești sunt asasinați, sub motivaţia, invocată apoi cu titlu 
oficial, a fugii de sub escortă. Legionarii au spus, la deshumarea din 
noiembrie 1940 a trupurilor asasinaţilor și la rejudecarea procesului 
Căpitanului, că, de fapt, cei 14 au fost strangulați în camion și împuș- 
caţi, după aceea, de formă. Cadavrele au fost îngropate la Jilava, peste 
cîteva zile, zvîrlindu-se asupra lor vitriol și depunîndu-se, deasupra 
gropii, plăci de beton. La 30 noiembrie, un comunicat concis anunţă 
uciderea celor 14 fruntași legionari. Rumoarea s-a produs de îndată, 
inclusiv în capitalele europene, cu deosebire la Berlin. Raoul Bossy, 
ambasadorul nostru la Budapesta, a aflat că „Hitler ar fi fost furios 
că, îndată după vizita lui Carol la Berchtesgaden, s-a procedat la o 
represiune singeroasă, care ar putea fi intepretată ca încuviințată de 
dinsul, ocrotitorul firesc al mișcărilor de extremă dreapta” (Raoul 
Bossy, Amintiri din viața diplomatică, vol. 1, Humanitas, 1993, p. 107). 
Regele și Armand Călinescu credeau că, prin decapitarea șefului 


1. Pe marginea prăpastiei, vol. II, pp. 130-131. 


254 


mișcării legionare, o paralizează. S-au înşelat, o dată în plus. Arestările 
legionarilor, procesele și asasinatele se ţin lanţ. Sima dispare o vreme 
din ţară (pentru a se pune la adăpost), alți fruntași legionari aflaţi 
incă în libertate (prof. Vasile Cristescu şi Nicoleta Nicolescu) suni 
asasinați. Dar clandestinitatea legionară vibra în activitate. 

La 21 septembrie 1939 se produce inevitabilul. O echipă de legio- 
nari prahoveni organizează o ambuscadă și-l asasinează pe Armand 
Călinescu, în zona Cotroceniului, în drumul spre casă al primu- 
lui-ministru. Fanatizaţi pînă la kamikaze, cei nouă legionari din 
comando izbutesc să dispară de la locul asasinării, pătrund în clădi- 
rea Radiodifuziunii, ajung în studioul de transmisie și comunică, 
scurt, ţării ceea ce au făptuit. Era al doilea prim-ministru executat 
de legionari în exerciţiul funcțiunii. Consternare pînă la înfricoșare 
printre guvernanți și oficialități, în genere. Regele, abătut, ar fi excla- 
mat: „N-am cu cine să-l înlocuiesc!”. E numit, în grabă, prim-minis- 
tru generalul Gh. Argeşanu, Internele revenindu-i vestitului general 
carlist Gabriel Marinescu. Fără acordul guvernului (o știm din jurna- 
lul lui Petre Andrei, rămas ministru la Instrucție Publică), dar, pro- 
babil, cu îngăduinţa regelui, Gabriel Marinescu dezlănțuie o sîngeroasă 
acţiune de pedeapsă. Încă în seara zilei de 21 septembrie, asasinii lui 
Armand Călinescu, prinși, sunt împușcați la locul crimei, în dreptul 
lor punîndu-se o pancartă care explica trecătorilor cine sunt. Era un 
spectacol lugubru, contemplat de destui bucureșteni, cu sentimente 
amestecate de repulsie și condamnare. Astfel de reglări de conturi, 
fără judecată, nu mai cunoscuse ţara românească. Şi ca totul să se 
încununeze, sunt organizate măceluri asemănătoare în închisorile și 
lagărele unde sunt deținuți legionari, ba chiar în orașele mai impor- 
tante sunt uciși și expuși în stradă legionari cunoscuţi de poliţie. S-a 
spus că au fost astfel uciși 300 de legionari. Gazetele legionare de 
după 6 septembrie 1940 au fixat cifra de 252. Și erau, mai toţi, frun- 
taşi ai mișcării. Violenţei legionare i se opunea violența. Şi una, și alta 
sunt de neacceptat. Se demonstrase că promisiunile lui Codreanu de 
la început că mișcarea sa repudiază violenţa, că nici nu doreşte pute- 
rea, că nu urmărește decît o acţiune de educare şi purificare au rămas 
biete deziderate neîntemeiate. Violenţa a devenit, de fapt, mijloc de 
luptă politică. Acum totul se învolburase și se egalizase. În jurnalul 
său, Petre Andrei nota dezaprobator: „Ciudat! Fără nici o judecată, 
cît de sumară! Generalul Gabriel Marinescu depășește orice limită. 
Aproape toţi membrii guvernului, pe care i-am văzut, credeau că tre- 
buiau judecaţi, nu omoriţi așa la întîmplare. Dar el nu a întrebat pe 
nimeni și a făcut-o de capul lui. Chiar Victor Iamandi părea că are 
rezerve faţă de modul cum s-a procedat. Am comunicat d-lui ministru 
Urdăreanu părerea mea să înceteze spectacolul oribil al expunerii 

cadavrelor și că e bine să se schimbe ministrul la Interne, căci nu 
merge așa cum a procedat el, că se introduce un sistem nenorocit 
pentru ţară”!. 

Tentativa de înfricoșare n-a dat rezultat. Dar cu acest val de masa- 
cre, adăugat asasinării lui Codreanu, în noiembrie 1938, mișcarea 
legionară e văduvită de elita ei conducătoare. Fizionomia ei, de acum 
încolo, va fi cu totul alta. Dar, cum spuneam, germenii violenţei se 
aflau, in nuce, în structurile ei de început și înfruntările din anii trei- 
zeci i-au îngăduit să se dezvăluie. Degeaba au tot acuzat și mai acuză 
girnetiştii pe Sima, denunţindu-l că a trădat crezul lui Codreanu, 
deviind mișcarea legionară de la rosturile ei. N-au dreptate. Violenţa, 
elogierea morţii ca jertfă eroică, asprimea disciplinei care cerea mem- 
brilor supunerea totală în încredințarea misiunii, cultul forţei, asasi- 
natul ca armă politică, spiritul sediţios se aflau, bine instalate, de la 
origini în mișcarea legionară. Singurul lucru adevărat e că, dispărînd 
fruntașii și conducerea fiind acaparată de Sima și ai lui, în legătură 
directă cu Codreanu, mișcarea legionară a fost invadată, mai ales din 
septembrie 1940, de o masă amorfă, venită pentru chiverniseală. 
Înainte, înrolarea în mișcarea legionară presupunea sacrificiu și sufe- 
rință pentru un crez. Acum, fiind la putere, au venit masiv spre el 
doritorii de profit și carieră. Sima se tot lăuda (în Era libertății) că 
mișcarea numără 500.000 de aderenti. Chiar dacă această cifră ar fi 
fost, în realitate, mai mică, și tot e o schimbare marcantă de fiziono- 
mie. Dintr-un partid de cadre, mișcarea legionară devenise una de 
masă, cu aderenţi în goană după căpătuială. 

Situaţia internațională, determinată de realităţile din Europa Cen- 
trală, e potrivnică politicii regelui de păstrare a alianțelor tradiționale 
cu marile democraţii. Germania e tot mai agresivă și, după tratatul 
Molotov-Ribbentrop, din 23 august 1939, ale cărui clauze secrete nu 
erau, firește, cunoscute, fruntariile țării noastre erau, toate, amenin- 
tate (la răsărit, la sud, la vest). Vremurile se arătau a fi rele și primej- 
dioase. Dar noul curs al politicii internaţionale era favorabil mișcării 
legionare. Nu aveau legionarii un idol în Germania hitleristă? Nu 
declarase Codreanu, în decembrie 1937, că în 48 de ore de la venirea 
sa la putere România va avea un tratat de alianţă cu Germania? Nu-și 
găsiseră sălaș de ascundere în Germania căpeteniile legionare rămase 
în viață? Germania, adorată de ei, care ne va impune totuși, în 1940, 
durerosul dictat de la Viena, era oricum protectoarea legionarilor. În 
consecinţă, regele s-a adaptat situaţiei, încercînd o conciliere cu miș- 
carea legionară. Primele semne s-au văzut în noiembrie 1939, odată 
cu înscăunarea lui Gh. Tătărescu ca prim-ministru, renunţindu-se la 
serviciile lui Gabriel Marinescu (la Interne) și Victor lamandi (la 


1. Petre Andrei, Jurnal, Memorialistică. Corespondenţă, Graphix, 1993, p. 80. 

Justiţie). Noul ministru de Interne, Mihail Ghelmegeanu, și ministrul 
Palatului, Ernest Urdăreanu, au primit misiunea să ducă tratative cu 
mișcarea legionară, prin dr. Vasile Noveanu, fost amic din copilărie 
cu Codreanu, reprezentant al „generaţiei de la '22”. În martie 1940, 
au fost aduse, din închisori, unele elemente fruntașe legionare și 
lăsate să delibereze împreună cu Noveanu la Prefectura Poliţiei Capi- 
talei o posibilă conciliere cu oficialitatea. Desigur că nu întreaga 
Camarilă era de acord cu această reorientare politică. Dar regele o 
dorea şi concilierea trebuia să se producă. Fruntași legionari impor- 
tanţi au acceptat oferta regală. Unii — Corneliu Georgescu, Radu 
Mironovici, dr. Vasile Noveanu, Augustin Bidianu, Vasile lasinschi, 
Horaţiu Comaniciu, Şt. Palaghiţă etc. — au semnat o scrisoare, publi- 
cată în presă, de supunere faţă de rege, în care, printre altele, se 
declara: „...Luptători neinfricaţi pentru statul național integral, pio- 
nieri ai Domniei atotstăpinitoare a Domnului în măreția voievodală, 
nu ne-am îndoit nici în suferință, nu ne-am clătinat nici în credință 
că Domnul acestor generaţii tinere va fi înfăptuitorul unei Românii 
puternice în graniţele ei de nestrămutat și respectată în concertul 
politic mondial. Liberi şi stăpîni pe inimile noastre, venim să depunem 
la picioarele Tronului toată dragostea și credința, toată puterea de 
muncă și tot devotamentul pe care însăși jertfele noastre stau măr- 
turie. Strîns uniţi în jurul Majestății Voastre, legionarii de ieri, luptă- 
torii de astăzi, stau gata la porunca împărătească să-și dea tributul 
de jertfă în slujba neamului...”. În continuarea acestei scrisori se 
publică apelul unor conducători ai mișcării legionare („foşti grade și 
funcţionari ai mișcării legionare”) care invită membrii săi: „să ne 
adunăm cu toţii sub sceptrul biruinţei și încadraţi în noua stare de 
lucruri, mîndri de patria noastră, să-i aducem jertfa care i se cuvine”!. 
(Apelul purta aceleași semnături.) 

Mai intransigent se arăta grupul legionarilor din Germania, în 
frunte cu Papanace, Sima. Şi cereau o amnistie. În 18 aprilie 1940, 
regele a primit o delegaţie a legionarilor, printre care și doi fondatori 
ai mişcării: Ilie Gîrneaţă și Radu Mironovici. În urma acestei întreve- 
deri, prin decizii ale Ministerului de Interne din martie şi aprilie 1940 
(la 26 aprilie s-a emis și un decret regal), unii legionari (cei care nu 
suferiseră condamnări) sunt eliberaţi din lagăre. Apoi au fost și amnis- 
tiate unele infracţiuni. Concilierea a eliberat din lagăre și închisori 
mulţi legionari. Departe de a coopera cu autorităţile, ei şi-au reluat 
activitatea subterană. Iar după instalarea, la 4 iulie 1940, a guvernu- 
lui Ion Gigurtu, activitatea legionarilor cunoaște cu adevărat un revi- 
riment, Sima primind portofoliul Cultelor și Artelor, Vasile Noveanu pe 
cel al Inventarului Avuţiilor Publice, iar Augustin Bidianu, subsecretar 


1. Porunca Vremii, IX, nr. 1603, martie 1940. 

la Finanţe. Trei zile mai tirziu, Sima renunţă la portofoliu, iar Noveanu 
rămîne pînă la 3 septembrie. Dar legionarii își reiau, intens, activita- 
tea, reorganizîndu-se ca partid și așteptind clipa favorabilă. În între- 
vederea de la 2 august cu primul-ministru Gigurtu în legătură cu 
pretențiile horthyste, Sima recomandă să fie acceptate, pentru că, 
oricum, victoria Axei în război ne va readuce teritoriile cedate. În 
Consiliul de Coroană din 30 august 1940, reprezentanţii legionarilor 
(părintele Ion Moţa și Horia Codreanu) s-au pronunţat, și ei, pentru 
acceptarea arbitrajului propus de Germania și Italia, care, cum se știe, 
a fost de fapt un dictat. La 1 septembrie, în orașele ţării, inclusiv în 
București, au loc manifestații împotriva Dictatului de la Viena. Valul 
nemulțumirii, care cuprinsese și armata, îl îngrijorează pe suveran. 
Căuta o soluţie pentru un nou guvern. Valer Pop i l-a propus pe gene- 
ralul Ion Antonescu. 


3. Gardiștii lui Sima plănuiesc un puci pentru 3 septembrie 1940, 
prin ocuparea postului de radio Bod. Cete de legionari au atacat 
Palatul Regal, Palatul Telefoanelor, clădirea Radiodifuziunii. Mişcări 
protestatare ale legionarilor au loc și în provincie (Brașov, Constanţa, 
Timișoara). Sima a denumit această ridicare a Gărzii de Fier „revolu- 
ţia legionară”. Puciul, cu rezultate bune pentru legionari în provincie, 
a eșuat tocmai la București. Dar aceste mișcări de stradă l-au îngri- 
jorat pe rege, care a fost nevoit să caute o altă formulă de guvern. Va 
apela, după sfatul lui Valer Pop, la generalul Ion Antonescu. Acesta, 
evadat de la Mănăstirea Bistrița, unde avusese domiciliu obligatoriu, 
se întilnise, la Ploiești, cu Iuliu Maniu, și conveniseră să obțină abdi- 
carea lui Carol al II-lea, după care, împreună cu liberalii, vor alcătui 
un guvern de concentrare națională. În 4 septembrie, manifestaţiile 
reîncep, dar poliția și armata le reprimă la București. Însă, încă în 
seara zilei de 3 septembrie, regele l-a invitat la Palat pe Antonescu. 
Convorbirea a fost tensionată, generalul reproșîndu-i regelui că e 
vinovat pentru dezastrul ţării. Finalmente, regele, satisfăcîndu-i lui 
Antonescu unele cereri neînsemnate (înlăturarea unor personaje din 
anturajul Camarilei), părea a-l fi potolit și chiar cucerit pe interlocu- 
tor. Şiret, Antonescu s-a arătat cooperant, deși era hotărît (chiar 
dinaintea convorbirii cu Maniu) să-l detroneze pe rege. Dar, pînă 
atunci, îi convenea să formeze un guvern din însărcinarea suveranu- 
lui. Trebuia să fie un guvern de uniune naţională, din care să facă 
parte şi legionarii ca titulari la trei ministere mai puţin însemnate. 
Preparativele fiind încheiate, la 4 septembrie, regele a primit demisia 
guvernului Ion Gigurtu, generalul fiind desemnat ca premier. Ciudată 
a fost însă comportarea celor două partide mari, care contau (al naţi- 
onal-ţărăniștilor și al liberalilor). Pur și simplu s-au păstrat în rezervă, 
refuzînd deși promiseseră să-și delege reprezentanţii în guvernul lui 

Antonescu. Maniu și Brătianu au purtat convorbiri cu generalul încă 
înainte de a fi însărcinat cu formarea guvernului și dăduseră asigu- 
rări. Vor rămîne inoperante. Convorbiri a purtat noul premier și cu 
reprezentanţi ai Gărzii de Fier (Sima se afla ascuns la Brașov) şi cu 
ambasadorul Germaniei, Fabricius. Acestuia din urmă i-a mărturisit 
intenţia instituirii unei dictaturi a sa, și detronarea în viitorul apropiat 
a regelui și angajamentul că va aplica de îndată reglementările Dicta- 
tului de la Viena, cerînd instalarea, în ţară, a unei misiuni militare 
germane, Legionarii cer decis înlăturarea imediată a regelui, pe care 
Antonescu o voia realizată tot mai tirziu, umilindu-l o vreme prin 
uzurparea tuturor prerogativelor. Legionarii reiau presiunile de stradă. 
Iar Antonescu, lipsit de un partid și refuzat de P.N.Ţ. și P.N.L., nu are 
altă soluţie decit să se bizuie pe sprijinul de masă al legionarilor. 
Într-o singură revendicare se întilneau legionarii cu liberalii și naţio- 
nal-țărăniști: abdicarea neîntîrziată a regelui. Antonescu îi comunică 
această doleanţă imperativă regelui în seara zilei de 4 septembrie. 
După consultări cu oamenii săi de încredere (puţini!), regele Carol 
al II-lea, sperînd că această concesie va fi suficientă pentru salvarea 
tronului, semnează, în dimineaţa zilei de 5 septembrie, decretul prin 
care suspendă Constituţia sa din 1938, parlamentul-fantomă, încre- 
dinţîndu-i lui Antonescu depline puteri pentru conducerea statului, 
rezervîndu-și, pentru sine, cîteva minore prerogative, din cele strict 
constituţionale, de pe vremea dinainte de februarie 1938. A doua zi, 
generalul a continuat convorbirile cu șefii partidelor (P.N.Ţ., P.N.L, 
Garda de Fier) pentru formarea guvernului. Toţi au cerut, în prealabil, 
detronarea regelui. Iar în seara zilei de 5 septembrie, legionarii și-au 
reluat agitaţiile de stradă, manifestînd în faţa Palatului Regal, și armata 
(între timp, Antonescu l-a înlocuit, la comandamentul militar al capi- 
talei, pe generalul Argeșanu, devotatul regelui, cu generalul Coroamă, 
simpatizant legionar) nu intervenea defel, deși avea misiunea de a 
păzi Palatul. Seara, Antonescu îi trimite regelui, printr-un emisar, o 
scrisoare prin care îi cerea abdicarea și să părăsească ţara. Carol a 
avut în cursul nopţii noi convorbiri cu puţinii săi apropiați (printre 
care și Mihail Manoilescu). Doi generali i-au sugerat rezistenţa, ei 
angajîndu-se să lichideze „rebeliunea” lui Antonescu. Ceilalţi — mai 
ales Manoilescu, după ce se consultase cu Fabricius — l-au sfătuit să 
abdice. Antonescu, insistent, i-a trimis regelui un ultimatum la orele 
4 dimineaţa. Două ore mai tîrziu, convins că rezistenţa e fără speranţe, 
cinicul rege Carol al II-lea semnează actul de abdicare. Aventura sa, 
scandaloasă, de 10 ani pe tronul nefericitei Românii înceta. Și de n-ar 
fi fost împrejurarea externă, nefavorabilă și ţării, și regelui, s-ar mai 
fi prelungit, sfidătoare!. 


1. Cf. și Ion Ardeleanu, Mircea Mușat, România după Marea Unire, vol. II, partea 
a Il-a, pp. 1313-1330. 

Antonescu este, de fapt, stăpînul situaţiei. Necăpătînd agrementul 
P.N.Ţ. și P.N.L., va fi nevoit să se sprijine — ca partid — exclusiv pe 
legionari. Aceștia își încep parastasele și manifestările publice, cea 
mai importantă fiind — la începuturi — solemnitatea din 13 septembrie 
pentru cinstirea Căpitanului, cu coloane de legionari îmbrăcaţi în 
cămăși verzi care străbat străzile Bucureștiului, Sima -— evident — ros- 
tind o cuvintare. Dădeau impresia că sunt factorul de putere. Nu erau 
încă, deși izbutiseră să inculce acest sentiment în ţară (de pildă, au 
reușit prin legionarul Nelu Manzatti — de fapt Mînzatu —, care a căpătat 
acordul lui Nichifor Crainic, încă titular al Ministerului Propagandei 
Naţionale, ca semnalul la radio să fie acordurile primei strofe din 
Sfintă tinereţe legionară!). Antonescu mai spera să obţină din partea 
P.N.Ţ. și P.N.L. să delege reprezentanți în guvern. Fiind refuzat, a ape- 
lat la cîţiva tehnicieni din afara partidelor, generali și legionari. În 
perioada 6-13 septembrie, Antonescu a dus tratative cu Sima, prin 
intermediul generalului Dragomir. Antonescu dorea mult — insista, 
pentru asta, și Mihai Antonescu, care fusese georgist — includerea în 
guvern a lui Gh. Brătianu, Sima Bind, în principiu, de acord, cu con- 
diţia ca acesta să nu-i disloce ministerele dorite pentru legionari. 
Înțelegerea cu Gh. Brătianu a eșuat, pentru că dorea prea mult 
(vicepreședinţia, Externele și toate ministerele economice). De fapt, 
Gh. Brătianu ridicase aceste prea mari pretenţii pentru a nu intra în 
guvern, compromiţindu-se alături de legionari?. 

Înțelegerea Antonescu-Sima a fost perfectată în timpul solemnită- 
ţii pentru cinstirea lui Codreanu. Legionarii au căpătat: vicepreşedin- 
ţia (Horia Sima), Internele (generalul Petrovicescu), Externele (Mihail 
Sturdza), Sănătate, Muncă, Ocrotiri Sociale (Vasile Iasinschi), Educaţie, 
Culte și Instrucție Publică (Traian Brăileanu), Ministerul Colonizării 
și Evacuării Populaţiei (Corneliu Georgescu), două subsecretariate de 
stat (Al. Constant la Propagandă, Constantin Papanace la Finanţe). 
La 14 septembrie, România e proclamată stat naţional-legionar. Decre- 
tul regal, promulgat în aceeași zi de 14 septembrie, precizează, prin- 
tre altele: „2. Mișcarea legionară este singura mișcare recunoscută în 
noul stat, avind ca ţel ridicarea morală și materială a poporului 
român; 3. Dl general Ion Antonescu este conducătorul statului naţi- 
onal-legionar și șeful regimului legionar; 4. Dl Horia Sima este coman- 
dantul mișcării legionare”. 

Menţiunea din decretul regal că Sima este comandantul mișcării 
legionare a constituit izvorul contestării sale, în mișcare, de către vechii 
comandanţi. La 2 noiembrie 1935, Căpitanul îi adresase o circulară, 


1. Cf. Horia Sima, Era libertăţii, vol. I, Madrid, 1982, p. 18. 
2. Ibidem, p. 42. 
3. Ibidem, p. 56. 

într-un fel de felicitare: „Horia Sima, 1. E bun sistemul întrebuințat 
de Timișoara. Cred că va da roade bune. 2. N-ai nici o teamă. Sunt 
simple ameninţări. În faţa lor însă cu atît mai aprig trebuie să apară 
legionarul. Sfidează-i cu toate amenințările lor și plinge-le de milă 
pentru ce-i așteaptă”!. Dar Sima nu apucase să fie în comandamentul 
central pe vremea lui C.Z. Codreanu. Intrat în Legiune prin 1928-1930, 
în cadrul Centrului Studenţesc din București, a devenit șef al jude- 
țului Severin, apoi pe întregul Banat. N-a făcut însă parte din coman- 
damentul central sau din Senat pe vremea Căpitanului. Împrejurările 
amintite, din anii prigonirii (1938-1940), l-au adus în frunte, în lipsa 
altor cadre cu stagiu din vremea lui Codreanu. Tensiunea dintre Sima 
și vechile cadre din conducerea legionară s-a instalat pe dată. Radu 
Mironovici, Ilie Gîrneaţă, Corneliu Georgescu (fondatori), Mile Lefter, 
preotul Dumitrescu-Borșa, Viorel Trifa (fostul președinte al U.N.S.C.R.) 
nu vedeau cu ochi buni instalarea lui Sima la cîrma mișcării. Îl con- 
siderau un neofit și chiar un uzurpator, alăturîndu-se sau sprijinind 
disidenţa bătrinului Ion Zelea Codreanu. Acesta nu-l recunoștea pe 
Sima drept șef al Legiunii, începînd, chiar de la 6 septembrie, să facă 
numiri în diferite funcţii și chiar să ocupe Casa Verde din Bucureşti. 
l-ar fi declarat ritos lui Sima că pe scaunul Căpitanului nu va sta 
decît tatăl său. A mers pînă acolo în rezistenţa sa încît a refuzat să 
participe și la solemnitatea zilei Căpitanului, să facă parte din guvern, 
ţinîndu-se deoparte de orice manifestări ale mișcării. „Pretenţia prof. 
Codreanu - scria Sima ~- de a conduce mișcarea legionară era absurdă. 
Dacă nu eram eu, putea s-o conducă oricare alt legionar, afară de 
prof. Codreanu. În primul rînd pentru că prof. Codreanu nu cunoștea 
ordinea internă a mișcării... Prof. Codreanu cerea să fie recunoscut 
Șef al Legiunii în virtutea faptului că este tatăl Căpitanului, adică voia 
să pună în aplicare principiul eredității pe care tocmai fiul său îl 
declarase nepotrivit pentru a servi de criteriu la alegerea cadrelor de 
conducători la toate nivelele. S-a mai întîmplat apoi lucrul neplăcut 
că biruința mișcării s-a realizat peste capul profesorului, care era pe 
punctul să torpileze întreaga acţiune de la 3 septembrie prin proiec- 
tata lui audienţă la rege, de la care l-am oprit în ultimul moment.” 
După victorie, „pretindea o şefie care-i depășea posibilităţile lui și care 
și așa nu ar fi putut-o exercita niciodată, chiar dacă nu aș fi fost eu”?. 
Sima acreditează chiar opinia că, din 6 pînă în 13 septembrie, Antonescu 
ar fi așteptat să vadă care dintre cele două tabere (Codreanu bătrînul 
sau Sima) stăpînește mișcarea legionară, pentru a trata cu aceea 
care deţinea puterea efectivă. Cît despre disidenţa grupului dr. Vasile 
Noveanu (aceea din guvernul Gigurtu), aceasta a fost anihilată rapid. 


1. Circulările Căpitanului, 1934-1937, 1937, p. 48. 
2. Horia Sima, op. cit., vol. I, pp. 16-17. 

Mai rezistentă se dovedea a fi aceea a lui Codreanu-tatăl, sprijinit de 
cîțiva șefi legionari reveniţi din Germania, neavînd parte și de reaze- 
mul altor căpetenii, chiar dacă nici aceștia nu vedeau cu ochi buni 
instalarea la cîrmă a lui Sima. Acesta, abil, prin numiri în funcțiuni, 
a izbutit să creeze o conducere a mișcării botezată Forul Legionar, din 
care făceau parte, pe lingă Sima, Traian Brăileanu, Ilie Gîrneaţă, Radu 
Mironovici, Corneliu Georgescu, Mile Lefter, Vasile Iasinschi, lon 
Popescu-Buzău, Constantin Papanace. Bătrînul Codreanu se ţinea 
dirz și, retras la Huși, nu înceta să-l denunțe pe Sima drept uzurpa- 
tor. O vizită a lui Sima la Huși, la 5 noiembrie 1940 (la sfatul Elenei 
Codreanu și al Iridentei Moţa), n-a dat rezultate. Bătrînul continua 
să ceară predarea şefiei mișcării legionare și recunoașterea sa drept 
„locţiitor pământesc al Căpitanului”. O săptămînă mai tirziu s-a pro- 
dus şi o lovitură în forţă a grupului Codreanu-tatăl, ocupînd sediul 
Casei Verzi din strada Gutenberg, profesorul instalindu-se solemn pe 
scaunul Căpitanului și începînd să dea ordine. A intervenit, repede, 
poliţia legionară și, după focuri de revolver și doi morţi, ordinea a fost 
restabilită. Codreanu-tatăl s-a înapoiat la Huși, iar acoliţii săi (Radu 
Ciorogaru, preotul Dumitrescu-Borșa și Dumitrescu-Zăpadă) au fosi 
excluși din mișcare de către Forul Legionar’. Dar tensiunile intestine 
s-au menţinut tot timpul în cursul celor patru luni (mai precis, 131 de 
zile) ale statului național-legionar. 

Legionarii, odată ajunși coparticipanţi în fruntea statului, se orga- 
nizează, adaptîndu-se situației la care de atita vreme visaseră. Mai 
întîi fac să reapară gazetele lor. La 8 septembrie reapare Buna Vestire 
(a fost o ediție specială în 6 septembrie), director fiind Gr. Manoilescu 
și prim-redactor (denumirea de atunci pentru funcțiunea de redac- 
tor-șef) Constantin Noica (echipa aceasta conducătoare își va înceta 
funcțiunile la 20 octombrie 1940, Noica fiind înlocuit cu Horia Stamatu). 
La 16 octombrie reapare Cuvintul (o menţiune preciza: „ziar al mișcă- 
rii legionare”), avîndu-l ca director pe prof. P.P. Panaitescu, devenii 
rector al Universităţii din București. Provincia avea parte, şi ea, de 
numeroase gazete legionare. Sunt rapid reeditate cărţile lui Codreanu 
și ale altor fruntași legionari și unele broșuri și cărticele din „fondul 
tradițional” al mișcării. Grijă mare a avut conducerea mișcării să-și 
creeze fonduri pentru fortificarea financiară. Chiar la 18 septembrie 
a luat în primire patrimoniul Străjii Țării, inclusiv sediile acesteia. 
Apoi legionarii au devenii conducători ai Oficiului de Românizare, 
acaparînd magazine, întreprinderi din proprietatea unor evrei. E ali- 
mentat cu mari sume, smulse cu japca, fondul Ajutorului Legionar, 
care se reorganizează la 26 septembrie. Dacă pînă la 6 septembrie 
condiţia de legionar presupunea sacrificiu și suferință, acum începe 


1. Horia Sima, Era libertății, vol. I, Madrid, 1982, pp. 587, 590-591, 592, 598. 

să renteze. Criteriile de selecţie a aderențţilor nu mai funcţionează ca 
înainte, mișcarea sporindu-și numărul ameţitor, printre noii membri 
fiind multă pegră din lumea mahalalelor, surtucărime din cea a sate- 
lor. Numărul membrilor a crescut vertiginos, Sima apreciind — pentru 
aceste luni de domnie - că Legiunea ajunsese la jumătate de milion 
de persoane. Adversarii lui Sima i-au reproșat această prea largă 
deschidere a porţilor, socotind-o un act deliberat de pervertire a miş- 
cării. Dar simiștii au aprobat această recrutare supranormativă, 
văzînd în ea un triumf. Era evident că fizionomia mișcării era alta, 
haotică, rapace, cu neofiți puși pe căpătuială și aranjare. Devenise 
un organism greu de controlat și condus. Şi avea în mînă puternice 
pîrghii politico-administrative: primării, prefecturi, cîteva ministere, 
o poliţie proprie, posturi în conducerea Oficiilor de Românizare, în 
aparatul administrativ al primăriilor, judeţelor, ministerelor, instituții 
culturale și altele de tot felul. 

Legiunea trăia fenomenul inedit de partid ajuns la putere, în care 
nu numai noii aderențţi, dar și destule cadre vechi își erodau idealis- 
mul doctrinar datorită tentaţiei banului și a rapidei îmbogăţiri. În 
nesiguranța dăinuirii regimului instaurat, pofta de îmbogăţire trebuia 
satisfăcută rapid, cu orice mijloace. Degeaba scriau gazetele legionare 
despre jertfă, dreptate și crez, încercînd să-și educe contingentele, 
pentru că jos, la bază (și, adesea, chiar mai sus), acționa, vorace, 
foamea de înavuţire neîntirziată. Apoi, devenit peste noapte partid de 
guvernămint, membrii Legiunii, nutriți și cu ideea că înfăptuiesc o 
revoluție naţională, nu mai ţineau seama de lege şi ordine, socotind 
că dispoziția unui comandant sau propria vrere ţine loc de normă 
juridică. Vor fi acest haos generalizat și domnia bunului-plac insta- 
urate de legionari unul din asprele reproșuri ale lui Ion Antonescu, 
sporind tensiunea dintre Sima și general, care chema mereu, inclusiv 
în ședințele Consiliului de Miniștri, la ordine și legalitate. Este cu 
totul semnificativ acest comunicat al generalului Antonescu publicat 
în ziare la 8 octombrie 1940: „Unele elemente îmbrăcate clandestin 
în cămașă verde și altele cu false tocuri de ziarist la ureche merg din 
casă în casă și din întreprindere în întreprindere, în capitală şi în 
țară, pentru a ameninţa, a teroriza și a stoarce bani... Președintele 
Consiliului de Miniștri roagă pe toţi care au fost sau vor mai îi atacați 
de acești pirați să nu se lase intimidaţi şi să anunţe imediat Siguranţa 
Statului. Nu poate fi adevărat legionar acela care calcă ordinul meu 
și care iese din legea statului, din legea ordinei și din legea omeniei. 
Cercetarea de orice natură, într-un stat de ordine, cum este acela 
naţional-legionar pe care-l voim, nu o pot face decît organele create 
de lege și pedeapsa, pentru orice faptă, nu o poate aplica decît justi- 
ţia. Altfel deschidem poarta anarhiei și pe ea va intra furtuna care va 
spulbera totul și fără alegere... Oricui ar aparține omul ca credinţă, 
el este tot om, şi legionarul adevărat nu trebuie să uite aceasta. Cine 

nu ascultă de această poruncă trebuie să știe că compromite noul 
regim. În consecinţă, va fi socotit ca dușman al regimului și tratat 
ca atare oricine se abate de la această cale. Regimul trebuie să triumfe, 
dar numai pe căi legale. Altfel este pieirea tuturor. General Antonescu”!. 

Iar solemnităţile, paradele, oficierile se ţineau lanţ. După manifes- 
tările din septembrie, la 6 octombrie are loc, la București, ceea ce s-a 
numit marea demonstraţie de forţă legionară, cu participarea a peste 
o sută de mii de cămăși verzi care defilează în faţa lui Antonescu și 
a lui Sima. Radu Mironovici, comandant al Bunei Vestiri, e prezentat 
ca organizator al manifestaţiei. La 27 octombrie sunt reînhumate, 
la Predeal, osemintele legionarilor uciși în lagărul de la Vaslui. La 
8 noiembrie, o mare festivitate și manifestaţie, în capitala Moldovei, 
proclamă Iașiul oraș al mișcării legionare. Apoi, în cursul lunii noiem- 
brie, începe și se încheie revizuirea proceselor lui C.Z. Codreanu. La 
30 noiembrie, la Mausoleul de la Casa Verde din București, are loc 
reînhumarea lui C.Z. Codreanu, a decemvirilor și a nicadorilor. Firește 
că procesiunea s-a făcut printr-o mare demonstraţie. Și n-am citat decit 
cîteva dintre cele mai răsunătoare manifestații. În sfirșit, mișcarea 
condusă de Sima reia tradiţia organizării taberelor de muncă, a colec- 
tării fierului vechi (se numea, desigur, „bătălia pentru fierul vechi”), 
iar după cutremurul din 10 noiembrie echipe de legionari lucrează, 
activ, pentru înlăturarea dărîmăturilor și salvarea eventualilor supra- 
vieţuitori. 

Vindicta a fost țelul urmărit de legionari chiar de la instalarea lor 
la putere. Voiau așadar să-i pedepsească pe cei ce inițiaseră și con- 
duseseră prigonirile legionarilor în anii 1938-1940. În Cărticica șefu- 
lui de cuib, la punctul 84, se spune: „Primul punct de program legionar. 
Dacă vă întreabă cineva ce este jurămîntul pentru pedepsire. A doua 
zi după victoria legionară se va constitui Tribunalul excepțional, care 
va chema în faţa lui și va judeca pentru trădare de patrie 

a) pe toţi jefuitorii banului public; 

b) pe toţi cei ce au primit mită înlesnind afaceri; 

c) pe toţi cei ce, încălcîind legile fundamentale ale ţării, au perse- 
cutat, au închis, au lovit pe legionari sau în familiile lor. Orice func- 
iune ar deţine, de la jandarm pînă la ministru, nimeni nu va scăpa 
acestei judecăţi... Națiunea română, conștientă de drepturile ei, va 
începe viaţa cea nouă prin pedepsirea legală. Acest ceas îl așteptăm 
şi răbdăm. Fără acest ceas al pedepsirii nu este posibilă nici o refacere 
în această țară”?. Și Căpitanul legionarilor nu prevestise, în 1937, 
omuciderile violente din 1938-1939? Printre legionari se agita ideea 


1. Porunca Vremii, IX, nr. 1766, 8 octombrie 1940. 
2. Corneliu Zelea Codreanu, Cărticica șefului de cuib, 1937, p. 86. 

că al lor Căpitan ar fi lăsat ca voință testamentară ideea că, după 
venirea la putere, li se va îngădui un termen de 24 de ore pentru 
acţiunea. de pedepsire. Voiau ardent să-și răzbune suferinţele și, mai 
ales, pe camarazii..., printre care se afla chiar Căpitanul. Cereau 
imperativ împlinirea pedepsirii, promisă sigur de Căpitan în Cărticica... 
Dar se împiedicau de intransigenţa lui Antonescu. În loc de pedepsire, 
acesta a dispus, la 30 septembrie, așezarea sub regimul domiciliului 
obligatoriu a unor foști demnitari. Legionarii au văzut în asta mai 
curînd o punere la adăpost și îl acuzau pe general că urmărește coco- 
loșirea adversarilor Legiunii. Grigore Manoilescu, directorul Bunei 
Vestiri, a scris chiar, la 13 octombrie 1940, articolul „Prea multă ele- 
sanţă”, în care denunța această politică de apărare a foștilor demnitari 
vinovaţi de prigonirea și uciderea legionarilor!. Antonescu s-a supărat 
și Legiunea a fost nevoită să schimbe conducerea gazetei (director 
Al. Constant, prim-redactor Horia Stamatu). Firește că au fost arestate 
unele persoane, foști demnitari şi unii socotiți implicaţi direct în asa- 
sinarea unor legionari. Dar Antonescu cerea judecarea lor și apoi 
pedepsirea, iar legionarii, impacienţi, vedeau în aceasta o tergiversare 
vinovată menită să-i apere pe prigonitorii lor. Impasibil, Antonescu se 
revendica de la principiul legalităţii, din litera căreia declara că nu se 
abate. Tensiunea dintre cele două tabere aliate lua proporţii. 

O preocupare absorbantă o reprezenta N. Iorga, socotit de legionari 
drept vinovatul inițial al asasinării Căpitanului lor. Campania de 
presă, efectiv de instigare la asasinat, a fost pornită de Porunca Vremii, 
zeloasă în a veni în întîmpinarea doleanţelor legionare. Exclusă nu e 
nici o înţelegere prealabilă. În 8 septembrie, ziarul lui Ilie Rădulescu 
scria: „D.N. Iorga este cel mai autentic și mai consacrat călău moral 
al tineretului naţionalist. Prin scrisul lui, prin conferințele lui, prin 
«sfaturile pe întuneric», prin influenţa lui și prin teroarea «personali- 
tăţii» lui intransigente, N. Iorga e răstignitorul generaţiilor tinere și 
autorul moral al crimelor săvirșite în numele unei «idei»”. Două zile 
mai tîrziu, prim-redactorul gazetei, I.P. Prundeni, semnează infaman- 
tul articol „Disecţia unui călău: Nicolae Iorga”: „De peste o jumătate 
de veac ţara trăiește tirania omului de cauciuc, cum i-a spus cîndva 


1. Iată un fragment din acest articol: „E o mare greșeală de a ierta cu totul pe 
vinovaţii de ieri, pe aceia care au furat și au benchetuit, în timp ce tot ei şi 
slugile lor chinuiau și ucideau. A întinde vălul tăcerii peste cei vinovaţi de 
prăbușirea materială și, mai ales, de întinare morală a ţării, a-i lăsa în judecata 
justiţiei, ferindu-i de condamnarea opiniei publice, este şi mai primejdios... 
Legionarii trebuie să fie drepţi față de adversari, dar trebuie să se ferească de 
gingășia imaculată pe care dușmanii vor să le-o sugereze. Să spună adevărului 
pe nume. Cei ce fac altfel, cei care în numele «eleganţei» acoperă pe hoţi și pe 
ticăloși să se gîndească bine ca nu cumva în acest fel să întineze moștenirea 
de bărbătesc curaj a celor căzuți în prigoană” (Grigore Manoilescu, „Prea multă 
eleganţă”, Buna Vestire, serie nouă, 13 octombrie 1940). 

Octavian Goga. De peste o jumătate de veac, N. Iorga terorizează naţia 
cu arţagurile lui isterice... În cultura naţională N. lorga rămîne în 
amintirea noastră ca o catastrofă. Intransigenţa lui a împiedicat vic- 
toria talentelor tinere... Iorga se înalță deasupra nației în dimensiuni 
de ihtiozaur și monstrul se voia lins pe la toate încheieturile umede 
și sărutat în anumite locuri cărnoase și încrețite... Sinistra vedenie 
cu barbă și umbrelă s-a amestecat chiar și în politică, mai ales în 
politică... Întreaga viaţă a exsavantului N. Iorga e o nesfirșită clavia- 
tură de contradicții şi nonsensuri, de aberaţii și abdicări. Profilul 
prorocului se plimbă hidos pe deasupra naţiei și ochii lui bulbucaţi 
se congestionează în ţifne de o savuroasă originalitate... În calitatea 
lui de enciclopedie ambulantă anexată lui Armand Călinescu, apos- 
tolul şi profesorul s-a apucat să scrie împotriva tineretului legionar. 
Ura lui s-a dezlănţuit fantastic și buzele sale s-au învineţit... N. Iorga 
voia distrugerea tineretului... Prigonirile, lui i se datoresc... Cea dintii 
condamnare a lui Corneliu Codreanu aparţine d-lui N. Iorga. Se aude? 
Poftim de protestează, iubite și mizerabile, d-le călău... Lăbărțat ca o 
meduză peste trupul naţiei, sugîndu-i cîte puţin în fiecare zi şi viaţa, 
şi onoarea, N. lorga e figura rezumativă a descompunerii românești. 
Caracterul său de gelatină e specific vremii, rămîne peste veacuri ca 
un monument al inconștienţei... Faptele d-lui N. Iorga invită la medi- 
taţie. Este d. N. Iorga un om cu mintea întreagă? Astăzi, din nou, 
zdreanţa apostolică vrea să-și spună părerea și mofturile lui se tipă- 
resc la gazetă”. Aflat la Herculane pentru a-și trata reumatismul, 
profesorul telegrafiază, la 11 septembrie, ministrului de Interne, gene- 
ral David Popescu, întrebindu-l: „Puteţi admite infamii ca acelea din 
Porunca Vremii despre mine?”. Era, aici, o invitare la ordine. Dar cine 
mai putea atrage atenţia unei gazete prolegionare pentru astfel de, 
într-adevăr, infamii? Nici legionara Buna Vestire nu l-a uitat pe lorga. 
La 11 septembrie, Constantin Noica (prim-redactor al cotidianului) 
semna articolul „Eşti necinstit sufletește”, utilizînd o sintagmă din 
scrisoarea lui Codreanu, din 26 martie 1938, către Iorga (aceea care 
a iscat procesul de calomnie intentat Căpitanului legionarilor): „Sunt 
ultimele cuvinte rostite în libertate de Căpitan: «Și din mormint îţi voi 
striga: ești necinstii sufletește». Sunt cuvinte pentru rostirea cărora 
s-a găsit un tribunal să-l condamne și o închisoare să-l primească. 
Și sunt cuvintele pentru care s-a găsit cineva să-i ceară condamnarea 
și închiderea. Ce tristă e, uneori, ţara românească! E atît de tristă 
încît fără să ştie, poate, Căpitanul rostea încă o dată una din vorbele 
care să ne privească pe fiecare din noi. Ce mai însemna, în lumina 
celor doi ani și jumătate de întunerec care aveau să vină, gestul apos- 
tolului aceluia care ieșise de mult din funcţia sa apostolică?...”. Numă- 
rul din 22 septembrie 1940 (nr. 13 din noua serie a Bunei Vestiri) e 
închinat legionarilor căzuţi. O pagină, a șaptea, e consacrată „Tiranilor 

trădători şi ucigașii neamului”. Sunt aici menţionaţi și descriși: Ernest 
Urdăreanu, Victor lamandi, Gh. Argeșanu, Armand Călinescu, Gavrilă 
Marinescu, Moruzov. Jos, pe o coloană de mijloc, o fotografie a lui 
Iorga, deasupra căreia scrie: „Autorul moral N. Iorga”. lar dedesubt: 
„N. Iorga, apostolul... neamului, primul om care a lovit cu piatra în 
generaţia tînără și în Căpitan. Declanșarea prigoanei îi aparţine. Îl 
așteaptă eternitatea ignoranței”. De ar fi fost numai născocită... eter- 
nitatea ignoranței, n-ar fi fost mare pericol pentru destinul savantu- 
lui. Dar legionarii voiau răzbunare și viața lui Iorga era efectiv în 
pericol. lar Buna Vestire instiga la încheierea socotelilor. De la început, 
mariajul dintre Antonescu și legionari s-a dovedit a nu fi tocmai bizuit 
pe armonie. Partenerii, suspectindu-se, se pîndeau reciproc. Fiecare 
dorea înlăturarea celuilalt și preluarea puterii. În octombrie a avut 
loc un schimb de scrisori Antonescu-Sima. Sima, pretinde Antonescu, 
i-ar fi scris: „Regimul legionar cere guvernare în spirit legionar, guver- 
nare totalitară. Guvernare totalitară înseamnă monopolul politic al 
unei mișcări, aceea care a biruit, exclusivitate dacă voii, așa e în 
Italia, aşa e în Germania. În România legionară nu mai există loc 
pentru nici un alt partid, pentru nici o altă grupare. Cine îndrăznește 
trebuie sancţionat. Pentru că acest lucru e un atribut fundamental 
al statelor totalitare”!. În schimb, Antonescu, răspunzîndu-i, i-ar fi 
cerut lui Sima: „o dată pe săptămînă sau de două ori pe lună gene- 
ralul Antonescu va prezida Forul de conducere politică a Regimului”, 
adică Forul Legionar?. În cartea sa (Era libertăţii), Sima afirmă că, de 
fapt, Antonescu dorea să preia și conducerea politică a regimului, 
adică mișcarea legionară. Iar fiecare se revendica de la cerința con- 
ducerii unice a unui stat totalitar, voind înghiţirea celuilalt. Sima 
povestește că la sfirșitul îndelungatei ședințe a Consiliului de Miniștri 
din 27 noiembrie 1940 (aceea care a analizat asasinatele de la Jilava), 
Mihai Antonescu a anunțat că generalul Antonescu dorește să preia 
conducerea mișcării legionare pentru a exista o singură comandă în 
stat, evocînd, cu titlu de exemplu, situaţia din Spania. Ba Mihai 
Antonescu i-a comunicat lui Sima că generalul consideră acest trans- 
fer de șefie condiţia sine qua non a colaborării viitoare. Sima a refuzat 
categoric. A convocat Forul Legionar, a discutat chestiunea cu miniș- 
trii legionari. Forul Legionar nu a cedat. Dar nici cei doi Antonești. 
Ar fi intervenit Neubacher, consilierul economic de la Ambasada 
Germaniei, care a împăcat, pentru moment, părţile?. Generalul s-a 
folosit de evenimentul asasinatelor de la Jilava — o dovadă perempto- 
rie a anarhiei provocate în ţară de legionari - pentru a cere din nou, 


1. Pe marginea prăpastiei, vol. 1, 1941, p. 153. 
2. Ibidem, p. 160. 

aproape ultimativ, conducerea mișcării legionare. Le reproșa legiona- 
rilor, chiar de la începutul instaurării statului naţional-legionar, că 
provoacă anarhie în țară, încălcînd grav normele instituţiilor legale. 
Iar legionarii, la rîndul lor, reproșau lui Antonescu și miniștrilor teh- 
nicieni că au nostalgia statului democratic, protejindu-i pe foștii dem- 
nitari și funcţionari de stat. Căsătoria de la 14 septembrie vestea un 
rapid divorţ. Fiecare dintre părți știa că destinul mezalianţei depinde 
de atitudinea, faţă de fiecare partener, a Germaniei. Va cîştiga acea 
parte de care se va decide să se apropie Germania. În amintita sa 
carte, Sima afirmă chiar — după patru decenii — că, de fapt, legionarii 
simpatizau și aveau ca model nu Germania lui Hitler, ci Italia lui 
Mussolini. Dar că Mussolini ar fi fost, atunci, victima dependenţei 
sale față de Hitler, neputiîndu-i proteja pe legionari. Iar Hitler le-ar fi 
fost, în fapt, ostil legionarilor, bănuindu-i a fi un factor de turbulență’. 
Hitler, ce-i drept, era interesat ca România să devină o ţară stabilă, la 
remorca totală a Germaniei. lar întîlnirea din 22 noiembrie dintre Hitler 
şi Antonescu, cînd conducătorul statului român l-a anunţat că România 
aderă la Axă fără a i se fi cerut asta, era chiar mai mult decît dorise 
Fihrer-ul. Aliatul lui Hitler devenise, într-adevăr, Antonescu, iar 
Fabricius, ambasadorul Germaniei, știind asta, îi ţinea parte gene- 
ralului. 

Asasinatul de la Jilava (26/27 noiembrie), cînd legionarii au ucis 
64 de deţinuţi politici, foști înalţi funcţionari, a determinat creșterea 
tensiunii dintre Antonescu și legionari. Versiunea legionarilor era că, 
lucrînd la deshumarea camarazilor lor (Căpitanul, nicadorii și decem- 
virii), înmormântați în cimitirul închisorii Jilava, cînd au descoperit 
cadavrele desfigurate, s-au îndreptat revoltați spre celulele vinovaţilor 
şi au făcut dreptate. În Pe marginea prăpastiei, Antonescu a arătat, 
cu probe, că de fapt asasinatul l-a comis o echipă de legionari adusă 
din București cu un camion, sub conducerea comandantului D-tru 
Groza, căreia i s-au asociat doi dintre cei ce lucrau la deshumare?. 
Descoperirea cadavrelor eroilor legionari, prin înlăturarea plăcii de 
beton, s-a produs, de fapt, a doua zi, cînd asasinatul era săvirşit. 
Cum s-a văzut, Antonescu, indignat că i se încalcă dispoziţiile, s-a 
folosit de acest prilej ca să ceară punerea mișcării legionare sub tutela 
sa. Si ca totul să se încununeze, în aceeași zi de 27 noiembrie, o 
echipă de legionari, funcționari la Institutul Naţional de Cooperaţie, 
cu mașina instituţiei, îi arestează pe Virgil Madgearu și Nicolae Iorga. 
A doua zi, corpurile lor neînsuflețite sunt descoperite, Madgearu în 
pădurea Snagov, lorga în pădurea de la Strejnicu. Există bănuiala 
că Sima nu a fost străin de asasinarea lui Iorga. În cartea sa, Sima 

relatează că a aflat că Iorga a fost asasinat în seara zilei de 27 noiem- 
brie, la încheierea ședinței Consiliului de Miniștri. În curte îl aştepta 
unul dintre asasini, care i-a comunicat știrea. Ar fi fost orele 20.30. 
În loc să-l aresteze pe asasin, Sima s-a urcat în mașină și a plecat 
spre Ploiești. Spera, spune el, că-l va descoperi pe Madgearu, care 
fusese, de fapt, împușcat în timpul zilei. Noaptea și-a petrecut-o la 
Cimpina, fără a da de urma nimănui. În cartea sa, Moartea unui 
savant, dl Mihai Stoian sugerează posibilitatea ca Iorga să fi fost dus 
de la Sinaia în comuna Teișani, în casa primarului legionar, unde 
savantul a fost „judecat”, iar apoi, la orele 23-24, asasinati. Nu e deloc 
exclus ca Sima să fi fost la Teișani. În seara zilei de 28 noiembrie, 
Sima a stat de vorbă cu șeful echipei de asasini, Traian Boeru. „Nu 
numai că nu regreta faptul — consemnează Sima —, dar îl exalta ca o 
valoare legionară supremă... A vorbit în accente mistice de răzbuna- 
rea Căpitanului, de ticăloşia lui Iorga și Madgearu, de porunca lăsată 
de Căpitan să-l răzbunăm. ...Ascultîndu-l, am trăit un moment de 
mare emoție.” S-a opus, în consecinţă, oricăror măsuri de arestare și 
judecare a asasinilor. Ba Sima afirmă cinic: „În noaptea de 27/28 
noiembrie, trebuie dar precizat, n-a fost ucis marele N. Iorga, ci exe- 
crabila figură a omului politic N. Iorga. N. Iorga a făcut parte din 
galeria celor «trei mari ai crimei» contra Căpitanului și ai generaţiei 
sale. Au fost trei personagii sinistre care au prezidat asasinatele 
colective din 30 noiembrie 1938 și 21 septembrie 1939: El. Lupescu, 
Armand Călinescu și Nicolae Iorga... Firește că Iorga mai putea da o 
contribuţie în cadrul istoriei naţionale și universale, dar nu trebuie 
uitat că avusese la dispoziție 50 de ani de creaţie plenară, își împlinise 
rostul vieții păminteşti ca istoric și om de cultură. Specialiștii în tîn- 
guirea lui Iorga ar trebui să-și rezerve ceva din emoţiile şi indignarea 
lor și pentru a deplinge sutele de tineri uciși în floarea vîrstei sub 
dictatura carlistă și oblăduirea specială a maestrului... Problema 
trebuie judecată în ansamblul ei, și nu limitată la N. Iorga, care a fost 
un pisc al culturii, dar și un pisc al mișeliei omenești”?. În 29 noiem- 
brie, Ministerul de Interne a publicat un comunicat sec, ameninţind 
cu pedeapsa cu moartea viitorii făptași ai unor astfel de crime. Şi 
alături, apelul lui Sima către legionari, prin care îi cheamă la ordine, 
cerîndu-le supunere față de dispozițiile Conducătorului statului. Înmor- 
mîntarea celor doi asasinați, despre care presa n-a avut voie să 
comenteze, a avut loc la 30 noiembrie. Constantin Rădulescu-Motru, 
preşedintele Academiei, a avut curajul să convoace pentru acea zi o 
ședință, de unde academicienii, nu toţi, ci vreo zece (din care n-au 
lipsit: Rebreanu, Ion Petrovici, Gr. Antipa, N. Popescu, N. Bănescu, 

D. Caracostea, Ion Nistor, Th. Capidan, general Radu R. Rosetti), au 
plecat, cu automobilele, să asiste la înmormîntare. A fost lume foarte 
multă. 

Mihai Antonescu i-a cerut lui Sima, în numele generalului, preda- 
rea asasinilor. Sima s-a opus. („Am rămas inflexibil. Nu pentru Boeru, 
ci pentru a apăra un principiu. Nu puteam preda pe camarazii mei 
justiţiei, în timp ce asasini ai legionarilor se bucurau de soare, aer și 
libertate.”!) Dar nici generalul n-a pus la inimă cumplitul asasinat. 
De voia, ar fi putut să-l împiedice. Ştia prea bine că legionarii năzuiau 
să-l asasineze pe profesor. Dacă ar fi pus pază militară la vila lui de 
la Sinaia, îl salva. Dar n-a voit asta, pentru că nici el nu-l agrea pe 
Iorga. Iar în ziua înmormintării lui Iorga, Antonescu participă la 
solemnitatea reînhumării lui Codreanu, la Mausoleul Casei Verzi din 
București. Această participare e aproape o absolvire a asasinilor lui 
Iorga și Madgearu, dacă nu chiar o solidarizare cu ei. 

Oricum, la sfirșitul lui noiembrie, Antonescu a luat unele măsuri. 
L-a destituit pe colonelul Zăvoianu (legionar), prefectul Poliţiei Capitalei, 
iar miniștrii legionari au fost obligaţi să depună jurămiînt în faţa lui 
Antonescu. Ostilitățile dintre cele două tabere erau acute, fiecare 
acuzînd-o pe cealaltă de trădare. Antonescu le cerea legionarilor 
(inclusiv în mesajul de Anul Nou) să renunţe la lăcomie și jafuri, 
chemindu-i la ordine și legalitate. Legionarii lui Sima îl acuzau pe 
Antonescu că a devenit protectorul demnitarilor fostului regim, al 
britanicilor (generalul, care fusese, pe vremuri, ataşat militar în Anglia, 
era considerat a fi filobritanic) și al masonilor, infiltraţi — se pretin- 
dea -— și în cadrele noului guvern (învinuit era, mai ales, colonelul 
Rioșeanu, subsecretar de stat la interne). Un articol din 16 ianuarie 
1941, în Buna Vestire, titra, provocator, „Revoluţia nu s-a terminat”. 
Dezlegarea disensiunii atit de acute depindea de atitudinea oficială a 
Germaniei față de taberele în conflict. Antonescu a cerut o întrevedere 
cu Hitler, la Berlin. I-a fost fixată pentru 15 ianuarie. La întrevedere 
trebuia să participe și Sima. Dar, imensă gafă, Sima a refuzat să plece 
şi după ce a intervenit, stăruind, Fabricius. Mai tirziu, a justificat 
refuzul prin informaţia obţinută din surse creditabile berlineze că 
Hitler a decis să înfrîngă mișcarea legionară. Și îi mai era teamă ca, 
impulsiv, cum îi era felul, Hitler să nu-i ceară să treacă lui Antonescu 
comanda Legiunii. A crezut deci (menţiona că s-a consfătuit, pentru 
această decizie, cu fruntașii legionari V. Iasinschi, Radu Mironovici, 
N. Pătrașcu, N. Stoicănescu, Corneliu Georgescu) că, evitînd întîlnirea 
cu Hitler, evită consecinţele unor decizii iritate?. Hitler a considerat 
refuzul drept o ofensă. Se pare că la întrevedere Antonescu a căpătat 

îngăduinţa lui Hitler de a înlătura Legiunea din conducerea statului, 
întrucît colaborarea nu mai este posibilă. Legionarii lui Sima erau în 
alertă, pregătind planuri de atac sau contraatac. Sima întocmește un 
plan de pregătire a legionarilor pentru debarcarea lui Antonescu. A 
inițiat un turneu de conferinţe în provincie, susținute de lideri legio- 
nari. Anunţate din vreme prin presă, conferințele au fost programate 
pentru duminică 19 ianuarie, la Constanţa, Timișoara, Sibiu, Brașov, 
Galaţi. Bucureștiul a avut parte de trei reuniuni de acest fel, în trei săli 
diferite. Tema conferinţelor, aceeași peste tot, era „Lupta Germaniei 
și a Italiei pentru a instaura o nouă ordine în Europa”, pentru a 
cuceri — spunea Sima — simpatia și adeziunea lui Hitler. De fapt, s-a 
observat, intenţia fusese pregătirea morală a legionarilor pentru imi- 
nenta confruntare cu Antonescu. (În cartea sa, Șt. Palaghiţă menţio- 
nează că la una dintre întrunirile din București, unde a conferenţiat 
Iasinschi — conferința s-a transmis, în direct, la Radio —, audienţii au 
cerut deschis: „Îl vrem conducător pe Horia Sima”.) Antonescu a afir- 
mat, în Pe marginea prăpastiei (vol. 1, pp. 15-16), că înainte de aceste 
conferinţe a fost pregătită înarmarea legionarilor, în capitală și în 
provincie, delegaţi de la centru supraveghind aceste înarmări. La 
19 ianuarie, legionarii au intrat în stare de alarmă. 

Dar, coincidenţă fatală, în aceeași zi de 19 ianuarie e asasinat, la 
București, maiorul german Döring de către un cetăţean grec. Ambele 
tabere folosesc prilejul pentru atac. Legionarii lui Sima îl acuză pe 
Antonescu că, prin Rioşeanu, a facilitat asasinatul. Antonescu îl des- 
tituie imediat din funcție pe generalul legionar Petrovicescu, ministrul 
de Interne, după ce, în aceeași zi de 19 ianuarie, desființase — prin 
decret — comisariatele de românizare, acaparate de legionari. Sima a 
considerat destituirea lui Petrovicescu ca o încălcare a „actului con- 
stituţional din 14 septembrie 1940”. A încercat să obțină acordul 
Ambasadei germane pentru „neconstituţionaliiatea” demiterii lui 
Petrovicescu, dar a fost primit cu răceală, semn că decizia lui Antonescu 
era aprobată. Pierzindu-și cumpătul recii judecăţi, Sima i-a ordonat 
a doua zi, la 20 ianuarie, lui Viorel Trifa, șeful studenţimii legionare 
bucureștene, să organizeze în după-amiaza aceleiași zile o mare mani- 
festaţie antiantonesciană, la care au participat, de fapt, toţi legionarii 
din capitală. Coloanele de manifestanți au plecat din Piaţa Universităţii 
pe Calea Victoriei, cu opriri la Palatul Regal, la Ambasada Germaniei, 
la Președinția Consiliului de Miniștri. S-a lansat un manifest în care 
se cerea „înlocuirea tuturor persoanelor masonice iudaizate din 
guvern” și chiar (Sima afirmă că această cerinţă nu a fost sugerată 
de el) „Cerem guvern legionar”. 

Supărat, în replică, Antonescu ordonă a doua zi înlocuirea ches- 
torilor și prefecţilor legionari din capitală și din ţară. E începutul 
rebeliunii. Pentru că legionarii nu se supun. În București, legionarii 

organizează cuiburi de rezistenţă la Prefectura Poliţiei, la sediul legionar 
din strada Roma, la Prefectura Judeţului Ilfov, la Corpul Gardienilor 
din Şoseaua Bonaparte. Pentru înlocuirea prefecţilor și a chestorilor 
din provincie, aceştia au fost convocați la București, încît demiterea 
lor să se producă fără incidente. În acest timp, militarii s-au prezen- 
tat la sediile acestor instituţii, cerînd să le fie predate. Pe acest temei, 
Sima vorbește nu de rebeliune, ci de o lovitură de stat a lui Antonescu. 
Dar legionarii, dinainte pregătiţi și înarmaţi, au făcut — pretinde 
Sima - să eșueze planul lui Antonescu, organiziînd rezistenţa. Afirmă 
chiar că întreaga rezistenţă de după 20 ianuarie n-a fost organizată 
de el („Tot ce s-a petrecut de aici înainte a scăpat de sub controlul 
meu”). Șt. Palaghiţă îl și acuză pentru această dezerțiune de la dato- 
rie, lăsînd ca înfruntările să scape de sub control. Rebeli, după opinia 
lui Sima, ar fi fost nu legionarii, care se apărau, ci militarii sosiți cu 
escortă pentru a ocupa instituţiile publice. Victoria, se laudă Sima, 
ar fi fost în 21-22 ianuarie a legionarilor, armata lui Antonescu neiz- 
butind să-și îndeplinească misiunea primită. De fapt, Antonescu i-a 
lăsat pe legionari să se compromită, ca rebeli, în opinia publică, știind 
bine că apoi îi va învinge. Punctele de rezistenţă ale legionarilor func- 
țţionau perfect, paralizind acţiunea armatei. Se produc înfruntări cu 
arme de foc, căzînd victime de o parte și de alta. La Bucureşti, legio- 
narii de la Malaxa scot în stradă cele trei tancuri din uzină, pornind 
împotriva armatei. Vor fi paralizate. Antonescu aștepta sosirea unor 
trupe din garnizoane apropiate Bucureștiului, pentru a lichida rebe- 
liunea. Iar Sima aprecia această tactică a fortificării drept slăbiciune 
şi chiar înfrîngere. Rebeliunea se extinsese în întreaga ţară. În seara 
zilei de 21 ianuarie, Antonescu emite un apel ca ordinea să fie resta- 
bilită în 24 de ore. Sima era de negăsit, ascunzindu-se prin case 
conspirative. În seara zilei de 21 ianuarie, o delegaţie de legionari 
(P.P. Panaitescu, rectorul Universităţii din București, V. Chirnoagă, 
rectorul Politehnicii) îi propun lui Antonescu aplanarea conflictului. 
Armata şi legionarii se vor retrage de pe poziţii, apoi se va constitui 
un guvern pur legionar, Antonescu rămînînd șef al statului. Medierea 
n-a dat rezultate. Au mai fost două în aceeași noapte, tot ineficiente, 
pentru că Sima cerea, morţiș, un guvern legionar în frunte cu sine, 
Antonescu fiind, practic, debarcat. Antonescu accepia, de formă, 
guvern de legionari complet, în fruntea căruia să se afle el. Ceea ce 
accepta Antonescu refuza Sima și, fatalmente, invers. Concilierea era 
imposibilă. Între timp, echipe de legionari, cărora li se asociază pegra 
mahalalelor bucureștene, jefuiesc case și cartiere (cu deosebire cele 
cu populaţie concentrat evreiască), arestează, molestează și ucid 
cetăţeni. În dimineaţa zilei de 22 ianuarie, 90 de arestaţi sunt trans- 
portaţi, cu camioane, în pădurea Jilava și împușcați. A doua zi, de la 
Prefectura Poliţiei Capitalei sunt duși 15 evrei, arestaţi la Splaiul 

Unirii, împușcați în dreptul clădirii abatorului, apoi atîrnați în cîrlige 
cu menţiunea „carne cușer”. În faţa sediului legionar din strada Roma, 
legionarii au prins un soldat dintr-o patrulă, l-au stropit cu benzină, 
transformîndu-l în torţă vie. Şi în alte locuri unde s-au dat lupte au 
fost găsite, apoi, cadavre de ostași carbonizaţi. 

Decizia era a Berlinului, reprezentat la București de noul amba- 
sador Von Killinger (Fabricius nu apucase să plece încă), dar și de 
diverşi înalţi funcționari. Unii exegeți socotesc că Berlinul aștepta să 
vadă de partea cui este victoria, pentru a adopta apoi decizia. Sima 
afirmă că pînă în noaptea de 22/23 ianuarie decizia Berlinului nu se 
produsese încă. Ar fi venit la miezul nopţii — telegrafiată, se pare, de 
Ribbentrop - și era favorabilă lui Antonescu. După menţiunea lui 
Sima, această dispoziţie i-a fost adusă la cunoștință de un înalt func- 
ţionar german (el fiind ascuns într-un sediu al Ambasadei germane) 
în zorii dimineţii de 23 ianuarie — s-ar fi supus, dîndu-și seama că 
partida e pierdută. Mai ales că șefilor legionari li se asigura plecarea 
în Germania. În 24 ianuarie, încetînd, treptat, rezistenţa legionarilor, 
armata a devenit stăpînă pe situaţie. Rebeliunea legionarilor a fost 
înfrîntă, prin intervenirea decisivă a germanilor, ceea ce, crede Sima, 
„era deosebit de grav din punct de vedere al suveranităţii naționale” 
(p. 357). De parcă, dacă decizia nemților ar fi fost favorabilă legiona- 
rilor, suveranitatea națională ar fi fost mai puţin periclitată. 

La 23 ianuarie 1941, în ordinul de zi al lui Antonescu se spunea: 
„Ofiţeri, subofiţeri, caporali și soldați. Ţara românească a trecut în 
ultimele două zile printr-o teroare nemaicunoscută în istoria noastră. 
Înstrăinaţi cu sufletul de tot ce acest neam are mai scump, cete de 
nemernici şi destrăbălaţți au dorit să ia conducerea statului. Contra 
acestui dușman intern v-am chemat să apăraţi statul și instituţiile 
lui. În mai puţin de 24 de ore, cu vrednicia, cu abnegaţia și sîngele 
vostru, Țara a reintrat în ordine... Cinste vouă... Țara vă este recu- 
noscătoare. Eu mai mult ca oricine altul, fiindcă în stat, cu orice 
sacrificiu — și m-am ţinut de cuvînt -, jurasem să păstrez ordinea”l. 
Generalul a mai dat, apoi, un manifest către ţară, în care îi denunța 
pe legionari („rătăciţii, în mare parte copii neștiutori și comuniști 
notorii”), care s-au răzvrătit, trăgînd asupra armatei. Sima era califi- 
cat „trădător de neam și de Legiune” și se promitea că adevărata 
Legiune se va întemeia sub conducerea generalului. Apoi se anunţă 
arestarea unor fruntași legionari (generalul Zăvoianu, Traian Brăileanu, 
Radu Gyr, foști prefecţi legionari etc., etc.), ziarele comunicînd liste 
întregi cu nume și funcții. 

Antonescu a dat dispoziţie, apoi, să se relateze numărul victimelor 
rebeliunii și jaful practicat de legionari. Ar fi fost 490 de morţi și răniţi, 

inclusiv dintre militari, și au fost descoperite, în sedii și locuinţe legi- 
onare, 129 de camioane de mărfuri furate sau rechiziţionate. După 
rebeliune, presa a publicat declaraţiile unor legionari (una semnată 
de prof. Ion Zelea Codreanu) care se desolidarizau de șefii care au 
dezlănţuit rebeliunea. Procesul conflictului dintre codreniști și simiști 
a crescut în intensitate. Ştefan Palaghiţă, antisimist, a scris în cartea 
la care m-am referit în cîteva rînduri: „Rebeliunea a fost începută de 
Sima și de Stoicănescu, fără știrea nimănui, şi fără să putem înţelege, 
nici astăzi, scopul pentru care a fost făcută. Cred că numai dușmanii 
Mișcării au știut ce vor. Ceea ce putem spune cu certitudine este 
altceva: «rebeliunea» a pătat onoarea Mișcării, fapt care nu s-a întîm- 
plat în nici una din prigoanele precedente; a provocat uciderea a peste 
2.000 de legionari şi populaţie civilă, între care mulţi fruntași, cum 
a fost avocat Victor Silaghi, a vîrît în temnițe aproape 60.000 de legi- 
onari; a adus atîtea lacrimi și suferințe cum n-a adus nici o altă pri- 
goană”. Înfrîngerea mișcării legionare, la sfirșitul lui ianuarie 1941, 
încheia nu atît o etapă, cît, poate, o istorie, Chiar dacă pornim de la 
ipoteza, incontestabil valabilă, că, după moartea lui Codreanu și a 
elitei legionare, mișcarea devenise alta, comportarea ei, în lunile de 
guvernare, a adus daune atît de imense, încît au compromis-o aproape 
definitiv în conștiința contemporanilor. Puritatea jertfei şi nevoia de 
asanare morală despre care tot vorbiseră preceptele Legiunii se dove- 
diseră, în confruntarea cu puterea guvernamentală dobîndită, idealuri 
calpe. În Memoriile sale, Mircea Eliade, aflat în misiune diplomatică 
în 1940, notează opiniile sale despre Legiune, după asasinatele din 
noiembrie: „Cu groază am aflat de asasinarea lui N. Iorga și a lui 
V. Madgearu, precum şi a unui grup de deţinuţi în așteptarea anche- 
telor, la închisoarea Văcărești (de fapt, Jilava, n.n.). Prin aceste asasinate 
din noaptea de 29 noiembrie (de fapt, 26/27 noiembrie, n.n.), echipele 
de legionari care le-au înfăptuit credeau că răzbună pe Codreanu. În 
fapt, ele au anulat sensul religios, de «jertfă», al legionarilor executați 
sub Carol şi au compromis iremediabil Garda de Fier, considerată de 
atunci o mișcare teroristă și pronazistă. Uciderea lui N. Iorga, marele 
istoric și genialul profet cultural, va păta pentru multă vreme numele 
de român”?. Şi asta o spune M. Eliade, simpatizant activ al mișcării 
din toamna lui 1936, publicist, de atunci, al legionarismului, fostul 
încarcerat de la Miercurea Ciuc. Decepţia suferită la auzul acestor 
abominabile fapte l-a îndemnat să considere că înfăptuirea acestor 
omucideri a „compromis iremediabil Garda de Fier”. E un verdict greu 
de evitat. Degeaba, de atunci încoace, strădania legionarilor din exil 


1. Ștefan Palaghiţă, Garda de Fier spre reînvierea României, ed a II-a, Roza Vin- 
turilor, 1993, p. 153. 
2. Mircea Eliade, Memorii, vol. Il, Humanitas, 1991, pp. 48-49. 

(început prin fuga lor, ajutată, de după rebeliune, în Germania) de a 
mai salva ceva din rosturile și idealurile Legiunii. Ea a continuat să 
existe — mai există și azi —, în ireconciliabile dispute dintre simiști și 
gîrneţişti. Speranța, ca să parafrazez titlul cărții lui Palaghiţă, în 
reînvierea României prin Garda de Fier e o biată iluzie, nutrită de 
nostalgici cărora li s-a oprit ceasul. Nu altul este destinul nostalgiei 
grupărilor legionare înființate în România postdecembristă. Mișcarea 
legionară este un fenomen politico-ideologic interbelic și rostul său a 
fost definitiv fixat în lunile dintre septembrie 1940 și ianuarie 1941. 
O reînviere nu e necesară şi nici, istoricește, posibilă. Situaţia internă 
şi internaţională s-a modificat radical. Ascensiunea mișcării legionare 
în anii treizeci fără existenţa, cu forţa știută, a Germaniei și a Italiei 
nu s-ar fi produs. Azi, astfel de ţări cu ideologii totalitare nu mai există 
în Europa. Integrarea țării noastre în structurile europene presupune 
democraţie, și nu totalitarism. Neîndoielnic, pe fondul tensiunilor 
sociale determinate de tranziţia spre economia de piaţă și al lipsei de 
speranţă a tinerilor, se va înregistra apariția unor grupări extremiste 
(de dreapta sau stinga). Viitorul nu e însă al lor. Şi, oricum, nu e deloc 
necesar ca aceste grupări extremiste să copieze, prin filiațiune, fizio- 
nomia mișcării legionare. Istoria n-ar trebui să se repete, fără imagi- 
nație, mereu în același fel. 


4. Oricât ar părea de ciudat, poate cel mai dificil capitol de discutat 
din structurile legionarismului este chiar cel doctrinar. Dificultatea o 
creează fragilitatea acestui compartiment căruia mai nimeni nu a 
încercat să-i dea structură sistematică. Și doar intelectualii (sociologi, 
economiști, etnologi, filozofi, publiciști, scriitori), cel puţin după 1936, 
nu au lipsit mișcării legionare. Se pare că dificultatea era programată 
şi pornea chiar din modul de a fi al lui Codreanu, care nu punea preţ 
pe teorie, ci pe faptă. În scrisoarea sa către Cioran din 1937, din care 
am citat într-un capitol al acestei cărți, mărturisea că el nu e om de 
carte, ci de acţiune. Ceea ce dovedește că, de fapt, C.Z. Codreanu se 
cimoștea pe sine. Într-o circulară emisă la 23 mai 1935, despre 
pedeapsa legionară, Codreanu spunea: „Deciît să-i scriu cărți și să-i 
fac teorii peste teorii, prin pedeapsa aplicată unuia, arăt la toți: 
aceasta este permis, aceasta nu e permis”!. E, aici, același refuz al 
teoreticului. În februarie 1937, prefaţind cartea lui Vasile Marin, Crez 
de generaţie, Nae lonescu observa: „Vom spune nu spre meritul, ci 
spre cinstea lui de legionar care a trecut prin ceea ce biserica noastră 
numește tăierea voii și lepădarea de sine, că Vasile Marin nu a lucrat 
în doctrină în sens creator. Nimeni dintre teoreticienii naționalismu- 
lui totalitar nu creează doctrină. Doctrina se creează prin fapta de 


1. Circulările Căpitanului, 1934-1937, 1937, p. 16. 

fiecare zi a Legiunii, așa cum se desprinde ea din hotăririle celui 
așezat de Dumnezeu în locul în care se poruncește. Dar calităţile lui 
de claritate și de preciziune făcuseră din el o autoritate a doctrinei 
legionare, dacă în Legiune poate exista, într-un fel oarecare, şi o altfel 
de autoritate decît cea care, prin delegaţie, pornește de la cel care 
comandă”!. Să reținem din această aserțiune a lui Nae Ionescu obser- 
vaţia potrivit căreia „nimeni dintre teoreticienii naționalismului tota- 
litar nu creează doctrină”. E drept, crede profesorul de metafizică, 
doctrina aceasta se creează prin fapta Legiunii. Dar, mai încolo, 
observa totuși că Vasile Marin, prin claritatea sa de preciziune, obți- 
nuse statutul de autoritate în materie de doctrină legionară. Astfel 
încît nu e inutil, ba chiar e justificat, efortul de a încerca să depistăm 
elementele posibile ale unei doctrine a legionarismului din cogitaţiu- 
nile unor teoreticieni, supunîndu-le unui necesar proces de agluti- 
nare, cît de cât sistematică. Sau, mai bine, să desenăm o hartă posibilă 
a acestei doctrine, deși chiar unii autori legionari cu aplecări teoretice 
o-negau. Astfel, de pildă, Nicolae Roșu scria în 1938: „Doctrina legi- 
onară? Este credinţa în putere, în demnitatea lui, în onestitatea și 
eroismul omului nou. Cînd o generaţie a ajuns să trăiască aceste 
virtuţi sufleteşti înseamnă că și-a făurit o doctrină dincolo de idei și 
raționamente. Programe? Organizarea acestei biruinţe. Transformarea 
unei stări de spirit care astăzi aparține mișcării legionare într-o stare 
biologică a României legionare. Politica lui Corneliu Codreanu este 
întemeiată pe primatul românismului, fără compromisuri, fără putinţa 
unei intimidări venite din afară. Ca viaţă istorică care să mărească și 
să adîncească tot ce este românesc. Corneliu Codreanu nu poate fi 
acceptat decît integral... Mișcarea legionară este condusă de o fatali- 
tate istorică: doctrina zace în săvîrşirea faptică a omului nou, iar 
tutela în protecţia destinului”?. Să reținem, și de aici, cîteva idei, să 
le spunem forţă: omul nou cu calităţile sale intrinseci și românismul 
integral înţeles în sens biologic. În acelaşi studiu, N. Roșu arăta că 
„mișcarea legionară este însuflețită de un ideal prometeic. Biologia 
acestui pămînt a creat un om înzestrat cu toate calităţile organice și 
sufletești ale rasei. Istoria l-a perfecționat. Politica democratică l-a 
contrafăcut, l-a falsificat. Rasa nu se mai recunoaște în el. Nu sunt 
prea departe timpurile cînd într-o mișcare naționalistă erau prea 
multe idei și prea multe și chiar nefolositoare iniţiative pentru că se 
ciocneau între ele. A venit cîrmaciul. Omul care înţelege și simte ros- 
tul misiunii sale. Conducătorul. În loc de programe politice ni s-au 
dat oameni. Căci la ce pot folosi programele dacă nu sunt oameni care 


1. Nae Ionescu, prefaţă la cartea lui Vasile Marin, Crez de generaţie, Tipografia 
Bucovina, București, 1937, pp. IX-X. 
2. Nicolae Roșu, „Idealul prometeic”, în Orientări în veac, 1938, pp. 299-300. 

să le realizeze? Nimic nu este mai necesar pentru o mișcare de renaș- 
tere decît crearea omului. Pornind de aici, drumul omului nou a fost 
însufleţit de un ideal prometeic”,. 

N-ar trebui ocolit, dată fiind puţinătatea textelor existente, unul, 
amplu, al lui Toma Vlădescu din 1935. Toma Vlădescu n-a fost legi- 
onar (deși, o vreme, a scris și la Buna Vestire), ci cuzist și adept 
intermitent al lui Crainic, scriind la Calendarul și Porunca Vremii. 
Interesul acestei intervenţii stă în aceea că discută specificul doctrinar 
al dreptei. Iar legionarismul este, incontestabil, o doctrină de extremă 
dreaptă cu, desigur, diferențe specifice. Intervenţia lui Vlădescu e o 
replică la un eseu al lui Ralea („Doctrina dreptei”), publicat în trei 
numere, din septembrie 1935, ale ziarului Dreptatea. Acolo, Ralea 
scria: „Naţionalism de import, naționalism internaţional e un nonsens. 
Dar tocmai aici stau paradoxul și mizeria naţionalismului român. 
Lipsit de un ginditor care să fi găsit un postulat specific pentru a clădi 
o teorie proprie, naționalismul român și-a luat punctele de bază de 
peste hotare, făcînd mereu, cu o striînsă consecvență, internaţionalism 
naţionalist. De la început, dreapta română s-a situat într-un impas, 
într-o poziţie artificială”. Şi: „D-nii Cuza, Goga și Corneliu Codreanu 
strigă contra partidelor, dar ei au și întreţin partide. Cu tot spiritul 
de partid... Adevărul e că: pe cînd democraţia se sprijină pe o multi- 
plicitate de partide, dictatura se razămă pe unul singur”. Și încă: „Nu 
numai că între democraţie și naționalism nu este nici o antinomie 
posibilă, dar naționalismul este o invenţie a democraţiei. Înainte de 
1789 nu se poate vorbi de patriotism... Putem afirma mai mult, că 
numai democraţia poate fi cu adevărat naționalistă. În dictatură, unde 
nimeni nu poate vorbi, se poate presupune că sentimentul naţional 
e impus prin constrîngere”!. Răspunsul lui Toma Vlădescu nu e lipsit 
de interes. Începea prin a demonstra caracterul funciar universal (fatal 
imitativ) al naţionalismului. „Acest caracter al naționalismului, d. Ralea 
îl ignorează total și, de aceea, el caută cu luminarea o marcă de fabrică 
românească peste un conţinut etern... Să-l asigurăm pe d. Ralea că 
«doctrina» este aceeași, ideile, sentimentele la fel și că peste toate nu 
se schimbă decit culorile drapelelor naţionale, care au și ele un sens.”? 
Şi, în al doilea foileton: „Acel «internaţionalism» al naţionalismului, 
despre care ni s-a vorbit ca de o tară iniţială a dreptei românești, 
nu era, în fond, decît caracterul universal, universalismul acestui 
naționalism care n-ar putea să fie altfel decît pretutindeni la fel... În 
acest «internaționalism» pe care se grăbeşte d. Ralea să-l vadă, 
nouă ni se va îngădui să arătăm patrimoniul colectiv, numai, al ideii 


1. Mihai Ralea, Scrieri, vol. 5, Minerva, 1988, pp. 264, 267, 269. 
2. Toma Vlădescu, „Naţionalism și doctrină”, Porunca Vremii, IV, nr. 218, 29 sep- 
tembrie 1935. 

naţionale... Iar în această «absenţă» de doctrină a dreptei românești, 
d. Ralea e iarăși invitat să nu confunde atît de strident noţiuni prea 
clare ca să le putem ignora. Doctrina e aceasta care se vede, se simte 
şi se trăiește — a noastră, a tuturor. Nimeni n-are asupra ei un drept 
de proprietate exclusiv, fiindcă nimeni n-a creat-o din nimic şi pentru 
uzul lui personal... Dar d. Ralea a vrut să vorbească, probabil, de 
expresia chiar că naționalismul nostru a fost meditat îndelung de 
d. A.C. Cuza sau de N. Iorga (în alte vremuri), că el a fost genial defi- 
nit, cîntat de Eminescu sau, mai tîrziu, în strofele vijelioase ale lui 
Goga, lăsînd la o parte chiar contribuţia imensă a Gindirii în fixarea 
"poziţiilor naţionale și spirituale ale dreptei românești”!. Şi: „Naţio- 
rialismul definește, pe plan social și politic, însuși echilibrul uman. El 
este comandat din adînc și n-ar fi posibil să ne despărțim de el decît 
strimbîndu-ne numai sau mutilînd realitatea noastră. Se lamenta ast- 
fel inutil d. Ralea cînd își închipuia că este atita de greu să construim 
o ideologie de dreapta; ea ni se oferă, dimpotrivă, singură, o trăim... 
Suntem «fasciști» dacă vreţi, dar în măsura numai în care fascismul 
înseamnă naționalism, și suntem «hitleriști» — dacă ni se cere cu orice 
preț —, dar tot numai în măsura în care hitlerismul participă la acel 
patrimoniu care este și al nostru, care este deopotrivă al nostru”?. Și 
în sfîrșit: „D. A.C. Cuza a construit, ideologic și politic, un sistem 
unitar, codificînd legile noastre de viață. Doctrina lui acoperă acum 
o jumătate de veac... E prea mult actuală această doctrină, prea mult 
o dezbatere în fiecare zi ca să nu se cunoască suficient elementele 
ei... Ea (această doctrină, n.n.) va avea, cum e firesc, o secretă cores- 
pondenţă cu naționalismul de pretutindeni, de oriunde — exclusivismul 
naţional al lui A.C. Cuza nu amintește el adeseori chiar «programul 
de la Nancy» al lui Barrès ~, dar nu va fi, pentru aici, mai puţin inde- 
pendent și nici mai puţin autonom. DI Ralea ne-a vorbit de Maurras. 
Nu ne-a fost dezagreabil. Dar acolo, de pildă, unde Maurras ridică pe 
prim plan ideea monarhică de care are nevoie dezordinea franceză, 
d. A.C. Cuza pune accentul pe antisemitismul lui radical, pe care-l 
comandă stările de la noi”?. Chiar cu disocierile lui Vlădescu, e impo- 
sibil de admis că A.C. Cuza a elaborat un sistem doctrinar pe a sa 
idee monomană a antisemitismului, pe care chiar Codreanu o găsea 
insuficientă, puerilă, constatind că nu mai e luată în seamă. Rămine 
în picioare ceea ce și Vlădescu numea „naționalismul de pretutin- 
deni”, o implicită recunoaștere a sintagmei lui Ralea „naționalism de 


1. Toma Vlădescu, „Naţionalism și doctrină (II). Internaţionalism sau universa- 
lism?”, ibidem, nr. 220, 2 octombrie 1935. 

2. Idem, „Naţionalism și doctrină (IV). Reacţiuni naționaliste”, ibidem, IV, nr. 226, 
9 octombrie 1935. 

3. Idem, „Naţionalism și doctrină (V). Ideea de autoritate și specificul românesc”, 
ibidem, nr. 230, 13 octombrie 1935. 

import, naționalism internaţional”, ceea ce este, într-adevăr, un 
nonsens. 

E drept, legionarismul n-a răspuns opiniei lui Ralea. Şi asta pentru 
că, în cap cu Codreanu, nu punea preţ (am mai spus-o) pe definiri 
doctrinare. Nu e mai puţin adevărat că unii exponenți ai mișcării o 
considerau efectiv de natură spirituală. Vreau să spun că negau miş- 
cării caracterul ei politic, plasîndu-se exclusiv în spiritual. Victor 
(Puiu) Gîrcineanu spusese: „Mișcarea legionară este înainte de toate 
o revoluţie spirituală, una din acele prefaceri lăuntrice și totale ale 
sufletului omenesc... Nu un partid politic se ridică prin mișcarea 
legionară. Ci o lume nouă se naște, în întregime și organic, «lume 
legionară»”!. În 1937, ideea o afirma și Ernest Bernea: „Legiunea nù 
este un pariid politic, ci este o lume nouă. Partid politic poate fi în 
faţa urnelor, dar nu în faţa istoriei. Toată greșeala aici stă: e o ches- 
tiune de perspectivă. Orice partid poate fi distrus de un altul la putere, 
fie prin luptă, fie prin «realizare de program», numai Legiunea nu. 
Aceasta pentru că mișcarea tineretului este o nouă spiritualitate, o 
nouă viziune de viaţă care va defini și va așeza noi vremuri româ- 
nești... Şi adevărata înnoire vine odată cu omul nou al tineretului, 
odată cu desăvirșirea marelui gînd al Căpitanului”?. La omul nou, ca 
element-pivot al noii spiritualităţi, ne vom referi mai încolo. Deo- 
camdată, e necesar efortul de a depista segmente teoretice ale acestei 
spiritualităţi, pe care, mereu, le găsim formulate per a contram, numai 
prin delimitare de alte zone doctrinare. Să apelez, pentru asta, la 
reflecţiile lui Al. Cantacuzino. Într-un eseu din 1933, observa: „Sensi- 
bilitatea și reflexele de gândire stirnite de spiritualitatea legionară 
creează în omenire o purtare nouă, diametral opusă felului de a fi al 
unei lumi comuniste marxiste faţă, spre exemplu, de creștinism și de 
religie, faţă de viaţă și față de moarte, faţă de nemurirea sufletului, 
faţă de determinism şi de liberul arbitru omenesc, faţă de personali- 
tatea omului, față de fericirea omului, față de naționalism și rase, faţă 
de lupta de clase”. Apoi aceste declaraţii de principii sunt urmărite 
analitic. Mai întîi despre convingerea creștin-ortodoxă a legionarilor: 
„Noi, legionarii, suntem creștini, credem în mîntuitorul nostru Isus 
Christos, credem într-un singur atotștiitorul și dătător de viaţă și de 
moarte, un Dumnezeu care se îngrijește de soarta noastră, un Dumnezeu 
cu care comunicăm, cu care suntem în legătură și totuși un Dumnezeu 
în afară și deasupra întîmplărilor și normelor omenești. Comuniștii 
marxiști sunt anticreștini, sunt antireligioși, şi sunt inspirați de un 
vag panteism naturalist... Nu știm dacă jidanii comuniști, în perfidia 


1. Apud Vremea, XII, nr. 571, 29 septembrie 1940. 

lor, s-au lepădat de cultul mozaic... De o parte avem o societate legi- 
onară, cu viziunile și orizonturile lărgite prin imaginile fermecătoare 
ce și le creează despre o lume cerească fără margini și despre o veş- 
nicie care luminează nimicnicia noastră a oamenilor. De altă parte 
avem o colectivitate deasupra căreia nu există nimic transcendent... 
Adevărata diferenţă între cele două umanităţi, aceea curat creștină și 
legionară și cea comunistă, adevărata opunere între ele este vechea 
ceartă în care de o parte se află cei ce se lasă conduși de stimulentul 
fericirii cerești și de consideraţii de conștiință și de respect de sine, 
de altă parte acei care sunt atrași numai de posibilităţile de bucurie, 
de desfătare și comoditate lumească... Aceste două religii cu feţe 
diferite se combat de aproape două mii de ani”. Definitorie i se pare 
a fi lui Al. Cantacuzino (şi nu numai lui) și atitudinea față de moarte: 
„Nimic nu determină, nu definește sau deosebește mai exact o viaţă, 
nimic nu modelează mai hotăritor o ființă omenească sau societatea 
decît felul de a privi și de a primi moartea. Un neam de oameni nepă- 
sători de moarte este un neam sortit unor biruinţe nesfirșite... În 
lumea legionară noi nu numai că ne mândrim cu nepăsarea faţă de 
moarte, dar ne fălim cu iubirea de moarte. Concepţia legionară față 
de moarte se înfrățeşte, peste douăzeci de veacuri, cu învăţămintele 
lui Zamolxis care a propovăduit printre geto-traci cultul nemuririi 
sufletului... Stînd pe linia creștin-spirituală, noi, legionarii, suntem 
preocupaţi în primul rînd să cucerim marile însușiri naţionale sufle- 
teşti și trupești, calităţile alese ale omului românesc, cerute de mări- 
rea și slava destinului său”. În sfîrșit, a ţinut să marcheze deosebirea 
celor două Weltanschauung-uri faţă de naționalism şi rasă: „Putem 
concepe un universalism naționalist în locul unui internaţionalism 
proletar deoarece între statele naţionale se vor încheia legi care vor 
ordona convieţuirea lor pașnică în univers, pe temeiuri de onoare și 
de respect al virtuţilor morale și de sîngele fiecărui neam. Este deci 
fals că naționalismul însemnează învrăjbire și război între națiuni... 
Naționalismul legionar este însă înfrînt de însuși spiritul dreptului 
național și de limitele teritoriale ale stăpînirii unei rase... Ceea ce 
desparte cele două lumi este o deosebire de finalitate... Una este con- 
cepţia legionară asupra rostului ființei omenești în genere și asupra 
omului român. Alta este concepţia comunistă. Aici trăieşte o linie cu 
resorturi morale, cu ambiţiuni eroice, exaltări sufletești și falnice 
închipuiri de mîndrie și de demnitate românească, cu întruchipări şi 
imagism despre o nație de români sănătoși, de statură înaltă, cu suflet 
și trup voinicesc, gata să moară strajă neînvinsă în graniţele româ- 
nismului pentru apărarea și înălțarea creațiilor geniului românesc... 
Finalitatea ce și-o propune societatea legionară este perfecţionarea și 
înfrumusețarea lumii sufletului și generarea însușirilor fizice și morale 


280 


ale omului român. Codul de comoditate şi de confort, de îmbogăţire 
exterioară şi de progres tehnic rămîne un scop lăturalnic”!. 

E greu să nu se observe generalitatea acestor observaţii, cărora le 
cam lipsește diferența specifică. A spune că sensibilitatea legionară 
se rezumă, sub raport spiritual, la atitudinea religios-creștină, la 
neînfricare, ba chiar la exaltarea morţii și la convingerea naționalistă 
bizuită pe conceptul de rasă e, se pare, o planare încă în vaga gene- 
ralitate. Orice doctrină naționalistă ar putea-o, în egală măsură, 
revendica. Poate însă că exaltarea eroicului și a cultului morţii, pen- 
tru a reînvia, sunt elemente care caracterizează cu deosebire spiritu- 
alitatea legionară. 

În 1937, acest autor a revenit asupra chestiunii, adăugindu-i alte 
trăsături caracteristice. Mai ales dimensiunea violenţei. „Faţă de 
plămada simţirii și sufletului românesc din vremea noastră — scria 
Al. Cantacuzino —, propovăduim violenţa. Nu aprobăm ura. Admitem 
violența. Nu sub forma de mijloc brutal și material de transformare 
a stărilor de fapt în statul român, dar ca metodă de educaţie națională. 
Și ca remediu pentru a stîrni virtuțile inimei române și a stîrpi cusu- 
rurile atavice ale firii noastre naţionale... Eu admit violenţa nu spre 
a realiza un rezultat material momentan în fapte, ci vreau să dobîn- 
desc o tradiţie nouă de simţire și să schimbăm una veche. Vreau mai 
presus de toate schimbarea omului român... Violenţele noastre dacă 
au erupt în vreme de exasperare, din firea unui legionar, cînd se sim- 
tea sugrumat de o furtunoasă și dreaptă mînie, au fost totdeauna 
fapte gratuite fără profit sau răsplată, fără utilitate pentru făptuitor... 
Persoane cu prejudecăţi..., îndopaţi cu unele cunoștințe rău mistuite, 
ne dojenesc: creștinismul este religia blindeţei, a milei și a iertării. 
Ea poruncește să ne iubim dușmanii și asupritorii; să ne ducem 
Crucea, după pilda Mîntuitorului, pînă la capătul drumului pe Golgota 
și ne vom mîntui. Noi nu credem că această tălmăcire este cea ade- 
vărată a Mintuitorului... Noi nu spunem că în unele împrejurări vio- 
lenţa pe care suntem constrînși să o întrebuințăm nu ar fi un păcat 
după religia creștină. Susţinem însă că este un păcat necesar, făcător 
de bine, răsturnător de nedreptăți.” Şi, mai încolo: „Avem datoria să 
cultivăm în noi germenul viril, slujind la împlinirea menirii noastre 
şi la creșterea noastră către înflorire și rod. Dacă sfinţenia nu este 
unica linie de mântuire, și nu este, deoarece viețuim într-o lume sata- 
nică, dovedim că e o altă linie care duce la învierea neamurilor, e linia 
eroismului... Suntem, deci, credincioși îndrumătorilor creștini cînd 
dăm legionarilor o creștere de eroi, iar nu de sfinți... Eu spun: singu- 
rul mijloc de schimbare este revoluţia. Adevărata conștiință a eului 
german s-a făcut prin revoluţia hitleriană... Tot așa în Italia conștiința 


1. Al. Cantacuzino, Între lumea legionară și lumea comunistă, 1935, pp. 14-41. 

demnităţii eului italian rezultă din revoluţia mussoliniană... Deci 
porunca noastră, consemnul nostru este, înainte de orice: Revoluţia, 
Revoluţia în două acte: revoluţionarea sufletului și revoluţionarea 
stărilor sociale și economice... În revoluţia ce o pregătim noi, noutatea 
este mentalitatea noastră eroică în opunerea cu mentalitatea de pro- 
fit... A voi este o hotăriîre tot atît de absurdă ca aceea de a curarisi 
cangrena fără a opera integral organismul infectat... Bacilii jidoveșii 
cresc îndeosebi în bulionul de cultură burghezo-capitalistă sau comu- 
nistă”. Şi apoi, concluzia: „Revendicăm violenţa, spiritul revoluţionar 
și eroismul drept virtuți constitutive ale inimilor creştine legionare... 
Credem că pe lingă sfinţenie, eroismul este o altă cale de mintuire, o 
cale dragă lui Dumnezeu, deoarece înlesnește mintuirea laolaltă în 
obștii naţionale. Nu numai atît. Eroismul, în acest ciclu al vremurilor 
noastre, este singurul mijloc care rămine deschis neamurilor spre a-și 
dobîndi mîntuirea. Sfinţenia pentru un neam ar fi o metodă de sinu- 
cidere; ori sinuciderea este un păcat creștin, iar nu salvarea din 
păcat... Iubirea legionară înseamnă mai mult decît a iubi, înseamnă 
a fi pregătit pentru moarte, această plăcere a dăruirii în moarte; sor- 
bită cu nesaţ, sculptează în chip de o domnitoare unicitate, toată 
figura morală a generaţiei noastre legionare... Două zine mai tinere 
ne vrăjesc nouă sufletele: este zîna jertfei și zîna Morţii”!. 

Oricum ar fi explicat Al. Cantacuzino (și alții asemenea), contra- 
dicția răminea nudă și interogativă. Cum se putea concilia violența 
cu spiritul milei creștine pe care îl predica, deopotrivă, mișcarea 
legionară? Era, oricîte explicaţii s-ar fi găsit, o contradicţie în termeni. 
Mai ales că această violenţă luase, încă înainte de înfăptuirea proro- 
citei revoluții legionare, forma sancţiunii punitive, ucigînd adversari 
sau trădători. Sancţiunea, prin glonț, de către Codreanu, încă în 1924, 
a lui Manciu și a altor doi polițiști, tentativa de asasinat a lui Ion I. 
Moţa împotriva lui Vernichescu, apoi asasinarea lui I.G. Duca, în 
1933, a lui M. Sielescu, în 1936, a lui Armand Călinescu, în 1939, 
sunt probe ale căderii în păcat. Probe la care se adaugă, în 1940, 
asasinarea celor 64 de demnitari încarceraţi la Jilava, apoi a lui lorga 
şi Madgearu. În sfirşit, asasinatele din zilele rebeliunii. E de neima- 
ginat totuși și potrivnică învăţăturii creștine, de care atita caz făcea 
legionarismul, ridicarea deopotrivă a crucii şi a revolverului. Argu- 
mentul cu necesitatea prevalenţei eroicului nu rezolvă antinomia. lar 
cultul morţii, atît de exaltat, ar justifica sacrificiul, prin moarte, al 
legionarului pentru cauza sa. Dar nu și făptuirea morţii ca mijloc de 
pedeapsă aplicat adversarilor. Mai grav era că în mişcarea legio- 
nară erau mulţi preoţi care utilizau deopotrivă crucea și pușca. 
Referindu-se la această ireconciliabilă antinomie, C.Z. Codreanu a 

luat-o în discuţie, într-una din circulările sale: „Dacă preoţii bine- 
cuvîntează armele, înseamnă că sunt bune. Dacă sunt bune, înseamnă 
că le pot întrebuința și ei (căci e penibil, în adevăr penibil, ca ei să 
spună soldaţilor: trageţi numai voi cu ele, noi nu tragem, că e păcat). 
Iar dacă nu sunt bune, pentru ce să le binecuvintezi! Preotul cu cru- 
cea şi cu pușca? Întreb: cine va putea scoate din istoria românilor 
sau care Sinod va putea afurisi pe Popa Balint și pe alţii ca el, care 
au stat în adevăr cu pușca înr-o mină și cu crucea în alta?... Pe cîm- 
pul de luptă sunt trădători. Ei sunt împușcați de plutonul de execu- 
ţie. Biserica nu afurisește plutonul. Din contră, ia parte în scenă. 
Biserica spune: cel ce a ucis nu poate fi preot. Răspund: la Carmen 
Sylva este preot un fost învăţător, căpitan în timpul războiului, care 
a tras şi a ucis, a ucis mulţi. Şi ca el sunt foarte mulţi preoţi. Pe cei 
ce au ucis pe Stelescu, se zice că trebuie daţi afară de la Teologie. 
Cred că nu și pentru motivul de mai sus, dar și pentru altul. Ei pot 
zice: nu ne facem preoți. Ne facem cizmari. Dar vrem să învăţăm 
Teologia. Iată fapte. Fapte de pe pămînt. Cred însă în superioritatea 
Bisericii creștine. Biruinţa veșnică și adevărată este biruința născută 
din martiri”!. Sofisma groasă înlănţuie consideraţiile lui Codreanu. 
A-i absolvi de păcat pînă și pe ucigașii lui Stelescu pentru că, în răz- 
boi, au fost preoţi care au fost nevoiţi, în luptă, să tragă (nefiind însă 
preoți) e o culme a disculpării. De altfel, nicadorii (ucigașii lui Duca) 
și decemvirii (ucigașii lui Stelescu) erau glorificaţi și consideraţi eroi 
ai Legiunii. A-i declara martiri și eroi pe niște ucigași de către o miș- 
care politico-spirituală care afirma valorile creștinismului, iată nu o 
sofismă, ci o aporie. Şi, din păcate, ea a însoţit mișcarea legionară de 
la geneză pînă în zilele tulburi ale rebeliunii. 

De altfel, chiar naționalismul șovin (proiectat nu numai în dezide- 
ratul revoluţiei legionare) era contrazis de principiul fundamental al 
ortodoxiei creștine, mila față de semen. Iar naționalismul cel mai 
virulent, cu incitări efectiv pogromiste, e o caracteristică a mișcării 
legionare, afirmată din capul locului (1927), înainte deci de fiinţarea 
modelului hitlerist. Această contradicţie a fost discutată în epocă de 
spirite cu vocaţie teoretică. Radu Dragnea, apropiat cercului Gîndirii, 
a publicat, în 1937, în Buna Vestire, ziarul mișcării legionare, un eseu 
cu titlul „Ortodoxie și naționalism” în care afirma: „a fi însă naţiona- 
list este o grea cădere în păcat de care nădăjduim a ne mîntui în 
ortodoxie”?. A răspuns, în Predania, Nae Ionescu: „După impresia mea, 
dl Dragnea socotește că poate opune ortodoxia naţionalismului... care 
nu se identifică... Îmi închipui că nu greșesc prea mult cînd socotesc 
că la d-sa opoziţia aceasta decurge dintr-o înţelegere strict biologică 


1. Circulările Căpitanului, 1934-1937, 1937, pp. 89-90. 
2. Apud Buna Vestire, I, nr. 77, 28 mai 1937. 

a naţiei, viaţa spirituală fiind de competenţa și domeniul ecumenici- 
tăţii creştine. A crede că se poate trece, în veac încă, peste hotarele 
confesionale și politice însemnează a uita că și istoria tot din Dumnezeu 
e făcută, și a socoti că se poate anula realitatea formelor de viaţă așa 
cum le-a lăsat Dumnezeu. Atitudine categoric falsă, cel puţin pentru 
simţul realist și istoric al ortodoxiei... D-sa crede că «a fi naţionalist 
este o grea cădere în păcat». De ce însă a fi naţionalist este o grea 
cădere în păcat, atunci cînd, totuși, a aparţine unei naţiuni e un fapt 
firesc și necesar, nu ne lămurește d. Dragnea... Dacă apartenenţa la 
o naţiune e un fapt firesc, naționalismul trebuie să fie şi el o atitudine 
firească și nicidecum o grea cădere în păcat... Națiunea e nu numai 
categoria logică, ci și colectivitatea reală care ne definește pe fiecare 
din noi, locul, cadrul și principiul întregii noastre acţiuni şi existența 
în veac; în naționalism nu e numai o doctrină politică, cum pare a 
voi să lase a se înţelege d. Dragnea, ci o atitudine polivalentă, care 
acoperă tot așa de bine sectorul spiritual sau economic, politic sau 
cultural-estetic al activităţii noastre. De unde urmează însă că opo- 
ziția naționalism ortodoxie nu e valabilă”!. 

Cum îi era felul publicistic, Nae Ionescu opera cu paradoxe și 
sofisme, ocolind să răspundă antinomiei relevate de Dragnea. Acesia 
i-a răspuns lui Nae Ionescu, firește, tot în Buna Vestire, după ce tot 
aici au glosat pe marginea incidentului Dragoș Protopopescu și Toma 
Vlădescu: „Pentru că au fost naţiuni, nu urmează că ele au fost și 
naţionaliste ca azi, precum își închipuie d. Nae Ionescu. El nu s-a 
născut odată cu națiunea, ci este un adaos, ca păcatul de la făptură 
care astfel a sfărimat ecumenicitatea creștină... De unde înainte de 
era naționalităților, românii se puneau în universal prin ortodoxie, pe 
urmă ei au tins într-acolo fie pe calea democraţiei, ca liberalii, fie 
prin mijlocirea zeităţii rațiunea, ca la junimiști... Da, Maiorescu este 
universalizant, raţionalist, nevoind să ştie că vorbește așa, ca în 
Germania, într-o cultură ortodoxă. Asta înseamnă să n-ai simţul 
istoric al realităţii concrete. Azi nici un om de bună-credință nu mai 
trage la îndoială naționalismul lui Maiorescu care, pe această temă, 
a fost nedreptăţit de unii contemporani. Și, cînd d. Nae lonescu zice 
că naționalismul «acoperă tot așa de bine sectorul spiritual sau eco- 
nomic, politic sau cultural-estetic al activităţii noastre», ne întrebăm: 
Îl acoperă și la acest înaintaş în ştiinţa d-sale de carte? În sectorul 
spiritual Maiorescu rămîne descoperit cel puţin pentru un ortodox ca 
d. Nae Ionescu, fiindcă nu se acoperă din partea ecumenică și a 
veciei... Spiritualitatea cuiva nu se determină după cum se acoperă 
sau nu cu neamul, ci după starea aceluia față de ecumenic și vecie. 
Iar ortodoxia, într-adevăr, acoperă națiunea, dar națiunea singură, 

fără ortodoxie, nu acoperă spiritualitatea. Iată ce scapă judecății dlui 
Nae Ionescu... Naţionaliștii români care tresaltă de fericire uită, ade- 
seori, că bunul acesta al lor care-i califică îl au și alte popoare. Păcatul 
naţionalismului nu e local, ci în tot locul unde a sfărîmat starea de 
spirit ecumenică dinaintea săvirşirii lui. A cunoaște aceste lucruri nu 
înseamnă a steriliza sentimentul național; înseamnă a năzui, ideal, 
la creaţia culturală sub prizma ecumenică și a fi conștient, în chip 
real, de primejdia politică a principiului naționalităților generalizat”!. 
Să amintesc și de intervenţia, în această dezbatere, a lui Petru Manoliu, 
discipol al lui Nae Ionescu. Acesta a observat, la capătul intervenției: 
„Scopul nostru este tot lămurirea naţionalismului și a ortodoxiei, cu 
deosebirea că noi rămînem credincioși poruncii lui Hristos: «Nimeni 
nu poate sluji, în același timp, la doi stăpîni: și lui Dumnezeu, și 
Satanei». Teza noastră este, deci, următoarea: nu putem acoperi 
structural comunitatea de destin a naţiei cu comunitatea de iubire a 
bisericii”?, 

Pornim de la această dezbatere, care a preocupat mult, pentru că, 
într-adevăr, punea degetul pe o rană care durea: concilierea posibilă 
dintre naționalism și învăţătura hristică a iubirii aproapelui, indiferent 
de națiunea căreia îi aparţine. Era, cum spuneam, o chestiune dure- 
roasă pentru întreg naționalismul șovin românesc și, în special, pen- 
tru legionarism. În 1937, Mihail Polihroniade - primul dintre 
criterioniști care a aderat, public, la Garda de Fier — se întreba şi el, 
pornind de la polemica Dragnea-Nae Ionescu, care ar fi relaţia dintre 
Biserică și Legiune. „Care sunt raporturile dintre biserică — întruparea 
ideii creștine — și legiune — întruparea ideii naţionale?... Contrazicătorii 
dlui Nae Ionescu sunt foarte îmbibaţi de occidentalism și... oarecum 
necunoscători ai realităților noastre răsăritene. Pentru că problema 
creștinism-naționalism este specifică problematicii occidentale, cato- 
lice, ca și problema stat-biserică sau naţiune-biserică. Istoria răsări- 
teană, istoria ortodoxiei noastre nu cunoaște asemenea opoziții. La 
noi, în Răsărit, biserică, stat, națiune au mers totdeauna mînă în 
mînă”.Or fi mers astfel laolaltă. Rămine însă întrebarea posibilității 
concilierii dintre naționalismul șovin și învățătura creștină despre 
iubirea aproapelui. Polihroniade a ocolit răspunsul, totuși singurul 
esențial, și a preferat să dizerieze despre deosebirea dintre naţiona- 
lismul occidental și cel răsăritean: „Între naționalismul occidental și 
naționalismul nostru răsăritean, legionar, deosebirea structurală se 
face tocmai pe tema problematicii religioase, pe tema modului în care 
mișcarea noastră concepe raporturile între naţiune și biserică, între 


1. Radu Dragnea, „Lămuriri (Naţionalism și ortodoxie)”, Buna Vestire, 1, nr. 147, 

neam şi Dumnezeu. Și fascismul, și naţional-socialismul oricît ar voi 
ele să răstălmăcească lucrurile sunt materialiste... Fascismul deifică 
statul, naţional-socialismul deifică rasa... Cu totul altfel stau lucrurile 
în mișcarea legionară. Statul, națiunea nu sunt scopuri în sine, 
Mișcarea noastră nu tinde numai la împlinirea lumească a neamului 
românesc, ci la călăuzirea hui pe calea mîntuirii... Tindem, prin toate 
faptele și gîndurile noastre, către linia bisericii creștine... În aceasta 
stă originalitatea profundă a fenomenului legionar. În strădania miş- 
cării noastre de a duce un neam întreg pe calea mîntuirii... Biruinţa 
legionară va însemna pentru poporul român nu numai o renaștere 
naţională, ci și o renaștere a vieţii creştine”l. 

Așa or fi stînd lucrurile, cum le prezintă Polihroniade. Ignoratio 
elenchi rămiînea însă în picioare. Pentru că întrebarea era (repet) cum 
se conciliază o mișcare spiritual-politică ce afirma profunde convingeri 
creștine cu practicarea -— și elogiul — omuciderii și cultivarea urii inte- 
retnice. 

A fost un moment, în februarie 1937, cînd Biserica Ortodoxă Română, 
ca instituție, după slujbele înmormîntării lui Mota și Marin, a fost 
invitată de Ministerul Cultelor (o ceruse şi parlamentul) să recomande 
preoţilor a nu participa la activităţi politice. Vizată era, în chip direct, 
mișcarea legionară. Biserica a refuzat să dea ascultare acestui îndemn, 
declarînd că „nu va interveni în lupta dintre partidele politice pentru 
a declara pe unul mai bun ca celălalt”. Exultind, Nae Ionescu a 
comentat decizia: „În fond, Ministerul Cultelor nu urmărea scoaterea 
preoților din politică, ci ceva mai precis, interdicția pentru preoți de 
a sprijini, prin participarea lor, mișcările naţionaliste așa-zise de ex- 
tremă dreapta. Intenţia întîmpinării ministeriale nu era, de altfel, nici 
măcar acoperită, ea căpătind, în anumite pasagii, o exprimare cate- 
gorică. La această cerere, care avea caracterul unei injoncțiuni, bise- 
rica românească a răspuns printr-un refuz clar. Răspunzînd așa cum 
a făcut-o, Sfintul Sinod a asigurat o victorie nu numai a bisericii 
ortodoxe, ci și a naţionalismului românesc”. Și apoi continuă: „În 
pragul unei Europe totalitare, împărțită în naţiuni care sunt tot atitea 
unități organice și spirituale, Biserica ortodoxă care își dă seama că 
organizează viaţa religioasă a naţiei, că este însăși viaţa în nevoia ei 
de a trăi pe Dumnezeu, nu mai are nici o iertare de cerut, nici o umi- 
lință de suportat, nici o separație de temut. Ea știe că statul, fiind 
dator să organizeze viața naţiei în totalitatea ei, nu poate scoate în 
afară de stat biserica — parte esențialmente integrată a naţiei. Și 
urmînd indicaţiile precise ale realităţii, preferă să se pună în conflict 
cu statul decît să se desolidarizeze de naţiune. Preferă pentru că e 


1. Mihail Polihroniade, „Legiunea și biserica creștină (1)”, Buna Vestire, I, nr. 155, 
2 septembrie 1937. 

sigură că mai curînd sau mai tîrziu, vrînd sau nevrînd, statul nostru 
va trebui şi el să ajungă la imperativul — istoric și românesc totde- 
odată — al naţiunii totalitare”!. Într-una din circulările sale, datată 
25 septembrie 1934, Codreanu scria: „Uzînd de linia creștină a miş- 
cării noastre și de convingerea mea creștină”2. 

Fenomenul de devoțiune creștină a legionarilor cu ritualul adecvat, 
pînă la formele mistice adaptate de Codreanu în ultimii doi ani de 
viață, era incontestabil de bună-credinţă și efectiv sincer. Se întîmplă 
însă că era contrazis de convingerea că dreptatea trebuie dobîndită 
nu prin lege, ci pe cale individuală. Ba chiar că glonțul e un mijloc 
necesar. lar iubirea creștină ar fi valabilă numai între camarazi. 
Ceilalți, socotiți dușmani, fie evrei, fie creștini, trebuiau urâţi și, cînd 
e cazul, pedepsiţi pînă la ucidere. Repet, creștinismul și pietatea legi- 
onarilor intrau într-o insolubilă antinomie cu spiritul creștin. 


5. Legionarismul, sub raport doctrinar, a cultivat vizionarismul. 
Blestemele toate erau aruncate asupra lumii vechi, venală, iudaizată 
prin democraţie falsificatoare, malefică prin afacerism și politicianism, 
şi se promitea crearea unei alte lumi, firește, înnoitoare. De la Moise 
încoace (ca să limităm lucrurile la civilizaţia iudeo-creștină), toate 
noile religii au năzuit să creeze o lume nouă, printr-un om nou. Au 
promis această zămislire și n-au încetat să spere că o vor înfăptui. 
Lectura operei tuturor utopiştilor, de la Platon încoace, înmărmurește 
prin fantasma visării unei lumi noi și a unui om pe măsură. Dar, la 
lectură, realizezi, de îndată, ce avorton se află în acele eprubete sub 
flacără! Doctrina lui Marx și Engels a crezut, și ea, în himera creării 
altei lumi și a apariţiei unui om altfel construit etic și spiritual. 
Fascismul și hitlerismul nu au operat cu alte valori. Ce a ieşit din 
aceste visări, unele sincere și înflăcărat idealiste, s-a cam văzut! Şi 
Ceaușescu ne tot vorbea de omul nou, anunţindu-ne iminenta lui 
apariţie, în virtutea unui cod moral pe care îl elaborase și-l oferea 
spre studiu și iluminare. Sigur că natura umană e imperfectă în ale 
ei alcătuiri, iar cea sociopolitică e pe potriva ei. Visarea utopică a unui 
antidot e de înţeles. Dar prea s-a abuzat de aceasta. Iar regimurile 
totalitare (de dreapta sau de stinga) se credeau chiar îndreptăţite să 
nimicească, în acest scop, efectiv fizic, pe cei netrebnici (rase inferioare 
sau clase exploatatoare), pentru a înălța, pe acest teren curăţat, viața 
cea nouă, cu omul ei nou. Veacul nostru, poate cel mai sîngeros din 
epoca modernă, a avut parte de aceste fantasme ale răului. Această 
purificare pentru reînnoire a fost clădită pe uciderea a milioane de 


1. Nae Ionescu, „Biserică, stat și naţiune”, Predania, I, nr. 4, 1 aprilie 1937. 
2. Circulările Căpitanului, 1934-1937, 1937, p. 8. 


287 


victime și, probabil, mult mai multe au ispășit, prin lagăre și temnițe, 
pentru aceleași proiecte „grandioase”, totdeauna „revoluționare”. 

Revoluționar (nu se anunţa o iminentă „revoluţie naţională”?), 
legionarismul vestea omul nou, făuritor al lumii noi (să mai spun că 
profund și autentic românești?). C.Z. Codreanu, necultivînd sau nea- 
greînd cartea și elaboraţia doctrinară, a preferat să vorbească despre 
proiectele sale vizionare aproape în termenii regulamentelor militare. 
În acel al său Vademecum care este Cărticica șefului de cuib, se pro- 
nunta, pe puncte, ca — spuneam -~ într-un regulament militar: „Punc- 
tul 67. Că statul bazat pe ideologia veche a Revoluţiei franceze se 
ruinează. În lume se pune problema unui stat nou. El poate îi foarte 
bun sau foarte rău. Cum va fi? După cum ni-l vom face. 

Punctul 68. Statul nou însă nu se poate baza numai pe concepţii 
teoretice de drept constituțional. Statul nou presupune, în primul rînd, 
și ca un lucru indispensabil, un tip nou de om. Un stat nou cu oameni 
cu păcate vechi nu se poate concepe. 

Punctul 69. Omul nou sau națiunea înnoită presupune o mare 
înnoire sufletească, o mare revoluţie sufletească a poporului întreg, 
adică o împotrivire direcţiei spirituale de astăzi și o ofensivă categorică 
în contra acestei direcţii. 

Punctul 70. În acest om nou vor trebui să învieze toate virtuțile 
sufletului omenesc. Toate calităţile rasei noastre. În acest om nou vor 
trebui ucise toate defectele și toate pornirile de rău. În acest tip de 
erou — erou în sens războinic — pentru ca să poată prin luptă să-și 
impună părerea —, erou în sens social: incapabil, după victorie, de a 
exploata munca altuia, eroul muncii, uriașul creator prin muncă al 
ţării sale, trebuie să fie concentrat tot ce a putut strînge mai bun în 
timpul miilor de ani poporul român. Pe acest om îl aşteptăm, pe acest 
erou, pe acest uriaș. Pe el se va baza statul cel nou, România de miine. 
Mișcarea legionară, înainte de a fi o mișcare politică, teoretică, finan- 
ciară, economică etc. de formule, este o școală spirituală, în care dacă 
va intra un om, la celălalt capăt va trebui să iasă un erou”!. Și-a reluat 
ideea în anul următor, într-un interviu acordat publicaţiei italiene 
Giornale d'Italia. „Programul meu — spunea acolo ~- e constructiv. Mă 
gîndesc la cea mai grea și cea mai mare construcție a omului nou (subl. n.). 
Nu numai a omului fizic și intelectual. Acesta e deja prezent în 
România. Dar a omului moral încă ne lipsește. Vreau cu orice preţ să 
creez un tip de erou: înţeles nu numai în sensul unui luptător pe 
cîmpul de bătălie, dar în sensul unui muncitor, un muncitor cu mare 
încredere în naţiune și în viitorul ei și de mare onestitate și cinste, în 
viaţa sa publică și privată. Acesta este punctul esenţial. Programul 
meu se referă, înainte de toate, la virtutea omului. De la această nouă 


1. Corneliu Zelea Codreanu, Cărticica șefului de cuib, 1937, pp. 57-58. 

bază morală ne putem întoarce apoi la ridicarea rasei noastre și la 
raporturi noi cu alte rase care populează teritoriul românesc și în 
special cu aceia care ne mînuiesc, jidanii acaparatori. Şi după aceea 
va trebui să ne gîndim la agricultură, la lucrări publice, la orașe, la 
străzi, la căi ferate.”! Am uitat să spun că în Cărticica... existau și 
norme ale legionarilor. Erau șase cu totul. Aceea indicată la numărul 
4 suna astfel: „Legea educaţiei: trebuie să devii altul. Un erou. În cuib 
fă-ți toată școala. Cunoaște bine Legiunea”?. Nu altfel va gîndi alt 
cofondator al Legiunii, al doilea în importanţă după Codreanu: „Nu 
cred că va nega cineva această situaţie de acum 5-10 ani, care con- 
cretizează două lumi deosebite, în germeni: lumea reformei naţionale 
de metodă căldicică, pe cale democrat-parlamentară, incapabilă de a 
face faţă volniciilor guvernamentale și incapabilă de a zgudui adîn- 
curile sufletești ale neamului spre a-l ridica în lupta decisivă, și lumea 
eroică, a revoluției spirituale și morale a naţiunii, care n-are decit 
două ieşiri: moartea sau victoria”?. 

Despre omul nou va medita, în 1937, şi gardistul Nicolae Roșu: 
„Autoritatea omului nou izvorăște din voinţa personală de a impune 
o atitudine. Ea este o formă dinamică a vieţii, o expresie îndrăzneață 
a curajului și a sacrificiului. Omul nou înlătură mitul maselor, al 
mulțimilor, disprețuiește vulgul și le înlocuiește cu elitele, cu aristo- 
craţia, cu minoritățile organizate și coerente... Zvicnirea de viață a 
omului nou este condiţionată de chemarea sîngelui și de imperativul 
rasei, de destinul istoric al naţiunii”. În sfîrșit, merită reţinută și 
această meditaţie antiintelectuală: „Atitudinea generaţiei noi este 
eminamente programatică. Ea pornește de la cunoașterea vieții prin 
fapte, nu prin idei. Direct deci, nu indirect. Astfel se explică şi neîn- 
ţelegerea generaţiei precedente care a trăit în cărţi și în idei, a activat 
în virtutea unor sisteme de gîndire și s-a afirmat pe un plan cultural. 
Trecerea de la idei la fapte, de la realitate la vis, este asemănătoare 
unei soluţii de continuitate, unei sfișieri interioare... Într-adevăr, ce 
este fascismul altceva decât o învolburare de forţe tinerești? Fascismul 
este o congestie juvenilă. Prin fapte, nu prin contracte ritmate a muş- 
chilor s-a ridicat puterea în Italia. Chiar regimul de astăzi se bizuie 
numai pe energia spontană a generaţiilor tinere. Tinerimea creează 
un nou stil de viaţă în Italia. Fascismul nu a avut însă la baza ideo- 
logiei sale un fond cultural... Așadar, vina este a culturii, a intelectu- 


alilor care nu s-au pus de acord cu spiritul veacului”. 


1. „Un interviu al dlui Corneliu Zelea Codreanu”, Buna Vestire, Il, nr. 271, 26 ia- 
nuarie 1938. 

„ C.Z Codreanu, op. cit., p. 4. 

. Ion I. Mota, „Legiunea și L.A.N.C.”, 1933, în Cranii de lemn, 1937. 

. Nicolae Roșu, „Omagiul tinereţii”, în Orientări în veac, 1937, pp. 11-16. 

Să citez, apoi, opiniile despre acest om nou ale altor legionari cu 
aplecări doctrinare. Paul Costin Deleanu e unul dintre aceștia. În 
august 1934 scria în publicaţia Dreapta: „Apariţia acestui om în 
număr mereu crescînd face astăzi cu putinţă, pe zi ce trece mai efi- 
cient, o anumită politică de dreapta..., politica de dreapta își creează 
omul necesar. Fiindcă dacă omul de care vorbim este într-adevăr nou, 
el nu poate avea o structură în care să primeze politicul. Politicul 
primează întotdeauna în structura unui om vechi și numai acolo; așa 
cum, aparent paradoxal, a fost dintru început omul modern. Omul 
nou apare întrucît structura cosmică de oricînd și de oriunde e cu 
nevoi și vocaţii individual diferite: economice, politice de o parte, dar 
și de intenționalitate strict spirituală. Așa a fost inițiată constituirea 
omului nou... Între 1920 şi 1932 a existat în ţară procesul constitu- 
irii spirituale a omului nou...”1. 

Celălalt doctrinar la care apelez este, desigur, Alexandru Cantacuzino. 
Acesta a prezentat un raport la congresul studenţilor legionari din 
1935 în care, vizionar, a înfățișat, tipologic, trăsăturile nu numai ale 
omului nou, ci ale românului de mîine. „Omul nou — începea prin a 
pronostica Al. Cantacuzino — trebuiește întîi creat în vis, trebuiește 
visat. Eu văd trei condiţii pentru crearea românului de mîine: 1) Un 
om excepţional care să viseze profetic și să conceapă lucid românul 
de miine, românul cerut de destinul Naţiei române și să sădească în 
suflete visul său printr-un prozelitism de fapte, de pilde, de cuvîntări; 
2) O înmugurire, o efervescenţă spirituală virulentă în substanţa 
românească; 3) Momente sociale de zbucium, de clocot, de cutremur. 
Am convingerea că toate aceste condiţii se află în prezentul mediu, 
cred că românul de miine trebuie nu numai să-și regăsească firea sa 
românească de acum 300 de ani și să se mulțumească cu atît, ci 
trebuie să vrea totodată și să se regăsească şi să se întreacă... Omul 
românesc de miine trebuie să fie cu totul diferit de românul de astăzi. 
Românul de miine trebuie să aibă gustul și deprinderea existenţei 
severe, dure, eroice, să aibă simţul eului colectiv și al binelui naţional 
și să mai aibă cele două însușiri atit de zgomotos blestemate, să fie 
violent și să fie extremist. Românul de mîine va avea conștiința că s-a 
născut spre a muri pentru Naţia lui... Sunt germeni de moliciune care 
s-au încuibat în nervii acestui Neam, sunt fermențţi, căci descompun 
voinţa lui și infiltrează slăbiciunea și sîngele românesc... Trebuiesc, 
deci, fără frică extirpate vechile moravuri și obiceiurile păcătoase care 
paralizează centrele nervoase ale personalităţii românești... Să se 
sfirșească odată cu resemnarea învinsului. Dacă vrem să fim învin- 
gători, să ne învingem întîi firea noastră de astăzi apăsată de seculare 
amintiri de robie și de servilism... Trebuie ca românul să se simtă o 


1. Paul Costin Deleanu, „Înnoirea”, Dreapta, Il, nr. 1, 1 august 1934. 

dată, fie numai citeva zile, fie numai cîteva ceasuri, stăpîn asupra lui 
și peste cei care îl înconjoară.” Şi încă: „Românul de mîine va fi desi- 
gur făurit dintr-un material mai dur, mai stincos, mai dens decît cel 
care compune generaţia părinților noştri. Românul de miine va fi 
într-o oarecare măsură antiraţionalist... O învinuire grea va apăsa 
asupra intelectualismului... Intelectualismul sterilizează curajul. Numai 
suflarea misticei permite o viaţă eroică. Oricum, este o observaţie 
deprimantă aceea care constată simultaneitatea dezvoltării intelectu- 
alismului și lașităţii la oameni. Dimpotrivă, chemarea către irațional 
s-a dezvoltat odată cu valorificarea facultăţilor și destoiniciilor fizice, 
cu plăcerea riscului, a aventurilor, a plenitudinii de viaţă și a dărniciei 
de sine. Sentimentele care vor trebui cultivate în românul de mîine 
sunt: intransigența, tenacitatea, mindria, curajul, ambițiunea, cinstea 
excesivă, dragul muncii, rigiditatea, voinţa puterii, voința de afirma- 
tiune, încrederea în sine, simţul demnităţii de om, intoleranţa, creș- 
tinismul și antiiudaismul... Bineînţeles, această transformare sufletească 
urmează să se desăvirșească odată cu renașterea fizică a Neamului 
românesc și cu reclădirea întregii societăţi românești pe temeiuri 
legionare...”! 

Al. Cantacuzino a revenit, doi ani mai tîrziu, la această preocupare 
care îl obseda privind fizionomia omului nou, a românului de miine. 
Firește, a reluat ideile dezvoltate în 1935. Există și adaosuri deloc 
lipsite de semnificație. De pildă, a înțeles că e necesară o conciliere 
posibilă între violenţa eroică a revoluției naționale și preceptele hris- 
tice: „Persoane cu prejudecăţi..., îndopate cu unele cunoștințe rău 
mistuite, ne dojenesc. Creștinismul este religia biindeţei, a milei și a 
iertării. Ea poruncește să ne iubim dușmanii și asupritorii; să ne 
ducem Crucea, după pilda Mintuitorului, pînă la capătul drumului 
pe Golgotă și ne vom mîntui. Noi nu credem că această tălmăcire este 
cu adevărat a Mintuitorului... Noi nu spunem că în unele împrejurări 
violenţa pe care suntem conștienți că o întrebuințăm noi nu ar îi un 
păcat după religia creștină. Susţinem, însă, că este un păcat necesar, 
făcător de bine, răsturnător de nedreptăţi... Generaţia noastră a înţe- 
les și a simţit că este misiunea ei să pună acest hotar şi l-a pus; a 
pus în drumul făptuitorilor de fără-de-lege, de vinzări de neam și de 
trădări teama de a fi uciși. Misionarii acestei generaţii care au ridicat 
această stavilă binefăcătoare au dăruit neamului românesc drept 
jertfă viața păminteană și au sacrificat poate şi veșnicia lor de odihnă 
în fericire, dincolo de mormînt. Cine oare va cuteza să ne înveţe că 
dreptatea Dumnezeiască va nesocoti în cîntar binele făcut atitor tinere 
vieți românești care de acum înainte au să crească apărate de vrăjmașa 
7inzare a credinţei? Eu zic legionarilor: purtaţi-vă după cum simţiţi 

Christos Dumnezeul și vă învaţă să vă mîntuiți sufletul... Dacă sfin- 
tenia nu este unica linie de miîntuire, și nu este, deoarece viețuim 
într-o lume satanică, dovedim că este o altă linie care duce la învierea 
neamurilor; e linia eroismului... Suntem deci credincioși îndrumărilor 
creștine cînd dăm legionarilor o creștere de eroi, nu de sfinți”. Grav 
nu e că s-a investit încredere în himera plămădirii unui om nou. Ci 
că această himeră a justificat violenţa și eroismul prin moarte. Pentru 
că eroismul, despre care atita s-a glosat, a justificat nu numai vio- 
lenţele, ci și asasinatele ca armă politică. 

Acel proiectat om nou trebuie zămislit nu pe cale de retortă. Labo- 
ratorul nu era numai obișnuita ședință lunară de cuib, în care îndoc- 
trinarea şi veghea comportamentală puteau fi asigurate. S-a mai găsit 
o cale, mult vehiculată și elogiată: tabăra de muncă. Avem a constata, 
aici, o similitudine de procedee. Și comunismul, în România de după 
1947-1948, a practicat sistema taberei de muncă drept creuzet al 
formării omului nou. A fost împrumutat procedeul de la legionari sau 
importat din U.R.S.S.? E prea puţin important. Ceea ce trebuie reținut 
e identitatea procedeelor, demonstrînd, prin însăși această comuni- 
tate, că totalitarismul n-a inventat nimic nou. S-a folosit de aceleași 
sloganuri pentru a inventa, fals vizionar, un imposibil om nou. 

Legionarii au apelat, cu sistemă, la strategia taberei de muncă 
după martie 1935, cînd a fost creat partidul Totul pentru Țară. Se 
vorbea de organizarea taberelor de muncă pentru construcții și repa- 
raţii de biserici, drumuri, diguri, poduri, case (sedii) ale partidului. 
Erau, în această strategie, și forme propagandistice numite construc- 
tive, și mijloace utile pentru atragere de aderenţi. Forma aceasta de 
educare pe cale constructivă fusese practicată și înainte de Garda de 
Fier. Construise Căminul pentru Studenţi (1924-1925) la Iași, ca și 
Casa Verde din București (1934). Dar, acum, această formă de educa- 
ţie capătă extensiune şi e înconjurată de mare larmă propagandistică. 
Se spunea mai peste tot, în cuvîntări și articole, că prin educarea în 
spiritul muncii în tabere, al iubirii de Dumnezeu și de Biserică se 
plămădește omul nou, cel al societăţii legionare de miine. Un vers 
dintr-o poezie legionară anunţa: „Cu braţele clădim în soare catape- 
tesme peste veac”. Se publicau articole în care participanţii la activi- 
tatea unor tabere de muncă vorbeau de reînvierea lor la o viață nouă, 
ele erau considerate un mijloc de „salvare sufletească”, de făurire a 
„omului moral”, a „românului de miine”. Şi tinerii, de bună-credinţă 
fiind, veneau în aceste tabere de muncă, transformate în școli de 
educaţie legionară. 

Cum nimic nu se proiecta, la scara întregii mișcări, fără cuvîn- 
tul-manifest al lui C.Z. Codreanu, există, și în această chestiune, un 
document-proclamaţie al Căpitanului. E o scrisoare-proclamațţie adre- 
sată legionarilor din taberele de muncă, emisă la Carmen Sylva în 

august 1935. O voi reproduce pentru că e caracterizantă și pentru 
stilistica lui Codreanu, și pentru țelul urmărit: „I. Tabăra este o școală 
nouă; a noastră proprie, născută din pămîntul și din sufletul nostru 
românesc. Nu e o imitație, pentru că, la 1924, cînd am început cără- 
midăria de la Ungheni și Căminul de la Iași, nu era întrebuințată nici 
în Italia, nici în Germania. (Doar în U.R.S.S., n.n.) II. În această școală 
sunt patru principii de educaţie care lucrează asupra celui sosit aici. 
a) Munca manuală, cu sapa, cu tirnăcopul, cu toporul sau braţele 
goale. Aceasta întărește fizic, muscular, pe legionar și reface celula 
nervoasă a omului pe care o distruge în special munca intelectuală 
intensă și supraîncordată. Această muncă îi dă sănătate. Această 
muncă îi creează, intelectualului, în special, o structură sufletească, 
o voinţă de fier. Această muncă îl scoate din lumea teoriei și îl pune 
pe teren, dezvoltînd simțul practic... b) Viaţa aspră, cu dispreţuirea 
tuturor luxurilor care pînă azi ne-au molestat, ne-au creat neputin- 
cioși, imbecili și necinstiţi, ne va smulge din miaștina acestor păcate 
și ne va crea un popor de oameni sănătoși, cumpănițţi şi severi cu noi 
înșine. c) Viata în comun, viaţa împreună care ne dă nu numai bucu- 
ria cunoașterii și revederii noastre, care nu numai că ne dezvoltă 
simţul camaraderiei, dar creează o mare comunitate sufletească care 
însemnează betonul armat al organizaţiei noastre și pe care nu-l va 
distruge nici un val, nici o ură. d) În sfirșit, al patrulea principiu este 
educatia teoretice propriu-zisă; adică vărsarea în sufletul tuturora a 
gîndului nostru despre ceea ce trebuie să fie un om în viaţă, despre 
modul cum trebuie să se comporte faţă de Dumnezeu, față de viaţă, 
față de ţara sa, faţă de lume, faţă de el însuși. În taberele noastre 
desigur că cele trei principii de la început au activat asupra noastră 
și nu mă îndoiesc că toţi aţi observat vizibil schimbarea pe care școala 
legionară a produs în noi. Al patrulea va fi pătruns poate mai puţin 
cu toate însușirile frumoase ale celor însărcinaţi cu aceasta din cauza 
lipsei de legătură între noi. În această ordine de idei și sub acest 
capitol vă anunţ că taberile din anul acesta trebuie să fie închinate: 
omului corect. Ele trebuie să înceapă crearea acestui om corect”. 
Ideea aceasta a făuririi omului corect apare și în circulara către 
legionarii din tabăra de muncă Arnota, datată 20 iulie 1935: „.. Tabăra 
și-a ajuns scopul din toate punctele de vedere. Anul acesta taberele 
au rostul educativ de a crea sau a începe crearea omului corect. Am 
creat, pînă acum: Omul de credinţă, omul viteaz, omul de jertfă. Acum 
ne trebuiește omul corect. Corect din toate punctele de vedere: în 
raport cu lumea din afară (ţinută, atitudine, bună-credinţă, respect 
etc.), în raport cu organizaţia, în raport cu camarazii, în raport cu 


1. C.Z. Codreanu, „Către legionarii din taberele de muncă”, Carmen Sylva, 1 august 

șefii săi, în raport cu ţara sa, în raport cu Dumnezeu. Există în lume: 
om șiret, om pezevenghi, om secătură, om șmecher, om canalie. Ardeţi 
în focul cel mai mistuitor amintirea acestor oameni. Un legionar nu 
poate fi așa. El trebuie să poarte pecetea: om corecP'!. 

Nu a lipsit nici îndemnul îndrumător al lui Ion I. Moţa, care con- 
ferea campaniei pentru taberele de muncă accente mistice: „Deviza 
taberelor de muncă legionară este aceasta: tăcere și muncă. lar în 
ultimul timp Căpitanul a oprit, prin ordin, orice cuvintări politice, 
neîngăduind legionarilor decît un singur fel de discurs: Cuvintarea 
mută, adică glasul înfăptuirii ridicate de munca șantierelor legionare. 
Toate acestea dovedesc încă o dată învierea sufletească pe care o va 
împlini Legiunea în întreaga viață românească, pornind de la disci- 
plinarea şi schimbarea individului și pînă la renașterea sufletească a 
întregului Neam în forme noi de viaţă... Legionarii rînduiesc o altă 
lume, o altă înfățișare în fața poporului, o lume de tăcere și de muncă 
aprigă în folosul obștesc... Această tăcere, această muncă resemnată 
și sobră au în rîndul întîi scopul de a forma noul suflet legionar, de 
a fi izvor de purificare interioară a luptătorului. În această tăcere se 
formează şi se pregătește legionarul pentru moartea vitejească de 
mîine. Căci numai oameni gata de moarte mai pot mîntui Neamul 
românesc”?. 

Paul Costin Deleanu conferea strategiei taberelor de muncă, deo- 
potrivă, dimensiune înalt politică și sufletească înnoitoare. „Prin această 
cîștigare de adincime, activitatea politică depășește contractualismul 
abstract al vechiului sistem. Corpul electoral nu mai este chemat să-și 
dea sufragiile unor programe generale, ci i se supun, ci i se cer lui 
direct indicaţiile viitoarei activităţi: și anume pe cazuri concrete, locale, 
activitatea începînd de îndată printr-o colaborare nemijlocită între 
organizaţia politică și mediu. Anticiparea sufragiilor prin faptă și nu 
prin deziderate, prin programe, prin vorbe fiind nota generală a nouei 
mișcări legionare... Este în fapta legionară un gest de măsură neobiș- 
nuită, de îndrăzneţe, generoase dislocări și prospectări istorice ca 
pentru o nouă epocă... Ea se integrează organic generalei reacțiuni a 
arianităţii în sînul rasei albe, care-și apără astfel civilizaţia... Întrucît 
privește noua orientare istorică a civilizaţiei noastre înalte, este vorba 
de părăsirea mitologiei moderne și întoarcerea la realitățile tradiţiei, 
la mitologia autohtonităţii. Față de o sută de ani de modernism, de 
primat politico-economic, noua direcţie află sensul ultim al existenţei 
și activităţii naţionale în ordinea spiritualităţii tradiției românești de 
totdeauna... Iată de ce spiritul acestor tabere de muncă nu poate fi 
decît unul de corp militar, constituind, în cadrul unei organizaţii de 

fier, iniţiativa civilizației române de mîine. Iar taberele de muncă sunt 
cadrele în care trebuie să se încerce mobilizarea întregului tineret... 
Dacă mai există azi la noi o putinţă de înnoire a cadrelor pur politice, 
apoi aceasta nu poate fi alta decit școala taberelor de muncă. Ceea 
ce însemnează, fără îndoială, o nouă şi integrală încadrare, pe teme- 
iul unei conștiințe de renaștere națională... Nimic mai dărimător de 
lume veche decît activitatea acestor simple munci legionare.” 

Sociologul Traian Brăileanu, membru în Senatul legionar, a înălțat 
și el osanale taberelor de muncă, socotite mijloc de educare cetăţe- 
nească pentru omul nou. „Din intuiţia clară a acestui «conducător», 
a acestui «pedagog» că nu numai o educaţie naţională, severă, siste- 
matică și întemeiată pe norme rigide poate înfăptui acel tip românesc, 
unitar și indestructibil, s-a născut «tabăra de muncă», școala naţio- 
nalismului românesc. Această instituţie trebuie să șteargă toate deo- 
sebirile provenite din originea socială a studenților români, trebuie 
să completeze lipsurile educaţiei școlare, trebuie să trezească și să 
adîncească educaţia religioasă creştină... Ea trebuie să-i dea tinăru- 
lui un caracter indelebil de românism creștin, care să rămînă inata- 
cabil și după terminarea studiilor. În felul acesta națiunea română 
va dobindi o elită a ei, deci naţională, impermeabilă față de orice 
influenţe străine, în orice domeniu de activitate ar încerca să se mani- 
festeze. Cu această instituţie tînăra generaţie a pășit pe calea reali- 
zării postulatelor naţionale... Din tabăra de muncă păşește dirz în 
viață românul nou, tînărul legionar.”? Mai înainte, în iulie, aceeași 
publicaţie, Însemnări sociologice, comenta semnificaţia taberelor de 
muncă, socotite un mijloc de educaţie pentru crearea omului nou: 
„Toate principiile pe care se bazează «școala muncii» sunt aci potenţate 
ca flind aplicate la oameni, îndeosebi tineri, dar perfect conștienți de 
educaţia ce li se face. Din această atmosferă de școală a muncii iese 
omul ca un tot armonic... Dar creșterea românismului de mîine se 
face în tabere și printr-o îngrijită educaţie intelectuală... În România 
taberele de muncă au luat aspectul de școală în atmosfera căreia se 
dirijează formarea românului de mîine, a omului nou, fără de care un 
sens românesc nu e posibil în lume. Întrunind în același timp virtu- 
tile legionarului roman cu ale creștinismului dac, acest om va fi legi- 
onarul român. Taberele de muncă sunt o școală de formare a legionarului 
român într-o spiritualitate națională românească”?. 

La început, autorităţile ecleziastice (Gurie, mitropolitul Basarabiei, 
Vartolomei, episcopul Olteniei, Visarion, episcop al Hușului) au elogiat 

fapta legionarilor pentru repararea unor biserici. Dar la sfirșitul lui 
octombrie 1935, la intervenția Ministerului Cultelor, Sf. Sinod a pus 
capăt acestei forme de propagandă politică, așezată sub scutul Bisericii. 
Declaraţia Sf. Sinod preciza: „În ședința Sf. Sinod de la 4 octombrie 
(1935) dl ministru al Cultelor a arătat că este informat cum prin unele 
eparhii, organizaţii numite «tabere de muncă» își oferă serviciile în 
mod gratuit pentru zidiri și reparări de biserici, șosele etc. Or aceste 
tabere de muncă nu sunt altceva decît fosta Gardă de Fier, ale cărei 
idei politice fiind socotite de guvern ca periculoase ordinei în stat a 
fost dizolvată. Acum, sub forma muncii gratuite, nu urmăresc altceva 
decît captivarea maselor populare pentru ideile gardiste. Și, dindu-le 
posibilitatea de a lucra în mod gratuit, li se dă o încurajare pentru 
propaganda lor. De aceea, a rugat Sfintul Sinod să ia măsuri ca, pe vii- 
tor, să nu li se mai acorde acestor organizațiuni posibilitatea aceasta. 
Sfintul Sinod a luat înalta decizie ca, pe viitor, cînd vreo organizaţie 
politică dorește să se angajeze în lucrări constructoare pentru zidiri 
sau reparaţii de biserici, să se ia, în prealabil, informaţii. Apoi să ceară 
aprobarea Chiriarhiei respective”. Decizia, iscălită de patriarhul Miron 
Cristea, a iscat protestul generalului Cantacuzino-Grănicerul („...Cum 
de s-a putut găsi un Sinod Român Creștin care în loc să-l pălmuiască 
pe ministru, ce a avut îndrăzneala de a se înfățișa în faţa Sa cu o 
infamie, a luat hotărîrea îngrozitoare de a jigni, de a insulta pur și 
simplu tineretul naţionalist al ţării întregi, interpretîndu-i diabolic 
sentimentele sale, îndepărtîndu-l de Biserică”). S-a grăbit să se pro- 
nunţe, cu cuvinte dezamăgite, și Mihail Manoilescu: „Cu multă tristeţe 
am văzut hotărîrea luată de Patriarhia Română de a se interzice, de 
acum înainte, tinerilor intelectuali creștini organizaţi în tabere de 
muncă să mai lucreze la repararea și înălțarea bisericilor. Cu tot atita 
durere am văzut scrisoarea pe care d. general Cantacuzino-Grănicerul, 
șeful partidului Totul pentru Țară, a adresat-o în urma acestei hotă- 
rîri. Căci nimic nu poate fi mai penibil decît această despărțire sufle- 
tească care se pornește astăzi între o mișcare română și creștină, de 
o rară puritate, și între conducerea supremă a Bisericii noastre”!. 
Evident că, în anul următor, s-au găsit soluţii pentru ca taberele de 
muncă legionare să funcţioneze în preajma lăcașurilor bisericești. 
Himericul om nou trebuia, nu-i aşa?, înălţat, iar tabăra de muncă, 
utilizată continuu ca mijloc de propagandă politică. În februarie 1937, 
guvernul a suspendat, din nou, organizarea taberelor de muncă. De 
asemenea, interzicea organizarea de marșuri dintr-o localitate în alta. 
În iunie 1937, în circulara 75, Codreanu anunţa că în acel an partidul 
Totul pentru Țară nu va mai organiza tabere de muncă. „O circulară, 

care se va trimite la timpul nimerit, va explica pe larg așa cum se 
cuvine. Cum? Cine? Şi în ce împrejurări a răpit tineretului legionar 
dreptul sacru de a munci? În vara aceasta, organizaţia noastră va 
face numai două tabere de odihnă: I. Una la Carmen Sylva, pentru 
cei reumatici; Il. A doua, într-o regiune submontană pentru cei slabi 
de piept. În aceste tabere munca este strict interzisă... Oricine va 
încerca să muncească va fi imediat eliminat, pentru a nu călca legea 
și mai ales intenţia legiuitorului sau a celui ce l-a inspirat și pentru 
a nu da pretexte închiderii taberilor.”! Dar scopul propagandistic 
fusese atins. Şi ideea că prin muncă și educaţie se făurește omul nou 
rămăsese un principiu de necontestat în mișcarea legionară şi în 
spiritul public. 


6. Este indiscutabilă charisma lui Corneliu Zelea Codreanu. Cu 
siguranţă că la zămislirea ei a contribuit, mai întii, înfăţişarea fizică. 
Bărbat tînăr, înalt, blond cu ochi albaștri, frumos, îmbrăcat mereu în 
costum naţional, iarna cu căciulă, suman, bocanci sau cizme, sobru 
și tăcut. Figura lui impunea. Nu numai aderenţilor, în pelerinajele 
propagandistice se arăta călare pe un cal, de preferinţă alb, înconju- 
rat de un stat-major în ţinută asemănătoare. Vorbea puţin, chiar cînd 
rostea discursuri, folosind îndemnul scurt și formulele lapidare. Cu 
camarazii săi, chiar fără grade, obișnuia să se consulte, solicitîndu-le 
părerea asupra unei situaţii anume, creînd iluzia că ascultă, deși 
decizia era luată dinainte. Avea faima unui om integru, care dispreţuia 
chiverniseala, trăind într-o simplitate vecină cu sărăcia. Și vorbea 
mereu de idealul purificării moravurilor, al lichidării politicianismului 
fățarnic, al înălțării neamului și a ţării. Era și un om credincios, 
practicînd fără ostentaţie ritualul creștin, petrecînd, după rugăciunile 
obișnuite, ceasuri de veghe și închinare interioară. Evita recepţiile, 
adunările simandicoase, petrecerile intelectuale, pină și teatrul, con- 
certele sau cinematograful. (În 1936, în Pentru legionari, mărturisea 
că de 14 ani nu frecventase teatrul, cinematograful, balul, preferînd 
să se gindească și să se roage, în fiecare seară, în solitudine.) Părea, 
chiar era, un posedat al convingerilor sale aspre și purificatoare, pe 
care le urmărea tenace, chiar dacă nu izbutea (nu-și propunea?) să 
vorbească despre ele într-un discurs coerent, fie și celor apropiaţi. 
Ceea ce conta era comportamentul, puţinele idei fiind exprimate lapi- 
dar. Asta impresionase. La început pe colegii de idealuri, apoi pe cei 
cărora li se adresa sau numai înfățișa. Cu timpul, după 1935, cuce- 
riti de charisma lui Codreanu au fost nu numai țăranii, ca oameni 
simpli, studenţii inocenți și neformaţi încă, ci chiar intelectuali auten- 
tici și de renume. Să admitem că Nae Ionescu, cinic fără leac, s-a 

lăsat sedus de formă și din interes. Dar cum explicăm seducţiunea 
reală a Căpitanului, exercitată asupra unor tineri intelectuali (de prin 
1936) ca Emil Cioran, Mircea Eliade, Constantin Noica (din 1938-1939), 
fraţii Arșavir și Haig Acterian, Traian Herseni, Ernest Bernea, Marietta 
Sadova? Aceștia din urmă ajunseseră să-l venereze, văzind în el întru- 
chiparea simbolică a voinței cutezătoare a neamului spre înălţare. 
Era, în această seducţie exercitată, expresia neîndoielnică a unei 
charisme. A unei charisme care cucerea și determina înrolarea sub 
steag. Să fi fost această charismă codul unui comportament studiat 
și răspîndit, apoi, astfel celor apropiaţi? Ipoteza nu e deloc de exclus. 
Dar cred că la zămislirea acestei charisme a contribuit enorm și debu- 
solarea tineretului intelectual (ca și a oamenilor simpli), decepționa- 
rea sa (a lor) în fața spectacolului calp al lumii politice, a grelei 
condiţii sociale în care se aflau. Pe acest fond al întunecatei lipse de 
speranţă, Codreanu apărea ca o soluţie atotsalvatoare. Prezenta, 
incontestabil, o alternativă. Aș spune o alternativă simbolică și lumi- 
niscentă într-o lume decepţionată și în derută. Că alternativa era 
iluzorie și deșartă se va descifra mai tirziu. Deocamdată părea o 
alternativă valabilă. 

Așa stînd lucrurile, aprecierea mirată, din 1933, a lui Parnfil Șeicaru 
în legătură cu fanatismul în jurul lui C.Z. Codreanu dovedește, dim- 
potrivă, neînţelegerea mecanismului constituirii acestei charisme. Să 
o reproduc totuși, pentru că surprinde o constatare ce opera cu alte 
valori decît cele aplicabile fenomenului: „Fără nici una din însușirile 
ce înlesnea drumurile omului politic în conștiința populară, d. Corneliu 
Zelea Codreanu, complet lipsit de seducțiile unei elocinţe fie și medi- 
ocre, fără să exercite sugestia irezistibilă a scrisului, a izbutit să-și 
recruteze un număr de partizani ale căror accente de fanatism, de 
supunere oarbă la ordinele șefului, de idealism romantic uimesc. Nici 
un partid politic nu poate mobiliza zece (nu mai mult: zece) fanatici 
care să creadă cu o agresivă violenţă, care să rîvnească chiar muce- 
nicia pentru credinţă. În ce constă această trainică forță hipnotică a 
d-lui Corneliu Zelea Codreanu nu știu. Constatăm însă faptul: crea- 
rea unei secte politice. Am avut prilejul să fiu în aceeași Cameră cu 
d. Corneliu Zelea Codreanu - ales deputat într-o alegere parţială. În 
locul tributului tinereţii — cu freamăt în glas și elocinţă în gest —, un 
om sfios care își caută fizionomia, stingherit de întrebările ce i se 
puneau - întrebări obișnuite, fără nimic deosebit —, cercetind cu pri- 
virea limanul uneia din pretenţiile sale devotate. De aceea trecerea sa 
prin Cameră nu a lăsat nici o impresie”!. Mai aproape întru citva de 
fenomenologia acestei charisme a lui C.Z. Codreanu a fost, în 1939, 


1. Pamfil Șeicaru, „Împărțirea unei moșteniri de voturi”, Curentul, VI, nr. 2115, 
20 decembrie 1933. 


298 


Nichifor Crainic (neagreat, totuși, acum de legionari), care, după asa- 
sinarea lui Codreanu, judeca destul de critic, a posteriori, un fapt ce 
i se părea straniu, deși în 1933 îl elogiase. „Dezgustul de această 
incapacitate (a lui A.C. Cuza, n.n.), abia mascată de glume pe socoteala 
«jidanilor», a determinat pe tineri să-și înfășoare cultul în jurul altei 
personalităţi, tinere, care le sugera pe omul de mare acţiune. S-a creat 
un adevărat mit. Fenomenul acesta, care a dominat ultimii ani ai 
vieţii publice, nu-și are explicaţia în valoarea intrinsecă a persoanei 
adorate, ci în psihologia noii generaţii creată în împrejurări specifice 
acestei vremi. Din Italia și din Germania venea pînă aici rumoarea 
marelui entuziasm pentru Duce și pentru Führer, cei doi creatori de 
epocă nouă în Europa, pe care faptele lor proprii i-au dovedit oameni 
providenţiali. Această însușire din afară se altoia pe marea mizerie în 
care trăia generaţia tînără a României, părăsită la voia întimplării. 
Trebuia neapărat un Duce. Se căuta cu orice preț un Führer. Psihologia 
aceasta colectivă, alimentată de cauze interne și externe, l-a inventat 
în noua persoană adorată. Era tînăr, chipeș și se remarcase din ano- 
nimat printr-un glonţ de revolver tras în vremea studenţiei, la lași. 
În lipsa adevăratului conducător, tineretul a văzut în acel semn ges- 
tul marelui om de acţiune. Și nu era. Mitul cel nou, ca orice mit, nu 
creștea din calităţile reale ale persoanei adorate, ci din necesităţile 
psihologiei colective care, în ardoarea ei, imagina calități inexistente 
pentru a crea un obiect al adorării şi al speranţei de salvare. Omul 
acesta n-a creat el, ca Mussolini, în Italia, sau ca Hitler, în Germania, 
ci a fost creat prin fenomenul de imitație. Psihologia colectivă, devenită 
psihoză, îl înveșmânta cu atribute absolute. El știa tot, deși nu spunea 
nimic, El avea să rezolve toate problemele, deși nu prezenta soluţia nici 
uneia... Iar el, el tăcea, căci această calitate o avea. Cînd o pierdea, 
rostea cuvinte ce i-au fost apoi fatale. Fenomenul straniu al acestui 
mit, care creștea furtunos, era, în fond, o decapitare de bunăvoie a 
generaţiei tinere din necesitatea pasivă de a se ști condusă de cineva.”! 

Am citat opiniile a două personalităţi din generaţia anterioară 
(„generaţia tranșeelor”) despre Codreanu, cu înclinații de dreapta sau, 
respectiv, extremă dreapta. Chiar dacă nu împărtășeau cultul Căpi- 
tanului (deși Crainic, în 1933, îl elogia în termeni superlativi), îl con- 
statau ca pe o stare de fapt. Dar au fost, în noua generaţie, fani ai 
Căpitanului care se rosteau despre personalitatea lui în termeni 
numai exaltaţi. Cartea lui Codreanu Pentru legionari a iscat un cor de 
elogii triumfătoare. Radu Gyr scria, în 1936: „La o răspîntie de vremi, 
o carte înaltă ca o stincă. O evanghelie de românism. Un paring de 
suflet, jertfă și vitejie. O carte care zidărește un prag de smarald, la 


1. Nichifor Crainic, „La un hotar de viaţă românească”, Sfarmă Piatră, V, nr. 146, 
1 ianuarie 1939. 

început de timp și de destin. Și care străfulgeră veacul şi-l despică 
pînă-n străfunduri. Cartea lui Corneliu Codreanu”! Și pentru Ernest 
Bernea, în Rînduiala din 1937 (caiet I), Pentru legionari era „cartea 
unui început de veac”, pentru ca în aprilie 1936 să declare: „cel dintîi 
intelectual între noi este Căpitanul”?. 

În revista legionară Ideea națională cineva scria: „Cartea asta nu 
pare scrisă de mînă omenească. Cu fierul destinului, parcă, sunt 
prinse acolo slovele ca să se înfigă în conștiința ta; să le simţi marele 
tragic al prezenţei... Cartea este o punte peste timp. Ce-a făcut; ce 
suntem; mai ales asta şi dira de lumină cea mare de miine. Stilul ei 
e al profetului. Viguros, pînă la granit cuvîntul cade greu. El deschide 
șiruri întregi, parcă smulse dintr-o predoslovie a neamului întreg”. Și 
pentru N. Crevedia, Căpitanul, la apariţia cărţii sale, se arată a fi 
„idolul unei întregi generaţii. Tinerimea cărturară a ţării, tinerimea din 
fabrici, flăcăii satelor sunt fascinaţi de personalitatea Căpitanului... 
Corneliu Codreanu este un inspirat. Un om nou, un chemat al Nea- 
mului... Legionarii, al căror șef este, arată ca un foarte numeros corp 
de panduri și sunt de o disciplină, de o inimoșie și o corectitudine de 
fier. Organizator extraordinar, Corneliu Codreanu are astăzi sub mîna 
lui o legiune de sfinți... Cartea lui Corneliu Codreanu... e o carte de 
istorie, o carte de doctrină și este, mai ales, o mare carte educativă... 
Pentru legionari este opera unui gînditor adînc și foarte clar asupra 
problemelor actuale ale neamului românesc... Este o carte mare cu 
adevărat; o carte de căpătii pentru generaţia noastră”. Pentru a-l 
elogia pe Căpitan, Ernest Bernea a publicat, în 1937, Cartea căpita- 
nilor, în care Codreanu era inserat în succesiunea marilor căpitani ai 
neamului (Horea, Avram Iancu, Tudor Vladimirescu), lucrarea avînd 
înscrisă dedicaţia „Căpitanului închinare”. Iar în prefaţă se spune că 
antecesorii „au fost căpitani în înţelesul de căpetenii, adică îndrumă- 
tori și conducători ai poporului în toate împrejurările vieţii, nu numai 
în luptele cu armele... Căpitanii sunt oameni împotriva cărora nu se 
poate lupta pentru că ei sunt înfăptuitorii unui destin istoric. Ei înving 
și dincolo de moarte. Cei ce i-au chinuit au cunoscut întunericul dens 
al condamnării eterne”. 

Apoi, în ciuda dispariţiei lui Codreanu, admiratorii lui continuau 
să-i aducă elogii la fel de frenetice. Constantin Noica a excelat la acest 
capitol. În 17 septembrie 1940, în Universul literar, sub titlul „Elogiul 


1. Radu Gyr, „Curcubeie și florete”, Convorbiri literare, LXX, 1936, nr. 8-10, 
p. 398. 

2. Ernest Bernea, „Intelectualul și noul naționalism”, Cuvintul studențesc, XI, 
1936, nr. 3-4, martie-aprilie, p. 13. 

3. 1. Haralambie, V. Eugeniu, „Carte de întretăiere de lumi”, Ideea naţională, IV, 
nr. 20, 23 noiembrie-l decembrie 1936. 

4. Ernest Bernea, Cartea căpitanilor, 1937, pp. 10-11. 

vieţii”, scria: „Și cînd mă gîndesc la sensul adînc pe care-l dădea vie- 
ţii omul chinuit de viu al României de azi, același Corneliu Codreanu 
care susține acum, cu umbra lui uriașă, tot ce se închipuie și se face 
aici. «inta neamurilor», spunea el, «nu e viaţa. E învierea». Ce fel de-a 
fl viu visa el pentru neamul românesc! Nu numai viu în istorie. Viu 
în eternitate. Viu în creștinătate. Dacă ar fi o nebunie, încă ar trebui 
să ne predăm ei; e cea mai frumoasă nebunie crescută din pămînt 
românesc. Dar cîteva mii de morţi și alţi cîţiva mii de tineri care nu 
glumesc cu viața au pornit să vă arate că nu e o nebunie”. Peste șase 
zile, în Buna Vestire, relua ideea, amintind de rolul lui Codreanu și 
al Legiunii: „Căpitanul surprindea. A fost una din cele mai mari vic- 
torii asupra adversarilor săi — căci nu erau puţini, nici proști — de a 
face exact lucrul la care nu se așteptau. Cine ar fi crezut că, după 
alegerile din 1937, Legiunea nu va da lupta? Căpitanul n-a grăbit-o, 
simţea, poate, că în România aceasta care înţelege cu întîrziere, lumea 
păstrează un rest de încredere în ceilalţi și o rezervă faţă de Legiune. 
A izbutit ca ceilalţi, cu Rege cu tot, să le arate pînă la capăt ce pot și 
nu poi. A trebuit ca Legiunea să le arate că poate îndura totul... Dacă 
lumea românească ar cunoaște mai bine mișcarea legionară, dacă ar 
citi cărţile căpeteniilor, circulările din trecut și, mai ales, acea extra- 
ordinară Cărticică a șefului de cuib, ar înţelege mai mult din ce se 
întîmplă azi. S-ar mira, încă, uneori. Dar ar sfirşi prin a înţelege... 
Unde a reuşit ea pînă acum? În crearea altui tip de om. Ce e fiecare 
să întreprindă acum, cînd are mijloace legale s-o facă? Să adincească 
și apoi să extindă, potrivit cu mijloacele ce-i stăteau la îndemînă, tipul 
de om creat. Dar oricît de fierbinte ar fi gîndul conducătorilor de a 
vedea toată România legionarizată, aceasta nu se poate întîmpla de 
la o zi la alta. Iar pentru că înăuntrul Legiunii educaţia s-a făcut prin 
elite, lumea românească urmează și de a fi transformată prin influența 
elitelor legionare existente sau în curs de constituire înăuntrul ei... 
Și mă gîndesc la acea, fără seamăn în viaţa noastră publică, școală 
de elite care trebuie să fie și probabil va fi «Corpul Moţa-Marin». Elitele 
care urmează a se ridica înăuntrul ei vor trebui să fie atît de pure, 
încît Căpitanul a ordonat ca numărul membrilor să nu treacă de 
10.000. Şi să ne închipuim al zece mii unulea, într-o ţară unde cel 
mai bun dintre noi a nădăjduit să numere doar zece mii”. La trei zile 
după acest elogiu adus Căpitanului și elitelor legionare, filozoful scrie 
un articol în care legitimează violenţa și chiar asasinatul făptuit de 
Codreanu și Moţa: „Pentru că violenţa nu ţine întotdeauna de orbire: 
ține, uneori, de setea purității. Căpitanul și Moţa au lovit. Mulţi din- 
tre cei de tot buni au lovit. Dar au lovit pentru că gestul lor avea un 


1. Constantin Noica, „10.001”, Buna Vestire, I (serie nouă), nr. 11, 20 septembrie 

sens purificator pentru sufletul neamului acestuia. Și nu au lovit decit 
atunci. Că a lovi este un păcat? Moţa a știut-o. Căpitanul a știut-o. 
De aceea au spus cîndva unui preot: «Suntem păcătoşi față de Biserică, 
aceasta e atitudinea legionarilor înaintea ei». Dar sufletul Cetăţii le 
ceruse tuturor celor care pedepseau să pedepsească. Înţelegeţi ce 
dramă se pune astfel în conștiința unui creștin? Căci îţi pierzi sufle- 
tul tău pentru a purifica sufletul neamului tău. Și e adevărat. Biserica 
nu-ţi dă voie să-ţi pierzi sufletul. Dar cîtă dragoste de neam în inima 
celui care, știind, o face totuși! Vom merita vreodată ca Moţa și însuși 
Căpitanul să riște atit de mult? Doar încrederea în sufletul Cetăţii 
ne-ar putea face vrednici de ei. Cine nu crede că și neamurile au suflet 
nu vede, nu pipăie acest extraordinar început pe care-l constituie 
mișcarea legionară... Iar lumea veche, lumea aceea care ne-a prăbu- 
şit pentru că n-a crezut în sufletul Cetăţii, să recitească cuvintele 
comandantului Horia Sima: «Nu mai puneţi la încercare răbdarea 
acestui neam pe care voi l-aţi răstignit; căci altfel nimeni nu va putea 
să oprească năprăznicia unei răbdări mult încercate!». Să se recitească 
și să înţeleagă. Să se plece sau să plece”. 

Arheologul Vladimir Dumitrescu, comandant legionar, devenit, în 
statul naţional-legionar, secretar general al Ministerului Educaţiei 
Naţionale pentru Culte şi Arte, scria, în decembrie 1930: „Dacă, prin 
imposibilitate, totuși amintirea Divului Traian se va pierde vreodată, 
amintirea Căpitanului și a gîndului său nu se va pierde niciodată: 
numai prin el neamul românesc va mai putea învinge și orice abatere 
de la el va însemna moartea nedezminţită”. 

Și iată elogiul sociologului Traian Herseni, și el înalt demnitar în 
perioada guvernării naţional-legionare: „Cine poate să creadă că a 
murit Căpitanul?... Căpitanul a trăit în dogoarea născătoare de nouă 
viaţă pentru neam și a murit ca să dea vieţii neamului un alt înţeles. 
A murit ca să trăiască de atunci viaţă fără de moarte... De două mii 
de ani poporul nostru așteaptă un conducător care să-l ducă pe căi 
imperiale. De două mii de ani poporul nostru s-a rugat, a muncit și 
a luptat în nădejdea că în sînul lui se va ridica într-o zi un Căpitan 
peste tot ce este românesc și-l va duce spre marea biruinţă a popoa- 
relor... După două mii de ani credinţa și-a împlinit sorocul, iar nădej- 
dea a prins timp în ființa Căpitanului... Ne-am înșelat cînd am crezut 
despre Căpitan că este conducătorul generaţiei noastre. Căpitanul 
este conducătorul neamului întreg. Legile lui sunt legile neamului. 
Vrerea lui este vrerea neamului. Prin el n-a grăit o generaţie, ci nea- 
mul în mersul său spre totala împlinire”?. Nu mai puţin învăpăiat 


1. C. Noica, „Sufletul Cetăţii”, Buna Vestire (serie nouă), nr. 14, 14 septembrie 

scria despre Corneliu Zelea Codreanu, în 1940, profesorul universitar 
de istorie P.P. Panaitescu, atunci rectorul Universităţii din București: 
„Cel mai mare profet al neamului nostru a fost însă Căpitanul. Cine 
a privit, măcar o dată, în ochii lui simţea, chiar fără a-l cunoaște, că 
el vede dincolo de veac. Era ceva tulburător și îndepărtat în ochii aceia 
albaștri palizi, cu atît mai neașteptaţi într-o figură cu înfățișarea de 
atlet roman, cu energie nezdruncinată... A prevăzut și moartea şi 
învierea, care e scopul final... De unde este acest dar tainic, tulbură- 
tor? Desigur că, tot ce au văzut marii profeţi, au și dorit cu patimă 
și dragoste. Căpitanul a dorit moartea pentru credinţa și învierea 
neamului prin Legiune și de-aceea le-a prevăzut. Să fii profetul unui 
neam înseamnă nu numai să vezi lumina de dincolo de zări, dar, 
adesea, să fii chiar tu acela care o aprinzi. Vestitor și creator, el pune 
în dorinţa lui voinţă și putere; vede viitorul pentru că el l-a pregătit”!. 
Ar merita citată și opinia adulatoare a prof. Traian Brăileanu, minis- 
tru la Culte şi Arte: „Tipul ideal și suprem al persoanei umane libere 
și autonome, al conștiinței de sine ajunsă la treapta cea mai înaltă, 
este omul genial, artistul creator... Şi la noi, ca și în Italia și Germania, 
apăru un reformator genial: Corneliu Zelea Codreanu. Sufletul lui fu 
străbătut pînă în adincimi de imaginea unei comunităţi românești 
închegate pentru vecie intr-o unitate desăvirşită. În cartea sa Pentru 
legionari, carte ce va rămîne peste veacuri izvor nesecat de învățătură 
și îndrumare specială pentru tineretul român, Corneliu Codreanu ne 
descrie cum imaginea Patriei Românești s-a limpezit tot mai mult, 
împingîndu-l cu putere nestăvilită la faptă creatoare”2. Va reveni, 
câteva luni mai tirziu: „Doctrina legionară e doctrina Căpitanului: a 
marelui reformator din timpurile noastre. Ea ne spune că pentru un 
român suprema valoare o reprezintă Patria; că nici o jertfă nu e prea 
mare cînd patria şi neamul sunt în primejdie. Căpitanul a îndoctrinat 
tineretul în această credinţă, dar nu numai prin grai și scris, ci prin 
fapta pilduitoare. Căpitanul nu scrie o sociologie legionară, ci cartea 
sa Pentru legionari cuprinde doctrina sa, care se adresează sentimen- 
tului, nu raţiunii. El nu demonstrează că patria este suprema valoare, 
ci ne convinge, pe noi românii, că toată viața noastră trebuie s-o 
dăruim țării și Neamului... În această sferă a valorilor hotărăște numai 
fapta, exemplul... Un reformator trebuie să fie un educator, un învă- 
țător”?. La toate aceste elogii în absolut (și am procedat printr-o riguroasă 
selecţie dintr-un material imens) s-ar cuveni adăugată mărturisirea 


1. P.P. Panaitescu, „Profeţii neamului”, Cuvintul, XVIII (serie nouă), nr. 49, 1 de- 

lui Emil Cioran (Profilul interior al Căpitanului) din conferinţa despre 
Codreanu rostită la Radio București, la 27 noiembrie 1940. Am citat 
din acest text într-un capitol anterior și o reluare aici, pe larg, mi se 
pare inutilă. Aș reproduce numai, pentru că aici îi este locul, un scurt 
pasaj: „Fiecare credea a-l înţelege (pe Căpitan, n.n.). El, totuși, scăpa 
fiecăruia. Depășise limitele României. Însăși mișcării i-a propus un 
mod de viaţă care întărea rezistenţa românească. A fost prea mare. 
Înclin, uneori, a crede că el n-a căzut din conflictul cu un bezmetic, 
ci din conflictul mărimii lui cu micimea noastră... Într-o nație de slugi, 
el a introdus onoarea și într-o turmă fără vertebre, orgoliul... Credința 
unui om a dat naștere unei lumi ce lasă-n urmă tragedia antică și 
Shakespeare. Şi aceasta în Balcani! Pe un plan absolut, dacă ar trebui 
să aleg între România și Căpitan, n-aș fi ezitat o clipă. După moartea 
lui ne-am simţit fiecare mai singur... Cu excepţia lui lisus, nici un 
mort n-a fost mai prezent între vii... «De-aici încolo, ţara va fi condusă 
de un mort», îmi spunea un prieten pe malurile Senei. Acest mort a 
răspîndit un parfum de veșnicie peste pleava noastră umană şi a 
readus cerul deasupra României”!, 

Toate aceste elogii (şi celelalte, multe, necitate) despre Codreanu, 
ce întreţineau în jurul lui o atmosferă de cult, uimesc și fascinează. 
Mai ales că unele (anume alese) suni datorate unor oameni de cultură 
notorii, unii strălucite inteligenţe. Dincolo de fanatismul unui credo 
de atunci (Cioran, de pildă, privește azi cu rușine spre opiniile tine- 
reţii și spunea, în 1972, într-un interviu că, de fapt, Codreanu „era 
un slav, mai mult tipul unui hatman ucrainean, iar în Garda de Fier 
ieșea la suprafaţă, mai ales, periferia României”?), e neîndoielnică 
charisma lui Corneliu Zelea Codreanu. Dirzenia, intransigenţa, tăria 
convingerilor, integritatea morală, traiul modest, aproape în sărăcie, 
fanatismul credinţei ortodoxe erau, indiscutabil, calităţi care se dis- 
tingeau într-o lume sceptică și aranjoare, cu moravuri laxe și mereu 
coruptibile. Aceste trăsături morale impresionau, convingeau, trezind 
admiraţie și respect. Charisma lui Corneliu Codreanu era o realitate 
incontestabilă. E adevărat că, pe fondul ei real, cuvintele prea înari- 
pate ţeseau o exaltare cultică, retorică goală și imnică, care ducea 
asemuirea de la marii voievozi, pur și simplu, pînă la lisus Hristos. 
Exageraţia adulatoare, în fond, dăuna personalității lui Codreanu sau, 
după moartea sa, amintirii sale. Dar aceasta era și consecinţa ritua- 
lului legionar, care îi considera pe cei căzuţi întru credință prezenţe 
vii și active, invocațţi, de regulă, la orice manifestare. De aici pînă la 
cultul Căpitanului era drum drept și scurt. Firește că nu a fost par- 
curs niciodată în favoarea dreptei evaluări a personalității sale. 


1. Emil Cioran, „Profilul interior al Căpitanului”, Glasul strămoșesc, Sibiu, VI, 

Capitolul VI 


Problema evreiască 


1. Problema evreiască a constituit un contencios mereu inflamabil 
în România de după a doua jumătate a secolului al XIX-lea. Evreii 
constituiau o masă compactă, mai ales în mediul urban moldovean, 
cu obiceiuri (inclusiv în îmbrăcăminte) deosebite, greu, deocamdată, 
asimilabilă, deţinînd poziţii-cheie în comerţ, meșteșuguri și chiar (deși 
mai puţin) în cam anemicele sectoare financiar-bancar și industrial. 
Proveniența i se datora imigrării din Galiţia rusească și Polonia, mai ales 
după 1830. Statisticile arată că, în Moldova, în 1803 erau 12.732 de 
evrei, în 1859, 118.922 (la o populaţie creștină de 1.206.906 locuitori), 
iar în 1899, 195.887 (la o populaţie creștină de 1.630.219 locuitori). 
Dintre evreii stabiliţi în Moldova, majoritatea covirșitoare locuiau la 
orașe: 6.390 în 1803 și 126.129 în 1899. În structura demografică a 
populaţiei Iaşiului, în 1899 evreii reprezentau 51,2% din total!. Alta 
era situaţia în Muntenia. În 1899 evreii reprezentau, aici, 68.852 de 
suflete la o populaţie totală de 3.822.172 de locuitori și, acreditează 
sursa noastră, 50.000 dintre evreii existenți emigraseră, în 1859, din 
Moldova?. Pe ansamblul României, recensămîntul populaţiei din 1899 
oferă următoarele cifre: populaţie totală 5.912.520 de locuitori, din care 
269.015 evrei?. Recensământul României din 1912 constata existența 
a 7.234.000 de locuitori, din care 3% erau evrei (216.702 suflete). 
Diferenţa faţă de 1899 rezulta din emigrarea masivă a unor evrei spre 
America. Marea Unire din 1918 a adus modificări importante în 
structura populaţiei, mărită odată cu augmentarea teritoriului țării. 
Recensămîntul general al României din 1930 atesta existenţa a 
756.930 de evrei, reprezentind 4,2% din structura populaţiei ţării. 
Dintre evrei, peste două treimi (68,7%) locuiau la orașe și ceva mai 
puţin de o treime la sate sau în comune rurale (micile tîrgușoare). În 
cifre absolute, situaţia era următoarea: în mediul rural evreii repre- 
zentau 236.966 de suflete, iar în cel urban 520.004 suflete. E necesar 

să se precizeze că în noile cifre nu emigrarea e cauza augmentării, ci 
sporul populaţiei generale provenit din noile provincii reintrate, în 
1918, în trupul ţării. Populaţia evreiască era diferențiat distribuită în 
provinciile României. Din masa totală a evreilor, mai mult de un sfert 
(27,3%) trăiau în Basarabia, peste o cincime în Moldova (21,4%), cîte 
o optime în Crișana-Maramureș, Bucovina și Muntenia (respectiv 
12,9%, 12,4% şi 12,3%), o zecime în Transilvania (10,8%), iar Banatul, 
Dobrogea și Oltenia nu însumau decît a treizecea parte din această 
masă de locuitori (1,9%, 0,5%, 0,5%). Prezintă, desigur, interes și 
procentul evreilor în populația diferitelor provincii ale României anu- 
lui 1930. Acesta era următorul: 10,9% în Bucovina, 7,2% în Basarabia, 
7% în Crişana și Maramureş, 6,7% în Moldova, 2,5% în Transilvania, 
2,3% în Muntenia și numai 1,5% în Banat, 0,5% în Dobrogea și 0,2% 
în Oltenia. Analizind distribuţia pe medii a populaţiei evreiești, se 
constată că în Oltenia, Dobrogea, Banat peste 85% locuiau în oraşe, 
în Moldova 86%, în Bucovina 73,9%. Numai în Transilvania și în 
Crișana-Maramureș populația evreiască este aproape la fel de nume- 
roasă în sate ca și în orașe, iar în Basarabia evreii din mediul sătesc 
precumpănesc cu puţin pe cei din orașe (48% în orașe, 52% la sate)!. 
Investigînd distribuirea pe categorii profesionale a evreilor, în 1930 
se constată că mai bine de o treime (36,5%) erau ocupați în comerţ 
și 28,1% în industrie (altfel zicînd, în meșteșuguri), iar 3,5% în credit 
şi reprezentanţă. În comerţ evreii prezentau o importanţă de zece ori 
mai mare decît în populaţia ţării?. Autorul studiului din care am citat 
apreciază că între 1930 și 1940 sporul populaţiei evreieşti nu poate 
trece de 50.000 de locuitori. Și tot atît de interesantă este aprecierea 
că, prin cedarea silită a unor teritorii românești în 1940, în cuprinsul 
României au mai rămas 328.968 de evrei?. 

Această populaţie evreiască nu a avut parte de drepturi politice 
pînă în 1923. La pregătirea Constituţiei din 1866 (continuind o sti- 
pulaţie favorabilă încetăţenirii evreilor din Proclamaţia munteană de 
la Islaz din 1848), iniţial un articol prevedea: „Confesiunea nu con- 
stituie, în România, o piedică pentru naturalizare. O lege specială va 
rezolva naturalizarea graduală și acordarea cetăţeniei pentru israeli- 
ţii care vor fi stabiliți în România”. Pe dată au fost pornite campanii 
de un antisemitism violent, cerînd excluderea evreilor din Principate 
de la dreptul de a căpăta cetățenie română. Cu deosebire active au 
fost în lași (și, de aici, în întreaga Moldovă) „Fracţiunea liberă și inde- 
pendentă” (grupare care, mai tirziu, va forma aripa moldovenească a 
Partidului Liberal) și, la București, cercurile din jurul gazetei lui Cezar 


1. Anton Golopenţia, Populaţia evreiască a ţării în lumina recensămîntului României 
din 1941. Lămurirea opiniei publice, 1941, pp. 241-242. 

2. Ibidem, pp. 246, 247. 

3. Ibidem, p. 250. 

Bolliac Trompeta Carpaţilor (T. Maiorescu, potrivnic „Fracţiunii...” și, 
în general, campaniei antisemite din 1866, o va judeca în termeni 
aspri, iar pe directorul gazetei bucureștene îl va numi, și în 1874, 
„ticălosul de Bolliac”). Manifestările acestor cercuri au fost atît de 
intense și zgomotoase încît i-au descurajat pe iniţiatorii Constituţiei 
să prevadă acel articol liberal privitor la naturalizarea evreilor. Astfel 
încât articolul 7 din Constituţia din 1866 (acel vestit articol 7!) preciza: 
„Numai străinii de rit creștin pot dobîndi naturalizarea”!. Chestiunea 
părea definitiv tranșată. A și fost pentru aproape șase decenii. O în- 
cercare de spargere a interdicţiei se produce în 1878 la Conferinţa de 
pace de la Berlin. Cercuri din străinătate, de a căror influenţă nu era 
străină „Alianţa Israelită Europeană”, cereau, ca preţ al recunoașterii 
de către marile puteri a independenţei României, revizuirea articolu- 
lui 7 din Constituţie. Articolul 44 al tratatului de pace prevedea: „În 
România deosebirea de credinţe religioase și confesionale nu poate fi 
opusă nimănui ca un motiv de excludere sau incapacitate în ceea ce 
privește accesul la drepturi civile şi politice, admiterea la ocupaţii 
publice, funcțiuni și onoruri sau exercitarea diferitelor profesiuni și 
industrie în orice localitate aleasă”2. În consecinţă, era necesară 
punerea de acord între articolul 44 din tratatul de pace și articolul 7 
din Constituţia României, ceea ce însemna încetăţenirea în masă a 
evreilor aflători în ţară. Ca reacție în faţa acestui dictat, s-a produs, 
în ţară, un val de împotrivire, pornit în mediile politice și intelectuale, 
cu extraordinare ecouri în presă. Că această cerinţă a Conferinţei de 
pace era un amestec în treburile interne ale ţării e incontestabil. Dar 
se pornea de la ideea necesităţii sincronizării României cu standardele 
europene ale drepturilor civile și politice ale oamenilor. Iniţial, guver- 
nul Ion C. Brătianu (ministru de Externe, Mihail Kogălniceanu) și 
regele Carol I ar fi fost de acord cu stipulația Conferinţei de pace. 
Erau de acord și junimiștii, în frunte cu P.P. Carp şi T. Maiorescu. 
Dar, în faţa valului de împotrivire, au dat înapoi. Ca oameni politici, 
nu-și puteau îngădui (cu excepţia lui P.P. Carp) să se pună de-a 
curmezișul spiritului public, nemaivorbind că simpatia pentru evrei 
nu era niciunde, aici, posibil de semnalat. Pentru aplanarea aparentă 
a divergenţelor, oficialităţile românești au apelat la o abilă stratagemă. 
S-a eliminat din articolul 7 al Constituţiei prevederea discriminatorie 
privind excluderea necreştinilor de la accederea la încetăţenire, sti- 
puliîndu-se că oricine dorește să dobîndească cetățenia română tre- 
buie să se adreseze individual, cu cerere, autorităţilor (Ministerului 
Justiţiei, Camerei Deputaţilor, Senatului) și, după un stagiu de zece 
ani şi deliberări, o va obţine sau nu. S-a făcut o singură excepție. Cei 
883 de evrei participanţi în războiul din 1877 au fost naturalizaţi în 

bloc. S-a prevăzut, de asemenea, că dreptul de obţinere a imobilelor 
în lumea rurală era exclusiv al românilor. Marile puteri, domolite, au 
acceptat stratagema și tratatul de pace a fost ratificat, recunoscîndu-se 
ţării noastre independenţa. Cît privește posibilitatea dobîndirii indi- 
viduale de către evrei a cetăţeniei române, e demn de semnalat că, 
pînă în 1912, au beneficiat de acest drept aproape 4.000 de persoane, 
de vreme ce cifra totală a evreilor cetăţeni români era de 4.688 în 
1912. În acest fel, România alături de Rusia au fost singurele ţări 
europene care nu au acceptat să se racordeze la standardele moderne 
privind drepturile cetățenești ale omului. Abia Constituţia din 1923, 
potrivit prevederilor tratatelor de pace de la Versailles, Paris și Trianon, 
a acordat cetăţenie tututor evreilor trăitori în Vechiul Regat înainte 
de 2 august 1914. Evreii proveniţi din provinciile alipite au venit cu 
acest drept cîștigat acolo. Împotriviri sesizabile nu s-au semnalat, de 
astă dată, decît din partea cuziștilor din L.A.N.C. Potrivnicii n-au avut 
forţă pentru a-și impune punctul de vedere, iar guvernanţii (P.N.L.) 
nu erau dispuși să le dea ascultare. Celelalte forțe politice ale opozi- 
ției (în special Partidul Naţional și Partidul Ţărănesc), deși nu au fost 
de acord cu Constituţia lui Ion I.C. Brătianu (retrăgindu-se, în semn 
de protest, din parlament la discutarea și votarea ei), nu s-au împo- 
trivit încetăţenirii evreilor, fiind de acord cu sancţionarea ei în Consti- 
tuţie. (De altfel, era prevăzută și în proiectele lor de Constituţie 
publicate: al naționaliștilor ardeleni elaborat de Sever Dan și al ţără- 
niștilor de C. Stere.) Acest regim a început să fie dislocat din iniţiativa 
lui Carol al II-lea, care considera că în acest fel își atrage deopotrivă 
simpatia aderențţilor grupărilor de extremă dreaptă și a Germaniei 
hitleriste. Procesul a început, la sugestia regală, în timpul guvernă- 
rii Goga-Cuza, continuîind în anii dictaturii regale și, apoi, sub regi- 
mul Antonescu. Antisemitismul, legiferat, devine politică de stat. 
La 21 ianuarie 1938, deci în perioada guvernării Goga-Cuza, a fost adop- 
tat decretul-lege privind revizuirea cetăţeniei române. Se argumenta că 
de la război încoace s-au refugiat din Ucraina evrei care ar fi dobîndit 
ilegal cetăţenia română. Cifrele erau prezentate mult augmentate 
pentru a justifica legea. În fapt, nu putea fi vorba decît de cîteva zeci 
de mii de evrei (50.000). Dar alţi 20.000 de evrei (mulţi dintre aceștia 
fiind refugiaţi) au emigrat, din 1926, în S.U.A. Veniseră, în același fel, 
și persoane de alte naţionalităţi (mai ales ruși, ucraineni), în număr 
deloc mai mic. Acestea din urmă nu au fost supuse regimului revi- 
zuirii. Prin legea din ianuarie 1938, toţi evreii care au dobîndit cetă- 
tenia în 1918-1919 (inclusiv cei proveniţi din teritoriile realipite) 
trebuiau să facă dovada (cu acte ce se obțineau greu și într-un termen 
de 20 de zile) corectitudinii obţinerii, atunci, a cetăţeniei române. 
Consecința acestei legi a fost că o treime (36,30%), adică 225.222 de 
persoane, din populaţia evreiască supusă revizuirii și-a pierdut cetăţenia 


308 


română. Pretexte s-au găsit (nedepunerea la termen -— și termenul a 
fost foarte scurt —, neîndeplinirea condiţiilor legale pentru dobîndirea 
cetățeniei etc., etc.)!. În fapt, revizuirea a condus la anularea unor 
drepturi sancţionate prin tratatele de pace din 1919-1920 și recunos- 
cute prin Constituţia din 1923. O lege din decembrie 1938 stabilise 
că persoanele care, la revizuire, și-au pierdut dreptul la cetăţenie au 
devenit străini (apatrizi), trebuind să se supună obligaţiilor controlu- 
lui străinilor. Ar mai trebui adăugat că la 29 decembrie 1937 au fost 
suspendate gazetele Adevărul, Dimineata, Lupta, considerate ziare 
evreiești, și se anunțau noi legi discriminatorii, care nu au ajuns să 
fie puse în practică de acest guvern. Vremea lor însă a venit. La 8 august 
1940, sub guvernul Ion Gigurtu (dar tot la sugestia regelui), e procla- 
mată legea privind statutul juridic al evreilor. Prin această lege se 
dispunea discriminarea juridică între românii de sînge și cetăţenii 
români. În lege se precizează că „apărarea sîngelui constituie baza 
morală a recunoașterii drepturilor politice supreme”, se stabilește că 
evreii „în sens legal sunt cei de religie mozaică”, că „situaţia de evreu, 
așa cum o stabilește decretul cu putere de lege, nu poate fi schimbată 
prin trecerea la creștinism a celor de religie mozaică, după data pubii- 
cării decretului”. (Potrivii acestei clauze, de pildă, N. Steinhardt nu 
putea fi recunoscut, după convertirea la creștinism, drept român.) 
Căsătoriile între evrei și români erau interzise. Evreii, chiar cei a căror 
cetăţenie era recunoscută, căpătau statut de categoria a doua și aveau 
parte de numeroase interdicții. Prin introducerea criteriului sîngelui 
se adoptau, de fapt, legiuirile rasiale de la Nürnberg din 1935. Evreii 
sunt împărțiți în trei categorii și se definește calitatea de evreu: „Cei 
născuţi din părinţi de religie mozaică; creștini născuţi din părinţi de 
religie mozaică, nebotezaţi; cei născuţi din mamă de religie mozaică, 
în afara căsătoriei; evreii de sînge, atei”. Fie și existenţa unui bunic 
evreu, matern sau patern, aducea cu sine integrarea în categoria 
evreilor?. La 31 august 1940 a fost emis decretul relativ la situația 
evreilor în învățămînt, prin care accesul evreilor de toate gradele era 
sever limitat?. Apoi, în septembrie-noiembrie 1940, evreii au fost 
excluși din Sindicatul Ziariştilor, Uniunea Ziariştilor, Societatea 
Scriitorilor Români, Societatea Arhitecţilor și a Artelor Frumoase, 
Asociaţia Generală a Chimiștilor, Asociaţia Generală a Docenţilor 
Universitari, Asociaţia Surdo-Muţilor etc. 


1. Evreii din România între anii 1940-1944, vol. I. Legislaţia antievreiască, ediție 

După instalarea statului naţional-legionar legiuirile antisemite au 
continuat, accentuindu-se. Încă în octombrie 1940, Ion Antonescu 
declara unui corespondent al ziarului Stampa că intenţionează, de 
fapt, să curețe ţara de evrei. Într-o ședință a Consiliului de Cabinet 
din 7 februarie 1942, Antonescu mărturisea: „Dacă timpurile ar fi 
normale, eu aș proceda în mod normal la eliminarea din statul român 
în masă a elementelor evreiești, adică la izgonirea lor peste graniță”!. 
Cum n-o putea face atunci, a dat dispoziţie să se elaboreze măsuri 
legislative menite să îngrădească populaţia evreiască. Mihai Antonescu 
a elaborat, la 4 octombrie 1940 (era încă pe vremea statului național- 
legionar), decretul-lege pentru înființarea comisarilor de românizare 
prin care s-a instituit controlul absolut al statului asupra între- 
prinderilor și a societăților evreiești. N-au fost, bineînţeles, exceptate 
nici imobilele proprietăţii evreiești, oricînd evreul putînd fi evacuat în 
favoarea unui etnic autohton, inclusiv, în iunie 1942, proprietăţile 
comunitare (sinagogi, cimitire, aziluri de bătrîni, băi comunale). Un 
Centru Naţional de Românizare, creat în mai 1941, diriguia întreg 
acest proces complicat de eliminare a evreilor din activitatea produc- 
tivă (și nu numai). Violenţa acestor măsuri a creat perturbări în viața 
economică (pentru că firme evreiești au trebuit să treacă în proprie- 
tatea unor români, finanțindu-se acest greoi proces de la B.N.R.), 
dezorganizind comerţul, meșteșugurile şi chiar compartimentul indus- 
trial. Dar, pe vremea lui Antonescu, cu toate acestea, legi de români- 
zare au fost destule, incluzînd și înlocuirea evreilor angajați în 
întreprinderi, fenomen iarăși complicat şi perturbator. Evreii n-aveau 
voie să practice avocatura sau medicina decît pentru populaţia evre- 
iască. Au fost excluși din toate școlile şi universităţile de stat, îngă- 
duindu-li-se organizarea unui învățămînt evreiesc fără drept de diplomă. 
E de menţionat că Ion Antonescu a fost inițiatorul acestor măsuri 
discriminatorii, continuînd să le adopte și după eliminarea legionari- 
lor de la conducerea statului. În iulie 1941, s-a dispus evacuarea 
forțată a tuturor evreilor din sate și comune rurale (tîrgușoare) în 
capitalele de judeţ sau orașe mai mari (cele din Moldova în primul 
rînd). Are circulaţie încă ipoteza că Antonescu este salvatorul evreilor 
din România, E adevărat că s-a opus, din 1943, cînd era limpede că 
Germania va pierde războiul, aplicării „soluţiei finale” pentru evreii 
din Vechiul Regat (reprezentînd 263.192 de persoane, plus 44.184 în 
Transilvania românească și 25.828 în Bucovina românească). Aceștia, 
salvaţi și apăraţi, au fost utilizați drept capital politic pentru tratati- 
vele cu aliaţii Naţiunilor Unite și chiar pentru situaţia postbelică. Cît 
privește populaţia evreiască din Basarabia și Bucovina de Nord rea- 
lipite, Antonescu a dispus evacuarea ei din mediul rural în cel urban, 


1. Evreii din România... ed. cit., p. 292. 


310 


în ghetouri și, apoi, în Transnistria, un gheto mai mare. Motivația era 
comportarea antiromânească a unor evrei la retragerea armatei noas- 
tre în 1940. Unele documente, recent publicate, atestă această reali- 
tate. Dar comportarea ticăloasă a unor inși nu justifică anihilarea 
unei etnii întregi. Cifrele victimelor variază între 100.000 și 120.000. 
Alţi analiști le cifrează la 150.000. Protejarea salvatoare a unora (cei 
din Vechiul Regat și Transilvania rămasă românească) nu absolvă 
condamnarea și anihilarea celorlalţi (cei din Basarabia și Bucovina 
de Nord). La aceasta se adaugă cele 15.000 de victime în Vechiul Regat 
(pogromul de la Iași din 29 iunie 1941), măcelul din Dorohoi și cel 
din timpul rebeliunii, cei trimiși în Transnistria din judeţele Dorohoi 
și Suceava. 


Din a doua jumătate a secolului trecut, această masă de populație 
evreiască a constituit obiectul unor agitaţii politice continue. Destui 
analiști (inclusiv cei din străinătate) acreditează ideea că și liberalii, 
şi conservatorii (pînă la Marea Unire), deși nu-l manifestau public, 
practicau un soi de antisemitism conţinut. Nicicînd nu s-a pus ches- 
tiunea revizuirii articolului 7 din Constituţie, așa cum — din fericire — 
s-a promovat ideea necesităţii revizuirii ei pentru a se legifera reforma 
agrară și cea electorală. Program public antisemit nu a avut decât 
Partidul Naționalist Democrat (1910), larmă multă făcînd, în chesti- 
unea evreiască, A.C. Cuza, profesorul N. Iorga nedistanţindu-se deloc 
de ieșirile antisemite ale colegului său de partid. Articole de gazetă 
(vezi Neamul Românesc), întruniri publice, manifestații care degenerau 
și în atacarea unor magazine evreiești, lozincile „Jos jidanii”, „Jidanii 
la Palestina” creau atmosfera specifică acestor luări de atitudine. 
Centrul lor părea a fi Iașiul, cînd și cînd aflindu-și ecou şi în București. 
Acuzaţia ce se profera era că, datorită evreilor, românii sunt excluși 
din categoriile clasei mijlocii şi acei puţini care locuiesc la sate exploa- 
tează și alcoolizează țărănimea. Nu interesa că funcţionează, de bine 
de rău, o clasă mijlocie în economia românească. Reproșul acuzator 
era că această clasă fusese acaparată de străini, care monopolizaseră 
(în Moldova mai ales) comerțul, meșteșugurile și căpătaseră poziţii ce 
se fortificau în finanţe și industria născîndă. Şi mai nimeni nu înre- 
gistra cu seriozitate contribuţia pozitivă a capitalului evreiesc investit 
în industria născîndă, în finanțe sau comerţ, creatoare de locuri de 
muncă și de dezvoltare economică. Chiar meșteșugarii erau factori 
productivi foarte utili. De n-ar fi existat iritata stare resentimentară, 
s-ar fi putut aprecia, senin, valoarea utilă a contribuției economice 
evreiești. Flagelul despre care se tot glosa se convertea, de fapt, în 
element pozitiv. Dar nimeni nu îndrăznea să propună o astfel de 
schimbare de optică. S-au imaginat diferite soluții-antidot care pre- 
conizau măsuri aspre împotriva practicării de către evrei a acestor înde- 
letniciri, în aşa fel încît să fie siliți să emigreze. Pînă și o personalitate, 

incontestabil democratică, precum C. Stere a preconizat, la capitolul 
„Problema evreiască” din vestitul său studiu (1908-1909) Poporanism 
sau social-democratism, finanţarea de către stat a emigrării din țară 
a jumătate din populaţia evreiască. Emigrări ale evreilor spre America 
s-au produs, încît statisticienii specificau că numărul total al popu- 
laţiei evreiești la recensămîntul din 1899 ar fi fost mai mare de nu 
s-ar fi produs emigrarea spre SUA a peste 50.000 de evrei. (În vizita 
sa în America din 1930, N. Iorga constata, nu fără surprindere, buna 
primire ce i-a fost făcută de evreii emigraţi din România și că, nos- 
talgici, „au vorbit cald și frumos românește”!.) Se considera că pro- 
cesul emigrării e insuficient, preconizindu-se fie măsuri violente, fie 
prevenitoare pentru intensificarea lui. Era, se spunea atunci, unica 
modalitate de soluţionare a problemei evreiești. La recunoașterea 
stării de fapt și la imaginarea unor proiecte eficiente pentru integrarea, 
inclusiv politică, a acestei populaţii active și întreprinzătoare în struc- 
turile ţării nu se gîndea nimeni. Toate proiectele și programele por- 
neau de la ideea eliminării forțate sau pașnice, integrale sau parțiale, 
a evreilor. Oricum, pînă la înfăptuirea acestor proiecte, discriminarea 
funcţiona riguros şi aproape automat. Evreii n-aveau voie să achizi- 
ţioneze bunuri imobiliare în mediul rural, nu puteau obţine funcţii în 
administraţia de stat, cu foarte mare greutate și în număr infim 
(firește, dacă, în prealabil, dobîndiseră cetăţenia română) puteau fi 
profesori în învățământul liceal (de stat) sau universitar. Chiar cînd 
se remarcau ca savanţi de incontestabilă autoritate, ca în cazul lui 
Moses Gaster, Lazăr Şăineanu, H. Tiktin, erau siliți să emigreze pen- 
tru a-și putea împlini vocaţia. (Gaster a fost chiar expulzat!) Nu e 
deloc exclusă ipoteza că, neavînd drept de a fi ocupați în alte profe- 
siuni, evreii s-au concentrat asupra comerțului, meșteșugurilor și 
profesiunilor Libere. 

Ciudat cu totul e faptul că, după Marea Unire, cînd încetățenirea 
evreilor se legiferase (repet, ca urmare a prescriptiilor tratatului de 
pace de la Versailles), aprehensiunile se păstraseră. Ba chiar tindeau 
să sporească în intensitate, potrivit programelor și obiectivelor unor 
partide politice (cuzist, legionar). Iar în anii treizeci, cum s-a văzut, 
aceste două grupări căpătaseră pondere în viaţa politică a ţării, căci 
în ultimele alegeri democratice (decembrie 1937) recoltaseră aproape 
25% din totalitatea voturilor exprimate. Partidul lui Cuza (din 1935 
fuzionat cu cel al lui Octavian Goga, formînd Partidul Naţional Creștin) 
își reducea aproape programul la lozinca: „Jidanii la Palestina”. Pro- 
gramul etnocratic al lui Nichifor Crainic, conceput inițial ca program 
al Partidului Naţional Creștin, propunea, de asemenea, eliminarea 


1. N. Iorga, Pe drumuri depărtate, vol. III, ediţie de Valeriu Ripeanu, Minerva, 
1987, p. 15. 

evreilor din economie și viața publică. Legionarismul nu-și ascundea 
defel antisemitismul doctrinar, deși ar fi o eroare să tragem o linie 
de egalitate între legionarism și antisemitism. lar ideea de numerus 
clausus era activ vehiculată (în 1936, Vaida-Voevod i-a dat denomi- 
nația particularizată „numerus Valahicus”) cu referire exclusivă la 
evrei. În 1922, spre sfîrșitul toamnei, au început mari agitaţii la Cluj 
împotriva studenţilor mediciniști evrei. Se cerea ca, în clinici, studen- 
ţii evrei să lucreze, în sălile de disecţie, pe cadavre evreiești, deși se 
știa că religia mozaică interzice procedeul. De aici, manifestările s-au 
întins și în celelalte centre universitare, în special la Iași și București. 
Cei activi în aceste dispute, care au propus și ciomăgirea studenţilor 
evrei de către colegii lor, și-au spus, apoi, „generaţia de la '22”. În 
1923 s-a ajuns la grevă generală în învățămîntul universitar. Deranja 
mult numărul, socotit prea mare, al studenţilor evrei, mai ales la 
Medicină și Drept, cu o situaţie socială considerată mai avantajoasă, 
într-un învățămînt universitar care își deschisese porţile, fiii de ţărani 
Și, în general, de oameni nevoiaşi pătrunzînd masiv. Astfel, între 1922 
și 1926, numărul general al studenţilor înscriși la universităţile din 
Iași şi București (deci fără cele de la Cluj, Cernăuţi și Chişinău) cres- 
cuse de patru ori în comparaţie cu situaţia dinainte de război, ajun- 
gînd la 18.000. Peisajul lumii universitare era și el diferit, aflindu-se 
laolaltă studenți „întirziaţi” care trecuseră prin război și alţi tineri 
absolvenţi de liceu, fii de ţărani împroprietăriți, cei ai moșierilor depo- 
sedați și ai clasei mijlocii. Era o lume amestecată, în mișcare continuă, 
trăind într-o mare tensiune. S-a afirmat deci că evreii ocupă prea 
multe locuri în învățămîntul universitar, fiind, apoi, acaparatori ai 
profesiunilor libere. În anul universitar 1926-1927 erau înscriși 27.903 
studenţi, dintre care 4.390 evrei, 309 unguri, 465 germani. În 1933-1934 
numărul studenţilor crescuse la 38.869, proporţiile micșorindu-se!. 
Dar unele surse acreditau că la Iași numărul evreilor din universități 
ar fi ajuns la 80% din total. Statisticile acreditau totuși că în 1936 
o pătrime din numărul medicilor din România erau evrei. Şi tot în 
1936 doctorii în științe şi licenţiaţii evrei reprezentau aproape o cin- 
cime (519) din totalul absolvenţilor?. E incontestabil că familiile evre- 
iești, chiar cele sărmane, făceau mari eforturi materiale pentru a-și 
trimite copiii la învăţătură în școli înalte. Concurența era, apoi, după 
absolvire, inevitabilă. Mai ales că, din 1929, criza economică se mani- 
festa acut și în mediile intelectuale, creînd șomaj și tragedii econo- 
mice. Ar trebui adăugat că mișcările studențești din 1922-1923 nu 
pot fi deloc disociate de preparativele pentru votarea Constituţiei din 
1923, prin care se acordau drepturi cetățenești evreilor. Chiar după 


1. Apud Vlad Georgescu, op. cit., p. 219. 
2. Breviar Statistic al României pe anul 1938. 

resorbirea mișcărilor studențești, tensiunea antiiudaică s-a menţi- 
nut — firește, nu la aceleași cote ridicate. Enorme daune morale a 
adus populaţiei evreiești de după 1930 faptul că Elena Lupescu, 
amanta detestată a regelui Carol al II-lea, lidera necontestată a 
Camarilei regale, era evreică de origine. Și cum suveranul se voia un 
despot luminat și nu era deloc un om prob sau dezinteresat, tot ceea 
ce era rău în practica de fiecare zi a Camarilei se considera a fi opera 
„jidancei roșcate”. Iar toată această ură antiiudaică era întreținută, 
dacă nu chiar provocată, de cîteva gazete programat antisemite 
(Porunca Vremii, Calendarul, Sfarmă Piatră, Tara noastră, Apărarea 
națională). Firește că forţele democratice, inclusiv gazetele lor, luau 
atitudine, pledînd pentru toleranţă și respect reciproc. Dar, ca peste 
tot şi oricînd, răul întrecea binele, umilindu-l. 


2. Poate că cel mai bine a surprins Emil Cioran această realitate 
a unui fenomen deopotrivă politic, social și moral. Mărturie stă, desi- 
gur, Schimbarea la fată a României, carte capitală pentru starea de 
spirit a tineretului generaţiei sale. După ce observă că „dacă am eli- 
mina pe toţi străinii problema României n-ar fi mai puţin gravă”, 
constată totuși: „Invazia iudaică în ultimele decenii ale devenirii 
românești a făcut din antisemitism trăsătura esenţială a naţionalis- 
mului nostru. Ininteligibil aiurea, la noi acest fapt își află o legitimitate 
care nu trebuie totuși exagerată. Dacă România n-ar fi avut nici un 
evreu ar fi reprezentat ea o existenţă mai puţin mizerabilă? Întru cît 
nivelul ei istoric (singurul care importă) era mai ridicat? Că era mai 
puțină corupție este evident, dar de aici pînă la isterie mai e drum 
lung. Evreii cel mult au aminat ceasul solemn al României; ei nu sunt, 
în nici un caz, cauza mizeriei noastre, a mizeriei noastre de totdeauna. 
Un naționalism care nu vede acest lucru este fals și mult prea unila- 
teral pentru a fi durabil. Revoluţia nu se poate face pe probleme false... 
Care sunt motivele mai adînci care ne determină a nu ne întilni cu 
evreii decît prin ură și dispreţ? De ce nu există nici un om pe pămînt 
care să iubească pe evrei în mod naiv, spontan, fără să știe? De unde 
infinitul dramatic al existenţei lor? Teoria raselor pare a se fi născut 
numai pentru a da expresie sentimentului de separație prăpăstioasă 
ce deosebește pe orice neevreu de un evreu. Omenește nu ne putem 
apropia de el fiindcă evreul este întii evreu și apoi om... Deși orice 
evreu este un Dumnezeu faţă de un ţigan, oricine se simte omenește 
mai aproape de ultimul. În toate, evreii sunt unici, n-au pereche în lume, 
gîrboviţi subt un blestem de care nu e responsabil decît Dumnezeu. 
Dacă aș fi evreu, m-aș sinucide pe loc... Dacă numărul evreilor într-o 
ţară nu depăşeşte doza de otravă necesară oricărui organism, ei pot 
îi acceptaţi ca o evidenţă regretabilă sau chiar cu o oarecare simpatie 
indiferentă. Nu sunt atitea ţări care n-au nevoie să știe că există evrei? 

Și n-ar fi mai ușor drumul României fără conflictul cu cel mai inteli- 
gent, mai dotat și mai obraznic popor? Ura împotriva evreilor la noi 
îşi are cauze mai profunde. Mă îndoiesc hotărît că ea ar izvori din 
invidie sau din revolta împotriva situaţiei unora dintre evrei. Cu cât 
sunt mai buni capitaliștii români decît capitaliștii evrei? Nu pot con- 
cepe şi refuz să cred că am putea face o revoluţie naţională care 
distrugînd capitaliștii evrei, ar cruța pe cei români. O revoluţie nați- 
onală care vrea să salveze capitaliștii români mi se pare ceva oribil. 
Evreii s-au opus la noi împotriva oricărei încercări de consolidare 
națională și politică. Aici trebuie căutată sursa antisemitismului 
militant, iar nu a antisemitismului sentimental. Ei au criticat tot- 
deauna România, dar au considerat orice tentativă de consolidare, în 
afară de o democraţie convenabilă, ca o reacțiune, barbarie etc... Eu 
critic în special evreimea de după război. Nu s-a opus ea oricărei 
încercări de înnoire a României? Din niște tîimpiţi și niște degeneraţi 
care au reușit să compromită o democraţie, ea însăși viciată, evreii 
au făcut un instrument de dominare, ofensînd iremediabil o ţară 
întreagă. Noi, românii, nu ne putem salva decît prin altă formă poli- 
tică. Evreii s-au opus cu toate mijloacele de care dispun importanţa 
lor subterană, cinismul şi experienţa lor seculară. Regimul democrat 
al României n-a avut altă misiune decît să apere pe evrei și capitalis- 
mul iudeo-românesc... Acest popor, cel mai mesianic, al cărui națio- 
nalism fără expresie geografică și, de aceea, cu dimensiuni universale 
nu cunoaște în toată istoria un caz similar, acest popor este dușma- 
nul mortal al oricărui alt naționalism... Ungurii ne urăsc de la depăr- 
tare, evreii în mijlocul, în centrul nostru. Cum o să asimilăm noi, un 
biet popor, pe cel mai redutabil fenomen etnic al istoriei?... Vitalitatea 
iudaică este atît de agresivă și voinţa de acaparare atît de persistentă 
încît toleranța noastră față de acest popor muncitor și exploatator ar 
însemna falimentul nostru sigur... Dacă le-am da evreilor libertatea 
absolută sunt convins că în mai puţin de un an ar schimba și numele 
țării. În definitiv, trebuie să recunoaștem cu melancolie că antisemi- 
tismul este cel mai mare elogiu adus evreilor”!. 


1. Emil Cioran, Schimbarea la faţă a României, 1937, pp. 128-134,143-144. În 
1956, cel ce, în 1937, întocmea acest rechizitoriu își reevalua opiniile într-un 
vestit eseu („Un popor de singuratici”) din volumul Ispita de a exista, în care 
aflăm această tulburătoare mărturisire: „Cînd suntem gata să depunem armele, 
ce pildă, ce îndemn ne este puterea lor (a evreilor, n.n.) de-a îndura! De cîte 
ori clocind în mine gîndul suprimării, n-am meditat la înverșunarea, la încă- 
păţinarea lor, la reconfortanta, inexplicabila lor poftă de a fi! Le datorez 
nenumărate reîntoarceri la viață, nenumărate compromisuri și iluzia de a trăi. 
Si totuși, oare am fost întotdeauna drept cu ei? Nici pe departe. Dacă la 
douăzeci de ani îi iubeam într-atit, încît regretam că nu sunt unul de-al lor, 
ceva mai tirziu, neputînd să le iert rolul major jucat în istorie, am început să-i 
detest cu înverșunarea unei iubiri dublate de ură. Strălucirea omniprezenţei 

A funcţionat la noi, în anii treizeci, și un antisemitism fundamen- 
talist. Fundamentalist pentru că își sprijinea demonstrațiile pe argu- 
mente teologale. Am văzut că Nichifor Crainic, în elaborările sale, se 
folosise de acest argument și formula statului etnocratic, de el pre- 
conizat, avea ca prim principiu director ideea „legea lui Hristos, legea 
neamului”. În acest program se menţiona: „Concepţia de viaţă a sta- 
tului etnocratic e spiritualistă... Așezămîntul prin care se exprimă 
concepţia spiritualistă e Biserica”. Toate celelalte culte nu vor fi 
tolerate, inclusiv, desigur, „cultul talmudic, al urii împotriva creşti- 
nismului”. În altă parte se menţiona că „statul etnocratic e voinţa de 
putere și de mărire a naţiunii române. Factorii lui principali sunt: 
pămîntul, sîngele, sufletul și credinţa. Pământul neamului românesc 
are astăzi și locuitori de altă rasă şi altă credinţă. Ei au ajuns aici fie 
prin năvălire (ungurii), fie prin colonizare (ca germanii), fie prin infil- 
traţie vicleană (ca evreii). Fiecare dintre ei, ţinind la neamul lor mai 
mult decît la neamul nostru, nu înfățișează garanții de siguranţă în 
organismul oficial al statului. Evreii sunt o primejdie permanentă 
pentru orice stat naţional”. Undeva se preconiza că „funcţionarii de 
stat şi ofițerii nu se vor căsători cu străine”!. Pentru Crainic, problema 
evreiască a fost, cu adevărat, o obsesie devorantă. În 1941, la aniver- 
sarea a două decenii de la apariţia Gîndirii, editorialul nu uita să 
precizeze: „În tot acest timp lung cît o jumătate de viață, iudaismul 
a fost dușmanul nostru cel mai înverșunat. Nu adversar, ci dușman... 
Astăzi iudaismul e la pămînt. Un splendid act de dreptate a suprimat 


lor mă făcea să simt și mai bine mediocritatea ţării mele, sortită, o știam, să 
fie sufocată și chiar să dispară; în vreme ce ei, știam la fel de bine, aveau să 
supravieţuiască în veci și oricum, orice s-ar fi întîmplat. De altfel, la vremea 
aceea nu simţeam decît o compătimire livrescă pentru suferinţele lor trecute, 
fără a le putea ghici pe cele viitoare. De-abia mai tirziu, gîndindu-mă la 
încercările ce-i așteptau și la tăria cu care le-au îndurat, aveam să pătrund 
valoarea pildei lor și să găsesc în ea argumente împotriva ispitei de-a renunţa 
la tot. Însă oricare mi-ar fl fost, în diferitele momente ale vieţii, sentimentele 
în ce-i priveşte, asupra unui punct am fost mereu statornic: pasiunea pentru 
Vechiul Testament, cultul pe care l-am închinat mereu Cărţii lor, providență 
a furiilor sau amărăciunilor mele. Prin ea, împărtășeam cu ei tot ce aveau mai 
bun în mîhnirile lor; tot datorită ei și mîngiierilor pe care mi le dăruia, atitea 
și atitea nopţi, oricît de crunte ar fi fost, mi se păreau suportabile. Nu puteam 
uita acest lucru nici chiar atunci cînd mă gindeam că-și merită oprobriul. Să-i 
insulte alţii, spunînd despre ei cuvinte de bun-simţ! Eu n-aș putea s-o fac; 
aplicîndu-le criteriile noastre, ar însemna să-i privez de privilegiile lor, să-i 
cobor la condiția de simpli muritori, de varietate oarecare a speciei umane... 
Istoriei contemporane, de neconceput fără ei, i-au imprimat un ritm accelerat, 
o respiraţie de bună calitate, un suflu maiestuos, dar i-au adăugat și o otravă 
profetică a cărei virulență n-a încetat să ne descumpănească. Cine, în prezenţa 
lor, rămîne neutru?” („Un popor de singuratici”, în Ispita de a exista, Humanitas, 
1992, pp. 69-71.) 
1. Nichifor Crainic, Ortodoxie și etnocrație, 1937, pp. 284-285, 289-290. 

Adevărul, Dimineaţa și Lupta. Restul, abia în 1940 l-am putut duce 
la capăt cînd, în calitate de Ministru al Propagandei, am stirpit toate 
cotidianele și publicaţiile săptămiînale și lunare evreiești din România. 
Dreptul sfint de a vorbi în numele românismului aparţine exclusiv 
românilor... Nu vor mai exista false idealuri de artă și de cultură sub 
care se disimula iudaismul”!. Fundamentalismul antisemit al lui 
Crainic a căpătat și apăsate accente teologale. Considera, ce-i drept, 
eretice acele puncte de vedere antisemite care cereau excluderea 
Vechiului Testament din cărțile sfinte ale creștinismului. A elimina 
Vechiul Testament din cărţile fundamentale ale creștinismului ar 
semnifica, dimpotrivă, recunoașterea dominaţiei iudaice. Totuşi, o 
observaţie se impune: „Evreii au fost popor ales pentru a sluji drept 
salahori ai făgăduinţei că Mîntuitorul va veni. Apariţia lui i-a desăr- 
cinat de această slujbă. Din acest moment, religiunea mozaică a 
încetat... Vechiul Testament s-a încorporat în creștinism, funcțiunea 
lui independentă luînd sfîrșit pentru totdeauna”. Ar trebui adăugată 
și aprecierea după care „Europa de azi e agitată de războiul Talmudului 
împotriva Evangheliei lui Hristos”2. Un moment semnificativ al anti- 
semitismului fundamentalist sprijinit pe argumente teologale îl repre- 
zintă, în acest deceniu, prefața lui Nae Ionescu la romanul lui Mihail 
Sebastian De două mii de ani... Romanul a apărut în aprilie 1934, 
cînd Nae Ionescu aderase la Garda de Fier. S-a tot discutat în jurul 
acestei prefețe, care a transformat romanul lui Sebastian în obiect de 
polemici și efectiv scandal. S-a spus că autorul n-ar fi trebuit să-i 
solicite profesorului o prefaţă. Aceste aprecieri sunt neavenite. La data 
cînd autorul i-a solicitat profesorului prefața, cererea era perfect jus- 
tificată. Profesorul era știut ca un adînc cunoscător în problemele 
religioase, inclusiv în cele ale religiei iudaice. Iar de sentimente anti- 
semite nu putea fi bănuit. Încă în 1926 luase atitudine împotriva 
agitaţiilor antisemite ale unor preoți: „Doi preoţi — scria profesorul 
într-un articol din Cuvîntul — au fost amestecați în tulburările antise- 
mite sau altfel din Maramureș. Cazul nu e, din nefericire, izolat. 
Autorităţile știu că, și altfel, preoţii se agită în chestiuni lumești, țin 
cuvîntări și trec chiar, pe alocuri, la căi de fapt. Ni se afirmă — și nu 
am repeta-o dacă nu am respecta izvorul, atît de extraordinară ni se 
pare împrejurarea — că uneori chiar amvonul a fost întrebuințat în 
asemenea scopuri”, Altă dată, chiar în noiembrie 1933, deci cîteva 
luni după ce se apropiase de Garda de Fier, scria într-o polemică 
civilizată cu A.L. Zissu: „Dacă chestiunea evreiască există încă la noi, 
asta se datorește în bună parte și antisemitismului, cu metodele lui 
primare și lipsite de eficienţă. Sunt sigur... lar soluţia? Una singură: 


1. Idem, „După douăzeci de ani”, Gindirea, XX, 1941, nr. 10, p. 515. 

2. Idem, Ortodoxie și etnocraţie, 1937, pp. 159-160, 164. 

3. Nae Ionescu, „Autonomia bisericească și acțiunea politică”, Cuvintul, VI, nr. 1889, 
26 iulie 1926. 


317 


dispariţia filosemitismului. Adică: înlocuirea românilor de confesiune 
mozaică prin evrei de cetățenie română. Adică: încetarea sinistrei 
comedii a asimilismului”!. Trei zile mai tîrziu observa: „Dintre toate 
culturile care lucrează astăzi direct și activ, nu postum, în cercul 
european, cea mai veche e cea evreiască. Ea numără azi cîteva mii de 
ani de activitate continuă. Și are vîrfuri dacă nu inegalabile, în orice 
caz neîntrecute; iar, în unele domenii, chiar inegalate. Nu știu, în 
adevăr, ce s-ar putea da în lirică peste Psalmi şi Cintarea Cintărilor, 
în religie peste Pavel, în metafizică peste Spinoza, pentru a nu vorbi 
decît de valori de circulaţie curentă. Să observăm însă că această 
impresionantă cultură nu are un sculptor de mîna întîi, n-are un 
pictor de valoare universală, nu are un arhitect care pe departe măcar 
să stea alături de marii creatori... Chestiunea prinde să capete un 
început de lămurire dacă ne raportăm la domeniul precis al matema- 
ticii. În această ştiinţă aportul evreilor este excepţional. Sunt chiar 
anumite domenii de contribuţie exclusiv evreiască... Este caracteris- 
tic însă că în această știință toate contribuţiile excepţionale se gru- 
pează, fără nici o excepţie mai proeminentă, în domeniul analizei și 
nici una în cel al geometriei propriu-zise”. De aici filozoful trăgea 
încheierea că evreii n-au simţul spaţiului și deci nici capacitate pen- 
tru activitate politică’. Dincolo de transcendentalism, evreii n-ar putea 
să treacă. Concluzia se bizuia, dacă e vorba de exemple, pe o sofismă. 
Căci, în matematică, Einstein contribuise „binișor” la dezvoltarea 
geometriei, pentru că teoria relativităţii generalizate fusese elaborată, 
totuși, în 1915. 

Aceste premise din care unele, totuși, neliniștitoare (mai ales cele 
privind condamnarea asimilismului) i-au dat temei lui Sebastian să-i 
solicite profesorului prefața și s-o aștepte. Dar, nenorocire, profesorul 
e arestat, la 30 decembrie 1933, considerat, pentru articolele apărute 
în Cuvîntul, drept unul dintre autorii morali ai asasinării premierului 
I.G. Duca. A fost eliberat tocmai la 15 martie 1934. Romanul lui 
Sebastian era cules și nu putea fi imprimat din cauza absenței pre- 
feţei. Autorului i s-a părut, pe bună dreptate, o impardonabilă necu- 
viinţă să renunţe la prefaţă pentru că profesorul era, deocamdată, în 
imposibilitate de a o scrie. De îndată ce a fost eliberat, Sebastian i-a 
înmînat profesorului o corectură a cărţii, rugîndu-l să scrie promisa 
prefaţă. A primit asigurări care au fost respectate. În roman, autorul 
înfățișează drama ontologică a evreului, ipostazele posibile ale acestei 
drame (inclusiv cea a asimilismului, neagreată de fostul director al 
Cuvintului). Prefaţa trebuia, inevitabil, să se rostească despre sorgintea 
şi realitatea acestei drame. Cum o va face? Cînd a citit prefața, 


1. Idem, „Între agresivitatea antisemită și pasivitatea filosemită”, Cuvintul, X, 
nr. 3085, 26 noiembrie 1933. 

2. Idem, „“Transcendentalism» și politică”, Cuvintul, X, nr. 3088, 29 noiembrie 
1933. 

Sebastian a înmărmurit. Era tocmai ceea ce nu se potrivea romanu- 
lui. Nici gînd să-l ofenseze pe profesor, refuzîndu-i punctul de vedere, 
altfel zicînd, prefața. Romanul a apărut în această formulă cel puţin 
incomodă. Și scandalul a izbucnit pe dată. 

Dar iată opinia lui Nae Ionescu în elementele ei esenţiale: „Iudaism 
sau creștinism sunt mai mult decît religii; ele sunt principii formative 
ale vieţii; există o așezare evreiască şi o așezare creștină a lumii, 
indiferent dacă în conștiința oamenilor și a instituţiilor apare în chip 
explicit Hristos sau Iehova sau nu. Așa fiind, există valori creștine și 
valori iudaice în oricare ordine a vieţii; fie că ne gîndim la organizarea 
politică a unei naţii, fie că ne preocupăm de crearea și circulaţia 
bunurilor materiale, fie că nu e vorba decît de înţelegerea sensului 
general al existenţei. Pe orice teren ne-am afla, deci, există o catego- 
rică «incompatibilitate de umoare» între creştini și evrei. Așa fiind, 
însă, deosebirea pe care am identificat-o ca existind între evrei și 
creștini merge mai departe: aceştia din urmă îi simt pe cei dintii nu 
numai izolat voluntar, dar și... primejdioși ordinii creștine. Creștini 
şi evrei, două corpuri străine unul altuia, care nu pot fuziona într-o 
sinteză, între care nu poate exista pace decît prin dispariţia unuia din 
ele. Iuda suferă. De ce? Pentru că Iuda trăiește în mijlocul unor 
popoare pe care nu poate să nu le dușmănească, chiar dacă ar voi 
altfel; pentru că din momentul în care a refuzat să-l recunoască pe 
Hristos-Mesia, ancorîndu-se și mai departe — pe drept sau nedrept — în 
calitatea lui de popor ales, el e dator faţă de el însuși să-și împlinească 
funcțiunea care îi revine, aceea de dizolvant al valorilor creștine. Iuda 
suferă pentru că l-a recunoscut pe Hristos, l-a văzut și nu a crezut. 
Și asta încă n-ar fi fost prea grav. Dar au crezut alţii, noi. Iuda suferă 
pentru că e luda”. Profesorul de metafizică și logică nu crede nici în 
valoarea utilă a sionismului. Evreii au mai avut parte de organizare 
statală și totdeauna s-a autodizolvat. Deci sionismul, care tinde spre 
crearea unui stat al poporului lui Israel, ar fi o iluzie păgubitoare. Că 
această prognoză a profesorului nu s-a realizat, azi o știm, statul 
Israel devenind o realitate. Damnarea și suferinţa lui Israel sunt pre- 
destinate din momentul nerecunoașterii lui Hristos-Mesia. „Suferi 
pentru că ești evreu; ai înceta să fii evreu în momentul în care nu ai 
mai suferi; și nu ai putea scăpa de suferinţă decit încetînd a fi evreu. 
Este, desigur, o apăsătoare fatalitate. Dar tocmai de aici nu e nimic 
de făcut: Iuda va agoniza pînă la sfirșitul veacului. Revoltă? Nu e 
bună la nimic. Nu slujește la nimic, în același fel în care nimeni nu 
poate sări peste umbra lui — evreul nu-și poate depăși suferința; 
decît... nemaifiind evreu. Situaţie cu atît mai tragică, cu cît nimeni 
nu poate înceta a fi ceea ce este”! 


1. Nae Ionescu, prefaţă la romanul De două mii de ani, de Mihail Sebastian, 
Humanitas, 1990, pp. 21-25. 

Am mai găsit un text al lui Nae Ionescu pe marginea vestitei sale 
prefaţe din 1934. A apărut în 1936, nesemnat, în gazeta legionară 
Vestitorii, unde profesorul ţinea editorialul. De la denumirea editori- 
alului în primele două numere „Roza Vînturilor” la stil, totul conduce, 
cred, la ideea că Nae Ionescu e autorul acestor articole. Să citez: „Toată 
această înșiruire de judecăţi mi s-au aruncat, mai târziu, cu un alt 
prilej, împotrivă. Spunînd unii: desigur, luda, care a fost poporul ales, 
a lipsit misiunii de a recunoaște pe Mesia după ce l-a dat. Dar dacă 
l-ar fi recunoscut, nu-i era oare zădărnicită mîntuirea noastră? Căci 
nu în întruparea lui Dumnezeu stă mîntuirea, ci în jertfa lui. Dar 
atunci după care dreptate Iuda suferă, el al cărui păcat e însuși 
instrumentul mintuirii? Asta și altele ca asta mi s-au aruncat. Fraţilor 
sau nefraţilor, este cu totul greșită judecata aceasta; a voastră de azi, 
a mea de ieri. E greșită și nici măcar nu e nouă. Au mai făcut-o și 
alţii înaintea noastră, şi unii încă mari de tot”. 

Cum se vede, antisemitismul (suferinţa evreului) e, aici, în prefaţă, 
justificat cu argumente teologice. Ba chiar considerat ca fiind o fata- 
litate și care, prin aceasta, ar fi condamnat la veșnicie. Eliade își 
amintește, evocînd acel episod din 1934, că „profesorul știa că va fi 
citit de un anumit public de extrema dreaptă și voia să arate în ce 
sens vede el problema evreiască; o vedea, în primul rînd, în termeni 
religioși, ceea ce îi îngăduie să n-o judece pe plan politic, nici social”?. 
Aș adăuga că această abordare fundamentalist-teologală a antisemi- 
tismului se demonstra și mai agresivă chiar decît o abordare a lui 
politică sau socială. Și, oricum, furniza justificări, de ordin doctrinar 
teologic, să spunem metafizic, antisemitismului politico-social al tutu- 
ror grupărilor de extremă dreaptă. Care, firește, au exultat, găsindu-și 
un aliat care le documenta metafizic programele. De altfel, finalul 
prefeţei coboară din zonele teologale sau ale filozofiei istoriei spre cele 
practice, un fel de rechizitorială ridicare din umeri la condamnarea 
evreului în suferință nevindecabilă. Aici prefațatorul se adresează 
eroului cărţii (alias numele originar al autorului), nelăsîndu-i nici o 
nădejde: „Iosef Hechter simte că Iuda suferă și că nu se poate altfel. 
Doar Iosef Hechter nu înţelege de ce? Am încercat să i-o lămurim 
noi... Suferi pentru că ești evreu; ai înceta să fii evreu în momentul 
în care nu ai mai suferi; și nu ai scăpa de suferinţă decît încetînd a 
fi evreu. Este, desigur, o apăsătoare fatalitate. Dar tocmai de aia nu 
e nimic de făcut: Iuda va agoniza pînă la sfirșitul veacului... Iosef 
Hechter, tu ești bolnav. Tu ești substanţialmente bolnav, pentru că 
nu poţi decît să suferi; și pentru că suferinţa ta e înfundată. Toată 
lumea suferă, Iosef Hechter. Suferim și noi, creștinii. Dar pentru noi 


1. [Nae Ionescu], „Sofisma cea mare. Vai nouă cărturarilor”, Vestitorii, II, nr. 3, 
12 aprilie 1936. 
2. Mircea Eliade, Memorii, vol. I, Humanitas, 1991, p. 313. 

e o ieșire, pentru că noi ne putem mâîntui. Ştiu, tu nădăjduiești; 
nădăjduiești că va veni odată cel așteptat, Mesia, pe calul alb, și atunci 
vei stăpîni pămîntul. Nădăjduieşte, Iosef Hechter. E singurul lucru 
ce-ţi mai rămîne. Pentru că eu știu că Mesia acela nu va veni. Mesia 
a venit și tu nu l-ai cunoscut... Iosef Hechter, nu simţi că te cuprind 
frigul și întunericul?”. Un mai neîndurător tablou al antisemitismului 
teoretic și practic e greu de închipuit. 

Nu e aici locul unui examen al opiniilor antinomice vehiculate pe 
marginea romanului lovit efectiv de această nefericită prefață. Aș cita 
totuși din articolul lui Eliade din Vremea, care polemiza, politicos, cu 
opiniile din prefaţă ale profesorului său. Observa, mai întîi, că „prefața 
apare într-un moment istoric penibil, într-o conjunctură politică în 
care greutatea cuvîntului d-lui Nae Ionescu poate apăsa mai mult 
decît evreii ar putea îndura. Vorba noastră, huliganii capătă argu- 
mente metafizice”. Apoi contestă dreptatea opiniei prefaţatorului chiar 
din punct de vedere teologal. Un creștin nu poate afirma, decît căzind 
în păcatul deznădejdii, universalitatea destinului de suferinţă al lui 
Israel. Harul divin e liber să mîntuiască sau nu pe evrei în viitor. Apoi, 
vorbind de destinul tragic individual al evreului laolaltă cu argumente 
teoretice se creează o confuzie regretabilă de planuri: „Dacă s-ar fi 
menținut numai pe planul filozofiei istoriei putea fi (prefaţatorul, n.n.) 
catalogat «antisemit». Dar a doua parte (a prefeţei, n.n.) introduce ele- 
mente noi de soteriologie, Mîntuirea, păcatul, Mesia, nemărturisirea 
lui Israel. Elemente, așadar, de ordin teologic. Care sunt supraistorice. 
Este drept că d. Nae Ionescu încearcă să explice istoria şi prin ele- 
mente supraistorice”. Și rezumă argumentarea profesorului, citată mai 
sus. Apoi, examinind argumentaţia, conchide: „Observăm o translație 
nejustificată din planul filozofiei istoriei pe cel al teologiei creștine. Și 
într-o parte, și în alta tot «imponderabile» întîlnim. Dar de alt ordin. 
«Structura» aparține ordinului filozofiei istoriei; «mîntuirea» aparţine 
ordinului teologiei. Între aceste ordine există o deosebire calitativă; și 
este de mirare că d. prof. Nae Ionescu, atît de lucid în dialectică, n-a 
stăruit îndeajuns asupra acestui punct esenţial. Atît de esenţial încît 
partea I-a a argumentaţiei exclude pe a II-a și viceversa. Mai mult, în 
filozofia istoriei d. Nae Ionescu ar fi putut fi antisemit. Căci există o 
anumită filozofie a istoriei antisemită. Însă pe planul teologiei creștine, 
d. Nae Ionescu nu poate fi antisemit chiar dacă ar vrea. Căci ce ar putea 
însemna «antisemitism» pe planul teologiei creștine? Imposibilitatea 
mântuirii, certitudinea damnaţiei evreilor. Dar lucrul acesta nu-l 
spune nicăieri Biserica... Și nu-l poate spune chiar dacă evreii (ca și 
alte naţiuni necreştine) rup comunitatea de dragoste a Bisericii, 
Pentru că nimeni nu poate interveni în libertatea lui Dumnezeu. 
Dumnezeu poate mîntui oricum, pe oricine... Ce se poate spune, 
atunci, din punctul de vedere soteriologic, despre creștini și despre 

evrei. Că cei dintii trăiesc în nădejdea mântuirii prin lisus (nici măcar 
în certitudinea ei), iar cei din urmă pot fi mântuiţi dacă graţia lui 
Dumnezeu voiește aceasta... Vedeţi, un Eminescu, un Hasdeu, un 
Vasile Conta puteau fi antisemiţi. Pentru că nici unul din ei nu era 
şi teolog și nici unul nu era creștin adevărat... Cazul dlui profesor Nae 
Ionescu este însă cu totul altul. Ca un gânditor ortodox, dsa nu putea, 
sub nici o formă, fi antisemit. Şi, de fapt, nici nu este. Prefaţa dlui 
Nae Ionescu nu este antisemită. Ea pare astfel pentru că cuprinde 
pagini amare asupra destinului iudeu. De fapt, însă, aceste pagini nu 
cuprind o atitudine antisemită, ci numai o mișcare de translație, 
nejustificată, din planul filozofiei creştine în cel al teologiei creștine... 
A fi antisemit înseamnă a lua atitudine decisivă contra evreilor, a-i 
socoti inferiori, șnapani, primejdioși etc. Din prefața dlui Nae Ionescu 
nu descifrăm această atitudine intransigentă față de evreime”!, 
Interferenţa dintre cele două planuri („iranslaţia”) e reală. Dar a socoti 
această nefericită prefaţă drept un text care n-ar atesta antisemitism 
e o judecată falsă, care avea în intenţie curmarea unei controverse. 
Era, de fapt, mai antisemită decît ceea ce Eliade numește „atitudine 
intransigentă faţă de evreime”. Furniza temeiuri teologale, deci de 
ordin doctrinar filozofic, antisemitismului cu program „intransigent 
faţă de evreime”. Dar, ca gest amical, această intervenţie a lui Eliade 
e admirabilă. Şi faţă de romancier (bun prieten), și faţă de prefaţator, 
de care totuși se disocia (i-a cerut, firește, acordul dinainte - o mărtu- 
risește în Memorii- şi l-a obţinut). Mai ales că a mai intervenit o dată, 
răspunzîndu-i lui Gh. Racoveanu care îi replicase, oțărit, în Credinţa, 
apărînd poziția teologică a lui Nae Ionescu (Biserica, afirma Racoveanu, 
îi consideră pe evrei damnați), respingind-o pe aceea, mediană, pro- 
pusă de Eliade, 

Aș mai aminti, la acest dosar, opinia lui Nicolae Roșu care, după 
ce socotea că „oricînd se va ivi prilejul revizuirii valorilor şi a paşa- 
poartelor, Mihail Sebastian va avea de trecut un penibil examen”, 
adăuga: „cultura română poate trăi fără Șăineanu, fără Gaster, fără 
Candrea, fără Tiktin, dar fără Hasdeu, Sextil Pușcariu, Al. Philippide 
și N. Iorga, nu. Nu, pentru că aceștia sunt români, pentru că sunt 
creatori, cu alte cuvinte pentru că creaţia lor este în funcţie de româ- 
nitatea lor; pentru că, în sfirșit, filologia nu este o știință care se ocupă 
cu rezolvarea problemelor de limbă judecate științific, în bibliotecă, 
ci un receptacol al sensibilităţii, o zonă afectivă, organică a vieţii 
intelectuale”. Și în concluzie: „...losef Hechter, crede-mă, te compăti- 
mesc, îţi meriţi soarta, deşi puteai avea alta mai bună”?. Nu de aceeași 


1. Mircea Eliade, „Iudaism și antisemitism. Preliminarii la o discuţie”, Vremea, 
VII, nr. 347, 22 iulie 1934. 
2. Nicolae Roșu, „Iosif Hechter în cultura română”, Azi, 1934, nr. 5, pp. 1303-1304. 

părere era Mircea Eliade în legătură cu savanții filologi evrei. În 1936 — 
cînd Gaster a donat, pe o sumă simbolică, colecția sa de manuscrise 
Bibliotecii Academiei —, scria: „Pregătirea sa lingvistică i-a fost de mare 
folos după ce ne-a părăsit. Gaster a uluit lumea științifică din Apus 
prin mulţimea și varietatea limbilor pe care le stăpînea. Căci deși s-a 
specializat apoi în limbile semite, putea folosi în cercetările sale de 
folclor comparat toate limbile slave și romanice, limbile clasice, limba 
turcă, persana, araba, limbile germanice... De altfel, fie spus în trea- 
căt, nu știu dacă vreun bancher sau arendaș evreu a fost expulzat în 
epoca dintre 1870 și 1916. Au fost însă siliţi să plece trei mari savanţi 
evrei: Gaster, Şăineanu și Tiktin. Toţi trei și-au cucerit un renume 
european. În anii cînd noi primeam fel de fel de negustori galițieni, 
am izgonit trei capacităţi de mare clasă europeană”!. Dimpotrivă, 
Victor Giîrcineanu, gardist declarat, se arăta indignat de opera filolo- 
gilor evrei. „Cum s-a putut o singură dată afirma că dicţionarul lui 
Şăineanu e un «bun dicţionar românesc» — această operă caracteristică 
jidovească, făcută superficial și de mîntuială?... Și de ce al doilea 
dicţionar în circulaţie (cel al lui I. Aurel Candrea, n.n.), al Cărţii 
Româneşti, e făcut tot de un jidan?”? 


3. Din păcate, aici avem a-l cita și pe Constantin Noica, în inter- 
venţii târzii, din 1938. Într-un articol din Vremea de după înscăuna- 
rea guvernului Goga-Cuza, medita asupra deosebirii dintre cuzism și 
legionarism: „Într-adevăr, venirea la cîrmă a dlui A.C. Cuza (mai 
degrabă decit a d-lui Oct. Goga) a deșteptat la mulţi întrebarea: ce 
rost mai are mișcarea legionară dacă vin alții și-i realizează progra- 
mul?... Ce descoperă cuzismul? Descoperă în sînul societăţii româ- 
nești un parazit. Acesta, beneficiar, dar în același timp falsificator al 
vieţii noastre naţionale, trebuia deci înlăturat. Sub diferite forme, pe 
diferite planuri, cu diferite arme de luptă, oricum apărea el, trebuia 
demascat, combătut, anihilat și, dacă se putea, înlăturat de-a binelea 
din sînul colectivității românești. Că această mișcare avea dreptate? 
Se va vedea acum, în urma măsurilor ce va lua, dacă și cîtă dreptate 
a avut. Ce descoperea legionarismul? Descoperea, după cîte îl putem 
noi înţelege, așa de unde stăm, un parazit înăuntrul fiinţei românului. 
Va fi lovind legionarismul și în ticălosul acela din afară. Dar așa ceva 
e un rest cuzist în doctrina sa; remarcabil, în schimb, e faptul că știe să 
descopere pe ticălosul dinăuntru și că luptă împotrivă-i... Antisemite 
au știut să devină și celelalte partide. Am voi în schimb să vedem un 
partid care să-și pună problema înfiinţării unui corp de 10.000 de 


1. Mircea Eliade, „Doctorul Gaster”, Vremea, IX, nr. 442, 21 iunie 1936. 
2. Puiu Gircineanu, „Literatură, radio, ziariști, florărese”, Vestitorii, I, nr. 1, 15 mar- 
tie 1936. 

oameni cu ţinută morală exemplară”!. S-ar spune că ne aflăm în fața 
unui text care, recunoscînd că antisemitismul legionar, existent, e o 
moștenire din patrimoniul cuzist din care s-a născut, încearcă o spi- 
ritualizare doctrinară a noii mișcări politice, căutîndu-i o diferenţă 
specifică. Şi aceasta n-ar sta atît în antisemitism cît în detectarea 
răului interior din spațiul efectiv românesc. O astfel de interpretare 
nu e hazardată. Se cuvine adăugat că există, printre altele, și un text 
al lui Noica din octombrie 1940, la origine o conferinţă, în care pre- 
cizează: „Nu e de ajuns să spui «Jos jidanii și înstrăinațţii», ci trebuie 
să devii tu însuţi un ins în stare să înfrunţi pe străini și înstrăinațţi. 
Trebuie altă educaţie decît cea obișnuită a politicii: una aspră, ostă- 
șească, tinerească. Şi atunci, Codreanu se desparte de cuziști și 
întemeiază Legiunea sa”?. 

Am pomenit mai înainte de echidistanţa și toleranța manifestate 
de Eliade în problema evreiască în genere și față de antisemitism în 
special. După convertirea sa (1936-1937), Eliade gîndește și scrie altfel 
în aceeași chestiune. Se aliniază, altfel zicînd, direcţiei doctrinare a 
legionarismului. În 1936, Eliade reproşa oamenilor politici lipsa de 
interes față de penetraţia periculoasă a celuilalt, a străinului, ani- 
hilind permanenta autohtonilor. Pericolul etnic principal îl constituie 
evreii, maghiarii, slavii (nu și din partea germanilor). „De la război 
încoace, evreii au cotropit satele Maramureșului și ale Bucovinei, și 
au obținut majoritate absolută în toate orașele Basarabiei... Iar dacă 
spui că pe Bucegi nu mai auzi românește, că în Maramureș, Bucovina 
și Basarabia se vorbește idiș, că pier satele românești, că se schimbă 
faţa orașelor, ei (oamenii politici, n.n.) te socotesc în slujba nemților 
sau te asigură că au făcut legi de protecţia muncii naţionale.” Și 
adaugă: „Știu foarte bine că evreii vor ţipa că sunt antisemit, iar 
democraţii că sunt huligan și fascist... Ar fi absurd să te aștepți ca 
evreii să se resemneze de a fi o minoritate cu anumite drepturi și cu 
foarte multe obligaţii după ce au gustat din mierea puterii și au cuce- 
rit atîtea posturi de comandă. Evreii luptă din răsputeri să-și menţină 
deocamdată poziţiile, în așteptarea unor viitoare ofensive și, în ceea 
ce mă privește, eu le înțeleg lupta și le admir vitalitatea, tenacitatea, 
geniul”5. Lucrurile se vor complica în anul următor, cînd, direct anga- 
jat în propaganda electorală a mișcării legionare pentru alegerile din 
decembrie 1937, Eliade adoptă deschis programul Legiunii. În con- 
secinţă, își asumă și doctrina antisemită a mișcării. În amintitul său 
răspuns la ancheta ziarului Buna Vestire, „De ce cred în biruinţa 


1. Constantin Noica, „Între parazitul din afară și parazitul dinăuntru”, Vremea, 
nr. 523, 30 ianuarie 1938. 

2. Idem, „Limpeziri pentru o Românie legionară”, Buna Vestire, nr. 29, 11 octombrie 
1940. 

3. Mircea Eliade, „Piloții orbi”, Vremea, nr. 505, 19 septembrie 1936. 

mișcării legionare”, Eliade declară interogativ: „Poate neamul româ- 
nesc să-și sfirșească viaţa în cea mai tristă descompunere pe care ar 
cunoaște-o istoria, surpat de mizerie și sifilis, cotropiit de evrei și 
sfirtecat de străini, demoralizat, trădat, vîndut pentru cîteva sute 
de milioane de lei?”!. 


Porunca Vremii era, aparent, o gazetă independentă. În fond, era, 
doctrinar, obedientă cuzismului, prin trivialitatea sloganurilor anti- 
semite, găzduite zilnic, pînă la saţietate, în paginile ziarului condus 
de Ilie Rădulescu (medic de profesie). În 1937, Toma Vlădescu, redac- 
tor al acestei gazete, scria în numele ei: „Vom fi antisemiţi cu fanatism, 
pînă la exces și pînă la scandal dacă va trebui. Și de aceea, ziarul 
nostru, în pragul unui nou început, afirmă antisemitismul ca un 
imperativ de înaltă salubritate în serviciul ideii naţionale pe care o 
servim”2. A fost această atitudine o constantă ideologică a gazetei. Să 
reproduc apoi două declaraţii de principii ale gazetei tocmai din 1940, 
adică la opt ani de la întemeierea ei (va apărea pînă în 1942): „Anti- 
semitismul înseamnă nu numai o doctrină, cît și o atitudine de luptă 
împotriva iudaismului... Va veni o zi cînd toate lamentaţiile grotești 
ale lumii israelite nu vor mai putea înfrînge hotărîrea salutară a ome- 
nirii de a se desface de blestemul convieţuirii cu jidanii”?. Şi o alta 
din același an 1940, care dezvăluie credo-ul doctrinar al gazetei: 
„Punctul arhimedic al acţiunii noastre a fost și rămîne problema anti- 
semită. De la această poruncă a destinului nostru nu ne vom abate 
niciodată. Problema evreiască domină întreaga viaţă a României moderne 
de la începuturile ei pînă în ceasul de acuma. Infiltrația iudaică e mai 
profundă decît s-ar putea crede în aparenţă. De aceea efortul echipei 
de lucru de aci (de la Porunca Vremii, n. m.), dar și amplificarea ei 
pînă la dimensiunile unei vaste colaborări de opinie publică”*. Mă 
mărginesc să amintesc numai de puseul antisemit al lui 1.Al. Brătescu- 
Voinești, devenit public din 1937, prin articolele „Huliganism”?” apă- 
rute în Universul. Le va aduna, în 1938, în volum, adăugindu-i, repede, 
altele două în 1940 (Strigăte de alarmă în chestia evreiască, Germano- 
fobie). A cita din aceste volume e inutil, autorul socotind că neamul 
evreiesc constituie un mare pericol nu numai pentru România, dar 
pentru întreaga lume. De aceea elogia hitlerismul care a declanșat 
acţiunea, utilă, de deparazitare a omenirii de iudei. Fireşte că adepţii 
xenofobiei au salutat cu entuziasm (de pildă, N. Crainic) apariţia, 
neașteptată, a acestui nou aliat întru antisemitism. La fel s-a întîm- 


1. Idem, „De ce cred în biruința mișcării legionare”, Buna Vestire, nr. 24, 17 decem- 
brie 1937. 

+ Porunca Vremii, IX, nr. 1641, 8 mai 1940. 

+ Idem, IX, nr. 1767, 6 octombrie 1940. 

. Idem, IX, nr. 1784, 21 septembrie 1940. 

plat cu poetul, criticul și gazetarul Nicolae Davidescu, care, la sfirși- 
tul anilor treizeci, își dezvăluie, în articole lungi și fulminante, 
ostilitatea împotriva iudaismului pătruns — clama în tonuri apocalip- 
tice — în literatură, modernizind-o prin alterarea specificităţii ei origi- 
nare. Sunt acestea două cazuri-limită, care se alăturau, brusc, 
extremei drepte antisemite, fie cuziste (ca Brătescu-Voinești), fie 
legionarismului (ca N. Davidescu). Semnificaţia lor este numai 
simptomatică, adăugindu-se, cu o octavă în plus, unei atmosfere extre- 
miste de dreapta saturate de voci și atitudini. Au fost destui intelec- 
tuali români care nu li s-au alăturat, disociindu-se tacit sau public. 

Să închei acest periplu, care a intenţionat să releve numai luările 
de atitudine antisemite cu argumente doctrinar-teologale, cu inter- 
venţia lui Traian Brăileanu, vechi senator legionar, ajuns, în 14 sep- 
tembrie 1940, ministru al Cultelor și Instrucției Publice. Preocuparea 
sa, odată instalat în această demnitate publică, era eliminarea moza- 
ismului și ca instituție de cult. „Statul naţional legionar — preciza el- se 
identifică, în materie de credinţă, cu unitatea ecumenică a creștinis- 
mului în general și a ortodoxiei în special. Mozaismul care nu mai 
reprezintă, în momentul de faţă, o confesiune... a devenit supărător 
prin îndrăzneala prea multelor sale temple și sinagogi în care se ofi- 
ciază în ritualul triunghiurilor încrucișate. Am spus-o de atitea ori: 
sunt prea multe sinagogi în raport cu numărul jidanilor. Şi, în viitoa- 
rea reglementare a cultului mozaic, suntem sigur că se va ţine seama 
neapărat de acest criteriu.” De altfel, era știut că antisemitismul era 
un element de seamă al legionarismului doctrinar. Dacă e eronat a 
confunda, cred, legionarismul cu antisemitismul militant (am arătat 
asta în spaţiul acestui capitol şi, poate, al întregii cărți), contrapro- 
ductiv ar fi să se ignore dimensiunea antisemită din programul legi- 
onar. În 1936, Ion I. Moţa se rostea în stilul său vaticinar: „Puterea 
jidovească, francmasonă și politicianistă democrată e stăpînă abso- 
lută în statul nostru. Cei care vor să doboare această putere dușmană 
întîmpină... dușmănia de moarte a tuturor categoriilor hotărîtoare în 
stat... Așa fiind, o organizaţie de luptă naţională nu va putea cuceri 
poziţia dușmană decît înfruntînd această lume de potentaţi stăpîni 
pe stat și pe toate izvoarele de putere... Să primim lupta pe viaţă și 
pe moarte”!. Un an mai tîrziu, un alt gardist de frunte, gazetar și poet, 
Valeriu Cîrdu, scria: „Problema evreiască nu ridică probleme atit de 
mult prin intermediul numărului. Iuda nu este odios și periculos numai 
prin număr. Iuda, cu toate păcatele lui, cu tot depozitul de vicii, cu 
intenţiile de trădare, de vînzare și cumpărare, cu sistemele distructive 
atît de inerente rasei semite, este prezent acolo unde se găsește un 
singur iuft (o altă expresie pentru «jidan», n.n.). El, acest singur iuft, 


1. Ion I. Mota, „Spiritul legionar”, Cuvîntul Argeșului, I, nr. 16, 28 februarie 1936. 

reprezintă primejdia semită”!. Am citat două opinii ale unor factori 
exponenţiali ai Gărzii de Fier. Această opinie o regăsim la toţi membrii 
acestei grupări politice și deci la toţi conducătorii ei. 

Cei care profesau antisemitismul ca stare de spirit și ca profesiune 
politică (sau de credinţă) imaginau și soluţia pentru asanarea acestui, 
pentru ei, flagel. Aminteam de sloganul maniacal al lui A.C. Cuza, 
izgonirea brutală și totală a evreilor din ţară. Alţii propuneau soluții 
intermediare care, în intenţie finală, cugetau tot la eradicare genera- 
lizată. Al. Vaida-Voevod a propus, prin gruparea politică de el fundată 
din 1935, criteriul „numerus Valahicus” în problema evreiască. Era 
un mod de a propune o proporționalizare a participării evreilor în 
diverse profesiuni urbane. Punctul său de vedere (neagreat de P.N.Ţ., 
care l-a şi exclus, pentru asta, din cadrele partidului) era și un ecou 
al generaţiei de la '22 care ceruse (continua să o facă) accesul pro- 
porţional al evreilor în universitate. Directorul, formal, al revistei 
Sfarmă Piatră (cel real era Nichifor Crainic) a respins principiul propus 
de Vaida-Voevod: „D. Vaida este autorul formulei proporţionalizării 
românilor cu străinii din România, formulă pe care Sfarmă Piatră a 
combătut-o cel dintii ca primejdioasă. «Numerus proportionalii» este 
invitaţia pe care vaidismul o face patronilor străini să ia în întreprin- 
derile lor, în proporția numerică pe ţară, și români... Ce ar schimba 
această doctrină, dacă ar fi aplicată, în stările de azi din ţara noastră? 
Absolut nimic. Sau, în orice caz, nimic în bine. Doctrina vaidistă vine 
să dea situaţiei de astăzi o consacrare legală... D. Vaida definitivează 
în formula lui «naționalistă» raporturile existente azi între străini și 
noi, ei stăpiînii, iar românii salariaţi, slugile lor”. E aici, incontestabil, 
răfuiala lui N. Crainic cu opiniile socotite fals naţionaliste ale lui Vaida, 
ştiut fiind că spiritus rector al acestei gazete, N. Crainic, își apăra 
propria concepţie în problema evreiască — rezolvată, considera, prin 
formula statului etnocratic. Pentru că alte orientări, cum e cea a 
ziarului Porunca Vremii, acceptaseră încă în 1934, adică atunci cînd 
Vaida nu-și luase încă formula lui: „Dintre toate problemele care 
frămâîntă sufletul românesc, cea evreiască prezintă aspectele cele mai 
îngrijorătoare... Neamul nostru trebuie restabilit în integralitatea drep- 
turilor lui de stăpîn în această ţară. Principiul proporţionalităţii — 
numerus clausus în viața economică, socială și culturală — și numerus 
nullus — în funcțiunile publice și în presă -— trebuie instaurat fără 
întârziere. A pretinde să se aplice aceste comandamente ale vieții de 
stat românesc, pînă nu este prea tirziu - nu este agitaţie, ci o datorie 
pentru fiecare român care își iubește ţara”?. Un an mai tîrziu, direc- 
torul acestei publicaţii, Ilie Rădulescu, exprima în termeni mai radicali 


1. Valeriu Cîrdu, „Se mișcă viermii”, Buna Vestire, I, nr. 121, 23 iulie 1937. 
2, *** „Pînă nu e prea tîrziu”, Porunca Vremii, nr. 81, 5 noiembrie 1934. 

punctul de vedere care, acum, depășea principiul proporționalităţii: 
„Pentru împlinirea poruncilor vremilor de faţă care ne ordonă să naţi- 
onalizăm orașele, nu ne rămîne altă cale decît exproprierea totală a 
străinilor și jidanilor pentru cauze de utilitate naţională. Nu e sănă- 
toasă pentru armătura de stat burghez și nu e morală pentru etica 
lui această măsură? Se poate, dar eu nu concep că în România ar 
putea fi, în situaţia geografică și demografică pe care o are în acest 
colţ al Europei, altceva decît un stat naţional cu interese și cu o morală 
exclusivistă, ba chiar brutal naționalistă... A fost morală exproprierea 
rurală de acum 15 ani, care a deposedat pe români pentru cauze de 
utilitate socială, și ar fi amorală exproprierea urbană care ar lovi pe 
jidani și străini pentru netăgăduite motive de utilitate naţională?”!. 
În sfirșit, se publicau curent apeluri antisemite, adresate cititorilor, 
care, în subtext, aveau în vedere tot modalități pentru soluționarea 
problemei evreiești: „Români! Cumpăraţi numai de la firme românești. 
Procedind așa, în mai puţin de un an, jumătate din populaţia evreiască 
trebuie să părăsească România”; „Români! Apucaţi-vă de comerț, fiți 
harnici și economi. Izbinda este atunci asigurată”. 

Instaurarea statului național-legionar a smuls accente de jubilaţie 
gazetelor antisemite. Încă la 12 septembrie 1940, Porunca Vremii, 
informată, saluta evoluţia naţională, cerînd soluţionarea radicală a 
problemei evreiești: „Jidanii sunt aceiași și împotriva lor nu există 
decit o singură măsură, dictată de instinctul nostru de conservare 
naţională: AFARĂ!... Peste toate acţiunile de izbăvire naţională, pro- 
blema nevralgică a României rămîne chestia iudaică. Primejdia jido- 
vească trebuie înlăturată radical, fără ocolișuri și aminări. Iudaismul 
este cancerul vieţii noastre de stat, este plaga purulentă a sănătăţii 
noastre naționale. România nu se poate salva atita vreme cât jidanii 
nu vor fi excluși cu desăvirșire din corpul naţiunii române”?. A doua 
zi, directorul gazetei propunea guvernului un întreg corp de măsuri: 
„a) retragerea cetăţeniei române a tuturor jidanilor care au dobîndit-o 
pe baza tratatelor de la Versailles și Trianon, tratate care nu mai există 
de fapt, prin noua ordine pe care puterile Axei au instaurat-o pe con- 
tinent; b) exproprierea urbană, nu numai rurală, a jidanilor care au 
asfixiat şi au înstrăinat orașele noastre. Întreaga proprietate urbană 
jidovească va irece în patrimoniul statului, care o va plăti cu o emi- 
siune nouă de rentă de stat, și va servi la împroprietărirea românilor. 
Se va putea face astfel efectiv românizarea orașelor; c) nici un jidan 
nu va mai putea locui decît în așezările urbane. Orice contact cu satele 
va fi interzis jidanilor; d) jidanii nu vor putea exercita nici o profesiune 


1. Dr. Ilie Rădulescu, „Exproprierea urbană”, Porunca Vremii, IV, nr. 259, 
17 noiembrie 1935. 
2. „Statutul Judaic”, Porunca Vremii, IX, nr. 1766, 12 septembrie 1940. 

în legătură cu sănătatea publică, nu vor putea profesa comerţ de 
alimente și de băuturi, nu vor fi furnizori ai statului și nu vor comer- 
cializa nici un fel de produs agricol sau industrial necesar agricultu- 
rii; e) din moment ce sunt străini, ca unii ce au pierdut cetăţenia 
română, jidanii nu vor putea exercita nici un fel de profesiune fără 
autorizaţia Ministerului Muncii, singurul în drept să acorde străinilor 
dreptul de exercitare a unei meserii”, Să recunoaștem, măsurile erau 
radicale. În sfirșit, cînd, la 16 noiembrie 1940, Monitorul Oficial a 
publicat decretul-lege privind românizarea personalului din întreprin- 
derile comerciale și industriale, Porunca Vremii exclama la 18 noiem- 
brie: „Românizarea de care se vorbește insistent de atita vreme începe, 
în sfirșit, să-și afle un început de realizare. Decretul-lege privitor la 
eliminarea evreilor din întreprinderi nu mai lasă loc pentru jocul nici 
unei interpretări. Toţi jidanii din comerț și industrie vor fi înlocuiţi”. 
A doua zi, editorialul directorului gazetei intitulat „În sfirșit, români- 
zare!” revenea asupra evenimentului: „După înlăturarea jidanilor de la 
exerciţiul medicinei, ministrul Muncii și Sănătăţii, dl lasinschi, oferă 
ţării surpriza celei mai revoluţionare legi de românizare a muncii 
naţionale... E o realitate sau visăm? Fiindcă legea aceasta se apropie 
prea mult de idealul dezrobirii noastre economice... Și, totuși, e ade- 
vărat... Jidanii sunt cu desăvirşire excluşi din întregul angrenaj para- 
zitar al muncii naţionale... Impunem tuturor instituţiilor economice 
să aibă sută la sută salariaţi români”. Exclamări de satisfacţie au 
produs noile legiuiri antievreiești și altor publicaţii. Să reproduc 
declaraţia ziarului Chemarea Vremii, semnată de chiar directorul ei, 
Ion Sîngeorgiu, fost informator oficial al regelui Carol al II-lea și deve- 
nit, după detronare, desigur, anticarlist şi legionar declarat: „România 
legionară a rezolvat problema evreiască. Ceea ce guvernul prezidat de 
Oct. Goga doar încercase, Legiunea a izbutit să înfăptuiască în mai 
puţin de trei luni. Evreii au fost înlăturați nu numai din aparatul de 
stat, nu numai din profesiunile libere ale societăţii românești, dar și 
din industrie, comerţ, unde organizaţiile cooperatiste și curat legio- 
nare se căznesc și reușesc să le ia locul... Suntem datori să punem 
pe faţă și fără întîrziere problema lichidării acestui nenorocit ghetto 
în plină formaţie. E timpul să ne întrebăm: Ce facem cu ei? Fiindcă 
a-i lăsa să se înmulțească frenetic ca iepurii, să ne consume bunurile, 
să ne urască și să nu producă nimic în schimb, aceasta nu se poate. 
În România legionară nu poate fi loc pentru trîntori... E bine ca evreii 
să știe că noi nu suntem spectatori pasivi ai unui putregai social, ci 
chirurgii naţionali ai unui cancer naţional. De aceea îi întreb pe ai noș- 
tri: ce facem cu ei? Şi îi întreb pe evrei să spuie cinstit: ce faceţi voi?”!. 


1. Ion Sîngeorgiu, „Ce facem cu ei?”, Chemarea Vremii, seria a Il-a, nr. 26, 28 noiem- 
brie 1940. 

Despre celelalte măsuri antievreiești, dictate de Antonescu, ne-am 
referit în alt paragraf al acestui capitol. 

După 1944, problema evreiască tinde să se stingă. După 1948 începe 
emigrarea evreilor din România în țările vest-europene, în S.U.A. şi, 
mai ales, în Israel. În trei-patru decenii, fenomenul e aproape epuizat. 
Întrebarea retorică a lui Ion Sîngeorgiu „Dar ce fac ei?” din articolul 
citat a căpătat un răspuns. Lozinca lui Cuza „Jidanii la Palestina” a 
fost aplicată chiar de evrei. În Israel s-au stabilit aproape 350.000 de 
evrei originari din România, care continuă să-și iubească, nostalgic, 
ţara de origine. Recensămîntul populației României din 1992 mai 
atesta prezența a 9.000 de evrei, majoritatea zdrobitoare de virsta a 
treia. Dar, lucru curios, antisemitismul n-a dispărut. Nu are, desigur, 
forţa și intensitatea celui din anii treizeci. Dar există, propagat fiind 
în anumite știute publicaţii. E utilizat, ca diversiune, de cercuri naţi- 
onaliste sau foste comuniste. Diversiunea antisemită funcţionează, 
cum se vede, în gol și fără motivaţia economico-socială de la 1860 
pînă spre deceniile noastre. E un antisemitism fără evrei. Și nu numai 
în România. E prezent și în alte ţări ale Europei de Est. Nici măcar 
nu se mai apelează la argumente fundamenitalist-teologale. E o diver- 
siune oarbă. Acum, ca întotdeauna. Și e greu de știut cînd se va stinge. 

Capitolul VII 


Ideologiile totalitare și literatura 


1. Ideologiile totalitare, se ştie, au voit şi voiesc să-și aservească 
literatura. Au năzuit spre această subjugare, deopotrivă, totalitaris- 
mul de stînga ca și cel de dreapta. Avem experienţa, la noi ca și în 
toate ţările din estul Europei, a acestei înverșunări acaparatoare. La 
început totală și vorace, apoi fisurată de periodicele accese liberaliste 
care îngăduiau scriitorului cu conștiință să-și scrie opera, pentru ca, 
după aceea, opreliștile să se înstăpinească din nou. 

Se știe, la noi, mai puţin despre forța strivitoare asupra culturii în 
general și a literaturii în special din partea totalitarismului de dreapta. 
Sigur, exemplul Germaniei hitleriste și al Italiei fasciste e cunoscut 
și atoategrăitor. Se știe mai puţin sau deloc însă că la noi, în anii 
treizeci, gruparea (grupările) extremistă(e) de dreapta a (au) dezvoltat 
o agresivă ideologie literară anexionistă, urmărind să încorseteze şi 
să aservească literatura. Realismul socialist, cu mai toate principalele 
teze de ideologie literară, îl regăsim afirmat în presa de extremă 
dreaptă din acest deceniu. Nu numai negarea violentă a criteriului 
estetic în actele de evaluare, predicția despre literatura cu mesaj, 
atotputernicia politicului, osiîndirea cosmopolitismului (altfel zicînd, 
zăvorirea în noi înșine), repudierea circuitului valorilor, dar și naţio- 
nalismul exacerbat din „epoca de aur” a ceaușismului le aflăm, toate, 
în ideologia literară afirmată de condeierii extremei drepte. Pînă și 
injuria, zvîrlită orb sau bășcălios împotriva unor mari valori, socotite 
dezertoare de la datoria epocii sau a neamului, o aflăm în presa ace- 
lui deceniu al patrulea și nu lipsește de aici nici chemarea pentru 
„purificarea” bibliotecilor sau arderea („topirea”) cărţilor. Unele dintre 
aceste condeie aparțin unor stupizi culturnici care exprimau aspira- 
ţia grupului pe care îl reprezentau. Altele însemnau valori și e regre- 
tabil, desigur, că s-au coborit pînă la a afirma un credo care era, de 
fapt, potrivnic artei lor literare. 

Să începem însă excursul cu menţionarea opiniilor despre ideologia 
literară ale unor conducători politici ai legionarilor. În 1935, Corneliu 
Zelea Codreanu scria într-o avalanșă de interogaţii alarmate: „E îngro- 
zitor. Noi, poporul român, să nu mai putem da roadele noastre? Să 
nu avem o cultură română, a noastră, a neamului, a sîngelui nostru 

care să strălucească în lume alături de roadele altor neamuri? Să fim 
noi condamnaţi astăzi de a ne prezenta în faţa lumii cu produse de 
esenţă jidănească? Astăzi, în ultimul moment, cînd lumea așteaptă 
ca poporul român să apară cu rodul sîngelui și geniului său național, 
noi să ne prezentăm cu o infecţie de caricatură culturală? Cu inima 
strînsă de durere privim această problemă și nu va fi român care, 
văzindu-și periclitată o întreagă istorie, să nu pună mîna pe armele 
sale pentru a se apăra”!. E greu de închipuit o mai falsă alarmă și o 
mai calpă judecată despre cultura română formulată tocmai în peri- 
oada interbelică, știută ca una dintre cele mai eflorescente din istoria 
ei modernă. Dar astfel de judecăţi, pe urmele lui Codreanu sau alături 
de ale sale, se întîlnesc cu sutele în presa de extremă dreaptă a ani- 
lor treizeci. În același an, 1935, Ion I. Moţa se răzvrătea împotriva 
„prejudecăţii” supremaţiei esteticului, propunînd adoptarea principi- 
ilor artei teziste pentru a se zămisli o artă angajată care să slujească 
înălțării României. „lată - scria el —, noi o spunem dintr-odată și 
răspicat: arta, literele epocii de astăzi sunt umbrite de o gravă dezo- 
noare: marile suferințe, marile speranţe românești de astăzi nu au 
găsit aproape nici un ecou în lumea literelor și a celorlalte arte... De 
teama de a nu face artă cu tendinţă sau de teama de a nu face artă 
gratuită, simţirea lor nu reacţionează, inspiraţia lor e lăcătuită în fața 
celei mai cumplite tragedii pe care a cunoscut-o pămîntul românesc: 
prăbușirea materială și morală a Românimii sub stăpînirea jidovească. 
Să nu mi se răspundă cu vechea gogorițţă a condamnării artei «cu 
teză». Care operă nu e un îndemn, o tendinţă, o apropiere de ceva... 
Eclipsa din creaţiunea artistică a epocii de astăzi nu-și poate avea 
nici o scuză. Cum se poate scuza nesimţirea?... Ce este sentimentul 
colectiv, dragoste și durere pentru neam; epica frămîntare a națiuni- 
lor în luptă, marile prăbușiri simţite de artistul zilelor noastre, deși 
ele sunt un izvor de emoție și de sentimente mult mai bogat și mai 
intens decît viaţa individuală... De aceea, întrebindu-ne unde a rămas 
literatura și arta românească în greul ceas de răspintie al românimii 
de astăzi și constatindu-i absenţa din viaţa noastră colectivă, ne 
bucurăm cînd vedem în atitudinile astăzi încă excepţionale ale unor 
scriitori ca Aron Cotruș, Radu Gyr, Justin Ilieșiu sau ale unor publi- 
caţii literare ca Revista mea izvorul unei purificări și al unei desăvir- 
şiri a acestei arte care trebuie curînd să se scuture de nesimtirea și 
dezonoarea în care a căzut”. Cum am putea aprecia altfel decît ca o 
falsă alarmă judecata eronată a lui Ionel Moţa? Nu interesau, aici, 
valorile existente, cît dorinţa de a subjuga arta pentru a cînta exclu- 
siv „românimea de astăzi”. Pentru arta cu tendinţă se pronunţa și 


1. Corneliu Zelea Codreanu, Pentru legionari, 1935, p. 101. 
2. Ion I. Moţa, „Nesimţire?”, Revista mea, I, nr. 6, iunie 1935. 

profesorul de sociologie Traian Brăileanu, membru al Senatului 
legionar: „Ceea ce vrem să dovedim însă este că opera de artă, ade- 
vărata operă de artă, nu poate fi decît morală și naționalistă fără a 
deveni, prin acest fapt, tendenţioasă, adică fără primejdia de a-și 
pierde caracterul ei specific. Teoreticește putem răsturna dintr-odată 
poziţiunea «artei pentru artă». Dacă tradiționalismul nu poate crea 
opere de artă fiindcă sunt «tendenţioase», didactice, atunci nici indi- 
vidualismul nu ni le poate da căci și el exprimă o tendinţă, pe cea 
opusă tradiţionalismului. O operă de artă nu va fi moralizatoare, nu 
va fi pusă în slujba Bisericii sau a statului căci atunci e tendenţioasă. 
Bine. Dar dacă e pusă în slujba tendinţelor animale, în slujba comer- 
tului jidovesc: ea nu e atit de tendenţioasă? Nu-i cumva tot atît de 
tendenţioasă?... Autorul individualist, iudaizant, lesne de identificat 
prin reclama și laudele presei jidovești, nu poate produce opere de 
artă, ci doar porcării mai mult sau mai puţin atenuate... De aceea 
opera de artă trebuie să fie în deplină și desăvirșită concordanţă cu 
legile naturii, deci şi cu legile sociale, cu normele morale, religioase 
etc. Ea nu se poate desface de viaţa naţiunii, nu i se poate opune fără 
a pierde caracterul ei specific, de valoare în sine... În concluzie, arta 
nu poate fi decît naționalistă. De la acest adevăr trebuie să pornească 
cei ce vor să-și dea seama de valoarea operelor contemporane ca opere 
de artă. Nu vor răminea, credem noi, decît acele opere care exprimă 
«spiritul vremii noastre», al zvicnirii vieţii naţionale, pentru a arunca 
gunoaiele la o parte și a limpezi suprafața apelor române”!. Profesorul 
Brăileanu izbutea performanţa de a reveni, bine instalat, în silogismele 
cărții lui A.C. Cuza (din 1908) Naţionalitatea în artă. Aici, de vreme 
ce etnicitatea era prezentată drept unicul generator de artă, este 
posibilă evoluţia. 

Firește că elogiate erau scrierile legionarilor, expresii ale acestui 
credo politic. Ba se demonstra că mijloacele de acţiune ale militan- 
tismului legionar pentru făurirea omului nou, operînd cu elemente 
sufletești și emoţionale, sunt, ele însele, operă de artă. Ion I. Moţa 
afirma, semnificativ, în 1935: „Lupta legionară se întemeiază, în rîn- 
dul întîi, pe crearea unui spirit nou, a spiritului legionar... Această 
luptă îndreptîndu-se în rîndul întîi asupra domeniului sufletesc, iar 
asupra celui mintal doar în rîndul al doilea, vă întreb de mijloacele 
artistice înainte de cele ale logicei. Căci sufletul, sentimentele, inte- 
riorul nostru spiritual, pe care vrea să-l reformeze lupta legionară, 
sunt în rîndul întîi influențate și formate prin mijloacele artistice: 
cîntec, literatură, arte plastice și toate mijloacele care fac să vibreze 
sufletul, care deplasează ceva în el. Formarea omului nou, prin educa- 
ţie legionară, este cea mai miraculoasă operă de creațiune sufletească, 


1. Traian Brăileanu, „Arta pentru artă”, Revista mea, 1, nr. 7-8, iulie-august 1936. 

înfăptuită de Căpitan. O asemenea creaţiune e tot operă de artă”!. 
Așadar, militantismul legionar devenea, chiar el, o performanţă greu 
de atins, confundînd arta cu activismul. Ion Zelea Codreanu, tatăl 
Căpitanului, realiza și el un nesperat record. Și anume să decreteze 
că unica specie de artă era aceea care se legitima a fi legionară: „Pare 
că-i o minune. Sub cerul credinţei legionare, se scrie frumos, inspirat 
românește. În afară de Legiune nu mai există adevărată vînă de inspi- 
raţie. În afară de legionarism, speranţele de altădată au murit, au 
dispărut”2. Poetul Radu Gyr, legionar foarte activ, autorul textului 
imnului mișcării legionare, considera și el că arta poate fi zămislită 
numai sub comandamentele convingerilor legionare. În 1936 răspun- 
dea la ancheta revistei Iconar cu tema „Poezia poate sta în serviciul 
unei idei politice?”. Declara ritos: „În slujba unei idei politice, nu! 
Politicianismul e sinonim cu mlaștina, vermina, putrefacţia. Ori nu 
din acestea pot creşte aripile de tînăr curcubeu al poeziei. În slujba 
unei idei naţionale, în slujba unui nou suflet etnic care se plămădește, 
da! În slujba legionarismului, el însuși pur ca fruntea unei balade și 
care se confundă cu linia destinului nostru istoric”. De vreme ce 
legionarismul era considerat el însuși făuritor de artă, gazetari fără 
duh ajungeau să creadă că militanţii de frunte ai mișcării, de ar fi avut 
vreme puteau crea, negreșit, chiar romane. (În anii cincizeci, o acti- 
vistă comunistă, care diriguia, la Comitetul Central, un departament 
cultural, declarase și ea: „Dacă aș avea timp liber, v-aș arăta eu ce 
romane avem nevoie, scriind eu unul”.) Harul sau numai talentul nu 
mai prezentau, se vede, interes. Totul se reducea exclusiv la timp și 
voinţă: „De ce nu zvicnește - mustra un condeier legionar — din scrisul 
scriitorilor români fervoarea patetică a ceasului de azi? Ei scriu cărți, 
romane. Cîte unul pe an. Cite unul pentru fiecare anotimp. Ion Moţa, 
Belimace nu puteau scrie un roman frumos? Adică ei, care au făcut 
ce au făcut, nu erau în stare de efortul de a scrie un roman? Adică 
nu puteau ei avea biruința aceasta, «un roman frumos», cînd ei au 
învins cel mai tiran instinct al omului, instinctul conservării, care 
obligă pe om să n-aibă ochi pentru splendoarea lumii... A scrie frumos 
nu-i chiar așa de greu. Este vorba numai de încăpăţinarea cîinească, 
de un exercițiu continuu, de nopţi ucise, învinse, de renunţări, de 
efort regulat... Scriitorii români trebuie să ia, prin scrisul lor, o atitu- 
dine... Vremea de azi însă va avea scriitorii săi. Aceștia nu vor fi pasivi, 
opaci în viltoarea tinerească de azi”î. Cu o zvicnire de condei se anula 
statutul scriitorilor, dar se și anunţa dispariţia celor existenţi, ves- 
tindu-se apariţia altora, care vor fi în spiritul „vremii de azi”. 


. Ion. Moţa, „Artă, luptă”, Revista mea, 1, nr. 11-12, noiembrie-decembrie 1935. 
Apud Iconar, il, 1937, nr. 7, p. 7. 
. Iconar, I, 1936, nr. 7, p. 4. 
„ Stere Mihalexe, „De ce tac scriitorii?”, Omul nou, Brăila, II, nr. 24, 22 iunie 
1937. 

În plină guvernare legionară, condeie aservite făceau procesul 
literaturii române, închipuind crearea alteia, noi și înnoitoare. Cro- 
nicarul literar al ziarului Cuvîntul era atunci Barbu Slușanschi, pro- 
venit din grupul de la Iconarul cernăuţean. lată programul desenat 
de el: „Cu fruntea încreţită, dacă nu chiar încruntată, chemăm la 
judecată literatura românească de după război. O socoteală este 
necesară, căci nimic nou nu se va putea clădi pînă ce terenul nu va 
fi curăţat de putregai și mărăciniș. Zgura îngrămădită trebuie lămu- 
rită, directivele trebuie delimitate, haosul trebuie limpezit. O așezare 
nouă a celor spirituale pretinde rînduială în toate compartimentele. 
Literatura naţională, cu rosturi atît de cardinale în cultura unui neam, 
trebuie să fie readusă în făgașul ei firesc... Literatura (de după război, 
n.n.) nu mai înregistrează și adincește sentimente, ci senzaţii, nu 
devoţiuni, ci patimi și vicii: «rendre le vice aimable» era deviza unui 
romancier cinematografic, predestinat să otrăvească tineretul... Inten- 
ţii bune n-au lipsit nici în doctrină, nici în aplicare. Dar ele au rămas 
puţine și nerodnice. Talente reale s-au irosit din lipsa punctelor car- 
dinale, a substratului sau a atmosferei prielnice”. După acest aspru, 
nedrept şi stupid rechizitoriu se înfățișa, succint, perspectiva redre- 
sării: „Cum se va integra literatura în spiritualitatea românească 
actuală? Printr-o evoluţie firească. Schimbările politice ce s-au produs 
au și acest înţeles că, după o sciziune de multe decenii, astăzi politi- 
cul reintră pe linia tradiţională a voinţei de dăinuire spirituală a 
neamului... Revoluţia politică este, de fapt, o întoarcere la autentici- 
tatea naţională. Literatura, ca element al culturii românești, va lua 
aceeași cale. Ea își va renega trecutul recent și, pricepîndu-și menirea, 
va căuta să se ridice în artă la nivelul spiritual pe care Legiunea l-a 
realizat în trăire”!. Va relua chestiunea patru zile mai tirziu, cînd 
prescria „ceea. ce se poate înscrie în linia evoluţiei organizate și tra- 
diţionale a culturii noastre”. Producțiile legionare erau indicate ca 
exemple de artă necesară a viitorului. Evident, nu a fost uitată nici 
opera lui Corneliu Zelea Codreanu și a literaţilor legionari ca aparte- 
nenţă politică. „Prevedem - scria apăsat Slușanschi — că, din perspec- 
tiva îndepărtată a viitorului, cartea Pentru legionari, atit de greu de 
apropiat de conceptul de «literatură», va fi totuşi opera reprezentativă 
a creaţiei spirituale a epocii noastre... În jurul ei și al creatorului ei 
vor gravita sateliții literaturii de spiritualitate legionară care, atunci 
cînd au scris, numai la literatură nu s-au gîndit... Alături de aceste 
producţii, lirica va cuprinde un capitol însemnat, începînd cu cîntecul 
legionar pînă la poezia lui Radu Gyr, a lui Valer Cîrdu, a lui Constan- 
tin Goga și a altora. Trăirea legionară este oarecum de esență lirică. 


1. Barbu Slușanschi, „Pentru literatura de mîine”, Cuvîntul, XVII (serie nouă), 
nr. 4, 17 octombrie 1940. 

Îmbinată cu arta, ea a creat un nou stil politic din care artificiul s-a 
eliminat în chip firesc. Literatura beletristică, propriu-zisă, în ce are 
mai bun, va dura un timp, dar nu va putea determina caracterele 
epocii, fiind prea puţin reprezentativă. S-ar putea însă ca de-acum 
înainte, prin disocierea activităţilor reunite o vreme pe linia luptei, 
talentele reale scriitoriceşti, călite în spiritul legionar, să ajungă a crea 
opere de artă complementară.”! Universul literar (acum total înverzit), 
comentînd elogios cronicile literare ale lui Slușanschi (de fapt, articole 
de prospectivă literară), se grăbea să menţioneze o opinie a acestuia, 
pe care o împărtășea: „Se va întîmpla că literatura română veritabilă 
a perioadei pe care o trăim să nu fie aceea pe care au compus-o scri- 
itorii «de profesie», ci aceea pe care au alcătuit-o luptătorii unei cre- 
dinte, în răgazuri, departe de orice preocupare literară”?. 

Așadar, literaturii i se propunea îmbrăţișarea exclusivă a politicu- 
lui și plasarea pe liniamentele „duhului neamului”. Ba chiar se pre- 
coniza că, pînă va apărea literatura astfel direcționată, reprezentative 
vor fi scrierile cu, să spunem, expresivitate involuntară, create în clipe 
de răgaz, de devotați ai Legiunii. Să recunoaștem în aceste propoziţii 
de directivă estetică similitudini uimitoare cu cele din perioada 1946- 
1956, cînd se nega valoarea estetică, stimulindu-se biete producții 
moarte ale unor neofiţi care se credeau scriitori pentru că psalmodiau 
în limitele preceptelor realismului socialist. Extremismele, cum spu- 
neam, se aseamănă pînă aproape de identificare. Diferită e numai 
componenta politică, deși populismul stabilește, și în această sferă, 
punți de comunicare. Oricum, repudierea esteticului le este comună. 

Am început, într-un fel, cu sfirşitul sau cu apogeul, înfățișind cum 
imaginau literarul legionarii ajunși la putere. Fenomenul are însă, și 
el, istoria sa. Am citat mai înainte opiniile despre destinul literaturii 
și al culturii așa cum l-au preconizat liderii legionarismului. Foarte 
aproape de această viziune a fost și opinia unor militanţi legionari 
care proveneau, prin pregătire și profesiune, din cercurile cu adevărat 
intelectuale. Veleităţi de îndrumător literar a dezvăluit, de pildă, Victor 
Puiu Gîrcineanu, la care m-am mai referit. În 1936, scria: „Teoria 
aceasta a confuziei de planuri (între estetic și etnic, n.n.), de care s-au 
servit în ultima vreme toţi ideologii noștri... nu face pentru noi două 
parale. Pentru noi nici nu mai există diferențieri rigide de planuri, în 
care valorile stau deosebite, ca în rafturile de muzee. Ci printr-o sin- 
teză de planuri, considerăm că toate valorile firești ale vieţii sunt valori 
organice, adică pornesc din același nucleu tainic, care dă adevărata 
sinteză a fiinţei noastre. Deci pentru noi nu există valoare literară în 


1. Universul literar, XLIX, nr. 46, 2 noiembrie 1940. 
2. Barbu Sluşanschi, „Ce va fi reprezentativ”, Cuvîntul, XVII (serie nouă), nr. 15, 
23 octombrie 1940. 

sine, cum nu există nici o valoare luată în sine. Ci toate sunt valori 
numai în măsura în care se coordonează organic și realizează o valoare 
sintetică. Valoarea lucrului în sine, așa cum e în circulația întregii 
gîndiri actuale, pentru noi n-are nici o căutare. Pentru noi valoarea 
se realizează numai întru cît devine valoare subordonată... Să dăm la 
o parte amăgirea și să recunoaștem cu curaj lucrurile știute: că 
Shakespeare nu e «etern» decît de vreo sută de ani, de la romantici, 
și că nu e «universal» decît pentru unii oameni... Deci, punctul de 
vedere al acestei cronici a noastre va fi: nu există literatură universală 
valabilă. Există o bună literatură românească întru cît ea reprezintă 
sufletul românesc. Estetismul pur e un fenomen pe care nu e nevoie 
să spunem că nu-l admitem. Ci căruia mărturisim că nu i-am putea 
explica existenţa”!. Nu altceva propunea, în 1939, Nichifor Crainic: 
„Teoria artei pentru artă este, de fapt, imoralitatea în artă, adică 
dreptul artistului de a înfrunta şi a ofensa bunele moravuri ale socie- 
tăţii în mijlocul căreia își trimite totuși opera pentru a fi admirat”. Și 
mai încolo, după ce vorbea de „teoria cinică a artei pentru artă”, făcînd 
referire la opiniile estetice ale lui Jean-Marie Guyau, conchidea: „Omul 
de geniu nu face artă pentru artă. Acesta e privilegiul trist al talen- 
tului care, neputindu-se impune printr-o putere covîrşitoare, recurge 
fie la artificiile formale ale tuturor lozincilor abracadabrante ce bîntuie 
arta, fie la pornografie... Cei care fabrică teoria de apărare a libertă- 
ţilor artistice nu apără niciodată arta adevărată, pe care nimeni nu o 
împiedică să se manifeste, ci libertatea trivialității și a pornografiei 
debitate sub pretextul artei”?. 

În culpă era deci, constant, esteticul în actul valorizării și chiar al 
creației, promovîndu-se arta deschis angajată. Radu Gyr, de pe urma 
căruia a rămas și un curs, tipărit, de estetică, scria polemic tot în 
1936: „Ni se va flutura facila ruptură a formulei «artă pentru artă», 
care, după anumite onorabile opinii critice, n-ar admite și altă inte- 
grare a artistului, cum, de pildă, integrarea în aspiraţiile etnice... 
Poezia de azi ar trebui să fie românească. Românească nu prin deco- 
rativ, cadru extern și perimate idealizări sămănătoriste, nu prin roman- 
tisme..., dar prin clocotul ei subteran. Prin aspirații și viziuni, prin 
sufletul pe care-l adincește şi-l răbufnește în afară, prin neliniștile 
metafizice ale unui alt destin. Ieșirea scriitorilor din turnul de fildeș 
va duce, firește, la un front literar, exponent al spiritualității naționale... 
Tinerii scriitori din preajma revistelor Rinduiala, Iconar, Revista mea, 
Convorbiri literare, Orientări, Gînd Românesc (toate publicaţii legio- 
nare, n.n.) şi altele fac front sub chemarea aceluiași tulnic românesc”. 


1. Puiu Giîrcineanu, „Cronică la Bălăuca de E. Lovinescu”, Vestitorii, I, nr. 4, 
28 aprilie 1936. 
2. Nichifor Crainic, Nostalgia paradisului, 1939, pp. 215, 221. 

Aceasta, în opoziție cu „Eugen Lovinescu, baba libidinoasă a scrisului 
corupt care, într-o carte semită, încearcă să tăvălească - pentru că 
aşa i-a ordonat Sărindarul — în mlaștini și canaluri pe arhanghelul 
poeziei și gîndirii românești, pe Eminescu... Misiunea scriitorului de 
azi nu poate fi nici în poeme aurite, nici în ermetisme stalactitare și 
inutile. Ci pe parapetele de argint și cer ale spiritualității românești 
și într-o nouă transcendență unde arta, marea artă inspirată, se poate 
logodi cu scriitorul legionar”!. Ernest Bernea, doi ani mai tîrziu, dădea 
asigurări, în Cuvintul, că „Legiunea nu luptă împotriva culturii, ci 
împotriva confortului, împotriva belșugului material ca scop al vieţii. 
Legiunea nu luptă împotriva progresului, ci împotriva falsului progres, 
mecanic şi «indefinit», care tinde să nimicească omul. Lumea veche 
se năruie astăzi sub ochii noștri tocmai din cauza «culturii» și «pro- 
gresului» ce domnesc de cîteva veacuri în istoria neamurilor. Nimic 
nu mai poate salva această lume sortită unei necruțătoare piciri. 
Legiunea vine pentru reabilitarea omului, vine pentru întemeierea mai 
adevărată a culturii, aceea a spiritului, și pentru împlinirea unui 
adevărat progres, acel moral. Concepţia legionară readuce omul la 
izvoarele și viaţa sa proprie. Căci aceasta înseamnă om nou, om ales, 
om care merge pe căile firii sale. Mișcarea legionară nu neagă nece- 
sitatea dezvoltării materiale a vieţii noastre, dar o condiţionează de 
creşterea lăuntrică a omului. Ceea ce merită cu deosebire să fie reţi- 
nut este faptul că Legiunea nu numai că aduce o etică nouă, dar și 
trăiește transformată astfel într-o școală a vieţii. Şi aici este adevă- 
ratul progres moral săvîrșit de mișcarea tineretului”?. 

Evident, și în domeniul artelor, modelul adoptat era cel propus de 
statele totalitare europene, Rusia, Germania, Italia. Încă în 1932, 
Victor Vojen, în Axa (cel dintii periodic cultural legionar), atrăgea 
atenţia că în statele extremiste, Rusia și Germania, „sub o formă sau 
alta, interesul colectiv primează. Individul și bunul său plac sunt 
subordonate unui interes superior și totul se judecă și capătă relief 
în funcţie de acest imperativ suprem. Indiferent dacă problema se 
pune pe plan internaţionalist sau pe cel al naționalismului integral. 
Conducerile celor două state, la care se adaugă și Italia fascistă, iau 
atitudine, intervin energic și hotărît în domeniul artelor, căutînd cu 
orice mijloace promovarea anumitor deziderate dictate de factorul 
politic. Sau, mai precis, din spiritualitatea nouă ce se degajează din 
totalul ideilor politice. De aci căutarea diverselor formule care să 
definească noua misiune a artei”. La noi, în acest plan, domnește 
insuficienţa individualismului din statele democratice. „lată prima 


1. Radu Gyr, „Misiunea scriitorului de azi”, Vestitorii, I, nr. 4, 28 aprilie 1936. 
2. Ernest Bernea, „Etica nouă și progresul”, Cuvintul, XII, nr. 3121, 22 ianuarie 
1938. 

misiune a statului național al zilelor de mîine: deparazitarea. Stirpirea 
producţiilor care, sub eticheta și cu armele artei, ameninţă sufletele 
românești. Interzicerea acestui gen de publicaţii străine sau autohtone 
care atacă însăşi rădăcina organismului nostru sufletesc.”! Firește că 
și Mihail Manoilescu, care elogia, ca ideal politic necesar, statul tota- 
litar, se va referi, și el, la statutul artei într-o astfel de organizare 
statală. „În artă stilul totalitar — scrie el în 1938 - nu înseamnă, cum 
ar putea crede unii critici tendenţioși, renunţarea la originalitate... 
Arta totalitară este colectivă și națională în sensul că suprema ei 
ambiţiune este de a exprima ceea ce este comun sufletului naţiunii... 
Veacul nostru începe să cunoască din nou o metodă care amintește 
Evul Mediu, şi anume caracterul anonim al colaboratorilor la opera 
de artă... Totalitarismul în artă este atenuarea personalităţii în ceea 
ce are orgolios și ostentator. Acest totalitarism, ca dispoziţie sufle- 
tească, colorează toate manifestările omenești în artă, în politică, în 
realizările ei etnice. El înseamnă anonimizarea şi confundarea omului 
într-un spirit care depăşeşte pe individ pentru a năzui să mărturi- 
sească numai colectivitatea și climatul epocii.”? Idealul lui Manoilescu 
era deci un fel de folclorizare, prin anonimizarea literaturii și a artelor. 
Artistul trebuia să dispară ca personalitate creatoare distinctă, pier- 
zîndu-se în masa anonimilor. Se predica, de fapt, întoarcerea în tim- 
purile medievale, cînd aletrismul determina chiar acest proces de 
folclorizare a creaţiei artistice. Totalitarism însemna deci, o recunoş- 
tea doctrinarul corporatismului, regresie în timp. Curios, pentru un 
om modern, că o propunea. 

Altcineva, Anton Balotă, prezenta ca model necesar, în Cuvintul din 
1938, fizionomia artei în Italia fascistă. Diversitatea curentelor şi 
orientărilor artistice trebuia să cedeze teritoriile în favoarea unuia 
singur, realismul. „Fascismul ca doctrină de viaţă reprezintă o viziune 
limpede, senină și activă a lumii, arta fascistă va sta deci sub semnele 
speciale ale forţei și robusteţei, clarităţii și seninătăţii. Transpunerea 
acestor valori spiritual-artistice în cadrul manifestărilor estetice ce 
am amintit ne îndreaptă spre un realism de o nuanță cu totul specifică. 
Realismul acesta, pe care l-am putea numi sub un alt aspect ca spi- 
ritualist, reprezintă, în primul rînd, negarea, îndepărtarea de orice 
formă de snobism, de orice deformare intelectuală a expresiunii literare 
a sentimentului, de orice anarhism individual. Spiritualism ce repre- 
zintă o conștiință unitară a sensului vieții în faţa diversităţii senzaţiilor 
și sentimentelor, ce le dă trăirea. Spiritualism ce înseamnă părăsirea 
egocentrismului și revenirea la înţelegerea rosturilor colectivităţi 


1. Victor Vojen, „Arta în statul de mîine”, Axa, II, nr. 12, 14 mai 1932. 
2. Mihail Manoilescu, „Stil individualist si stil totalitar”, Lumea nouă, VII, 1938, 
nr. 1-2, pp. 14-15. 

pentru care și în numele căreia artistul «celebrează». Realism spiritu- 
alist care din punct de vedere estetic reprezintă o sinteză de roman- 
tism - suflet, avint, difuziune şi clasicism -, puritate de expresie, 
obiectivitate și personalism creator. Fenomenul literar pornind deci 
ca orice alt fapt fascist de la valoarea individuală se încadrează ordo- 
nat în tendinţele colectivităţii etnice sociale pentru care sunt toţi și 
toate”. Expresiile frumoase despre spiritualism nu pot înșela. În fond 
se spunea, destul de limpede, că, fascismul fiind o doctrină de viaţă 
senină și robustă, arta trebuie să-i semene, dezvoltind un realism 
corespunzător. Acest preconizat realism spiritualist, reprezentînd o 
sinteză de romantism și clasicism, readuce în memorie preceptele 
estetice ale realismului socialist, care cereau un realism robust, aso- 
ciat cu un clasicism pompieristic cu efuziuni controlate de romantism 
vizionar. Cum spuneam, totalitarismul manifestat în estetică nu poate 
oferi decît predicții asemănătoare. În extaz faţă de fascismul italian 
și de creatorul său se dovedea a fi, atunci, și Vintilă Horia. „E cu nepu- 
tinţă — scria el în 1937 — astăzi să desparți noțiunea de artă de aceea 
de fascism. Opera lui Mussolini, oricît de abundent și nedrept a fost 
criticată, va rămîne peste veacuri mai ales ca o desăvîrșită realizare 
artistică... Ordinea fascistă înseamnă înainte de toate ordine spirituală. 
Să nu se uite că acel ce conduce destinele Romei a fost, cîndva, un 
filozof, un romancier și un poet... Mussolini rezumă Italia cu prezen- 
tul, trecutul și viitorul ei... Spuneam la început că fascismul e o operă 
de artă, o nouă renaștere italiană. Și nu se poate să nu fie așa, de 
vreme ce acel ce a creat-o e artistul cel mai genial, născut din fruntea 
de azur a Romei eterne.”? 

S-au folosit teorii etnopsihologice pentru a se preconiza tipul de 
literatură care ne trebuie. Horia Stamatu, poetul, de pildă, scria în 
Buna Vestire din 1938: „Noi, românii, nu suntem deloc sentimentali. 
E treaba ruşilor, a ţiganilor și a ungurilor... Românii sunt un neam 
al bărbăţiei absolute, neam de asceză și încercări grele. De aceea nu 
vom realiza niciodată un roman de amor, ceea ce nu înseamnă deloc 
o pagubă, ci dimpotrivă... Românii n-au știut niciodată ce înseamnă 
galanteria... Au știut însă totdeauna ce înseamnă sabie bine ascuțită 
și vor ști și de acum înainte ce înseamnă un bun roman de vitejie. 
Simpli ca urșii, în aparenţă, mai fini și mai complicaţi ca toţi france- 
zii la un loc, românii vor rămîne totdeauna stîngaci în fapte, mărunte, 
de psihologie. De aceea încercările disperate ale bietului Anton Holban 
de a contrazice o structură din care nimic nu te poate scoate au dus 
la o mediocră încercare, atit de mediocră încît nu poate sta alături de 


1. Anton Balotă, „Spiritul literar fascist”, Cuvîntul, XV, nr. 3190, 1 aprilie 1938. 
2. Vintilă Horia, „Miracolul fascist”, Gindirea, XVI, 1937, nr. 8, pp. 404, 409. 

nici cel mai superficial și anost roman al lui Montherlant... Dîndu-ne 
seama de acest lucru, d-lor scriitori, de ce nu terminaţi cu această 
nesfirșită peltea moldovenească sau bănăţeană, oltenească sau mun- 
teană? Iată că din adîncuri iese la suprafaţă românul adevărat, chipul 
solar de bărbătească întrupare al luptătorului. Priviţi-l cu multă 
atenţie nobilă, sclavi ai literelor, și lăsaţi băieţilor de frizerie multele 
oftaturi cu înţeles”!. Cu o lună înainte, în aceeaşi publicaţie, credea 
că are dreptate cînd vestea dispariţia, pur și simplu, a ceea ce numea 
„vechea literatură”, ajunsă „într-un punct mort”. Preconiza o revita- 
lizare a ei: „Multă lume se vaietă și se tinguie asistînd la o foarte 
aparentă moarte a Poeziei, fără să-și dea seama că nu moare Poezia, 
ci o anumită Poezie, aceea pe care au îndrăgit-o toţi cei care timpul 
le-a luat-o înainte. De asemenea, romanul nostru se pare că trece 
printr-o criză. Și e normal să treacă prin această criză deoarece nu 
face decit să repete pînă la saţietate lucruri prin care s-a trecut de 
mult, experienţe epuizate de mult... deoarece frumoasele zile de Aranjuez 
sub care s-au dospit literatura lui Proust sau chiar a lui Thomas Mann 
s-au sfirșit pentru a da loc unei noi epoci de renaștere a lumii”. Stările 
sufletești general umane și-au sleit, prin abuz, valabilitatea. Nu-și 
mai puteau găsi loc în artă. Și aceasta, pentru că lumea s-a modificat. 
A apărut o nouă epocă, revoluţionară în toate, a bărbăţiei și a luptei 
care, ea, trebuie să devină obiect de reflectare în artă. Nu se sfiește, 
chiar, să ofere noile modele exemplare, întruchipate de literatura 
legionară, în fapt producţii fără duh, substanţă și har, din care nu 
lipsește un căznit memorial de front (în Spania) al unui Neculai Totu. 
„Apariţia lui Neculai Totu în literatură prin evocarea unor fapte de 
vitejie a desțelenit în anul trecut repaosul care învăluie din toate 
părțile literatura noastră. Însemnările de pe front ale lui Neculai Totu 
reprezintă, fără îndoială, cartea anului trecut. Și nu este decît cartea 
unui debutant... Dar este în această carte și altceva decît norocul lui 
Neculai Totu de a se descoperi scriitor. Este semnul unei necesități 
implacabile sub autoritatea căreia trăim. Vremea noastră care este o 
vreme a faptelor cu o altă finalitate decît în cercul individualității 
noastre cere o anumită literatură, aceea a faptelor, care trece peste 
capul nostru... Din pricina lui Neculai Totu anul trecut este anul de 
deschidere a revoluţiei literare. Subtilii afanisiţi ai cenaclurilor literare 
nu au decit să dea din umeri și să se acrească, dar adevărul acesta 
e şi îl vom verifica... Lumea tinde să se împace cu miturile și le va 
cînta sau le va încarna din nou altfel decât au fost cîntate sau întru- 
chipate pînă acum, definindu-și astfel stilul ei.”2 O lună mai tîrziu, de 


1. Horia Stamatu, „Sentimentalism”, Buna Vestire, II, nr. 289, 16 februarie 1938. 
2. Idem, „Trecutul an literar”, Buna Vestire, II, nr. 261, 13 ianuarie 1938. 

astă dată sub pseudonim, poetul Stamatu blama literatura noastră 
scrisă în afara „realităţilor neamului”. De unde gravitatea ajungerii ei 
„la punctul mort”, de care vorbea și în articolul asumat sub semnă- 
tură. Rezultatul: „Literatura noastră a avut o viaţă aparte, ignorind 
viața oamenilor și firea locurilor de pe la noi... Așa s-a ajuns la situ- 
aţia de astăzi în punctul mort și insipid de cultură în apogeu, cînd 
oamenii grași la trup și la suflet se simt goi de preocupări, săraci de 
ideal. În pustiul lor sufletesc, oamenii noștri de artă se străduiesc să 
taie firul în patru după obiceiul unui Proust sau Cocteau: cercetînd 
cazul patologic al unei fete viţioase (Ionel Teodoreanu), al unui tînăr 
neînvățat să iubească (Cezar Petrescu), al unui mongol dezrădăcinat 
și timp (Sadoveanu), al unui degenerat singular (Rebreanu) etc., etc., 
etc. În vreme ce marile realități ale neamului se resemnează prin 
unghere ca niște cenușărese prigonite. Așa se prezintă literatura 
acceptată şi oficială”. Modelul îl oferă legionarismul: „În schimb, pe 
culmi de baricade și în fulgere de spadă legionară se ridică șuvoi de 
cîntec și de poezie, cu vint greu de inimă vitează zugrăvit pe portati- 
vul larg și majestuos al sufletului românesc... Din această literatură 
verde şi tinerească vor răsări capodoperele de muzică și de poezie, de 
linie și coloare, de artă românească autentică, fiindcă se vor naște în 
furtuna luptelor, din ciocnirea credințelor, din frămîntarea sufletelor”!. 
Legionarismul ca model exemplar al literaturii fusese propus, în 1937, 
și de Nichifor Crainic. Într-o cronică din Gîndirea, după un rechizito- 
riu dur al tinerilor care creează, „în păsăreasca unor poeme abstracte 
și ermetice”, surzi la chemarea vremii, adăuga: „Excepţie fac tinerii 
poeţi bucovineni, convertiți peste noapte de la liberalismul provincial 
al d-lui Iancu Nistor la un legionarism literar, din care străbate același 
spirit sectar al întîiei școale politice unde au ucenicit. E, oricum, însă 
o regăsire în ritmul general al tinerei generaţii luptătoare. În poezie, 
însă, locul de onoare îl deţine d. Radu Gyr și anterior lui în profetis- 
mul social, d. Aron Cotruș”2. Și Mircea Streinul, șeful spiritual al 
grupului de la Iconarul cernăuțean (alt nume relevabil acolo era Iulian 
Vesper), declara, poate prea arogant: „Astăzi Iconarul e o realitate în 
cultura română. Poezia Iconarului a îmbogăţit literatura cu opere peste 
care nu se mai poate trece cu ușurinţă”S. Și Horia Stamatu însuși 
era elogiat pentru orientarea sa legionară, după un debut socotit 
nesemnificativ. „Cu noua lui orientare, însă, d. Horia Stamatu a 
devenit altceva. Mă refer la poezie. Toate poeziile în stil legionar sunt 
bune. O precizare. Nu sunt bune numai ca poezii legionare de stil 


1. V. Popescu (alias Horia Stamatu), „Anacronia literaturii române”, Buna Vestire, 
II, nr. 279, 4 februarie 1938. 

2. Nichifor Crainic, „Țara lui Aron Cotruş”, Gîndirea, XVI, 1937, nr. 4, p. 200. 

3. Mircea Streinul, „Contribuţia Bucovinei tinere la poezia românească”, Însemnări 
sociologice, III, nr. 11, februarie 1938, p. 26. 

exclusiv legionar. Sunt poezii bune în general, artă. Mai ales «acaiis- 
tul Moţa-Marin»”!. 

Prognoze despre fizionomia literaturii române s-au făcut adesea 
auzite din această tabără tradiționalistă care nega modernitatea de 
orice fel, pledînd pentru un autohtonism vînjos și mohorit. Nichifor 
Crainic, continuator, cu alte mijloace, al sămănătorismului, pronos- 
tica, în 1940, o „nouă” literatură, reflecţie a vremurilor noi. „Litera- 
tura -— prezicea el răspunzînd unei anchete literare — trebuie să iasă 
cu totul din destrăbălarea în care a pus-o spiritul iudaic și părăgini- 
torul regim al democraţiei. Şi ea va ieși! Eu văd de acum înainte 
dezvoltată o literatură care să fie elementul corosiv pentru toate 
păcatele noastre de pînă azi... Conceptul de artă autohtonă, pentru 
care am luptat de 20 de ani împotriva tuturor aberaţiilor destrămă- 
toare aduse aici de vinturile internaţionale, dacă a găsit pînă acum 
și urechi surde, sunt sigur că de acum încolo va întruni în jurul lui 
toată elita creatoare a acestei țări... Naționalismul martirizat de regi- 
mul democrat cu un diabolic sadism se va ridica vijelios şi va turna 
în tipar lupta a ceea ce această literatură nouă va avea să proclame 
în numele românesc de totdeauna.”2 Vede oricine că, dincolo de tinc- 
tura naționalistă (în care Crainic chiar credea), ce era a timpului, se 
preconiza aceeași literatură tradiționalistă cu rădăcinile în sămănă- 
torism, așezată sub conceptul de autohtonism. E greu de admis spe- 
ranţa lui Crainic că în jurul acestui mod de a înţelege și practica 
literatura s-ar fi întrunit „toată elita creatoare a acestei ţări”. Era un 
vis pe care Crainic îl hrănea de două decenii, fără a se fi împlinit. De 
altfel, în plină guvernare legionară, chemarea „din tulnic” n-a prea 
găsit ascultare, convertirea așteptată nepetrecîndu-se. E cu totul 
semnificativ că Revista Fundațiilor Regale, apărută cu nr. 11/1940 
după o mare întîrziere, se arăta retractilă comandamentelor noii ordini, 
atrăgîndu-și admonestarea oficiosului legionar Buna Vestire. Era de 
așteptat, ricana Buna Vestire, „un alt duh, o altă echipă redacțională, 
în sensul culturii celei nouă pe care o reclamă spiritualitatea legio- 
nară. Așa cum a apărut însă, revista păcătuiește printr-o penibilă lipsă 
de organicitate. Cu cîteva semnături legionare nu se poate schimba 
la faţă ţinuta culturală a unei reviste cu adinci rădăcini în lumea 
trecutului... Impresia de cîrpăceală pe care o restituie numărul de 
faţă pune, așadar, în discuţie însăși modalitatea de a exista a revistei. 
Să o spunem lămurit: conducerea Revistei Fundațiilor trebuie neîntir- 
ziat să fie încredinţată unui fruntaș al scrisului legionar și literar, care 
să fle o personalitate autentică în cultura română. Diletanţii timpurilor 


1. Cuvîntul, XV, nr. 3121, 22 ianuarie 1938. 
2. „De vorbă cu d. prof. Nichifor Crainic”, Chemarea Vremii, XIV, seria a Il-a, 
nr. din 4 iulie 1940. 

trecute să treacă, firesc, în umbră. Să nu îngroape, prin prezenţa lor 
sterilă, o revistă care, sub conducerea unei echipe de scriitori legionari, 
ar putea rodi din plin Scrisul românesc”!. Rezistenţa scriitorilor apar- 
ţinători „lumii trecutului” se manifestă, deci, decis. Sigur, e o întrebare 
ce s-ar fi întimplat dacă guvernarea legionară nu sucomba după patru 
luni de la instalare, ci ar fi dăinuit ani mulţi. Putem răspunde, ţinînd 
seama de realităţile vieţii literare din anii socialismului. Unii, poate, 
s-ar fi supus, compunind cine știe ce poeme sau romane „vitejești”. 
Destui însă ar fi rezistat, refuzînd să încheie pactul cu diavolul. 


2. Cei consideraţi vinovaţi că literatura nu pășește pe drumul pre- 
scris de extrema dreaptă au fost, desigur, criticii literari. S-a întîmplat 
ca perioada interbelică să aibă parte de o pleiadă de critici eminenți. 
Numele unor E. Lovinescu, G. Călinescu, Şerban Cioculescu, Pompiliu 
Constantinescu, Vladimir Streinu, Perpessicius au ilustrat această 
epocă. Alături de aceștia i-am mai putea aminti pe Mihail Sebastian 
şi Octav Șuluțiu. Fără magistratura lor e greu de închipuit harta 
literaturii interbelice. Și cu toate acestea publicaţiile de extremă 
dreaptă se încăpăţinau în lamentaţii despre inexistenţa criticii literare, 
întreținînd bătălii neobosite împotriva modalităţii în care criticii își 
împlinesc misiunea. Din foiletoniști ignari şi mercenari nu erau scoși, 
sudalmele fiind sistematic împroșcate. Supăra enorm că toţi criticii 
importanţi, fără excepţie, veștejeau ca pălite de vetusteţe orientările 
conservator-autohtoniste, opţiunea îndreptindu-se, deschis, spre moder- 
nitate și înnoire. Aceasta echivala pentru exponenţii extremei drepte 
care, în literatură, se baricadaseră pe meterezele tradiționalismului 
osificat cu o trădare efectivă de neam. Și nu au ostenit, de aceea, să-i 
vitupereze pe criticii literari. În 1936, un articlier din Sfarmă Piatră 
exprima această apreciere: „Nu trebuie să fii un spirit prea negativist 
pentru a recunoaște că astăzi critica românească este inexistentă... 
Ceea ce e deznădăjduitor pentru literatura românească de acum e 
absenţa criticii, adică a unei discipline care să îndrumeze pe drum 
sănătos literatura română... De la Titu Maiorescu încoace noi n-am 
putut avea un alt critic. Dobrogeanu-Gherea a fost un înstrăinat care 
n-a reușit să se confunde cu sufletul naţiunii care l-a acceptat”. 
Ibrăileanu ar fi fost un critic regionalist. „Cît despre Eugen Lovinescu, 
activitatea lui, căreia îi revin anumite merite, este umbrită de înrîu- 
rirea aceea nenorocită a mentalităţii de cenaclu... Apoi invazia străini- 
lor de recentă obiîrșie jidovenească de asemenea se datorește 
patriarhului dezolat de pe Cimpineanu. Graţie criticului Lovinescu a 
înflorit la noi, ca o plantă cu sucuri otrăvite, genul haotic al impresi- 
onismului. Astăzi pretutindeni se scriu recenzii și nimeni nu face 

critică.”! Lovinescu era, pentru gazetele de extremă dreaptă, duhul 
rău al criticii românești. Ovidiu Papadima scria despre Lovinescu în 
1937: „Pe negîndite, vremea socotelilor neiertătoare sosește... Ceea 
ce pentru economia noastră a fost lăcomia de capitaluri internaţio- 
nale... a fost pentru dărimarea noastră sufletească invazia modernis- 
mului în cultura noastră, invazie patronată cu atita delicioasă inconștienţă 
de dolofanul critic şi sociolog de birou, d. E. Lovinescu. Să nu se 
creadă că de astă dată paguba a fost mai mică... Robia noastră sufle- 
tească am simţit-o îndeosebi prin iritația împotriva presei, care a 
încăput aproape între ghearele rapace ale spiritului iudaic. Fiindcă 
presa e graniţa între cultură și viața materială... D. E. Lovinescu, un 
om liniștit, pe care educaţia clasicizantă și temperamentul de rume- 
gător încet îl condamnau de la început să nu fie decît un biet speriat 
în faţa îndrăznelilor moderniste, a devenit apologetul lor la noi... Dar 
ideile revoluţionare au fost îmbrăţișate și exploatate în literatura 
noastră de evreii B. Fundoianu, F. Aderca, Ilarie Voronca, Camil 
Baltazar etc. D. E. Lovinescu, la rindu-i, i-a îmbrățișat și exploatat 
pe ei ca să creeze iluzia unei mișcări literare patronate de dinsul. 
D. E. Lovinescu are să dea seamă, printre cei dintîi, pentru greșelile 
cu voie și fără voie... Tolerat de presa evreiască, izolat sufletește de 
tineret, nici măcar oficial în cultură, situaţia d-lui E. Lovinescu e 
tragică”?. De rechizitorii şi calificative infamante a mai avut parte 
Lovinescu în Sfarmă Piatră. În 25 noiembrie 1937 era stropșit cu 
sudalma de „mare cabotin al literaturii noastre”. Iar criticul gardist 
Nicolae Roșu publica, tot în 1937, un studiu intitulat „E. Lovinescu, 
falsificatorul culturii românești”, pentru ca, în 1938, în revista gar- 
distă Decembrie, să-l califice pe critic drept „bătrîna canalie de pe 
Cîmpineanu”. Şi Alex Talex, în Cruciada românismului, îl injuria, încă 
în 1935, pe marele critic pentru portretul lui Pârvan din Memorii. ÎL 
califica pur și simplu drept „un cinic și un mare farseur care nu se 
sfiește să terfelească galerii de suflete, pentru ca, prin coborîrea lor, 
să se înalțe pe sine... D. E. Lovinescu minte nerușinat”?. 

De fapt, negat nu era, în presa de extremă dreaptă, numai Lovinescu. 
Alături de el, negreșit Nestorul disciplinei, blamaţi erau toţi criticii 
literari. Vina lor era apărarea criteriului estetic, sprijinirea moderni- 
tăţii în literatură și, implicit, veștejirea anacronicului tradiţionalism 
autohtonist care ne instala în subdemnitatea unui provincialism 
desuet. Semnificativă e, în 1937, opinia lui Pușcariu despre critica 


1. Septimiu Bucur, „Inexistenta criticii românești”, Sfarmă Piatră, II, nr. 38, 
18 iunie 1936. 

2. Ovidiu Papadima, „Vremea socotelilor”, Sfarmă Piatră, II, nr. 39, 20 august 
1937. 

3. Alex Talex, „D. E. Lovinescu și memoria lui Lovinescu”, Cruciada românismului, 
I, nr. 16, 21 martie 1935. 

literară exprimată în gardista Buna Vestire. Cu legatul său sămănă- 
torist, din vremea Sămănătorului, a Luceafărului și a Junimii literare, 
Pușcariu opina, cum spuneam, în 1937: „Avem astăzi spirite critice 
ascuţite și adînci pricepătoare de artă. Nichifor Crainic scrie pagini 
minunate, în Gindirea, Vasile Băncilă are remarcabile eseuri. Ceea ce 
ne lipsește este criticul literar de prestigiu, recunoscut de toţi ca o 
autoritate: un spirit larg întemeiat pe o temeinică cultură generală și 
dotat cu un simț artistic sigur... Academia Română caută în zadar pe 
criticul literar care să ia locul lui Maiorescu în secţia literară. Majo- 
ritatea celor ce se pretind critici sunt, în cazul cel mai bun, abili 
foiletoniști și mai abili propagandiști, făcînd mai mult publicitate 
pentru prieteni de cenaclu decit critici”!. Din spirit partizan sau numai 
datorită aprehensiunii față de criticii vremii, Sextil Pușcariu greșea, 
în aprecierile sale, de două ori. În primul rînd pentru că nu recunoș- 
tea în E. Lovinescu pe succesorul — cum, de fapt, era — lui Maiorescu, 
contribuind, și el, la boicotarea marelui critic la primirea lui în Aca- 
demie, preferat fiind... A.C. Cuza. Apoi, cum putea nega Pușcariu 
evidenţa valorii incontestabile a criticii literare românești în 1937, 
reprezentată prin atîtea individualităţi creatoare? Cecitatea era dato- 
rată partizanatului estetic şi chiar politic, 

O dată negația am găsit-o notată în bloc, în stilul vulgar bășcălios 
al acestei prese, „Oegen Lovinescu, Fonfilă Constantinescu”, adă- 
ugîndu-se despre Al. Rosetti: „ăsta de ce nație o mai fi?”?. În aceeași 
lună iunie 1937 o notă din aceeași gazetă se năpustea trivial împotriva 
lui Pompiliu Constantinescu: „dl Pompiliu Constantinescu, plodul 
critic al lui Eugen Lovinescu, se lamentează, în coloanele Vremei, că 
are nedumeriri, multe adorabile. D. Pompilică ne spune că ar vrea 
să-i distrugă pe N. Iorga și pe Nichifor Crainic, dar nu poate. Noi, din 
parie-ne, îl compătimim. Avem pentru acest salariat al trustului 
iudeo-liberal Vremea un sentiment de milă disprețuitoare. Inactual 
prin ceea ce scrie la critica literară, Pompilică Constantinescu vrea 
să devie interesant, pîngărind cele mai reprezentative figuri ale cul- 
turii române de azi. Se dovedeşte astfel un fidel și minor descendent 
al procedeurilor lovinesciene. Fiecare aforism al lui Pompilică este o 
aberaţie și o platitudine. Acuzaţii gratuite, injurii neputincioase și 
atita tot. Fonfilică Prostantinescu zice, între altele, că nu pricepe de 
ce marele Nichifor Crainic atacă pornografia și obscurantismul. Apoi, 
ascultă, recenzentule, Nichifor Crainic de 20 de ani luptă pe linia unui 
crez intransigent spiritual și naţionalist. Continuînd și îmbogăţind 
directiva gîndirii culturale a lui N. Iorga, Nichifor Crainic s-a opus 
mereu tuturor tentativelor distructive de falsificare a spiritului etnic. 


1. Buna Vestire, I, nr. 59, 2 mai 1937. 
2. Al. Dogaru, „Literatură iudaică”, Sfarmă Piatră, III, nr. 82, 24 iunie 1937. 

lată de ce Nichitor Crainic apără irumuseţea morală a creației literare, 
fiindcă iubește destinul pur al naţiei sale... Desigur, pentru mintea 
mărginită a scribului de la Vremea lucrurile acestea sunt mai greu 
de priceput. Un om ca d. Pompiliu Constantinescu, inexistent ca 
informaţie și fad în aprecierea fenomenului artistic, nu posedă ele- 
mentele necesare unei discuţii serioase... D. Pompiliu Constantinescu 
judecă, adică înjură și laudă cu piciorul stîng și obez al lui Eugeniu 
Lovinescu. Ceea ce criticul de pe Cîmpineanu gindește la etaj, Fonfilică 
scrie la gazetă, la o gazetă care a contribuit mai mult decît oricare la 
confuzia grea de astăzi”!. Firește că pentru această gazetă suburbană 
nu existau decit doi critici: Ovidiu Papadima și Octav Șuluţiu. Ceilalți, 
marea pleiadă a criticilor interbelici, erau vinduțţi și în afara profesiei. 
Demn şi neînfricat, Pompiliu Constantinescu a replicat, gândindu-se 
la destinul magistraturii pe care o practica. În ianuarie 1937 scria 
alarmat: „Libertatea de opinie critică se pare că devine, pe zi ce trece, 
un adevărat delict de opinie într-o publicistică invadată de fanatisme. 
Barbaria culturală, abia la începutul ei, încurajată sau numai tolerată, 
s-ar putea să rămînă singură pe poziţie; şi în acel ceas spiritual cri- 
ticului nu-i va rămîne decît să înfrunte primejdia unei lupte cu orice 
preț pentru însăși existenţa lui, să moară laş sau să tacă resemnat”?. 
În aprilie, revenind asupra chestiunii, scria dîrz: „Astăzi am ajuns la 
o răscruce de carieră și de conștiință și puţin lipsește să nu conchid 
la vanitatea criticii într-o ţară în care suntem trataţi, de la o vreme, 
drept vinduţi străinilor, editorilor, oameni fără Dumnezeu și nepotri- 
viţi la locul pe care l-am dobîndit cu grele renunțări... Îmi îngădui să 
reamintesc tuturor aprigilor români că și eu sunt român; dar poate 
că am îndrăznit prea mult, în scumpa mea patrie în care străbunii 
mei anonimi și care dorm somnul dulce al pămîntului se mulțumeau 
să-și însemne socotelile pe răboj și gindurile pe nouri, să practic cri- 
tica literară și să-i apăr libertatea și buna-credinţă. În acest caz vina 
mea este de neuitat, ca și a disciplinei la care mă supun”5. De altfel, 
pentru a-și apăra demnitatea de corp, criticii literari constituie, în 
octombrie 1936, „Gruparea Criticilor Literari Români” (G.C.L.R.), for- 
mată din Pompiliu Constantinescu (preşedinte), Perpessicius (secre- 
tar), Șerban Cioculescu, Vladimir Streinu, Octav Șuluţiu, Mihail 
Sebastian, Ion Biberi. Gruparea s-a organizat pentru apărarea litera- 
turii române de atacurile Neamului Românesc, Cugetului clar și ale 
presei de extremă dreaptă, care întreţineau o vinovată confuzie între 
etic (etnic) și estetic, dezlănțuind campania, vestită în epocă, împotriva 
așa-zisei pornografii, 


1, xxx, „Fonfilică Prostantinescu”, Sfarmă Piatră, III, nr. 82, 24 iunie 1937. 
2. Pompiliu Constantinescu, „Anul literar”, Vremea, X, nr. 469, 1 ianuarie 1937. 
3. Idem, „Profesie de credinţă”, Vremea, X, nr. 484, 18 aprilie 1937. 

Călinescu a avut, și el, parte de același tratament vulgar ostil din 
partea presei de extremă dreaptă. Încă în 1932, revista gardistă Axa 
(autorul notiţei nesemnate pare a fi Mihail Polihroniade) comenta 
violent trecerea criticului de la cercul Gîndirii la Adevărul literar și 
artistic. Se aprecia, în acea notiță anonimă, că „impertinenţele d-lui 
G. Călinescu întrec orice margini” și era calificat „secătură venală 
pînă la refuz”!. Diatriba curent folosită era aceea de „critic iudaizant”, 
pentru că semna cronica literară în Adevărul literar și artistic. Evident, 
de atacuri joase au avut parte monografiile sale despre Eminescu și 
Creangă. Nu le voi cita și aș reţine, dintre acestea, un comentariu 
tirziu, din 1939, care examinează publicarea, în avanprermieră, în 
Jurnalul literar (denumit — se putea altfel? — Haznalul literar) a unor 
fragmente din viitoarea Istorie a literaturii române. Un articol din Porunca 
Vremii scria: „D. Jim Călinescu, noul nume publicistico-pugilistic al 
criticului neoieșean, cel cu informaţiile istoriografice culese în beciu- 
rile Sărindarului — este posedat de o chinuitoare vocaţie necrofonică... 
Penita nu i-a slujit niciodată decît ca hîrleţ de gropar, iar cerneala lui 
imundă miînjește ca păcura fruntea de zăpadă a victimelor lui istori- 
ografice. Bănuita lui știință literară se reduce doar la atitudinea: din 
magul Eminescu ne-a dat un spectru deboșat şi vicios, iar din celălalt 
genial moldovean, unicul Creangă, un răspopit epileptic şi un beţiv”. 
Referindu-se la fragmentele din Istorie publicate în revistă, notistul 
de la Porunca Vremii se arată scandalizat pentru tratamentul estetic 
de care avea parte proza lui Brătescu-Voinești. Dar „marmura acad. 
Brătescu-Voinești este mai tare decît călineștii canini... Profesorul 
universitar Gh. Călinescu, sub pretextul unei critici imparţiale, 
făcîndu-se solistul ghettoului intelectual de la noi — atacă infam pe 
venerabilul academician Brătescu-Voinești... Cum vedem, criticul uni- 
versitar, pornograf, necrofag și blasfemator împrumută opiniile evre- 
iescului licean Henri Popper, tipărit cu majuscule în al său Haznal. 
Dar pentru insulta adusă acad, va trebui să dea satisfacţie, dacă nu, 
precum îl știm, va bilbii penibile scuze”?. Și astfel de „semnalări gra- 
țioase” vor continua să apară în Porunca Vremii, ca și în alte publica- 
ţii de aceeași orientare. 

E cunoscută reacţia presei de extremă dreaptă (i se asociaseră și 
Convorbirile literare, conduse, acum, de I.E. Torouţiu) în 1941, la apa- 
riția Istoriei literaturii române de la origini pină în prezent. O mostră 
edificatoare ar fi, cred, suficientă. E un fragment dintr-un articol 
semnat de LE. Torouţiu: „Cartea dlui G. Călinescu înseamnă cea mai 
îndrăzneață bruscare a istoriei gîndului și sentimentului român de 
totdeauna. Răspîndirea ei, chiar în aceste săptămîni, constituie o cinică 


1. Axa, I, nr. 4, 22 decembrie 1932. 
2. H. Niţulescu, „Jim profanatorul”, Porunca Vremii, VIII, 31 martie 1939. 


348 


sfidare şi batjocorire dispreţuitoare a singelui românesc care se varsă 
pe cîmpiile de la răsărit... Dl Al. Rosetii era în linia sa cînd a încheiat 
contractul cu dl G. Călinescu pentru iudaizanta istorie a literaturii, 
cu renegări și coboriri de valori românești... Suflete închinate, ca și 
cel al dlui Eugen Lovinescu, precursorul acestui sistem de infiltraţii, 
sincronizatorul care și-a transformat căminul în cenaclu ovreiesc 
pentru învăţătura preșcolarilor literaturii iudaice și iudaizante... Pînă 
la încheierea procesului, credem necesar să se retragă din comerț, 
imediat, talmudul călinescian al permanentei ofense publice româ- 
nești și să se rupă coperta și foaia de titlu pe care stă imprimată 
emblema regală”!. Critica literară, apărătoare a esteticului în actele 
de evaluare, a avut de suportat, cum s-a văzut, obstrucția și calomnia 
perturbatoare a extremismului de dreapta. 


Presa de extremă dreaptă se arată scandalizată de viţierea mora- 
vurilor prin literatură. Abătindu-se de la rostul moral al literaturii 
etno-sămănătoriste, pradă tuturor modernismelor încurajate de o 
critică literară dezertoare, viaţa literară a devenit un bazar al tuturor 
preacurvirilor. Scriitorii vinovaţi de această abatere de la moralitate 
sunt pornografi, trebuind considerați și trataţi ca atare. Se va ajunge 
și la apelul poliției și al justiției. Din păcate, scandalul a fost declan- 
şat de N. Iorga. Încă în 1934, în Istoria literaturii româneşti contempo- 
rane, se manifesta ostil „poeziei noi”, condamnînd lirica lui Arghezi, 
afirmind că ale sale Cuvinte potrivite „cuprind ce poate fi mai scirbos 
ca idee în ce poate fi mai ordinar ca formă”, blamîndu-i aspru („ce 
decădere!”) pe acei critici care vedeau în Arghezi pe cel mai mare poet 
al nostru de la Eminescu încoace. Şi tot aici, în observaţiile pe mar- 
ginea prozei lui G.M. Zamfirescu (considerată, firește, pornografică), 
întîlnim și acuzaţiile de pornografie aduse romanelor Isabel și apele 
diavolului și Maitreyi ale lui Mircea Eliade, în care se semnala „por- 
nografia rafinată”, Iorga considerîndu-le „triste documente sufletești”. 
În iulie 1936 Iorga, rămas ca formaţie de ideologie literară și ca gust 
artistic la directivele Sămănătorului din primul deceniu al veacului, 
face să apară revista Cuget clar, pe care o subintitulează Noul Sămă- 
ncitor. Aici declanșează o teribilă campanie împotriva literaturii române 
moderne. În primul număr al revistei scria indignat: „De atunci (de 
la încetarea existenţei Sămănătorului, n.n.), cu toate încercările mele 
sporadice și de o blîndeţe care nu trebuia, din Neamul Românesc 
Literar, din Ramuri și Drum drept, anarhia s-a înstăpînit pe literele 
românești şi de pe urma ei s-a ivit curentul de flecăreală cu vorbe 
mari, de exhibiţie de monstruozităţi, apeluri la apetituri bestiale, care, 


1. LE. Torouţiu, „Suflete închinate”, Convorbiri literare, LXXIV, nr. 8-10, august- 
octombrie 1941, pp. 949-951. 

sub o critică de lovinesciană neînțelegere și interesată toleranță, ne-a 
dat era care merită să fie pecetluită în frunte cu fierul roșu: «Arghezi»”!. 
Supărarea lui Iorga a fost provocată, în fapt, de inaugurarea, la 
Editura Fundațiilor Regale, a colecţiei „Ediţii definitive” cu Versuri de 
Tudor Arghezi?. Cum ediția Arghezi a fost comentată cu mari elogii 
de critica literară, iritarea lui N. Iorga a crescut cu o octavă. În ședința 
din 30 mai 1936 a Academiei Române denunţă gestul Editurii 
Fundațiilor Regale de a publica astfel de cărți considerate a fi „cea 
mai vulgară pornografie”. Furia lui Iorga, odată dezlănţuită, cotropea 
totul. Peste cîteva zile, în conferinţa (Boala literaturii noi rostită la 
Teatrul Ligii Culturale, face din nou referire la poezia lui Arghezi ca 
simptom al maladiei: „Fundaţiile Regale dau ediţia definitivă a unui 
lord Tudor Arghezi, cu miros de Văcărești, cu apucături de bandit, 
trimiţind lumea la casa de nebuni sau la cimitir, dacă îndrăznește cît 
de puţin să declare ceea ce nu este om în această sală care să nu 
trebuiască a spune: că ne găsim în fața unei trivialităţi fără păreche, 
înaintea unei lipse de orice poezie, înaintea absenței oricărui element 
de spirit şi oricărei viziuni poetice”. 

Scandalul fusese declanșat. A fost apoi întreținut în Cuget clar, cu 
o perseverenţă diabolică și tîmpă, de acel grotesc personaj care a fost 
N. Georgescu-Cocoș. De aici, din Cuget clar, a fost reluat în presa de 
extremă dreaptă. În articolul bilanţ „Literatura 1936”, publicat în 
Sfarmă Piatră, Ovidiu Papadima făcea un excurs în proza pornografică 
a anului, decupind extrase socotite semnificative, abia însoţite de 
comentarii. După ce incrimina în acest fel Nopțile Domnișoarei Mili de 
I. Peltz, Bălăuca de E. Lovinescu, Femeia sîngelui meu de Mihail 
Celarianu, îi venea rîndul lui Mircea Eliade (neagreat de revista lui 
Crainic, pentru că directorul ei spiritual îi detesta pe Nae Ionescu și 
„ai lui”). „Dar să nu întirziem și să dăm rînd ultimei creaţii a dlui 
Mircea Eliade: da (era vorba de Domnișoara Christina, n.n.), şi de astă 
dată suntem obligaţi să lămurim cititorul că întîmplarea se petrece 
între un bărbat, un pictor — Egor — și o fetiță de numai 10 ani, Sima.” 
Urmează un citat — cu totul nesemnificativ pentru ideea incriminată 
de critic — , apoi se adaugă: „Că întîmplarea e astfel construită încât 
poate fi și vis, și realitate, aceasta nu-i scade întru nimic patologia 
și, mai ales, nu-i dă întru nimic acea semnificaţie care să justifice 
aceste trăznăi, să le boteze în artă”. Iar la sfirșitul cronicii conchidea: 
„Literatura aceasta, pe care am lăsat-o aici singură să vorbească, nu 
mărturisește nimic, nimic. Dacă nu-s cazuri precise de patologie, 
atunci îngustimea dezolantă a orizontului e întunecare cu totul a 


1. Cuget clar, I, nr. 1, 15 iulie 1936. 
2. Vezi pe larg despre incident în Doina Grăsoiu, „Bătălia” Arghezi, Dacia, 1984. 
3. Apud Facla, XVI, nr. 1607, 8 iunie 1936. 

noţiunii de om și omenie, o lipsă a zbuciumului sufletesc, o meschi- 
nărie în înţelegerea vieţii și, mai ales, o deficiență a oricărei ambiţii 
de creaţie în sensul adevărat al cuvîntului care toate fac din aproape 
tot ceea ce apare la noi astăzi o inversă maculatură”!. În același număr 
al revistei, o notiţă se solidariza, elogiind Cuget clar pentru că, firește, 
„continuă lupta impresionantă împotriva prostiei și prostituţiei lite- 
rare”. Nu a fost ignorată nici opera lui Arghezi, Gindirea pretinzind că 
tot ceea ce e valoare în poezia argheziană se datorează revistei conduse 
de Crainic şi operei acestuia: „Faima poetului datează de numai cîțiva 
ani. Crezul Gîndirii datează însă dinainte de fundarea revistei, şi anume 
de la Șesuri natale, apărute în 1916 și unde se regăsesc toate elemen- 
tele acestui crez... Recitiţi «psalmii» săi, recitiţi frumoasa prefaţă a 
Cuvintelor potrivite pentru a vedea cît de puternică a fost influența 
gîndirismului asupra sa”?. Peste o lună, Vintilă Horia semna în Sfarmă 
Piatră, desigur, tot în „cazul” Arghezi: „De cîtăva vreme lumea literară 
de la noi s-a despărțit în două tabere, luptînd aprig cu o pasiune care 
întrece uneori marginile oricărui obiectiv. Mărul discordiei îl întruchi- 
pează poezia dlui Tudor Arghezi”. 1 se pare surprinzător de nedrept 
că placheta Flori de mucigai a depăşit în atenţie Cuvinte potrivite: 
„Dacă totuși d. Tudor Arghezi poartă pe suflet o vină care nu e numai 
a dsale, este aceea de a fi făcut loc larg în ediţia definitivă tipărită de 
Fundaţiile Regale tocmai acelor versuri fără cap pentru care atîta lume 
se supără azi. Dar d. Tudor Arghezi a năzuit să fie și altceva decît 
simplu poet și n-a izbutit decît ori să rămînă poet, ori să calce dizgra- 
tios și inutil în mocirla pornografiei”. După aprecieri negative despre 
volumele de proză ale poetului, reiterează acea obsesie a Gîndirii că 
Arghezi s-a format ca poet sub influenţa ei: „D. Tudor Arghezi, stabi- 
lit cîtăva vreme sub flamura înaltă a Gîndirii, a scris pentru veșnicie. 
Scăpat de aici, a scris pentru cîțiva contemporani care l-au ridicat în 
slavă numai pentru că d. Arghezi era cineva. Cît despre criticaștrii 
pistruiaţi care l-au declarat geniu doar pentru izul nou al Florilor de 
mucigai, nu văd în lauda lor sinistra bătaie de joc a rasei lor care 
descoperă în fiecare germen bolnav un argument și o armă. Pe aceștia 
nu i-a impresionat talentul puhav și noroios care ascundea poate goli- 
ciunea marelui poet care fusese d. Arghezi la tabăra și taraba lor. Dacă 
într-adevăr autorul Cîntecului de adormit Mitzura nu mai poate să fie 
poet, atunci dezertarea lui e explicabilă şi oarecum scuzabilă pentru 
că nu e decît un biet efort, o descurajantă zvîrcolire de a rămîne pe 
planul actual, cu riscul oricărei josnice capitulări. Dacă însă d. Arghezi 
își închide geniul între ostreţele putregăite ale unei voite adeziuni 


1. Ovidiu Papadima, „Literatura 1936”, Sfarmă Piatră, III, nr. 58, 8 ianuarie 1937. 

la pornografie (cum atît de plastic se exprimă un stăruitor vrăjmaș), 
atunci nici o insultă nu e de prisos, nici o înjurătură vinovată. Fiindcă 
trădarea e într-adevăr rușinoasă. Și prezentul dlui Tudor Arghezi va 
fi pînă la sfîrșit murdărit de lașşitatea, e adevărat foarte comodă, a 
acestei trădări. Viitorul va ști să aleagă și, poate, să ierte. E singurul 
lucru pe care dsa îl mai poate nădăjdui”!. 

Prompt, Arghezi a răspuns pretențiilor anexioniste ale Gindirii, cu 
o mărturisire (a numit-o „un franc hohot de ris”) care făcea orice 
revendicare viitoare inutilă: „N-am citit Șesuri natale. E rușinos, dar 
nu le-am citit și îl asigur (pe Nichifor Crainic, n.n.) că nici de aci îna- 
inte nu le voi citi, sunt curiozităţi care-mi lipsesc. Şi n-am citit nici 
revista Giîndirea niciodată, nici cînd am fost colaborator”?. Acest „franc 
hohot de rîs”, usturător din cale-afară, n-a potolit presa de extremă 
dreaptă. Arghezi era, în continuare, injuriat. Ideea fixă era că Arghezi, 
prin opera sa, e întruchiparea „spiritului iudaic”. Comentind Cimitirul 
Buna Vestire, Victor Puiu Giîrcineanu scria cu dispreţ deloc voalat: 
„Opera argheziană este un amestec de minereu între artă şi porno- 
grafie, între autenticitate și sforțare, între valoare estetică și rumeguș 
de lemn, servite toate sub numele de literatură. Iar dl Arghezi, ca scri- 
itor, e victima cea mai interesantă a puterii iudaice în literatura 
română, e cobaiul cel mai demonstrativ al contaminării jidovești în 
cultură... Insistînd abil că e «cea mai genială» personalitate culturală, 
jidanii (din constelația Adevărului și a Revistei Fundațiilor Regale, n.n.) 
l-au ameţit pe bietul domn Arghezi și, în chip foarte insinuant, l-au 
făcut să scrie din ce în ce mai prost, cultivindu-i, cu laudă și consa- 
crare, tocmai însușirile negative ale creaţiei sale... Din păcate, tot ce 
a scris omul acesta după Cuvinte potrivite pînă azi nu e decît o stră- 
lucită cădere în vid și, în celebritate, o perfectă dezertare de la misi- 
unea interioară. Opera. dlui Arghezi e rezultatul cel mai evident al 
experienţei iudaice în cultură... Cimitirul Buna Vestire reprezintă, 
credem, apogeul pornografic al degenerescenţei argheziene. Nu vrem 
să facem pe moraliştii. Dar nu putem să acceptăm degenerescenţa în 
ea însăși ca valoare estetică. Dl Arghezi e un degenerat. Sau dacă nu 
e un degenerat, e un pornograf în înţelesul cel mai diabolic al cuvîntului: 
un om pus să împrăștie conștient imaginea mîrșavă în lume... Pentru 
că dl Arghezi e un monstru estetic, înainte de a fi un monstru moral.... 
S-ar putea ca dl Arghezi să ne arate în viitor eliberarea sa de sub pece- 
ţile spiritului iudaic? Am dori-o. Dar nu o mai credem cu putinţă... 
Cariera sa scriitoricească este astăzi definitiv pecetluită. Cimitirul 
Buna Vestire e o culme... L-au zăpăcit jidanii și l-au prostituat”?. 

Aceeași apreciere obsedantă despre jidănirea lui Arghezi o aflăm și în 
articolul unui poet autentic, Horia Stamatu: „Arghezi, adulat de jidă- 
naşii Sărindarului, traficanţi de «libertate», și-a dat frîu liber în această 
meserie, cucerit de un public semidoct sau inconștient... Şi Arghezi a 
fost viciat pînă la măduvă, cîștigat cu mijloace simple: bani și reclamă, 
adică arginți și gazetărie, specialităţi jidovești... Arghezi este primej- 
dios întrucît servește pe vrăjmașii noștri, bagatelizind sau spurcînd 
în Cimitirul Buna Vestire tot ce are mai scump nația noastră și misti- 
ficînd o spiritualitate care nu e altceva decît deghizarea foarte vizibilă 
a ideii luptei de clasă”!. Pină și N. Davidescu, care se remarcase prin- 
tre cei care s-au străduit să-l impună pe Arghezi, ca mare poet, încă 
înaintea apariţiei Cuvintelor potrivite, ajunge, în 1936-1937, cînd se 
produce o tragică înverzire a sa, să-l considere „o apariţie literară 
iudaică de origine românească în scrisul său. Este semnificativă, de 
altfel, rezerva cu care a fost primită și continuă și azi să fie privită 
apariţia în scrisul românesc de către cercurile curat românești a lite- 
raturii sale... Dezvoltarea literară a dlui Arghezi este perfect suprapusă 
înaintării procesului de iudaizare a scrisului nostru. D. Arghezi, cu 
însușirile sale firești, a fost o fericită coincidenţă în asaltul scrisului 
iudaic în literatura românească”?. 

Arghezi constituise numai motivul declanșării acelui scandal lite- 
rar numit pornografie. Avalanșa, odată pornită, cuprinde în raza ei și 
alți scriitori. Ba chiar lucrurile au căpătat astfel de proporții încît Geo 
Bogza și H. Bonciu sunt arestaţi — firește, pentru pornografie. În 
Buna Vestire, Toma Vlădescu salută arestarea scriitorilor pentru por- 
nografie, deși principiul i se pare nepotrivit. „Dar cînd se arestează 
Haimovici Bonciu, atunci eu spun: bine că, în sfirșit, i-ați pus ăstuia 
mîna în ceafă! Bine că s-a terminat... Dacă suferă ei, aceşti smecheri 
negustori care pun în cuvinte fotografii obscene, nu e, desigur, nici 
un păcat. E numai o dezinfecţie pe care o aplaudăm.”* Bogza e ares- 
tat în mai 1937 din nou (prima oară fusese încarcerat pentru Poemul 
invectivă), pentru aceeași vină. Arestat este H. Bonciu pentru volu- 
mul Bagaj. Judecătorul de instrucție îi notifică lui Bogza redeschide- 
rea cazului datorită sesizării Academiei Române, prin Brătescu-Voineşti. 
Bogza scria despre asta în Azi, relevînd că scandalul nu e unul strict 
literar, ci o expresie a „ofensivei spre întuneric și intoleranţă la care 
asistăm, de atîta vreme”. Şi adaugă: „Literatura română a încetat 
să mai sufere dintr-odată de lipsă de cititori, de lipsă de editori, de 

scriitori săraci trăind în mizerie și toate celelalte pe care le cunoaș- 
tem... O singură primejdie se părea că amenință acum literatura 
română, altminteri fericită din toate punctele de vedere, «scriitorii 
pornografi» pentru a căror arestare fizică și prigonire morală se pornise 
impresionanta cruciadă a forțelor morale din ţară... Împotriva noastră, 
a celora care, din literatură, nu cunoaștem decît bucata de pîine goală 
şi rareori paharul de ceai. Noi, aceștia, am fost denunţaţi lumii ca 
negustori de pornografie. O ironie mai savuroasă nici nu se poate”. 
Și arată că din volumul său din 1933 și Bagaj al lui Bonciu și cel al 
lui Aderca nu se vînduseră decît 500 de exemplare. Ce pericol repre- 
zenta o astfel de „marfă”? Iar al său Poem invectivă nu-l consideră 
pornografic!. Ov. Papadima se distinge, din nou, în Sfarmă Piatră: 
„Dlor judecători din București — aţi făcut un gest de mare necesitate, 
începînd cu haosul trivial de astăzi în aplicarea legilor de apărare a 
societăţii și împotriva celor ce jefuiesc sufletește, nu numai material- 
mente. Bine aţi făcut trăgînd la răspunderea justiției pe Geo Bogza 
pentru prostiile porcești ale unei adolescenţe înfierbintate, mizgălite 
în Poemul invectivă... Mai sunt la noi porci mari, porci lucizi și soco- 
titi, vînzînd porcăria în literatură așa cum unul se îmbogățește cu o 
fabrică de cârnaţi... Nu vă opriţi mult la Geo Bogza. Veniţi şi luaţi-i de 
guler pe ei, pe acești siniștri comercializatori de excremente sufletești 
sub ambalaje și etichete meșteșugite, inocente. Să-și ia pedeapsa 
cuvenită pentru opera lor... H (Haimovici) Bonciu, ca Froim Aderca, 
dorit sub pseudonimul englez de Cliford Moore. Noi toţi cei care ne 
ridicăm astăzi împotriva Boncilor și Adercilor, negustori de porcării, 
nu o facem ca să prigonim cartea, ci ca să o apărăm, nu ca să prigo- 
nim scriitorii, ci ca să-i scăpăm de cei care îi fac de rușine. Reclama 
din toate cotidianele și publicaţiile jidovești care îi proclamă pur și 
simplu genii pe Haimovici Bonciu și Blecher, astfel ca negustoria 
evreiască să meargă tot atit de bine și în literatură, ca și în celelalte 
tărîmuri de jaf metodic al nostru”?. Chemarea lui Papadima pentru 
arestarea și a celorlalţi scriitori a fost ascultată. Din păcate, s-a ală- 
turat îndemnului și Sextil Pușcariu, în Buna Vestire, într-un interviu 
din care am mai citat: „Dacă am avea îndrumători critici, desigur că 
nici literatura pornografică nu ar fi putut lua proporțiile cu totul 
rușinoase de astăzi, silind chiar cea mai înaltă instituţie din ţară să 
ceară apărarea împotriva ci... Pe vremea mea, romanele lui Zola nu se 
dădeau în mîna domnișoarelor. Desigur că concepţiile de acum 40 de 
ani nu se mai potrivesc cu cele de azi. Dar pornografia în literatură 

este un lucru antiartistic. Şi mai este nepotrivit cu firea noastră”!. 
Toată presa de extremă dreaptă jubilează la arestarea celor trei scri- 
itori (al treilea a fost Aderca), cerîndu-se, imperios, implicarea și a 
altora. 

Victimă a acestei cabale a căzut și Mircea Eliade, pentru nuvela 
Domnişoara Christina, denunţată, în ianuarie 1937, de Papadima și 
apoi atacată, sistematic, de Georgescu-Cocoș în Cuget clar. Apoi, a 
fost luat în vizor și romanul Întoarcerea din rai. Acesta îi va aduce 
sancțiuni pe linie — cine ar crede? ~ universitară. Ministerul Educației 
Naţionale (încălcînd autonomia universitară) sesizează Senatul Uni- 
versității din București în legătură cu literatura scriitorului, cerind 
sancţiuni. Senatul universitar, întrunindu-se, adoptă următoarea 
decizie: „În urma comunicării făcute Universității din partea Minis- 
terului Educaţiei Naţionale în privinţa literaturii pornografice a dlui 
Mircea Eliade, Senatul universitar din București, în unire cu Decanatul 
Facultăţii de Litere, au hotărît ca dl Mircea Eliade, care funcţiona 
intermitent ca asistent onorific pe lingă conferința dlui Nae Ionescu, 
să nu mai aibă dreptul de a fi utilizat nici chiar în calitate de asistent 
onorific. În același timp, Senatul a atras atenţia facultăților cu privire 
la persoanele pe care le întrebuinţează ca să prezinte și garanţii de 
moralitate”?. Întrunit în şedinţă, Consiliul Facultăţii de Litere a întoc- 
mit, după discuţii, următorul proces-verbal: „La adresa cu nr. 77863 
din aprilie 1937 prin care se cerea să se facă cercetare asupra litera- 
turii publicate de dl Mircea Eliade în romanul Întoarcerea din rai şi 
să aplice sancțiunile prevăzute de lege, Consiliul Facultăţii de Litere, 
constatînd că d. Mircea Eliade nu are în organismul Facultăţii decât 
însărcinarea de asistent onorific al dlui conf. Nae Ionescu și că așa 
fiind dînsul nu poate fi anchetat sau judecat după o procedură pre- 
văzută de lege, a socotit că singura măsură ce poate lua ca urmare 
la adresa Ministerului Educaţiei Naţionale este de a invita pe d. Nae 
Ionescu ca d-sa să renunţe la asistenţa onorifică a dlui Mircea Eliade, 
fără ca prin aceasta să prejudicieze viitoarea carieră universitară a 
dlui Mircea Eliade. Consiliul Facultăţii de Litere n-a judecat literatura 
dlui Mircea Eliade și, ca atare, n-a exprimat nici un fel de calificare 
asupra ei şi nici asupra moralității autorului”S. Demnă decizie în faţa 
dictatului Ministerului unde trona, ca secretar general perpetuu, 
Constantin Kirițescu, zelos și stupid „apărător” al moralității. După 
informaţia lui Eliade — mărturisită în Memorii (I, pp. 349-350) —, adresa 
ministerului fusese redactată chiar de Kirițescu, poreclit „directorul 
cu canapea” pentru tratamentul aplicat tinerelor profesoare chiar în 

cabinetul lui. Mircea Eliade a dat în judecată Ministerul Educaţiei 
Naţionale pentru calomnie, cerînd un leu simbolic drept despăgubiri. 
După vreo două amînări (la o ședință a depus mărturie, în favoarea 
lui Eliade, chiar C. Rădulescu-Motru), tribunalul i-a dat cîştig de 
cauză lui Eliade. Ministerul a făcut recurs, fără rezultat. Mircea Eliade 
a continuat să funcționeze ca asistent... onorific. 

Toate aceste arestări și procese au provocat nemulțumire și iritare. 
Scriitorii adevăraţi au văzut în această campanie o inchiziţie lite- 
rară. Gazetele democrate desfășoară mari contracampanii pentru 
apărarea libertăţii scrisului. La o anchetă a Credinței au răspuns 
Rădulescu-Motru, Galaction, Dem Dobrescu, Eugen Herovanu, 
S. Mehedinţi, Emil Antonescu, Lovinescu, Vianu, Alice Voinescu. 
Lovinescu s-a rostit, răspicat: „sentimentul meu etic şi estetic e vrăj- 
mașul pornografiei; instinctiv e jignit de trivialitatea sub orice formă 
s-ar înfățișa. Rămine însă de deosebit unde sfirșește pornografia şi 
unde începe arta; pentru aceasta trebuie o sensibilitate și o destoini- 
cie estetică pe care le-o refuz aţițătorilor și calomniatorilor profesionali 
care fac din chestiuni strict literare elemente de vrajbă socială. Sistemul 
«extraselor» e cu deosebire inadmisibil; mi s-au arătat citate cu inter- 
pretări atit de stupide încît în cazul acesta pornografia e, în realitate, 
mai mult o formă de daltonism moral. Cine e abject vede abject, iar 
dacă se preface numai, vina nu-i mai mică. Pentru a identifica trebuie 
competenţă și, mai ales, bună-credință. Cred însă mai puțin în pri- 
mejdia socială a pornografiei decît în primejdia literară a imensului 
val de mediocritate patriotică și morală care, sub pretextul purificării 
sufletești, după ce fusese respins de conștiința critică, vrea să ne aco- 
pere din nou. Mă întrebaţi de rezistenţa colectivă ce s-ar putea opune 
acestei invaziuni de obscurantism literar. Sunt individualist și nu cred 
în spiritul corporativ al neamului nostru. Unele fenomene recente mă 
întăresc și mai mult în această veche convingere; în momentele de 
psihoză revoluționară în care trăim, nu mă bizui decît pe cuminţenia 
individului solitar. Cred în progres și, ca și Maiorescu, în biruinţa prin 
sine a valorilor morale împotriva oricăror împilări dictatoriale. Chiar 
de s-ar ridica spînzurători în Piaţa Teatrului, literatura acestei țări 
nu se va imbeciliza”!. Se cuvine decupat şi răspunsul lui Vianu: „Lite- 
ratura nu trebuie adusă în faţa justiţiei. Nu trebuie denunţată și nu 
trebuie urmărită literatura pentru că, în chipul acesta, se deschide un 
drum la capătul căruia ar putea să sufere opere de seamă și scriitori 
respectabili. Cine mă încredinţează că, siguri de concursul Justiţiei, 
nu se vor găsi inși care vor acuza nu numai lucrări nedemne, dar și 
opere împinse în această categorie prin rea-credinţă calomnioasă sau 
prin ignoranță cu privire la firea și rostul literaturii? Istoria ne arată 

că drumul acestor excese a fost practicat uneori... Mă cutremur la 
gîndul că alţi mari creatori de literatură ar putea suferi mîine de pe 
urma denunțului nu știu cărui pigmeu imoral, prost și laş. Respectul 
religios pe care îl nutresc pentru ființa poetului de geniu mă face să 
doresc ca domeniul activităţii lui să fie liber de ameninţare... Este dato- 
ria criticii literare să măsoare operele literare și după valoarea lor 
omenească. Şi astfel, întărindu-i autoritatea, prin aplicarea în spirit de 
bună-credinţă a acestui criteriu să poată proclama, cu toată autori- 
tatea, drepturile imprescriptibile ale libertăţii literare. Există în critica 
literară a zilelor noastre o seamă de conștiințe luminate și oameni de 
bine încît nu cred că e nevoie ca lucrări de demarcaţie şi clasare 
umană să fie atribuite autorităţilor judiciare”!. A mai fost o anchetă 
a revistei Azi (cu trei percutante întrebări), în numărul 4/29 din 
iulie-august 1937. Au venit răspunsuri, bine argumentate, din partea 
lui Lovinescu, Hortensia Papadat-Bengescu, Eftimiu, Philippide, Geo 
Bogza, H. Bonciu, Cioculescu, Theodorescu-Braniște, Ghiţă Ionescu, 
Th. Pallady, N.D. Cocea, D. Trost, Dan Petrașincu, Emil Gulian, 
M.H. Maxy, St. Roll, Lascăr Sebastian, M. Socor, D.V. Barnovschi, 
Kalustian, Zaharia Stancu. Toţi au pledat împotriva amestecului jus- 
tiţiei în cele ale literaturii. Semnificativ era răspunsul lui Cioculescu 
la a doua întrebare a anchetei (dacă, în fapt, cadrele unei concepții 
literare prestabilite pot fi reglementate de instituţii politice, juridice 
sau legislative), subliniind scurt: „În statul totalitar, fascist sau comu- 
nist, da”. Instructiv este și răspunsul lui Zaharia Stancu, directorul 
publicaţiei: „De cîte ori se ivesc momente grele în politică se recurge, 
cu ajutorul unor organe de publicitate naționalistă, la o diversiune. 
Acum ea a fost găsită în cîmpul literar... Primejdia fascistă bătea, ca 
și azi, la ușa statului. Muncitorimea se agita şi cerea salarii omenești. 
Câmpurile erau amenințate de secetă și satele fremătau sub împilarea 
neîndurătoare a fiscalităţii excesive... Toată atenţia naționalistă era 
îndreptată spre literatura pornografică. Toate eforturile naţionaliste 
se consumau spre stirpirea literaturii pornografice”. Relatează, apoi, 
cazul Bonciu (condamnat la trei luni închisoare, autorul și procurorul 
făcînd apel), reproșează Societăţii Scriitorilor Români că n-a luat ati- 
tudine explicit și arată că, pronunțindu-se răspicat, în Reporter, împo- 
triva imixtiunii justiţiei în literatură, a primit reproșul scriitorilor 
naționaliști că îl apără pe Bogza pentru că e comunist și pe Bonciu 
pentru că e jidan. Eliade, într-o conferinţă publică, s-a declarat „ero- 
tolog”, iar pe Bogza și Bonciu i-a considerat pornografi buni de trimis 
într-o casă de sănătate. Peste două-trei săptămini, Eliade a fost 
declarat de Ministerul Educaţiei Naţionale pornograf, interzicîndu-i-se 
accesul la Universitate. Intoleranţa și naționalismul șovin sunt 

potrivnice literaturii care are drept cod fundamental libertatea creaţiei. 
Nichifor Crainic — nici că se putea altfel — s-a ridicat întru condam- 
narea așa-zisei pornografii, reproșîndu-le criticilor și revistelor care 
apărau libertatea creaţiei. Cel puţin o intervenţie a sa, din multe altele, 
merită să fie reprodusă: „Indignata campanie a dlui Nicolae lorga 
împotriva destrăbălării literare, ce înjoseşte sufletul acestei ţări, a pus 
în mișcare Academia Română și pe profesorii de literatură naţională, 
asociaţi în nobil scop. Dar a stirnit şi reacţiunea unor foiletoniști, care 
își zic critici literari, deși nici o lucrare a vreunuia dintre ei nu le dă 
dreptul la acest titlu pretenţios. «Criticuţii» aceștia, cum îi numește 
cu admirabil dispreţ d. N. Iorga, se cred îndreptăţiți să apere «liber- 
tatea artei». Nimeni n-a atacat însă libertatea artei, ci libertatea por- 
nografiei. A apăra pornografia în numele libertăţii artei este tot una 
cu a apăra crima în numele libertăţii omului... Evident că artistul e 
un instrument de degradare morală, sancțiunile se impun fără cruțare 
în numele aceleiași responsabilități personale. Arta -— o știu, desigur, 
și criticii — e individuală în momentul creaţiei, dar devine socială prin 
publicitate. Din acest moment ea se supune nu numai judecății foi- 
letoniștilor, ci, mai ales, sancţiunilor morale ale societăţii. Căci arta, 
și mai ales ea, nu e un produs indiferent, ci unul care formează 
sufletul unei naţii... Orice stat de tip nou, care a ieșit regenerat din 
cloaca democratică, duce o politică de ridicare fizică a poporului și 
una culturală de renaștere a lui morală și spirituală. Germania nouă 
a azvirlit imediat peste graniță pe toţi pornografii iudaici și chiar pe 
scriitorii germani infectați de iudaism. Italia a sancţionat imediat pe 
un nuvelist scabros. Fără discuţie... Criticaştrii noștri au ținut congres 
pentru a apăra libertatea scriitorilor porcoși de a distruge sufletul 
românesc, l-a prezidat marele găgăuţ filozofic, d. prof. Constantin 
Rădulescu-Motru... Ministerul Educaţiei Naţionale e obligat să ia 
măsuri împotriva acestor criticuţi care sunt, din nenorocire, şi profesori”. 

Firește că, cu acest prilej, publicistica naționalistă s-a năpustit 
împotriva literaturii suprarealiste, găsită vinovată, ca o expresie a 
iudaismului, de pervertirea literaturii (Bogza se afirmase, deşi nee- 
vreu, ca poet suprarealist). În articolul lui Horia Stamatu, la care 
m-am mai referit, se afirma: „Dacă literatura suprarealistă propriu-zisă 
nu a realizat un corp perfect adaptabil teoriei, consecinţele ei au fost 
imense. Toată infecția publicisticei de după război, de cînd scriitorii 
își exhibează cele mai deplorabile asociaţii pe care le poate face min- 
tea lor, nu se datorează decît acestui efort de pseudolibertate început 
de suprarealiști”?. Ideea o va relua, în 1940, Radu Gyr, dezvoltind-o 


1. Nichifor Crainic, „Criticii și pornografia”, Gîndirea, XVI, 1937, nr. 6, pp. 309-310. 
2. Horia Stamatu, „Erarhie și anarhie literară”, Buna Vestire, I, nr. 196, 21 octom- 

aproape în același fel: „«Avangardismul» purces să «revoluționeze» arta 
contemporană, în frunte cu Tristan Tzara și A. Breton, sub zodiile 
spiritului iudaic și ale dialecticii materialist-istorice, nu și-a putut 
arunca ancore solide în fenomenul literar. A fost doar o trecere peni- 
bilă a unei corăbii-fantomă, aducătoare de molimă străină. Într-adevăr, 
spiritul avangardist, dublat de spirit judaic, cu toată ofensiva insu- 
recţiilor sale, a rămas permanent excentric și artei, și literaturii ade- 
vărate. O incompatibilitate cu frumosul izvorît din visteriile etnice, o 
infirmitate organică i-a cancerat într-o structură... Procesul de lichi- 
dare a avangardismului a fost înregistrat atît în cultura noastră, cât 
și aiurea”. Și, evident, nu putea lipsi din acest rechizitoriu motivul 
iudaismului ca factor dizolvant în spatiul cultural. Cum se exprima 
poetul Radu Gyr, „«scuipă tot», neagă tot, lucrează tot, e însăși ofen- 
siva spiritului judaic în cultură”!. Cu doi ani înainte, la fel vorbea 
despre avangardism și modernism în general Vintilă Horia în, firește, 
Porunca Vremii: „Am imitat, deci am suferit pe rînd toate degradările 
Occidentului. Literatura noastră de nuanţă avangardistă sau pur și 
simplu semită a avut de la început marea șansă de a fi ocrotită de 
aripa înțelegătoare a unui critic cu reputaţie. DI Eugen Lovinescu a 
fost mentorul spiritual al acestui gen anticultural care nu numai că 
nu ţinea seama de nici o tradiție, dar privea cu dispreţ orice încercare 
de normalizare a producţiei noastre literare. Am putut asista, atunci, 
la lansarea unei vaste galerii de neisprăviţi pe care Lovinescu aplica 
numaidecît pecetea genialităţii. Reacţia anticulturală a Sburătorului 
trăiește de altfel vie chiar în opera de literat a creatorului ei, care ne-a 
oferit imaginea unui Eminescu monstruos, demonstrînd, prin aceasta, 
inaderenţa totală la marile valori ale trecutului. Am trăit astfel în 
dizolvarea fiinţei noastre însăși, am acceptat servil invenţia unui 
prezent artistic liber și am distrus tot ce spiritul românesc adunase 
pentru marele regal al gloriei de miine. Consacrarea universală a 
literaturii noastre a suferit din această pricină o întîrziere de două 
decenii... lată unde a dus invazia spiritului semit în literatură, spirit 
în care s-au integrat cu atita frenezie atitea generaţii românești”?. 
Aș adăuga, pentru a înţelege modelul de literatură preconizat de 
Porunca Vremii, că în numărul ei din 28 mai 1938 o întreagă pagină 
îi era închinată lui Vasile Militaru (cu prilejul a 30 de ani de activitate 
literară). Titlul paginii era „Vasile Militaru, o mândrie a neamului”. 
Cum se vede, înfruntarea dintre democraţie și extrema dreaptă și-a 
găsit reflex răsunător în planul artelor și al literaturii. Cei ce exaltau 


1. Radu Gyr, „Curentele de avangardă”, Convorbiri literare, LXXIII, nr. 3, martie 

2. Vintilă Horia, „Dominația prin cultură”, Porunca Vremii, VU, nr. 1078, 10 mai 

totalitarismul au fost deopotrivă preocupaţi să juguleze libertatea 
expresiei în artă. 


3. Analiștii vieţii și operei lui Sadoveanu găsesc că pragul des- 
părțitor între două vîrste literare este anul 1928. Două perioade nu 
numai în viaţa scriitorului, ci reflectate, profund, și în opera sa. Prin 
1926-1927 în viața lui Sadoveanu s-a petrecut un fapt bogat în con- 
secinţe. A devenit mason. Iniţierea s-a produs ceva mai înainte. Acest 
proces inițiatic îi va modifica Weltanschauung-ul și, prin reflex, opera. 
E evident că Hanu’ Ancutei (1928), Zodia Cancerului (1928), Baltagul 
(1930), Creanga de aur (1933), Fraţii Jderi (1935-1943), Divanul per- 
sian (1940) marchează o altă vîrstă creatoare și nu e departe de adevăr 
că această purificare se datorează și demofiliei noului Weltanschauung 
cristalizat din 1926-1927. Demofilia dintotdeauna a scriitorului se 
potenţează și repudierea extremismelor politice sporește în forță. Extre- 
miștii de dreapta îi reproșează apartenenţa la masonerie (în cadrele 
căreia scriitorul urcase pînă la treptele cele mai înalte — gradul 33 și 
mare maestru). Şi, prin consecință, adoptarea unor atitudini deschis 
democratice care, prin ele însele, semnificau repudierea extremismu- 
lui de dreapta, manifestat în anii treizeci cu atîta virulență. În 1936, 
Sadoveanu acceptă să preia funcţia de director al cotidienelor Adevărul 
şi Dimineata. E probabil că această funcţie era mai mult una simbo- 
lică, deși colaborările sale în gazetele pe care le conducea nu lipsesc. 
Sadoveanu a acceptat această demnitate directorială într-un moment 
cînd forţele politice de dreapta şi extrema dreaptă, ca și gazetele lor, 
declanșaseră o violentă campanie împotriva celor două cotidiene ale 
democratismului militant. Gestul lui Sadoveanu li s-a părut o sfidare. 
Și cum ele se considerau exponentele integrale ale românismului, 
Sadoveanu a fost denunţat ca un dezertor înstrăinat, jidănit. Trebuia, 
de aceea, pedepsit. Valul injuriilor s-a dezlănțuit fără zăgaz. Nici o 
injurie, oricît de dezmăţată, nu era de prisos şi, de aceea, a fost folo- 
sită fără jenă. Invectivată nu îi era numai persoana, ci şi opera. Brusc, 
opera lui Sadoveanu nu mai avea valoare și era prezentată ca un 
pericol naţional de care contemporanii ar trebui să se ferească. Se 
îndemna chiar la arderea cărţilor scriitorului. 

A decupa, din aceste gazete grobiene, atacurile injurioase împotriva 
omului Sadoveanu și a operei sale mi se pare, aici, necesar. E un act 
de simptomatologie caracteristică pentru peisajul vremii. Concomitent 
cu Arghezi, extrema dreaptă îl anatemiza și pe Sadoveanu. Pe primul 
pentru pretinsă pornografie, pe cel de-al doilea pentru antiromânism. 
Şi s-a întîmplat astfel ca opera interbelică reprezentînd, probabil, cel 
mai acut sufletul românesc să fie denunțată ca înstrăinată și potriv- 
nică românismului. În noiembrie 1936, Porunca Vremii, mereu la dato- 
rie, nu ezita să scrie: „Astăzi cînd văd că el (Sadoveanu, n.n.) a împins 

abdicarea de sine și ignominia pînă acolo încît să slujească drept 
emblemă unei firme printre tejghelele căreia operează bandiții am 
început să-l compătimesc... Dacă era om cinstit, Sadoveanu ar fi con- 
tinuat să-și diriguiască atît talentul, cît şi conduita lui civică pe linia 
de credinţă a marilor destine românești... M. Sadoveanu s-a purtat 
însă cu desăvirșire altfel: a trecut cu totul, cu ceafa lui groasă, cu 
burta lui încăpătoare, cu impudicitatea și felonia lui de mason, nu 
numai cu talentul, în tabăra jidanilor... M. Sadoveanu e deci un apo- 
stat și un trădător... Se cuvine izgonit dintre noi cu pietre și huiduieli 
ca o încarnaţiune a ce poate fi mai mişelnic”!. Şi același gazetar: „M. 
Sadoveanu e un vîinzător al intereselor românești, un trădător al cau- 
zei naţionale. Trecînd pentru cîțiva arginţi în tabăra dușmanilor româ- 
nismului și-a renegat toată munca și toată risipa de suflet ce o 
închinase altarului literaturii. Şi cel puţin cît va trăi, el trebuie trecut 
sub această etichetă dezonorantă a trădării... Un om care nu crede 
el însuși risipa de suflet ce a dăruit-o în scrierile lui nu mai poate fi 
un mare scriitor, adică un artist, un creator. Fiindcă adevăratul creator 
trebuie să aibă în el flacăra divină a cinstei sufletești. Şi M. Sadoveanu 
a făcut dovada că nu o are”?. Caricaturi îl înfățișau în ipostaze invec- 
tivante. I se schimbase şi numele în Jidoveanu. La 4 februarie 1937, 
această gazetă informa, cu satisfacţie, sub titlul ţipător „M. Sadoveanu 
țintuit la stilpul infamiei”, că, la Fălticeni, Consiliul Comunal a decis 
schimbarea denumirii străzii M. Sadoveanu în Sf. Nicolae, cum se 
numise pînă în 1931. Apoi s-a elogiat arderea cărţilor lui Sadoveanu, 
de către cuziști și legionari, în Cadrilater și Hunedoara. Şi se amintea 
că scriitorul primise acasă cîte un exemplar din Baltagul și Cazul 
Eugeniţei Costea ciopirțit cu toporișca. Erau, toate, semnale într-o 
vreme cînd legionarii întocmeau liste negre, desemniînd și echipe ale 
morţii. În numărul din 5 februarie 1937 al Adevărului, Sadoveanu a 
replicat în articolul „Mic bilanţ”, celor ce i-au ars cărțile: „Dacă aţi fì 
cetit acele cărți, voi, umiliţilor și ofensaților, ați fi aflat în ele mîngiie- 
rea în necazurile de azi și nădejde în ziua de miine. Aţi fi găsit o fierbinte 
credinţă în acest popor așa de maltratat de cătră oameni vicleni și o 
siguranţă că Dumnezeu va scoate la liman dreptatea celor mulţi”. Cu 
patru zile mai înainte, la 1 februarie 1937, chiar directorul ziarului 
Porunca Vremii, Ilie Rădulescu, semnează articolul-chemare, pe întreaga 
pagină întîi, „Români și românce, pedepsiţi trădarea lui Sadoveanu”. 
Articolul avea și un subtitlu: „Scoateţi din biblioteci toate operele 
sufletului de năpircă al lui M. Sadoveanu și aruncațţi-le flăcărilor”, 
Întreg articolul este un îndemn la pedeapsă: „Mihail Sadoveanu trebuie 


1. N.B., „Ultima metamorfoză a dlui M. Sadoveanu”, Porunca Vremii, V, nr. 502, 
24 noiembrie 1936. 
2. N.B., „Mihail Sadoveanu”, Porunca Vremii, VI, nr. 619, 6 ianuarie 1937. 

pedepsit. Trădarea lui trebuie stigmatizată cu ultima vehemenţă... 
Sadoveanu ori a minţit o viaţă întreagă, ori a înnebunit, acum, în prag 
de sfirșit de viaţă... Sadoveanu nu trebuie să trăiască în amintirea 
acestui neam decit ca trădător, ca infamă unealtă a iudeo-comunis- 
mului. Nici urmă din minciuna operelor lui nu trebuie să mai rămînă. 
Toate bibliotecile voastre, toate ungherele caselor voastre trebuiesc 
scotocite și deparazitate cu de-amănuntul de perversitatea lui 
Sadoveanu. Cu mîinile ferite în mănuși, otrava trebuie strînsă, filă cu 
filă, și distrusă. Iar cenușa — în maldăre — așa cum au făcut bravii 
români din țara lui Decebal, trimisă Sărindarului... Însănătoșirea 
morală a unei naţiuni nu se poate dobîndi decît arzînd gunoaiele și 
punînd pe fruntea canaliilor și trădătorilor stigmatul fierului roşu”. 
(Două imunde caricaturi erau instalate în mijlocul paginii pentru a 
spori efectul.) Și campania, însoţită de caricaturi, a continuat. Cînd 
Consiliul Comunal din Fălticeni a decis, prin vot, să nu-i retragă lui 
Sadoveanu titlul de cetăţean de onoare, Porunca Vremii a ricanat la 
18 februarie: „Din milă, desigur, nu a fost sancţionat pentru a doua 
oară în tîrgul său natal (de fapt, tîrgul natal era Pașcani, n.n.), trădă- 
torul”. La 20 februarie, N. Crevedia revenea asupra faptului, scriind: 
„Nu, nu, să nu-i cerem dlui Sadoveanu, cel mai feroce ucigaș din ţara 
asta, ca într-o clipă de cufundare în sine și de remușcări să îndrepte 
și asupra cărnurilor sale propria armă de vinătoare”. La 12 martie 
1937, Sadoveanu se automărturisește în articolul „Păcat”, inserat, 
firește, în Adevărul, pomenind de „insanităţile și calomniile ce mi se 
adresează”. Și declară liniștit, cum îi era felul: „Socotesc că am scris 
pe paginile vieţii unde ceea ce și peste o mie de ani aș putea ceti fără 
să mă rușinez. Din această pricină nu am fost în stare să răspund 
neadevănurilor și grosolăniilor pe care unii interesați sau unii dușmani 
le-au acumulat împotriva mea. Am disprețuit și am întors faţa de 
cătră ceea ce am socotit că e o ofensă Dumnezeului meu, pe care l-am 
slujit drept. Mărturisesc: nu m-am întristat cugetînd, că atunci cînd 
își mușcă limbile ponegritorii mei sunt în primejdie să moară otrăviţi”. 
Şi cum campania continua, tot mai veninoasă, prietenii l-au rugat să 
replice. La 28 martie 1937 le-a răspuns senin, în articolul „Polemică” 
(desigur, publicat în Adevărul: „lubiţi și stimaţi prieteni, iertaţi-mă 
cînd vă declar că, oricît m-aţi îndemna, nu voi răspunde atacurilor 
ce mi se adresează de anume oameni și anume presă. Ca să onorez 
pe un adversar al meu cu o polemică, trebuie să mă onorez eu însumi 
cu lupta ce mi se propune, iar această luptă trebuie să fie în slujba 
ideilor, pentru a lumina un adevăr. Cînd mi se adresează injurii, cînd 
pe cei care fac asta îi bănuiesc de rea-credinţă și interes, nu socotesc 
că aș avea dreptul să tulbur și eu echilibrul sufletesc al semenilor mei, 
și nici n-aş putea să urmez pe alţii pe calea asta, întrucît am învăţat de 
la neamul meu cuviința și demnitatea”. Dar n-a pregetat și în acest 

articol să scrie apăsat: „Sunt desigur un adversar al regimului națio- 
nal-socialist, al regimului naţional-socialist la noi mai cu seamă”. 
Atunci, au intervenit, proteguitor, prietenii și admiratorii sau, altfel 
spus, cei din lumea scrisului care considerau că trebuie să respingă 
ofensa adusă omului Sadoveanu și marii sale opere într-un gest de 
solidaritate. La 1 aprilie 1937 apare un Protest al intelectualilor care 
blamează încercarea de „asasinare morală a celui mai reprezentativ 
și mai autentic scriitor român contemporan”, condamnînd incendierea 
unor cărți care sunt „cele mai românești, ca suflet și preocupări, ca 
mentalitate și expresie, din cîte a produs literatura noastră”. Printre 
semnatari: Rebreanu, Lovinescu, Ralea, Eftimiu, Al.A. Philippide, 
Topîrceanu, Petru Groza, Z. Stancu, Const. Balmuș, Demostene Botez. 
Campania împotriva lui Sadoveanu, evident, a continuat. De fapt, 
ea se declanșase, în Porunca Vremii, de către N. Crevedia încă înainte 
de noiembrie 1936. În iunie 1936, Crevedia îl apostrofa, ironic nevoie 
mare, pe marele scriitor: „De la o vreme, primarul (M. Sadoveanu, 
n.n.) e francmason și umanitarist. În această calitate, marele fermier 
colindă ţara și propagă niște principii urîte care sunt împotriva și a 
tradiţiei, şi a spiritului românesc în care unii văd că se integrează 
opera lui M. Sadoveanu... Eşti, coane Mihai, academician, laureat, 
mare prunar, mare băsnar, mare văcar, porcar mare, o să fii și pro- 
fesor universitar. Eşti gras, ești frumos, sănătos, ești în tur cît baniţa, 
dar nu ești scriitor român. Ruşine, coane Mihai!”!. S-a raliat insulte- 
lor anatemizante, după noiembrie 1937, și Sfarmă Piatră. Al. Gregorian, 
directonul publicaţiei, scria: „Mihail Sadoveanu și-a vîndut de mult 
sufletul Marelui Arhitect masonic al Universului și lui Ucigă-l toaca... 
Scriitorul, marele scriitor Mihail Sadoveanu a murit definitiv atunci. 
Zadarnic au căutat prietenii și chiar noi să-l înviem. Ceea ce ne-am 
obișnuit să vedem de atunci încoace pe siradă, arătarea aceea obeză, 
cu gușa răspîndită în etaje și cu pălăria imensă cît o tavă era, de fapt, 
numai cadavrul lui ambulant pe care îl purta printre noi puterea 
înfricoșătoare a blestemului. Sufletul și l-a ucis, așadar, Sadoveanu 
33 în speluncile masonice. Ce a mai cumpărat Olla Marcovici? Firește, 
ce mai rămăsese nevindut din el: pielea. De altfel, numai de piele mai 
avea nevoie. Ovreiul a luat-o, a împăiat-o şi a așezat-o apoi pe scau- 
nul «directorial. Bourul Moldovei, umflat cu paie și... poate chiar 
circumcis stă acum ţeapăn în biroul Breuerilor din strada Sărindar. 
Destinul trist și mizerabil al lui M. Sadoveanu s-a încheiat aci, în 
ghetto'2. Evident, a intervenit și Nichifor Crainic: „Mihail Sadoveanu 


1. N. Crevedia, „Şadi ruşine, coane Mihai!”, Porunca Vremii, nr. 434, 28 iunie 

2. Al. Gregorian, „M. Sadoveanu, împărat”, Sfarmă Piatră, II, nr. 53, 26 noiembrie 
1936. 

director al ziarelor Adevărul și Dimineaţa. Parcă nu-ţi vine să crezi. 
Te doare că trebuie să crezi... Încăpăţinat în orbirea simplistă ce-l 
stăpînește, d. M. Sadoveanu nu-și mai dă seama că drumul pe care 
se povîrnește e drumul morţii morale definitive... Nu trebuie să ocolim 
cuvintele: actul lui M. Sadoveanu e o trădare de ţară. Voi, tineri ai 
României zbuciumate, legaţi-vă rana inimii și scrieţi în negru lîngă 
numele lui Ieremia Golia și Alex. Sturdza numele lui Mihail Sadoveanu”. 
Și cum putea lipsi din acest cor de blesteme și denigrări Buna Vestire? 
Toma Vlădescu scria aici: „Să fim drepţi, d. Mihail Sadoveanu, săr- 
manul, astăzi nu mai poate să scrie. Totul se repetă pînă la o mono- 
tonie insuportabilă, ca un final neresemnat care îngină, intolerabil, 
un glas stins. Din Sadoveanu n-a mai rămas decît asta, atît, și, dacă 
vreţi (cu orice preţ), «gazetarul», un gazetar care încearcă de mult să 
scrie primul articol bun de ziar. Nimeni însă nu-l mai așteaptă”?. Şi, 
în 15 iulie 1937, Mircea Streinul decreta că „Mihail Sadoveanu a 
încetat de mult să mai fie român”. În sfirșit, iată o invectivă semnată 
de un critic literar. Ovidiu Papadima scria în Sfarmă Piatră din 4 noiem- 
brie 1937: „Sadoveanu a fost odată un scriitor neaoș românesc nu 
prea cult, nu prea inteligent, dar clocotind de puterile vii de creaţie 
ale pămîntului moldovenesc... Şi iată-l pe Mihail Sadoveanu în chip 
de cimpanzeu, bătînd cu o măciulie învăluită-n vată într-o piele de 
porc... Şi fiara domolită, îmbătată de stîrvuri care a ajuns acum Sado- 
veanu acolo, nu și-a putut da seama, firește, ce crimă face... Mirșăvenia 
aceasta a lui M. Sadoveanu sub a treia lui faţă, poporul acesta sincer 
și adînc creștin sunt sigur că n-o va uita”. 

Din fericire, această năvală a injuriilor și blestemelor a fost întîm- 
pinată cu rezistenţa spirituală a conștiințelor oneste. Pe lîngă protes- 
tul scriitorilor și intelectualilor amintit, care se solidariza cu marele 
prozator, în septembrie 1937 a intervenit gestul magnific al Universității 
din Iași, care îi decernase titlul de doctor honoris causa. Solemnitatea, 
pilduitoare, a stîrnit bucurie și satisfacție printre admiratorii lui 
Sadoveanu, dar și protestele neputincioase ale adversarilor. În Porunca 
Vremii, Ilie Rădulescu a semnat articolul „Mehală Jidoveanu dr. hono- 
ris causa!”: „Rămii înmărmurit. Cum se poate o astfel de nerușinare? 
Mihail Sadoveanu, tristă slugă a Kahalului, dr. honoris causa al Uni- 
versităţii Iași? E cu putinţă să ne scufundăm în atîta noroi?... Eu vă 
mărturisesc că nu găsesc suficient de tari cuvinte să-mi manifest 


1. Nichifor Crainic, „Trădarea lui Sadoveanu”, Sfarmă Piatră, VI, nr. 57, 
31 decembrie 1936. 

2. Tloma] Vilădescul, „Marele arhitect al universului”, Buna Vestire, I, nr. 22, 
18 martie 1937. 

3. Ovidiu Papadima, „Sadoveanu la toba mare”, Sfarmă Piatră, III, nr. 101, 
4 noiembrie 1937. 

indignarea, simt că n-am destulă vehemenţă să înfierez, cum se 
cuvine, această nemaipomenită oroare”!. 

Indignare inutilă. Marii scriitori ai ţării, fie că era Arghezi, fie 
Sadoveanu, injuriaţi de extrema dreaptă, au găsit apărători pe măsură 
în conștiința spirituală democratică a ţării. 


1. Ilie Rădulescu, „Mehală Jidoveanu dr. honoris causa!”, Porunca Vremii, nr. 866, 
septembrie 1937. 

Dar, cum prezentul era considerat 
odios şi vidat de speranță, se milita 
pentru viitorul prezentat luminos, 
iar pe plan extem, ascensiunea 
fascismului şi a hitlerismului, 
umilind vechile democraţii, aducea, 
de asemenea, vînt la pupa 
legionarismului. Dominau, printre 
tinerii devotați legionarismului, 
buna-credinţă, inocenţa şi puritatea 
într-un ideal care li se părea 
atoatesalvator. Sufereau penttu el 
prigoane, osînda publică, 
închisoarea. Dar nu dezarmau. 
Cînd se vor trezi, va fi prea tirziu. 

A fost aici şi acum, e necesar să fie 
spus, o tragedie a unei generaţii 

în derută, care s-a aruncat orbeşte 
pe calea totalitarismului şi a 
interdicției liberei cugetări. Eugen 
Ionescu, bun cunoscător 

al fenomenului, l-a fixat, memorabil, 
în Rinocerii. A judeca fenomenul 
legionar pamfletar şi adjectival 

e o cale contraproductivă. 

El trebuie înţeles cum a fost 

şi ce a fost cu ochii eliberaţi de 
copertina prejudecăţilor de tot felul. 


Pentru cei care au trăit cu iluzia unui timp interbelic cu valoare de model, Anii 
treizeci. Extrema dreaptă românească a lui Z. Omea a avut un efect demiti- 
zant major. Cartea a arătat că, departe de a fi fost paradiziacă, epoca a fost şi a 
unei grave maladii sistemice, maladia extremistă şi prototalitară, care n-a lăsat 
nimic neatins, de la istoria politică la cultură şi viaţă personală. Ba, mai mult, 
studiul lui Z. Omea a arătat, cu citate extinse şi convingătoare pentru orice 
cititor de bună-credinţă, că destui autori care abia începeau să fie recuperaţi, 
cum ar fi Nae lonescu, Nichifor Crainic, Eliade, Cioran şi alţii, departe de a fi un 
model bun la toate — de la profunzimea viziunii metafizice la concreteţea so- 
luţiilor politice —, trebuie citiţi precaut, fiindcă au fost ideologi sau numai adepţi 
ai extremismului de dreapta. Marta Petreu 


Scrisă în bună parte înainte de 1989, această carte n-a avut nici o şansă de 
tipărire în anii din urmă ai unui regim naţionai-comunist. Z. Ornea nu între- 
prinde pur şi simplu o critică de la stînga a ideilor de extremă dreaptă, deşi 
manxistul care era nu se dezminte, ci şi una plină de bun-simţ şi respectuoasă 
faţă de adevărul istoric. Înainte de a se declanșa, urmare a publicării unor 
texte uitate ori ignorate mai devreme, campania contra „fascismului” lui 
M. Eliade şi al congenerilor săi, Z. Omea a analizat cu fineţe şi fără spirit de re- 
vanşă deriva ideologică. Z. Omea s-a priceput ca puţini alții să înfrunte riscul 
de a transforma orice analiză a ideilor în dogmatismul de rigoare. În loc să 
ocolească monstrul, i-a făcut faţă. Era de fapt un social-democrat căruia epo- 
ca de după 1971 îi oferea o nouă provocare. A fi de stînga în plin protocronism 
constituia o neșansă, ca şi a fi obiectiv în plin dogmatism. Alunecarea spre 
şovinism a comunismului românesc în deceniile 8 şi 9 confirma analizele lui 
Z. Omea despre anii treizeci şi făcea similitudinile atît de izbitoare, încît 
devenise mai uşor să critici stinga democrată decît dreapta legionară. Nu 
monografia despre Gherea i-a creat autorului greutăţi cu cenzura, ci aceea 


despre extrema dreaptă din deceniul 4. Nicolds Manoisscú 

